
Cuvânt înainte 


Memoriile din anii celui de-al doilea război mondial 
ale lui Winston Churchill apar acum într-o versiune 
condensată, în traducere românească. A trebuit să se 
prăbuşească regimul comunist, pentru ca această lucrare 
fundamentală, fără de care este imposibilă cunoaşterea 
marii conflagrații din anii 1939-1945, să vadă lumina 
tiparului în ţara noastră. 

Churchill nu are nevoie de prezentare: a fost una 
dintre cele mai mari personalităţi din istoria lumii, omul 
politic prin excelentă, pentru care interesele britanice - 
ale Marii Britanii şi ale imperiului britanic - au fost mai 
presus de orice consideraţie şi scrupule. De l-ar fi 
cunoscut, Machiavelli l-ar fi zugrăvit în Principele său ca 
un model al divorţului dintre politică şi morală. 

Apariţia memoriilor sale în tălmăcire românească 
oferă posibilitatea cititorului din ţara noastră să cunoască 
pe unul dintre principalii actori ai marii drame, jucate pe 
scena istoriei în anii 1939 - 1945, şi să înţeleagă 
mobilurile ce l-au călăuzit în deciziile sale politice şi 
militare. Nu mulţi oameni de stat au purtat pe umerii lor o 
povară atât de imensă ca aceea care a apăsat asupra 
premierului britanic în anii celui de-al doilea război 
mondial. Churchill a purtat-o însă cu conştiinţa unui 
slujitor devotat al statului. 

După căderea comunismului, marele public din 
România, a aflat ceea ce istoricii şi cei care aveau acces 
la literatura străină ştiau de mult: Churchill poartă o mare 
răspundere pentru includerea României în sfera de 
hegemonie a Uniunii Sovietice. 

În primăvara anului 1944, când Armata Roşie 
ocupase nordul Moldovei şi al Basarabiei, Churchill a 
considerat necesar ca, în perspectiva pătrunderii forţelor 
militare sovietice în Balcani, să fixeze cu Stalin zonele de 
interese ale Londrei şi Moscovei în aria sud-est 
europeană. |n această parte a continentului, Marea 
Britanie era vital interesată doar de Grecia. Această ţară, 
dacă ar fi fost ocupată de Armata Roşie, ar fi putut 
constitui o ameninţare pentru securitatea Suezului, jalon 
de excepțională însemnătate strategică pe drumul 
imperial dintre metropola britanică şi posesiunile sale 
africane şi asiatice. A-l convinge pe Stalin să nu-şi trimită 
soldaţii în Grecia şi să nu-i sprijine pe comuniştii greci, 
care dispuneau de mijloacele de forţă pentru a cuceri 
puterea, a devenit un obiectiv fundamental al premierului 
britanic. 

În lunile mai-octombrie 1944, diplomaţia engleză a 
desfăşurat o intensă activitate în această direcţie, având 
ca punct de plecare principiul: România în schimbul 
Greciei, adică recunoaşterea unui drept de „first say” de 
primă şi hotărâtoare rostire pentru URSS în problemele 
româneşti, pentru Marea Britanie în cele greceşti. În 
octombrie, în timpul vizitei sale la Moscova, Churchill a 
fixat în procente influenţa Uniunii Sovietice şi a Marii 
Britanii în ţările Europei de Sud-Est. În România, URSS 
urma să deţină 90 de procente. 

In realitate, aşa cum reiese din documentele 
cunoscute acum, Churchill nu a informat exact 
Washingtonul asupra conţinutului înţelegerii sale cu 
Stalin. Totodată, în ciuda afirmației lui că acordul anglo- 
sovietic din octombrie 1944 era valabil numai până la 
sfârşitul războiului, arhivele britanice arată că nu a fost 

stabilit niciun termen final al înţelegerii. 

Churchill nu poate fi condamnat că a pus interesele 
britanice înaintea celor ale ţărilor aruncate sub cizma 
sovietică. Egoismul naţional este legea dură a relaţiilor 
internaţionale. 

Dar Churchill trebuie condamnat pentru că a ascuns 
adevărul liderilor partidelor democratice din ţările est- 
europene atribuite Moscovei, lăsându-i să spere într-un 
sprijin britanic. 

Churchill mai trebuie condamnat pentru că a 
învăluit aceste acorduri cu dictatorul sovietic într-o 
retorică generoasă despre apărarea democraţiei, dreptul 
popoarelor de a-şi hotărî singure soarta etc. Atât Churchill 
cât şi Roosevelt s-au făcut a uita că între regimul stalinist 
şi cel nazist nu era nicio deosebire de esenţă. Polonia, 
Cehoslovacia, Ungaria, România, lugoslavia, Bulgaria şi 
Albania, ţări dezmembrate, ocupate sau controlate de 
Reichul hitlerist, au trecut sub dominaţia sovietică. 

Evident, înaintarea Armatei Roşii şi prezenţa pe 
teritoriul acestor ţări a fost un factor decisiv al procesului 
de sovietizare, dar Churchill s-a arătat total indiferent faţă 
de soarta acestor popoare. Când emisarul său în 
lugoslavia, Fitzroy MacLean, l-a avertizat asupra acţiunii 
comuniştilor în vederea acaparării puterii, Churchill l-a 
întrebat ironic: „Vreţi să vă stabiliţi în lugoslavia după 
război?” Premierul britanic a întruchipat la perfecţie tipul 
Principelui  machiavellic: Politica, înainte de toate, 
succesul politic, fără de niciun fel de considerente morale. 

Churchill rămâne o figură istorică de dimensiuni 
considerabile. lată de ce citirea memoriilor sale este nu 
numai folositoare, dar şi obligatorie. 

FLORIN CONSTANTINIU 

Prefaţă 


Winston Churchill (1874-1965) a fost fiul mai mare 
al Lordului Randolph Churchill şi al soţiei sale de origine 
americană Jennie Jerome. In 1908 s-a căsătorit cu 
Clementine Hozier, care l-a sprijinit în viaţă. Au avut 
împreună patru fiice şi un fiu. 

Churchill a intrat în armată în 1895 şi a fost în 
serviciul militar în Cuba, India, Egipt şi Sudan. Primele lui 
lucrări au fost: Povestea Forței Terestre Malarand (1898), 
Războiul râului (1899) şi Savrola (1900), singurul lui 
roman. Ca trimis special al ziarului Morning Post a fost 
implicat în războiul contra burilor, a fost luat prizonier şi a 
evadat. Experienţa lui a dus la scrierea lucrărilor De /a 
Londra la Ladysmith, via Pretoria şi Marşul lui lan 
Hamilton, ambele publicate în 1900. 

Şi-a început cariera politică în octombrie 1900, când 
a fost ales parlamentar de Oldham din partea Partidului 
Conservator. Totuşi, patru ani mai târziu, s-a alăturat 
Partidului Liberal. În 1906 a devenit subsecretar de stat 
pentru colonii şi şi-a exprimat dorinţa pentru reforme în 
scrieri, ca de pildă, Că/ătoria mea africană (1908). A 
devenit preşedintele Camerei de Comerţ în 1908 şi 
ministru de Interne în 1910; împreună cu Lloyd George, a 
introdus legislaţia socială care a ajutat mult la punerea 
bazelor Angliei moderne. Pentru că a prevăzut 
posibilitatea unui război cu Germania după criza de la 
Agadir, în octombrie 1911, a fost numit Prim Lord al 
Amiralității. El a făcut schimbări majore, inclusiv cea de 
modernizare şi pregătire a Marinei Regale pentru război, 
în ciuda nepopularităţii lui în Cabinet provocată de 
costurile implicate de aceasta. Totuşi în mai 1915, presat 

de opoziţie, a părăsit Amiralitatea şi a servit un timp ca 
locotenent-colonel în Franţa. În iulie 1917 Lloyd George l- 
a numit ministru al Muniţiilor, iar în anul următor, secretar 
de stat al Războiului şi Aerului. În 1924 s-a realăturat 
Partidului Conservator iar Baldwin l-a numit ministru de 
Finanţe. În ianuarie 1931 şi-a dat demisia, iar în anii 30 a 
scris numeroase cărţi, printre care Tinerețea mea (1930), 
Gânduri aventuri (1932) şi Mari contemporani (1937). Lui 
Churchill i s-a cerut din nou să ocupe o funcţie în 1939 
după invazia germanilor în Polonia, iar când Chamberlain 
a fost silit să demisioneze pentru că Partidul Laburist n-a 
vrut să lucreze cu el, Churchill a devenit prim-ministru 
(mai 1940 - mai 1945). După 1945, şi-a petrecut tot 
timpul scriind A/ doilea război mondial şi a revenit la post 
în 1951. În 1953 a acceptat Jartiera, iar în aprilie 1955 a 
cucerit de asemeni Premiul Nobel pentru literatură. În 
aprilie 1955 şi-a dat demisia din funcţia de prim-ministru 
din cauza bolii avansate, dar a continuat să scrie. /storia 
popoarelor de limbă engleză (1956-58) este principala lui 
lucrare din această perioadă. A murit la vârsta de 
nouăzeci de ani. 


Notă 


Al doilea război mondial este o prescurtare a 
următoarelor volume ale lui Sir Winston Churchill, 
realizată de Deni Kelly: 


Furtuna se adună (1919 - 10 mai 1940) 

Ora cea mai frumoasă (1940) 

Marea alianță (1941) 

Cumpăna sorții (1942 - iulie 1944) 

Triumf şi tragedie (6 iunie 1944 - 25 iulie 1945) 


Spaţiul a necesitat omiterea a numeroase pagini din 
aceste volume, iar continuitatea şi proporţia au cerut 
rearanjarea considerabilă a textului rămas. Totuşi, în 
afara câtorva fraze de legătură, nesemnificative ca 
număr, această formă prescurtată este redactată în 
întregime cu propriile cuvinte ale lui Sir Winston Churchill. 

MORALA LUCRĂRII 


În război: hotărâre 

În înfrângere: sfidare 
În victorie: mărinimie 
În pace: bunăvoință. 


Recunoştinţă 


Trebuie să exprim mulţumiri locotenent-generalului 
Sir Henry Pownall, comandorului G. R. G. Allen şi 
domnului F. W. Deavin, Director al Colegiului St. Anthony, 
Oxford, pentru citirea şi observaţiile făcute primei forme a 
acestei prescurtări. Totuşi, eu port răspunderea pentru 
orice defecte sau deficienţe ale versiunii de faţă. 

Mă simt de asemeni obligat faţă de domnul Butler 
pentru corectură, faţă de editorii mei de pe ambele părţi 
ale Atlanticului pentru generozitatea şi răbdarea lor şi 
faţă de mulţi alţii care m-au ajutat, m-au încurajat şi m-au 
sfătuit. 

D. K. 
15 decembrie 1958. 

Extras din prefața la 
Furtuna se adună 


Trebuie să privesc aceste volume ca o continuare la 
Istoria primului război mondial, pe care am descris-o în 
Criza mondială, Frontul de est şi în Urmarea. Impreună, 
acestea acoperă relatarea unui alt război de Treizeci de 
ani. 

Ca şi în volumele anterioare, am urmat, atât cât 
sunt în stare, metoda lui Defoe din Memoriile unui 
cavaler, în care autorul leagă cronica şi comentarea 
marilor evenimente militare şi politice de firul experienţei 
personale a unui individ. Eu sunt poate singurul bărbat 
care a trecut prin ambele cataclisme supreme ale istoriei, 
fiind în funcţii importante. În timp ce, în primul război 
mondial, am avut posturi de răspundere dar subordonate, 
în cea de a doua luptă cu Germania am fost timp de peste 
cinci ani şeful Guvernului Majestății Sale. Scriu deci din 
altă poziţie şi cu mai multă autoritate decât era posibil în 
primele mele cărţi. Nu-l descriu ca o istorie, deoarece 
asta este sarcina altei generaţii. Dar afirm cu încredere că 
este o contribuţie la istorie care va servi în viitor. 

Aceşti treizeci de ani de acţiune şi pledoarie cuprind 
şi exprimă efortul meu de o viaţă şi sunt mulţumit dacă 
sunt judecat după ei. Am aderat la regula mea de a nu 
critica o măsură privind războiul sau politica după 
eveniment, decât dacă mi-am exprimat mai înainte, 
public sau oficial, părerea mea sau am avertizat în 
legătură cu aceasta. Într-adevăr, într-o lumină ulterioară, 
s-au netezit multe dintre  asperităţile controversei 
contemporane. M-a durut să  înregistrez aceste 

neînţelegeri cu atâţia oameni pe care i-am simpatizat şi 
respectat, dar ar fi greşit să nu ţinem seama de 
învăţăturile trecutului în faţa viitorului. Nimeni să nu-i 
desconsidere pe aceşti oameni ale căror acţiuni sunt 
descrise în aceste pagini fără să-şi analizeze propriul 
suflet, fără să-şi revadă activitatea publică şi să aplice 
lecţiile trecutului la viitoarea lor comportare. 

Nu trebuie să se presupună că mă aştept ca toată 
lumea să fie de acord cu ceea ce spun şi cu atât mai puţin 
că scriu doar pentru a fi popular. Îmi depun mărturia 
conform ideilor care mă călăuzesc: am avut toată grija să 
verific faptele, dar multe apar azi la lumină în urma 
cunoaşterii unor documente capturate sau a altor 
dezvăluiri care pot oferi un alt aspect concluziilor trase de 
mine. 

Într-o zi, preşedintele Roosevelt mi-a spus că cerea 
public sugestii despre cum ar trebui numit războiul. Eu 
am zis imediat: „Războiul inutil”. Niciodată nu a fost mai 
uşor de oprit un război decât cel care tocmai a distrus ce 
rămăsese din lume după bătălia anterioară. Tragedia 
umană atinge un apogeu prin faptul că, după toate 
eforturile şi sacrificiile a sute de milioane de oameni şi 
după victoriile Cauzei drepte, n-am găsit încă Pacea şi 
Securitatea şi că ne aflăm în ghearele unor pericole şi mai 
mari decât cele pe care le-am depăşit. Am speranţa 
sinceră că studierea trecutului poate da îndrumare pentru 
zilele ce vor veni, va permite unei noi generaţii să repare 
unele dintre erorile anilor trecuţi şi astfel să guverneze 
scena viitorului în desfăşurare, în concordanţă cu nevoile 
omului şi spre gloria lui. 

WINSTON SPENCER CHURCHILL 

Chartwell, 

Westerham, 
Kent, Martie 1948 


W. Churchill împreună cu primul ministru Neville Chamberlain 


Cartea | 


JALOANE SPRE DEZASTRU 
1919 - 10 mai 1940 


„Într-o zi, preşedintele Roosevelt mi-a spus că cerea 
public sugestii despre cum ar trebui numit războiul. Eu 
am zis imediat «Războiul inutil». Niciodată nu a fost mai 
uşor de oprit un război decât cel care tocmai a distrus ce 
rămăsese din lume după bătălia anterioară.” 

BO 


Europa 1921 - După tratatele de pace 


Capitolul | 
NECHIBZUINŢELE 
ÎNVINGĂTORILOR 

1919-1929 


La sfârşitul războiului mondial din 1914, a existat o 
convingere adâncă şi o speranţă aproape universală că 
pacea va domni în lume. Această dorinţă din suflet a 
tuturor popoarelor putea fi uşor cucerită prin încredere în 
convingeri juste, prin bun-simţ şi prudentă raţională. 
Fraza „război pentru terminarea războiului” era pe buzele 

fiecăruia şi s-au luat măsuri pentru a o transforma în 
realitate. Preşedintele Wilson, mânuind, după cum se 
credea, autoritatea Statelor Unite, a făcut ca ideea unei 
Ligi a Naţiunilor să fie dominantă în toate minţile. 
Armatele Aliate stăteau de-a lungul Rinului, iar capetele 
lor de pod înaintau adânc în Germania învinsă, 
dezarmată,  flămândă. Şefii puterilor victorioase 
dezbăteau şi disputau viitorul la Paris. In fața lor stătea 
harta Europei pentru a fi retrasată aproape după cum 
hotărau ei. După cincizeci şi cinci de luni de agonie şi 
nenorociri, coaliția teutonică se afla la bunăvoința lor şi 
niciunul dintre cei patru membri ai acesteia nu putea 
opune nici cea mai mică rezistentă la voința 
învingătorilor. Germania, capul şi fruntea acţiunilor, 
privită de toţi ca principala cauză a catastrofei ce căzuse 
asupra lumii, se afla la bunăvoința şi  discreţia 
cuceritorilor, ei înşişi suferind de pe urma chinului 
îndurat. În plus, acesta nu fusese un război al guvernelor 
ci al popoarelor, întreaga energie vitală a celor mai mari 
naţiuni fusese aruncată în urgie şi măcel. Conducătorii 
războiului, adunaţi la Paris, fuseseră aduşi acolo de cele 
mai puternice şi furioase valuri care s-au rostogolit 
vreodată în istoria omenirii. Trecuseră zilele tratatelor de 
la Viena şi Utrecht, când oameni de stat şi diplomaţi 
aristocratici, învingători şi învinşi, se întruneau pentru 
dispute politicoase şi curtenitoare, liberi de gălăgia şi 
tumultul democraţiei, şi puteau modifica sisteme asupra 
cărora erau fundamental cu toţii de acord. 

Popoarele, mânate de suferinţele lor şi de 
învăţămintele de masă de care fuseseră inspirate, 
stăteau milioane în jur, cerând să se obţină o răsplată 
deplină. Nenorocirea să cadă asupra conducătorilor 

cocoţaţi acum pe turnurile amenințătoare ale triumfului, 
dacă pierd la masa conferinţei ceea ce au câştigat soldaţii 
pe o sută de câmpuri de luptă însângerate. 

Franţa avea locul principal, de drept, în urma 
eforturilor şi pierderilor ei. Aproape un milion şi jumătate 
de francezi pieriseră apărând pământul Franţei pe care s- 
au opus invadatorului. De cinci ori într-o sută de ani, în 
1814, 1815, 1870, 1914 şi 1918, turnurile de la Notre 
Dame au văzut focurile armelor prusace şi au auzit 
tunetul canonadei lor. De data asta, timp de patru ani 
îngrozitori, treisprezece departamente franceze se 
aflaseră sub strânsoarea puternică a conducerii militare 
prusace. Regiuni întinse fuseseră sistematic devastate de 
duşman sau pulverizate în urma ciocnirilor armatelor. De 
la Verdun la Toulon nu exista o casă sau o familie care să 
nu-şi plângă morții sau care să nu adăpostească invalizi. 
Acelor francezi care luptaseră şi suferiseră în 1870 - şi 
mulţi erau în posturi importante - li se părea aproape un 
miracol că Franţa ieşise victorioasă din lupta incomparabil 
mai îngrozitoare care tocmai se sfârşise. Trăiseră toată 
viaţa temându-se de Imperiul german. Îşi aminteau de 
războiul pe care Bismarck se gândise să-l ducă în 1875; 
îşi aminteau de ameninţarea brutală care îl gonise din 
funcţie pe Delcasse în 1905; au tremurat la ameninţarea 
marocană în 1906, la disputa bosniacă din 1908 şi la criza 
de la Agadir din 1911. Discursurile cu „pumn de fier” şi 
„armură strălucitoare” ale  Kaizerului puteau fi 
considerate ridicole în Anglia şi America: ele sunau însă 
ca un dangăt de o groaznică realitate în inimile 
francezilor. Timp de aproape cincizeci de ani, ei au trăit 
sub teroarea armelor germane. Acum, cu preţul vieţii şi 
sângelui lor, lunga opresiune fusese îndepărtată. Cu 

siguranţă că, în cele din urmă, va fi pace şi securitate. Cu 
un singur glas plin de pasiune, poporul francez a strigat: 
„Asta nu se va repeta niciodată!” 

Dar viitorul era plin de prevestiri rele. Populaţia 
Franţei reprezenta mai puţin de două treimi faţă de cea a 
Germaniei. Populaţia Franţei era staţionară, în timp ce a 
Germaniei creştea. Intr-un deceniu sau mai puţin, 
numărul anual al tinerilor germani care ajungeau la 
vârsta milităriei avea să fie dublu decât al Franţei. 
Germania a luptat aproape împotriva întregii lumi, 
aproape singură, şi era cât pe-aci să câştige. Cei care 
ştiau mai mult, ştiau mai bine cum, în diverse ocazii, 
rezultatul Marelui război a oscilat în balanţă, ştiau cum 
întâmplarea şi şansa au întors soarta nemiloasă. Ce 
perspective existau în viitor ca Marii Aliați să mai apară 
cu milioanele pe câmpurile de luptă ale Franţei sau în 
est? Rusia era în ruină şi în convulsii, transformată fără 
asemănare faţă de trecut. Italia putea fi de partea opusă. 
Marea Britanie şi Statele Unite erau despărțite de Europa 
prin mări şi oceane. Imperiul Britanic părea şi el împletit 
cu fire pe care nu le înțelegeau decât cetăţenii lui. Ce 
combinaţie de evenimente i-ar fi putut aduce înapoi în 
Franţa şi Flandra pe formidabilii canadieni din Wimy 
Ridge; pe glorioşii australieni din Villers-Bretonneux; pe 
neînfricaţii neozeelandezi din Passchendaele; pe hotărâţii 
din trupele indiene care, în cruda iarnă a lui 1914, au 
apărat linia de la Armentieres? Când va mai mărşălui pe 
câmpiile din Artois şi Picardie, Britania paşnică, lipsită de 
griji, antimilitaristă, cu armate de două sau trei milioane 
de oameni? Când va mai purta oceanul două milioane din 
superba bărbăţie a Americii spre Champagne şi Argonne? 

Măcinată, dublu decimată, dar indiscutabil stăpână 

a momentului, națiunea franceză privea în viitor cu 
mirare îndatoritoare şi cu teamă. Unde era deci acea 
Securitate fără de care tot ce fusese cucerit părea lipsit 
de valoare şi viaţa însăşi, chiar în bucuria victoriei, era 
aproape de neîndurat? Se simţea o nevoie mortală de 
securitate cu orice preţ şi prin orice metode, oricât de 
dureroase sau chiar aspre ar fi. 

În Ziua armistiţiului, armatele germane au mărşăluit 
spre casă în ordine. „Au luptat bine”, a spus mareşalul 
Foch, generalisimul Aliaților, cu laurii luminoşi pe fruntea 
lui, vorbind soldăţeşte; „să-şi păstreze armele”. Dar a 
cerut ca graniţa franceză să fie la Rin. Germania putea fi 
dezarmată; sistemul ei militar - sfărâmat; fortărețele - 
desfiinţate. Germania putea fi sărăcită; putea fi 
împovărată cu nemăsurate greutăţi; putea cădea pradă 
unor frământări interne; dar toate astea aveau să treacă 
în zece, douăzeci de ani. Puterea indestructibilă a „tuturor 
triburilor germane” se va ridica din nou şi focurile 
nestinse ale Prusiei războinice vor străluci şi vor arde din 
nou. Dar Rinul, acel Rin lat, adânc, care curge repede, 
cândva deţinut şi fortificat de armata franceză, va fi o 
barieră şi un scut în spatele căruia Franţa putea trăi şi 
respira generații în şir. Foarte diferite erau însă 
sentimentele şi punctele de vedere ale lumii de limbă 
engleză, fără ajutorul cărora Franţa ar fi sucombat. 
Prevederile teritoriale ale Tratatului de la Versailles au 
lăsat Germania practic intactă. Ea rămânea în continuare 
blocul rasial cel mai mare şi dominant din Europa. Când 
mareşalul Foch a auzit de semnarea Tratatului de la 
Versailles, a remarcat cu o acuratețe remarcabilă: „Asta 
nu e pace. E un armistițiu pe douăzeci de ani”. 

Clauzele economice ale Tratatului erau în aşa 
măsură de maligne şi prosteşti încât erau chiar inutile. 
Germania era condamnată să plătească despăgubiri 
fabuloase. Aceste prevederi exprimau furia învingătorilor 
şi eşecul popoarelor lor de a înțelege că nici o națiune sau 
comunitate nu poate plăti niciodată tribut pe măsura 
acoperirii costurilor războiului modern. 

Mulţimile au rămas în ignoranță în privinţa celor mai 
simple fapte economice, iar conducătorii lor, dorindu-le 
voturile, nu îndrăzneau să-i trezească la realitate. Ziarele, 
după tipicul lor, reflectau şi subliniau părerile dominante. 
Puţine voci s-au ridicat să explice că plata reparațiilor se 
poate face doar prin servicii sau prin transportarea fizică 
a bunurilor în vagoane, peste frontiere terestre, sau în 
vapoare, peste apă; sau că, atunci când aceste bunuri 
sosesc în ţara de destinaţie, ele afectează industria 
locală, cu excepţia societăţilor primitive sau riguros 
controlate. În practică, aşa cum au învăţat acum şi ruşii, 
singurul mod de a jefui o naţiune învinsă este de a lua 
orice lucru dorit care se poate deplasa şi de a lua o parte 
din forţa de muncă drept sclavi permanenţi sau 
temporari. Dar profitul obţinut din asemenea procese nu 
are nicio legătură cu costurile războiului. 

Nimeni dintre cei cu autoritate mare nu a avut 
înţelepciunea, ascendenţa sau detaşarea de nebunia 
publică de a dezvălui electoratului aceste fapte 
fundamentale, brutale; nimeni n-ar fi fost crezut dacă ar fi 
făcut aşa ceva. Aliaţii, învingători, continuau să afirme că 
vor stoarce Germania „până când conductele vor seca”. 
Toate acestea aveau o puternică influenţă asupra 

prosperității lumii şi asupra stării de spirit a rasei 
germane. 

De fapt, însă, aceste clauze nu au fost puse 
niciodată în aplicare. Dimpotrivă, în timp ce Puterile 
victorioase şi-au însuşit bunuri germane de 1000 milioane 
lire, câţiva ani mai târziu, Germaniei i-au fost 
împrumutate 1500 milioane lire, în principal de către 
Statele Unite şi Marea Britanie, permiţând astfel ca 
ruinele războiului să fie înlăturate rapid în Germania. Atât 
timp cât acest aparent mărinimos proces era însoţit de 
urletele mecanice ale populațiilor nefericite şi amărâte 
din ţările victorioase precum şi de asigurările oamenilor 
lor de stat cum că Germania va fi obligată să plătească 
„până la ultimul bănuţ”, nu se putea aştepta* să se 
culeagă mulţumire sau bunăvoință. 

Istoria va caracteriza toate aceste tranzacţii ca 
nebuneşti. Ele au ajutat atât la naşterea cursului 
războiului cât şi a „furtunii economice”, dar despre asta 
mai târziu. Toate acestea sunt o poveste tristă de 
idioţenie complicată, pentru care s-a cheltuit multă 
muncă şi virtute. 

A doua tragedie cardinală a fost completa 
sfărâmare a Imperiului austro-ungar, prin Tratatele de St. 
Germain şi Trianon. Timp de secole, această întruchipare 
supraviețuitoare a Sfântului Imperiu roman a asigurat o 
viaţă comună, cu avantaje în comerţ şi securitate, unui 
număr de popoare, dintre care niciunul nu avusese, în 
vremurile noastre, forţa şi vitalitatea de a sta singure în 
faţa presiunilor din partea Germaniei revigorate sau a 

Rusiei. Toate aceste naţiuni doreau să se rupă de 
structura federală sau imperială, iar încurajarea dorințelor 
lor era considerată o politică liberală. Balcanizarea 
Europei de sud-est înainta rapid, având drept consecinţă 
mărirea relativă a Prusiei şi a Reichului german care, deşi 
obosit şi marcat de război, era intact şi copleşitor pe plan 
local. Nu există niciun popor sau o provincie, din cele care 
au făcut parte din Imperiul Habsburgic, pentru care 
cucerirea independenţei să nu fi adus torturile pe care 
poeţii şi teologii din vechime le rezervau celor blestemaţi. 
Viena, nobila capitală, căminul unei îndelungi apărate 
culturi şi tradiţii, centrul atâtor drumuri, râuri şi căi ferate, 
a fost lăsată pustie şi muritoare de foame, ca un mare 
magazin într-un cartier ai cărui locuitori au plecat în 
marea lor majoritate. 

Învingătorii au impus germanilor mult căutatele 
idealuri liberale ale naţiunilor din vest. Au fost uşuraţi de 
povara serviciului militar obligatoriu şi de nevoia de a 
avea armament greu. Imediat li s-au dat uriaşe 
împrumuturi americane, deşi nu aveau credit. La Weimar 
a fost stabilită o constituţie democrată, în concordanţă cu 
toate îmbunătățirile cele mai noi. Împărații fiind înlăturați, 
au fost alese nulităţi. Sub această țesătură subţire, 
ardeau pasiunile naţiunii germane puternice, învinse, dar 
substanţial neafectată. Prejudecata americanilor 
împotriva monarhiei a arătat clar Imperiului înfrânt că va 
fi mai bine tratat de către Aliați ca republică decât ca 
monarhie. O politică înţeleaptă ar fi încoronat şi fortificat 
Republica de la Weimar cu un suveran constituţional în 
persoana unui copil, nepot al Kaizerului, sub un Consiliu 
de Regenţă. În schimb, s-a deschis un amplu vid în viaţa 
naţională a poporului german. Toate elementele 

puternice, militare şi feudale, care s-ar fi putut ralia unei 
monarhii constituţionale şi, de dragul ei, ar fi respectat şi 
susţinut noile procese democratice şi parlamentare, au 
fost dezmembrate. Republica de la Weimar, cu toate 
zorzoanele ei liberale şi binecuvântările, era considerată 
ca fiind impusă de duşman. Ea nu putea atrage loialitatea 
sau imaginaţia poporului german. Un timp, au căutat să 
se agate cu disperare de bătrânul mareşal Hindenburg. 
După aceea, forţe puternice au intrat în derivă, s-a căscat 
vidul, iar, după o pauză, în acest vid a păşit un maniac cu 
un geniu feroce, depozitarul şi expresia celor mai 
virulente sentimente de ură care au ros vreodată pieptul 
omenirii - caporalul Hitler. 

Războiul  însângerase Franța până la ultima 
picătură. Generația care visase încă din 1870 un război al 
răzbunării, triumfase, dar cu un preț care avea un efect 
mortal asupra forței vitale naţionale. O Franță uluită a 
salutat zorile victoriei. Teama adâncă de Germania se 
înfiltra deja în națiunea franceză, a doua zi după succesul 
ei ameţitor. Tocmai această teamă l-a îndemnat pe 
mareşalul Foch să ceară frontiera la Rin, pentru siguranţa 
Franţei faţă de vecinul ei mult mai mare. Dar oamenii de 
stat britanici şi americani au susţinut că includerea unor 
districte cu populaţie germană în teritoriul francez era 
contrară celor  Paisprezece puncte şi principiilor 
naţionalismului şi autodeterminării pe care urma să se 
bazeze Tratatul de pace. De aceea, ei s-au opus lui Foch 
şi Franţei. Ei l-au cucerit pe Clemenceau, mai întâi 
promiţându-i o garanţie comună anglo-americană pentru 

apărarea Franţei; în al doilea rând, o zonă demilitarizată; 
şi în al treilea rând, dezarmarea totală, îndelungată, a 
Germaniei. Clemenceau a acceptat toate acestea, în 
ciuda protestelor lui Foch şi a propriilor sale instincte. 
Tratatul de garanţii a fost semnat în consecinţă de 
Wilson, Lloyd George şi Clemenceau. Senatul Statelor 
Unite a refuzat să ratifice tratatul. N-au recunoscut 
semnătura preşedintelui. lar nouă, celor care ne-am bazat 
atât de mult pe părerile şi dorinţele lui în problema 
încheierii păcii, ni s-a spus, fără mare ceremonie, că ar 
trebui să fim mai bine informaţi în legătură cu Constituţia 
americană. 

În teama, furia şi dezorganizarea poporului francez, 
figura aspră, dominantă, a lui Clemenceau, cu autoritatea 
lui de faimă mondială şi cu legăturile lui speciale britanice 
şi americane a fost dată la o parte. „Ingratitudinea faţă 
de oamenii mari, spune Plutarh, este semnul popoarelor 
puternice”. A fost o imprudenţă din partea Franţei să 
accepte aşa ceva când era atât de slăbită. Era prea 
puţină forţă compensatoare în reînvierea intrigilor de 
grup şi în schimbările necontenite de guverne şi miniştri, 
caracteristica celei de a Treia Republici, oricât de 
profitabile sau distractive erau pentru cei implicaţi. 

Poincaré, cea mai puternică figură care i-a urmat lui 
Clemenceau, a încercat să facă un Rhineland independent 
sub patronajul şi controlul Franţei. Dar nu avea şanse de 
succes. El nu a ezitat să încerce să oblige Germania la 
reparaţii prin invadarea regiunii Ruhr. Aceasta a obligat 
Germania să se conformeze tratatelor; dar acţiunea a fost 
condamnată de opinia britanică şi americană. Ca rezultat 
al  dezorganizării generale financiare şi politice a 
Germaniei şi al plăţii reparațiilor de război între anii 1919 

şi 1923, marca s-a prăbuşit rapid. Furia stârnită în 
Germania în urma ocupării de către Franţa a regiunii 
Ruhr, a dus la o vastă şi neglijentă tipărire a bancnotelor, 
cu scopul deliberat al distrugerii întregii baze a monedei. 
În ultimele stadii ale inflaţiei, marca ajunsese la patruzeci 
şi trei de milioane pentru o liră sterlină. Consecințele 
sociale şi economice ale acestei inflaţii erau mortale şi cu 
bătaie lungă. Economiile clasei mijlocii au fost distruse şi 
astfel s-a creat o audienţă pentru stindardele Național- 
Socialismului. Întreaga structură a industriei germane a 
fost distorsionată prin apariţia unor trusturi ciuperci. 
Întregul capital al ţării a dispărut. Datoria naţională 
internă şi datoria industriei sub forma costurilor de capital 
fix şi ipoteci erau simultan lichidate sau repudiate. Dar 
asta nu constituia o compensație pentru capitalul 
circulant. Totul a dus la împrumuturi pe scară mare în 
străinătate ale unei naţiuni în bancrută, aceasta fiind 
trăsătura anilor următori. Suferințele şi amărăciunea 
germanilor mergeau înainte împreună, ca şi astăzi. 

Atitudinea britanică faţă de Germania, atât de 
mânioasă la început, se deplasă curând în direcţia opusă. 
A început o ceartă între Lloyd George şi Poincaré, a cărui 
personalitate tăioasă dăuna politicii lui ferme şi cu vederi 
largi. Cele două naţiuni s-au depărtat în gândire şi 
acţiune, iar simpatia, ba chiar admiraţia britanică faţă de 
Germania, şi-au găsit o exprimare puternică. 


xxx 
Liga Naţiunilor abia fusese creată când primi o 


lovitură mortală. Statele Unite au părăsit creaţia 
preşedintelui Wilson. Preşedintele însuşi, gata să se lupte 


26 


pentru idealurile sale, a suferit o paralizie tocmai când se 
pregătea să-şi înceapă campania şi a zăcut de atunci 
încolo ca o epavă inutilă, aproape doi ani lungi şi vitali, la 
sfârşitul cărora partidul şi politica lui au fost măturate de 
victoria prezidenţială a republicanilor în 1920. A doua zi 
după succesul republicanilor, dincolo de Atlantic au 
devenit preponderente concepţiile izolaţioniste. Europa 
trebuie să fie lăsată să fiarbă în sucul ei propriu şi trebuie 
să-şi plătească datoria! In acelaşi timp, au fost mărite 
taxele pentru a se împiedica pătrunderea bunurilor, 
singurele prin care se puteau rezolva acele datorii. La 
Conferinţa de la Washington din 1921, Statele Unite au 
făcut propuneri de dezarmare navală cu bătaie lungă, iar 
guvernele britanic şi american au început să-şi scufunde 
vasele de război şi să-şi distrugă cu plăcere organizarea 
militară. S-a argumentat cu o logică de neînțeles că ar fi 
imoral să fie dezarmaţi învinşii, dacă nu se leapădă de 
armele lor şi învingătorii. Degetul dezaprobării anglo- 
americane avea să fie imediat îndreptat spre Franţa, 
lipsită atât de frontiera pe Rin cât şi de Tratatul de 
garanţii, pentru că menținea, chiar şi pe o scară foarte 
redusă, o armată franceză bazată pe serviciul militar 
obligatoriu. 

Statele Unite au arătat clar Britaniei că o continuare 
a alianţei cu Japonia, căreia japonezii s-au conformat cu 
stricteţe, va constitui o barieră în relaţiile anglo- 
americane. In consecinţă, s-a pus capăt alianţei. Anularea 
a provocat o profundă impresie în Japonia şi a fost văzută 
ca o dispreţuire a unei puteri asiatice de către lumea 
occidentală. Au fost rupte multe legături care, mai târziu, 
s-ar fi putut dovedi de o valoare decisivă pentru pace. În 
acelaşi timp, Japonia se putea consola cu faptul că 

prăbuşirea Germaniei şi a Rusiei o ridicase, pentru un 
timp, pe locul al treilea printre puterile navale ale lumii şi, 
cu siguranţă, în primele rânduri. Deşi înţelegerea navală 
de la Washington prescria un procent mai redus de forţă 
în vapoare pentru Japonia decât pentru Britania şi Statele 
Unite (5: 5: 3), cota ce îi fusese desemnată era suficientă 
pentru capacitatea ei de construcţie şi financiară pe timp 
destul de îndelungat şi urmărea cu un ochi atent cum 
cele două mari puteri navale îşi reduceau flota cu mult 
sub ceea ce le permiteau resursele şi ce ar fi necesitat 
responsabilităţile lor. Astfel, atât în Europa cât şi în Asia, 
Aliaţii victorioşi au creat condiţiile care, în numele păcii, 
au creat drum renaşterii războiului. 

În timp ce aveau loc toate aceste evenimente, 
printre sporovăielile de platitudini bine intenţionate de 
ambele părţi ale Atlanticului, în Europa a apărut un nou 
motiv de ceartă, mai teribil decât imperialismul tarilor şi 
Kaiserilor. Războiul civil din Rusia s-a încheiat cu victoria 
Revoluţiei bolşevice. Armatele sovietice care înaintau să 
subjuge Polonia au fost într-adevăr respinse în bătălia 
pentru Varşovia, dar Germania şi ltalia aproape că 
sucombaseră la propaganda şi ţelurile comuniste, iar 
Ungaria a căzut chiar, un timp, sub controlul dictatorului 
comunist Bela Kun. Deşi mareşalul Foch remarcase cu 
înţelepciune că:  „Bolşevismul n-a trecut niciodată 
frontierele victoriei”, bazele civilizaţiei europene s-au 
cutremurat la începutul anilor postbelici. Fascismul era 
umbra sau copilul urât al comunismului. În timp ce 
caporalul Hitler se făcea folositor clasei ofiţerilor la 
Munchen, stârnind soldaţii şi muncitorii la ură aprigă 
împotriva evreilor şi comuniştilor, asupra cărora arunca 
vina pentru înfrângerea Germaniei, un alt aventurier, 

Benito Mussolini, oferea Italiei o nouă temă de guvernare 
care, în timp ce pretindea că scapă Italia de comunism, îl 
înălța pe el însuşi la puteri dictatoriale. Aşa cum fascismul 
a răsărit din comunism, la fel şi nazismul s-a dezvoltat din 
fascism. Astfel, au fost puse pe picioare acele mişcări 
înrudite care erau destinate să scufunde curând lumea 
într-o luptă şi mai hidoasă, despre care nu se poate spune 
că s-a terminat odată cu distrugerea lor. 


x k x 


Cu toate acestea, rămânea o garanție solidă pentru 
pace. Germania era dezarmată. Toată artileria ei şi 
armele au fost distruse. Flota ei se autoscufundase deja 
la Scapa Flow. Vasta ei armată a fostă împrăştiată. Prin 
Tratatul de la Versailles a fost permisă în Germania doar 
o armată de profesionişti cu stagiu îndelungat, care să nu 
depăşească o sută de mii de oameni şi care, pe această 
bază, ar fi fost incapabilă să acumuleze rezerve doar în 
interesul ordinii interne. Cotele anuale de recruți nu mai 
făceau pregătirea militară; cadrele fuseseră dizolvate. S- 
au făcut toate eforturile pentru reducerea corpului 
ofițeresc la o zecime. Nu s-a permis niciun fel de forţă 
militară aeriană. Submarinele au fost interzise, iar Marina 
germană a fost limitată la o mână de vase sub 10 000 de 
tone. Rusia sovietică a fost despărțită de Europa 
occidentală printr-un cordon de state violent 
antibolşevice, care se rupseseră de fostul Imperiu al 
ţărilor în forma lui nouă şi groaznică. Polonia şi 
Cehoslovacia au ridicat capete independente şi păreau că 
se ţin drepte în Europa centrală. Ungaria îşi revenise după 
doza ei de Bela Kun. Armata franceză, odihnindu-se pe 

laurii ei, era incomparabil forţa militară cea mai puternică 
din Europa şi, timp de câţiva ani, s-a crezut că Forţa 
aeriană franceză era şi ea de o categorie superioară. 

Până în anul 1934, puterea cuceritorilor a rămas 
necontestată în Europa şi în întreaga lume. Nu a existat 
niciun moment, în aceşti şaisprezece ani, în care cei trei 
foşti aliaţi, sau chiar Britania şi Franţa, împreună cu 
asociaţii lor din Europa, să nu poată, în numele Ligii 
Naţiunilor şi sub scutul ei moral şi internaţional, să 
controleze forţa armată a Germaniei doar printr-un efort 
de voinţă. 

În schimb, până în 1931, învingătorii, şi în special 
Statele Unite, şi-au concentrat eforturile, prin controale 
străine supărătoare, asupra extorcării reparațiilor anuale 
de la Germania. Faptul că aceste plăţi se făceau doar din 
împrumuturi americane mult mai mari, reducea la absurd 
întregul proces. Nu se obținea nimic în afară de rea- 
voinţă. Pe de altă parte, aplicarea cu stricteţe, în toată 
perioada până în 1934, a clauzelor de dezarmare ale 
Tratatului de pace, ar fi apărat timp nedefinit pacea şi 
siguranţa lumii fără violenţă sau vărsare de sânge. Dar 
acestea au fost neglijate cât timp încălcările au fost 
minore şi apoi au fost evitate când încălcările au căpătat 
proporţii serioase. Astfel, a fost înlăturată apărarea finală 
a unei păci îndelungate. Crimele învinşilor îşi găsesc baza 
şi explicaţia, dar desigur nu şi iertarea, în nechibzuinţele 
învingătorilor. Fără aceste nechibzuinţe, crima nu şi-ar fi 
găsit nici tentaţia şi nici motivul. 

În aceste pagini încerc să relatez unele dintre 

incidentele şi impresiile care formează, după părerea 
mea, povestea năvălirii asupra omenirii a celei mai 
groaznice tragedii din istoria ei tumultuoasă. Aceasta s-a 
petrecut nu numai sub forma distrugerii vieţii şi 
proprietăţii, lucru inevitabil în război. În primul război 
mondial a avut loc un groaznic măcel al soldaţilor şi a fost 
distrusă o mare parte a avuţiei acumulate a naţiunilor. 
Totuşi, în afară de excesele Revoluţiei bolşevice, 
principalele elemente ale civilizaţiei europene au rămas 
în picioare la sfârşitul luptei. Când furtuna şi praful 
canonadei au dispărut brusc, naţiunile, în ciuda 
duşmăniei dintre ele, se puteau totuşi recunoaşte una pe 
cealaltă ca personalităţi rasiale istorice. Legile războiului 
fuseseră respectate în ansamblu. Exista o bază comună, 
profesională, de întâlnire între militarii care luptaseră unii 
contra celorlalţi. Atât învinşii cât şi învingătorii păstrau o 
aparenţă de state civilizate. S-a încheiat o pace solemnă 
care, în afara aspectelor financiare de neaplicat, se 
conforma principiilor care, în secolul nouăsprezece, 
ghidau tot mai mult relaţiile dintre popoarele luminate. A 
fost proclamată domnia legii şi s-a creat un instrument 
mondial care să ne păzească de noi convulsii pe toţi şi în 
special Europa. 

În al doilea război mondial, avea să piară orice 
legătură între om şi om. Germanii au comis crime în 
timpul dominaţiei hitleriste, căreia i s-au supus de 
bunăvoie, crime care nu au egal ca întindere şi mârşăvie 
în nici unele din crimele care au întunecat istoria omenirii. 
Masacrarea, prin metode sistematice a şase sau şapte 
milioane de femei şi copii în lagărele germane de 
exterminare depăşeşte în oroare măcelurile lui Gengis- 
Han care par astfel nişte pigmei. Se întrevedea 

exterminarea deliberată a unor populaţii întregi, atât de 
către Germania cât şi de către Rusia în războiul din est. 
Procesul hidos de a bombarda din aer oraşe deschise, 
început de germani, a fost plătit înzecit de forţa mereu 
crescândă a Aliaților şi a culminat cu folosirea bombei 
atomice care a şters de pe faţa pământului Hiroshima şi 
Nagasaki. 

Am ieşit în cele din urmă dintr-o situaţie de ruină 
materială şi dezastru moral care depăşea orice situaţie ce 
a întunecat cândva imaginaţia secolelor trecute. După tot 
ce am suferit şi am realizat, ne-am trezit confruntaţi în 
continuare cu probleme şi pericole nu mai mici ci mult 
mai formidabile decât cele printre care ne-am strecurat 
atât de greu. 

Ca unul care am trăit şi acţionat în acele zile, scopul 
meu este să arăt cât de uşor putea fi evitată tragedia 
celui de al doilea război mondial; cât de mult a fost 
întărită mârşăvia răufăcătorilor de slăbiciunea celor buni; 
cum structura şi obiceiurile statelor democrate - dacă nu 
sunt unite în organizaţii mai largi - sunt lipsite de 
persistenţă şi convingerea că pot oferi securitate maselor 
umile; cum chiar şi în probleme de autoconservare nu se 
duce o politică consecventă pe zece sau cincisprezece ani 
în şir. Vom vedea cum sfaturile prudenţei şi reţinerii pot 
deveni primii agenţi ai unui pericol mortal; cum linia de 
mijloc, adoptată din dorinţa de siguranţă şi o viaţă 
liniştită, duce până la urmă în plin dezastru. Vom vedea 
cât de necesară este calea largă de acţiune 
internaţională, urmată în comun de multe state de-a 
lungul anilor, nelegată de fluxul şi refluxul politicilor 
naţionale. 

Era o politică simplă să ţii Germania dezarmată şi 


32 


pe cei victorioşi înarmaţi în mod adecvat pe termen de 
treizeci de ani, iar între timp, chiar dacă nu se putea 
realiza o reconciliere cu Germania, să fie edificată o Ligă 
a Naţiunilor adevărată şi mai puternică, în stare să obţină 
respectarea tratatelor sau schimbarea lor prin discuţii şi 
înţelegere. După ce trei sau patru guverne puternice, 
acţionând împreună, au cerut popoarelor cele mai 
înfiorătoare sacrificii, după ce acestea au fost făcute în 
mod liber pentru cauza comună şi după ce rezultatele 
dorite au fost atinse, apare raţional să întreprinzi o 
acţiune concertată ca măcar lucrurile esenţiale să nu fie 
pierdute. Dar această modestă cerinţă nu a putut fi 
asigurată de puterea, civilizaţia, învățământul, 
cunoştinţele, ştiinţa învingătorilor. Ei trăiau de pe o zi pe 
alta; de azi pe mâine şi de la o alegere la alta, până când, 
după trecerea a numai douăzeci de ani, s-a dat semnalul 
celui de al doilea război mondial, iar noi trebuie să scriem 
acum despre fiii celor care au luptat şi au murit cu atâta 
credinţă: 


„Umăr lângă umăr, dureros, alături 


Au plecat departe de drumurile luminoase ale vieţii” 
(Siegfried Sasoon) 

Capitolul Il 
PACEA LA ZENIT 
1922-1931 


În anul 1922, în Britania a apărut un nou 
conducător. Domnul Stanley Baldwin fusese necunoscut 
sau neobservat în drama mondială şi a jucat un rol 
modest în treburile interne. Fusese secretar financiar la 
Ministerul de Finanţe în timpul războiului şi era, în acea 
vreme, preşedinte al Camerei de Comerţ. El a devenit 
forţa conducătoare în politica britanică din octombrie 
1922, când l-a înlocuit pe domnul Lloyd George, până în 
mai 1937, când, încărcat de onoruri şi bucurându-se de 
stima publică, şi-a părăsit sarcina grea şi s-a retras în 
demnitate şi linişte în casa lui din Worcestershire. 
Relaţiile mele cu omul acesta de stat sunt o parte definită 
a poveştii pe care o am de relatat. Uneori, divergenţele 
noastre erau serioase dar, în toţi aceşti ani şi mai târziu, 
nu am avut niciodată o discuţie personală sau un contact 
neplăcut cu el şi niciodată nu am simţit că n-am putea 
discuta împreună cinstit şi nu ne-am putea înţelege ca de 
la om la om. 

La începutul anului 1923, el a devenit prim-ministru 
conservator şi, cu aceasta, a început perioada de 
paisprezece ani care ar putea fi numită foarte bine 
„regimul Baldwin MacDonald”. Domnul Ramsey 
MacDonald era şeful Partidului Socialist şi, la început 
alternativ, apoi în înfrățire politică, aceşti doi oameni de 
stat au guvernat ţara. Reprezentanţi de fapt ai unor 

partide opuse, cu doctrine contrare, cu interese 
antagonice, ei s-au dovedit în realitate mai apropiaţi în 
privinţa privirii de ansamblu, a temperamentului şi a 
metodei decât oricare alţi doi bărbaţi care au fost prim- 
miniştri de când a fost creată această funcţie prin 
Constituţie. Destul de curios, simpatiile fiecăruia se 
extindeau mult în teritoriul celuilalt. Ramsey MacDonald 
îndrăgea multe dintre sentimentele bătrânului 
conservator. Stanley Baldwin, în afara faptului că era 
adeptul protecționismului, era prin firea lui un 
reprezentant mai adevărat al socialismului blând decât 
mulți care se aflau în rândurile Partidului Laburist. 

În 1924 au avut loc alegeri generale. Conservatorii 
au revenit cu o majoritate de 222, față de toate celelalte 
partide la un loc. Eu însumi am devenit membru la Epping 
cu o majoritate de zece mii de voturi, dar în calitate de 
„Constituţionalist”. În acel timp, nu adoptam numele de 
„conservator”. Avusesem nişte contacte prieteneşti cu 
domnul Baldwin în acest interval, dar nu credeam că va 
supravieţui ca prim-ministru. Acum, după victoria lui, nu 
ştiam ce simţăminte avea faţă de mine. Am fost surprins, 
iar Partidul Conservator a fost uluit, când el m-a invitat să 
fiu ministru de Finanţe, funcţie pe care o deținuse cândva 
tatăl meu. Un an mai târziu, cu aprobarea alegătorilor mei 
şi fără să fiu presat personal în vreun fel, m-am alăturat 
oficial Partidului Conservator şi Clubului Carlton, pe care îl 
părăsisem cu douăzeci de ani în urmă. 

Timp de aproape cinci ani, am stat alături de 
domnul Baldwin în Downing Street 11 şi aproape în 
fiecare dimineaţă, trecând în drum spre Ministerul de 
Finanţe, intram la el pentru o sporovăială de câteva 
minute, în Sala Cabinetului. Fiind unul dintre principalii lui 

colegi, îmi asum partea mea de răspundere pentru toate 
cele întâmplate. Aceşti ani au fost marcați de o intensă 
refacere în interior. Acesta a fost un guvern capabil, într-o 
perioadă în care s-au realizat treptat, an de an, marcante 
îmbunătăţiri şi refaceri. Nu exista nimic senzaţional sau 
controversat cu care să ne mândrim de la tribună, dar, 
măsurând cu toate instrumentele economice şi financiare, 
masele populare o duceau mai bine, iar starea naţiunii şi 
a lumii era mai uşoară şi mai rodnică la sfârşitul 
mandatului nostru decât la începutul acestuia. Aceasta 
este o afirmaţie simplă însă solidă. Dar în Europa s-a 
realizat o administraţie mai aparte. 


x kK x 


În această perioadă, în Germania a venit la putere 
Hindenburg. La sfârşitul lui februarie 1925, a decedat 
Friedrich Ebert, conducătorul Partidului Social Democrat 
German, preşedinte al Republicii Germane după 
înfrângere. Trebuia ales un nou preşedinte. Toţi germanii 
fuseseră crescuți mult timp sub un despotism patern, 
temperat de obiceiuri de libertate a cuvântului şi opoziţie 
parlamentară. Infrângerea le adusese, pe aripile ei urâte, 
forme şi libertăţi democrate în cantitate maximă. Dar 
națiunea era uluită, zăpăcită de toate prin câte trecuse şi 
multe partide şi grupări se luptau pentru întâietate şi 
funcţii. Din furtună a apărut dorinţa de întoarcere la 
bătrânul feldmareşal von Hindenburg, care trăia demn şi 
retras. Hindenburg îi era credincios fostului împărat exilat 
şi era în favoarea unei monarhii imperiale „după model 
englez”. Aceasta era desigur lucrul cel mai de bun-simţ, 
deşi cel mai puţin la modă, ce trebuia făcut. Când a fost 

rugat să candideze ca preşedinte în cadrul Constituţiei de 
la Weimar, el a fost profund tulburat. „Lăsaţi-mă în pace”, 
repeta mereu. 

Totuşi, presiunea era continuă şi doar marele amiral 
von Tirpitz a fost capabil, în cele din urmă, să-l convingă 
să-şi abandoneze atât scrupulele cât şi înclinațiile, la 
chemarea datoriei, pe care a ascultat-o întotdeauna. 
Oponenții lui Hindenburg erau Marx, figura centrală a 
catolicilor, şi Thaelmann, comunistul. Duminică 26 aprilie, 
toată Germania a votat. Rezultatul a fost neaşteptat de 
strâns: Hindenburg, 14 653 766; Marx, 13 751 615; 
Thaelmann, 1 931 151. Hindenburg, care se înălța 
deasupra oponenților săi prin faptul că era ilustru, 
indiferent şi dezinteresat, a fost ales cu o majoritate de 
sub un milion de voturi şi fără a avea majoritatea din 
totalul voturilor. El l-a certat pe fiul său Oskar pentru că l- 
a trezit la şapte să-i spună vestea: „De ce m-ai trezit cu o 
oră mai devreme? Rezultatul ar fi fost acelaşi şi la ora 
opt”. Cu asta, se culcă din nou ca să se trezească la ora 
lui obişnuită. 

În Franţa, alegerea lui Hindenburg a fost văzută 
iniţial ca o nouă provocare. În Anglia, a fost o reacţie mai 
slabă. Eu, întrucât doream dintotdeauna să văd Germania 
recăpătându-şi onoarea şi respectul de sine şi să las să 
dispară amărăciunea războiului, n-am fost deloc supărat 
de veste. „E un bărbat bătrân cu mult bun-simţ”, mi-a 
spus Lloyd George când ne-am întâlnit; şi aşa s-a şi 
dovedit a fi, atât timp cât şi-a păstrat facultăţile mintale. 
Chiar şi oponenții lui cei mai îndărijiţi au fost obligaţi să 
recunoască: „Mai bine un Zero, decât un Nero”.! Totuşi, el 


1 Theodore Lessing (ucis de nazişti, sept. 1933). 

avea şaptezeci şi şapte de ani. Puţini se aşteptau să 
revină din nou. A făcut tot ce a putut ca să fie imparţial 
între diferitele partide şi, câtă vreme a deţinut el 
preşedinţia, Germania a avut o putere şi un confort sobru, 
fără să constituie o ameninţare pentru vecinii ei. 

Între timp, în februarie 1925, guvernul german a 
sugerat un pact prin care puterile ce aveau interese în 
zona Rinului, în special Anglia, Franţa, Italia şi Germania, 
să-şi asume obligaţia solemnă pe o perioadă îndelungată, 
având Statele Unite drept garant, că nu vor duce război 
una împotriva celeilalte. Au propus de asemenea un pact 
care să garanteze statutul teritorial existent al Rinului. 
Acesta era un eveniment remarcabil. Dominioanele 
britanice nu erau însă entuziasmate. Generalul Smuts 
dorea să evite aranjamente regionale. Canadienii erau 
aşa şi aşa, doar Noua Zeelandă era pregătită să accepte 
necondiţionat părerea guvernului britanic. Cu toate 
acestea noi am perseverat. Pentru mine, scopul de a 
pune capăt luptei de o mie de ani între Franţa şi 
Germania părea un obiectiv suprem. Dacă i-am putea 
lega pe gali şi teutoni pe plan economic, social şi moral în 
aşa fel încât să evităm ocaziile de noi certuri şi să facem 
să moară vechile antagonisme, realizând prosperitatea şi 
independenţa lor comună, Europa s-ar ridica din nou. Mie 
mi se părea că interesul suprem al poporului britanic în 
Europa era rezolvarea disputei franco-germane şi că nu 
existau alte interese comparabile sau contrare cu acesta. 
Acesta mai este şi astăzi punctul meu de vedere. 

In august, francezii, cu deplinul acord al Marii 

Britanii, au răspuns oficial Germaniei. Germania trebuia 
să intre în Ligă fără rezerve, ca un prim pas indispensabil. 
Guvernul german a acceptat stipularea. Aceasta însemna 
că prevederile tratatelor aveau să continue în forţă, dacă 
şi până când acestea vor fi modificate prin înţelegere 
mutuală şi că nu fusese obţinută nicio promisiune 
specifică de reducere a armamentelor Aliaților. 

Alte cereri ale germanilor, avansate datorită unor 
intense presiuni şi sentimente naţionaliste, privind 
ştergerea din Tratatul de pace a clauzei referitoare la 
vinovaţii de război, redeschiderea problemei Alsacia- 
Lorena şi evacuarea imediată a trupelor Aliate din Köln, 
nu au fost prezentate de guvernul german şi nu ar fi fost 
acceptate de Aliați. 

Pe această bază, la 4 octombrie s-a deschis oficial 
Conferinţa de la Locarno. Lângă apele liniştite ale acestui 
lac, s-au adunat delegaţii Britaniei, Franţei, Germaniei, 
Belgiei şi Italiei. Conferinţa a realizat: în primul rând, un 
Tratat de garanţie mutuală între cele cinci puteri; în al 
doilea rând, Tratate de arbitraj între Germania şi Franţa, 
Germania şi Belgia, Germania şi Polonia, Germania şi 
Cehoslovacia; în al treilea rând, înţelegeri speciale între 
Franţa şi Cehoslovacia, prin care Franţa se obliga să 
asigure acesteia ajutor în cazul în care încălcarea Pactului 
Occidental era urmată de folosirea neprovocată a 
armelor. Astfel democraţiile occidentale au fost de acord 
să menţină pacea între ele în orice situaţie şi să rămână 
unite împotriva oricăreia dintre ele care ar încălca acest 
contract şi ar porni o agresiune contra unei ţări frăţeşti. 
Cât priveşte Franţa şi Germania, Marea Britanie s-a 
angajat solemn să vină în ajutorul oricăruia dintre cele 
două state care ar fi supus unei agresiuni neprovocate. 

Acest angajament militar a fost acceptat de Parlament şi 
susţinut cu căldură de naţiune. In zadar s-ar căuta în 
istorie o acţiune asemănătoare. 

Problema dacă exista vreo obligaţie din partea 
Franţei sau a Britaniei de a se dezarma la vreun nivel 
special nu a fost atacată. Eu am intrat în aceste probleme 
ca ministru de Finanţe, încă de la început. Părerea mea 
proprie în legătură cu garanţiile de ambele părţi era că, 
atât timp cât Franţa rămânea înarmată şi Germania 
dezarmată, Germania nu o putea ataca; şi că, pe de altă 
parte, Franţa nu va ataca niciodată Germania dacă 
aceasta ar implica faptul că Britania să devină aliatul 
Germaniei. Astfel, deşi propunerea părea periculoasă 
teoretic, căci ne angajam de fapt să luăm parte, alături de 
unul sau altul, în orice război franco-german care ar 
izbucni. Era foarte puţin probabil ca un asemenea 
dezastru să apară vreodată; şi acesta era cel mai bun 
mijloc de a-l evita. De aceea, eu m-am opus totdeauna 
atât dezarmării Franţei cât şi reînarmării Germaniei din 
cauza pericolului mult mai mare pe care l-ar reprezenta 
pentru Marea Britanie o asemenea situaţie. Pe de altă 
parte, Britania şi Liga Naţiunilor, căreia i s-a alăturat 
Germania ca parte a acestei înţelegeri, ofereau o 
protecţie reală poporului german. Astfel, s-ar fi creat un 
echilibru, în care Britania, al cărei interes major era 
încetarea certei dintre Germania şi Franţa, era în mare 
măsură arbitru. Se spera că acest echilibru putea dura 
douăzeci de ani, timp în care armamentele Aliaților s-ar fi 
redus, treptat şi firesc, sub influenţa unei păci 
îndelungate, a unei încrederi crescânde şi a poverilor 
financiare. Era evident că va apare un pericol dacă 
Germania va deveni mai mult sau mai puţin egală cu 

Franţa cu atât mai mult dacă va fi mai puternică decât 
Franţa. Dar toate acestea păreau excluse prin solemne 
obligaţii din tratate. 

Pactul de la Locarno s-a ocupat doar de pacea în 
vest şi s-a sperat că ceea ce noi numeam un „Locarno în 
est” va urma acestuia. Am fi fost foarte bucuroşi dacă 
pericolul unui viitor război între Germania şi Rusia ar fi 
putut fi controlat în acelaşi spirit şi cu măsuri similare 
acelora privind un posibil război între Germania şi Franţa. 
Chiar şi Germania lui Streseman nu dorea nicidecum să 
închidă uşa în privinţa pretențiilor germane în est, sau să 
accepte prevederile tratatului teritorial în legătură cu 
Polonia, Danzig, Coridorul şi Silezia superioară. Rusia 
sovietică stătea bosumflată în spatele acelui cordon 
sanitar al statelor antibolşevice. Deşi eforturile noastre au 
fost continuate, nu s-a făcut niciun progres în est. |n 
niciun moment, eu nu am renunţat la încercarea de a da 
Germaniei mai multă satisfacţie în legătură cu frontiera 
răsăriteană. Dar nu s-a ivit nicio ocazie în aceşti ani ai 
speranţei. 

Tratatul care s-a încheiat la sfârşitul anului 1925 la 
Conferinţa de la Locarno a provocat multă bucurie. 
Domnul Baldwin a fost primul care l-a semnat, la 
Ministerul de Externe. Ministrul de Externe, domnul 
Austen Chamberlain, neavând o reşedinţă oficială, mi-a 
cerut să-i împrumut sufrageria mea din Downing Street 
11, pentru masa lui prietenească, intimă, cu domnul 
Stresemann, ministrul de Externe german. Ne-am întâlnit 
cu toţii în mare prietenie şi ne-am gândit ce viitor 

minunat ar avea Europa dacă marile ei naţiuni s-ar uni cu 
adevărat şi s-ar simţi în siguranţă. După ce acest 
memorabil instrument a căpătat aprobarea cordială a 
Parlamentului, domnului Austen Chamberlain i s-a 
acordat Ordinul Jartierei şi Premiul Nobel pentru pace. 
Realizarea lui reprezenta un mare succes în restaurarea 
Europei şi a inaugurat trei ani de pace şi refacere. Deşi 
vechile antagonisme erau doar adormite şi tobele noilor 
încorporări începuseră să se audă deja, era justificat să 
sperăm că bazele atât de solid obţinute vor deschide 
calea spre noi marşuri înainte. 

În 1929, starea Europei era liniştită, cum nu mai 
fusese de douăzeci de ani, şi nu avea să mai fie încă 
douăzeci de ani. Exista un sentiment prietenos faţă de 
Germania, după tratatul nostru de la Locarno şi după 
evacuarea Rhineland-ului de către trupele franceze şi 
contingentele Aliate la o dată mai avansată decât cea 
prescrisă la Versailles. Noua Germanie şi-a luat locul în 
trunchiata Ligă a Naţiunilor. Sub influenţa benefică a 
împrumuturilor americane şi britanice, Germania se 
înviora repede. Noile ei vapoare au cucerit panglica 
albastră a Atlanticului. Comerţul ei avansa în salturi iar 
prosperitatea internă sporea. Franţa, cu sistemul ei de 
alianţe, părea şi ea în siguranţă în Europa. Clauzele de 
dezarmare ale Tratatului de la Versailles nu erau 
încălcate în mod deschis. Marina germană era 
inexistentă. Forţa aeriană germană era interzisă şi nu se 
născuse încă. În Germania erau multe influenţe puternic 
opuse ideii de război, fie şi numai din prudenţă iar înaltul 
Comandament german nu putea crede că Aliaţii le-ar 
permite să se reînarmeze. Pe de altă parte, în faţa 
noastră stătea ceea ce aveam să numesc mai târziu 

„Furtuna economică”. Cunoştinţe despre aceasta existau 
doar în cercurile financiare înalte iar acestea erau 
obligate să tacă în privinţa previziunilor lor. 

Alegerile generale din mai 1929 au arătat că 
„mişcarea pendulului” şi dorința normală de schimbare 
erau factori puternici pentru electoratul britanic. 
Socialiştii au obținut o mică majoritate asupra 
conservatorilor în noua Cameră a Comunelor. Domnul 
Baldwin i-a înmânat regelui demisia sa. Noi am plecat cu 
toţii la Windsor, cu un tren special, ca să ne predăm 
sigiliile şi funcţiile; la 7 iulie, domnul Ramsey MacDonald 
a devenit prim-ministru în fruntea unul guvern minoritar, 
dependent de voturile liberale. 

Primul-ministru socialist a dorit ca guvernul laburist 
să se distingă prin ample concesii făcute Egiptului, printr- 
o schimbare constituţională cu bătaie lungă în India şi 
printr-un efort reînnoit pentru dezarmare mondială sau, 
oricum, britanică. Acestea erau țeluri pentru care putea 
conta pe ajutorul liberalilor şi pentru care, în consecinţă, 
dispunea de majoritate în Parlament. Aici au început 
divergenţele mele cu domnul Baldwin şi, ca urmare, s-a 
deteriorat sensibil relaţia pe care am avut-o când mă 
alesese ministru de Finanţe, cu cinci ani în urmă. Am 
rămas desigur într-un contact personal plăcut, dar ştiam 
că nu gândeam la fel. Ideea mea era că opoziţia 
conservatoare ar trebui să combată puternic guvernul 
laburist în toate problemele importante ale Imperiului şi 
ale naţiunii, să se identifice cu măreţia Britaniei, ca pe 
vremea Lordului Beaconsfield şi a Lordului Salisbury, şi să 

nu ezite să facă faţă controverselor, chiar dacă prin 
aceasta nu s-ar obţine o reacţie din partea naţiunii. Pe cât 
mi-am putut da seama, domnul Baldwin simţea că 
trecuseră de mult timpurile unei robuste afirmări a 
măreției imperiale britanice şi că speranţele Partidului 
Conservator se bazau pe o acomodare cu forţele liberale 
şi laburiste, pentru ca, prin manevre îndemânatice şi la 
timp potrivit, să desprindă din rândul acestora anumite 
grupuri ale opiniei publice şi blocuri de alegători. 

El a obţinut, desigur, mari succese. A fost unul din 
marii conducători de partid pe care i-au avut vreodată 
conservatorii. El a luptat ca şef al lor timp de cinci alegeri 
generale, dintre care a câştigat trei. 

Ruptura noastră definitivă a survenit în legătură cu 
India. Primul-ministru susţinea şi chiar împingea înainte 
planul său de autoguvernare indiană. Fiind îmboldit de 
viceregele conservator, Lord Irvin, şi apoi de Lordul 
Halifax. La Londra s-a ţinut o conferinţă de rău augur, la 
care domnul Gandhi, recent eliberat dintr-o închisoare 
comodă, era figura centrală. Nu e necesar în aceste 
pagini să continui cu amănuntele acestei controverse 
care au dominat şedinţele din 1929 şi 1930. La eliberarea 
domnului Gandhi pentru a putea participa, în calitate de 
trimis al Indiei naţionaliste, la conferinţa de la Londra, eu 
am ajuns la punctul de ruptură a relaţiilor mele cu domnul 
Baldwin. El părea mulţumit de toate aceste evenimente, 
era în acord total cu primul-ministru şi cu vice-regele şi a 
condus pe acest drum opoziţia conservatoare. Eu eram 
sigur că vom pierde India în cele din urmă şi că poporul 
indian va suferi dezastre nemăsurate. De aceea, după un 
timp, mi-am dat demisia din guvernul din umbră, dar l-am 
asigurat pe domnul Baldwin că îi voi da tot ajutorul care 

îmi stătea în putere în opoziţia faţă de guvernul socialist 
în Camera Comunelor şi că voi face tot posibilul să asigur 
înfrângerea lor în orice alegeri generale. 


x k x 


Anul 1929 ajunsese aproape în ultimul trimestru, 
promițând apariţia unei prosperități tot mai mari, în 
special în Statele Unite. Un optimism extraordinar 
susținea o orgie de speculații. S-au scris cărți care 
dovedeau că criza economică era o etapă pe care 
managementul şi ştiinţa sunt în stare să o stăpânească, 
cel puţin. „Se pare că am terminat şi am înlăturat 
definitiv ciclurile economice aşa cum le-am cunoscut”, 
spunea în septembrie preşedintele Bursei din New York. 
Dar, în octombrie, o furtună a trecut peste Wall Street. 
Intervenţia celor mai puternici agenţi nu a reuşit să 
oprească valul vânzărilor provocate de panică. Un grup 
de bănci importante a constituit un fond de un miliard de 
dolari ca să menţină şi să stabilizeze piaţa. Totul a fost în 
zadar. 

Toată bogăţia, atât de repede câştigată în hârtii de 
valoare în anii precedenţi, s-a evaporat. Prosperitatea a 
milioane de cămine americane crescuse pe o gigantică 
structură de credite umflate, devenite acum fantomă. În 
afară de specularea acţiunilor pe plan naţional, pe care şi 
cele mai cunoscute bănci au încurajat-o prin împrumuturi 
uşoare, se dezvoltase un vast sistem de cumpărare în 
rate de case, mobilă, maşini, precum şi tot felul de 
obiecte casnice şi altele. Toate s-au prăbuşit acum. Uzine 
puternice au intrat în derută şi paralizie. Abia ieri, 
parcarea maşinilor în care circulau mii de muncitori şi 

meseriaşi în drum spre munca lor zilnică fusese o 
problemă urgentă. Azi, scăderea dureroasă a salariilor şi 
creşterea şomajului afectau întreaga comunitate, 
angajată până în acest moment în crearea continuă a 
unor articole dorite, pentru bucuria milioanelor de 
oameni. Sistemul bancar american era mai puţin 
concentrat şi cu o bază mai puţin solidă decât în Britania. 
Douăzeci de mii de bănci locale au suspendat plăţile. 
Mijloacele de schimb de bunuri şi servicii de la om la om 
s-au prăbuşit la pământ şi crahul din Wall Street a 
reverberat la fel în casele modeste ca şi în cele bogate. 

Nu trebuie totuşi să se creadă că viziunea 
trandafirie a bogăției şi confortului sporit, larg împărtăşită 
de poporul Statelor Unite, nu avea în spatele ei decât 
iluzii şi nebunia pieţii. Niciodată înainte nu se produseseră 
în vreo societate cantităţi atât de imense de bunuri de tot 
felul, împărţite şi schimbate. Nu exista nicio limită a 
beneficiilor pe care oamenii şi le pot oferi unii altora prin 
folosirea maximă a hărniciei şi îndemânării lor. Această 
splendidă manifestare a fost sfărâmată şi distrusă de 
procese imaginare inutile şi de dorinţa de câştig care 
depăşeau cu mult marea realizare. Ca urmare a prăbuşirii 
bursei, în perioada anilor 1929-1932, a apărut o scădere 
continuă a preţurilor, şi în consecinţă, reduceri în 
producţie care au provocat un amplu şomaj. 

Consecințele acestei  dezorganizări a vieții 
economice au devenit mondiale. A urmat o restrângere 
generală a comerțului, ca urmare a şomajului şi a 
declinului producției. S-au impus restricții vamale pentru 
protejarea piețelor interne. Criza generală a adus cu ea 
aceste dificultăți monetare şi a paralizat creditul intern. 
Aceasta a răspândit ruina şi şomajul pe întreg globul. 

Guvernul laburist socialist al domnului MacDonald, cu 
toate promisiunile făcute, a constatat, în 1930 şi 1931, că 
şomajul a sărit de la un milion la aproape trei milioane. Se 
spunea că în Statele Unite erau fără lucru zece milioane 
de persoane. Intregul sistem bancar al marii republici era 
în derută şi în colaps temporar. Dezastre asemănătoare 
au suferit Germania şi alte ţări europene. Totuşi, nimeni 
nu a murit de foame în lumea de limbă engleză. 

Este întotdeauna dificil ca o administraţie sau un 
partid, care se bazează pe atacarea capitalului, să-şi 
păstreze încrederea şi creditul, atât de importante în 
economia foarte artificială a unei insule ca Britania. 
Guvernul domnului MacDonald nu era deloc capabil să 
facă faţă problemelor cu care se confrunta. Nu puteau să 
ordone o disciplină de partid sau să producă energia 
necesară fie şi numai pentru echilibrarea bugetului. În 
asemenea condiţii, un guvern, care deja este minoritar şi 
lipsit de încredere financiară, nu poate supravieţui. 

Eşecul Partidului Laburist de a face faţă furtunii, 
brusca prăbuşire a creditului financiar al Britaniei şi 
scindarea Partidului Liberal, cu puterea lui de echilibrare, 
a dus la o Coaliţie naţională. Se părea că doar un guvern 
al tuturor partidelor ar putea face faţă crizei. Domnul 
MacDonald şi ministrul lui de Finanţe, cu o emoție 
patriotică puternică, au încercat să atragă în combinaţie 
masa Partidului Laburist. Domnul Baldwin, întotdeauna 
bucuros ca alţii să aibă funcţia, atât timp cât el rămânea 
cu puterea, era de acord să lucreze sub conducerea 
domnului MacDonald. Era o atitudine care, deşi merita 
respectul, nu corespundea realității. Domnul Lloyd 
George era încă în convalescenţă după o operaţie - 
serioasă la vârsta lui - iar Sir Herbert Samuel a condus 


48 


grupul liberal în această combinaţie de partide. 

Eu nu am fost invitat să iau parte la guvernul de 
coaliţie. Eu eram desprins politic de domnul Baldwin din 
cauza Indiei. Eram un oponent al politicii guvernului 
laburist al domnului MacDonald. Ca şi mulţi alţii, am 
simţit nevoia unei concentrări naţionale. Dar nu am fost 
nici surprins, nici nefericit, când am fost lăsat afară din 
aceasta. Eu am rămas să pictez la Cannes cât timp a 
durat criza politică. Ce aş fi făcut dacă mi s-ar fi cerut să 
mă alătur, nu ştiu. E inutil să discutăm tentaţii îndoielnice 
care nu au existat niciodată. Dar eu eram rău plasat pe 
scara politică. Aveam cincisprezece ani de participare în 
cabinet şi eram ocupat cu viaţa mea la Marlborough. 
Dramele politice erau foarte emoţionante în acea vreme 
pentru cei implicaţi în scandalul şi vârtejul politicii, dar 
pot afirma cu sinceritate că nu am avut resentimente şi, 
cu atât mai puţin, nu am simţit durere că am fost 
înlăturat atât de decisiv într-un moment de stres naţional. 
Totuşi, era un inconvenient. În toţi aceşti ani, din 1905, 
şezusem într-unul din rândurile din faţă şi aveam 
totdeauna avantajul de a vorbi de la tribună, unde îţi poţi 
pune notițele şi să pretinzi, cu mai mult sau mai puţin 
succes, că formulezi pe măsură ce continui. Acum, 
trebuia să-mi găsesc cu oarecare dificultate un loc dincolo 
de pasaj, în partea guvernului, unde trebuia să-mi ţin în 
mână notițele atunci când vorbeam şi să-mi încerc şansa 
în dezbaterile cu alţi bine cunoscuţi foşti miniştri. Totuşi, 
din când în când, mi se dădea cuvântul. 

Formarea noului guvern nu a pus capăt crizei 
financiare şi, când m-am întors din străinătate, am găsit 
totul tulburat, în ajunul unor inevitabile alegeri generale. 
Verdictul electoratului a fost merituos pentru națiunea 

britanică. S-a format un guvern naţional sub conducerea 
domnului Ramsey MacDonald, fondatorul Partidului 
Laburist-Socialist. Acesta a propus poporului un program 
de severă austeritate şi sacrificii. Era o versiune timpurie 
a formulei, „sânge, muncă, lacrimi şi sudoare”, fără 
stimulentul sau cerinţele războiului şi ale pericolului 
moral. Trebuia practicată economia cea mai dură. Tuturor 
urma să li se reducă salariul sau venitul. Maselor populare 
li se cerea să voteze pentru un regim de abnegaţie 
autoimpusă. Acestea au răspuns ca totdeauna când sunt 
prinse într-o stare de spirit eroică. Deşi, contrar 
declaraţiilor, guvernul a abandonat etalonul aur şi deşi 
domnul Baldwin a fost obligat să suspende pentru 
totdeauna, cum s-a dovedit ulterior, acele plăţi ale 
datoriei americane, hotărâre pe care i-o impusese 
Cabinetului în 1923, încrederea şi creditul au revenit. 
Noua administrație avea o majoritate covârșitoare. 
Domnul MacDonald, ca prim-ministru, era urmat doar de 
şapte sau opt miniştri din partidul lui; dar numai vreo 
cincizeci dintre oponenții săi laburişti şi foşti adepţi au 
revenit în Parlament. Sănătatea şi puterile lui slăbeau şi a 
domnit în fruntea sistemului britanic, cu o decrepitudine 
crescândă, aproape patru ani nefericiţi. Şi foarte curând, 
în aceşti patru ani, a apărut Hitler. 


50 


Capitolul Il! 
ADOLF HITLER 


În octombrie 1918, un caporal german fusese 
temporar orbit de iperită, într-un atac englez lângă 
Comines. În timp ce era în spital în Pomerania, 
înfrângerea şi revoluţia măturară Germania. Fiu al unui 
obscur funcţionar vamal, avusese vise tinereşti de a 
deveni un mare artist. Nereuşind să intre la Academia de 
artă din Viena, a trăit în sărăcie în acea capitală şi, mai 
târziu, la Munchen. Uneori ca zugrav de case, adesea ca 
muncitor zilier, a suferit privaţiuni fizice şi şi-a format un 
resentiment aspru, deşi ascuns, din cauză că lumea nu i-a 
permis succesul. Aceste nefericiri nu l-au dus în rândurile 
comuniştilor. Printr-o onorabilă inversiune, el nutrea, 

dimpotrivă, un sentiment anormal de lealitate rasială şi o 
ferventă şi mistică admiraţie pentru Germania şi poporul 
german. La izbucnirea războiului, el s-a avântat cu elan în 
armată, şi a servit, timp de patru ani, într-un regiment 
bavarez pe frontul de vest. Aceasta a fost la început 
soarta lui Adolf Hitler. 

În timp ce zăcea fără vedere şi neajutorat în spital, 
în iarna anului 1918, eşecurile sale personale păreau 
cufundate în dezastrul întregului popor german. Şocul 
înfrângerii, prăbuşirea legii şi ordinii, triumful francezilor, 
îi produceau soldatului convalescent o agonie care îi 
consuma fiinţa şi generau acele forţe nemăsurate, de rău 
augur, ale spiritului, care pot însemna salvarea sau 
damnarea omenirii. Pentru el, căderea Germaniei părea 
inexplicabilă prin procese obişnuite. Pe undeva, a existat 
o uriaşă şi monstruoasă trădare. Singur şi închis în sine, 
micul soldat gândea şi făcea speculaţii asupra posibilelor 
cauze al catastrofei, fiind călăuzit doar de experienţa 
personală îngustă. La Viena, el se amestecase în grupuri 
naţionaliste germane, extremiste, iar acolo auzise poveşti 
despre activităţile sinistre de subminare ale altei rase, 
duşmani şi exploatatori ai lumii nordice - evreii. Această 
furie patriotică a fuzionat cu invidia faţă de cei bogaţi şi 
plini de succes, rezultând o ură copleşitoare. 

Când a fost eliberat din spital, ca un pacient 
oarecare, purtând încă uniforma cu care se mândrea ca 
un elev, ce scene trebuie să fi văzut ochii lui de curând 
vindecaţi! Îngrozitoare sunt convulsiile înfrângerii. În jurul 
lui, în atmosfera disperării şi nebuniei, se zărea Revoluţia 
Roşie. Maşini blindate străbăteau străzile Munchenului, 
răspândind manifeste sau gloanţe asupra soldaţilor care 
fugeau. Proprii săi camarazi, cu sfidătoare banderole roşii 

pe braţul uniformei, strigau lozinci furioase împotriva a 
tot ce-i era drag pe lume. Ca într-un vis, totul îi deveni 
brusc clar. Germania fusese înjunghiată pe la spate şi 
sfâşiată de evrei, de profitori şi intriganţi din spatele 
frontului, de blestemaţii de bolşevici în conspirația lor 
internaţională de intelectuali evrei. El vedea strălucind în 
faţa sa datoria de a salva Germania de aceste plăgi, de a 
răzbuna relele ce i s-au făcut, şi de a duce rasa stăpânilor 
spre destinul ei de mult hărăzit. 

Ofițerii din regimentul lui, adânc alarmaţi de starea 
de spirit de răzvrătire revoluţionară, a oamenilor lor, au 
fost foarte bucuroşi să găsească unul care părea că 
deţine esenţa rezolvării problemei. Caporalul Hitler dorea 
să rămână mobilizat şi să fie folosit ca „ofiţer de educaţie 
politică” sau agent. Sub această înfăţişare, el aduna 
informaţii despre încercări de răzvrătire şi acţiuni 
subversive. Imediat i s-a spus de către ofiţerul de 
Securitate pentru care lucra, să participe la adunările 
tuturor partidelor politice locale. Într-o seară, în 
septembrie 1919, caporalul s-a dus la o adunare a 
Partidului Muncitorilor Germani, într-o berărie din 
Munchen, iar aici a auzit pentru prima dată oamenii 
vorbind în stilul propriilor sale convingeri, împotriva 
evreilor, a speculanţilor, a „crimelor din noiembrie” care 
au aruncat Germania în abis. La 16 septembrie, s-a 
alăturat acestui partid şi, la scurt timp după aceea, în 
concordanţă cu activitatea sa din armată, a preluat 
propaganda acestuia. În februarie 1920, s-a ţinut la 
Munchen prima adunare de masă a Partidului Muncitorilor 
Germani, iar aici Adolf Hitler însuşi a dominat lucrările şi a 
schiţat programul Partidului în douăzeci şi cinci de 
puncte. Devenise politician. Fusese deschisă campania sa 

de salvare naţională. În aprilie a fost demobilizat şi 
dezvoltarea partidului a devenit țelul întregii sale vieţi. 
Până la mijlocul anului următor, el i-a înlăturat pe vechii 
conducători şi, prin pasiune şi geniu, a impus oamenilor 
hipnotizaţi acceptarea controlului său personal. El era 
deja „Fuhrerul”. A fost cumpărat un ziar fără succes, 
Voelkischer Beobachter, care a devenit organul partidului. 

Comuniştilor nu le-a trebuit mult ca să-şi 
recunoască duşmanul. Au încercat să tulbure adunările lui 
Hitler iar acesta, în ultimele zile ale anului 1921, şi-a 
organizat primele unităţi militare. Până în acel moment, 
totul s-a petrecut doar în cercurile locale din Bavaria. Dar, 
în condiţiile nefericitei vieţi a germanilor în aceşti cinci ani 
de după război, mulţi au început ici colo, prin tot Reichul, 
să asculte noua scriptură. Furia întregii Germanii faţă de 
ocupaţia franceză a regiunii Ruhr, în 1923, a adus 
partidului, numit acum Partidul Naţional Socialist, un larg 
val de aderenţi. Prăbuşirea mărcii a distrus baza clasei 
mijlocii germane, din rândul căreia mulţi au devenit în 
disperare, recruți ai noului partid şi şi-au găsit alinarea 
nefericirii lor în ură, răzbunare şi fervoare patriotică. 

De la început, Hitler a arătat clar că drumul spre 
putere trece prin agresiune şi violenţă împotriva 
Republicii de la Weimar, născută din ruşinea înfrângerii. 
În noiembrie 1923, „Fuihrerul” avea în jurul lui un grup 
hotărât, Goering, Hess, Rosenberg şi Roehm fiind 
proeminenţi. Aceşti oameni de acţiune au hotărât că 
venise momentul cuceririi autorităţii în statul Bavaria. 
Generalul von Ludendorf, şeful Statului Major al armatei 
germane în cea mai mare parte a primului război 
mondial, dădea acestei acţiuni prestigiul militar al 
numelui său şi s-a aflat în fruntea Puciului. Înainte de 

război, se obişnuia a se spune: „În Germania nu va fi 
revoluţie, pentru că în Germania revoluțiile sunt strict 
interzise”. Preceptul a fost reînviat cu această ocazie de 
către autorităţile locale din Munchen. Trupele de poliţie 
au tras, evitându-l cu grijă pe general, care mărşăluia 
drept înainte, în mijlocul demonstranţilor, şi a fost primit 
cu respect. Au fost ucişi vreo douăzeci dintre 
demonstranți. Hitler s-a trântit la pământ şi, împreună cu 
alţi şefi, a fugit imediat, de pe scenă. În aprilie 1924, ela 
fost condamnat la patru ani de închisoare. 

Deşi autorităţile germane menţinuseră ordinea şi 
tribunalul german a dat pedepse, sentimentul răspândit 
în întregul land era că acestea loveau în propria lor carne 
şi în sângele lor şi că făceau jocul străinilor pe seama 
fiilor cei mai credincioşi ai Germaniei. Pedeapsa lui Hitler 
a fost redusă de la patru ani la treisprezece luni. Aceste 
luni petrecute în fortăreaţa de la Landsberg au fost totuşi 
suficiente ca el să elaboreze în schiţă Mein Kampf, un 
tratat asupra filosofiei sale politice, dedicat morţilor 
recentului Puci. Când, în cele din urmă, a venit la putere, 
nu exista nicio altă carte care să fi meritat a fi studiată cu 
mai multă atenţie de către conducătorii politici şi militari 
ai Puterilor Aliate. Totul era acolo: programul de reînviere 
a Germaniei; tehnica propagandei de partid; planul de 
combatere a marxismului; conceptul statului național- 
socialist; poziţia de drept a Germaniei în fruntea lumii. 
Acesta era noul Coran al credinţei şi războiului: zemos, 
plin de vorbe goale, fără formă, dar tăios prin mesajul lui. 

Principala teză a lui Mein Kampf era simplă. Omul 
este un animal luptător; de aceea, națiunea, fiind o 
comunitate de luptători, este o unitate de luptă. Orice 
organism viu care încetează să mai lupte pentru existenţa 

lui este sortit pieirii. O ţară sau o rasă care încetează să 
lupte este de asemeni sortită pieirii. Capacitatea de luptă 
a unei rase depinde de puritatea ei. De aici, nevoia deao 
scăpa de profanări străine. Rasa evreiască, datorită 
universalităţii ei, este în mod necesar pacifistă şi 
internaţionalistă. 

Pacifismul este păcatul cel mai mortal, pentru că 
înseamnă capitularea rasei în lupta pentru existenţă. De 
aceea, prima datorie a fiecărei ţări este să naţionalizeze 
masele. Scopul final al educaţiei este să producă un 
german care, cu un minim de instrucţie, să poală fi 
transformat într-un soldat. 

Marile răsturnări ale istoriei ar fi fost de neconceput 
dacă nu ar fi existat forţa de propulsie a pasiunilor 
fanatice şi isterice. Nimic nu s-ar fi realizat cu virtuțile 
burgheze ale păcii şi ordinii. Lumea se îndreaptă acum 
spre o asemenea răsturnare şi noul stat german trebuie 
să aibă grijă ca rasa aceasta să fie pregătită pentru 
ultimele şi cele mai mari decizii de pe pământ. 

Politica externă poate fi lipsită de scrupule. Nu este 
sarcina diplomatică să permită unei naţiuni să 
naufragieze eroic, ci mai curând să aibă grijă ca ea să 
prospere şi să supravieţuiască. Anglia şi Italia sunt 
singurele aliate posibile ale Germaniei. Atât timp cât 
Germania nu se zbate singură, nimeni nu se zbate pentru 
ea. Provinciile pierdute nu pot fi redobândite doar prin 
apeluri solemne către cer sau prin pioase speranţe în Liga 
Naţiunilor, ci doar prin forţa armelor. Germania nu trebuie 
să repete greşeala de a lupta deodată cu toţi duşmanii ei. 
A ataca Franţa din motive pur sentimentale ar fi o prostie. 
Germania are nevoie de mărirea teritoriului în Europa. 
Politica colonială a Germaniei dinainte de război a fost o 

greşeală şi trebuie abandonată. Germania trebuie să 
caute expansiune în Rusia şi în Statele Baltice. Nu poate fi 
tolerată nicio alianţă cu Rusia. A duce război împreună cu 
Rusia şi împotriva Occidentului ar fi un act criminal, 
pentru că telul Sovietelor este triumful iudaismului 
internaţional. Aceştia erau „stâlpii de granit” ai politicii 
lui. 

Lupta a continuat şi apariţia treptată a lui Adolf 
Hitler ca figură naţională nu prea a fost observată de 
către învingători, oprimaţi şi frământaţi de propriile lor 
necazuri şi de lupte între partide. A trecut un interval 
lung, până ce Naţional-Socialismul sau „Partidul Nazist”, 
cum era numit acum, să capete influenţă în rândul 
poporului german, în forţele armate, în maşinăria de stat 
şi printre industriaşii îngroziţi nu fără temei de comunism, 
şi să devină o putere în viaţa germană, care trebuia 
remarcată pe plan internaţional. Când Hitler a fost 
eliberat din închisoare, la sfârşitul lui 1924, a spus că îi 
vor trebui câţiva ani ca mişcarea lui să fie recunoscută. 

Una dintre prevederile democrate ale Constituției de 
la Weimar era aceea ca alegerile pentru Reichstag să 
aibă loc la fiecare patru ani. Se spera, prin această 
prevedere, că masele poporului german se vor bucura de 
un control complet şi continuu asupra Parlamentului lor. 
In practică, asta însemna să trăiască într-o atmosferă de 
emoție politică febrilă şi în campanii electorale nesfârşite. 
Progresul lui Hitler şi al doctrinelor lui este înregistrat cu 
precizie. În. 1928, el avea doar douăsprezece locuri în 
Reichstag. În 1930 numărul acestora a ajuns la 107; în 

1932 erau 230. În acel timp, întreaga structură a 
Germaniei fusese îmbibată de organismele şi disciplina 
Partidului Naţional-Socialist, iar intimidările şi tot felul de 
insulte şi brutalităţi faţă de evrei luau amploare. 

In această relatare, nu este necesar să urmărim an 
de an această dezvoltare complexă şi formidabilă, cu 
toate pasiunile şi mârşăviile şi cu toate suişurile şi 
coborâşurile ei. Soarele palid al conferinţei de la Locarno 
a strălucit un timp deasupra scenei. Cheltuirea masivelor 
împrumuturi americane crea un sentiment de revenire a 
bogăției. Mareşalul Hindenburg prezenta statul, iar 
Stresemann era ministrul lui de Externe. Majoritatea 
stabilă, decentă, a poporului german, răspunzând 
dragostei înnăscute faţă de autoritatea masivă şi 
majestuoasă, s-a agăţat de el până la ultima lui suflare. 
Dar şi alţi factori puternici erau activi în națiunea 
nefericită, căreia Republica de la Weimar nu-i putea oferi 
un sentiment de securitate şi nici satisfacția gloriei 
naţionale sau a răzbunării. 

Dincolo de faţada guvernelor republicane şi a 
instituţiilor democrate impuse de învingători şi care 
purtau pecetea înfrângerii, puterea politică reală în 
Germania şi structura solidă a naţiunii, în anii de după 
război, aparţineau de fapt Marelui Stat Major al armatei 
germane sau Reichswehrului. Aceştia au fost acei care, în 
secret, au pus bazele reînarmării germane şi care făceau 
şi desfăceau preşedinţi şi cabinete. Ei găsiseră în 
mareşalul Hindenburg un simbol al puterii lor şi un 
instrument al voinţei lor. Dar, în 1930, Hindenburg avea 
optzeci şi trei de ani. De aici încolo, caracterul său şi 
puterea minţii sale intrară în declin. Devenea tot mai 
nedrept, arbitrar şi senil. În timpul războiului, i se făcuse o 

efigie uriaşă, iar patrioţii îşi puteau arăta admiraţia 
plătind ca să bată un cui în ea. Aceasta ilustrează efectiv 
ceea ce devenise acum - „Titanul de lemn”. De câtva 
timp, generalilor le era clar că va trebui găsit un succesor 
satisfăcător mareşalului îmbătrânit. Căutarea omului nou 
a fost cumva copleşită de creşterea şi forţa vehementă a 
mişcării naţional-socialiste. După eşecul Puciului de la 
Munchen din 1923, Hitler susţinuse o politică de strictă 
legalitate în cadrul Republicii de la Weimar. Dar, în 
acelaşi timp, el a încurajat şi plănuit extinderea 
formațiunilor militare şi paramilitare ale Partidului Nazist. 
După un început modest, trupele de şoc S.D. sau 
Cămăşile brune, cu micul lor sâmbure disciplinar, S.S., au 
crescut în număr şi vigoare până acolo încât Reichswehrul 
a considerat că activităţile şi forţa lor potenţială au 
devenit foarte alarmante. 

În fruntea formațiunilor S.A. era soldatul mercenar 
Ernst Roehm, camaradul şi prietenul apropiat al lui Hitler 
în toţi aceşti ani de luptă. Roehm, şeful statului major al 
S.A., era un bărbat abil şi plin de curaj, dar dominat de 
ambiţii personale şi un pervers sexual. Urgiile lui nu erau 
o barieră în colaborarea lui Hitler cu el, în drumul greu şi 
periculos spre putere. Cântărind cu mai multă atenţie 
fluxurile care cuprindeau națiunea, Reichswehrul s-a 
convins cu greu că, rămânând o castă militară şi o 
organizaţie în opoziţie cu mişcarea nazistă, nu mai putea 
menţine controlul asupra Germaniei. Ambele părţi aveau 
în comun hotărârea de a ridica Germania din abis şi a 
răzbuna înfrângerea ei; dar, în timp ce Reichswehrul 
reprezenta structura ordonată a Imperiului Kaiserului şi 
apăra interesele claselor feudale, aristocrate, moşiereşti 
şi înstărite din societatea germană, S. A. deveniseră - în 

mare măsură - o mişcare revoluţionară, stârnită de 
nemulţumirile unor subversivi nervoşi sau amărâţi şi de 
disperarea oamenilor ruinaţi. Se deosebeau de bolşevicii 
pe care îi denunţau, tot atât de mult pe cât se deosebeşte 
Polul nord de Polul sud. 

Dacă Reichswehrul voia să se certe cu Partidul 
Nazist, însemna să sfâşie națiunea învinsă. În 1931 şi 
1932, şefii armatei au simţit că trebuie, de dragul lor şi al 
ţării, să-şi alăture forţele acelora cu care erau în opoziţie 
în probleme interne, cu toată rigiditatea şi severitatea 
minţii germane. Cât îi priveşte pe Hitler, deşi era pregătit 
să folosească orice mijloc ca să pătrundă în citadela 
puterii, avea încă în faţa ochilor conducerea marii şi 
strălucitoarei Germanii care se bucurase de admiraţia şi 
loialitatea lui în anii tinereţii. Condiţiile pentru o 
înţelegere între el şi Reichswehr erau deci prezente de 
ambele părţi. Şefii armatei şi-au dat seama treptat că 
forţa Partidului Nazist era atât de mare încât Hitler era 
singurul succesor posibil al lui Hindenburg în fruntea 
naţiunii germane. Hitler, pe de altă parte, ştia că, pentru 
a-şi continua programul lui de reînviere a Germaniei, era 
indispensabilă o alianţă cu elita conducătoare a 
Reichswehrului. S-a încheiat astfel o înţelegere şi 
conducătorii armatei germane au început să-l convingă 
pe Hindenburg să-l privească pe Hitler ca pe un eventual 
Cancelar al Reichului. Astfel, acceptând să restrângă 
activităţile Cămăşilor brune, să le subordoneze Statului 
Major şi, în cele din urmă, dacă va fi inevitabil, să le 
lichideze, Hitler a obţinut loialitatea forţelor ce controlau 
Germania, dominația executivă oficială şi posibilă 
răsturnare în viitor a şefiei statului german. Caporalul 
ajunsese departe. 

Exista totuşi o complicaţie internă aparte. Dacă 
cheia oricărei combinaţii de stăpânire a forţelor interne 
germane era Statul Major al Armatei, existau mai multe 
mâini care doreau să pună stăpânire pe cheie. În acel 
moment, generalul Kurt von Schleicher exercita o 
influenţă subtilă şi uneori decisivă. El era mentorul politic 
al cercului militar rezervat dar potenţial dominant. El era 
privit cu oarecare neîncredere de toate secţiunile şi 
fracţiunile şi era privit ca un agent politic util, cu multe 
cunoştinţe ce nu figurau în manualele Statului Major şi 
care nu erau totdeauna accesibile soldaţilor. Schleicher 
era de mult convins de semnificaţia mişcării naziste şi de 
nevoia de a o îngrădi şi controla. Pe de altă parte, el 
vedea că această ridicare groaznică a mulţimii, cu armata 
ei particulară mereu crescândă, S.A, era o armă care, 
dacă era bine manevrată de camarazii săi din Statul 
Major, putea reafirma măreţia Germaniei şi pe care ar fi 
putut să o folosească chiar pentru sine. Cu această 
intenţie, în cursul anului 1931, Schleicher a început să 
comploteze în secret cu Roehm. Atunci se desfăşura un 
proces dublu: Statul Major făcea aranjamente cu Hitler, 
iar Schleicher, în mijlocul lor, îşi ducea conspirația 
personală cu Roehm, principalul locţiitor al lui Hitler şi 
viitor rival al acestuia. Contactele lui Schleicher cu 
elementul revoluţionar din partidul nazist şi în special cu 
Roehm au ţinut trei ani, până ce amândoi au fost 
împuşcaţi din ordinul lui Hitler. Aceasta a simplificat 
desigur situaţia politică şi pe cea a supravieţuitorilor. 

Între timp, furtuna economică a cuprins la rândul ei 

şi Germania. Băncile din Statele Unite, confruntate cu 
obligaţii tot mai mari în ţară, au refuzat să mărească 
împrumuturile nechibzuite acordate Germaniei. Această 
reacţie a dus la închiderea fabricilor şi la ruina multor 
întreprinderi pe care se baza reînvierea paşnică a 
Germaniei. Şomajul a crescut în Germania la 2 300 000 
oameni în iarna anului 1930. Aliaţii au oferit o prelungită 
şi binevoitoare uşurare a reparațiilor. Treseman, ministrul 
de Externe, care acum era pe moarte, a obţinut ultimul 
său succes prin înţelegerea privind completa evacuare a 
regiunii Rinului de către armatele Aliate, cu mult înainte 
de prevederile tratatului. 

Dar masele germane erau în mare parte indiferente 
faţă de remarcabilele concesii ale învingătorilor. Mai 
înainte, sau în condiţii mai fericite, acestea ar fi fost 
aclamate ca un pas mare pe calea reconcilierii şi ca o 
reîntoarcere la pacea adevărată. Dar acum, teama mereu 
prezentă care plana peste masele germane era şomajul. 
Clasele mijlocii fuseseră deja ruinate şi mânate la 
atitudini violente, în urma prăbuşirii mărcii. Poziţia lui 
Stresemann în politica internă, subminată de stresul 
economic internaţional şi de asalturile vehemente ale 
naziştilor lui Hitler şi ale anumitor magnați capitalişti, a 
dus la răsturnarea lui. La 28 martie 1930, Bruening, şeful 
Partidului Catolic de Centru, a devenit cancelar. Bruening 
era om catolic din Westfalia şi un patriot care căuta să 
refacă fosta Germanie în formă modernă, democrată. El a 
urmărit continuu pregătirea fabricilor pentru război. El 
trebuia de asemeni să lupte pentru stabilitate financiară 
în mijlocul unui haos crescând. Programul lui de economie 
şi reducere a numărului funcţionarilor publici şi a 
salariilor, nu era popular. Valurile urii erau şi mai 

turbulente.  Susţinut de preşedintele Hindenburg, 
Bruening a dizolvat un Reichstag ostil, iar alegerile din 
1930 i-au oferit o majoritate. El a făcut acum ultimul efort 
vizibil de a salva ce mai rămăsese din vechea Germania, 
împotriva agitaţiei naţionaliste, reînviată, violentă şi 
josnică. În acest scop, trebuia în primul rând să se asigure 
de realegerea lui Hindenburg ca preşedinte. Cancelarul 
Bruening a apelat la o soluţie nouă dar normală. El vedea 
pacea, siguranţa şi gloria Germaniei doar prin restaurarea 
unui împărat. Ar fi putut el oare să-l convingă pe bătrânul 
mareşal Hindenburg - dacă şi când va fi reales - ca în 
ultima sa legislatură să acţioneze ca regent pentru o 
monarhie restaurată care să intre în funcţiune după 
moartea lui? Dacă ar fi fost realizată, această politică ar fi 
umplut golul din fruntea naţiunii germane spre care, după 
cum devenise evident acum, Hitler îşi crea drum. În orice 
condiţii, aceasta era linia justă. Dar cum putea Bruening 
să aducă Germania pe această linie? Elementul 
conservator, care se orienta spre Hitler, putea fi atras din 
nou prin reîntoarcerea Kaiserului Wilhelm; dar nici social- 
democraţii şi nici sindicatele nu ar fi tolerat reîntoarcerea 
bătrânului Kaiser sau a prinţului moştenitor. Planul lui 
Bruening nu era de a reface al doilea Reich. El dorea o 
monarhie constituţională de tip englez. El spera că unul 
dintre fiii prinţului moştenitor ar putea fi candidatul 
potrivit. 

În noiembrie 1931, el i-a dezvăluit lui Hindenburg 
planurile sale, realizarea acestora depinzând de el. 
Reacţia bătrânului mareşal a fost imediat vehementă şi 
deosebită. Era uimit şi ostil. El a spus că se considera 
doar un mandatar al Kaiserului. Orice altă soluţie era o 
insultă adusă onoarei lui militare. Concepţia monarhistă, 

căreia îi era devotat, nu se putea împăca cu o alegere 
între prinți regali. Legitimitatea nu trebuia violată. Între 
timp, cum Germania nu avea să accepte reîntoarcerea 
Kaiserului, nu rămânea altcineva decât el însuşi, 
Hindenburg. Aici s-a oprit. Nu exista compromis pentru el! 
„Jy suis, jy reste”. Bruening a polemizat vehement şi 
poate prea îndelung cu bătrânul veteran. Cancelarul avea 
un plan solid. Dacă Hindenburg nu voia să accepte soluţia 
monarhică, deşi neortodoxă, va urma o dictatură nazistă 
revoluţionară. Nu s-a ajuns la nicio înţelegere. Dar, fie că 
Bruening reuşea sau nu să-l convingă pe Hindenburg, era 
imperativ ca acesta să fie ales din nou preşedinte, pentru 
a salva măcar prăbuşirea politică imediată a statului 
german. În prima etapă, planul lui Bruening a avut 
succes. La alegerile prezidenţiale din martie 1932, 
Hindenburg a fost reales, după un al doilea scrutin, 
obţinând majoritatea faţă de rivalii săi, Hitler şi 
comunistul  Thaelmann. Acum, trebuiau luate în 
considerare situaţia economică din Germania şi relaţiile ei 
cu Europa. La Geneva se ţinea Conferinţa pentru 
dezarmare, iar Hitler se lansase într-o campanie 
zgomotoasă împotriva umilirii Germaniei prin tratatul de 
la Versailles. 

Meditând atent, Bruening schiţă un plan pe termen 
lung de revizuire a Tratatului, dar în aprilie s-a dus la 
Geneva şi s-a bucurat de o primire neaşteptat de 
formidabilă. În convorbirile dintre el şi MacDonald precum 
şi cu domnul Stimson şi domnul Norman Davis din 
America, se părea că se va putea ajunge la o înţelegere. 
Baza extraordinară a acestui lucru o constituia principiul 
„egalităţii în armamente” între Germania şi Franţa, 
problemă ce se preta la interpretări diferite. Este într- 

adevăr surprinzător, după cum se va explica în alte 
capitole, că un om cu bun-simt putea să-şi închipuie că 
pacea ar fi putut fi construită pe asemenea baze. Dacă 
acest punct vital avea să fie acceptat de învingători, asta 
îl scoica pe Bruening din impas, iar apoi, pasul următor - 
şi cel înţelept - ar fi fost anularea reparațiilor, în scopul 
unei renaşteri a Europei. Desigur, o asemenea înţelegere 
ar fi ridicat poziţia personală a lui Bruening spre un 
triumf. 

Norman Davis, ambasadorul american 
plenipotenţiar, i-a telefonat premierului francez Tardieu, 
să vină imediat de la Paris la Geneva. Dar, din nefericire 
pentru Bruening, Tardieu avea alte veşti. Schleicher 
acţionase la Berlin şi îl avertizase pe ambasadorul francez 
să nu negocieze cu Bruening, pentru că prăbuşirea lui era 
iminentă. Se poate de asemeni ca Tardieu să fi fost 
îngrijorat de poziția militară a Franţei în formula 
„egalităţii în armamente”. Oricum, Tardieu n-a venit la 
Geneva, iar la 1 mai, Bruening a revenit la Berlin. Sosirea 
lui cu mâinile goale într-un asemenea moment i-a fost 
fatală. Erau necesare măsuri drastice şi disperate pentru 
a se evita ameninţarea colapsului economic în Germania. 
Pentru asemenea măsuri, guvernul nepopular al lui 
Bruening nu avea destulă forţă. El a dus lupta în cursul 
lunii mai, iar între timp, în caleidoscopul politicii 
parlamentare franceze, Tardieu a fost înlocuit de domnul 
Heriot. 

Noul prim-ministru francez s-a declarat gata să 
discute formula la care s-a ajuns în convorbirile de la 
Geneva. Ambasadorului american la Berlin i s-au dat 
instrucţiuni să-l îndemne pe cancelarul german să se 
ducă fără întârziere la Geneva. Acest mesaj a fost primit 

de Bruening abia la 30 mai. Dar, între timp, influenţa lui 
Schleicher a  precumpănit. Hindenburg fusese deja 
convins să-l demită pe cancelar. In cursul aceleiaşi 
dimineţi, după ce invitaţia americană, cu toată speranţa 
şi imprudenţa ei, ajunsese la Bruening, el a aflat că soarta 
lui fusese pecetluită şi, la amiază, şi-a dai demisia ca să 
evite destituirea. Aşa s-a terminat ultima guvernare din 
Germania de după război care ar fi putut duce poporul 
german spre o constituţie stabilă şi civilizată şi i-ar fi 
deschis canale paşnice de legătură cu vecinii săi. Oferta 
făcută de aliaţi lui Bruening l-ar fi salvat, dacă nu erau 
intrigile lui Schicicher şi întârzierea lui Tardieu. Aceste 
oferte trebuiau discutate acum cu un sistem diferit şi cu 
un om diferit. 


Adolf Hitler, Hermann Goering şi Joachim von Ribbentrop 


Capitolul IV 
ANII LACUSTELOR: 


Patru ani mai târziu. Sir Thomas Inskip, ministrul pentru 
Coordonarea Apărării, care cunoştea bine Biblia, a folosit această 
expresie pentru perioada nefericită pe care o moştenise el: „Anii pe 
care i-au mâncat lăcustele“ (Ioel, |. 25). 

1931 - 1933 


Guvernul britanic rezultat din alegerile din 1931 era, 
în aparenţă, anul dintre cele mai puternice, dar de fapt 
era unul dintre cele mai slabe din analele britanice. 
Domnul Ramsey MacDonald, primul-ministru, se rupsese 
de Partidul Socialist, care fusese creaţia vieţii lui, şi 
ambele părţi erau afectate. De atunci încolo, el a stat 
supărat în fruntea unei administrații care, deşi cu numele 
era naţională, era copleşitor conservatoare, de fapt. 
Domnul Baldwin prefera substanţa în locul formei puterii 
şi a domnit cu placiditate din umbră. La Ministerul de 
Externe era Sir John Simon, unul dintre conducătorii 
contingentului liberal. Principala activitate a 
administraţiei în interior era condusă de domnul Neville 
Chamberlain, care curând a devenit ministru de Finanţe. 
Partidul Laburist, învinuit pentru eşecul din timpul crizei 
financiare şi dureros lovit în alegeri, era condus de 
pacifistul extrem, domnul George Lansbury. In perioada 
de patru ani şi un sfert a administraţiei, din august 1931 
până în noiembrie 1935, întreaga situaţie pe continentul 
european s-a inversat. 

Toată Germania se afla în mişcare şi se desfăşurau 
evenimente importante. Papen, care îi urmase lui 
Bruening în funcţia de cancelar, împreună cu generalul 
politician Schleicher încercaseră până acum să conducă 
Germania prin inteligenţă şi intrigă. Acum trecuse vremea 
lor. Papen spera să conducă cu sprijinul anturajului 

preşedintelui Hindenburg şi al grupului naţionalist 
extremist din Reichstag. La 20 iulie s-a făcut un pas 
decisiv. Guvernul socialist din Prusia a fost înlăturat cu 
forţa din funcţie. Dar rivalul lui Papen era dornic de 
putere. După calculele lui Schleicher, instrumentul prin 
care acţiona îl reprezentau forţele întunecate, ascunse, 
care năvăleau în politica germană în spatele puterii 
crescânde şi a numelui lui Adolf Hitler. El spera să facă 
din mişcarea lui Hitler un docil servitor al Reichswehrului 
şi astfel să obţină el însuşi controlul amândurora. 
Contactele dintre Schleicher şi Roehm, şeful trupelor 
naziste S.A, care începuseră în 1931, au fost extinse în 
anul următor la relaţii mai precise între Schleicher şi 
Hitler însuşi. Calea spre putere pentru ambii bărbaţi 
părea a fi obstrucţionată de Papen şi de încrederea pe 
care i-o acorda acestuia Hindenburg. 

În august 1932, Hitler a venit la Berlin la o solicitare 
particulară din partea preşedintelui. Momentul părea 
prielnic pentru un pas înainte. În spatele Fuhrerului erau 
treisprezece milioane de voturi. Trebuia să ceară o funcţie 
vitală. Era acum cumva în poziţia lui Mussolini dinaintea 
marşului asupra Romei. Dar lui Papen nu-i păsa de istoria 
recentă a Italiei. El avea sprijinul lui Hindenburg şi nu 
avea de gând să demisioneze. Bătrânul mareşal s-a văzut 
cu Hitler. N-a fost impresionat. „Bărbatul ăsta cancelar? 
Am să-l fac şef de poştă, ca să poată linge timbrele cu 
imaginea capului meu pe ele.” In cercurile de palat, Hitler 
nu avea influenţa pe care o aveau rivalii săi. 

În ţară, electoratul era neliniştit şi lăsat în voia 
sorții. În noiembrie 1932, s-au ţinut alegeri în întreaga 
Germanie, pentru a cincea oară într-un an. Naziştii au 
pierdut teren şi cele 230 de locuri ale lor s-au redus la 

196, comuniştii câştigând diferenţa. Puterea Fuhrerului de 
a negocia slăbise deci. Poate că, în cele din urmă, 
generalul Schleicher avea să se descurce fără el. 
Generalul a câştigat simpatii în cercul consilierilor lui 
Hindenburg. La 17 noiembrie, Papen şi-a dat demisia şi 
Schleicher a devenit cancelar în locul lui. Dar s-a 
constatat că noul cancelar fusese mai capabil să tragă 
sfori în spatele scenei, decât pe faţă, în vârful puterii. Se 
certase cu prea mulţi oameni. Hitler, împreună cu Papen 
şi naţionaliştii, s-au aliniat acum împotriva lui, iar 
comuniştii, luptându-se cu naziştii pe străzi şi cu guvernul 
prin greve, au contribuit la a-i face imposibilă 
conducerea. Papen şi-a folosit influenţa sa personală 
asupra preşedintelui Hindenburg. Pentru a-l placa pe 
Hitler n-ar fi oare cea mai bună soluţie să se arunce 
asupra lui răspunderile şi poverile funcţiei? Hindenburg a 
acceptat, de nevoie, în cele din urmă. La 10 ianuarie 
1933, Adolf Hitler a preluat funcţia de cancelar al 
Germaniei. 

Mâna stăpânului a fost curând simțită de toţi cei 
care i se opuneau sau puteau să se opună Noii ordini. La 
2 februarie, au fost interzise orice întruniri sau 
demonstraţii ale Partidului Comunist German şi a început 
în întreaga Germanie o percheziţie după toate armele 
ascunse ce aparţineau comuniştilor. Punctul culminant s-a 
petrecut în seara de 27 februarie 1933. Clădirea 
Reichstagului a izbucnit în flăcări. Au fost chemate 
Cămăşile brune, Cămăşile negre şi formațiunile lor 
auxiliare. Au fost făcute peste noapte patru mii de 
arestări, inclusiv Comitetul Central al Partidului Comunist 
German. Aceste măsuri i-au fost încredințate lui Goering, 
care devenise acum ministru de Interne în Prusia. Aceste 

măsuri au fost preliminariile pentru viitoarele alegeri şi au 
asigurat înfrângerea comuniştilor, cei mai formidabili 
oponenți ai noului regim. Organizarea campaniei 
electorale a fost încredinţată lui Goebbels, iar lui nu-i 
lipsea nici îndemânarea, nici zelul. 

Dar mai erau încă în Germania forţe reţinute, 
încăpăţânate, sau activ ostile hitlerismului. Comuniştii şi 
mulţi alţii, care votaseră cu ei în aceste condiţii perplexe 
şi nenorocite, au obţinut 81 de locuri, socialiştii 118. 
Partidul de Centru 73 iar aliaţii naţionalişti ai lui Hitler, 
sub conducerea lui Papen şi Hugenberg, 52. Treizeci şi 
trei de locuri au revenit grupurilor minore de centru 
dreapta. Naziştii au obţinut 17 000 000 de voturi şi 288 
de locuri. Aceste rezultate i-au asigurat lui Hitler şi 
aliaţilor săi naţionalişti controlul asupra Reichstagului. 
Atunci şi abia atunci a obţinut Hitler, cu momele, un vot 
majoritar de la poporul german. In procesele obişnuite ale 
guvernării parlamentare civilizate, o majoritate atât de 
importantă ar fi avut mare influenţă şi consideraţie în 
stat. Dar, în noua Germanie nazistă, minoritățile aveau să 
înveţe acum că nu aveau drepturi. 

La 21 martie 1933, Hitler a deschis în biserica 
garnizoanei din Potsdam, în apropierea mormântului lui 
Frederic cel Mare, primul Reichstag al celui de al Treilea 
Reich. În incinta bisericii, şedeau reprezentanții 
Reichswehrului, simbolul continuității puterii germane, şi 
ofiţerii superiori ai S.A şi S.S., noile figuri ale Germaniei 
reînviate. La 24 martie, majoritatea Reichstagului, 
copleşind sau intimidându-i pe toți oponenții, a confirmat, 
cu 441 de voturi pentru şi 94 contra, puterile depline ale 
cancelarului Hitler pe timp de patru ani. Când s-a anunţat 
rezultatul, Hitler s-a întors spre banca socialiştilor şi a 

strigat: „Şi acum, nu mai am nevoie de voi.” 

În entuziasmul produs de acest vot, coloanele 
fericite ale Partidului Naţional-Socialist au trecut prin faţa 
conducătorului lor, într-un omagiu păgân al unei 
procesiuni cu torţe pe străzile Berlinului. Fusese o luptă 
îndelungată, greu de înţeles pentru străini, în special 
pentru cei care nu au cunoscut durerile înfrângerii. Adolf 
Hitler reuşise în cele din urmă. Dar el nu era singur. El 
chemase din adâncurile înfrângerii furiile latente, 
întunecate şi sălbatice, ale rasei celei mai numeroase, 
mai războinice, mai nemiloase, contradictorii şi nefericite 
din Europa. El chemase idolul înspăimântător al unui 
moloh devorator, al cărui preot şi reîncarnare era el 
însuşi. Nu am intenţia să descriu brutalitatea şi răutatea 
cu care a fost făurit acest aparat al urii şi tiraniei, care 
acum avea să fie perfecţionat, în cadrul acestei relatări 
este nevoie doar să prezint cititorului faptul nou şi 
îngrozitor care căzuse asupra lumii încă neştiutoare: 
Germania era sub Hitler şi Germania se înarma. 


x k x 


În timp ce în Germania aveau loc aceste importante 
schimbări, guvernul MacDonald-Baldwin s-a simţit obligat 
să pună în aplicare, un timp, reducerile severe şi 
restricţiile pe care criza financiară le impusese deja 
asupra modestelor noastre armamente şi a închis bine 
ochii şi urechile la simptomele neliniştitoare din Europa. 
În efortul vehement de a obţine o dezarmare a 
învingătorilor pe măsura celei care fusese impusă 
învinşilor prin Tratatul de la Versailles, domnul MacDonald 
şi colegii lui conservatori şi liberali au avansat o serie de 

propuneri la Liga Naţiunilor şi prin alte canale deschise. 
Francezii, în ciuda faptului că problemele lor politice erau 
într-un flux şi o mişcare continuă, fără vreo semnificaţie 
specială, se agăţau cu tenacitate de armata lor, centrul şi 
sprijinul vieţii Franţei şi al tuturor aliaţilor ei. Această 
atitudine le-a adus critici, atât din Britania cât şi din 
Statele Unite. Părerile presei şi ale publicului nu erau 
bazate pe realitate, dar valul adversităţii era puternic. 
Guvernul german a fost încurajat de comportarea 
britanică. El a trecut aceasta pe seama slăbiciunii 
fundamentale şi a decadentei inerente, impuse până şi 
unei rase nordice de formele democratice şi parlamentare 
ale societăţii. Având toată forţa lui Hitler în spate, 
guvernul german a adoptat o linie de îngâmfare. In iulie 
1932, delegaţia guvernului german îşi adunase hârtiile şi 
părăsise Conferinţa pentru dezarmare. Atragerea lor 
înapoi la masa discuţiilor devenise primul obiectiv politic 
al Aliaților victorioşi. În noiembrie, sub severe şi 
constante presiuni britanice, francezii au propus ceea ce 
s-a numit incorect „Planul Heriott”. Esenţa acestui plan 
era reconstituirea tuturor forţelor europene de apărare ca 
armate cu serviciu militar redus şi cu efective limitate, 
admiterea egalităţii de statut, dar nu în mod necesar 
acceptarea egalităţii de forţă. De fapt şi în principiu, 
admiterea egalităţii de statut făcea imposibilă, în final, 
neadmiterea egalităţii de forţă. Aceasta a permis 
guvernelor aliate să ofere Germaniei „Egalitate în drepturi 
într-un sistem care să asigure securitate pentru toate 
naţiunile”. Sub anumite asigurări ce aveau un caracter 
iluzoriu, francezii au fost determinaţi să accepte această 
formulă fără sens. Cu aceasta, germanii au consimţit să 
revină la Conferinţa pentru dezarmare. Acest lucru a fost 

salutat ca o notabilă victorie a păcii. 

Stârnit de briza popularității, guvernul Majestății 
Sale a produs la 16 martie 1933, ceea ce s-a numit, după 
autorul şi inspiratorul acestuia, „Planul MacDonald”. 
Planul accepta ca punct de plecare adoptarea concepţiei 
franceze a armatelor cu serviciu militar redus - în cazul 
acesta, serviciu militar de opt luni - şi continua prevăzând 
cifre exacte pentru trupele fiecărei ţări. Armata franceză 
trebuia redusă de la cifra de pace de 500 000 la 200 000 
de oameni, iar Germania trebuia să mărească numărul 
până la paritate cu această cifră. In acel moment, forţa 
militară germană, deşi nu avea încă rezerve instruite, 
asemenea rezerve putând fi asigurate doar de o 
succesiune anuală a recrutărilor, putea să se ridice la o 
cifră echivalentă cu peste un milion de voluntari 
înflăcăraţi, echipați parţial cu diverse arme dintre cele 
mai noi, provenite din uzinele convertibile şi parţial 
convertite. Rezultatul a fost neaşteptat. Hitler, acum 
cancelar şi stăpân al întregii Germanii, care atunci când 
preluase puterea dăduse deja ordinul să se meargă 
înainte cu curaj, pe scară naţională, atât în tabere de 
instrucţie cât şi în fabrici, se simţea într-o poziţie 
puternică. El nu s-a obosit nici măcar să accepte ofertele 
ce i se făceau. Cu un gest de dispreţ, a cerut guvernului 
german să se retragă atât de la Conferinţă cât şi din Liga 
Naţiunilor. 

E greu de găsit o paralelă la lipsa de înţelepciune a 
guvernului englez şi la slăbiciunea celui francez, care 
totuşi reflectau şi opinia parlamentelor lor în această 
perioadă dezastruoasă. Nici Statele Unite nu pot scăpa 
judecății istoriei. Absolviţi de propriile lor probleme, de 
interesele, activităţile şi accidentele unei comunităţi 

libere, americanii au rămas cu gura căscată la vastele 
schimbări care aveau loc în Europa şi îşi închipuiau că 
acestea nu erau preocuparea lor. Corpul considerabil de 
ofiţeri americani, foarte competenţi, bine instruiți, 
profesionişti, şi-a format propria opinie, dar aceasta nu a 
avut un efect notabil în înlăturarea detaşării politicii 
externe americane. Dacă Statele Unite şi-ar fi exercitat 
influenţa, aceasta poate i-ar fi determinat pe politicienii 
francezi şi englezi să acţioneze. Liga Naţiunilor, aşa 
dezmembrată cum era, mai constituia încă un august 
instrument care ar fi aruncat o provocare noii ameninţări 
războinice a lui Hitler, prin intermediul unor sancţiuni 
internaţionale. Nepăsători, americanii au ridicat din 
umeri, aşa încât, după câţiva ani, au trebuit să verse 
sângele şi banii Lumii noi ca să se apere de pericolul 
mortal. 

Şapte ani mai târziu, la Tours, când am fost 
martorul agoniei francezilor, mi-au trecut toate astea prin 
minte şi de aceea, chiar când s-au făcut propuneri pentru 
o pace separată, eu am rostit doar vorbe despre confort 
şi siguranţă şi mă bucur că au fost luate în considerare. 


x k x 


La începutul anului 1931, aranjasem să încep un 
considerabil turneu de conferinţe în Statele Unite şi am 
plecat la New York. Aici am suferit un accident serios care 
era să mă coste viaţa. La 13 decembrie, când eram în 
drum să-l vizitez pe domnul Bernard Baruch, am ieşit din 
maşină pe partea greşită şi am traversat Fifth Avenue 
fără să ţin seama de regula inversă a circulaţiei în 
America, sau de stopuri, care pe atunci încă nu se 

foloseau în Anglia. A fost o ciocnire zdrobitoare. Timp de 
două luni am fost o epavă. Treptat, am recăpătat destulă 
putere la Nassau, în Bahamas, ca să mă pot târî încoace 
şi încolo. În aceste condiţii, am făcut un turneu de 
patruzeci de conferinţe în Statele Unite, stând toată ziua 
culcat pe spate într-un compartiment de tren şi 
adresându-mă seara unor mari auditorii. În general, 
consider că aceasta a fost cea mai grea perioadă pe care 
am avut-o în viaţa mea. Tot anul nu m-am simţit bine dar, 
cu timpul, mi-a revenit puterea. 

Anii dintre 1931 şi 1935, în afara îngrijorărilor legate 
de problemele publice, au fost din punct de vedere 
personal, foarte plăcuţi pentru mine. Îmi câştigam 
existenta dictând articole care aveau o mare circulaţie nu 
doar în Marea Britanie şi în Statele Unite ci şi în cele mai 
cunoscute ziare din şaisprezece ţări ale Europei, înainte 
ca umbra lui Hitler să cadă asupra lor. Trăiam de fapt de 
pe o zi pe alta. Am produs succesiv volumele vieţii mele 
la Marlborough. Am meditat mereu la situaţia europeană 
şi la reînarmarea Germaniei. Am trăit în principal la 
Chartwell, unde aveam cu ce să mă amuz. Am construit, 
mai mult cu propriile mele mâini, două căsuțe şi ziduri de 
grădini de zarzavat şi am făcut tot felul de grădini de 
piatră, căderi de apă şi o piscină cu apă filtrată, limpede, 
şi care putea fi încălzită pentru a compensa soarele 
nostru slab. Astfel că nu am avut niciun moment de 
plictiseală sau lenevie, de dimineaţa până noaptea; cu 
familia mea fericită în jur, am trăit în pace în locuinţa 
mea. 

În toţi aceşti ani, m-am văzut des cu Frederich 
Lindemann, profesor de filosofie experimentală la 
Universitatea Oxford. Lindemann era deja un vechi 

prieten al meu. ÎI întâlnisem la încheierea războiului 
anterior, în care el se distinsese conducând un număr de 
experienţe în aer, care până atunci fuseseră rezervate 
doar piloților îndrăzneţi, pentru evitarea pericolului mortal 
pe atunci de a intra „în vrie”. Ne-am apropiat mai mult 
din 1932 încolo şi el venea des de la Oxford să stea cu 
mine la Chartwell. Am am avut multe conversații până în 
orele mici ale nopţii, despre pericolele ce păreau că se 
adună deasupra noastră. Lindemann, „prof-ul”, cum i se 
spunea printre prieteni, a devenit principalul meu 
consilier în aspectele ştiinţifice ale războiului modern şi, 
în special, în apărarea aeriană precum şi în chestiuni 
implicând statistici de tot felul. Această plăcută şi fertilă 
asociere a continuat în timpul războiului. 
` Un alt prieten apropiat al meu era Desmond Morton. 
In 1917, când mareşalul Haig şi-a completat personalul cu 
tineri ofiţeri veniţi de pe front, Desmond i-a fost 
recomandat ca cel mai bun artilerist. Pe lângă Crucea 
Militară, el adăuga experienţa unică de a fi fost împuşcat 
prin inimă şi de a fi trăit fericit cu glontele în el. Eu aveam 
mare admiraţie şi prietenie pentru acest strălucit şi galant 
ofiţer, iar în 1919, când am devenit secretar de stat al 
războiului şi aerului, l-am numit într-o poziţie cheie la 
contrainformaţii, pe care a deținut-o mulţi ani. Era vecin 
cu mine, locuind doar la vreo doi kilometri de Chartwell. A 
obţinut permisiunea de la primul-ministru, domnul 
MacDonald, să discute liber cu mine şi să mă ţină bine 
informat. El a devenit şi a continuat să fie în timpul 
războiului care a urmat, unul dintre cei mai intimi 
consilieri ai mei, până la cucerirea victoriei. 

Am închegat o prietenie şi cu Ralph Wigram, pe 
atunci steaua în urcare a Ministerului de Externe, aflat în 

centrul tuturor problemelor acestuia. Ajunsese în acel 
departament la un nivel care îl îndreptăţea să-şi exprime 
păreri responsabile cu privire la politică şi să folosească la 
discreţie contacte, oficiale şi neoficiale. Era un bărbat 
fermecător şi neînfricat, iar convingerile lui, bazate pe o 
profundă cunoaştere şi studiu, îi dominau fiinţa. El vedea, 
la fel de clar ca şi mine dar cu informaţii mai sigure, 
pericolul îngrozitor care se apropia de noi. Acest lucru ne- 
a apropiat. Adesea ne întâlneam în micul lui cămin din 
strada North, iar el şi doamna Wigram veneau să stea cu 
noi la Chartwell. Ca şi alte oficialități de grad înalt, el 
vorbea cu mine cu totală încredere. Toate acestea m-au 
ajutat să-mi formez şi să-mi întăresc părerea despre 
mişcarea hitleristă. 

A fost de mare valoare pentru mine, şi se poate 
spune şi pentru ţară, că am putut face cercetări şi duce 
discuţii atâţia ani, în acest cerc foarte restrâns. În ce mă 
priveşte, eu am adunat şi am contribuit cu o mare 
cantitate de informaţii din surse străine. Am avut 
contacte confidenţiale cu mai mulţi miniştri francezi şi cu 
şefii succesivi ai guvernului francez. Domnul lan Colvin 
era corespondentul lui Mews Chronicle la Berlin. El s-a 
implicat foarte adânc în politica germană şi a stabilit 
contacte secrete cu unii generali germani importanţi şi cu 
oameni independenţi, de calitate, din Germania, care 
vedeau în mişcarea hitleristă ruina ce se apropia în ţara 
lor natală. Mai mulţi vizitatori importanţi din Germania au 
venit la mine şi şi-au vărsat inima de amărăciune. Mulţi 
dintre aceştia au fost executaţi de Hitler în timpul 
războiului. Din alte direcţii, am putut furniza şi verifica 
informaţii în domeniul apărării noastre aeriene. În acest 
fel, eram la fel de bine informat ca şi miniştrii Coroanei. 

Toate faptele pe care le adunam din diverse surse, 
incluzând în special legături externe, le transmiteam din 
când în când guvernului. Legăturile mele personale cu 
diverşi miniştri şi cu mulţi dintre înalții lor funcţionari erau 
apropiate şi plăcute şi, cu toate că adesea îi criticam, 
menţineam un spirit camaraderesc. Mai târziu, am fost în 
mod oficial părtaş la cele mai secrete cunoştinţe tehnice 
ale lor. Din propria şi îndelungata mea experienţă în 
funcţii înalte, cunoşteam şi cele mai preţioase secrete de 
stat. Toate acestea mi-au permis să-mi formez şi să-mi 
menţin păreri care nu depindeau de ceea ce se publica în 
ziare, deşi şi acestea dezvăluiau multe probleme unui 
ochi atent. 

Cititorul să-mi scuze o digresiune personală pe un 
ton mai uşor. 

În vara anului 1932, în scopurile activităţii mele la 
cartea despre Marlborough, am vizitat vechile câmpuri de 
luptă din Ţările de Jos şi din Germania. Expediția noastră 
de familie, care îl includea şi pe „prof”, a călătorit 
agreabil de-a lungul liniei celebrului marş al lui 
Marlborough din 1705, din Olanda la Dunăre, trecând 
Rinul la Coblenz. În timp ce ne urmam drumul prin 
această frumoasă regiune, de la un oraş vechi la altul, eu 
puneam în modul natural întrebări despre mişcarea 
hitleristă şi am constatat că asta era tema principală în 
fiecare minte germană. Am simţit o atmosferă gen Hitler. 
După ce am petrecut o zi pe câmpul de luptă de la 
Blenheim, am plecat cu maşina la Munchen şi am 
petrecut acolo aproape o săptămână. 

La hotelul Regina, un domn s-a prezentat unora din 
grupul meu. Era Herr Hanfstraengl şi vorbea mult despre 
„Fuhrer”, cu care părea a fi intim. Cum părea un tip vioi şi 

guraliv şi vorbea o engleză perfectă, l-am invitat la cină. 
El mi-a făcut o relatare foarte interesantă despre 
activităţile şi punctele de vedere ale lui Hitler. Vorbea de 
parcă ar fi fost vrăjit. Probabil că i se ceruse să ia legătura 
cu mine. Era evident că voia să-mi facă plăcere. După 
cină, s-a aşezat la pian şi a cântat şi vocal melodii şi 
cântece într-un stil atât de remarcabil, încât noi toţi ne- 
am bucurat imens. Părea că ştie toate melodiile 
englezeşti care îmi plăceau. Era un mare artist şi, în 
acelaşi timp, după cum se ştie, un favorit al Fuhrerului. El 
a spus că ar trebui să-l întâlnesc şi că nimic nu ar fi mai 
uşor de aranjat. Herr Hitler venea în fiecare zi la ora cinci 
la hotel şi ar fi într-adevăr foarte bucuros să mă vadă. 

În acea vreme, nu aveam o prejudecată naţională 
împotriva lui Hitler, ştiam puţine despre doctrina sau 
faptele lui şi nimic despre caracterul lui. Îi admir pe 
oamenii care se ridică în favoarea ţării lor după o 
înfrângere, chiar dacă sunt de partea cealaltă. El avea tot 
dreptul să fie un patriot german dacă dorea. Eu am dorit 
însă ca Anglia, Germania şi Franţa să fie prietene. Totuşi, 
în cursul conversaţiei cu Hanfstaengl, s-a întâmplat să 
spun: „De ce este şeful vostru atât de violent contra 
evreilor? Înţeleg să fie supărat pe evreii care au făcut 
ceva rău sau sunt împotriva ţării şi înţeleg să li se opună 
dacă aceştia încearcă să monopolizeze puterea în vreun 
domeniu al vieţii; dar care este rostul să fii împotriva unui 
om numai din cauza originii lui? Ce vină are un om doar 
pentru că s-a născut aşa?” Probabil că el i-a repetat asta 
lui Hitler, pentru că, a doua zi pe la amiază, a venit cu un 
aer serios şi a zis că întâlnirea pe care o fixase cu mine ca 
să-l văd pe Hitler nu mai putea avea loc întrucât Fuhrerul 
nu va veni la hotel în după-amiaza aceea. Aceasta a fost 

ultima dată când l-am mai văzut pe „Putzi” - acesta era 
numele lui de alint - deşi am mai stat la hotel câteva zile. 
Astfel, Hitler a pierdut ultima lui şansă de a se întâlni cu 
mine. Mai târziu, când el a devenit atotputernic, aveam 
să primesc mai multe invitaţii din partea lui. Dar între 
timp s-au întâmplat multe şi eu m-am scuzat. 


x k x 


În acest timp, Statele Unite au rămas intens 
preocupate de propriile lor probleme interne. Europa şi 
îndepărtata Japonie priveau atente la renaşterea forței de 
război a Germaniei. În Franţa domnea o îngrijorare 
adâncă, acolo cunoscându-se în mare măsură activităţile 
lui Hitler şi pregătirile Germaniei. Mi s-a spus că era un 
întreg catalog de încălcări de tratate de o gravitate 
imensă şi formidabilă, dar, când i-am întrebat pe prietenii 
francezi de ce nu ridicau aceste probleme la Liga 
Naţiunilor, invitând şi Germania sau chiar chemând-o 
expres ca să-şi explice acţiunile şi să declare precis ce 
făcea, mi s-a răspuns că guvernul britanic ar critica aspru 
un asemenea pas alarmant. Astfel, în timp ce domnul 
MacDonald, cu aprobarea deplină a domnului Baldwin, le 
propovăduia francezilor dezarmarea şi o practica în 
Anglia, forţa Germaniei creştea în salturi şi se apropia 
momentul acţiunii. 

Spre onoarea Partidului Conservator, trebuie 
menţionat că, la fiecare dintre Conferinţele Uniunii 
Asociaţiilor Conservatoare, începând din 1932, se votau 
aproape în unanimitate rezoluţii în favoarea unei imediate 
întăriri a înarmării noastre, pentru a face faţă pericolului 
crescând din afară. Dar controlul parlamentar asupra 

guvernului în Camera Comunelor era atât de eficient în 
acel moment, iar cele trei partide din guvern cât şi 
opoziţia laburistă erau atât de cufundate în letargie şi 
orbire, încât atenţionările electoratului lor din ţară erau la 
fel de ineficiente ca şi semnele timpului şi dovezile 
Serviciului Secret. A fost una dintre acele perioade 
îngrozitoare care se repetă în istoria noastră, în care 
nobila naţiune britanică pare să decadă din înălţimea ei, 
îşi pierde bunul-simţ şi idealurile şi pare să se teamă de 
ameninţarea personalului străin, rostind  platitudini 
pioase, în timp ce duşmanii îşi făuresc arme. 

In acest timp întunecat, cele mai josnice sentimente 
erau acceptate sau treceau fără să fie contracarate de 
conducătorii responsabili ai partidelor politice. În 1933, 
studenţii din Universitatea Oxford, inspirați de un anume 
domn joad, au votat această ruşinoasă rezoluţie: 
„Această Cameră nu va lupta niciodată pentru rege şi 
ţară”. Era uşor de râs de un asemenea episod în Anglia, 
dar în Germania, în Rusia, în Italia, în Japonia, ideea unei 
Britanii decăzute, degenerate, a căpătat rădăcini adânci 
şi a dat naştere la multe calcule. Băieţii aceia aiuriţi, care 
au votat această rezoluţie, nici nu visau că erau destinaţi 
ca, în curând, să cucerească sau să cadă glorioşi în 
viitorul război şi să se dovedească generaţia cea mai 
bună ce a existat vreodată în Britania. Şi mai puţine 
scuze se pot găsi pentru cei mai vârstnici, care nici măcar 
nu aveau ocazia de a-şi răscumpăra greşeala prin 
acţiune. 

În timp ce în Europa avea loc o asemenea 

înspăimântătoare transformare a relativei forte de, război 
a învingătorilor şi învinşilor, în Orientul îndepărtat s-a 
dezvoltat o totală lipsă de interes în rândul statelor 
neagresive şi iubitoare de pace. Această istorie constituia 
o replică la cotitura dezgustătoare a evenimentelor din 
Europa şi provenea din aceeaşi paralizie în gândire şi 
acţiune ce exista printre conducătorii foştilor şi viitorilor 
Aliați. 

Furtuna economică dintre 1929 şi 1931 afectase 
Japonia nu mai puțin decât restul lumii. Din 1914, 
populația ei crescuse de la cincizeci de milioane la 
şaptezeci de milioane. Fabricile metalurgice crescuseră 
de la cincizeci la o sută patruzeci şi opt. Costul vieții 
crescuse permanent. Producția de orez era staționară iar 
importul acestuia era costisitor. Nevoia de materii prime 
şi piețe externe era acută. În cadrul violentei depresiuni, 
Britania şi alte patruzeci de țări s-au simţit obligate, cu 
trecerea anilor, să aplice restricții vamale pentru 
mărfurile japoneze produse în condiţii de muncă diferite 
faţă de standardele europene sau americane. China era 
mai mult ca oricând principala piaţă de export a Japoniei 
pentru bumbac şi alte produse şi aproape unica sa sursă 
de cărbune şi fier. O nouă afirmare a controlului asupra 
Chinei deveni în consecinţă problema principală a politicii 
japoneze. 

In septembrie 1931, sub pretextul unor dezordini 
locale, japonezii au ocupat Mukden şi zona căilor ferate 
din Manciuria. În ianuarie 1932, au cerut dizolvarea 
asociaţiilor chineze cu un caracter antijaponez. Guvernul 
chinez a refuzat, iar în ziua de 28 ianuarie, japonezii au 
debarcat în nordul Concesiunii Internaţionale Shanghai. 
Chinezii au rezistai şi, deşi lipsiţi de avioane, de tunuri 

antitanc sau alte arme moderne, şi-au menţinut 
rezistenţa timp de peste o lună. La sfârşitul lui februarie, 
după ce au suferit pierderi grele, au trebuit să se retragă 
din forturile lor în golful Wu-Sung şi să ocupe poziţii la 
circa optsprezece kilometri în interiorul teritoriului. La 
începutul anului 1932, japonezii au creat statul marionetă 
Manchukuo. Un an mai târziu, a fost anexată acestuia şi 
provincia chineză Jehol, iar trupele japoneze, pătrunzând 
adânc în regiuni fără apărare, au ajuns la Marele Zid al 
Chinei. Această acţiune agresivă era pe măsura creşterii 
forţei Japoniei în Orientul îndepărtat şi a noii ei poziţii 
navale pe ocean. 

De la prima împuşcătură, ultragiul comis asupra 
Chinei a dat naştere celei mai puternice ostilităţi în 
Statele Unite. Dar politica de izolare mergea în două 
direcţii. Dacă Statele Unite ar fi fost membră a Ligii 
Naţiunilor, ar fi putut fără îndoială conduce această 
adunare la o acţiune colectivă împotriva Japoniei iar 
Statele Unite ar fi fost principala mandatară a acestei 
acţiuni. Cât priveşte guvernul Britaniei, acesta nu arăta 
nicio dorinţă să acţioneze doar cu Statele Unite; de 
asemeni, nu dorea să fie atras într-un antagonism cu 
Japonia, mai mult decât cerea Carta Ligii Naţiunilor. În 
anumite cercuri britanice, s-a simţit un sentiment de 
nemulţumire faţă de pierderea alianţei cu Japonia şi care, 
în consecinţă, a dus la slăbirea poziţiei britanice în 
Orientul îndepărtat, unde Britania avea interese vechi. 
Guvernul Majestății Sale nu putea fi prea învinovăţit că, în 
situaţia financiară gravă şi în condiţiile tulburărilor 
europene, nu a căutat să aibă un rol proeminent, alături 
de Statele Unite, în Orientul îndepărtat, atât timp cât nu 
avea speranţa unui sprijin american corespunzător în 

Europa. 

China era totuşi membră a Ligii Naţiunilor şi, cu 
toate că nu-şi plătise cotizaţia, ea a apelat la acest 
organism doar pentru dreptate. La 21 septembrie 1931, 
Liga a cerut Japoniei să-şi retragă trupele din Manciuria, 
în decembrie, a fost numită o comisie care să facă 
cercetări la faţa locului. Liga Naţiunilor a acordat 
preşedinţia comisiei lordului de Lytton, un demn 
descendent al unei familii pline de calităţi. Avusese mulţi 
ani de experienţă în est, ca guvernator în Bengal şi ca 
vicerege activ în India. Raportul, unanim, era un 
document remarcabil şi formează baza pentru orice 
studiu serios al conflictului între China şi Japonia. Era 
prezentat cu grijă întregul fundal al problemei 
manciuriene. Concluziile trase erau clare. Manchukuo era 
creaţia artificială a Statului Major japonez, iar voinţa 
populaţiei nu jucase niciun rol în formarea statului 
marionetă. In raportul lor, lordul Lytton şi colegii săi nu 
analizau doar situaţia existentă ci făceau şi propuneri 
concrete pentru o soluționare internaţională. Ei 
propuneau declararea unei Manciurii autonome. Aceasta 
avea să rămână în continuare o parte a Chinei, sub egida 
Ligii, şi urma să se încheie un tratat cuprinzător între 
China şi Japonia, care să reglementeze interesele lor în 
Manciuria. Faptul că Liga nu a putut pune în aplicare 
aceste propuneri nu micşorează nicicum valoarea 
raportului Lytton. In februarie 1933, Liga Naţiunilor a 
declarat că Statul Manchukuo nu putea fi recunoscut. 
Deşi nu s-au impus sancţiuni Japoniei şi nu s-au luat alte 
măsuri, aceasta s-a retras din Liga Naţiunilor. Germania şi 
Japonia fuseseră în tabere opuse în timpul războiului; 
acum, se uitau una la alta într-o altfel de stare de spirit. 

Autoritatea morală a Ligii se dovedise a fi lipsită de orice 
sprijin fizic, Intr-un moment în care era cea mai mare 
nevoie de activitate şi forţă. 

Trebuie să considerăm ca demnă de profundă 
vinovăţie în faţa istoriei în această perioadă fatală nu 
doar comportarea Guvernului Naţional britanic, în 
majoritate conservator, ci şi Partidele Laburist-Socialist şi 
Liberal, atât pe cei din funcţii cât şi din afara acestora. 

Incântarea faţă de platitudini care sună frumos, 
refuzul de a face faţă faptelor neplăcute, dorinţa de 
popularitate şi succes electoral fără legătură cu interesele 
statului, dragoste reală de pace şi credinţă patetică în 
dragoste ca singura bază a păcii, lipsă de vigoare 
intelectuală la ambii conducători ai Guvernului britanic de 
coaliţie, o marcantă ignoranță despre Europa şi o 
aversiune faţă de problemele ei la domnul Baldwin, 
puternicul şi violentul pacifism care domina în acea 
vreme în Partidul  Laburist-Socialist, devotamentul 
liberalilor faţă de sentimente rupte de realitate, eşecul şi 
mai mult decât eşecul domnului Lloyd George, cândva 
mare conducător în timp de război, de a-şi continua 
activitatea pentru a obţine întregul sprijin prin majorităţi 
covârşitoare în ambele Camere ale Parlamentului; toate 
acestea constituiau un tablou al îngâmfării şi slăbiciunii 
care, deşi lipsite de şiretenie şi fără scopuri rău voitoare, 
au jucat un rol definit în dezlănţuirea unor orori şi 
nenorociri asupra lumii care, chiar şi atât cât avuseseră 
loc până acum, depăşiseră deja orice alte experienţe 
umane. 

Capitolul V p 
SCENA SE INTUNECA 
1934 


Alegerea lui Hitler în funcția de cancelar, în 1933, 
nu fusese primită cu entuziasm la Roma. Nazismul era 
privit ca o versiune crudă şi brutalizată a temei fasciste. 
Ambiţiile Germaniei în legătură cu Austria şi sud-estul 
Europei erau bine cunoscute. Mussolini prevedea că, în 
niciuna dintre aceste regiuni, interesele italiene nu vor 
coincide cu cele ale noii Germanii. Nici nu a trebuit să 
aştepte mult pentru confirmare. 

Cucerirea Austriei de către Germania era una dintre 
ambițiile cele mai dragi ale lui Hitler. Prima pagină din 
Mein Kampf conţine următoarea frază: „Austria germană 
trebuie să se întoarcă la marea patrie mamă germană”. 
De aceea, din momentul în care a pus mâna pe putere, în 
ianuarie 1933, guvernul german nazist şi-a pus ochii pe 
Viena. Hitler nu-şi putea permite încă să-l înfrunte pe 
Mussolini care îşi proclamase cu glas tare interesele în 
Austria. Chiar şi infiltrarea şi activităţile subversive 
trebuiau făcute cu precauţie de o Germanie încă slabă din 
punct de vedere militar. Totuşi, încă din primele luni, au 
început să se facă presiuni asupra Austriei. S-au făcut 
necontenite cereri guvernului austriac de a băga membri 
ai Partidului Nazist austriac, satelit, atât în Cabinet cât şi 
în posturi cheie ale administraţiei. Naziştii austrieci erau 
instruiți într-o Legiune austriacă, organizată în Bavaria. 

Explozii de bombe pe căile ferate şi în centre turistice, 
avioane germane care aruncau manifeste la Salzburg şi 
Innsbruck,  tulburau viața cotidiană a republicii. 
Cancelarului austriac Dollfuss i se opunea atât presiunea 
socialistă din interior cât şi intenţiile germane împotriva 
independenţei Austriei din exterior. Dar aceasta nu era 
singura ameninţare la adresa statului austriac. Urmând 
exemplul rău al vecinilor lor germani, socialiştii austrieci 
îşi făuriseră propria lor armată cu care să contracareze 
decizia urnelor. Ambele pericole îl păşteau pe Dollfuss în 
cursul anului 1933. Singurul loc unde se putea îndrepta 
pentru protecţie şi de unde primise deja asigurări de 
sprijin era Italia fascistă. În august, el s-a întâlnit cu 
Mussolini la Riccone. Între ei s-a ajuns la o bună 
înţelegere personală şi politică. Dollfuss, care credea că 
Italia îşi va ţine promisiunea, s-a simţit destul de puternic 
ca să facă o mişcare împotriva unui set de oponenți - 
socialiştii austrieci. 

În ianuarie 1934, Suvici, principalul consilier al lui 
Mussolini în probleme externe, a vizitat Viena ca un gest 
de avertisment spre Germania, şi a declarat că Italia este 
public în favoarea independentei Austriei. Trei săptămâni 
mai târziu, guvernul Dollfuss a întreprins o acţiune 
împotriva organizaţiei socialiste din Viena. Heimwehr-ul, 
sub conducerea maiorului Fey, aparţinând partidului lui 
Dollfuss, a primit ordin să dezarmeze echivalentul şi la fel 
de regalul organism al socialiştilor austrieci. Acesta din 
urmă a rezistat cu forţa şi, la 12 februarie, au izbucnit 
lupte de stradă în capitală. În câteva ore, forţele socialiste 
au fost sfărâmate. Acest lucru nu numai că l-a adus pe 
Dolfuss mai aproape de Italia, dar l-a întărit pentru etapa 
viitoare în acţiunea de a se opune penetrării şi 

conspirației naziste. Pe de altă parte, mulţi dintre 
socialiştii sau comuniştii învinşi au trecut, în amărăciunea 
lor, în tabăra nazistă. In Austria şi Germania, cearta dintre 
catolici şi socialişti a ajutat nazismul. 

Până la mijlocul anului 1934, controlul 
evenimentelor era încă în mare măsură în mâinile 
guvernului Majestății Sale, fără riscul unui război. El ar fi 
putut, împreună cu Franţa şi prin Liga Naţiunilor, să 
arunce o putere copleşitoare asupra mişcării lui Hitler, în 
legătură cu care Germania era profund divizată. Aceasta 
nu ar fi implicat nicio vărsare de sânge. Dar această fază 
era pe trecute. O Germanie înarmată sub control nazist se 
apropia de prag. Şi, oricât de incredibil ar părea, multă 
vreme, în acest an cardinal, domnul MacDonald, înarmat 
cu puterea politică a domnului Baldwin, continua să 
acţioneze în vederea dezarmării Franţei. A existat într- 
adevăr o scânteie de unitate europeană împotriva 
amenințării germane, la 17 februarie 1934, când 
guvernele britanic, francez şi italian au dat o declaraţie 
comună în favoarea menţinerii independenţei Austriei, iar 
o lună mai târziu, Italia, Ungaria şi Austria au semnat 
Protocoalele de la Roma, care prevedeau consultări 
reciproce în cazul unei ameninţări la adresa vreuneia 
dintre cele trei părţi. Dar Hitler devenea tot mai puternic 
şi, în mai şi iunie, activităţile subversive s-au înmulţit în 
toată Austria. Dolfuss a trimis imediat rapoarte despre 
aceste acte teroriste lui Suvici, cu o notă care deplângea 
efectul lor deprimant asupra comerţului şi turismului 
austriac. 

Cu acest dosar în mână, s-a dus Mussolini la 
Veneţia, la 14 iunie, ca să se întâlnească pentru prima 
oară cu Hitler. Cancelarul german a coborât din avion 
într-o haină de ploaie cafenie şi cu o pălărie Homburg, 
intrând într-un grup de uniforme fasciste strălucitoare, cu 
un Duce splendid şi impunător în fruntea lor. Când 
Mussolini l-a zărit pe oaspetele lui, i-a şoptit aghiotantului 
său: „Non mi piace” (Nu-mi place cum arată). La această 
întâlnire stranie, s-a făcut doar un schimb general de idei 
cu lecţii reciproce despre virtuțile dictaturii după modelul 
german şi italian. Mussolini a rămas perplex, atât în 
legătură cu personalitatea cât şi cu limbajul oaspetelui 
său. El şi-a rezumat impresia finală cu aceste cuvinte: „Un 
călugăr războinic”. Totuşi, el a obţinut unele asigurări în 
legătură cu slăbirea presiunilor asupra lui Dollfuss. Ciano, 
ginerele lui Mussolini, le-a spus ziariştilor după întâlnire: 
„După cum vedeţi, nimic altceva nu se va mai întâmpla”. 

Obţinerea puterii a creat o mare divergență între 
Führer şi mulţi dintre aceia care l-au purtat înainte. Sub 
conducerea lui Roehm, trupele S.A, reprezentau tot mai 
mult elementele cele mai revoluţionare din partid. Existau 
membri importanţi ai partidului, ca de pildă Gregor 
Strasser, devotați revoluţiei sociale, care se temeau că 
Hitler, ajungând pe primul loc, ar putea fi preluat de 
ierarhia existentă, de Reichswehr, bancheri şi industriaşi. 
El n-ar fi fost primul conducător revoluţionar care să cadă 
pe scara pe care urcase la mare înălţime. Pentru membrii 
de rând din S.A („Cămăşile brune”), triumful din ianuarie 
1933 trebuia să aducă după el libertatea de a jefui nu 

numai pe evrei şi pe profitori, ci şi clasele înstărite ale 
societăţii. Curând, începură să se răspândească în 
anumite cercuri ale partidului, zvonuri despre o mare 
trădare comisă de conducătorul lor. Şeful Statului Major a 
acţionat cu energie împotriva acestui impuls, în ianuarie 
1933, S.A. număra patru sute de mii de oameni. Până în 
primăvara anului 1934, aceasta a recrutat şi organizat 
aproape trei milioane de oameni. Hitler, în noua lui 
situaţie, era îngrijorat de creşterea acestei maşinării 
uriaşe care, în timp ce jura loialitate fierbinte faţă de 
persoana lui şi era în majoritate adânc ataşată de el, 
începea să-i scape de sub controlul lui personal. Până 
atunci, avusese o armată particulară. Acum avea armata 
naţională. Nu avea intenţia să o înlocuiască pe una cu 
cealaltă. Le voia pe amândouă şi să o folosească pe 
fiecare, după cum cereau evenimentele, ca să o 
controleze pe cealaltă. Trebuia deci ca acum să se ocupe 
de Roehm. El i-a declarat în acele zile şefului S.A: „Sunt 
hotărât să reprim cu severitate orice încercare de 
răsturnare a ordinii existente. Mă voi opune cu cea mai 
mare energie unui al doilea val revoluţionar, pentru că ar 
aduce cu el, în mod inevitabil, haosul. Oricine înalţă capul 
împotriva autorităţii statului, va fi tratat cu severitate, 
oricare ar fi poziţia lui.” 

În ciuda presimţirilor sale, Hitler nu s-a convins uşor 
de lipsa de loialitate a camaradului său din timpul 
puciului de la Munchen şi care, în ultimii şapte ani, fusese 
şeful Statului Major al armatei lui, Cămăşile brune. In 
decembrie 1933, când se proclamase unitatea dintre 
partid şi stat, iar Roehm devenise membru al cabinetului 
german, una dintre consecinţele acestei unităţi avea să 
fie unificarea Cămăşilor brune cu Reichswehrul. Progresul 

rapid al reînarmării naţionale a împins problema statului 
şi controlului tuturor forţelor armate germane, pe primul 
plan al politicii. In februarie 1934, domnul Eden a sosit la 
Berlin şi, în cursul convorbirilor, Hitler a fost personal de 
acord să dea unele asigurări cu privire la caracterul 
nonmilitar al S.A.. Roehm avea deja fricţiuni permanente 
cu generalul von Blomberg, şeful Statului Major General. 
El se temea acum de sacrificarea armatei partidului, a 
cărei edificare i-a luat atâta timp şi, în ciuda 
avertismentului asupra gravităţi faptei sale, a publicat la 
18 aprilie o provocare vizibilă: 


Revoluţia pe care am făcut-o nu este o 
revoluţie naţională ci o revoluţie naționa/-socialistă. 
Chiar am sublinia acest ultim cuvânt „socialistă”. 
Singura stavilă care există împotriva unei reacţii 
sunt grupurile de asalt, pentru că ele sunt 
încarnarea absolută a ideii revoluţionare. Militantul 
în cămaşă brună s-a dedicat din prima zi căii 
revoluţiei şi nu va devia de la aceasta nici cât un fir 
de păr, până la îndeplinirea ultimului ei ţel. 


El a omis cu această ocazie acel „Heil Hitler!” care 
era invariabila formulă de sfârşit a discursurilor cămăşilor 
brune. În cursul lunilor aprilie şi mai, Blomberg s-a plâns 
mereu lui Hitler de insolenţa şi activităţile S.A.. Fuhrerul 
trebuia să aleagă între generalii care îl urau şi Cămăşile 
brune cărora le datora atât de mult. El i-a ales pe 
generali. La începutul lui iunie, într-o conversaţie de cinci 
ore, Hitler a făcut un ultim efort de a se reconcilia şi a 
ajunge la o înţelegere cu Roehm. Dar cu acest fanatic 
anormal, devorat de ambiţie, nu era posibil niciun 


92 


compromis. Mistica Germanie Mare la care visa Hitler şi 
Republica Proletară a Armatei Poporului, pe care o dorea 
Roehm, erau despărțite de o prăpastie de netrecut. In 
cadrul Cămăşilor brune, fusese formată o e/ită, mică şi 
foarte bine instruită, care purta uniforme negre şi era 
cunoscută sub numele de S.S., iar mai târziu, de Cămăşile 
negre. Aceste unităţi fuseseră create iniţial pentru 
protecţia personală a Fuhrerului şi pentru sarcini speciale 
şi confidenţiale. Acestea erau conduse de un fost 
crescător de păsări lipsit de succes, Heinrich Himmler. 
Prevăzând ciocnirea iminentă între Hitler şi armată, pe de 
o parte, şi Roehm şi Cămăşile brune, pe de altă parte, 
Himmler a avut grijă să aducă trupele S.S. în tabăra lui 
Hitler. Pe de altă parte, Roehm avea suporteri de mare 
influenţă în interiorul partidului care, ca şi Gregor 
Strasser, îşi vedeau înlăturate planurile lor feroce pentru 
o revoluţie socială. Reichswehrul îşi avea rebelii săi. 
Fostul cancelar von Schleicher nu iertase căderea lui în 
dizgrație din ianuarie 1933 şi eşecul şefilor armatei de a-l 
alege pe el ca succesor al lui Hindenburg. Intr-o ciocnire 
între Roehm şi Hitler, Schleicher vedea un prilej favorabil. 
El a fost destul de imprudent să-i dea să înţeleagă 
ambasadorului francez la Berlin că prăbuşirea lui Hitler nu 
era prea departe. Se repeta astfel acţiunea pe care o 
întreprinsese în cazul lui Bruening. Dar vremurile 
deveniseră mai periculoase. 

Se va dezbate mult timp în Germania dacă Hitler a 
fost forţat să lovească din cauza unui complot iminent al 
lui Roehm, sau dacă el şi generalii, temându-se de ce se 
putea întâmpla, au rezolvat problema printr-o lichidare 
bruscă, atât timp cât mai aveau puterea s-o facă. 
Interesul lui Hitler şi al fracțiunii victorioase a fost să 

stabilească în mod clar existenţa unui complot. Este 
improbabil ca Roehm şi Cămăşile brune să fi ajuns atât de 
departe. Aceasta era mai curând o mişcare 
amenințătoare decât un complot dar, în orice moment, 
graniţa putea fi trecută. Este sigur că Roehm îşi aduna 
forţele. Este sigur de asemeni că au fost dejucaţi. 

Acum evenimentele se desfăşurau rapid. La 25 
iunie, Reichswehrul a fost consemnat în cazărmi şi 
Cămăşilor negre li s-a dat muniţie. Pe de altă parte, 
Cămăşilor brune li s-a ordonat să fie pregătite, iar Roehm, 
cu consimţământul lui Hitler, a anunţat pentru 30 iunie o 
adunare a tuturor conducătorilor lor la Wiessee, la lacurile 
din Bavaria. Pe 29, Hitler a fost avertizat de un mare 
pericol. El a plecat cu avionul la Godesberg, unde i s-a 
alăturat Goebbels care a adus veşti alarmante în legătură 
cu o revoltă iminentă la Berlin. După spusele lui 
Goebbels, adjutantul lui Roehm, Karl Ernst, primise ordine 
să încerce o răscoală. Acest lucru părea improbabil. Ernst 
era de fapt la Bremen, gata să se îmbarce în acest port 
pentru luna de miere. 

Pe baza acestei informaţii, adevărată sau falsă, 
Hitler a luat o decizie imediată. l-a ordonat lui Goering să 
preia controlul asupra Berlinului. S-a urcat în avionul lui 
cu direcţia Munchen, hotărât să-i aresteze personal pe 
principalii oponenti. În acest moment de luptă pe viaţă şi 
pe moarte, cum devenise acum, el s-a dovedit o 
personalitate teribilă. Cufundat în gânduri negre, a stat 
pe locul copilotului tot timpul călătoriei. Avionul a aterizat 
pe un aeroport lângă Munchen la ora 4 dimineaţa în ziua 
de 30 iunie. Hitler avea cu el, în afară de Goebbels, circa 
o duzină dintre paznicii lui personali. A călătorit cu maşina 
până la Casa brună din Munchen, i-a chemat în faţa lui pe 

conducătorii locali ai S.A. şi i-a arestat. La ora 6, doar cu 
Goebbels şi cu mica lui escortă, a plecat cu maşina la 
Wiessee. 

Roehm era bolnav în vara anului 1934 şi plecase la 
Wiessee să facă un tratament. La ora 7, procesiunea de 
maşini a Fuhrerului s-a oprit în faţa vilei lui Roehm. Singur 
şi neînarmat, Hitler a urcat scara şi a intrat în dormitorul 
lui Roehm. Ce s-a întâmplat între cei doi bărbaţi nu se va 
şti niciodată. Roehm a fost luat total prin surprindere, iar 
el şi oamenii lui au fost arestaţi fără incidente. Micul grup 
şi cu prizonierii au pornit pe şosea spre Munchen. S-a 
întâmplat ca, în curând, să întâlnească o coloană de 
camioane cu Cămăşi brune înarmate, care mergeau să-l 
aclame pe Roehm la conferinţa anunţată pentru amiază 
la Wiessee. Hitler a coborât din maşina lui, l-a chemat pe 
ofiţerul comandant şi, cu o autoritate plină de încredere, 
i-a ordonat să-şi ducă oamenii înapoi acasă. El a fost 
ascultat pe moment. Dacă Hitler ar mai fi întârziat o oră, 
sau ei ar fi sosit cu o oră mai devreme, evenimente 
importante ar fi căpătat alt curs. 

Ajunşi la Munchen, Roehm şi cei din anturajul lui au 
fost închişi în aceeaşi închisoare unde el şi Hitler fuseseră 
închişi în urmă cu zece ani. In acea după-amiază, au 
început execuțiile. În celula lui Roehm a fost pus un 
revolver; dar, cum el a disprețuit sugestia ce i se făcea, 
după câteva minute uşa celulei a fost deschisă şi el a fost 
ciuruit de gloanţe. Toată după-amiaza, în Munchen au 
continuat execuțiile, la mici intervale. Grupul de trăgători 
de opt persoane trebuia schimbat din când în când din 
cauza stresului mintal al soldaţilor. Dar, timp de câteva 
ore, s-au auzit salve repetate la intervale cam de zece 
minute. 

Între timp, la Berlin, Goering, având veşti de la 
Hitler, urma o procedură asemănătoare. Dar aici, în 
capitală, omorurile au trecut dincolo de ierarhia S.A.. 
Schleicher şi soţia lui, care i s-a aruncat înainte, au fost 
împuşcaţi în casa lor. Gregor Strasser a fost arestat şi 
ucis. Secretarul particular al lui Papen şi cercul lui 
apropiat au fost şi ei împuşcaţi; dar, dintr-un motiv 
necunoscut, Papen a scăpat. In cazărmile Lichterfelde din 
Berlin, Karl Ernst, adus înapoi de la Bremen, şi-a găsit 
soarta; şi aici, ca şi la Munchen, salvele execuțiilor s-au 
auzit toată ziua. In întreaga Germanie, în aceste douăzeci 
şi patru de ore, au dispărut mulţi bărbaţi care nu aveau 
nicio legătură cu complotul lui Roehm, căzând victime 
unor răzbunări personale, unor răfuieli foarte vechi. 
Numărul total de persoane „lichidate” este apreciat 
diferit, cam între cinci şi şapte mii. 

Târziu în după-amiaza lui sângeroasă, Hitler s-a 
întors cu avionul la Berlin. Era timpul să se pună capăt 
măcelului care se întindea cu fiecare moment. In acea 
seară, un număr de membri ai S.S., care considerau că 
excesul de zel mersese prea departe în împuşcarea 
deţinuţilor, au fost ei înşişi duşi la execuţie. Pe la ora unu 
noaptea, la 1 iulie, zgomotul împuşcăturilor a încetat. Mai 
târziu, în cursul zilei, Fuhrerul a apărut la balconul 
cancelariei ca să primească uratele mulţimii din Berlin, 
mulţi crezând că el însuşi fusese o victimă. Unii spun că 
arăta zăpăcit, alţii, triumfător. Putea foarte bine să fi fost 
şi una şi alta. Promptitudinea şi neîndurarea lui i-a salvat 
scopul şi, fără îndoială, viaţa. In acea „Noapte a cuţitelor 
lungi”, cum a fost numită, se reuşise păstrarea unităţii 
Germaniei  naţional-socialiste, care avea să-şi ducă 
blestemul în întreaga lume. 

Acest masacru, oricât de explicabil prin forţele 
hidoase care l-au executat, a arătat că noul stăpân al 
Germaniei nu se va opri de la nimic şi că situaţia din 
Germania nu avea nimic comun cu cea dintr-un stat 
civilizat. O dictatură bazată pe teroare şi mirosind a 
sânge a confruntat lumea. Antisemitismul a fost feroce şi 
neruşinat, iar sistemul lagărelor de concentrare era deja 
operaţional pentru toate categoriile de dizidenţi politici. 
Eu am fost adânc afectai de acest episod, iar întregul 
proces de reînarmare a Germaniei, despre care exista 
acum o dovadă covârşitoare, mi se părea că are o tentă 
neîndurătoare şi de rău augur. Strălucea şi scăpăra. 


x kK x 


În prima parte a lunii iulie 1934, a avut loc un du-te- 
vino peste munții care se întind din Bavaria peste 
teritoriul austriac. La sfârşitul lunii, un curier german a 
căzut în mâinile poliţiei austriece de frontieră. El ducea 
documente şi chei pentru cifru care arătau că un întreg 
plan de revoltă ajunsese în faza realizării. Organizatorul 
acestui coup d'tat urma să fie Anton von Rintelen, în 
acel moment ministru al Austriei în Italia. Dollfuss şi 
miniştrii lui au fost lenți în a da răspuns avertismentului 
privind o criză care se pregătea şi o revoltă iminentă, 
care a devenit vizibilă la 25 iulie. Aderenţii nazismului din 
Viena s-au mobilizat în cursul dimineţii, înainte de ora 
unu, la amiază, un grup de oameni înarmaţi au intrat în 
cancelarie, iar Dollfuss, lovit de două gloanţe de revolver, 
a fost lăsat să sângereze de moarte. Un alt detaşament 
de nazişti a ocupat staţia de radio şi a anunţat demiterea 
guvernului Dollfuss şi preluarea funcţiei de către Rintelen. 

Dar ceilalți membri ai guvernului Dollfuss au 
reacţionat cu fermitate şi energie. Preşedintele, Doctor 
Miklas, a dat un ordin oficial de a se restaura ordinea cu 
orice preț. Doctorul Schuschnigg şi-a asumat 
administraţia. Cea mai mare parte a armatei austriece şi 
a poliţiei s-a alăturat guvernului acestuia şi au asediat 
clădirea cancelariei, unde Dollfuss murea înconjurat de un 
mic grup de rebeli. Revolta izbucnise şi în provincii, iar 
grupuri ale Legiunii austriece din Bavaria au trecut 
frontiera. Mussolini aflase deja vestea. El a telegrafiat 
imediat, promițând sprijinul Italiei pentru independenţa 
Austriei. Zburând special la Veneţia, Ducele a primit-o pe 
văduva lui Dollfuss cu toată simpatia de circumstanţă. În 
acelaşi timp, trei divizii italiene au fost trimise la Pasul 
Brenner. La aceasta, Hitler, care îşi cunoştea limitele 
puterii, a dat înapoi. Ministrul german la Viena şi alte 
oficialități germane implicate în revoltă au fost rechemate 
sau înlăturate. Incercarea eşuase. Papen, recent scăpat 
din baia de sânge, a fost trimis ministru german la Viena, 
cu indicaţia de a lucra cu mijloace mai subtile. 

In mijlocul acestor tragedii şi alarme, bătrânul 
mareşal Hindenburg, care de câteva luni era aproape 
complet senil şi, mai mult ca oricând, un instrument al 
Reichswehrului, şi-a dat sfârşitul. Hitler a devenit şeful 
statului german, rămânând şi în funcţia de cancelar. El 
era acum suveranul Germaniei. Înțelegerea lui cu 
Reichswehrul fusese parafată şi păstrată cu ajutorul băii 
de sânge. Cămăşile brune fuseseră reduse la ascultare şi 
îşi reafirmaseră credinţa faţă de Fuhrer. Toţi duşmanii şi 
rivalii potenţiali din rândurile lor fuseseră extirpaţi. De aici 
încolo, şi-au pierdut influenţa şi au devenit un fel de 
poliţie specială pentru ocazii festive. Pe de altă parte, 

Cămăşile negre, care au crescut în număr şi s-au întărit 
prin privilegii şi disciplină, au devenit, sub Himmler, o 
gardă  pretoriană. Pentru persoana Fuhrerului, o 
contrapondere faţă de conducătorii armatei şi ai castei 
militare; totodată, acestea au devenit trupe politice care 
întăreau prin forţa militară activităţile crescânde ale 
Poliţiei Secrete sau Gestapoului. Pentru a face ca 
dictatura lui Hitler să devină absolută şi perfectă, era 
necesar doar ca aceste forţe să fie investite cu acordul 
oficial al unui plebiscit manipulat. 


x k x 


Evenimentele din Austria au apropiat Franţa şi Italia, 
iar asasinarea lui Dollfuss a dus la contacte între Statele 
lor Majore. Amenințarea independenţei Austriei a 
promovat o revizuire a relaţiilor franco-italiene, iar 
acestea trebuiau să se refere nu doar la echilibrul puterii 
în Mediterana şi în Africa de Nord, ci şi la poziţia Franţei şi 
Italiei în sud-estul Europei. Dar Mussolini dorea nu numai 
să-şi apere poziţia în Europa împotriva amenințării 
potenţiale a Germaniei, ci şi să-şi asigure viitorul imperial 
în Africa. Împotriva Germaniei, relaţiile apropiate cu 
Franţa şi Marea Britanie ar fi fost folositoare, dar în 
Mediterana şi în Africa, divergenţele cu cele două puteri 
erau inevitabile. Ducele se întreba dacă nevoia comună 
de securitate simțită de Italia, Franţa şi Marea Britanie nu 
i-ar putea convinge ne cei doi foşti aliaţi ai Italiei să 
accepte programul ei imperialist în Africa. În orice caz, 
aceasta părea pentru Italia o linie politică plină de 
speranţă. 

Franţa, condusă acum de domnul Doumergue ca 

premier şi de domnul Barthou ca ministru de Externe, 
fusese dornică de mult să ajungă la o înţelegere oficială 
privind măsuri de securitate în est. Repulsia Britaniei de 
a-şi asuma obligaţii dincolo de Rin, refuzul Germaniei de a 
încheia acorduri cu Polonia şi Cehoslovacia, temerile Micii 
Antante cu privire la Intenţiile Rusiei, suspiciunile Rusiei 
faţă de Occidentul capitalist, toate acestea se uneau 
pentru a se opune unui asemenea program. Totuşi, în 
septembrie, Louis Barthou s-a hotărât să meargă înainte. 
Planul său iniţial era să propună un Pact răsăritean, care 
să grupeze laolaltă Germania, Rusia, Polonia şi ţările 
baltice pe baza unei garanţii a Franţei pentru frontierele 
europene ale Rusiei şi a Rusiei pentru graniţele răsăritene 
ale Germaniei. Atât Germania cât şi Polonia se opuneau 
unui Pact răsăritean, dar Barthou a reuşit să obţină, la 18 
septembrie 1934, intrarea Rusiei în Liga Naţiunilor. 
Acesta a fost un pas important. Litvinov, care reprezenta 
guvernul sovietic, era versat în toate aspectele 
problemelor externe. El s-a adaptat atmosferei Ligii 
Naţiunilor şi vorbea într-un limbaj moral cu un asemenea 
succes încât, curând, a devenit o figură proeminentă. 

În căutarea de aliaţi împotriva noii Germanii căreia i 
se permisese să se dezvolte, era natural ca Franţa să se 
îndrepte spre Rusia şi să încerce să refacă echilibrul de 
putere care existase înainte de război. Dar, în octombrie, 
s-a întâmplat o tragedie. Regele Alexandru al Iugoslaviei 
a fost invitat să facă o vizită oficială la Paris. El a aterizat 
la Marsilia, a lost întâmpinat de domnul Barthou şi a 
trecut cu maşina, cu acesta şi cu generalul Georges, prin 
mulţimea care se înghesuia pe străzi, veselă, cu fiori şi 
steguleţe. Din nou a apărut pe scena europeană un hidos 
complot ucigaş pornit din adâncurile întunecate ale lumii 

interlope sârbe şi croate şi, la fel ca la Sarajevo în 1914, 
s-a găsit o bandă de asasini gata să se sacrifice. Protecţia 
poliţiei franceze era obişnuită, slabă. O siluetă a sărit din 
mulţimea care ovaţiona şi, urcându-se pe scara maşinii, 
şi-a descărcat pistolul automat în rege şi în ceilalţi 
ocupanţi care au fost toţi loviți. Ucigaşul a fost imediat 
prins şi omorât de garda republicană călare, prin spatele 
căreia se strecurase. A urmat o scenă de mare confuzie. 
Regele Alexandru a murit aproape imediat. Generalul 
Georges şi domnul Barthou au ieşit din maşină plini de 
sânge. Generalul era prea slăbit ca se mişte şi a primit 
imediat ajutor medical. Ministrul s-a pierdut în mulţime. 
Abia după douăzeci de minute a primit îngrijiri. Pierduse 
deja mult sânge, avea şaptezeci şi doi de ani şi a decedat 
după câteva ore. Aceasta a fost o lovitură grea dată 
politicii externe franceze care, sub el, începuse să capete 
o formă coerentă. A fost urmat la Ministerul de Externe de 
Pierre Laval. 

Activitatea şi soarta ruşinoasă a lui Laval de mai 
târziu nu trebuie umbrească forţa şi capacitatea lui ca 
persoană. Avea un punct de vedere clar şi solid. El 
considera că Franţa trebuie să evite cu orice preţ războiul 
şi spera să realizeze lucrul acesta prin aranjamente cu 
dictatorii Italiei şi Germaniei, faţă de sistemele cărora nu 
avea prejudecăţi. El nu avea încredere în Rusia sovietică. 
In ciuda unor ocazionale afirmări de prietenie, lui nu-i 
plăcea Anglia şi o considera un aliat lipsit de valoare. În 
acea vreme, într-adevăr, Britania nu era foarte apreciată 
în Franţa. Primul ţel al lui Laval era să ajungă la o 
înţelegere precisă cu ltalia şi considera că era momentul 
potrivit. Guvernul francez era obsedat de pericolul 
german şi era dispus să facă serioase concesii Italiei. În 

ianuarie 1935, Laval a plecat la Roma să semneze o serie 
de înţelegeri cu scopul de a înlătura principalul obstacol 
dintre cele două ţări. Ambele ţări erau unite în problema 
ilegalităţii reînarmării Germaniei. Au căzut de acord să se 
consulte în eventualitatea unor viitoare ameninţări la 
adresa independenţei Austriei. În sfera colonială, Franţa 
s-a angajat să facă unele concesii administrative în 
legătură cu statutul italienilor în Tunisia, şi a predat Italiei 
unele fâşii de teritoriu la graniţă, atât în Libia cât şi în 
Somalia, şi totodată i-a asigurat o participare de 20 la 
sută la calea ferată Djibuti-Addis Abeba. Aceste convorbiri 
aveau drept scop să pună bazele unor discuţii mai oficiale 
între Franţa, Italia şi Marea Britanie despre un front 
comun împotriva amenințării crescânde a Germaniei. 
Peste toate acestea, a intervenit în lunile următoare 
agresiunea italiană în Abisinia. 

In decembrie 1934, a avut loc o ciocnire între 
soldaţii italieni şi abisinieni la graniţa dintre Abisinia şi 
Somalia italiană. Acesta a fost pretextul pentru 
prezentarea în faţa lumii a pretenţiei italiene asupra 
regatului ethiopian. Astfel, problema stăvilirii Germaniei 
în Europa a devenii confuză şi distorsionată de soarta 
Abisiniei. 


102 


Capitolul VI 
PARITATEA AERIANĂ 
PIERDUTĂ 
1934-1935 


Statul Major german nu credea că armata germană 
putea fi formată şi maturizată pe o scara mai mare decât 
cea a Franţei şi să fie asigurată cum se cuvine cu arsenal 
şi echipament, înainte de 1943. Marina germană, în afară 
de submarinele de buzunar, nu putea fi refăcută la 

vechea ei situaţie în mai puţin de doisprezece sau 
cincisprezece ani, iar în acest proces se va afla în 
competiţie cu toate celelalte planuri. Dar, datorită 
nefericitei descoperiri a motorului cu combustie internă şi 
a artei zborului, de către o civilizaţie încă nematură, în 
scenă a apărut o nouă armă a rivalităţii naţionale, 
capabilă să modifice mult mai repede forţa de război a 
statelor. Deţinând o parte din cunoştinţele omenirii, care 
se acumulează mereu, şi ţinând seama de mersul înainte 
al ştiinţei, o naţiune de primă mărime ar fi avut nevoie 
doar de patru sau cinci ani ca să se dedice formării unei 
puternice forţe aeriene şi poate chiar supreme. Această 
perioadă putea fi chiar scurtată de orice activităţi şi studii 
preliminare. 

Ca şi în cazul armatei germane, refacerea puterii 
aeriene a Germaniei a fost pregătită de mult timp, cu 
grijă şi în secret. Incă din 1923 fusese hotărât că viitoarea 
forţă aeriană germană va trebui să fie o parte a maşinii 
de război germane. Deocamdată, Statul Major era 
mulţumit să construiască în interiorul „armatei fără forţă 
aeriană” un schelet articulat al Forţelor Aeriene, care nu 
putea fi observat sau nu a fost observat din afară în primii 
ani. Dintre toate forţele armate, forţa aeriană este cea 
mai greu de măsurat şi chiar de exprimat în termeni 
exacţi. Nu se poate judeca şi, cu atât mai puţin, nu se 
poate defini în ce măsură uzinele şi terenurile de 
antrenament ale aviaţiei civile au căpătat o valoare şi o 
semnificaţie militară într-un moment oarecare. 
Posibilităţile de ascundere, de camuflare şi de încălcare a 
tratatelor sunt numeroase şi variate. Văzduhul şi doar 
văzduhul i-a oferit lui Hitler şansa unei scurtări a timpului, 
mai întâi pentru a obţine o egalitate şi apoi pentru a 

obţine supremaţia asupra Franţei şi Britaniei într-o armă 
militară vitală. Dar ce puteau face Franţa şi Britania? 

In toamna lui 1933, era clar că efortul britanic 
pentru dezarmare nu va avea succes nici prin precepte şi 
cu atât mai puţin prin exemplu. Pacifismul Partidelor 
Laburist şi Liberal nu a fost afectat nici de gravul 
eveniment al retragerii Germaniei din Liga Naţiunilor. 
Ambele partide au continuat să îndemne la dezarmarea 
Britaniei şi oricine avea altă părere era numit „aţâţător la 
război” şi provocator de „panică”. Se părea că 
sentimentele lor erau susținute de popor care, 
bineînţeles, nu înţelegea ce se întâmpla. La o alegere 
parţială, care privea doar Fullham EST, la 25 octombrie, 
un val de emoție pacifistă a sporit voturile socialiştilor cu 
aproape 9000, iar voturile conservatorilor au scăzut cu 
peste 10 000. Candidatul ales a spus după numărătoare 
că: „Poporul britanic cere... ca guvernul britanic să dea 
exemplu lumii întregi prin iniţierea imediată a unei politici 
de dezarmare generală”. lar domnul Lansbury, pe atunci 
conducător al Partidului Laburist, a spus că toate naţiunile 
trebuie: „să se dezarmeze la nivelul Germaniei, ca o 
premisă la dezarmarea totală”. Această alegere a lăsat o 
impresie adâncă asupra domnului Baldwin care s-a referit 
la ea într-un discurs remarcabil, trei ani mai târziu. 

În noiembrie au venit alegerile pentru Reichstag, 
pentru care nu au fost toleraţi decât candidaţii sprijiniți 
de Hitler. Naziştii au obţinut 95 la sută din voturi. 

judecând politica guvernului britanic, ar fi greşit să 
nu amintim dorinţa arzătoare de pace care anima 
majoritatea poporului britanic, neinformat sau greşit 
informat, şi care părea să amenințe cu desființare politică 
orice partid sau publicaţie ce îndrăznea să adopte orice 

altă linie. Acest lucru nu este desigur o scuză pentru 
conducătorii politici care nu şi-au făcut datoria. Este mult 
mai bine pentru partide şi politicieni să fie scoşi din funcţii 
decât să pună în pericol viaţa naţiunii. În plus, nu există 
date în istoria noastră ca vreun guvern să fi cerut 
parlamentului sau poporului măsurile necesare pentru 
apărare şi să fi fost refuzat. Totuşi, cei care au abătut 
timidul guvern MacDonald-Baldwin de pe drumul lui, ar fi 
trebuit măcar să tacă. 

Estimările bugetare din martie 1934 pentru aviaţie 
totalizau doar douăzeci de milioane lire şi prevedeau 
crearea a patru noi escadrile, sau o creştere a forţei 
aeriene de la 850 la 890. Costurile financiare implicate 
erau în primul an de 130 000 lire. Faţă de această 
situaţie, am spus în Camera Comunelor: 


Suntem, se recunoaşte, doar a cincea putere 
aeriană, poate nici atât. Avem jumătate din forţa 
Franţei, vecină noastră cea mai apropiată. 
Germania se înarmează repede şi nimeni n-o s-o 
oprească. Asta pare clar. Nimeni nu propune un 
război preventiv împotriva Germaniei pentru că 
încalcă Tratatul de la Versailles. Ea se va înarma; o 
şi face; a făcut-o... Avem timp să luăm măsurile 
necesare, dar vrem aceste măsuri. Vrem măsuri ca 
să ajungem la paritate. O naţiune care joacă şi 
aspiră să joace rolul nostru în lume, are dreptul să 
se afle într-o poziţie care să nu permită să fie 
şantajată... 


Am apelat la domnul Baldwin ca omul care avea 
puterea de a acţiona. A lui era puterea şi răspunderea. 

În cursul răspunsului lui, domnul Baldwin a spus: 


Dacă toate eforturile noastre pentru o 
înţelegere vor eşua şi dacă nu este posibil să 
obţinem o egalitate în problemele pe care le-am 
arătat, atunci oricare guvern al acestei ţări - un 
guvern naţional mai mult decât oricare, şi anume 
acest guvern - va avea grijă ca forţa şi puterea 
aeriană a acestei ţări să nu mai fie într-o poziţie de 
inferioritate faţă de nicio tară aflată la o distantă de 
la care poate să atace malurile ei. 


lată un angajament foarte solemn şi clar exprimat 
într-un moment în care putea aproape sigur să fie 
susţinut de o acţiune viguroasă pe scară largă. Cu toate 
acestea, la 20 iulie, când guvernul a prezentat propuneri 
întârziate şi neadecvate de întărire a Forţelor aeriene 
regale cu 41 de escadrile sau circa 850 aparate, care să 
fie realizate doar în cinci ani, Partidul Laburist, sprijinit de 
Liberali, a obţinut un vot de cenzură în Camera 
Comunelor. Domnul Attlee, care atunci vorbea în numele 
lor, a spus: 


„Nu avem nevoie de mai mult armament 
aerian... Respingem ideea că o Forţă aeriană 
britanică mai mare va aduce pacea în lume şi 
respingem cu totul pretenţia la paritate”. 


Partidul Liberal a sprijinit moţiunea de cenzură, iar 
conducătorul lor, Sir Herbert Samuel, a spus: 


„Care-i problema în legătură cu Germania? 

Nimic din ceea ce am văzut sau am auzit până 
acum nu sugerează că actuala noastră forţă aeriană 
nu este adecvată să preîntâmpine orice pericol ar 
apare în această direcţie”. 


Când ne gândim că acesta era limbajul folosit de 
şefii de partide responsabili, după deliberări atente, 
pericolul în care se afla ţara noastră devine vizibil. Acesta 
era timpul în care, prin eforturi extinse, am fi putut păstra 
forţa noastră aeriană pe care se baza independenta 
noastră de acţiune. Dacă Marea Britanie şi Franţa ar fi 
păstrat paritatea cu Germania, ele ar fi fost de două ori 
mai puternice, iar cariera de violenţă a lui Hitler ar fi 
putut fi înăbuşită în scutece, fără pierderea unei singure 
vieţi. A fost însă prea târziu. Nu putem pune la îndoială 
sinceritatea conducătorilor partidelor socialist şi laburist. 
Ei au greşit total şi îşi poartă partea lor de vină în faţa 
istoriei. Este într-adevăr uimitor că Partidul Socialist a 
îndrăznit, după ani de zile, să pretindă că a avut 
previziuni superioare şi să reproşeze oponenților lor că nu 
au reuşit să asigure securitatea naţională. 

Acum, eu m-am bucurat de avantajul de a cere 
înarmarea ca apărător al guvernului. Am primit o 
neobişnuit de prietenească audiere din partea Partidului 
Conservator. 


Nu cred că a mai fost vreodată un guvern atât 
de pacifist. lată, de pildă primul-ministru, (domnul 
Ramsay MacDonald) care în timpul războiului şi-a 
dovedit până la extrem şi cu mare curaj 
convingerile şi sacrificiile pe care le-ar face pentru 
cea ce credea că era cauza pacifismului. Lordul 

preşedinte al Consiliului domnul Baldwin este 
asociat în mintea opiniei publice cu repetarea 
rugăciunii: „Daţi pacea epocii noastre”. Ar fi fost de 
presupus că, atunci când miniştrii ca aceştia vin şi 
spun că simt că e de datoria lor să ceară 
neînsemnate măsuri ale mijloacelor pe care le au 
pentru garantarea securităţii publice, asta ar fi 
trebuit să cântărească greu în faţa opoziţiei şi să fie 
considerată ca o dovadă a realităţii pericolului faţă 
de care încearcă să ne protejeze... Suntem o pradă 
uşoară şi bogată. Nicio ţară nu e atât de vulnerabilă 
şi nicio ţară n-ar răsplăti mai bine jaful ca ţara 
noastră... Cu enorma noastră metropolă de aici, cea 
mai mare ţintă din lume, un fel de vacă uriaşă, 
grasă, valoroasă, bogată ca să atragă bestia de 
pradă, suntem într-o situaţie cum nu am mai fost 
până acum şi în care nu se mai află nicio altă ţară în 
momentul de faţă. 

Să ținem minte că această slăbiciune a 
noastră nu ne implică numai pe noi; slăbiciunea 
noastră implică stabilitatea Europei. 


Apoi, am continuat să argumentez că Germania se 
apropie deja de paritate aeriană cu Britania. 


Mai întâi, afirm că Germania, violând Tratatul, 
a creat deja o Forţă aeriană militară care reprezintă 
acum aproape două treimi din actuala noastră Fortă 
aeriană de apărare internă. Aceasta este prima 
problemă pe care o pun în faţa guvernului, pentru a 
fi luată în considerare. A doua este că Germania îşi 
măreşte rapid forţele aeriene, nu doar cu sume mari 

de bani care figurează în estimările bugetare ci şi 
prin subscriere publică - adesea subscriere forţată - 
care s-a desfăşurat şi se desfăşoară în întreaga 
Germanie de câtva timp. La sfârșind anului 1935, 
Forța Aeriană germană va fi aproape egală în număr 
şi eficiență ca şi Forța noastră aeriană de apărare 
internă la acea dată, chiar dacă actualele propuneri 
ale guvernului sunt puse în aplicare. 

Cea de a treia chestiune este că, dacă 
Germania îşi continuă expansiunea, iar noi 
continuăm să ne desfăşurăm planul, atunci, la un 
moment dat, în anul 1936, Germania va fi definit şi 
substanţial mai puternică în aer decât Marea 
Britanie. In al patrulea rând, şi acesta este punctul 
care ne îngrijorează, odată ce va avea acest avans, 
s-ar putea să nu o mai putem depăşi niciodată... 
Dacă guvernul va trebui să recunoască vreodată, în 
următorii câtiva ani, că forțele aeriene germane 
sunt mai puternice decât ale noastre, atunci va fi 
acuzat, şi pe bună dreptate, că a eşuat în principala 
sa datorie față de țară... 


Votul de cenzură al Partidului Laburist a fost 


bineînţeles înfrânt în Camera Comunelor, cu o amplă 
majoritate, şi nu am nicio îndoială că, dacă s-ar fi apelat 
la naţiune, cu o pregătire potrivită a acestor chestiuni, 
aceasta ar fi susţinut măsurile necesare pentru siguranţa 
naţională. 


x k x 


Nu este posibil să fac această relatare fără să 

înregistrez etapele prin care am trecut în lunga noastră 
călătorie de la securitate până în ghearele morţii. 
Uitându-mă înapoi, mă uimesc cât timp ni s-a acordat. Ar 
fi fost posibil ca în 1933, sau chiar în 1934, Britania să-şi 
fi creat o putere aeriană care să fi impus restricţiile 
necesare ambițiilor lui Hitler sau ar fi permis poate 
conducătorilor militari ai Germaniei să controleze actele 
lui violente. Au trebuit însă să treacă încă peste cinci ani 
până să fim confruntaţi cu nenorocirea supremă. Dacă 
măcar acum am fi acţionat cu prudenţă raţională şi cu 
energie sănătoasă, s-ar fi putut ca asta să nu aibă loc 
niciodată. Bazate pe forţe aeriene superioare, Franţa şi 
Britania puteau cere ajutorul Ligii Naţiunilor şi toate 
statele Europei s-ar fi adunat în spatele lor. Pentru prima 
oară, Liga ar fi avut un instrument al autorităţii. 

Când s-a deschis sesiunea de iarnă, la 28 noiembrie 
1934, am introdus în numele unor prieteni un 
amendament la cuvântare, declarând că „forţa apărării 
noastre naţionale, şi mai ales apărarea aeriană, nu mai 
este adecvată pentru a asigura pacea, siguranţa şi 
libertatea supuşilor credincioşi ai Majestății Voastre”. 
Camera Comunelor era plină şi gata să asculte. După ce 
am folosit toate argumentele care subliniau marele 
pericol pentru noi şi pentru întreaga lume, am ajuns la 
fapte precise: 


„Afirm, mai întâi, că Germania are deja, în 
acest moment, o forţă aeriană militară... şi că 
aceasta... se apropie rapid de a o egala pe a 
noastră. În al doilea rând... forţa aeriană militară a 
Germaniei va fi de fapt, la anul pe vremea asta, cel 
puţin la fel de puternică, sau chiar mai puternică 

decât a noastră. În al treilea rând... la sfârşitul 
anului 1936, adică un an mai târziu şi doi ani de 
acum încolo, forţa aeriană militară a Germaniei va fi 
cu aproape 50 la sută mai puternică, iar în 1937, 
aproape dublă”. 


Domnul Baldwin, care a urmat imediat după mine, a 
privit problema în faţă şi, pe baza informaţiilor 
consilierilor lui de la Ministerul Aerului, m-a contrazis 
direct: 


„Nu este vorba că Germania se apropie de 
egalitate cu noi... Germania e angajată de fapt în 
producţia de avioane de servicii, dar forţa ei reală 
nu reprezintă nici 50 la sută din forţa noastră în 
Europa de astăzi. Cât priveşte situaţia în anul viitor, 
pe vremea asta... nici pe departe forța aeriană 
militară germană nu va fi cel puțin la fel de 
puternică precum e a noastră sau eventual mai 
puternică decât a noastră; noi apreciem că vom 
avea o marjă de aproape 50 la sută doar în Europa. 
Eu nu pot privi mai departe decât următorii doi ani. 
Domnul Churchill vorbeşte despre ce s-ar putea 
întâmpla în 1937. Investigaţiile pe care le-am putut 
face mă determină să cred că cifrele lui sunt 
considerabil exagerate.” 


Această asigurare cuprinzătoare din partea prim- 
ministrului virtual i-a liniştit pe majoritatea celor alarmaţi 
şi i-a redus la tăcere pe mulţi critici. Toată lumea era 
bucuroasă că declaraţiile mele precise au fost negate de 
o autoritate de necontestat. Eu nu eram deloc convins. 

Consideram că domnului Baldwin nu i se spunea adevărul 
de către consilierii săi şi că, oricum, nu cunoştea faptele. 

Astfel au trecut lunile de iarnă şi abia în primăvară 
am avut din nou ocazia să ridic problema. Înainte de a 
face lucrul acesta, l-am informat precis şi deplin pe 
domnul Baldwin, iar la 19 martie 1939, când s-au 
prezentat în faţa Camerei estimările bugetului Aerului, am 
repetat declaraţia mea din noiembrie şi am provocat din 
nou, direct, asigurările pe care el le dăduse atunci. Un 
răspuns foarte plin de încredere a fost dat de 
subsecretarul Ministerului Aerului. Totuşi, ministrul de 
Externe şi domnul Eden au făcut, la sfârşitul lui martie, o 
vizită lui Hitler în Germania şi, în cursul unei importante 
conversații, al cărei text este înregistrat, el personal le-a 
spus că forţele aeriene germane au ajuns deja la paritate 
cu Marea Britanie. Acest fapt a fost făcut public de către 
guvern la 3 aprilie. La începutul lui mai, primul-ministru a 
scris un articol în organul său propriu, The Newsletter, în 
care sublinia pericolele reînarmării Germaniei în termeni 
asemănători cu cei pe care i-am folosit eu încă din 1932. 
El a folosit cuvântul revelator „ambuscadă”, care trebuie 
să fi ieşit din inima lui din cauza îngrijorării. Căzusem într- 
adevăr într-o ambuscadă. Domnul MacDonald a deschis el 
însuşi dezbaterea. După ce s-a referit la intenţia declarată 
a Germaniei de a construi o Marină ce depăşea 
prevederile Tratatului şi submarine care îl încălcau, el a 
recunoscut că Hitler pretinde că a ajuns la paritate cu 
Marea Britanie în aer. 


„Oricare ar fi interpretarea exactă a acestei 
fraze în termenii forţei aeriene, ea indică fără 
îndoială că forţa germană s-a extins excesiv mai 

spus: 


avut 


mult faţă de estimările pe care am putut să le 
aducem în faţa Camerei anul trecut. Este un fapt 
grav, iar atât guvernul cât şi Ministerul Aerului au 
luat notă imediat.” 


Când am fost chemat la rândul meu la cuvânt, am 


„Nici acum nu luăm măsurile care ar fi 
necesare în raport cu nevoile noastre. Guvernul a 
propus aceste măriri. Acum trebuie să facă faţă 
furtunii. Va trebui să contracareze orice formă de 
atac necinstit. Motivele lui vor fi deformate. Va fi 
calomniat şi numit aţâţător la război. Va fi supus la 
tot felul de atacuri din partea multor forţe puternice, 
numeroase şi extrem de gălăgioase din ţară. Dar va 
reuşi totuşi să le obţină. Atunci, de ce să nu ne 
luptăm pentru ceva care să ne dea siguranţă? De ce 
să nu insistăm în acest caz, ca prevederile pentru 
Forţele Aeriene să fie adecvate şi atunci, oricât de 
stridente ar fi ocaziile cărora va trebui să le facă 
faţă, vom avea un rezultat satisfăcător: guvernul 
Majestății Sale va simţi că în această problemă, de 
primă răspundere printre problemele guvernului, şi- 
a făcut datoria.” 


Deşi Camera m-a ascultat cu mare atenţie, eu am 
un sentiment de disperare. Să fii convins şi 


vindicativ într-o problemă de viaţă şi de moarte pentru 
ţara ta şi să nu fii în stare să faci Parlamentul şi națiunea 
să înţeleagă avertismentul sau să se încline în faţa 
dovezii şi să acţioneze, era pentru mine o experienţă 

foarte dureroasă. 

Abia la 22 mai 1935, domnul Baldwin a făcut 
memorabila sa mărturisire pe care mă simt obligat să o 
citez: 


Mai întâi, în legătură cu cifra pe care am dat-o 
în noiembrie despre aeroplanele germane, nu am 
aflat nimic de atunci încoace care să mă facă să 
cred că am greşit. Atunci eram convins că era 
adevărată. Am greşit însă în estimarea viitorului. 
Aici am fost total greşit. Am fost induşi în eroare în 
acest domeniu... 

Am să repet aici că nu este cazul, după 
părerea mea, să intrăm în panică. Dar voi spune 
deliberat, în lumina tuturor cunoştinţelor pe care le 
am despre această situaţie, că nu voi rămâne în 
niciun guvern care va lua măsuri mai puţin hotărâte 
decât luăm noi astăzi. Cred că este de datoria mea 
să spun că au fost multe critici, atât în presă cât şi 
verbal, la adresa Ministerului Aerului, de parcă el ar 
fi fost răspunzător de un program eventual 
neadecvat, că nu a mers înainte mai repede şi 
pentru multe alte lucruri. Vreau doar să repet că, 
despre orice răspundere ar fi vorba, şi suntem gata 
să facem faţă criticilor, această răspundere nu este 
a nici unui ministru, ci este răspunderea guvernului 
ca un tot, toţi suntem răspunzători şi to i suntem 
vinovați. 


Am sperat că această mărturisire şocantă va fi un 
eveniment decisiv şi că se va constitui, cel puţin, un 
comitet al Parlamentului care să facă un raport asupra 

faptelor şi asupra securităţii noastre. Camera Comunelor 
a avut însă altă reacţie. Opoziția laburistă şi liberală, care 
în urmă cu nouă luni a introdus sau a sprijinit un vot de 
cenzură faţă de modestele măsuri ale guvernului, au fost 
ineficientă şi  nedecisă. Aştepta alegeri Impotriva 
„înarmării conservatorilor”. Nici vorbitorii laburişti, nici cei 
liberali, nu s-au pregătit pentru dezvăluirile şi 
recunoaşterea domnului Baldwin şi nu au încercat să-şi 
adapteze cuvântările la acest episod deosebit. Nimic din 
ce au spus nu era câtuşi de puţin legat de situaţia 
urgentă în care au recunoscut că ne aflam, sau de faptele 
mai grave pe care le ştiam acum că stăteau în spatele ei. 

Cât priveşte guvernul, acesta a apărut în majoritate 
captivat de candoarea domnului Baldwin. Recunoaşterea 
că, deşi avea toate sursele de informare, a greşit total 
într-o problemă vitală de care era răspunzător, era 
considerată că asigură iertarea prin sinceritatea cu care 
şi-a recunoscut greşeala şi a acceptat vinovăția. S-a 
născut chiar un straniu val de entuziasm faţă de un 
ministru care nu a ezitat să spună ca a greşit. Intr-adevăr, 
mulţi membri ai Partidului Conservator erau supăraţi pe 
mine că l-am adus pe iubitul lor conducător într-o situaţie 
limită din care doar bărbăţia şi onestitatea lui l-au scos; 
dar, vai, nu şi în ce priveşte ţara lui. 

Un dezastru de primă mărime căzuse pe capul 
nostru. Hitler obținuse deja paritate cu Marea Britanie. De 
aici încolo, trebuia doar să-şi mâne fabricile şi şcolile de 
instruire cu viteză maximă, nu numai ca să-şi menţină 
întâietatea în aer ci şi să şi-o întărească. De aici încolo, 
amenințările necunoscute, nemăsurate, care atârnau 
deasupra Londrei în cazul unui atac aerian aveau să fie 
factorul definit şi obligatoriu în toate deciziile noastre. In 

plus, nu puteam niciodată să-i ajungem din urmă pe 
germani; aşa, oricum, guvernul nu i-a ajuns din urmă. 
Trebuie să acordăm credit guvernului şi Ministerului 
Aerului pentru eficienţa înaltă a Forţelor Aeriene. Dar 
angajamentul că vom menţine paritatea în aer a fost 
iremediabil încălcat. Este adevărat că expansiunea în 
continuare a Forţelor aeriene germane nu a continuat în 
acelaşi ritm ca în perioada în care au ajuns la paritate. 
Fără îndoială că făcuseră un sacrificiu suprem ca să 
ajungă dintr-un salt la această poziţie, să o susţină şi să o 
exploateze în diplomaţia lor. Aceasta i-a dat lui Hitler 
baza pentru actele sale succesive de agresiune pe care le 
pregătise şi care aveau să aibă loc curând. Guvernul 
britanic a făcut considerabile eforturi în următorii patru 
ani. Primele prototipuri ale faimoaselor avioane de luptă 
Hurricane şi Spitfire au zburat în noiembrie 1935 şi 
respectiv martie 1936. S-a ordonat imediat producţia de 
masă şi curând a fost gata un anumit număr de avioane. 
Nu încape îndoială că în domeniul aerului am excelat în 
calitate; dar cantitativ nu-i puteam ajunge. Izbucnirea 
războiului ne-a găsit cu abia jumătate din numărul 
avioanelor germane. 


Generalul de Gaulle, Franklin D. Roosevelt şi I.V. Stalin 

Capitolul VII 
PROVOCARE ŞI RASPUNS 
1935 


Anii ascunderii în vizuine şi ai pregătirilor secrete, 
mascate, trecuseră şi Hitler se simţea acum destul de 

puternic pentru prima lui provocare. La 9 martie 1936, a 
fost anunţată oficial constituirea Forţelor Aeriene 
germane iar pe data de 16 s-a anunţat că, de acum 
încolo, armata germană se va constitui pe baza serviciului 
obligatoriu naţional. Curând s-au promulgat legile pentru 
punerea în aplicare a acestor decizii, dar acţiunea 
începuse anticipat. Guvernul francez, care era bine 
informat despre ce avea să urmeze, făcuse publică doar 
cu câteva ore mai devreme, în aceeaşi zi, extinderea la 
doi ani a serviciului militar în Franţa. Acţiunea germană 
era un afront deschis, oficial, la adresa tratatelor de pace 
pe care se baza Liga Naţiunilor. Atât timp cât încălcările 
luaseră forma unor evaziuni sau a unor schimbări de 
denumire a lucrurilor, era uşor pentru puterile victorioase, 
obsedate de pacifism şi preocupate de politica internă, să 
evite răspunderea de a declara că Tratatul de Pace era 
încălcat sau repudiat. Acum problema se punea cu forţă 
ascuţită, brutală. Aproape în aceeaşi zi, guvernul 
ethiopian a făcut apel la Liga Naţiunilor cu privire la 
cererile amenințătoare ale Italiei. La 24 martie, când, pe 
acest fundal, Sir John Simon şi Lordul Sigiliului Particular, 
domnul Eden, au vizitat Berlinul la invitaţia lui Hitler, 
guvernul francez a considerat că prilejul a fost rău ales. Ei 
trebuiau să facă faţă acum nu reducerii armatei lor, atât 
de mult cerută cu un an înainte de domnul MacDonald, ci 
extinderii serviciului militar obligatoriu de la un an la doi 
ani. In starea generală în care se alia opinia publică, 
aceasta era o sarcină dificilă. Nu doar comuniştii ci şi 
socialiştii votaseră împotriva acestei măsuri. Când 
domnul Leon Blum a spus: „Muncitorii Franţei se vor 
ridica să reziste agresiunii hitleriste”, Thorez a replicat în 
aplauzele fracțiunii prosovietice: „Nu vom tolera ai clasa 

muncitoare: a fie atrasă într-un aşa-zis război pentru 
apărarea democraţiei împotriva fascismului”. 

Statele Unite îşi spălaseră mâinile de orice 
preocupare faţă de Europa, limitându-se să dorească 
binele tuturor, şi erau sigure că nu vor mai fi tulburate în 
această privinţă. Dar Franţa, Marea Britanie ca şi Italia, în 
ciuda divergenţelor lor, s-au simţit obligate să 
contracareze acest act evident de violare a Tratatului de 
către Hitler. A fost convocată o Conferinţă a principalilor 
foşti aliaţi sub egida Ligii Naţiunilor, la Stressa, şi au fost 
aduse în dezbatere toate aceste chestiuni. 

Exista o înţelegere generală că violarea deschisă a 
unor tratate solemne, pentru încheierea cărora muriseră 
milioane de oameni, nu putea fi admisă. Dar 
reprezentanţii britanici au arătat clar de la început că nu 
vor lua în considerare posibilitatea unor sancţiuni în cazul 
violării tratatelor. În mod natural, acest lucru a redus 
Conferinţa la simpla vorbărie. S-a aprobat în unanimitate 
o rezoluţie în care încălcările „unilaterale” - adică 
înfăptuite de către o singură parte - ale tratatelor nu 
puteau fi acceptate, iar Consiliul Executiv al Ligii 
Naţiunilor era invitat să se pronunţe asupra situaţiei 
dezvăluite. În cea de a doua după-amiază a Conferinţei, 
Mussolini a sprijinit ferm această acţiune şi a vorbit 
deschis împotriva agresiunii unei puteri asupra alteia. 
Declaraţia finală glăsuia astfel: 


Cele trei puteri, al căror obiectiv politic este 
menţinerea colectivă a păcii în cadrul Ligii 
Naţiunilor, sunt în total acord să se opună, cu toate 
mijloacele practicabile, oricărei încălcări unilaterale 
a tratatelor, care ar putea pune în pericol pacea în 

Europa şi vor acţiona în colaborare strânsă şi 
cordială în acest scop. 


În discursul său, dictatorul italian a subliniat 
cuvintele „pacea Europei” şi a făcut după Europa, o pauză 
vizibilă. Accentuarea asupra Europei a atras imediat 
atenţia reprezentanţilor Ministerului de Externe. Ei şi-au 
ciulit urechile şi au înţeles bine că, în timp ce Mussolini va 
colabora cu Franţa şi Marea Britanie ca să împiedice 
reînarmarea Germaniei, îşi rezerva pentru sine orice 
acţiune în Africa împotriva Abisiniei, la care s-ar putea 
hotărî mai târziu. Această problemă trebuia oare să fie 
relevată sau nu? Oficialităţile Ministerului de Externe au 
avut discuţii în noaptea aceea. Toţi erau atât de dornici 
de sprijinul lui Mussolini în problemele legate de 
Germania, încât s-a considerat că nu era momentul să fie 
avertizat în legătură cu Abisinia, ceea ce probabil l-ar fi 
supărat foarte tare. De aceea, această problemă nu a fost 
ridicată şi, în consecinţă, Mussolini a simţit - şi avea 
dreptul s-o facă într-un anumit sens - că Aliaţii au fost de 
acord cu declaraţia lui şi că îi vor da mână liberă în 
Abisinia. Francezii au rămas muţi în această problemă iar 
Conferinţa s-a încheiat. 

Între 15-17 aprilie, Consiliul Ligii Naţiunilor a 
examinat încălcarea presupusă a Tratatului de la 
Versailles comisă de Germania prin decretarea serviciului 
militar obligatoriu. În Consiliu erau reprezentate 
următoarele naţiuni: Argentina, Australia, Marea Britanie, 
Chile, Cehoslovacia, Danemarca, Franța, Italia, Mexic, 
Polonia, Portugalia, Spania, Turcia şi U.R.S.S. Toate au 
votat pentru principiul că tratatele nu trebuie voalate prin 
acțiuni „unilaterale” şi au referit chestiunea Adunării 

plenare a Ligii. În acelaşi timp, miniştrii de Externe ai 
celor trei ţări scandinave, Suedia, Norvegia şi Danemarca, 
fiind adânc preocupaţi de echilibrul naval în Marea 
Baltică, s-au alăturat şi ei sprijinului general. În total, 
nouăsprezece ţări au protestat oficial. Dar cât de inutil 
era votul lor fără pregătirea vreunei ţări, sau a unui grup 
de ţări, de a avea în vedere folosirea forței, chiar şi în 
ultimă instanţă! 


x k x 


Laval nu era dispus să trateze Rusia în acelaşi spirit 
ferm ca Barthou. Dar, în Franța, aceasta era acum o 
nevoie urgentă. Pentru cei preocupaţi de viaţa Franţei, 
mai presus de orice părea să fie obţinerea unităţii 
naţionale pentru serviciul militar de doi ani, care fusese 
aprobat în martie cu o mică majoritate. Doar guvernul 
sovietic putea da dezlegare în acest sens acelei 
importante părţi a francezilor de a căror loialitate se 
bucura. La 2 mai 1935, guvernul francez şi-a pus 
semnătura pe un pact franco-sovietic. Acesta era un 
document nebulos, care garanta pe o perioadă de cinci 
ani asistenţă mutuală în faţa unei agresiuni. Pentru a 
obţine rezultate palpabile în domeniul politicii franceze, 
Laval a plecat pentru o vizită de trei zile la Moscova, unde 
a fost salutat de Stalin. Au fost discuţii îndelungate, din 
care un fragment necunoscut până acum, poate fi relatat. 
Stalin şi Molotov erau desigur interesaţi mai mult ca orice 
să afle care va fi forţa armatei franceze pe frontul de 
vest, câte divizii? Cât durează serviciul militar? După ce a 
fost explorat acest domeniu, Laval a spus: „Nu puteţi face 
ceva pentru încurajarea religiei şi a catolicilor în Rusia? M- 

ar ajuta foarte mult în relaţiile cu Papa.” „Aha!” a spus 
Stalin. „El câte divizii are?” Răspunsul lui Laval nu mi s-a 
comunicat; dar putea cu siguranţă să fi menţionat un 
număr de legiuni care nu se văd totdeauna la paradă. 
Laval nu a intenţionat să asume obligaţii specifice pentru 
Franţa aşa cum obişnuiau sovieticii să ceară. Totuşi, ela 
obţinut de la Stalin, la 15 mai, o declaraţie publică în care 
aproba politica de apărare naţională dusă de Franţa 
pentru menţinerea forţelor ei armate la nivelul necesar 
securităţii. Faţă de aceste instrucţiuni, comuniştii francezi 
au făcut o cotitură şi şi-au dat zgomotos sprijinul faţă de 
programul de apărare şi serviciul militar de doi ani. Ca 
factor al securităţii europene, Pactul franco-sovietic, care 
nu conţinea niciun angajament care să lege cele două ţări 
în cazul unei agresiuni germane, prezenta doar un 
avantaj limitat. Nu s-a realizat nicio confederație cu 
Rusia. Mai mult, la întoarcere, ministrul de Externe 
francez s-a oprit la Cracovia ca să participe la funeraliile 
mareşalului Pilsudski. Acolo s-a întâlnit cu Goering, cu 
care a discutat cu multă cordialitate. Exprimările lui de 
neîncredere şi antipatie faţă de sovietici au fost raportate 
slugarnic la Moscova, pe canalele germane. 

Sănătatea domnului MacDonald era acum într-un 
asemenea declin încât era imposibil să continue să fie 
prim-ministru. El nu fusese niciodată popular în rândurile 
Partidului Conservator care, din cauza atitudinii politice a 
acestuia din timpul războiului, precum şi din cauza 
convingerilor sale socialiste, îl privea cu o îndelung nutrită 
prejudecată, netezită de milă în ultimii ani. Niciun om nu 

era mai urât, pe bună dreptate, de Partidul Laburist- 
Socialist, partid pe care în mare măsură îl crease chiar el 
ca apoi să-l lase baltă în ceea ce ei considerau a fi 
ruşinoasa dezertare din 1931. În majoritatea masivă a 
guvernului, el avea doar şapte adepţi. Politica de 
dezarmare, căreia îi dedicase toate eforturile personale, 
se dovedise acum un eşec dezastruos. Alegerile generale 
nu puteau fi departe, iar el nu putea juca niciun rol. În 
aceste condiţii, nu a fost de mirare când, la 7 iunie, s-a 
anunţat că el şi domnul Baldwin au schimbat locurile şi 
birourile şi că domnul Baldwin a devenit prim-ministru 
pentru a treia oară. Şi Ministerul de Externe a trecut în 
alte mâini. Activitatea lui Sir Samuel Hoare în India se 
încheiase şi acum el se putea întoarce într-un domeniu de 
imediată importanţă. De câtva timp, Sir John Simon 
fusese grav atacat pentru politica sa externă de către 
conservatori influenţi apropiaţi de guvern. El a trecut 
acum la Ministerul de Interne, pe care îl cunoştea bine, iar 
Sir Samuel Hoare a devenit Secretar de Stat la Ministerul 
de Externe. 

In acelaşi timp, domnul Baldwin a adoptat un nou 
expedient. El l-a numit pe domnul Anthony Eden ca 
ministru pentru problemele Ligii Naţiunilor. În ultimii zece 
ani, Eden se consacrase aproape în întregime studierii 
problemelor externe. Plecat de la Eton la optsprezece ani 
ca să participe la războiul mondial, a servit cu distincţie în 
armată timp de patru ani la puşcaşi, în multe lupte 
sângeroase, şi a fost ridicat la gradul de aghiotant de 
brigadă şi decorat cu Crucea Militară. El urma să lucreze 
în Ministerul de Externe având un statut egal cu al 
ministrului de Externe şi acces deplin la informaţii şi la 
funcţionarii departamentului. Scopul domnului Baldwin 

era, fără îndoială, să dea satisfacţie valului puternic al 
opiniei publice în favoarea Ligii Naţiunilor, arătând 
importanţa pe care o acorda Ligii şi conducerii treburilor 
noastre la Geneva. O lună mai târziu, când am avut 
ocazia să comentez ceea ce am definit ca fiind „noul plan 
de a avea doi miniştri de Externe egali”, am atras atenţia 
asupra deficienţelor evidente ale acestuia. 

Intr-un moment când oamenii şi problemele se aflau 
în situaţia amintită, guvernul britanic a comis actul cel 
mai surprinzător. O parte a impulsului a venit din partea 
Amiralității. Totdeauna e periculos când soldaţii, marinarii 
sau aviatorii se joacă de-a politica. Ei intră într-o sferă în 
care valorile sunt cu totul diferite ce cele cu care au fost 
obişnuiţi până atunci. Bineînţeles că se orientau după 
tendinţele şi chiar îndrumarea Primului Lord şi a 
Cabinetului, care purtau toată răspunderea. Dar se crease 
o puternică briză favorabilă din partea Amiralității. 
Avuseseră loc, de câtva timp, discuţii între Amiralitatea 
britanică şi cea germană în legătură cu proporţia dintre 
cele două marine. Prin Tratatul de la Versailles, Germania 
nu avea dreptul să construiască decât şase vase blindate 
de 10 000 de tone, pe lângă şase crucişătoare uşoare, 
care să nu depăşească 6000 de tone. Amiralitatea 
descoperise recent că ultimele două vase de luptă 
construite, vasele de buzunar Scharnhorst şi Gheisenau, 
erau cu mult mai mari decât prevedea Tratatul şi de un 
tip cu totul diferit. De fapt, se dovediseră a fi crucişătoare 
uşoare de luptă de 26 000 de tone sau distrugătoare- 
comerciale de cea mai înaltă clasă, care aveau să joace 
un rol semnificativ în al doilea război mondial. 

În faţa acestei violări neruşinate şi frauduloase a 
Tratatului de Pace, plănuită cu grijă şi începută cel puţin 

cu doi ani mai devreme (1933), Amiralitatea a găsit de 
cuviinţă că era cazul să se încheie o înţelegere navală 
anglo-germană. Guvernul Majestății Sale a făcut acest 
lucru fără să-i consulte pe aliaţii săi francezi sau să 
informeze Liga Naţiunilor. Chiar în vremea când guvernul 
însuşi apela la Ligă şi căuta sprijinul membrilor acesteia 
pentru a protesta împotriva încălcărilor de către Hitler a 
clauzelor militare din Tratat, s-a încheiat o înţelegere 
particulară care desfiinţa clauzele navale ale aceluiaşi 
Tratat. 

Principala prevedere a înţelegerii era ca marina 
germană să nu depăşească o treime din nivelul celei 
britanice. Acest lucru era tentant pentru Amiralitatea 
britanică, dacă privea înapoi la zilele dinaintea primului 
război mondial, când am fost mulţumiţi cu un raport de 
şaisprezece la zece. De dragul acestei perspective şi 
luând drept bune asigurările germane, guvernul a 
acceptat să acorde Germaniei dreptul de a construi 
submarine de buzunar-U care îi fuseseră interzise în mod 
explicit prin Tratatul de Pace. Germania putea să 
construiască 60 la sută din forţa britanică de submarine, 
iar în cazul când considera că situaţia era excepţională, 
putea construi până la 100 la sută. Germanii au dat 
desigur asigurări că submarinele lor de buzunar-U nu vor 
fi folosite împotriva vapoarelor comerciale. Atunci, pentru 
ce aveau nevoie de ele? Era evident că, dacă înţelegerea 
era respectată, ele nu vor influenţa decizia navală în ce 
priveşte navele de război. 

Limitarea flotei germane la o treime din cea 
britanică permitea Germaniei un program de noi 
construcţii care avea să asigure docurilor ei o activitate 
maximă pe timp de doi ani. Deci, nu exista practic nicio 

limitare sau restrângere de vreun fel faţă de expansiunea 
navală germană. Puteau construi cât de repede era 
practic posibil. Cota de nave repartizată Germaniei de 
proiectul britanic era de fapt mult mai largă decât 
considera Germania că e cazul să folosească, gândindu- 
se fără îndoială, în parte, la competiţia pentru blindaje 
între construcţia de vapoare şi cea de tancuri. După cum 
ştim acum, Hitler l-a informat pe amiralul Raeder că un 
război cu Anglia nu va avea loc probabil înainte de 1944- 
45. Aşa că dezvoltarea marinei germane era planificată 
pe termen lung. Doar în domeniul submarinelor de 
buzunar-U au construit atât cât le permitea documentul. 
De îndată ce au putut atinge limita de 60 la sută, au 
invocat prevederea care le permite 100 la sută, iar la 
izbucnirea războiului construiseră şaptezeci şi cinci. 

În scopul de a avea noi vase de luptă, Germania mai 
avea un avantaj, acela de a nu fi parte la înţelegerea 
navală de la Washington sau la Conferinţa de la Londra. 
Ei au construit imediat vasele Bismarck şi Tirpitz şi, în 
timp ce Britania, Franţa şi Statele Unite erau legate toate 
de limita de 35 000 de tone, cele două vase fuseseră 
plănuite să aibă un deplasament de peste 45 000 de 
tone, ceea ce, când aveau să fie gata, le făcea, cu 
siguranţă, cele mai mari nave din lume. 

În acest moment, Hitler avea un mare avantaj 
diplomatic în a-i despărţi pe Aliați, şi anume acela de a 
avea alături pe unul dintre aceştia care era gata să 
admită încălcări ale Tratatului de la Versailles; în felul 
acesta, obţinerea libertăţii depline a Germaniei de a se 
reînarma căpăta girul înţelegerii cu Britania. Efectul 
anunţării acestei înţelegeri a fost o nouă lovitură dată 
Ligii Naţiunilor. Francezii aveau tot dreptul să se plângă 

de faptul că interesele lor vitale au fost afectate de 
permisiunea acordată de Marea Britanie pentru 
construirea submarinelor de buzunar-U. Mussolini a văzut 
în acest episod că Marea Britanie nu acţionează corect 
faţă de ceilalţi aliaţi şi că, atât timp cât interesele ei 
navale erau asigurate, se părea că va ajunge la orice 
înţelegere cu Germania, fără să ţină seama ca aceasta e 
în detrimentul puterilor prietene, amenințate de creşterea 
forţelor terestre ale Germaniei. El a fost încurajat de ceea 
ce părea a fi o atitudine cinică şi egoistă a Marii Britanii, 
pentru a merge înainte cu planul lui de agresiune în 
Abisinia. Puterile scandinave, care doar cu două 
săptămâni în urmă protestaseră curajos împotriva 
introducerii de către Hitler a serviciului obligatoriu în 
armata germană, constataseră că acum Marea Britanie 
acceptase pe ascuns o marină germană care, deşi 
reprezenta doar o treime din cea britanică, avea să fie, în 
aceste limite, stăpână în Baltica. 

Mare caz au făcut miniştrii britanici în legătură cu 
oferta germană de a coopera cu noi la abolirea 
submarinelor. Având în vedere că propunerea era legată 
de condiţia ca toate statele să o accepte în acelaşi timp şi 
că se ştia foarte bine că nu există nici cea mai mică şansă 
ca alte state să cadă de acord, Germaniei i-a fost foarte 
simplu să facă o asemenea ofertă. Acelaşi lucru este 
valabil şi în ce priveşte acordul Germaniei de a restrânge 
folosirea submarinelor pentru ca atacul submarinelor 
asupra vaselor comerciale să nu fie considerat un atac 
împotriva umanităţii. Cine putea să-şi închipuie că 
germanii, având o mare flotă de submarine-U s-ar abţine 
de la folosirea deplină a acestei arme, chiar dacă ar 
vedea că femeile şi copiii lor mor de foame din cauza 

blocadei britanice. Am descris o asemenea părere drept 
„culmea prostiei”. 

Departe de a fi un pas spre dezarmare, înţelegerea, 
dacă ar fi fost pusă în aplicare pe o perioadă de câţiva 
ani, ar fi provocat în mod inevitabil dezvoltarea în lume a 
unor noi construcţii de vase de război. Marina franceză, 
cu excepţia ultimelor sale vase, avea nevoie să fie 
reconstruită. Acest lucru ar fi provocat din nou reacţia 
Italiei. Cât ne priveşte pe noi, era evident că ar fi trebuit 
să refacem flota britanică pe scară mare, pentru a putea 
menţine superioritatea de trei la unu în vase moderne. E 
posibil ca ideea că marina germană avea să reprezinte 
doar o treime din cea britanică să fi creat Amiralității 
noastre iluzia că Marina britanică va fi de trei ori mai 
puternică decât cea germană. Asta ar fi putut eventual 
limpezi drumul nostru spre o raţională şi foarte necesară 
reconstruire a flotei noastre. Dar unde erau oamenii de 
stat? 

Această înţelegere a fost anunţată în Parlament de 
Primul Lord al Amiralității la 21 iunie 1935. Cu prima 
ocazie, eu am condamnat-o. Ce s-a făcut de fapt a fost să 
se autorizeze Germania ca, în următorii cinci, şase ani, să 
construiască la cea mai mare capacitate. 


x k x 


Între timp, în sfera militară, legalizarea recrutărilor 
în Germania, la 16 martie 1935, a marcat principala 
provocare la adresa Tratatului de la Versailles. Dar 
etapele prin care armata germană a fost reorganizată şi 
mărită nu sunt doar de interes tehnic. Numele de 
Reichswehr a fost schimbat în cel de Wehrmacht. Armata 

avea să fie subordonată conducerii supreme a Fuhrerului. 
Fiecare soldat a depus jurământul de credinţă, nu faţă de 
constituţie ci faţă de persoana lui Adolf Hitler. Ministrul de 
Război era direct subordonat ordinelor Fuhrerului. A fost 
plănuită o nouă formaţiune, Divizia Blindată sau „Panzer”, 
şi în curând au fost create trei asemenea unităţi. S-au 
făcut de asemenea aranjamente amănunțite pentru 
înregistrarea tineretului german. Din rândurile Tineretului 
Hitlerist, băieţii Germaniei treceau, la vârsta de 
optsprezece ani, pe bază voluntară, în S.A., pentru o 
perioadă de doi ani. Serviciul în Batalioanele de muncă 
sau Arbeitsdienst a devenit o datorie pentru fiecare 
bărbat german ajuns la vârsta de douăzeci de ani. Timp 
de şase luni, trebuia să-şi servească tara, construind 
drumuri, barăci sau secând mlaştine, întărindu-se astfel 
fizic şi moral pentru datoria de frunte a unui cetăţean 
german, serviciul în forţele armate. În Batalioanele de 
muncă, se punea accentul pe abolirea claselor şi pe 
sublinierea unităţii sociale a poporului german; în armată, 
accentul se punea pe disciplină şi pe unitatea teritorială a 
naţiunii. 

începea acum uriaşa sarcină de a instrui noul 
organism şi a lărgi cadrele acestuia. La 15 octombrie 
1935, tot ca o sfidare a clauzelor Tratatului de la 
Versailles, a fost redeschis Colegiul german al cadrelor, 
printr-o ceremonie oficială cu participarea lui Hitler însoţit 
de şefii serviciilor armatei. Aici era vârful piramidei, a 
cărei bază era deja constituită de miriadele de formaţiuni 
ale Batalioanelor de muncă. La 7 noiembrie, primul 
contingent, cel născut în 1914, a fost chemat la serviciul 
militar: 569 000 de tineri bărbaţi urmau să fie instruiți în 
profesiunea armelor. Astfel, cel puţin pe hârtie, armata 

germană a crescut la un efectiv de aproape 700 000. 

S-a înţeles că, după prima înrolare a celor din 
contingentul 1914, în Germania, ca şi în Fran (a, anii 
următori vor aduce o scădere a numărului recruţilor, 
datorată declinului naşterilor în perioada războiului 
mondial. De aceea, în august 1936, perioada serviciului 
militar activ a fost mărită la doi ani. Contingentul din 
1915 a numărat 464 000 şi, prin reținerea încă un ana 
celui din 1914, numărul germanilor la instrucţie militară 
era în 1936 de 1 511 000 oameni. Forţa efectivă a 
armatei franceze, în afară de rezervişti, era în acelaşi an 
de 623 000 oameni, dintre care doar 407 000 erau în 
Franţa. 

Următoarele cifre, pe care statisticienii le puteau 
prevedea cu oarecare precizie, vorbesc de la sine: 


Tabel comparativ al cifrelor franceze şi germane 
privind contingentele de născut între 1914-1920 şi 
chemaţi la recrutare între 1934 şi 1940. 


Contingentu German francez 
| 
1914 596000 oameni 279000 oameni 
1915 464000 i 184 000 ji 
1916 351000 ii 165 000 53 
1917 314000 ii 171000 SI 
1918 326000 i 197 000 zi 
1919 485000 i 218 000 ji 
1920 636000 și 360 000 n 
3172000 oameni 1574000 oameni 


Înainte ca aceste cifre să devină fapte pe măsură ce 
treceau anii, ele erau doar umbre amenințătoare. Tot ce 

s-a făcut până în 1935 a fost puţin faţă de faima şi forţa 
armatei franceze şi a rezervelor ei vaste, fără să mai 
socotim numeroşii şi viguroşii ei aliaţi. 

Chiar şi în acest moment, o decizie hotărâtă, 
autoritară, care putea fi obţinută uşor de la Liga 
Naţiunilor, ar fi putut opri întregul proces. Germania 
putea să fie adusă la Geneva şi obligată să dea explicaţii 
depline şi să permită misiuni interaliate de cercetare a 
situaţiei armamentelor şi a formațiunilor militare care 
încălcau Tratatul sau, în eventualitatea unui refuz, ar fi 
fost necesară reocuparea capetelor de pod de la Rin, 
până la asigurarea acceptării Tratatului, fără să existe 
vreo posibilitate de rezistentă efectivă sau a unei vărsări 
de sânge. In acest fel, al doilea război mondial ar fi putut 
fi măcar amânat indefinit. Numeroase fapte şi tendinţa lor 
generală erau bine cunoscute Statelor Majore francez şi 
britanic, dar erau în mai mică măsură înţelese de 
guverne. Guvernul francez, care se afla permanent în 
jocul fascinant al politicii de partid, ca şi guvernul 
britanic, care a ajuns la aceleaşi vicii prin procesul opus al 
înţelegerii generale de a ţine lucrurile sub tăcere, erau la 
fel de incapabile de vreo acţiune drastică sau directă, 
oricât ar fi fost ea de justificată de tratat sau de prudentă 
firească. 


132 


Capitolul VIII 
SANCŢIUNI ÎMPOTRIVA 
ITALIEI 
1935 


Pacea mondială suferi acum o nouă lovitură. 
Pierderea parităţii aeriene de către Britania a fost urmată 
de trecerea Italiei de partea Germaniei. Îmbinarea celor 
două evenimente i-au permis lui Hitler să înainteze pe 
drumul lui mortal predeterminat. Am văzut cât de mult a 
ajutat Mussolini la protejarea independenţei Austriei, cu 
tot ce a implicat aceasta în centrul şi sud-estul Europei. 
Acum, urma să mărşăluiască în tabăra opusă. Acum, 
Germania nazistă nu avea să mai fie singură. Unul dintre 
principalii aliaţi din primul război mondial i se va alătura 
acum acesteia. Gravitatea acestei schimbări nefericite în 
echilibrul securităţii îmi apăsa mintea. 

Scopurile lui Mussolini în Abisinia erau nepotrivite cu 
etica secolului douăzeci. Ele aparţineau acelor epoci 
întunecate, când oamenii albi se considerau îndreptăţiţi 
să cucerească oamenii galbeni, cafenii, negri sau roşii şi 
să-i subjuge cu forţa lor superioară şi cu armele. În 
vremea noastră luminată, când s-au comis crime şi 
cruzimi de la care ar fi dat înapoi chiar şi sălbaticii din 
epocile trecute, sau de care aceştia nu ar fi fost capabili, 

o asemenea comportare era nu numai depăşită istoric ci 
şi reprobabilă. În plus, Abisinia era membră a Ligii 
Naţiunilor. Ca o curioasă întorsătură a lucrurilor, Italia 
fusese aceea care insistase pentru admiterea ei în Ligă şi 
Britania fusese cea care s-a opus. Punctul de vedere 
britanic era că tipul guvernului ethiopian şi condiţiile 
predominante în acea ţară de tiranie sălbatică, sclavie şi 
război tribal, nu erau în concordanţă cu calitatea de 
membră a Ligii. Dar italienii şi-au impus punctul de 
vedere şi Abisinia a devenit membră a Ligii, cu toate 
drepturile şi securitatea pe care aceasta le putea oferi. 
Acesta era, într-adevăr, un caz test pentru instrumentul 
guvernării mondiale pe care se bazau speranţele tuturor 
oamenilor cumsecade. 

Dictatorul Italiei nu era motivat doar de câştiguri 
teritoriale. Conducerea, siguranţa sa, depindeau de 
prestigiu. Umilitoarea înfrângere suferită de Italia în urmă 
cu patruzeci de ani la Adowa şi batjocura lumii când 
armata italiană a fost nu numai învinsă ori capturată ci 
ruşinos mutilată, mai zgândărea mintea italienilor. Ei 
văzuseră cum Britania se răzbunase, după trecerea 
anilor, pentru Khartoum şi Majuba. Să-şi arate bărbăţia, 
răzbunându-se pentru Adowa, însemna pentru Italia la fel 
de mult ca şi recăpătarea Alsaciei şi Lorenei pentru 
Franţa. Se părea că nu există o cale mai uşoară şi cu mai 
puţine riscuri şi costuri prin care Mussolini să-şi 
consolideze puterea sau, după vederile lui, să sporească 
autoritatea Italiei în Europa, decât ştergând pata din anii 
trecuţi şi alipind Abisinia la recent edificatul imperiu 
italian. Asemenea gânduri erau rele şi păcătoase dar, 
întrucât e totdeauna înţelept să înţelegi punctul de 
vedere al altei ţări, putem să le relatăm. 

În lupta  înfricoşătoare împotriva  reînarmării 
Germaniei naziste pe care eu o simţeam apropiindu-se cu 
paşi inexorabili, vedeam cu neplăcere îndepărtarea Italiei 
şi chiar împingerea ei în tabăra adversă. Nu încăpea 
îndoiala că atacul unui membru al Ligii asupra altuia, în 
acest moment, dacă n-ar fi fost criticat, ar fi fost în cele 
din urmă distrugător pentru Ligă ca factor de unire a 
forţelor tare, doar ele singure, puteau controla puterea 
Germaniei reînviate şi groaznica ameninţare a lui Hitler. 
Poate că o Ligă vindicativă şi majestuoasă ar fi putut da 
mai mult decât putea da vreodată Italia. Deci, dacă Liga 
era pregătită să folosească forţa unită a tuturor 
membrilor săi ca să oprească politica lui Mussolini, era de 
datoria noastră să ne asumăm partea noastră şi să jucăm 
cinstit. Se părea că Britania nu era obligată să-şi 
cunoască propriile slăbiciuni provocate de pierderea 
parităţii aeriene ci chiar mai mult, să ţină seama de 
poziţia Franţei în faţa reînarmării Germaniei. Un lucru era 
clar şi sigur: jumătăţile de măsură erau nefolositoare Ligii 
şi nefaste pentru Britania dacă aceasta ar fi preluat 
conducerea. Dacă noi consideram corect şi necesar să ne 
certăm meritat cu Italia lui Mussolini pentru lege şi pentru 
bunăstarea Europei, trebuia să-l lovim. Căderea 
dictatorului mai slab ar fi putut aduce în acţiune toate 
forţele - şi acestea erau încă copleşitoare - ceea ce ne-ar 
fi putut permite îngrădirea dictatorului cel mare şi prin 
aceasta, prevenirea unui al doilea război mondial. 

Aceste reflexii generale sunt un preludiu la relatarea 
din acest capitol. 


x k x 


135 


Încă de la Conferinţa de la Stressa, pregătirile lui 
Mussolini pentru cucerirea Abisiniei fuseseră evidente. 
Era clar că opinia britanică va fi ostilă faţă de un 
asemenea act de agresiune al italienilor. Aceia dintre noi 
care vedeam în Germania lui Hitler un pericol nu doar 
pentru pace ci şi pentru supravieţuire, se temeau de 
această trecere a unei puteri de primă categorie, cum era 
cotată atunci Italia, dintr-o tabără în alta. Imi amintesc de 
un dineu la care erau prezenţi Sir Robert Vansittart şi 
domnul Duff Cooper, pe atunci doar subsecretar, cu care 
ocazie a fost clar prevăzută schimbarea nefericită a 
echilibrului în Europa. A fost adus în discuţie un proiect ca 
unii dintre noi să se ducă să-l vadă pe Mussolini şi să-i 
explice efectele inexorabile ce se vor produce în Britania. 
N-a reuşit nimic din asta, şi nici n-ar fi folosit la ceva. 
Mussolini, ca şi Hitler, privea Britania ca pe o femeie 
bătrână, speriată, slabă care, în cel mai rău caz, nu va 
face decât să vocifereze şi, oricum, era incapabilă să 
ducă un război. Lordul Lloyd care era în relaţii prieteneşti 
cu el, nota cât de uimit fusese de rezoluţia lui Joad de la 
Oxford din 1933, când studenţii au refuzat să „lupte 
pentru rege şi ţară”. 

În august, ministrul de Externe m-a invitat, pe mine 
şi pe şefii partidelor din opoziţie, să-l vizităm separat la 
Ministerul de Externe, iar desfăşurarea acestor consultări 
a fost făcută publică de către guvern. Sir Samuel Hoare 
mi-a vorbit de îngrijorarea crescândă în legătură cu 
agresiunea italiană în Abisinia şi m-a întrebat cât de 
departe aş fi dispus eu să merg împotriva acesteia. 
Dorind să ştiu mai multe despre situaţia internă şi a 
personalului din Ministerul de Externe înainte de a 
răspunde, am întrebat despre punctul de vedere al lui 

Eden. „Am să-l chem aici” a spus Hoare şi, în câteva 
minute, a sosit Anthony, zâmbitor şi bine dispus. Am avut 
o conversaţie uşoară. Am spus că eu consider că 
Ministerul de Externe era justificat să meargă cu Liga 
Naţiunilor împotriva Italiei până acolo până unde putea să 
atragă şi Franța; dar am adăugat că nu trebuia să facă 
presiuni asupra Franţei, datorită convenției ei militare cu 
ltalia şi a preocupării ei faţă de Germania; şi că, în aceste 
condiţii, nu mă aştept ca Franţa să meargă foarte 
departe. În general, am sfătuit cu fermitate miniştrii să 
nu-şi asume un rol conducător şi să nu se pună prea 
vizibil în faţă. În privinţa aceasta, eu eram apăsat desigur 
de temerile mele faţă de Germania şi de situaţia la care 
fusese redusă apărarea noastră. 

Pe măsură ce avansa vara anului 1935, mişcarea 
vaselor italiene cu trupe prin Canalul de Suez era 
continuă şi, de-a lungul frontierei răsăritene a Abisiniei, se 
adunau forţe şi mijloace considerabile. După discuţiile de 
la Ministerul de Externe, a avut loc brusc un eveniment 
extraordinar şi neaşteptat pentru mine. La 24 august, 
Cabinetul a hotărât şi a declarat că Britania îşi va susţine 
obligaţiile din tratate şi în cadrul Ligii Naţiunilor. Domnul 
Eden, ministru pentru problemele Ligii Naţiunilor şi 
aproape egal cu ministrul de Externe, se afla deja, de 
câteva săptămâni, la Geneva, unde raliase Adunarea la o 
politică de „sancţiuni” împotriva Italiei, dacă va invada 
Abisinia. Funcţia specială cu care fusese numit l-a făcut, 
prin natura ei, să se concentreze asupra problemei 
Abisiniei, cu un accent care le copleşea pe celelalte. 
„Sancţiunile” însemnau încetarea oricărui ajutor financiar 
către Italia, încetarea aprovizionării ei cu materii prime şi 
acordarea de asemenea, de ajutoare Abisiniei. Pentru o 

ţară ca Italia, dependentă de importuri neîngrădite de 
peste mări pentru multe bunuri necesare războiului, 
aceste măsuri constituiau într-adevăr o extraordinară 
piedică. Zelul şi îndemânarea lui Eden şi principiile 
proclamate de el au dominat Adunarea. La 11 
septembrie, ministrul de Externe, Sir Samuel Hoare, sosit 
la Geneva, s-a adresat el însuşi Adunării: 


Voi începe prin a reafirma sprijinul acordat 
Ligii de către guvernul pe care-l reprezint şi 
interesul poporului britanic faţă de securitatea 
colectivă... Ideea cuprinsă în Acordul Ligii şi în 
special aspiraţia de a introduce domnia Ligii în 
problemele internaţionale au devenit o parte a 
conştiinţei noastre naţionale. Națiunea britanică şi-a 
demonstrat adeziunea la principiile Ligii şi nu faţă 
de alte manifestări particulare. Orice altă părere 
este imediat o subestimare a bunei noastre credinţe 
şi o negare a sincerităţii noastre. În conformitate cu 
obligaţiile ei explicite, poziţia Ligii, căreia ţara mea i 
se alătură, este în favoarea menţinerii colective a 
Acordului în întregimea lui şi în special în favoarea 
unei rezistenţe permanente şi colective faţă de 
orice acte de agresiune neprovocată. 


În ciuda îngrijorărilor mele faţă de Germania şi 
oricât de puţin îmi plăcea modul cum erau conduse 
treburile noastre, îmi aduc aminte că am fost mişcat de 
acest discurs, când l-am citit sub soarele Rivierei. Acesta 
i-a emoţionat pe loji şi a reverberat şi în Statele Unite. 
Discursul a unit toate acele forte din Britania care se 
pronunţau pentru o îmbinare curajoasă a dreptăţii şi 

forţei. Acesta măcar era o politică. Dacă oratorul şi-ar fi 
dat seama ce forte uriaşe dezlănţuite ţinea în mâinile lui 
în acel moment, ar fi putut într-adevăr să fi condus lumea 
un timp. 

Aceste declaraţii îşi păstrau valabilitatea prin faptul 
că, la fel ca şi multe alte chestiuni care în trecut s-au 
dovedit vitale pentru progresul şi libertăţile umane, aveau 
în spate Marina britanică. Pentru prima şi ultima dată, 
Liga Naţiunilor părea să aibă la dispoziţia ei o armă 
seculară. lată, aceasta era forţa politicii internaţionale, pe 
baza autorităţii finale a căreia puteau fi folosite toate 
presiunile politice şi economice. Chiar a doua zi, la 12 
septembrie, când crucişătoarele de luptă Hood şi 
Renown, însoţite de Escadra a doua şi o flotilă de 
distrugătoare, au sosit la Gibraltar, s-a presupus de către 
toate părţile că Britania îşi va susţine vorbele cu fapte. 
Politica şi acţiunea au căpătat un sprijin imediat şi 
copleşitor acasă. Se considera de la sine înţeles, şi pe 
bună dreptate, că nici declaraţia şi nici mişcarea vaselor 
de război nu s-ar fi făcut fără calculele atente ale 
specialiştilor Amiralității cu privire la flota sau flotele 
necesare în Mediterana pentru ca acţiunea noastră să 
aibă valoare. 

La sfârşitul lui septembrie, eu aveam de ţinut o 
conferinţă la Clubul City Carlton, un organism ortodox de 
oarecare influență. Am încercat să transmit un 
avertisment lui Mussolini, pe care cred că l-a citit; dar, în 
octombrie, neîmpiedicat de mişcarea navală britanică, a 
lansat armata italiană în invazia asupra Abisiniei. Pe data 
de 10, pe baza votului a 50 de state suverane, până la 
unul, Adunarea Ligii a hotărât să ia măsuri colective 
împotriva Italici şi a fost numit un Comitet din 

optsprezece membri care să facă eforturi în continuare 
pentru o soluţionare paşnică. Mussolini, confruntat astfel, 
a făcut o declaraţie marcată de o adâncă şiretenie. În loc 
să spună: „ltalia va răspunde sancţiunilor cu război”, el a 
spus: „ltalia le va răspunde cu disciplină, cu cumpătare şi 
cu sacrificii.” în acelaşi timp însă, el a lăsat să se 
înţeleagă că nu va tolera impunerea nici unei soluții care 
să oprească invadarea Abisiniei Dacă această acţiune a 
lui avea să fie periclitată, el va merge la război cu oricine 
îi va sta în cale. „Cincizeci de naţiuni!” a spus el. 
„Cincizeci de naţiuni conduse de una singură!” Aceasta 
era situaţia în săptămânile care au precedat dizolvarea 
Parlamentului în Britania şi alegerile general, care acum 
aveau loc la termenul fixat prin constituţie. 


x k x 


Vărsarea de sânge din Abisinia, ura față de fascism, 
invocarea sancţiunilor Ligii, au produs o convulsie în 
Partidul Laburist britanic. Sindicaliştii, printre care mai 
proeminent era domnul Ernest Bevin, nu erau pacifişti 
prin temperament. În rândurile muncitorilor, se ridica o 
foarte puternică dorinţă de a lupta împotriva dictatorului 
italian, de a se aplica sancţiuni cu un caracter decisiv şi a 
se folosi la nevoie flota britanică. La adunări agitate se 
rosteau vorbe dure şi aspre. Într-o singură ocazie, domnul 
Bevin s-a plâns că „a obosit ducând conştiinţa lui George 
Lansbury de la o conferinţă la alta”. Mulţi membri ai 
Partidului Laburist împărtăşeau starea de spirit a 
sindicatelor. Intr-o sferă mai largă, toţi conducătorii Ligii 
Naţiunilor s-au simţit legaţi de cauza Ligii. Aici existau 
principii de supunere potrivit cărora umanişti de o viaţă 

erau gata să moară, iar dacă erau gata să moară, erau 
gata şi să ucidă. La 8 octombrie, domnul Lansbury şi-a 
dat demisia din Partidul Laburist parlamentar, iar maiorul 
Attlee, care avusese o frumoasă comportare în război, a 
preluat conducerea în locul lui. 

Dar această trezire naţională nu era în acord cu 
punctul de vedere sau cu intenţiile domnului Baldwin. 
Abia la câteva luni după alegeri, am început să înţeleg 
principiile pe care s-au bazat sancţiunile. Primul-ministru 
declarase că sancţiunile însemnau război; în al doilea 
rând, el era convins că nu trebuia să fie război; iar, în al 
treilea rând, el a decis sancţiunile. Era evident imposibil 
să reconcilieze aceste trei elemente. Sub îndrumarea 
Britaniei şi sub presiunile lui Laval, Comitetul Ligii 
Naţiunilor, însărcinat cu definirea sancţiunilor, s-a ferit de 
acele sancţiuni care ar fi provocat războiul. S-a interzis 
intrarea în Italia a unui mare număr de bunuri, dintre care 
multe erau materiale de război, şi a fost elaborat un plan 
impunător. Dar pietroiul, fără de care campania în 
Abisinia nu putea fi menţinută, continua să intre liber, 
pentru că se înţelegea că oprirea acestuia ar fi însemnat 
război. Aici, atitudinea Statelor Unite, care nu erau 
membre ale Ligii Naţiunilor, dar erau şi principalul 
furnizor de petrol al lumii, deşi binevoitoare, nu era 
sigură. În plus, oprirea petrolului pentru Italia implica 
oprirea acestora şi pentru Germania. Exportul de aluminiu 
pentru Italia implica oprirea acestuia şi pentru Germania. 
Exportul de aluminiu pentru Italia era strict interzis, dar 
aluminiul era aproape unicul metal pe care Italia îl 
producea în cantităţi peste nevoile ei proprii. Importul 
deşeurilor de fier şi al minereului de fier era strict interzis, 
în numele dreptăţii publice. Dar, întrucât uzinele 

metalurgice ale Italiei nu prea făceau uz de acestea şi 
cum lingourile de oţel şi fontă erau libere, Italia nu a 
suferit lipsuri. Astfel, măsurile impuse cu atâta paradă nu 
erau sancţiuni reale, care să paralizeze agresiunea, ci 
simple sancţiuni luate cu Inima îndoită, pe care agresorul 
le putea tolera, pentru că, de fapt, deşi erau oneroase, 
ele stimulau spiritul războinic al Italiei. Aşadar, Liga 
Naţiunilor a procedat la salvarea Abisiniei bazându-se pe 
faptul că nimic nu trebuie făcut pentru stânjenirea 
armatei italiene invadatoare. Aceste fapte nu erau 
cunoscute de opinia publică britanică în momentul 
alegerilor. Aceasta sprijinea sincer politica sancţiunilor şi 
se credea că era calea sigură de a se pune capăt asaltului 
italian asupra Abisiniei. 

Cu atât mai puţin avea de gând guvernul Majestății 
Sale să facă uz de flotă. Se vorbea despre tot felul de 
escadre sinucigaşe, de scafandrii-torpilă care se vor 
arunca la bordul vapoarelor noastre şi le vor arunca în 
aer. Flota britanică, adunată la Alexandria, fusese acum 
întărită. Printr-un simplu gest, aceasta putea întoarce din 
drum transporturile italiene prin Canalul Suez şi în 
consecinţă, ar fi putut oferi un prilej de luptă marinei 
italiene. Ni s-a spus că aceasta nu era capabilă să facă 
faţă unui asemenea antagonism. Eu am pus o întrebare, 
dar am primit asigurări. Vasele noastre de luptă erau 
desigur vechi, iar acum reieşea că nu aveam acoperire 
aeriană şi aveam foarte putină muniţie antiaeriană. 
Totuşi, s-a aflat că Amiralul comandant a fost nemulţumit 
că i s-a atribuit sugestia că el nu era destul de puternic ca 
să susţină o bătălie. Se părea că, înainte de a lua o primă 
decizie de a se opune agresiunii italiene, guvernul 
Majestății Sale ar fi trebuit să examineze cu atenţie căile 


142 


şi mijloacele şi să se hotărască. 

Nu încape îndoială, după cunoştinţele noastre de 
acum, că o decizie îndrăzneală ar fi tăiat comunicațiile 
Italiei cu Ethiopia şi am fi avut succes în orice luptă 
navală care putea urma. Eu nu am fost niciodată în 
favoarea unor acţiuni izolate ale Marei Britanii, dar, dacă 
am mers atât de departe, a fost un fapt dureros că am 
dat înapoi. In plus, Mussolini nu ar fi îndrăznit niciodată să 
se lupte cu un guvern britanic hotărât. Aproape întreaga 
lume era împotriva lui şi ar fi trebuit să-şi rişte regimul 
într-un război de unul singur cu Britania, în care o acţiune 
a flotei în Mediterana ar fi fost primul test decisiv. Cum ar 
fi dus Italia războiul? În afara unui avantaj limitat în 
crucişătoare uşoare, moderne, marina ei reprezenta a 
patra parte din cea britanică. Armata ei numeroasă de 
recruți, care se lăuda cu milioane, nu putea intra în 
acţiune. Forţa ei aeriană era mult sub modesta noastră 
forţă, atât cantitativ cât şi calitativ. Ar fi fost imediat 
blocată. Armata italiană din Abisinia ar fi fost lipsită de 
provizii şi muniţie. Germania nu putea încă să-i dea niciun 
ajutor efectiv. Dacă a existat vreodată ocazia de a se dao 
lovitură decisivă pentru o cauză generoasă, cu minimum 
de risc, aceea era aici şi acum. Faptul că guvernul britanic 
nu a avut curajul să se ridice la nivelul momentului poate 
fi scuzat doar prin sincera lui dorinţă de pace. De fapt, a 
avut rolul de a ne duce spre un război infinit mai groaznic. 
Păcăleala lui Mussolini a avut succes, iar un important 
spectator a tras concluzii importante din acest lucru. 
Hitler se hotărâse de mult la război pentru extinderea 
Germaniei. Acum, şi-a format o părere despre 
degenerarea Marei Britanii, care însă avea să se schimbe, 
dar prea târziu pentru a salva pacea şi prea târziu pentru 

Hitler. Şi în Japonia erau spectatori care stăteau pe 
gânduri. 

Cele două procese, de strângere a unității naționale 
în problema arzătoare a zilei pe de o parte şi de ciocnire a 
intereselor de partid inseparabile de alegerile generale pe 
de altă parte înaintau împreună. Acest lucru era în 
avantajul domnului Baldwin şi al suporterilor lui. „Liga 
Naţiunilor va rămâne, ca şi până acum piatra de temelie a 
politicii externe britanice”; aşa glăsuia manifestul de 
alegeri al guvernului. „Preîntâmpinarea războiului şi 
instaurarea păcii în lume trebuie să reprezinte totdeauna 
interesul vital al poporului britanic, iar Liga este 
instrumentul care a fost făurit şi în care ne punem 
speranţele pentru atingerea acestor obiective. Vom 
continua deci să facem tot ce ne stă în putere ca să 
susţinem acordul, să menţinem şi să întărim Liga. În 
actuala nefericită dispută între Italia şi Abisinia, nu va 
exista nicio şovăială în politica pe care am dus-o până 
acum , 

Pe de altă parte, Partidul Laburist era foarte divizat. 
Majoritatea membrilor săi erau pacifişti, iar campania 
activă a domnului Bevin atrăgea mulţi suporteri din 
rândul maselor. Conducătorii oficiali căutau deci să dea 
satisfacţie generală, indicând în acelaşi timp două căi. Pe 
de o parte, cereau zgomotos o acţiune hotărâtă împotriva 
dictatorului italian, iar pe de altă parte, denunţau politica 
de reînarmare. Astfel, la 22 octombrie, în Camera 
Comunelor, Bevin a spus: „Vrem sancţiuni efective, 
aplicate efectiv. Sprijinim sancţiunile economice. Sprijinim 

sistemul Ligii”. Dar mai departe, în aceeaşi cuvântare: 
„Nu suntem convinşi că drumul spre securitate este de a 
acumula armament. Nu credem că în acest timp există 
ceva care se numeşte apărare naţională. Noi credem că 
trebuie să mergem înainte spre dezarmare şi nu la 
acumulare de armamente.” Niciuna din părţi nu are cu ce 
să se mândrească în perioadele de alegeri. Însuşi primul- 
ministru era, fără îndoială, conştient de forţa crescândă 
din spatele politicii externe a guvernului. El era totuşi 
hotărât să nu fie atras într-un război, sub niciun motiv. 
Văzând lucrurile din afară, mie mi se părea că el dorea să 
adune cât mai mult sprijin posibil şi să-l folosească pentru 
a începe reînarmarea britanică pe o scară modestă. 

La alegerile generale, domnul Baldwin a vorbit în 
termeni hotărâți despre nevoia de reînarmare şi 
principalul lui discurs s-a referit la situația 
nesatisfăcătoare a marinei. Totuşi, după ce a câştigat pe 
toţi pe care-i putea câştiga în favoarea unui program de 
sancţiuni şi reînarmare, a devenit dornic să liniştească 
elementele iubitoare de pace profesioniste din cadrul 
naţiunii şi să aline din inimi temerile pe care le-ar fi putut 
provoca discuţiile lui despre necesităţile navale. La 1 
octombrie, cu şase săptămâni înaintea alegerilor, el a 
ţinut un discurs la Societatea pentru pace, la Primăria 
Londrei. În cursul acestei cuvântări a spus: „Vă dau 
cuvântul meu că nu vor fi armamente grele.” In lumina 
cunoştinţelor pe care guvernul le avea despre intensele 
pregătiri germane, aceasta era o promisiune curioasă. 
Astfel erau atraşi atât cei care căutau să vadă națiunea 
pregătită împotriva pericolelor viitorului cât şi cei care 
considerau că pacea putea fi păstrată lăudându-i virtuțile. 
Rezultatul a fost un triumf pentru domnul Baldwin. 

Alegătorii i-au acordat o majoritate de două sute cincizeci 
şi şapte mandate peste toate celelalte partide laolaltă şi, 
după cinci ani de funcţionare, a ajuns la o poziţie de 
putere personală inegalată de niciun prim-ministru după 
încheierea Marelui Război. Toţi cei care s-au opus, fie în 
problema Indiei, fie în legătură cu neglijarea apărării 
noastre, au fost uluiţi de acest nou vot de încredere pe 
care îl obținuse prin tactica sa îndemânatică şi norocoasă 
în politica internă şi prin stima larg resimţită pentru 
caracterul său. Astfel, administraţia aceasta, mai 
dezastruoasă decât oricare alta din ţara noastră, a văzul 
cum toate erorile şi greşelile ei erau aclamate de naţiune. 
Totuşi, nota trebuia plătită şi i-au trebuit aproape zece ani 
Camerei Comunelor ca să o achite. 

Se zvonise mult că ar trebui să mă alătur guvernului 
ca prim Lord al Amiralității. Dar, după ce au fost anunţate 
cifrele victoriei sale, domnul Baldwin nu a pierdut timpul 
şi a anunţat, prin biroul central, că nu avea intenţia să mă 
includă pe mine în guvern. S-a făcut mult haz în presă 
despre excluderea mea. Dar acum se poate vedea cât de 
norocos am fost. Deasupra mea pluteau aripi invizibile. 

Şi am avut consolări plăcute. Am plecat cu 
vopselele de pictură pe tărâmuri mai calde, fără să mai 
aştept şedinţa Parlamentului. 

Triumful domnului Baldwin a avut o urmare 
curioasă, de dragul căreia putem sacrifica cronologia. 
Ministrul lui de Externe, Sir Samuel Hoare, călătorind prin 
Paris spre Elveția pentru o bine meritată vacanță la 
patinaj, a avut o convorbire cu Laval, care mai era încă 

ministrul de Externe francez. Rezultatul acesteia a fost 
pactul Hoare-Laval din 9 decembrie. Merită să privim 
puţin în fundalul acestui incident celebru. 

Ideea ca Britania să conducă Liga Naţiunilor 
împotriva invaziei fasciste a lui Mussolini în Abisinia a 
ridicat toată națiunea. Dar, după ce au trecut alegerile şi 
miniştrii s-au trezit cu o majoritate care le dădea 
conducerea statului pe timp de patru ani, trebuia să se 
ţină seama de multe consecinţe neplăcute. La baza 
acestora era expresia domnului Baldwin: „Nu trebuie să 
fie război” şi de asemeni: „Nu trebuie să fie înarmări 
mari”. Acest remarcabil manager de partid, câştigând 
alegerile pe baza conducerii lumii împotriva agresiunii, 
era profund convins că trebuie să menţinem pacea cu 
orice preţ. 

În plus, de la Ministerul de Externe a venit acum o 
lovitură puternică. Sir Robert Vansittart nu-şi lua ochii 
niciun moment de la pericolul Hitler. El şi cu mine eram la 
unison în această privinţă. lar acum, politica britanică îl 
forţase pe Mussolini să treacă în partea cealaltă. 
Germania nu mai era izolată. Cele patru puteri 
occidentale erau împărţite două câte două, în loc de trei 
la una. Această gravă deteriorare a situaţiei noastre a 
îngrijorat mai mult Franţa. Guvernul francez încheiase 
deja înţelegerea franco-italiană din ianuarie. A urmat 
convenţia militară cu ltalia. Se făcea calculul că această 
convenţie salva optsprezece divizii de pe frontul 
împotriva Germaniei. În negocierile lui, este sigur că Laval 
l-a lăsat nu o dată pe Mussolini să înţeleagă că Franţa nu 
se va preocupa de nimic ce s-ar putea întâmpla în 
Abisinia. Francezii aveau multe de dezbătut cu miniştrii 
britanici. Mai întâi, timp de câţiva ani, am încercat să-i 

facem să reducă armata, singurul lucru pe care se puteau 
baza pentru a supravieţui. În al doilea rând, britanicii au 
avut un rol conducător în Liga Naţiunilor, împotriva lui 
Mussolini. Câştigaseră doar şi alegerile pe baza asta, iar 
în ţările democrate alegerile sunt foarte importante. In al 
treilea rând, noi am încheiat o înţelegere navală, 
presupusă a fi foarte bună pentru noi, ceea ce ne făcea 
să fim liniştiţi pe mare, în afara unui război de submarine. 
Acum, în decembrie 1935, un nou set de argumente 
apăreau în scenă. Presat de sancţiuni şi sub greaua 
ameninţare a „cincizeci de naţiuni conduse de una”, se 
zvonea că Mussolini ar saluta un compromis în Abisinia. 
Oare nu se putea face o pace care să-i dea lui Mussolini 
ceea ce ceruse el prin agresiune şi să i se lase Abisiniei 
patru cincimi din teritoriul ţării? Vansittart, care era 
întâmplător la Paris când a trecut pe-acolo ministrul de 
Externe şi astfel a fost atras la discuţii, nu trebuie să fie 
greşit judecat pentru faptul că se gândea mereu la 
ameninţarea germană şi dorea ca Britania şi Franţa să fie 
organizate cât mai bine, ca să facă faţă pericolului major, 
având Italia în spatele lor ca prietenă şi nu ca duşman. 
Dar națiunea britanică dă din când în când drumul 
unor valuri de sentimente de cruciadă. Mai mult decât 
orice altă tară din lume, ea este gata, la intervale rare, să 
lupte pentru o cauză sau o problemă doar pentru că e 
convinsă în sufletul ei că nu va avea niciun avantaj 
material din conflict. Baldwin şi miniştrii lui au ridicat 
prestigiul Britaniei prin rezistenta lor faţă de Mussolini la 
Geneva. Ei merseseră atât de departe, încât singura lor 
salvare în faţa istoriei era să meargă până la capăt. Dacă 
nu erau pregătiţi să-şi susţină vorbele şi gesturile cu 
fapte, ar fi trebuit să se ţină în afară, ca Statele Unite, şi 

să lase lucrurile să se maturizeze, să vadă ce se întâmplă. 
Aceasta era un plan discutabil. Dar nu acesta a fost planul 
adoptat de ei. Ei au apelat la milioanele de alegători, iar 
aceste milioane, până acum neînarmate, au răspuns cu 
un strigăt puternic, acoperind toate celelalte ţipete: „Da, 
o să mărşăluim împotriva răului şi vom mărşălui acum. 
Daţi-ne armele!” 

Noua Cameră a Comunelor era un organism curajos. 
Având în vedere problemele ce stăteau în faţa sa în 
următorii zece ani, avea nevoie să fie aşa. De aceea, când 
încă se mai bucurau după alegeri, au primit cu un şoc 
teribil vestea că se ajunsese la un compromis între Sir 
Samuel Hoare şi domnul Laval în problema Abisiniei. 
Această criză a fost gata să-l coste pe domnul Baldwin 
viaţa sa politică. A zguduit Parlamentul şi națiunea până 
la temelii. Domnul Baldwin a căzut aproape peste noapte 
de pe culmea de conducător aclamat al naţiunii la 
adâncimea batjocurei şi dispreţului. Poziţia lui în Cameră, 
în aceste zile, era demnă de milă. El nu a înţeles niciodată 
de ce oamenii se îngrijorează de aceste plicticoase 
probleme externe. Aveau o majoritate conservatoare şi 
nu era război. Ce mai voiau? Dar pilotul experimentat 
simţea şi măsura puterea deplină a furtunii. 

La 9 decembrie, Cabinetul a aprobat planul Hoare- 
Laval de împărţire a Abisiniei între Italia şi împărat. Pe 
data de 13, textul integral al propunerilor Hoare-Laval a 
fost pus în faţa Ligii. In 18, Cabinetul a abandonat 
propunerile Hoare-Laval, ceea ce presupunea demisia lui 
Sir Samuel Hoare. Criza a trecut. La întoarcerea sa de la 
Geneva, domnul Eden a fost chemai în Downing Street 10 
de către primul-ministru, pentru a discuta situaţia în urma 
demisiei lui Sir Samuel Hoare. Domnul Eden a sugerat 

imediat că Sir Austen Chamberlain ar trebui să fie invitat 
să preia Ministerul de Externe şi a adăugat că, dacă se 
doreşte, el este gata să lucreze sub conducerea lui, în 
orice funcţie. Domnul Baldwin a replicat că se gândise 
deja la asta şi că îl informase el însuşi pe Sir Austen că nu 
se simţea în stare să-i ofere Ministerul de Externe. Asta, 
probabil, datorită sănătăţii lui Sir Austen. La 22 
decembrie, domnul Eden a devenit ministru de Externe. 
Soţia mea şi cu mine am petrecut acea săptămână 
emoţionantă la Barcelona. Mai mulţi dintre bunii mei 
prieteni m-au sfătuit să nu mă întorc. Mi-am zis că mi-aş 
face doar un rău dacă aş fi amestecat în acest conflict 
violent. Confortabilul nostru hotel din Barcelona era locul 
de întâlnire al stângii spaniole. În excelentul restaurant 
unde luam prânzul şi cina, erau totdeauna câteva grupuri 
de tineri, cu feţe vioaie şi haine închise, care vorbeau cu 
ochi strălucitori despre politica spaniolă, în cadrul căreia, 
în curând, aveau să moară un milion de spanioli. Privind 
în urmă, mă gândesc că ar fi trebuit să mă întorc atunci 
acasă. Aş fi putut aduce un element de decizie şi 
combinaţie adunărilor antiguvernamentale care ar fi pus 
capăt regimului Baldwin. Poate că, în acel moment, se 
putea crea un guvern sub conducerea lui Sir Austen 
Chamberlain. Pe de lată parte, prietenii mei strigau: „Mai 
bine stai departe. Întoarcerea ta ar fi privită doar ca o 
provocare personală la adresa guvernului.” Nu-mi plăcea 
sfatul care, cu siguranţă, nu mă flata; dar am cedat 
impresiei că nu puteam face nimic bun şi am rămas la 
Barcelona să pictez pânze la soare. Mai târziu, mi s-a 
alăturat Frederick Lindemann şi ne-am plimbat cu un 
vapor cu aburi în jurul coastei de răsărit a Spaniei şi am 
debarcat la Tanger. Aici l-am găsit pe lordul Rothermere 

într-un cerc plăcut. El mi-a spus că domnul Loyd George 
era la Marrakesh, unde vremea era frumoasă. Ne-am dus 
cu toţii acolo. Am stat şi am pictat în încântătorul Maroc şi 
nu m-am întors până la moartea bruscă a Regelui George 
al II-lea, la 20 ianuarie. 

Prăbuşirea rezistenţei abisiniene şi anexarea întregii 
ţări de către Italia a produs efecte nefavorabile în opinia 
publică germană. Chiar şi elementele care nu aprobau 
politica sau acţiunile lui Mussolini, au admirat modul 
rapid, eficient şi nemilos, în care, după cum părea, fusese 
dusă campania. Părerea generală era că Marea Britanie 
ieşise slăbită serios. Ea îşi câştigase ura nemuritoare a 
ltaliei şi distrusese definitiv frontul de la Stressa; iar 
pierderea prestigiului ei în lume contrasta în mod agreabil 
cu creşterea forţei şi reputației Germaniei noi. „Sunt 
impresionat”, scria unul dintre reprezentanţii noştri în 
Bavaria, „de nota de dispreţ din referirile la Marea 
Britanie, în numeroase cercuri... Este de temut că 
atitudinea Germaniei, în negocierile pentru o înţelegere în 
Europa occidentală şi pentru o înţelegere mai generală în 
probleme europene şi extra-europene, va fi mai dură. 
„Toate acestea erau prea adevărate. Guvernul Majestății 
Sale s-a oferit, în mod imprudent, să susţină o mare 
cauză a lumii. A condus cincizeci de naţiuni cu un limbaj 
foarte curajos. Confruntat cu faptele brute, domnul 
Baldwin a dat înapoi. Politica lui a fost destinată mult timp 
să dea satisfacţie unor elemente puternice ale opiniei 
publice din interior, în loc să caute să vadă realităţile 
situaţiei europene. Indepărtând Italia, guvernul a stricat 


151 


întregul echilibru al Europei şi nu a câştigat nimic pentru 
Abisinia. A dus Liga Naţiunilor la un eşec deplin, foarte 
dăunător, dacă nu fatal la adresa existenţei ei efective ca 
instituţie. 


Ri dă 


Molotov, Mussolini şi contele Ciano 


Capitolul IX 
HITLER LOVEŞTE 
1936 


Când m-am întors, la sfârşitul lui ianuarie 1936, mi- 
am dat seama că în Anglia era o atmosferă nouă. 
Cucerirea Ethiopiei de către Mussolini şi metodele brutale 
prin care se realizase, şocul negocierilor Hoare-Laval, 
demonetizarea Ligii Naţiunilor şi prăbuşirea vizibilă a 
„securităţii colective”, schimbaseră starea de spirit nu 
doar în partidele laburist şi liberal ci şi într-o mare parte a 
opiniei publice care avea bune intenţii, dar fără folos până 
acum. Toate aceste forţe erau acum pregătite să se 
gândească la un război împotriva tiraniei fasciste şi 

naziste. Departe de a fi exclusă din minte, folosirea forţei 
a devenit treptat un punct decisiv în mintea unei vaste 
mase de oameni militari de pace şi chiar a multora dintre 
cei care, până acum, fuseseră mândri să se numească 
pacifişti. Dar, după principiile lor, forţa putea să fie 
folosită numai la iniţiativa şi sub conducerea Ligii 
Naţiunilor. Deşi ambele partide din opoziţie continuau să 
se opună oricăror măsuri de înarmare, era deschisă o 
imensă cale de înţelegere, iar dacă guvernul Majestății 
Sale ar fi fost la înălţimea acestui moment, ar fi putut 
conduce un popor unit în această chestiune şi cu o stare 
de spirit potrivită. 

Guvernul a aderat la politica sa de moderație şi 
jumătăţi de măsură de menţinere a liniştii. Mă uimea 
faptul că nu căuta să folosească marea înţelegere care 
exista acum în rândul naţiunii. Prin aceasta, ar fi putut să 
să întărească şi să capete puterea de a întări ţara. 
Domnul Baldwin nu avea asemenea înclinații. Îmbătrânea 
repede. Se baza pe marea majoritate pe care i-o 
dăduseră alegerile, iar Partidul Conservator şedea liniştit 
în mâinile lui. 

De îndată ce Hitler a avut permisiunea să se 
reînarmeze fără amestecul activ al Aliaților şi al fostelor 
puteri asociate, un al doilea război mondial era aproape 
sigur. Cu cât se amâna o încercare de forţă, cu atât erau 
mai slabe şansele noastre, mai întâi de a-l opri pe Hitler 
fără lupte serioase, iar în a doua etapă, de a fi victorioşi 
după o situaţie îngrozitoare. În vara anului 1935, 
Germania reinstituise recrutarea, încălcând tratatele. 


153 


Marea Britanie a acceptat lucrul acesta şi, printr-o 
înţelegere separată, a fost de acord cu refacerea marinei 
germane, cu submarine de buzunar-U, dacă dorea, la 
nivelul Britaniei. Germania nazistă îşi crease în secret şi 
legal o forţă aeriană militară care pretindea în mod 
deschis că o egalase pe cea britanică. Ea era acum în al 
doilea an de producţie a muniției, după îndelungi pregătiri 
pe ascuns. Marea Britanie şi întreaga Europă, plus ceea 
ce era considerată atunci îndepărtata Americă, erau puse 
în faţa puterii organizate şi a voinţei de război a unei rase 
foarte eficiente, de şaptezeci de milioane, din Europa, 
care dorea să-şi recâştige gloria naţională şi care era 
mânată, în caz că ar şovăi, de un regim de partid nemilos 
din punct de vedere militar şi social. 

Poate mai era încă timp pentru afirmarea securităţii 
colective bazată pe hotărârea membrilor respectivi de a 
întări cu fora armelor decizia Ligii Națiunilor. 
Democraţiile şi statele dependente erau încă real şi 
potenţial mai puternice decât dictaturile, dar poziţia lor 
faţă de oponenți nu mai reprezenta decât jumătate din 
cât fusese în urmă cu douăsprezece luni. Motivările 
virtuoase, amestecate cu inerție şi timiditate, nu se pot 
opune relei voințe înarmate şi hotărâte. Dragostea de 
pace nu e o scuză pentru aruncarea a sute de milioane de 
oameni simpli într-un război total. Ovaţiile unor adunări 
slabe, binevoitoare, au încetat să mai aibă ecou, iar 
voturile lor nu mai contau. Nenorocirea mărşăluia înainte. 

În anul 1935, Germania a respins şi a sabotat 
eforturile puterilor occidentale de a negocia un Locarno 
răsăritean. Noul Reich se declara în acel moment un 
bastion împotriva bolşevismului; spuneau că pentru ei, nu 
se punea problema de a colabora cu sovieticii. La 18 

decembrie, Hitler i-a spus ambasadorului Poloniei la 
Berlin că „se opunea cu hotărâre oricărei cooperări a 
Occidentului cu Rusia”. Se bănuia că avea de gând să 
împiedice şi să submineze încercările franceze de a 
ajunge la o înţelegere directă cu Moscova. Pactul franco- 
sovietic fusese semnat în mai, dar nu era încă ratificat de 
niciuna dintre părţi. Devenise un obiectiv major al 
diplomaţiei germane să împiedice ratificarea. Laval a fost 
avertizat de Berlin că, dacă acest lucru are loc, nu va mai 
exista nicio speranţă de apropiere franco-germană. 
Strădania lui de a persevera a devenit vizibilă, dar 
aceasta nu a afectat evenimentele. 

La 27 februarie, Camera franceză a ratificat Pactul, 
iar a doua zi, ambasadorul francez la Berlin a fost instruit 
să contacteze guvernul german şi să se intereseze pe ce 
bază ar putea fi iniţiate negocieri în vederea unei 
înţelegeri franco-germane. Drept răspuns, Hitler a cerut 
câteva zile de gândire. În dimineaţa zilei de 7 martie, la 
ora 10, Herr von Neurach, ministrul de Externe german, i- 
a chemat în Wilhelmstrasse pe ambasadorii britanic, 
francez, belgian şi italian ca să le comunice propunerile 
pentru un pact pe douăzeci şi cinci de ani, pentru 
demilitarizarea ambelor părţi ale frontierei de pe Rin, un 
pact de limitare a forţelor aeriene şi pacte de neagresiune 
care să fie negociate cu vecinii de la răsărit şi de la apus. 

„Zona demilitarizată” în regiunea Rinului fusese 
stabilită prin articolele 42, 43 şi 44 ale Tratatului de la 
Versailles. Aceste articole stipulau că Germania nu 
trebuia să aibă sau să construiască fortificaţii pe malul 
stâng al Rinului şi pe cincizeci de kilometri distanţă de 
malul drept. Germania nu trebuia să aibă în această zonă 
niciun fel de forţe militare, nu putea să desfăşoare 

vreodată manevre militare sau să aibă mijloace pentru 
mobilizare militară. Peste aceste prevederi, mai era 
Tratatul de la Locarno, negociat în mod liber de ambele 
părţi. In acest tratat, puterile semnatare garantau, 
individual şi colectiv, permanenţa frontierelor dintre 
Germania şi Belgia şi dintre Franţa şi Germania. Articolul 
2 al Tratatului de la Locarno promitea că Germania, 
Franţa şi Belgia nu vor ataca sau invada aceste frontiere. 
Totuşi, dacă articolele 42 sau 43 ale Tratatului de la 
Versailles vor fi încălcate, o asemenea violare va constitui 
„un act de agresiune neprovocată” şi va fi necesară 
acţiunea imediată a semnatarilor ofensaţi din cauza 
masării de trupe în zona demilitarizată. Asemenea violări 
vor trebui aduse imediat în faţa Ligii Naţiunilor, iar Liga, 
după stabilirea faptelor de violare, va aviza puterile 
semnatare că sunt obligate să dea ajutor militar puterii 
împotriva căreia a fost săvârşită încălcarea. 

La amiază, în aceeaşi zi de 7 martie 1936, la două 
ore după propunerea unui pact pe douăzeci şi cinci de 
ani, Hitler a anunţat Reichstagul că intenţionează să 
reocupe regiunea Rinului şi, chiar în timp ce el vorbea, 
coloane germane se revărsau peste graniţă şi intrau în 
toate oraşele germane. Au fost primiţi peste tot cu 
bucurie temperată, de teama unei riposte a Aliaților. 
Simultan, pentru a uimi opinia publică britanică şi 
americană, Hitler a declarat că ocuparea era pur 
simbolică. Ambasadorul german la Londra a înmânat 
domnului Eden propuneri similare cu cele pe care, la 
Berlin,  Newrath le dăduse în cursul dimineții 
ambasadorilor celorlalte puteri de la Locarno. Acest lucru 
îi liniştea pe toţi cei de pe ambele părţi ale Atlanticului 
care doreau să fie păcăliţi. Domnul Eden i-a dat un 

răspuns reţinut ambasadorului. Acum ştim desigur că 
Hitler îşi folosea propunerile de reconciliere ca parte a 
scopurilor sale de a avea o acoperire pentru actul de 
violenţă comis, al cărui succes era vital pentru prestigiul 
său şi, în consecinţă, pentru următoarea etapă a 
programului său. 

Acest act nu reprezenta doar o încălcare a unor 
obligaţii stabilite prin forţa armelor, în război, sau a 
Tratatului de la Locarno, semnat liber şi în plină pace, ci şi 
obţinerea de avantaje de pe urma evacuării prietenești 
de către forţele aliate a regiunii Rinului, cu câţiva ani 
înainte de expirarea termenului. Vestea a provocat 
senzaţie în lumea întreagă. Guvernul francez, condus de 
domnul Sarraut, în care ministru de Externe era domnul 
Flandin, s-a ridicat cu furie zgomotoasă şi a apelat la toţi 
aliaţii şi la Ligă. De asemeni, Franţa avea dreptul să 
privească şi spre Marea Britanie, având în vedere 
garanţia pe care o dăduse aceasta în ce priveşte frontiera 
franceză, împotriva agresiunii germane, precum şi 
presiunea pe care o exercitase asupra Franţei pentru 
evacuarea mai devreme a regiunii Rinului. 

Domnii Sarraut şi Flandin au avut impulsul de 
acţiona imediat prin mobilizarea generală. Dacă s-ar fi 
ridicat la înălţimea sarcinii lor, ar fi făcut lucrul ăsta şi 
astfel i-ar fi obligat pe toţi ceilalţi să li se alăture. Dar 
păreau incapabili să se mişte fără ajutorul britanic. 
Aceasta este o explicaţie, dar nu o scuză. Chestiunea era 
vitală pentru Franţa, şi orice guvern francez demn de 
acest nume şi-ar fi hotărât singur şi s-ar fi ţinut de 
obligările tratatului. Nu o singură dată în aceşti ani fluizi, 
miniştrii francezi din guvernele lor mereu schimbătoare, 
au fost mulţumiţi să găsească în pacifismul britanic o 

scuză pentru pacifismul lor. Astfel, ei nu au primit nicio 
încurajare din partea Britaniei ca să reziste agresiunii 
germane. Dimpotrivă, dacă ei au ezitat să acţioneze, 
aliaţii britanici nu au ezitat să-i sfătuiască să nu o facă. In 
cursul zilei de duminică, au avut loc convorbiri telefonice 
agitate între Londra şi Paris. Guvernul Majestății Sale i-a 
povăţuit pe francezi să aştepte, pentru ca ambele ţări să 
poată acţiona în comun şi după o deplină analiză a 
situaţiei. Un covor de catifea pentru retragere! 

Reacţiile neoficiale de la Londra erau înfricoşătoare. 
Domnul Lloyd George s-a grăbit să spună: „După opinia 
mea, cea mai mare crimă a domnului Hitler nu a fost 
încălcarea unui tratat, pentru că aici era vorba de o 
provocare”. El a adăugat că „sperăm să nu ne pierdem 
capul”. Provocarea a fost probabil eşecul Aliaților de a se 
dezarma chiar mai mult decât o făcuseră. Lordul 
Snowden, socialist, s-a concentrat asupra Pactului de 
neagresiune şi a spus că încercările de pace anterioare 
ale lui Hitler fuseseră ignorate, dar că poporul nu va 
permite ca această ofertă de pace să fie neglijată. Aceste 
vorbe puteau exprima eventual opinia publică britanică, 
rău îndrumată în acel moment, dar nu erau credibile în ce 
priveşte autorii lor. Cabinetul britanic, căutând linia 
minimei rezistente, a simţit că cea mai uşoară cale de 
ieşire din situaţie era de a presa Franţa să facă din nou 
apel la Liga Naţiunilor. _ 

Şi în Franţa erau mari divergente. In ansamblu, 
politicienii doreau mobilizarea armatei şi trimiterea unui 
ultimatum lui Hitler, iar generalii, ca şi omologii lor 
germani, pledau pentru calm, răbdare şi amânare. Acum 
cunoaştem conflictele care au apărut între Hitler şi înaltul 
comandament german. Dacă guvernul francez ar fi 


158 


mobilizat armata franceză care avea aproape o sută de 
divizii şi forţă aeriană (pe atunci încă considerată în mod 
greşit că ar fi cea mai puternică din Europa), nu încape 
îndoială că Hitler ar fi fost obligat de propriul lui Stat 
Major să se retragă, şi s-ar fi dat o lovitură pretențiilor lui, 
fapt care se putea dovedi fatal pentru conducerea lui. 
Trebuie să fie amintit că, atunci, Franţa singură era destul 
de puternică pentru a-i scoate pe germani din regiunea 
Rinului. În schimb, Britania a cerut guvernului francez să 
arunce povara pe Liga Naţiunilor, deja slăbită şi necăjită 
de acel fiasco al sancţiunilor şi de înţelegerea navală 
anglo-germană încheiată cu un an înainte. 

Luni 9 martie, domnul Eden a plecat la Paris însoţit 
de Lordul Halifax şi de Ralph Wigram. 

Planul iniţial fusese să se convoace o şedinţă a Ligii 
Naţiunilor la Paris, dar imediat domnul Wigram a fost 
trimis la Paris, din dispoziţia lui Eden, să-i spună lui 
Flandin să vină la Londra, ca întâlnirea Ligii să aibă loc la 
Londra, având în felul acesta un sprijin mai eficient din 
partea Britanici. Aceasta a fost o misiune neplăcută 
pentru credinciosul diplomat. La întoarcerea sa la Londra, 
la 11 martie, a venit la mine şi mi-a relatat povestea. 
Flandin însuşi a sosit în aceeaşi noapte şi, pe la 8.30 
miercuri dimineaţa, a venit la apartamentul meu din 
Morpeth Mansions. El mi-a spus că îşi propune să ceară 
guvernului britanic mobilizarea simultană a forţelor 
terestre, marine şi aeriene ale ambelor ţări şi că primise 
asigurări din partea tuturor ţărilor din „Mica Antantă” şi 
de la celelalte state. Nu încăpea îndoială că Aliaţii din 
războiul trecut aveau încă o forţă superioară. Nu trebuiau 
decât să acţioneze ca să câştige. Deşi noi nu ştiam ce se 
petrecea între Hitler şi generali, era evident că o forţă 

copleşitoare era de partea noastră. 

Domnul Neville Chamberlain era în acea vreme, ca 
ministru de Finanţe, cel mai influent membru al 
guvernului.  Biograful lui, domnul Keith Feiling, dă 
următorul extras din jurnalul lui: „12 martie, am vorbit cu 
Flandin subliniind că opinia publică nu ne va sprijini în 
sancţiuni de niciun fel. Părerea lui este că, dacă se 
menţine o poziţie fermă, Germania va ceda fără război. 
Nu putem accepta aşa ceva ca o estimare valabilă la 
reacţia unui dictator nebun.” Când Flandin a cerut măcar 
un boicot economic, Chamberlain a replicat sugerând o 
forţă internaţională în timpul negocierilor, a fost de acord 
cu un pact de ajutor reciproc şi a declarat că, dacă prin 
renunţarea la o colonie am putea asigura o pace 
îndelungată, el ar lua în considerare chestiunea. 

Între timp, cea mai mare parte a presei britanice, cu 
The Times şi Daily Herald în frunte, îşi exprima credinţa în 
sinceritatea ofertei lui Hitler privind un pact de 
neagresiune. Austen Chamberlain, într-un discurs la 
Cambridge, a proclamat un punct de vedere opus. 
Wigram considera că era în atribuţiile lui să-l pună pe 
Flandin în contact cu toţi cei la care se putea gândi, din 
City, din presă şi din guvern precum şi cu Lordul Lothian. 
Tuturor celor cu care s-a întâlnit la Wigram, Flandin le-a 
vorbit în următorii termeni: „întreaga lume, şi mai cu 
seamă naţiunile mici, îşi întorc azi privirea spre Anglia. 
Dacă Anglia va acţiona acum, va putea conduce Europa. 
Dacă veţi avea o politică, toată lumea vă va urma şi astfel 
veţi preîntâmpina războiul. Este ultima voastră şansă. 
Dacă nu opriţi Germania acum, totul s-a terminat. Franţa 
nu mai poate garanta Cehoslovacia pentru că acest lucru 
va deveni geografic imposibil. Dacă nu veţi menţine 

tratatul de la Locarno, nu vă va mai rămâne decât să 
aşteptaţi reînarmarea Germaniei, împotriva căreia Franţa 
nu poate face nimic. Dacă nu opriţi azi Germania cu forţa, 
războiul este inevitabil, chiar dacă realizaţi o prietenie 
temporară cu Germania. In ce mă priveşte, eu nu cred că 
prietenia este posibilă între Franţa şi Germania; relaţiile 
dintre cele două ţări vor fi totdeauna încordate. Totuşi, 
dacă abandonaţi Locarno, eu îmi voi schimba politica, 
pentru că nu voi mai avea altceva de făcut.” Acestea erau 
cuvinte curajoase, dar acţiunea ar fi vorbit mai tare. 

Contribuţia Lordului Lothian a fost: „În fond, ei se 
duc doar în curtea lor din spate”. Acesta era un punct de 
vedere britanic tipic. 


x k x 


Când am auzit cât de prost mergeau lucrurile şi 
după o discuţie cu Wigram, l-am sfătuit pe domnul 
Flandin să ceară o întrevedere cu domnul Baldwin, înainte 
de a pleca. Aceasta a avut loc în Downing Street. Primul- 
ministru l-a primit pe domnul Flandin cu cea mai mare 
curtoazie. Domnul Baldwin a explicat că, deşi ştia foarte 
puţine despre problemele externe, era capabil să 
înţeleagă sentimentele poporului britanic. Şi acesta voia 
pacea. Domnul Flandin afirmă că el a ripostat susţinând 
că singurul mod de a o asigura era de a opri agresiunea 
hitleristă cât timp mai este posibil. Franţa nu doreşte să 
târască Marea Britanie în război; ea nu a cerut practic 
niciun ajutor şi îşi va asuma ea însăşi ceea ce va fi o 
simplă acţiune de poliţie, întrucât, conform informaţiilor 
franceze, trupele germane din regiunea Rinului au ordin 
să se retragă dacă li se opune forţa. Flandin afirmă că a 

spus că tot ce a cerut Franţa de la aliaţii ei a fost să-i dea 
mână liberă. Lucrul acesta, desigur, nu e adevărat. Cum 
ar fi putut Britania să oprească Franţa de la acţiune, când, 
conform tratatului de la Locarno, avea legal dreptul la ea? 
Primul-ministru britanic a repetat că ţara lui nu putea 
accepta să rişte un război. El a întrebat ce a hotărât să 
facă guvernul francez. La aceasta, nu s-a dat un răspuns 
direct. După Flandin, domnul Baldwin a spus atunci: „Se 
poate să ai dreptate, dar dacă există o şansă dintr-o sută 
ca să urmeze un război după operaţiunea voastră de 
poliţie, eu nu am dreptul să angajez Anglia:” lar după o 
pauză, a adăugat: „Anglia nu este în situaţia de a porni la 
război.” La aceasta nu există nicio confirmare. Domnul 
Flandin s-a întors convins mai întâi că propria lui ţară 
divizată nu putea fi unită decât în condiţiile realizării unei 
puternice voințe de acţiune în Britania şi, în al doilea rând 
că, după cum se putea prevedea, nu se putea aştepta de 
la Britania un impuls puternic. A tras în mod absolut 
greşit concluzia tristă că singura speranţă a Franţei era 
un aranjament cu Germania tot mai agresivă. 

Totuşi, având în vedere ceea ce am remarcat în 
atitudinea lui Flandin în acele zile îngrijorătoare, am simţit 
că este de datoria mea să-i vin în ajutor în anii următori, 
pe cât mi-a fost posibil. Mi-am folosit puterea, în iarna lui 
1943-1944, ca să-l protejez când a fost arestat în Algeria 
de către administraţia de Gaulle. In această acţiune am 
invocat şi am primit sprijin activ din partea preşedintelui 
Roosevelt. După război, când Flandin a fost judecat, fiul 
meu Randolph, care l-a cunoscut pe Flandin în timpul 
campaniei din Africa, a fost chemat martor şi eu am fost 

bucuros că pledoaria lui precum şi scrisoarea pe care i- 
am scris-o lui Flandin ca s-o folosească în apărarea lui, nu 
au fost lipsite de influenţă în obţinerea achitării 
pronunţate de tribunalul francez. Slăbiciunea nu e 
trădare, deşi poate fi la fel de dezastruoasă. Totuşi, nimic 
nu poate scuza guvernul francez de răspunderea lui 
principală. Clemenceau sau Poincare nu i-ar fi lăsat 
domnului Baldwin nicio opţiune. 

Supunerea britanicilor şi francezilor în faţa violărilor 
tratatelor de la Versailles şi Locarno constând în ocuparea 
de către Hitler a regiunii Rinului a fost o lovitură mortală 
dată lui Wigram. „După plecarea delegaţiei franceze”, îmi 
scria soţia lui, „Ralph a venit înapoi şi s-a aşezat într-un 
colţ al camerei unde nu se mai aşezase până atunci şi mi- 
a spus: «Războiul este acum /inevitabi/ şi va fi cel mai 
groaznic război care a existat vreodată. Eu nu cred că am 
să-l văd, dar tu, da. Acum poţi să te aştepţi să cadă 
bombe pe casa asta mică». Eu m-am speriat la vorbele 
lui, dar el a continuat: «Toată munca mea din anii aceştia 
a fost inutilă. Sunt un ratat. Nu am reuşit să fac oamenii 
de aici să vadă ce e în joc. Presupun că nu am suficientă 
putere. Nu am fost capabil să-i fac să înţeleagă. Winston 
a înţeles, totdeauna a înţeles, iar el e puternic şi va 
merge până la capăt» „. 

Prietenul meu părea că nu-şi va reveni de pe urma 
şocului. L-a pus prea mult la inimă. În fond, poţi continua 
să faci ceea ce crezi că este de datoria ta şi să rişti chiar 
mai mult, până cazi. Înțelegerea profundă a lui Wigram a 
reacţionat prea tare asupra naturii lui sensibile. Moartea 
lui prematură, în decembrie 1936, a fost o pierdere 
ireparabilă pentru Ministerul de Externe şi a jucat un rol în 
declinul mizerabil al norocului nostru. 

Când Hitler s-a întâlnit cu generalii săi după 
reocuparea cu succes a regiunii Rinului, el i-a putut 
confrunta cu falsitatea temerilor lor şi le-a dovedit cât de 
superioară este judecata lui sau „intuiţia” faţă de cea a 
oamenilor obişnuiţi. Generalii s-au înclinat. Ca buni 
germani, ei s-au bucurat să vadă că ţara lor cucereşte 
teren atât de rapid în Europa iar adversarii ei sunt atât de 
divizați şi blânzi. Fără îndoială, prestigiul şi autoritatea lui 
Hitler au crescut destul de mult în cercurile supreme ale 
puterii germane, în urma acestui episod, încurajându-l şi 
permițându-i să meargă înainte spre încercări mai mari. 
Lumii, el i-a spus: „Toate ambițiile teritoriale ale 
Germaniei au fost acum satisfăcute.” 

Franţa a fost aruncată într-o stare confuză în care 
predomina teama de război şi uşurarea că acesta fusese 
evitat. Englezului simplu i se spunea de către presa 
simplă să se mulţumească cu următorul gând: „In fond, 
germanii se întorc în ţara lor. Cum ne-am simţi noi dacă 
am fi scoşi, să zicem, din Yorkshire pe timp de zece, 
cincisprezece ani?” Nimeni nu s-a oprit să observe că 
punctul din care armata germană putea ataca Franţa 
înaintase cu vreo sută cincizeci de kilometri. Nimeni nu s- 
a îngrijorat de dovada dată tuturor puterilor „Micii 
Antante” şi Europei că Franţa nu va lupta şi că Anglia ar 
reţine-o, chiar dacă ar vrea să lupte. Acest episod a 
confirmat puterea lui Hitler asupra Reichului şi a 
ridiculizat în mod ruşinos patriotismul bâlbâit al 
generalilor care, până atunci, încercaseră să-l reţină. 

Capitolul X p 
PAUZA TENSIONATA 
1936-1938 


Doi ani întregi au trecut între ocuparea de către 
Hitler a regiunii Rinului, în martie 1936, şi violarea 
Austriei, în martie 1938. Acesta a fost un interval mai 
lung decât mă aşteptasem. |n această perioadă, 

Germania nu a pierdut timpul. Fortificarea regiunii Rinului 
Sau „zidul de vest” s-a desfăşurat rapid şi un imens şir de 
fortificaţii permanente şi semipermanente s-a dezvoltat 
continuu. Armata germană, bazată acum pe serviciul 
militar obligatoriu şi întărită de voluntari înflăcăraţi, 
creştea tot mai puternic, lună de lună, atât ca număr cât 
şi ca maturitate şi calitate a formațiunilor ei. Forţa 
aeriană deţinea şi îşi sporea permanent superioritatea 
asupra Marii Britanii. Uzinele germane de muniții lucrau 
sub presiune mare. În Germania, roţile se învârteau şi 
ciocanele loveau ziua şi noaptea, făcând din întreaga 
industrie un arsenal şi unind întreaga populaţie într-o 
maşină de război disciplinată. În interior, în toamna lui 
1936, Hitler a inaugurat un plan pe patru ani pentru 
reorganizarea economiei germane în vederea unei mai 
mari independente în timp de război. În exterior, a obţinut 
acea „puternică alianţă” despre care spunea în Mein 
Kampf „că va fi necesară politicii externe a Germaniei”. A 
ajuns la înţelegere cu Mussolini şi s-a format Axa Roma- 
Berlin. 

Până la mijlocul anului 1936, politica de agresiune a 
lui Hitler nu s-a bazat pe forţa Germaniei ci pe lipsa de 
unitate şi timiditatea Franţei şi Britaniei, ca şi pe 
izolaţionismul Statelor Unite. Fiecare dintre paşii lui 
preliminări au fost jocuri de noroc în care ştia că nu-şi 
putea permite să primească o reacţie puternică. 
Ocuparea regiunii Rinului şi fortificarea ulterioară a 
acesteia a fost cel mai mare joc de noroc dintre toate. A 
reuşit în mod strălucit. Oponenții lui erau prea nehotărâţi 
ca să-l demaşte. Când s-a mişcat a doua oară, n-a mai 
fost o cacialma. Agresiunea a fost susţinută de forţă şi 
putea fi susţinută cu o forţă şi mai mare. Când guvernele 

britanic şi francez şi-au dat seama de teribila 
transformare care avusese loc, era prea târziu. 

La sfârâitul lui iulie 1936, degenerarea crescândă a 
regimului parlamentar din Spania şi puterea crescândă a 
mişcărilor în favoarea unei revoluţii comuniste sau 
alternativ anarhiste, a dus la o revoltă militară care se 
pregătea de mult. Face parte din doctrina comunistă şi 
din regulile de căpătâi stabilite de Lenin însuşi, că 
comunismul trebuie să ajute mişcările de stânga şi să 
sprijine venirea la putere a unor guverne slabe, 
constituţionale, radicale sau socialiste. Pe acestea, ei 
trebuie să le submineze, să smulgă din mâinile lor 
puterea absolută şi să întemeieze statul marxist. De fapt, 
în Spania avea loc o perfectă reproducere a perioadei lui 
Kerenski în Rusia. Dar puterea Spaniei nu fusese 
sfărâmată prin război extern. Armata încă mai păstra o 
oarecare coeziune. Alături de conspirația comunistă, se 
elabora în secret un complot militar. Nicio parte nu putea 
pretinde pe bună dreptate legalitatea, iar spaniolii din 
toate clasele trebuiau să se gândească la viitorul Spaniei. 

Multe dintre garanţiile obişnuite ale societăţii 
civilizate fuseseră deja lichidate de comuniştii infiltraţi în 
guvernul constituţional şubrezit. Au început crime de 
ambele părţi, iar plaga comunistă ajunsese la un 
asemenea stadiu încât putea să-şi prindă oponenții 
politici pe stradă sau să-i ia din paturile lor şi să-i omoare. 
Un mare număr de asemenea asasinate avuseseră loc 
deja la Madrid şi în afara lui. Punctul culminant a fost 
uciderea lui Senor Sotelo, conducătorul conservatorilor, 

care corespundea cumva cu tipul lui Sir Edward Carson în 
politica britanică, înainte de războiul din 1914. Această 
crimă a fost semnalul de acţiune pentru generalii din 
armată. Generalul Franco îi scrisese, cu o lună înainte, o 
scrisoare ministrului de Război spaniol, arătând clar că, 
dacă guvernul spaniol nu poate menţine garanţia normală 
a legalităţii în viaţa cotidiană, armata va trebui să 
intervină. Spania văzuse în trecut multe pronunciamentos 
ale şefilor militari. Când generalul Franco a ridicat 
stindardul revoluţiei, el a fost sprijinit de armată, inclusiv 
de soldați. Biserica, doar cu excepţia notabilă a 
dominicanilor, precum şi toate elementele dreptei şi 
centrului i s-au alăturat şi, curând, Franco stăpânea mai 
multe provincii importante. Marinarii spanioli i-au ucis pe 
ofiţerii lor şi s-au alăturat părţii comuniste. Prin căderea 
guvernului civilizat, secta comunistă a obţinut controlul şi 
a acţionat conform cu legile sale. A început acum amarul 
război civil. Comuniştii care au preluat puterea au 
continuat masacrarea cu sânge rece a oponenților lor 
politici şi a bogaţilor. Acestea au fost răzbunate cu vârf şi 
îndesat de forţele lui Franco. Toţi spaniolii s-au dus la 
moarte cu multa stăpânire de sine şi mulţi, din ambele 
părţi, au fost împuşcaţi. Cadeţii militari şi-au apărat 
colegiul din Alcazar, în Toledo, cu mare tenacitate, iar 
trupele lui Franco, croindu-şi drum în sus dinspre sud şi 
lăsând semne de răzbunare în urma lor în fiecare sat 
comunist, le-au venit în ajutor. Acest episod merită să fie 
remarcat de istorici. 

In această confruntare, eu eram neutru. Natural, nu 
eram în favoarea comuniştilor. Cum puteam să fiu? Dacă 
eram spaniol m-ar fi omorât, pe mine, familia mea şi 
prietenii. Totuşi, eram sigur că, având atâtea probleme, 

guvernul britanic făcea bine că nu se amesteca în Spania. 
Franţa a propus un plan de neintervenţie, prin care 
ambele părţi să fie lăsate să se lupte, fără niciun ajutor 
din afară. Guvernele britanic, german, italian şi rus au 
subscris la acest plan. În consecinţă, guvernul spaniol, 
acum în mâinile celor mai extremişti revoluționari, s-a 
trezit că nu avea dreptul să cumpere arme comandate cu 
aurul pe care îl poseda în mod fizic. Ar fi fost mai raţional 
să se urmeze linia normală şi să se recunoască 
beligeranţa ambelor părţi, aşa cum s-a făcut în războiul 
civil american din 1861-65. În schimb, a fost adoptată 
politica de neintervenţie care a fost acceptată oficial de 
toate marile puteri. Această înţelegere a fost cu stricteţe 
urmată de Marea Britanie; dar Italia şi Germania, pe de-o 
parte, şi Rusia sovietică, pe de alta, şi-au încălcat tot 
timpul angajamentul şi şi-au aruncat puterea în luptă, una 
împotriva celeilalte. Germania, în special, şi-a folosit forţa 
aeriană ca să comită asemenea orori experimentale ca 
bombardarea micului orăşel fără apărare, Guernica. 

Guvernul domnului Léon Blum, care îi urmase 
domnului Albert Sarraut la 4 iunie, era presat de 
suporterii lui comunişti din Cameră să sprijine guvernul 
spaniol cu materiale de război. Ministrul Aerului, domnul 
Cot, fără să tină seama de forţa aeriană franceză, în stare 
de decădere pe atunci, livra în secret avioane şi arme 
armatei republicane. Eu am fost tulburat de asemenea 
evenimente şi, la 31 iulie 1936, i-am scris ambasadorului 
francez: 


Una dintre marile dificultăţi pe care le 
întâmpin în încercarea de a menţine vechea poziţie 
este vorbăria germană că ţările anticomuniste 

trebuie să rămână laolaltă. Sunt sigur că, dacă 
Franţa a trimis aeroplane, etc. Guvernului actual de 
la Madrid iar germanii şi italienii s-au amestecat în 
favoarea părţii opuse, forţele dominante de la noi ar 
fi de partea Germaniei şi Italiei şi s-ar îndepărta de 
Franţa. Sper că nu vă deranjează că scriu asta, lucru 
pe care îl fac, bineînţeles, pe cont propriu. Nu-mi 
place să aud oamenii spunând că Anglia, Germania 
şi ltalia se unesc împotriva comunismului 
european”. E prea uşor ca să fie bine. 

Sunt sigur că o neutralitate absolut rigidă, 
însoţită de cel mai puternic protest împotriva 
oricărei încălcări a acesteia, este calea cea mai 
corectă şi mai sigură în momentul de faţă. Poate va 
veni o zi, dacă se va produce un impas, când Liga 
Naţiunilor va dori să intervină ca să pună capăt 
ororilor. Dar şi acest lucru e foarte îndoielnic. 


x kK x 


Se pot obţine avantaje în război ca şi în politica 
externă sau în alte domenii, prin selectarea, din 
numeroase alternative plăcute şi neplăcute, a punctului 
de vedere dominant. Teoria militară americană a introdus 
expresia „obiectiv strategic general”. Când ofiţerii noştri 
au auzit asta, au râs la început; dar, mai târziu, 
înţelepciunea expresiei a devenit vizibilă şi acceptată. E 
clar că aceasta trebuie să fie regula, iar alte treburi 
importante să fie în relaţie se subordonare faţă de acesta. 
Eşuarea aderării la acest principiu produce confuzie şi 


+ Sublinierea mea ulterioară - W. S. C. 


170 


ineficienţă în acţiune şi aproape înrăutățește situaţia mai 
târziu. Personal, nu am avut dificultăţi să mă conformez 
acestei reguli, chiar înainte de a o auzi formulată. Mintea 
mea era obsedată de impresia Germaniei teribile, pe care 
o văzusem şi o simţisem în acţiune între anii 1914 şi 
1918, care se înălța din nou cu toată puterea ei 
materială, în timp ce Aliaţii, care abia supravieţuiseră, 
stăteau cu gura căscată, leneşi şi dezorientaţi. De aceea, 
am continuat, cu orice mijloace şi în orice ocazie, să 
folosesc influenţa pe care o aveam în Camera Comunelor 
şi printre miniştri, ca să îndemn la pregătirea noastră 
militară şi să ofer Aliaților şi asociaţilor lor ceea ce în 
curând avea să devină din nou bunul simţ. 

Intr-o zi, un prieten al meu, aflat într-o poziţie înaltă 
confidențială în cadrul guvernului, a venit la Chartwell să 
înoate cu mine în piscină, în timp ce soarele strălucea şi 
apa era destul de caldă. N-am vorbit decât despre 
războiul ce avea să vină, de iminenţa căruia el nu era 
convins în întregime. Când l-am condus la plecare, s-a 
întors brusc spre mine şi mi-a spus: „Germanii cheltuiesc 
cu înarmarea o mie de milioane de lire sterline pe an”. 
Am considerat că Parlamentul şi opinia publică trebuiau 
să cunoască acest fapt şi m-am apucat să studiez 
finanţele Germaniei. In Germania, bugetele erau încă 
publicate în fiecare an; dar, din bogăţia lor de cifre, era 
foarte greu să afli ce se întâmplă. Totuşi, în aprilie 1936, 
am instituit două linii de cercetare, în particular. Prima se 
baza pe doi refugiaţi germani de mare capacitate şi ferm 
hotărâți. Ei cunoşteau toate amănuntele prezentării 
bugetelor germane, valoarea mărcii şi aşa mai departe. În 
acelaşi timp, i-am cerut prietenului meu Sir Henry 
Strakosch dacă n-ar putea să afle ce anume se întâmplă 

în realitate. Strakosch era şeful firmei Union Corporation, 
cu resurse mari şi cu un personal foarte devotat. 
Greierele companiei din City s-au axat câteva săptămâni 
asupra problemei. La sfârşit, au raportat cu precizie şi pe 
larg că cheltuielile de război germane erau în jur de o mie 
de milioane lire sterline pe an. În acelaşi timp, refugiații 
germani, prin cu totul altă serie de argumente, au ajuns 
în mod independent la aceeaşi concluzie. O mie de 
milioane lire sterline pe an, la valoarea banilor din 1936! 

Aveam deci două structuri de fapte pe care să-mi 
bazez o afirmaţie publică. Atunci, înainte de o dezbatere, 
l-am acostat în hol pe domnul Neville Chamberlain, care 
era încă ministru de Finanţe, şi i-am spus: „Mâine am să 
vă întreb dacă este adevărat sau nu că germanii 
cheltuiesc o mie de milioane de lire pe an pentru pregătiri 
de război şi am să vă cer să confirmaţi sau să negaţi.” 
Chamberlain a zis: „Nu pot nega şi, dacă ridici problema, 
eu am să o confirm”. 

Am înlocuit cifra de 1000 milioane lire cu cea de 800 
milioane lire, ca să-mi acopăr informaţiile secrete şi ca să 
fiu mai sigur, iar domnul Chamberlain a recunoscut în 
Parlament că aprecierea mea „nu era excesivă”. Am 
căutat prin mai multe mijloace să clarific situaţia 
armamentelor  Britaniei şi Germaniei. Am cerut o 
dezbatere în şedinţă secretă. Am fost refuzat. „Va 
produce o alarmare inutilă.” Am primit prea puţin sprijin. 
Şedinţele secrete nu sunt populare în rândul presei. Apoi, 
la 20 iulie, l-am întrebat pe primul-ministru dacă ar primi 
o delegaţie a Consiliului de coroană şi încă alţi câţiva, 
care să-i prezinte faptele, atât pe cât le cunosc. Lordul 
Salisbury a cerut să vină şi o delegaţie a Camerei Lorzilor. 
S-a căzut de acord. Deşi am făcut apel personal la 

domnul Attlee şi la Sir Archibald Sinclair, partidele laburist 
şi liberal au refuzat să fie reprezentate. La 28 iulie, am 
fost primiţi în biroul primului-ministru din Camera 
Comunelor de către domnul Baldwin, Lordul Halifax şi Sir 
Thomas Inskip, un avocat capabil care avea avantajul că 
nu era prea cunoscut şi nu ştia nimic despre problemele 
militare şi pe care domnul Baldwin îl făcuse ministru 
pentru coordonarea apărării. Cu mine a venit un grup de 
conservatori şi notabilităţi fără de partid. Sir Austen 
Chamberlain ne-a prezentat. Aceasta a fost o ocazie 
importantă. Nu-mi amintesc să mai fi văzut aşa ceva în 
viaţa publică britanică. Grupul de bărbaţi eminenţi, fără 
gânduri de avantaje personale, dar a căror viaţă era 
concentrată asupra treburilor publice, prezentau o forţă în 
opinia conservatorilor, care nu putea fi uşor nesocotită. 
Dacă şefii opoziţiei laburiste şi liberale ar fi venit cu noi 
acolo, ar fi fost o situaţie politică atât de încordată încât 
ar fi impus o acţiune imediată. Discuţiile au durat câte 
trei-patru ore, două zile la rând. Am spus totdeauna că 
domnul Baldwin ştia să asculte. Părea că ascultă cu mare 
interes şi atenţie. Împreună cu el, erau diverşi membri ai 
Comitetului de apărare al Imperiului. În prima zi, eu am 
deschis problema cu o cuvântare de o oră şi un sfert şi 
am încheiat după cum urmează: 


Mai întâi, avem în faţă cel mai mare pericol şi 
cea mai gravă stare de urgenţă din istoria noastră. 
În al doilea rând, trebuie să sperăm că ne vom 
rezolva problema doar împreună cu republica 
franceză. Unirea flotei britanice şi a armatei 
franceze cu forţele lor aeriene combinate, care să 
acţioneze din spatele frontierelor franceză şi 

belgiană, laolaltă cu tot ce reprezintă Britania şi 
Franţa, constituie un mijloc de reţinere în care poate 
consta salvarea. Oricum, e cea mai bună speranţă. 
Ajungând la detalii, trebuie să lăsăm de-o parte 
orice impediment în creşterea forţei noastre proprii. 
Nu ne putem asigura împotriva tuturor pericolelor 
posibile. Trebuie să ne concentrăm asupra a ceea ce 
este vital. Ca să ajungem la propuneri mari definite, 
trebuie să dezvoltăm forţa noastră aeriană ca o 
prioritate deasupra oricăror alte considerente. Cu 
orice preţ, trebuie să atragem floarea tineretului 
nostru să piloteze aeroplane. Nu contează ce 
stimulente trebuie să oferim; trebuie să apelăm la 
toate sursele, la toate mijloacele. 

Trebuie să accelerăm şi să simplificăm 
producţia noastră de avioane, să o împingem pe o 
scară mai mare şi să nu ezităm să facem contracte 
cu Statele Unite sau în alte părţi pentru cantităţi mai 
mari de materiale pentru aviaţie şi echipamente de 
tot felul. Suntem în pericol, cum nu am mai fost 
până acum - nu nici măcar la începutul campaniei 
submarinelor. 1917. 

Acest gând mă apasă. Lunile trec repede, iar 
dacă amânăm prea mult refacerea apărării, am 
putea fi împiedicaţi de forțe superioare să încheiem 
procesul. 


Am fost foarte dezamăgiţi că ministrul de Finanţe nu 


a putut fi prezent. Era evident că sănătatea domnului 
Baldwin se şubrezise şi se ştia bine că, în curând, va cere 


i se ia poverile. Nu încăpea îndoială cine va fi 


succesorul lui. Din nefericire, domnul Neville Chamberlain 

era într-o bine meritată vacanţă şi nu a avut ocazia 
acestei confruntări directe cu faptele din partea 
membrilor Partidului Conservator, care îl includea şi pe 
fratele lui ca şi pe mulţi dintre cei mai apreciaţi prieteni 
personali. 

Miniştrii au acordat consideraţia cea mai sinceră 
formidabilelor noastre prezentări, dar abia după 
deliberări, la 23 noiembrie 1936, am fost cu toţii invitaţi 
de domnul Baldwin ca să primim o declaraţie mai 
temeinică asupra întregii probleme. Atunci, Sir Thomas 
Inskip a susţinut o dare de seamă sinceră în care nu s-a 
ascuns gravitatea situaţiei în care ne aflăm. În esenţă, el 
a arătat că estimările noastre, şi în special cuvântarea 
mea, au un punct de vedere prea întunecat în privinţa 
perspectivelor noastre; că se făceau eforturi mari (şi într- 
adevăr, aşa era) pentru recuperarea terenului pierdut, 
dar că nu era cazul ca guvernul să adopte măsuri de 
urgenţă; că acestea ar avea un caracter care ar perturba 
viaţa industrială a ţării, ar provoca alarmă în rândurile 
populaţiei şi ar face reclamă deficienţelor existente şi că, 
în aceste limite, se făcea tot ce era posibil. Cu aceasta Sir 
Austen Chamberlain a notat impresia noastră generală că 
îngrijorările noastre n-au fost înlăturate şi că nu eram în 
niciun fel satisfăcuţi. Apoi am plecat. 

În tot anul 1936, îngrijorarea Parlamentului şi a 
naţiunii a continuat să crească şi se concentra în special 
asupra apărării aeriene. In dezbaterea cu privire la 
cuvântarea din 12 noiembrie, i-am reproşat domnului 
Baldwin că nu şi-a ţinut angajamentul ca „oricare guvern 
al acestei ţări - un guvern naţional mai mult ca oricare şi 
anume acest guvern, va avea grijă ca forţa şi puterea 
aeriană a acestei ţări, să nu mai fie într-o poziţie de 

inferioritate faţă de nicio ţară aflată la o distanţă de la 
care să poată ataca malurile ei”. Eu am spus: „Guvernul 
pur şi simplu nu se poate hotărî, sau nu-l poate face pe 
primul-ministru să se hotărască. Aşa că se învârt într-un 
paradox straniu, decis să fie indecis, hotărât să fie 
nehotărât, neclintit în nesiguranţă, ferm în fluiditate şi 
puternic în neputinţă. Continuăm în felul acesta să ne 
pregătim, luni şi ani - preţioşi, poate vitali, pentru măreţia 
Britaniei - ca să fim mâncaţi de lăcuste.” 

Domnul Baldwin mi-a răspuns printr-un discurs 
remarcabil, în care a spus: 


Am să amintesc Camerei că nu doar o dată ci 
de multe ori şi în diverse locuri unde am vorbit şi 
am pledat cât pot de mult pentru principiile 
democrate, am afirmat că o democrație este 
totdeauna cu doi ani în urma unei dictaturi. Eu 
consider că acest lucru e adevărat. A fost adevărat 
în cazul de faţă. Prezint în faţa Camerei, cu mare 
sinceritate, părerile mele proprii. Vă amintiţi de 
Conferinţa pentru dezarmare de la Geneva. Vă 
amintiţi că pe atunci 1931-32 exista probabil în 
această ţară un sentiment pacifist mai puternic ca 
oricând. Vă amintiţi de alegerile de la Fulham din 
toamna anului 1933, când un loc deţinut de 
guvernul națiunii a fost pierdut cu aproape 7000 de 
voturi doar din cauza problemei pacifismului... 
Poziţia mea ca şef al unui mare partid nu a fost 
plăcută. M-am întrebat ce şanse existau - având în 
vedere că un sentiment ca cel exprimat la Fulham 
era comun în întreaga ţară - ce şansă era ca acest 
sentiment să se schimbe într-un an sau doi, pentru 

ca ţara să dea un mandat de reînarmare. 
Presupunând că m-aş fi adresat ţării spunând că 
Germania se reînarma şi că noi trebuie să ne 
înarmăm, crede oare cineva că democraţia pacifistă 
s-ar fi raliat în acel moment la acel strigăt? Wu mai 
pot gândi, din punctul meu de vedere, la nimic 
altceva care să fi făcut mai sigură pierderea 
alegerilor. 


Aceasta era într-adevăr o sinceritate uluitoare. 
Ducea până la indecenţă. Adevărul gol despre motivațiile 
lui, faptul că un prim-ministru mărturisea că nu-şi făcuse 
datoria faţă de securitatea naţională pentru că se temea 
că va pierde alegerile era un act de o incidenţă fără 
asemuire în istoria noastră parlamentară. Domnul 
Baldwin nu era desigur împins de nicio dorinţă de a 
rămâne în funcţie. În 1936, el dorea de fapt sincer să se 
retragă. Politica lui era dictată de teama că, dacă vor veni 
la putere socialiştii, se va face chiar mai puţini decât 
intenţiona guvernul lui. Toate declaraţiile şi voturile lor 
împotriva măsurilor de apărare sunt înregistrate. Dar 
aceasta nu era o apărare reală şi nu era ceva drept faţă 
de spiritul poporului britanic. Succesul atins de naiva 
mărturisire de anul trecut cu privire la calcularea greşită 
a parităţii aeriene, nu s-a repetat de data aceasta. 
Camera era şocată. Într-adevăr, impresia produsă era 
atât de dureroasă, încât îi putea fi fatală domnului 
Baldwin care, în acea vreme, avea şi sănătatea şubrezită, 
dacă nu ar fi intervenit ceva neaşteptat. 

În acea vreme, se manifesta o mare apropiere a 
bărbaţilor şi femeilor din toate părţile Angliei, care 
vedeau pericolele viitorului şi erau hotărâți pentru măsuri 

practice care să ne asigure securitatea şi cauza libertăţii, 
amenințate atât de impulsurile totalitare cât şi de 
nemulţumirea de sine a guvernului. Planul nostru era 
reînarmarea Britanici, foarte rapidă şi pe scară mare, 
îmbinată cu totala acceptare şi folosire a autorităţii Ligii 
Naţiunilor. Am numit această politică „Arme şi Acord”. 
Performanţa domnului Baldwin în Camera Comunelor era 
privită de noi toţi cu dispreţ. 

Culminarea acestei campanii avea să fie o întrunire 
la Albert Hall. Aici, la 3 decembrie, s-au adunat 
numeroase persoane de frunte din diferite partide - 
conservatori din aripa dreaptă, puternic convinşi de 
pericolul naţional; conducători ai Uniunii Ligii Naţiunilor; 
reprezentanţi ai unor mari Uniuni sindicale, incluzându-l 
pe vechiul meu oponent din timpul grevei generale, Sir 
Walter Citrine; din Partidul Liberal, inclusiv conducătorul 
lor, Sir Archibald Sinclair. Aveam sentimentul că nu eram 
doar pe pragul de a câştiga respect pentru vederile 
noastre ci şi de a le face dominante. În acel moment, 
pasiunea regelui de a se căsători cu femeia iubită a făcut 
ca toate celelalte să cadă în umbră. Criza abdicării era 
aproape. 

Înainte de a răspunde la Moţiunea de mulţumiri, s-a 
auzit un strigăt: „Dumnezeu să-l apere pe rege” şi, în 
aceste aclamații prelungite, eu mi-am exprimat spontan 
poziţia personală în această chestiune: 


Mai este o chestiune gravă care ne apasă 
minţile în scara asta. Peste câteva minute, vom 
cânta „Dumnezeu să-l apere pe rege”. Am să cânt 
imnul din toată inima cu şi mai multă fervoare decât 
am făcut-o în viaţa mea. Sper şi mă rog să nu se ia 

în grabă nicio decizie irevocabilă, dar acest moment 
şi opinia publică vor trebui să joace un rol astfel 
încât o personalitate îndrăgită şi unică să nu se rupă 
definitiv de poporul pe care îl iubeşte atât de mult la 
rândul său. Sper că Parlamentului i se va permite 
să-şi folosească funcţia în aceste înalte probleme 
constituţionale. Am încredere că Regele nostru va fi 
îndrumat de opiniile care sunt exprimate acum 
pentru prima dată de națiunea britanică şi de 
Imperiul Britanic şi că poporul britanic, la rândul lui, 
nu va fi lipsit de consideraţie generală faţă de 
ocupantul tronului. 


Nu este relevant pentru această relatare să descriu 
scurta dar violenta controversă care a urmat. L-am 
cunoscut pe regele Edward al VIll-lea de când era copil şi, 
în 1910, ca ministru de Interne, am citit, într-o minunată 
adunare la castelul Carnavon, Proclamaţia care îl făcea 
Prinţ de Wales. 

M-am simţit obligat să-mi pun loialitatea personală 
faţă de el pe cel mai înalt plan. Deşi în timpul verii am 
fost pe deplin conştient de ce se întâmpla, eu n-am 
intervenit şi nu am comunicat cu el în niciun fel, nicicând. 
Totuşi, acum, în nefericirea lui, el i-a cerut permisiunea 
primului-ministru de a mă consulta şi pe mine. Domnul 
Baldwin şi-a dat oficial consimţământul, iar eu, fiind 
anunţat, m-am dus la rege, la fortul Belvedere. Am rămas 
în contact cu el până la abdicare şi am făcut tot posibilul 
să pledez, atât regelui cât şi publicului, să aibă răbdare şi 
să amâne. Nu m-am căit niciodată pentru lucrul ăsta - nu 
puteam face altceva. 

Primul-ministru s-a dovedit a fi un bun cunoscător al 

sentimentelor naţionale britanice. Fără îndoială, el simţea 
şi exprima profunda voinţă a naţiunii. Felul hotărât şi 
îndemânatic cu care a manevrat problema abdicării, l-a 
ridicat în două săptămâni din adâncuri în vârf. Au fost 
câteva momente când am crezut că sunt absolut singur 
împotriva unei Camere a Comunelor furioasă. Când sunt 
în acţiune, nu mă afectează prea mult curentele de 
sentimente ostile; dar nu o dată a fost aproape fizic 
imposibil să mă fac auzit. Toate forţele pe care le 
adunasem laolaltă în jurul ideii „Armele şi Acordul”, al 
cărei resort m-am considerat a fi, se înstrăinaseră sau se 
dizolvaseră, iar eu însumi eram atât de doborât în opinia 
publică, încât exista o părere universală că viaţa mea 
politică se sfârşise în cele din urmă. Ce straniu este că 
aceeaşi Cameră a Comunelor, care m-a privit cu atât de 
mare ostilitate, a fost instrumentul care a ascultat de 
îndrumarea mea şi m-a susţinut în anii lungi de 
adversitate ai războiului, până la obţinerea victoriei 
asupra tuturor duşmanilor noştri! Ce dovadă ni se oferă în 
acest caz că singura linie înţeleaptă şi sigură este să 
acţionezi, de la o zi la alta, în concordanţă cu ceea ce 
pare să-ţi dicteze propria conştiinţă. 

De la abdicarea unui rege până la încoronarea 
altuia, la sfârşitul lui mai 1937, ceremonialul şi 
splendoarea unui act naţional solemn de credinţă şi 
consfinţire a loialității britanice în interior şi în tot Imperiul 
faţă de noul suveran au preocupat toate minţile. 
Problemele externe şi situaţia apărării noastre au pierdut 
orice interes în rândul opiniei publice. Insula noastră 
putea să fie şi la zeci de mii de kilometri de Europa. 
Totuşi, îmi este permis să înregistrez că, la 18 mai 1937, 
în ajunul încoronării, am primit de la noul rege o scrisoare 

scrisă de mâna lui: 


Royal Lodge 
Great Park 
Windsor Berk's 
18.V.37 


Dragă domnule Churchill, îţi scriu ca să-ți 
mulţumesc pentru foarte amabila scrisoare pe care 
mi-ai adresat-o. Ştiu cât de devotat ai fost şi mai 
eşti încă dragului meu frate şi mă simt emoţionat 
dincolo de cuvinte de simpatia şi înţelegerea 
dumitale în foarte dificila problemă ce a apărut din 
decembrie de când el ne-a părăsit. Imi dau seama 
pe deplin de marile răspunderi şi griji pe care mi le- 
am asumat ca rege şi mă simt foarte încurajat 
primind urările dumitale de bine, ca unul dintre 
marii noştri oameni de stat şi care şi-a servit cu 
atâta credinţă patria. Pot doar să sper şi să am 
încredere că bunele sentimente şi speranţa care 
există în ţară şi în imperiu se vor dovedi un bun 
exemplu pentru celelalte naţiuni ale lumii. 


Crede-mă 
al dumitale foarte sincer 
George R. I. 


Acest gest de mărinimie față de un om a cărui 
influență scăzuse la zero va fi totdeauna o experiența 
scumpă din viața mea. 


x k x 

La 28 mai 1937, după încoronarea regelui George al 
VI-lea, domnul Baldwin s-a retras. Serviciile sale publice 
îndelungate au fost răsplătite corespunzător cu un titlu de 
Lord şi cu Ordinul Jartierei. El a părăsit ampla autoritate 
pe care o obținuse şi o menţinuse cu grijă, dar pe care o 
folosise cât mai puţin cu putinţă. A plecat într-o strălucire 
a gratitudinii şi stimei publice. Nu încăpea îndoială în 
privinţa persoanei care va fi succesorul lui. Domnul 
Neville Chamberlain, ca ministru de Finanţe, nu numai că 
se ocupase de principalele treburi ale guvernului în cei 
cinci ani care au trecut, dar era şi cel mai priceput şi cel 
mai puternic ministru, ca mare capacitate şi cu un nume 
istoric. Îl descrisesem, cu un an în urmă la Birmingham, 
prin cuvintele lui Shakespeare, ca pe „calul de povară al 
marilor noastre treburi”, iar el acceptase această 
descriere ca pe un compliment. Nu mă aşteptam că o să 
dorească să lucreze cu mine, nici că ar fi fost înţelept să o 
facă într-un asemenea moment. Ideile lui erau cu mult 
diferite de ale mele în tratarea problemei dominante a 
zilei. Dar am salutat venirea la putere a unei figuri 
executive vii, competente. Relaţiile noastre au continuat 
să fie reci, uşoare şi politicoase, atât în public cât şi în 
particular. 

Pot schiţa aici o apreciere comparativă a acestor doi 
prim-miniştri, Baldwin şi Chambelain, pe care i-am 
cunoscut timp îndelungat şi sub care am lucrat sau urma 
să lucrez. Stanley Baldwin era o personalitate mai 
înţeleaptă şi mai înţelegătoare, dar fără capacitate 
executivă. Era, în mare măsură, detaşat de problemele 
externe şi militare. Ştia puţine despre Europa şi nu-i 
plăcea ce ştia. Cunoştea în adâncime politica britanică de 

partid şi reprezenta, în sens larg, unele dintre calităţile şi 
defectele rasei de pe insula noastră. A luptat în cinci 
alegeri generale ca şef al Partidului Conservator şi a 
câştigat trei dintre ele. Avea geniu în a aştepta 
evenimentele şi era imperturbabil în faţa criticilor 
adverse. Era deosebit de îndemânatic în a lăsa 
evenimentele să lucreze pentru el şi era capabil să prindă 
momentul potrivit, când acesta se ivea. Mi se părea că el 
reînvie impresiile pe care ni le dă istoria despre Sir Robert 
Walpole, bineînţeles fără corupţia secolului al XVIII-lea, şi 
a fost şeful politicii britanice aproape tot atât de mult 
timp. 

Pe de altă parte, Neville Chamberlain era alert, gen 
om de afaceri, cu opinii şi foarte plin de încredere în sine. 
Spre deosebire de Baldwin, el se considera capabil să 
înţeleagă întregul domeniu al Europei şi chiar al lumii. În 
locul unei intuiţii vagi dar adânc înrădăcinate, aveam 
acum de-a face cu o eficienţă, îngustă şi ascuţită, în 
limitele politicii în care credea. Atât ca ministru de 
Finanţe cât şi ca prim-ministru, el a exercitat cel mai 
strâns control asupra cheltuielilor militare. În toată 
această perioadă, el a fost principalul oponent al oricăror 
măsuri de urgenţă. Şi-a format judecăţi clare despre toate 
figurile politice ale zilei, atât din ţară cât şi din 
străinătate, şi se simţea capabil să se descurce cu ele. 
Speranţa lui precumpănitoare era să intre în istorie ca 
marele împăciuitor, iar pentru asta, era pregătit să lupte 
continuu cu faptele şi să facă faţă unor mari riscuri pentru 
el şi pentru ţară. Din nefericire, a intrat în valuri a căror 
forţă nu o putea măsura şi a întâmpinat furtuni fără să 
clipească dar cărora nu le putea face faţă. In aceşti ultimi 
ani înainte de război aş fi găsit că e mai uşor de lucrat cu 

Baldwin aşa cum îl cunoşteam, decât cu Chamberlain; dar 
niciunul nu a avut dorinţa să lucreze cu mine decât în 
ultimă instanţă. 


x k x 


Într-o zi, în 1937, am avut o întâlnire cu domnul von 
Ribbentrop, ambasador al Germaniei în Britania. Intr-unul 
dintre articolele mele bilunare notasem că unul dintre 
discursurile sale fusese denaturat. Îl întâlnisem 
bineînțeles de mai multe ori în societate. Acum m-a 
întrebat dacă aş vrea să viu la el şi să avem o discuţie. M- 
a primit în camera mare de la etaj a ambasadei germane. 
Am avut o conversaţie care a durat mai mult de două ore. 
Ribbentrop a fost foarte politicos şi am trecui prin 
problemele scenei europene, atât sub aspectul 
armamentelor cât şi al politicii. Tema adresată mie a fost 
că Germania caută prietenia Angliei (pe continent suntem 
adesea numiţi „Anglia”). Mi-a spus că putea să fie 
ministru de Externe al Germaniei, dar i-a cerut lui Hitler 
să-l lase să vină la Londra pentru ca să susţină o antantă 
anglo-germană sau chiar o alianţă. Germania ar apăra 
Imperiul Britanic în toată măreţia şi întinderea lui. S-ar 
putea ca ei să ceară returnarea coloniilor germane, dar 
acest lucru, evident, nu era cardinal. Ce se cerea era ca 
Britania să dea Germaniei mână liberă în estul Europei. 
Ea trebuia să aibă acel Lebenraum sau spaţiu vital pentru 
populaţia ei în creştere. De aceea, Polonia şi coridorul 
Danzig trebuiau absorbite. Bielorusia şi Ucraina erau 
indispensabile în viitor vieţii Reichului german de circa 
şaptezeci de milioane de suflete. Nimic mai puţin nu era 
suficient. Tot ce se cerea de la guvernul britanic şi de la 

imperiu, era să nu intervină. Era o hartă mare pe perete, 
iar ambasadorul m-a dus la ea de câteva ori ca să-mi 
ilustreze proiectele. 

După ce am ascultat toate acestea, am zis că eram 
sigur că guvernul britanic nu va fi de acord să dea 
Germaniei mână liberă în Europa de est. Era adevărat că 
nu eram în relaţii bune cu Rusia şi că uram comunismul la 
fel de mult ca şi Hitler, dar putea fi sigur că, chiar dacă 
Franţa ar fi apărată, Marea Britanie nu se va dezinteresa 
de situaţia continentului în asemenea măsură încât să 
permită Germaniei dominația Europei centrale şi 
răsăritene. Stăteam chiar în faţa hărţii, când am spus 
asta. Ribbentrop s-a întors brusc. Apoi a spus: „În cazul 
ăsta, războiul este inevitabil. Nu există nicio cale de 
ieşire. Fuhrerul este hotărât. Nimic n-o să-l oprească pe el 
şi nimic n-o să ne oprească pe noi.” Am revenit apoi la 
fotoliile noastre. Eu eram doar un membru particular al 
Parlamentului, dar de o oarecare proeminenţă. Am 
considerat că e drept să-i spun ambasadorului german - 
chiar îmi amintesc bine cuvintele: 


„Când vorbiţi de război, care fără îndoială va fi 
un război general, nu trebuie să subestimaţi Anglia. 
E o ţară curioasă şi puţini străini îi pot înţelege 
gândirea. Nu ne judecaţi după atitudinea actualei 
administrații. Când o cauză mare este prezentată 
poporului, tot felul de acţiuni neaşteptate pot fi 
întreprinse de acelaşi guvern şi de națiunea 
britanică.” Şi am repetat: „Nu subestimaţi Anglia. E 
foarte deşteaptă. Dacă ne aruncaţi pe toţi într-un 
nou mare război, ea va aduce întreaga lume 
împotriva voastră, ca şi rândul trecut.” La aceasta, 

ambasadorul a ridicat capul şi a spus, „Ah, Anglia 
poate fi foarte deşteaptă, dar de data asta ea nu va 
aduce lumea împotriva Germaniei.” 


Am schimbat conversaţia pe teme mai uşoare şi nu 
s-a mai întâmplat nimic demn de semnalat. Totuşi, 
incidentul rămâne în memoria mea şi, întrucât am 
informat despre el la Ministerul de Externe, am simţit că 
am dreptul să-l redau. 

Când a fost judecat de cuceritori, Ribbentrop a dat o 
versiune deformată a conversaţiei şi a pretins ca eu să fiu 
chemat ca martor. Ceea ce am pus pe hârtie este şi ceea 
ce aş fi spus ca martor dacă aş fi fost chemat. 

Generalul Douglas MacArthur 


Capitolul XI 
DOMNUL EDEN LA 
MINISTERUL DE EXTERNE. 
DEMISIA LUI 


Ministrul de Externe are o poziţie specială în 
Cabinetul britanic. El este privit cu mare respect în poziţia 
sa înaltă şi responsabilă, dar el îşi duce munca sub 
controlul continuu, dacă nu al întregului cabinet, măcar al 
principalilor lui membri. El este obligat să-i informeze. 
Printre colegii săi, circulă în mod obişnuit toate 
telegramele lui oficiale, rapoartele de la ambasadele 
noastre din străinătate, înregistrarea întâlnirilor sale cu 
ambasadorii străini sau cu alte notabilităţi. Cel puţin, 
acesta era obiceiul când am avut şi eu experienţa vieţii 
de cabinet. Supravegherea este desigur exercitată mai 
mult de primul-ministru care, personal sau prin Cabinetul 
lui, este răspunzător şi are puterea să controleze linia 
principală a politicii externe. Niciun ministru de Externe 
nu-şi poate duce munca dacă nu e sprijinit de şeful lui. 
Pentru ca lucrurile să meargă neted, între ei nu trebuie să 
fie doar o înţelegere în chestiuni fundamentale, ci şi o 

armonie a punctelor de vedere şi chiar, într-o anumită 
măsură, o potrivire de temperament. Acest lucru este şi 
mai important când primul-ministru acordă o atenţie 
specială problemelor externe. 

Eden a fost ministrul de Externe a lui Baldwin care, 
în afara binecunoscutei sale dorinţe de pace şi de o viaţă 
liniştită, nu a luat parte activă la politica externă. Pe de 
altă parte, domnul Chamberlain a căutat să exercite un 
control de stăpân asupra multor departamente. Avea 
puncte de vedere ferme în politica externă şi, de la 
început, şi-a afirmat dreptul neîndoielnic de a discuta cu 
ambasadorii străini. Preluarea de către el a funcţiei de 
premier a implicat deci o delicată dar perceptibilă 
schimbare în poziţia ministrului de Externe. 

La acestea, s-a adăugat o profundă deosebire de 
spirit şi opinie, deşi latentă la început. Primul-ministru 
dorea să ajungă în termeni buni cu cei doi dictatori 
europeni şi credea că atitudinea conciliantă şi evitarea 
oricărui lucru care i-ar putea ofensa era cea mai bună 
metodă. Eden, pe de altă parte, şi-a câştigat reputaţia la 
Geneva, prin unirea naţiunilor Europei împotriva 
dictatorului şi, lăsat în voia lui, ar fi putut duce sancţiunile 
până în pragul războiului şi poate chiar dincolo de acesta. 
El era un devotat susţinător al Antantei franceze. El dorea 
să aibă relaţii mai intime cu Rusia. Simţea şi se temea de 
pericolul pe care-l reprezenta Hitler. Era alarmat de 
slăbiciunea armamentelor noastre şi de reacţia acestuia 
în problemele externe. Aproape că se poate spune că nu 
erau prea mari deosebiri de vederi între el şi mine, doar 
că el, bineînţeles, era ţinut în frâu. De aceea, de la 
început am simţit că vor apare divergente între aceste 
două figuri ministeriale de frunte, pe măsură ce situaţia 

mondială devenea mai acută. 

În plus, primul-ministru avea în Lordul Halifax un 
coleg care părea să-i împărtăşească cu simpatie şi 
convingere punctele lui de vedere în politica externă. 
Îndelungata şi intima mea asociere cu Edward Halifax 
data din 1922 când, pe vremea lui Lloyd George, el a 
devenit subsecretarul meu la Ministerul Dominioanelor şi 
Coloniilor. Divergenţele politice, chiar şi atât de serioase 
şi prelungite ca acelea care au apărut între noi în legătură 
cu politica lui ca vicerege al Indiei, n-au distrus relaţiile 
noastre personale. Credeam că-l cunosc foarte bine şi 
ştiam că exista o prăpastie între noi. Am simţit că aceeaşi 
prăpastie, sau una asemănătoare, era deschisă între el şi 
Anthony Eden. Ar fi fost mai înţelept, în ansamblu, ca 
domnul Chamberlain, când a format guvernul, să-l fi făcut 
pe Lordul Halifax ministrul lui de Externe. Eden ar fi fost 
mult mai bine plasat la Ministerul de Război sau la 
Amiralitate, iar primul-ministru ar fi avut un spirit înrudit 
şi omul lui la Ministerul de Externe. Între vara lui 1937 şi 
sfârşitul anului, divergenţele, atât în metodă cât şi în 
scop, dintre primul-ministru şi ministrul de Externe au 
sporit. Şirul de evenimente care au dus la demisia 
domnului Eden, în februarie 1938, a urmat un curs logic. 

Punctele iniţiale de divergență au apărut în legătură 
cu relaţiile noastre cu Germania şi ltalia. Domnul 
Chamberlain dorea să-şi continue armonia cu cei doi 
dictatori. În iulie 1937, el l-a invitat pe ambasadorul 
italian, Contele Grandi, la Downing Street. Conversaţia a 
avut loc cu ştirea dar nu în prezenţa domnului Eden. 
Domnul Chamberlain a vorbit despre dorinţa lui de 
îmbunătăţire a relaţiilor anglo-italiene. Contele Grandi i-a 
sugerat, ca o mişcare preliminară, că ar fi bine ca primul- 

ministru să scrie un apel personal către Mussolini. 
Domnul Chamberlain s-a aşezat şi a scris o asemenea 
scrisoare în timpul întrevederii. Aceasta a fost expediată 
fără ştirea ministrului de Externe, care era la Ministerul 
de Externe, la câţiva metri mai departe. Scrisoarea nu a 
produs rezultate vizibile, iar relaţiile noastre cu Italia s-au 
înrăutățit din cauza intervenţiei ei crescânde în Spania. 

Domnul Chambelain era pătruns de sentimentul că 
avea o misiune specială şi personală de a ajunge la relaţii 
prieteneşti cu dictatorii Italici şi Germaniei şi se considera 
capabil de a realiza această relaţie. Lui Mussolini voia să-i 
acorde recunoaşterea cuceririi Abisiniei de către Italia, ca 
preludiu al unei rezolvări a divergenţelor. Lui Hitler era 
pregătit să-i ofere concesii coloniale. In acelaşi timp, nu 
era dispus să ia în considerare, în mod serios, 
îmbunătăţirea armamentelor britanice sau necesitatea 
unei strânse colaborări cu Franţa, atât la nivelul Statelor 
Majore cât şi la nivel politic. Domnul Eden, pe de altă 
parte, considera că aranjamentele cu ltalia trebuie să 
facă parte dintr-o reglementare generală a problemei 
Mediteranei, care trebuia să includă Spania şi să fie 
tratată în strânsă legătură cu Franţa. Într-o asemenea 
reglementare, recunoaşterea de către noi a poziţiei Italiei 
în Abisinia ar fi fost în mod clar un element de târguială. A 
lansa acest lucru prematur şi a apare dornic să iniţiezi 
negocieri era, după părerea ministrului de Externe, o lipsă 
de înţelepciune. 

În toamna lui 1937, aceste divergente au devenit şi 
mai ascuţite. Domnul Chamberlain considera că 
Ministerul de Externe obstrucţiona încercările lui de 
începe discuţii cu Germania şi Italia, iar domnul Eden 
simţea că şeful lui arată o grabă nejustificată în a lua 

legătura cu dictatorii, mai ales într-o perioadă când 
armamentele britanice erau atât de slabe. Era de fapt o 
profundă divergentă de păreri, practică şi psihologică. 

În ciuda divergentelor mele cu guvernul, eram în 
strânsă simpatie cu ministrul de Externe. Mi se părea 
figura cea mai hotărâtă şi curajoasă din administraţie şi, 
cu toate că, mai întâi ca secretar particular şi apoi ca 
subsecretar de stat la Externe, trebuise să se adapteze la 
multe lucruri pe care eu le atacasem şi încă le 
condamnam, eram sigur că inima lui era acolo unde 
trebuie să fie şi că stăpânea esenţa lucrurilor. Cât îl 
priveşte, mi-a propus funcţii în Ministerul de Externe şi 
am corespondat liber. Desigur, nu era nimic necurat în 
această practică, iar domnul Eden se ţinea după 
precedentul bine stabilit prin rare ministrul de Externe are 
obiceiul să mențină contacte cu figurile politice 
proeminente ale zilei, în toate problemele internaţionale 
importante. 

În toamna lui 1937, Eden şi cu mine am ajuns, deşi 
pe căi oarecum diferite, la un punct de vedere similar 
împotriva intervenţiei active a Italiei în războiul civil din 
Spania. Eu l-am sprijinit totdeauna în Cameră, când 
întreprindea o acţiune hotărâtă, chiar dacă aceasta era 
pe o scară limitată. Ştiam bine care erau dificultăţile lui 
cu unii dintre colegii mai vârstnici din cabinet şi cu şeful 
lui şi că ar acţiona mai curajos dacă n-ar fi ţinut în frâu. 
Curând a apărut o criză în Mediterana, pe care a mânuit-o 
cu fermitate şi îndemânare şi care a fost rezolvată într-un 
fel care a reflectat o strălucire de încredere în metoda 

noastră. Un număr de vase comerciale fuseseră 
scufundate de aşa-zise submarine spaniole. De fapt, nu 
încăpea îndoială că ele nu erau spaniole ci italiene. 
Aceasta era pură piraterie şi i-a îndemnat la acţiune pe 
toţi care erau în cunoştinţă de cauză. A fost convocată o 
Conferinţă a puterilor mediteraneene la Nyon, la 10 
septembrie. Au plecat acolo ministrul de Externe însoţit 
de Vansittart şi de Lordul Chatfield, prim Lord al Mării. 
Conferinţa a fost scurtă şi a avut succes. S-a căzut de 
acord să se plaseze patrule antisubmarin britanice şi 
franceze, cu ordine care nu lăsau nicio îndoială în privinţa 
sorții submarinelor întâlnite. Lucrul acesta a fost acceptat 
şi de Italia şi atacurile au încetat imediat. 

Deşi era vorba doar de un incident, aceasta era o 
dovadă de cât de puternică ar fi fost influenţa combinată, 
britanică şi franceză, asupra intenţiilor şi politicii 
dictatorilor, dacă ar fi fost exprimată cu convingere şi 
bazată pe hotărârea de a folosi forţa. Nu se poate afirma 
că o asemenea politică ar fi putut opri războiul în această 
etapă. Putea doar să-l amâne. Fapt este că „liniştirea”, 
sub toate formele ei, încurajează agresiunea şi dă 
dictatorilor mai multă putere asupra popoarelor lor, în 
timp ce orice semn de contraofensivă pozitivă al 
democraţiilor occidentale produce imediat o scădere a 
încordării. Această regulă a fost predominantă pe 
parcursul întregului an 1937. După aceea, scena şi 
condiţiile au fost diferite. 

În noiembrie, Eden a devenit tot mai preocupat de 
reînarmarea noastră lentă. Pe data de 11, a avut o 
întrevedere cu primul-ministru şi a încercat să-i transmită 
îngrijorările sale. După un timp, domnul Chamberlain a 
refuzat să-l mai asculte. L-a sfătuit să se „ducă acasă şi 

să ia o aspirină”. În februarie 1936, ministrul de Externe a 
simţit că era aproape izolat în cadrul Cabinetului. Primul- 
ministru era puternic sprijinit împotriva lui şi a punctului 
său de vedere. Un grup de miniştri importanţi considerau 
politica Ministerului de Externe ca fiind periculoasă şi 
chiar provocatoare. Pe de altă parte, un număr de miniştri 
mai tineri erau gata să înţeleagă punctul lui de vedere. 
Unii dintre ei s-au plâns chiar, mai târziu, că el nu a avut 
încredere în ei. El nu avea totuşi de gând să formeze un 
grup împotriva conducătorului. Şefii de Stat Major nu-l 
puteau ajuta. Intr-adevăr, lor le plăcea precauţia şi se 
temeau de pericolele situaţiei. Nu doreau să se apropie 
prea mult de francezi, ca să nu intrăm în angajamente ce 
depăşeau puterea noastră de a le îndeplini. Aveau o 
părere proastă despre forţa militară rusă după epurarea 
făcută de Stalin, dar despre asta mai târziu. Ei considerau 
că este necesar să ne ocupăm de problemele noastre ca 
şi când am fi avut trei duşmani - Germania, Italia şi 
Japonia - care ar putea să ne atace laolaltă şi ar fi fost 
puţini cei care să ne ajute. Noi puteam cere baze aeriene 
în Franţa, dar nu eram în stare să trimitem armată în 
primă instanţă. Chiar şi cea mai mică sugestie era 
întâmpinată cu o puternică rezistenţă în Cabinet. 

Dar ruptura a intervenit în legătură cu o chestiune 
nouă şi aparte. În seara lui 11 ianuarie 1938, domnul 
Sumner Welles, subsecretarul de stat american, l-a 
chemat pe ambasadorul britanic la Washington. Era 
purtătorul unui mesaj secret şi confidenţial din partea 
preşedintelui Roosevelt către domnul Chamberlain. 
Preşedintele era foarte îngrijorat de deteriorarea situaţiei 
internaţionale şi propunea să ia iniţiativa invitării 
reprezentanţilor unor guverne la Washington, pentru a 

discuta cauzele care stau la baza acestor dificultăţi. 
Inainte de a face acest pas, voia totuşi să consulte ce 
părere are guvernul britanic despre un asemenea plan şi 
stipula că niciun alt guvern nu trebuia să fie informat nici 
de natura şi nici de existenţa unei asemenea propuneri. 
El a cerul să primească un răspuns la mesajul său, nu mai 
târziu de 17 ianuarie, şi a afirmat că, doar dacă sugestia 
sa va fi primită cu „aprobare cordială şi sprijin din toată 
inima de către guvernul Majestății Sale”, va contacta 
guvernele Franţei, Germaniei şi Italiei. Acesta era un pas 
formidabil şi de o deosebită însemnătate. 

Transmiţând la Londra această propunere 
ultrasecretă, ambasadorul britanic, Sir Ronald Lindsay, a 
susţinut acceptarea ei în maniera cea mai onestă. 
Ministerul de Externe a primit telegrama de la 
Washington la 12 ianuarie şi s-a trimis o copie primului- 
ministru la ţară, chiar în seara aceea. A doua zi 
dimineaţa, acesta a venit la Londra şi, la indicaţiile lui, s-a 
trimis un răspuns la mesajul preşedintelui. Domnul Eden 
era atunci într-o scurtă vacanţă în sudul Franţei. 
Răspunsul domnului Chamberlain era în sensul că aprecia 
încrederea preşedintelui Roosevelt că îl consulta în felul 
acesta în legătură cu planul pe care-l propune pentru 
uşurarea tensiunii existente în Europa, dar că dorea să 
explice propriile sale încercări de a ajunge la o înţelegere 
cu Germania şi Italia, mai cu seamă cu aceasta din urmă. 
„Guvernul Majestății Sale ar fi gata, în ce îl priveşte şi 
dacă se poate, cu autoritatea Ligii Naţiunilor, să 
recunoască de jure ocuparea Abisiniei de către Italia, 
dacă ar constata că guvernul italian ar da dovadă de 
dorinţa de a contribui la restaurarea încrederii şi a 
relaţiilor prieteneşti.” Mesajul continua arătând că primul- 

ministru a menţionat aceste fapte pentru ca preşedintele 
să poată analiza dacă propunerea sa actuală nu s-ar pune 
de-a curmezişul eforturilor britanice. Nu ar fi deci mai 
bine să se amâne lansarea planului american? 

Acest răspuns a fost primit de domnul Roosevelt cu 
oarecare dezamăgire. A lăsat să se înţeleagă că va 
răspunde domnului Chamberlain până la 17 ianuarie. În 
seara de 15 ianuarie, ministrul de Externe s-a întors în 
Anglia. Fusese chemat să revină, nu de şeful său, care 
era bucuros să acţioneze fără el, ci de funcţionarii lui 
devotați din Ministerul de Externe. Vigilentul Alexander 
Cadogan l-a aşteptat la Dover. Domnul Eden, care 
muncise îndelung şi din greu pentru îmbunătăţirea 
relaţiilor anglo-americane, a fost adânc tulburat. El a 
trimis imediat o telegramă lui Sir Ronald Lindsay, 
încercând să minimalizeze efectele răspunsului rece al 
domnului Chamberlain. Scrisoarea preşedintelui a sosit la 
Londra în dimineaţa zilei de 18 ianuarie. În aceasta, el era 
de acord să-şi amâne propunerea, având în vedere faptul 
că guvernul britanic lua în considerare negocieri directe, 
dar adăuga că era grav preocupat de sugestia că 
guvernul Majestății Sale ar putea acorda recunoaştere 
poziţiei italiene în Abisinia. El considera că aceasta va 
avea un efect foarte dăunător asupra politicii japoneze în 
Orientul îndepărtat şi asupra opiniei publice americane. 
Predând scrisoarea ambasadorului britanic la Washington, 
domnul Cordell Hull s-a exprimat şi mai emfatic. El a spus 
că o asemenea recunoaştere ar „stârni un sentiment de 
dezgust, ar reînvia şi multiplica toate temerile de 
scoatere a castanelor din foc; propunerea ar fi 
considerată ca o târguială coruptă făcută în Europa pe 
seama intereselor din Orientul îndepărtat, de care 

America era preocupată îndeaproape.” 

Scrisoarea preşedintelui a fost analizată la o serie 
de şedinţe ale comitetului pentru probleme externe al 
Cabinetului. Domnul Eden a reuşit să obţină o 
considerabilă modificare a atitudinii anterioare. 
Majoritatea miniştrilor considerau că el era satisfăcut. Nu 
le arătase clar că nu era. În urma acestor discuţii, au fost 
trimise la Washington două mesaje, în seara de 21 
ianuarie. Esenţa acestor răspunsuri era că primul-ministru 
saluta călduros iniţiativa preşedintelui, dar că nu dorea 
să-şi asume nicio răspundere pentru eşecul ei, dacă 
deschiderea americană ar fi prost primită. Domnul 
Chamberlain voia să sublinieze că nu acceptam într-un 
mod necalificat procedura sugerată de preşedinte, care i- 
ar irita atât pe ambii dictatori cât şi Japonia. Guvernul 
Majestății Sale avea sentimentul că preşedintele nu a 
înţeles pe deplin poziţia noastră în legătură cu 
recunoaşterea de jure. Al doilea mesaj era de fapt o 
explicare a atitudinii noastre în această chestiune. 
Inţelegeam să acordăm o asemenea recunoaştere doar 
ca parte a unei înţelegeri generale cu Italia. 

Ambasadorul britanic a raportat convorbirea lui cu 
domnul Sumner Welles când i-a înmânat aceste mesaje 
preşedintelui, în 22 ianuarie. El a declarat că domnul 
Welles i-a spus că „preşedintele privea recunoaşterea ca 
pe o pilulă amară pe care va trebui să o înghiţim amândoi 
împreună.” 

Astfel, a fost respinsă de domnul Chamberlain 
propunerea preşedintelui Roosevelt de a folosi influenţa 
americană în scopul aducerii laolaltă a puterilor europene 
de frunte ca să discute şansele unei înţelegeri generale, 
aceasta implicând totuşi, oricât de sugerat, marea forţă a 

Statelor Unite. 

Era clar că demisia ministrului de Externe nu se 
putea baza pe respingerea de către domnul Chamberlain 
a deschiderii oferite de preşedinte. Domnul Roosevelt 
risca mult în politica sa internă implicând în mod deliberat 
Statele Unite pe scena tot mai întunecată a Europei. Ar fi 
fost stârnite toate forţele izolaţionismului, dacă ar fi 
transpirat vreo parte a acestor schimburi de scrisori. Pe 
de altă parte, niciun alt eveniment nu ar fi avut o mai 
mare şansă de a îndepărta sau chiar de a evita războiul, 
decât apariţia Statelor Unite în sfera conflictelor şi 
temerilor europene. Pentru Britania, era aproape o 
chestiune de viaţă şi de moarte. Nimeni nu poate măsura 
retrospectiv influenţa pe care acesta o putea avea asupra 
cursului evenimentelor din Austria şi, mai târziu, de la 
Munchen. Trebuie să privim respingerea propunerii - 
pentru că, asta era - ca pierderea ultimei şanse slabe de 
a salva lumea de tiranie altfel decât prin război. Faptul că 
domnul Chamberlain, cu punctul lui de vedere limitat şi 
lipsa de experienţă privind scena europeană, a avut 
îngâmfarea să dea la o parte mâna întinsă oferită peste 
Atlantic, ne lasă chiar şi acum uluiţi şi fără răsuflare. Lipsa 
oricărui simţ al proporţiilor şi chiar de autoconservare, pe 
care le dezvăluie acest episod la un om drept, competent, 
cu bune intenţii, însărcinat cu destinele ţării noastre şi cu 
tot ce depinde de aceasta, este îngrozitoare. Nici azi nu 
putem reconstitui starea de spirit care a făcut posibil un 
asemenea gest. 

Probabil că domnul Eden s-a dus la Paris, la 25 

ianuarie, să se consulte cu francezii, cu o încredere 
scăzută în viitor. Toate speranţele se îndreptau acum spre 
succesul unei apropieri de Italia, despre care se 
menţionase cu vigoare în răspunsurile noastre către 
preşedinte. Miniştrii francezi i-au accentuat domnului 
Eden necesitatea includerii Spaniei în orice aranjament 
general cu italienii; în această privinţă, el nu era greu de 
convins. La 10 februarie, primul-ministru şi ministrul de 
Externe s-au întâlnit cu contele Grandi care a declarat că, 
în principiu, italienii erau gata să înceapă convorbirile. 

La 15 februarie, a venit vestea că Schuschnigg a 
primit din partea Germaniei cererea ca principalul agent 
nazist Seyss-Inquart să fie inclus ca ministru de Interne şi 
şef al Poliţiei austriece, în guvernul austriac. Acest grav 
eveniment nu a împiedicat criza personală dintre domnul 
Chamberlain şi domnul Eden. La 18 februarie, s-au întâlnit 
din nou cu contele Grandi. Aceasta a fost ultima 
chestiune pe care au condus-o împreună. Ambasadorul a 
refuzat să discute atât poziţia Italiei faţă de Austria cât şi 
să ia în considerare retragerea din Spania a voluntarilor, 
sau a aşa-zişilor voluntari, în cazul de faţă cinci divizii ale 
armatei italiene regulate. Grandi a cerut totuşi să se 
înceapă convorbiri generale la Roma. Primul-ministru le 
dorea, dar ministrul de Externe se opunea cu putere unui 
asemenea pas. 

Au avut loc parlamentări prelungite şi întâlniri ale 
Cabinetului. La sfârşit, domnul Eden a oferit scurt demisia 
sa, motivată de purtarea convorbirilor cu italienii în 
această etapă şi în aceste condiţii. Faţă de aceasta, 
colegii lui au rămas uimiţi. Nu-şi dăduseră seama că 
relaţiile dintre primul-ministru şi ministrul de Externe 
ajunseseră la punctul de ruptură. Evident, dacă demisia 

domnului Eden era acceptată, se punea o întrebare mai 
amplă şi mai generală. Cu toţii se implicaseră în problema 
în discuţie. Restul acelei zile lungi s-a petrecut în 
eforturile de a-l convinge pe ministrul de Externe să-şi 
schimbe părerea. Domnul Chamberlain a fost impresionat 
de tristeţea Cabinetului. „Văzând cât de surprinşi au fost 
colegii mei, am propus o amânare până a doua zi.” Dar 
Eden nu vedea niciun folos în continuarea căutării de 
formule, aşa că la miezul nopţii, pe data de 20, demisia 
lui a devenit finală. „Spre meritul lui, după cum consider 
eu”, nota primul-ministru. Imediat, Lordul Halifax a fost 
numit ministru de Externe în locul lui. 

Devenise desigur cunoscut că existau divergente în 
Cabinet, deşi cauza lor era obscură. Eu auzisem ceva 
despre asta, dar m-am abținut cu grijă de la vreo 
comunicare cu domnul Eden. Speram să nu demisioneze 
înainte de a-şi susţine cauza şi a da numeroşilor săi 
prieteni din Parlament şansa de a rezolva lucrurile. Dar în 
acel moment guvernul era atât de puternic şi distant 
încât lupta se ducea în conclavul ministerial şi în special 
doar între cei doi bărbaţi. 

Seara târziu, pe 20 februarie, în timp ce şedeam în 
vechea mea cameră de la Chartwell (cum stau adesea 
acum) am primit mesajul telefonic că Eden a demisionat. 
Trebuie să mărturisesc că m-am descurajat şi că, un timp, 
valul negru al disperării m-a copleşit. Într-o viaţă lungă, 
am avut multe suişuri şi coborâşuri. În timpul războiului, 
care avea să vină curând, şi în vremurile lui cele mai 
grele, n-am avut probleme cu dormitul. În timpul crizei 

din 1940, când aveam atât de multă răspundere, şi în 
multe momente îngrijorătoare, grele, din următorii cinci 
ani puteam totdeauna să mă trântesc în pat şi să dorm 
după terminarea muncii zilei respective - cu toate 
eventualele apeluri de urgenţă, dormeam dus şi mă 
trezeam împrospătat şi nu aveam alte sentimente decât 
pofta de a mă lupta cu evenimentele pe care le aducea 
dimineaţa. Dar acum, în noaptea de 20 februarie 1938, şi 
doar cu această ocazie, somnul m-a ocolit. De la miezul 
nopţii până în zori, am zăcut în patul meu, consumat de 
emoţii, de părere de rău şi de teamă. Părea că el era 
singura figură tânără care se opunea unor valuri uriaşe, 
înfricoşătoare, de nesiguranţă şi capitulare, de aprecieri 
greşite şi de impulsuri slabe. Atitudinea mea faţă de 
unele lucruri ar fi fost diferită de a lui în multe sensuri; 
dar în acel moment mi se părea că el întruchipează 
speranţa de viaţă a naţiunii britanice, a marii şi bătrânei 
rase britanice care făcuse atât de multe pentru oameni şi 
care mai avea încă atâtea de dat. Acum el plecase. Am 
urmărit cum lumina zilei intră încet pe ferestre şi am avut 
în faţa mea viziunea mintală a morţii. 


200 


Capitolul XII 
VIOLAREA AUSTRIEI 
FEBRUARIE 1938 


De obicei, în vremurile moderne, statele care au 
fost învinse în război şi-au păstrat structura, identitatea şi 
secretul arhivelor lor. De data aceasta, războiul fiind dus 
până la capăt, am ajuns în posesia istoriei interne a 

duşmanului. Astfel, putem verifica cu oarecare exactitate 
propriile noastre informaţii şi performanţe. In iulie 1936, 
Hitler a dat indicaţii Statului Major german să elaboreze 
planuri militare pentru ocuparea Austriei când va veni 
timpul. Această operaţiune a fost denumită „Cazul Otto”. 
De data asta, la 5 noiembrie 1937, el şi-a dezvăluit 
scopurile în faţa şefilor forţelor sale armate. Germania are 
nevoie de mai mult „spaţiu vital”: Acesta putea fi găsit cel 
mai bine în răsăritul Europei - Polonia, Bielorusia şi 
Ucraina. Obţinerea acestora ar însemna un război major 
şi eventual exterminarea oamenilor care trăiau în acele 
locuri. Germania va trebui să ţină cont de cei doi 
„duşmani odioşi” ai ei, Anglia şi Franţa, pentru care „un 
colos german în centrul Europei ar fi intolerabil.” Pentru a 
profita de avansul pe care l-a cucerit în producţia de 
muniții şi de febra patriotică stârnită şi reprezentată de 
Partidul Nazist, Germania va trebui să pornească război, 
la prima ocazie promițătoare, şi să se ocupe de cei doi 
oponenți clari ai ei, înainte ca aceştia să fie gata de luptă. 

Neurath, Fritsch, chiar şi Blomberg, influenţaţi cu 
toţii de părerile Ministerului de Externe german, ale 
Statului Major şi ale Corpului ofițeresc, erau alarmaţi de 
această politică. Ei considerau că riscurile erau prea mari. 
Ei recunoşteau că, prin îndrăzneala Fuhrerului, ei erau 
definit înaintea Aliaților în toate formele de reînarmare. 
Armata. Se maturiza lună de lună, iar decăderea internă a 
Franţei şi lipsa de voinţă a Britaniei erau factori favorabili 
care aveau să continue. Ce mai conta un an sau doi, când 
totul mergea atât de bine? Trebuiau să aibă timp să 
completeze maşina de război, iar un discurs conciliant 
ţinut de Führer din când în când va face ca aceste 
democraţii inutile şi degenerate să rămână la vorbe. Dar 

Hitler nu era sigur de asta. Geniul lui îi spunea că victoria 
nu va fi obţinută cu siguranţă. Trebuiau asumate riscuri. 
Saltul trebuia făcut. El era animat de succesele sale, mai 
întâi reînarmarea, în al doilea rând recruţii, în al treilea 
rând regiunea Rinului, în al patrulea rând ridicarea Italiei 
lui Mussolini. A aştepta până va fi gata totul însemna 
probabil să aştepte până va fi prea târziu. Este foarte 
uşor pentru istorici şi pentru alţi oameni care nu sunt 
obligaţi să lucreze de pe o zi pe alta, să spună că el ar fi 
avut toată soarta lumii în mâna lui dacă ar fi continuat să 
se dezvolte încă doi sau trei ani, înainte de a lovi. Totuşi, 
nu e neapărat aşa. Nu există siguranţă în viaţa omului 
sau în viaţa statelor. Hitler era hotărât să se grăbească şi 
să-şi ducă războiul cât mai era tânăr. 

Blomberg, slăbit în faţa Corpului ofițeresc de o 
căsătorie nepotrivită, a fost primul înlăturat; apoi, la 4 
februarie 1938, Hitler l-a înlăturat pe Fritsch şi şi-a 
asumai el însuşi comanda supremă a armatei. Atât cât 
este posibil pentru un singur om, oricât de înzestrat şi 
puternic, oricât de teribile ar fi pedepsele pe care le poate 
aplica pentru a-şi impune voinţa în sfere atât de vaste, 
Fuhrerul şi-a asumat controlul direct nu doar asupra 
politicii statului ci şi asupra maşinii militare. Avea în acea 
vreme ceva în genul puterii lui Napoleon după Austerlitz 
şi Jena, dar bineînţeles fără gloria de a fi câştigat mari 
bătălii prin îndrumări directe date de pe cal, dar cu 
triumfuri pe plan politit şi diplomatic, despre care toţi cei 
din cercul lui, ca şi adepţii săi, ştiau că se datorau doar 
lui, judecății şi îndrăznelii sale. 

În afara hotărârii lui atât de clar descrisă în Mein 
Kampf, de a aduce în Reich toate rasele teutonice, Hitler 
avea două motive ca să dorească să absoarbă republica 
austriacă. Aceasta îi deschidea Germaniei ambele uşi, 
atât spre Cehoslovacia cât şi spre porţile mai spaţioase 
ale  sud-estului Europei. După uciderea cancelarului 
Dollfuss, în iulie 1934, de către secţiunea austriacă a 
Partidului Nazist, procesul de subminare a guvernului 
austriac independent, cu ajutorul banilor, al intrigii şi al 
forţei, nu a încetat. Mişcarea nazistă creştea în Austria cu 
fiecare succes al lui Hitler în altă parte, fie în Germania, 
fie împotriva Aliaților. Fusese necesar să se avanseze pas 
cu pas. Oficial, Papen era instruit să menţină relaţiile cele 
mai cordiale cu guvernul Austriac şi să obţină 
recunoaşterea oficială a Partidului Nazist Austriac ca 
organism legal. În acea vreme, atitudinea lui Mussolini 
impusese reţinere. După uciderea doctorului Dollfuss, 
dictatorul italian zburase la Veneţia s-o reconforteze pe 
văduvă, care se refugiase acolo, şi forţe militare 
considerabile fuseseră masate la graniţa de sud a 
Austriei. Dar acum, în zorii lui 1938, avuseseră loc 
schimbări decisive în gruparea şi valorile europene. Linia 
Siegfried confrunta Franţa cu o tot mai mare frontieră de 
oţel şi beton, care se părea că ar necesita un uriaş 
sacrificiu de oameni din partea Franţei pentru a o 
străpunge. Accesul dinspre vest era astfel blocat. 
Mussolini fusese împins în sistemul german prin sancţiuni 
cu totul ineficiente, care mai mult l-au înfuriat, fără să-i 
slăbească însă puterea. S-ar fi putut gândi cu plăcere la 
celebra remarcă a lui Machiavelli: „Oamenii răzbună 
loviturile uşoare, dar nu şi pe cele grave”. Mai presus de 
toate, democraţiile occidentale au arătat, în repetate 

rânduri, că sunt dispuse să cedeze în faţa violenţei, atât 
timp cât nu sunt ele însele asaltate. 

Papen lucra cu îndemânare în interiorul structurii 
politice austriece. Mulţi austrieci de seamă au cedat în 
faţa presiunilor şi intrigilor lui. Turismul, atât de important 
pentru Viena era împiedicat de incertitudine. În fundal, 
activităţile teroriste şi bombele au zguduit viaţa plăpândă 
a republicii austriece. 

S-a considerat că venise acum ceasul să se obţină 
controlul asupra politicii austriece prin obţinerea intrării în 
Cabinetul de la Viena a conducătorilor Partidului Nazist 
Austriac, de curând legalizat. La 12 februarie 1938, la opt 
zile după ce a preluat comanda supremă, Hitler l-a 
chemat pe cancelarul austriac, Herr von Schuschnigg, la 
Berchtesgaden. Acesta a ascultat şi a venit însoţit de 
ministrul său de Externe, Guido Schmidt. Acum avem 
relatarea lui Schuschnigg, în care se redă dialogul ce a 
avut loc.” Hitler a menţionat fortificarea frontierelor 
austriece. Nu era nevoie de mai mult decât atât ca să fie 
necesară o operaţiune militară pentru răsturnarea lor şi 
astfel să se ridice o problemă majoră a păcii şi războiului. 


Hitler: „Nu trebuie decât să dau un ordin şi 
toate acele ridicole sperietori de ciori de la frontieră 
vor dispare. Doar nu-ţi închipui cu adevărat că mă 
poţi opri măcar o jumătate de oră, nu-i aşa? Cine 
ştie, poate peste noapte am să ajung până la Viena; 
ca o furtună de primăvară. Atunci, o să ai o 
adevărată experienţă. Aş dori să-i scutesc pe 
austrieci de aşa ceva; ar costa multe victime. După 
trupe, va urma S.A. Şi Legiunea! Nimeni nu va putea 


5 Schuschnigg, Ein Requiem in Rot-Weiss-Rot, p.7. 

opri răzbunarea lor, nici măcar eu însumi. Vrei să 
transformi Austria într-o altă Spanie? Toate acestea 
aş vrea să le evit, dacă este posibil.” 

Schuschnigg: „Am să obţin informaţiile 
necesare şi am să pun capăt oricăror lucrări de 
fortificaţii la frontiera germană. Natural că îmi dau 
seama că puteţi mărşălui în Austria dar, domnule 
cancelar, fie că vrem sau nu, asta va duce la 
vărsare de sânge. Noi nu suntem singuri pe lume. 
Asta probabil înseamnă război.” 

Hitler. „Asta e foarte uşor de spus acum, când 
stăm aici în fotolii, dar, în spatele tuturor acestor 
lucruri, este suferinţă şi sânge. Îţi iei răspunderea 
pentru asta, Herr Schuschnigg? Să nu crezi că mă 
împiedici de la hotărârile mele! Italia? Cu Mussolini 
sunt în clar; cu ltalia sunt în cele mai bune relaţii 
posibile. Anglia? Anglia nu va ridica niciun deget 
pentru Austria. Acum doi ani, când am mărşăluit în 
regiunea Rinului cu o mână de batalioane, am riscat 
mult în acel moment. Dacă Franţa ne ataca atunci, 
trebuia să ne retragem... Dar pentru Franţa acum e 
prea târziu!” 


Prima întrevedere a avut loc la unsprezece 
dimineaţa. După un prânz oficial, austriecii au fost 
chemaţi într-o cameră mică şi acolo au fost confruntaţi de 
Ribbentrop şi Papen cu un ultimatum scris. Termenii nu 
puteau fi discutaţi. Ei prevedeau includerea nazistului 
austriac Seyss-Inquart ca ministru al Securităţii în 
Cabinetul austriac, o amnistie generală pentru toţi naziştii 
austrieci aflaţi în detenţie şi Încorporarea oficială a 
Partidului Nazist Austriac în Frontul Patriei, sponsorizat de 

guvern. 

Mai târziu, Hitler l-a primit pe cancelarul austriac. 
„Vă repet, asta este ultima voastră şansă. În trei zile, 
aştept executarea acestei înţelegeri.” În jurnalul lui, Jodl 
scrie: „Von Schuschnigg împreună cu Guido Schmidt sunt 
din nou supuşi celei mai grele presiuni politice şi militare. 
La 11 p.m. Schuschnigg semnează protocolul”$. Când 
Papen a plecat înapoi cu Schuschnigg în sania care îi 
ducea pe şoselele înzăpezite la Salzburg, a comentat: 
„Da, aşa poate să fie Fuhrerul, acum ai avut singur 
experienţa. Dar, când o să vii data viitoare, o să-ţi fie mai 
uşor. Fuhrerul poate să fie cu adevărat fermecător”. 

Drama şi-a continuat cursul. Mussolini i-a trimis 
acum lui Schuschnigg un mesaj verbal în care spunea că 
el consideră atitudinea austriacă la Berchtesgaden ca 
fiind dreaptă şi îndemânatică. El l-a asigurat de atitudinea 
inalterabilă a Italiei faţă de problema Austriacă şi de 
prietenia sa personală. La 24 februarie, cancelarul 
austriac a vorbit personal în faţa Parlamentului austriac, 
salutând aranjamentul cu Germania, dar a sublimat cu 
oarecare ascuţime că Austria nu va merge niciodată mai 
departe de această înţelegere martie, i-a trimis lui 
Mussolini, prin ataşatul militar la Roma un mesaj 
confidenţial prin care îl informa pe Duce că intenţiona să 
întărească puterea politică în Austria, prin ţinerea unui 
plebiscit. Douăzeci şi patru de ore mai târziu a primit un 
mesaj de la ataşat în care acesta descria întrevederea cu 
Mussolini. Cu această ocazie, Ducele s-a exprimat cu 
optimism. Situaţia se va îmbunătăţi. O iminentă détente 
între Roma şi Londra va asigura o uşurare a acestei 

presiuni... Cât priveşte chestiunea plebiscitului, Mussolini 
a rostit o avertizare: „E un errore” (E o greşeală). „Dacă 
rezultatul e satisfăcător, oamenii vor spune că nu e real. 
Dacă e rău, situaţia guvernului va deveni insuportabilă; 
iar dacă este nedecis, atunci nu are nicio valoare.” Dar 
Schuschnigg era hotărât. La 9 martie, el a anunţat oficial 
că, în toată Austria, se va ţine un plebiscit duminica 
următoare, la 13 martie. 

La început, nu s-a întâmplat nimic. Seyss-Inquart 
părea să accepte ideea, fără proteste. Totuşi, la ora 5.30 
în dimineaţa zilei de 11, Schuschnigg a fost sunat la 
telefon de la sediul Poliţiei din Viena. | s-a spus: 
„Frontiera germană de la Salzburg a fost închisă acum o 
oră. Oficialităţile vamale germane au fost retrase. Au fost 
tăiate comunicațiile pe calea ferată.” Următorul mesaj 
care a sosit la cancelarul austriac a fost de la Consulul 
general din Munchen, care spunea că a fost mobilizat 
Corpul de armată german; direcţia presupusă - Austria! 

Mai târziu, în cursul dimineţii, a venit Seyss-Inquart 
care l-a anunţat că tocmai i-a telefonat Goering că 
plebiscitul trebuie anulat în decurs de o oră. Dacă în acest 
timp nu se primeşte un răspuns, Goering va presupune că 
lui Seyss-Inquart nu i s-a permis să telefoneze şi va 
acţiona în consecinţă. După ce a fost informat de 
oficialități responsabile că politica şi armata nu sunt în 
întregime demne de încredere, Schuschnigg l-a informat 
pe Seyss-Inquart că plebiscitul va fi amânat. O oră mai 
târziu, acesta din urmă a venit cu un răspuns de la 
Goering măzgălit pe un carneţel: 


Situaţia poate fi salvată doar dacă Cancelarul 
îşi dă imediat demisia şi dacă, în decurs de două 

ore, doctorul Seyss-Inquart este numit cancelar. 
Dacă nu se face nimic în acest răstimp, va urma 
invadarea germană a Austriei.” 


Schuschnigg aştepta ca preşedintele Miklas să se 
ocupe de demisia lui. In timp ce se afla în camera 
preşedintelui, a primit o telegramă descifrată din partea 
guvernului italian care preciza că acesta nu putea oferi 
niciun sfat. Bătrânul preşedinte era încăpățânat. „Deci, în 
momentul hotărâtor, sunt lăsat singur”. El refuza cu tărie 
să numească un cancelar nazist. Era hotărât să-i forţeze 
pe germani la o faptă violentă şi ruşinoasă. Dar aceştia 
erau bine pregătiţi pentru această acţiune. Hitler a 
ordonat forţelor armate germane să ocupe Austria cu 
armele. Operațiunea  „Otto”, îndelung studiată şi 
pregătită cu grijă, a început. Preşedintele Miklas s-a 
confruntat cu fermitate cu Seyss-Inquart şi cu şefii 
naziştilor austrieci, o zi întreagă, la Viena. Convorbirea 
telefonică dintre Hitler şi prinţul Philip de Hesse, trimisul 
lui special la Duce, a fost citită drept dovadă la Nurenberg 
şi prezintă interes: 


Hesse: Tocmai m-am întors de la Palazzo 
Venezia. Ducele a acceptat toată chestiunea într-o 
manieră foarte prietenească. Vă trimite salutări. 
Fusese informat din Austria; von Schuschnigg i-a dat 
vestea. El a spus atunci că aceasta, intervenţia 
italiană ar fi o totală imposibilitate; ar fi o cacialma; 
aşa ceva nu se poate face. Aşa că lui Schuschnigg i 
s-a spus că, din nefericire, totul era aranjat şi nu 
mai putea fi schimbat. Apoi, Mussolini a afirmat că 


7 Schuschnigg, op. cit., pag. 51-52, 66, 72. 

Austria ar fi inexistentă pentru el. 

Hitler. Atunci, spune-i lui Mussolini că n-am 
să-l uit niciodată pentru asta. 

Hesse: Bine. 

Hitler. Niciodată; niciodată, niciodată, orice s- 
ar întâmpla. Încă sunt gata să fac cu totul altă 
înţelegere cu el. 

Hesse: Da, i-am spus şi asta. 

Hitler. De îndată ce se rezolvă chestiunea 
austriacă, am să fiu gata să trec cu el prin apă şi 
foc; nimic nu contează. 

Hesse: Da, Fuhrerul meu. 

Hitler. Ascultă. Am să fac orice înţelegere - nu 
mă mai tem de groaznica situaţie militară care s-ar 
fi creat în cazul în care am fi fost implicaţi într-un 
conflict. Poţi să-i spui că îi mulţumesc mult; 
niciodată, niciodată n-am să uit asta. 

Hesse: Da, Fuhrerul meu. 

Hitler. N-am să uit niciodată, orice s-ar 
întâmpla. Dacă o să aibă vreodată nevoie de un 
ajutor, sau va fi în pericol, poate să fie convins că 
voi fi alături de el, orice s-ar putea întâmpla, chiar 
dacă toată lumea ar fi împotriva lui. 

Hesse: Da, Fuhrerul meu. 


Desigur, când l-a salvat pe Mussolini de guvernul 
provizoriu italian în 1943, Hitler s-a ţinut de cuvânt. 


x k x 


O intrare triumfală în Viena fusese visul caporalului 
austriac. In noaptea de sâmbătă 12 mai, Partidul Nazist 

din capitală plănuise o procesiune cu torţe pentru a-l 
primi pe eroul cuceritor. Dar n-a sosit nimeni. Trei 
bavarezi uluiţi din serviciul de aprovizionare, care 
veniseră cu trenul ca să facă aranjamente de cazare 
pentru armata invadatoare, au fost duşi pe umăr pe 
străzi. Cauza incidentului a transpirat încet. Maşina de 
război a trecut târâş-grăbiş peste frontieră şi a rămas 
lângă Linz. În ciuda vremii şi situaţiei perfecte a 
drumurilor, majoritatea tancurilor s-au stricat. Au apărut 
defecţiuni şi la artileria grea motorizată. Drumul de la Linz 
la Viena era blocat de vehicole rămase pe loc. Generalul 
von Reichenall, favoritul lui Hitler, comandant al Grupului 
IV de armată, a fost considerat responsabil pentru 
prăbuşirea la care a fost expusă proaspăta armată 
germană în această etapă a reconstruirii ei. Hitler însuşi, 
trecând cu maşina prin Linz, a văzut această blocare a 
circulaţiei. Tancurile uşoare au fost scoase din 
învălmăşeală şi au pătruns în Viena în primele ore ale 
dimineţii de duminică. Vehiculele blindate şi artileria grea 
motorizată au fost încărcate în vagoane de marfă şi doar 
aşa au ajuns la timp pentru ceremonie. Fotografiile cu 
Hitler traversând Viena printre mulţimi bucuroase sau 
îngrozite, sunt bine cunoscute. Dar momentul gloriei 
mistice a avut un fundal unic. Fuhrerul era de fapt 
convulsionat de furie, din cauza lipsurilor vizibile ale 
maşinii lui militare. l-a batjocorit pe generali, iar ei i-au 
răspuns. l-au amintit că a refuzat să-l asculte pe Fritsch şi 
avertizările lui că Germania nu era într-o poziţie în care 
să-şi asume riscul unui conflict major. S-au păstrat însă 
aparențele. Sărbătoririle şi parăzile oficiale au avut loc. 
Duminică, după ce un mare număr de soldaţi germani şi 
nazişti austrieci au pus stăpânire pe Viena, Hitler a 

decretat dizolvarea republicii Austria şi anexarea 
teritoriului ei la Reich. 


x k x 


Herr von Ribbentrop era pe punctul de a părăsi 
Londra pentru a prelua funcția de ministru de Externe al 
Germaniei. Domnul Chamberlain a dat o masă în onoarea 
lui, în Downing Street. Soţia mea şi cu mine am acceptat 
invitaţia primului-ministru de a participa. Erau poate 
şaisprezece persoane prezente. Soţia mea şedea alături 
de Sir Alexander Cadogan, aproape de un capăt al mesei. 
Cam pe la jumătatea meniului, un mesager de la 
Ministerul de Externe i-a adus acestuia un plic. El l-a 
deschis şi a fost absorbit de conţinut. Apoi s-a ridicat, a 
mers în jurul mesei unde şedea primul-ministru şi i-a dat 
mesajul. Deşi comportarea lui Cadogan nu arăta că s-ar fi 
întâmplat ceva, eu n-am putut să nu observ preocuparea 
vizibilă a primului-ministru. Imediat, Cadogan s-a întors 
cu hârtia şi s-a reaşezat la locul lui. Mai târziu, mi s-a spus 
care era conţinutul mesajului. Se anunţa că Hitler a 
invadat Austria şi că forţele mecanizate germane înaintau 
spre Viena. Masa a continuat fără cea mai mică 
întrerupere, dar curând, doamna Chamberlain, care 
primise un semnal de la soţul ei, s-a ridicat şi a spus, „Să 
luăm cu totii cafeaua în salon”. Am intrat acolo în grup şi, 
pentru mine, poate şi pentru alţii, a fost evident că 
doamna şi domnul Chamberlain doreau să pună capăt 
recepţiei. Un fel de nelinişte cuprinsese adunarea şi 
aproape toată lumea era în picioare să-şi ia rămas bun de 
la oaspetele de onoare. Totuşi, Herr von Ribbentrop şi 
soţia lui nu păreau deloc conştienţi de această atmosferă. 

Au continuat o jumătate de oră să-şi angajeze gazdele 
într-o conversaţie volubilă. La un moment dat, am venit în 
contact cu Frau von Ribbentrop şi i-am spus în gen de 
urare: „Sper că Anglia şi Germania îşi vor păstra 
prietenia”. 

„Aveţi grijă să nu o stricaţi” a fost replica ei 
graţioasă. 

Sunt sigur că amândoi ştiau perfect de bine ce se 
întâmplase, dar s-au gândit că era o manevră bună ca să- 
| ţină pe primul-ministru departe de munca lui şi de 
telefon. În cele din urmă, Chamberlain i-a spus 
ambasadorului: „îmi pare rău, dar acum trebuie să plec, 
am treburi urgente de rezolvat”, şi, fără nimic altceva, a 
părăsit camera. Cei doi Ribbentrop au mai rămas, aşa că 
majoritatea dintre noi ne-am scuzat şi am plecat spre 
casele noastre. În cele din urmă, presupun că au plecat şi 
ei. Asta a fost ultima oară când l-am văzut pe Herr von 
Ribbentrop, înainte de a fi spânzurat. 

Ruşii au fost cei care au dat acum alarma şi, la 18 
martie, au propus o conferinţă cu privire la această 
situaţie. Voiau să discute, fie şi în linii generale, căile şi 
mijloace de punere în aplicare a pactului franco-sovietic 
în cadrul acţiunilor Ligii, în cazul unei ameninţări majore 
la adresa păcii din partea Germaniei. Acest lucru a fost 
primit cu putină căldură la Paris şi Londra. Guvernul 
francez era sustras de alte preocupări. Erau greve 
serioase în uzinele de avioane. Armatele lui Franco 
înaintau adânc în teritoriile Spaniei comuniste. 
Chamberlain era sceptic şi deprimat. El era profund în 
dezacord cu interpretarea mea privind pericolele ce ne 
pândesc şi mijloacele de a le combate. Eu sus ţineam 
mereu perspectivele unei alianţe franco-britanico-ruse, ca 

singura speranţă de a opri înaintarea nazistă. 

Domnul Feiling ne spune că primul-ministru şi-a 
exprimat sentimentele într-o scrisoare către sora lui, la 20 
martie: 


Planul „Marii Alianțe”, cum o numeşte 
Winston, mi-a venit în minte cu mult înainte ca el să 
o menţioneze... Am vorbit despre asta cu Halifax şi 
am supus ideea şefilor de Stat Major şi experţilor de 
la Ministerul de Externe. Este o idee foarte 
atrăgătoare; într-adevăr, ai totul de spus în favoarea 
ei, până ajungi să o examinezi din punct de vedere 
practic. Din acest moment, atracţia dispare. Trebuie 
doar să te uiţi la hartă ca să vezi că nimic din ce ar 
putea face Franţa sau noi nu ar putea salva 
Cehoslovacia de a fi invadată de Germania, dacă 
aceasta ar vrea să facă aşa ceva. De aceea, am 
abandonat orice idee de a da garanţii Cehoslovaciei 
sau Franci în legătură cu obligările ei în acea tară.8 


Aceasta era, oricum, o decizie. A fost luată pe baza 
unor argumente false. În războaiele moderne dintre mari 
naţiuni sau alianţe, anumite regiuni nu sunt apărate doar 
prin luptă locală. Este implicat întregul echilibru al 
frontului războiului. Lucrul acesta este cu atât mai 
adevărat când ne referim la politica dinainte de începerea 
războiului, când încă acesta mai putea fi evitat. Sigur că 
nu le-a trebuit mult timp de gândire „Şefilor de Stat Major 
şi experţilor de la Ministerul de Externe” ca să-i spună 
primului-ministru că marina britanică şi armata franceză 


8 Feiling, op. cit., pag. 347-48. 

nu puteau fi desfăşurate pe frontul munţilor Boemiei ca 
să se interpună între Republica Cehoslovacă şi armatele 
invadatoare ale lui Hitler. Acest lucru este într-adevăr 
evident dacă te uiţi pe hartă. Dar certitudinea că trecerea 
frontierei Boemiei ar fi implicat un război european 
general ar fi putut, chiar şi la acea dată, să împiedice sau 
să amâne următorul asalt al lui Hitler. Cât de greşit apare 
raţionamentul particular şi onest al domnului 
Chamberlain, când ne gândim mai departe, la garanţiile 
pe care avea să le dea Poloniei peste un an, după ce 
toată valoarea strategică a Cehoslovaciei fusese 
aruncată, iar forţa şi prestigiul lui Hitler aproape se 
dublaseră. 


x kK x 


Cititorul este rugat acum să treacă spre apus, la 
Insula de Smarald. „E lung drumul spre Tipperary”, dar o 
vizită acolo este uneori irezistibilă, în intervalul dintre 
ocuparea Austriei de către Hitler şi desfăşurarea telurilor 
sale asupra Cehoslovaciei, trebuie să ne întoarcem spre o 
altă nenorocire, cu totul diferită, care a căzut pe capul 
nostru. 

Încă de la începutul anului 1938 au existat negocieri 
între guvernul britanic şi cel al domnului de Valera din 
sudul Irlandei, iar la 25 aprilie a fost semnată o înţelegere 
prin care, printre altele, Marea Britanie renunţa la 
drepturile de a ocupa în scopuri navale cele două porturi 
irlandeze sudice, Queenstown şi Berehaven, precum şi 
baza de la Lough Swilly. Cele două porturi sudice erau 
puncte vitale în apărarea navală a aprovizionării noastre 
cu alimente. În 1922, în calitate de secretar cu 

problemele Coloniale şi ale Dominioanelor, m-am ocupat 
de amănuntele înţelegerii cu Irlanda, încheiată de 
Cabinetul de atunci. L-am adus atunci pe amiralul Beatty 
la Ministerul Coloniilor, ca să-i explice lui Michael Collins 
importanta acestor porturi pentru întregul nostru sistem 
de asigurare a aprovizionării Britaniei. Collins a fost 
imediat convins. „Bineînţeles că trebuie să ai porturile” a 
spus el, „sunt necesare pentru viaţa voastră.” Astfel, 
problema s-a rezolvat şi lucrurile au mers şnur în cei 
şaisprezece ani care au trecut. 

Motivul pentru care Queenstown şi Berehaven erau 
necesare pentru securitatea noastră e uşor de înţeles. 
Erau bazele de aprovizionare cu combustibil de unde 
flotila noastră de distrugătoare pornea spre apus, în 
Atlantic, în urmărirea submarinelor de buzunar-U şi 
pentru protejarea convoaielor care veneau şi ajungeau în 
mările înguste. Lough Swilly era de asemeni necesar 
pentru protejarea apropierii de Clyde şi Mersey. A le 
abandona însemna ca flotila noastră să fie nevoită să 
pornească spre nord de la Lamlash şi spre sud de la 
Pembroke Dock sau Falmouth, micşorându-se astfel raza 
lor de acţiune şi protecţie pe care şi-o puteau permite, cu 
mai mult de 650 de kilometri distantă dus şi întors. 

Pentru mine era incredibil că şefii de Stat Major au 
fost de acord să abandoneze această importantă 
securitate şi, până în ultimul moment, m-am gândit că ne- 
am păstrat măcar dreptul de a ocupa aceste porturi, în 
eventualitatea unui război. Totuşi, domnul Valera a 
anunţat în Dail că cedarea nu este legată de nicio 
condiţie. Am fost asigurat mai târziu că domnul de Valera 
a fost surprins văzând cât de uşor a acceptat guvernul 
britanic cererea sa. El indusese acest punct în propunerile 

sale ca mijloc de târguială, care ar fi fost abandonat dacă 
alte probleme ar fi fost rezolvate satisfăcător. 

Lordul Chatfield, în ultima sa carte, a consacrat un 
capitol pentru a explica linia adoptată de el şi de alţi şefi 
ai Statului Major.? Acesta ar trebui să fie citit de cei care 
vor să urmărească tema în continuare. Personal, eu 
rămân convins că gratuitatea abandonării dreptului 
nostru de a folosi porturile irlandeze în caz de război a 
fost o lovitură majoră dată vieţii şi securităţii naţionale a 
Britaniei. Cu greu poate fi imaginat un act mai inutil şi 
încă într-un asemenea moment. E adevărat că, până la 
urmă, am supravieţuit fără acele porturi. Este de 
asemenea adevărat că, dacă nu ne-am fi descurcat fără 
de ele, mai curând le-am fi luat cu forţa, decât să murim 
de foame. Dar aceasta nu este o scuză. Multe vapoare şi 
multe vieţi aveau să fie pierdute în curând din cauza 
acestui exemplu necugetat de împăciuire 


” Lord Chatfield, S-ar putea întâmpla din nou, cap. XVIII. 

Capitolul XIII 
CEHOSLOVACIA 


În timp ce invadarea Austriei era în plină 
desfăşurare, Hitler i-a spus în maşină lui von Halder: 
„Asta o să fie ceva foarte neplăcut de privit.” Haider a 
remarcat imediat semnificaţia observaţiei. Pentru el, era 
o clarificare a viitorului. Îi arăta intenţiile lui Hitler şi, în 
acelaşi timp, după părerea lui, dovedea ignoranţa militară 
a lui Hitler. „Era practic imposibil” a explicat el, „ca o 
armată germană să atace Cehoslovacia din sud. Singura 
cale ferată prin Linz era total descoperită şi nu putea fi 
vorba de surpriză.” Dar principala concepţie a strategiei 
politice a lui Hitler era corectă. Zidul de vest se întărea şi, 
cu toate că era departe de a fi gata, confrunta deja 
armata franceză cu amintiri groaznice despre Somme şi 
Passchendacle. El era convins că nici Franţa şi nici 
Britania nu vor lupta. 

În ziua marşului armatei germane în Austria, am 
auzit că Goering dăduse asigurări solemne ministrului ceh 
la Berlin că Germania „nu avea intenții rele față de 
Cehoslovacia”. La 14 martie, premierul francez, domnul 
Blum, i-a declarat solemn ministrului ceh la Paris că 
Franţa îşi va onora fără rezerve obligaţiile ei faţă de 
Cehoslovacia. Aceste asigurări diplomatice nu puteau 
ascunde trista realitate. Întreaga poziţie strategică a 
continentului se schimbase. Argumentele şi armatele 
germane se puteau concentra acum direct asupra 
frontierelor de vest ale Cehoslovaciei, cu districte de 

graniţă germane din punct de vedere rasial şi unde exista 
un Partid Naționalist german, agresiv şi activ, dornic să 
acţioneze ca o coloană a cincea în caz de tulburări. 


x k x 


În speranța de a-i opri pe germani, guvernul 
britanic, în acord cu hotărârea domnului Chamberlain, a 
căutat o înţelegere cu Italia în Mediterana. Aceasta ar fi 
întărit poziţia Franței şi ar fi permis atât francezilor cât şi 
britanicilor să se concentreze asupra evenimentelor din 
centrul Europei. Mussolini, îmblânzit într-o oarecare 
măsură de căderea lui Eden şi simțindu-se pe o poziţie 
forte la tratative, nu a respins căinţa britanică. La 16 
aprilie 1938, s-a semnat o înţelegere anglo-italiană, care 
dădea mână liberă Italiei în Abisinia şi în Spania, în 
schimbul imponderabilei valori a bunăvoinţei italiene faţă 
de Europa centrală. Ministerul de Externe era sceptic faţă 
de această tranzacţie. Biograful domnului Chamberlain ne 
spune că acesta a scris într-o scrisoare personală şi 
particulară: „Ar fi trebuit să vezi proiectul pe care mi l-a 
prezentat M.E. Ar fi îngheţat şi un urs polar.” 

Am împărtăşit presimţirile Ministerului de Externe 
faţă de această mişcare. 

Hitler urmărea scena cu vigilentă. Pentru el era 
importantă alinierea Italiei, în caz de criză europeană. La 
sfârşitul lui aprilie, împreună cu şefii săi de Stat Major, se 
gândea cum să forţeze ritmul. Mussolini voia mână liberă 
în Abisinia. În ciuda acceptării faptului de către guvernul 
britanic, s-ar putea să aibă nevoie de ajutorul german în 
această acţiune. Dacă era aşa, atunci şi el trebuia să 
accepte acţiunea împotriva Cehoslovaciei. Chestiunea 

trebuia dusă până la capăt şi, în rezolvarea problemei 
cehe, Italia trebuia implicată de partea Germaniei. 
Declaraţiile oamenilor de stat britanici şi francezi erau 
desigur studiate la Berlin. Intenţia acestor puteri 
occidentale de a-i convinge pe cehi să fie raţionali în 
interesele păcii europene era notată cu satisfacţie. 
Partidul Nazist din regiunea sudetă, condus de Henlein, îşi 
formula acum cererile de autonomie în regiunea germană 
de graniţă a acelei ţări, iar miniştrii britanic şi francez au 
venit curând după aceea la Ministerul de Externe ceh, 
„să-şi exprime speranţa că guvernul ceh va merge cât 
mai departe ca să rezolve problema.” 

În mai, germanilor din Cehoslovacia li s-a ordonat 
să-şi micşoreze agitația. S-au ţinut alegeri municipale şi 
guvernul german a început un război calculat al nervilor. 
Circulau deja zvonuri persistente privind mişcări de trupe 
germane spre graniţa cehă. Dezminţirile germane nu i-au 
liniştit pe cehi care, în noaptea de 20-21 mai, au decretat 
mobilizarea generală a armatei lor. 

Hitler fusese convins de câtva timp că nici Franţa şi 
nici Britania nu vor lupta pentru Cehoslovacia. La 28 mai, 
a ţinut o şedinţă cu principalii săi consilieri şi le-a dat 
instrucţiuni să pregătească atacul asupra Cehoslovaciei. 
Totuşi, nu toţi consilierii îi împărtăşeau încrederea 
copleşitoare. Generalii germani nu puteau fi convinşi că, 
având în vedere preponderența încă uriaşă a Aliaților, cu 
excepţia forţei, aeriene, Franţa şi Britania se vor supune 
în faţa provocării Fuhrerului. Pentru a înfrânge armata 
cehă şi a străpunge şi trece de fortărețele de la graniţa 
Boemiei, era nevoie practic de treizeci şi cinci de divizii. 
Şefii de stat major l-au informat pe Hitler că armata cehă 
trebuie considerată eficientă şi la zi în ce priveşte 

armamentul şi echipamentul. Fortificațiile zidului de vest, 
sau Linia Siegfried, deşi existentă ca lucrări de câmp, era 
departe de a fi terminată, iar în momentul atacului 
împotriva cehilor, pentru apărarea întregii graniţe de 
apus a Germaniei, vor fi la dispoziţie doar cinci divizii 
efective şi cele opt de rezervă, împotriva armatei 
franceze care ar putea mobiliza o sută de divizii. Generalii 
erau uimiţi să rişte atât, când, dacă mai aşteptau câţiva 
ani, armata germană putea fi din nou stăpână. Deşi 
judecata politică a lui Hitler se dovedise corectă prin 
pacifismul şi slăbiciunea Aliaților în problema recrutărilor, 
a regiunii Rinului şi a Austriei, înaltul Comandament 
german nu putea crede că această cacealma a lui Hitler 
va reuşi şi a patra oară. Părea să desconsidere foarte 
mult ideea raţională că marile naţiuni puternice, cu o 
evidentă superioritate militară, vor abandona din nou 
calea datoriei şi onoarei care, pentru ei, era şi calea 
bunului simţ şi a prudenţei. In afară de toate astea, mai 
era Rusia, cu afinități slave faţă de Cehoslovacia şi a cărei 
atitudine faţă de Germania, în acel moment, era plină de 
ameninţare. 

Relaţiile Rusiei Sovietice cu Cehoslovacia ca stat şi 
cu preşedintele Beneş personal erau relaţii de prietenie 
intimă şi solidă. Bazele acestei situaţii constau într-o 
anumită afinitate de rasă precum şi în evenimente 
comparativ recente, care necesită o scurtă digresiune. 
Când preşedintele Beneş m-a vizitat la Marrakech, în 
ianuarie 1944, mi-a povestit întâmplarea următoare. În 
1935, primise din partea lui Hitler oferta de a respecta, în 
orice condiţii, integritatea Cehoslovaciei, în schimbul unei 
garanţii că aceasta rămâne neutră în eventualitatea unui 
război franco-german. Când Beneş s-a referit la tratatul 

care îl obliga să acţioneze alături de Franţa într-un 
asemenea război, ambasadorul german a spus că nu era 
necesar să fie anulat tratatul. Era suficient să fie încălcat, 
dacă şi când va veni vremea, doar prin refuzul de a 
mobiliza sau de a porni la acţiune. Mica republică nu era 
în situaţia de a-şi îngădui indignarea faţă de o asemenea 
sugestie. Teama lor de Germania era deja foarte gravă, 
cu atât mai mult cu cât problema sudeţilor germani putea 
fi ridicată în orice moment de către Germania, ceea ce ar 
fi sporit tulburarea şi pericolul în care se aflau. De aceea, 
Beneş a lăsat ca problema să cadă, fără comentarii sau 
angajamente, şi nu a mai fost reluată timp de un an. In 
toamna anului 1936, preşedintele Beneş a primit un 
mesaj de la o înaltă autoritate militară din Germania, în 
care se arăta că, dacă voia să se folosească de oferta 
Fuhrerului, ar trebui să se grăbească, pentru că, în 
curând, vor avea loc evenimente care vor face 
nesemnificativ orice ajutor pe care el l-ar putea da 
Germaniei. 

In timp ce Beneş reflecta asupra acestui lucru 
tulburător, îşi dădu seama că, prin intermediul ambasadei 
sovietice de la Praga, circulau comunicaţii între 
personalităţi importante din Rusia şi guvernul german. 
Aceasta era o parte a conspirației armatei şi a 
comunicaţiilor din vechea gardă pentru răsturnarea lui 
Stalin şi instaurarea unui nou regim, bazat pe o politică 
progermană. Preşedintele Beneş n-a pierdut timpul şi a 
comunicat lui Stalin tot ce a putut afla.1% După aceasta, a 


10 Totuşi, există oarecare dovezi că informaţia lui Beneş a fost 
împărtăşită poliţiei cehe de GPU, care a vrut ca aceasta să ajungă la 
Stalin din sursă străină, prietenească. Aceasta nu a diminuat serviciul 
făcut de Beneş lui Stalin şi este deci irelevant. 

urmat epurarea nemiloasă, dar poate nu inutilă, militară 
şi politică, în Rusia sovietică şi seria de procese din 
ianuarie 1937, în care acuzatorul public Vişinski a jucat un 
rol atât de important. 

Deşi este foarte improbabil ca vechea-gardă a 
comuniştilor să fi făcut cauză comună cu şefii militari sau 
vice versa, ei erau probabil geloşi pe Stalin, care îi 
înlăturase. Probabil că a fost convenabil să scape de ei în 
acelaşi timp, conform standardelor unui stat totalitar. 
Zinoviev, Buharin şi alţi conducători iniţiali ai revoluţiei, 
mareşalul Tukacevski, care fusese invitat să reprezinte 
Uniunea Sovietică la încoronarea regelui George al VI-lea 
şi multe alte înalte oficialități ale armatei, au fost 
împuşcaţi. În total, nu mai puţin de cinci mii de ofiţeri 
superiori cu grad mai mare de căpitan, au fost „lichidaţi”. 
Armata rusă a fost epurată de elementele ei progermane 
cu un preţ uriaş în domeniul eficienţei militare. Guvernul 
sovietic s-a înclinat mult împotriva Germaniei. Stalin era 
conştient că avea o datorie personală faţă de 
preşedintele Beneş, iar guvernul sovietic avea o foarte 
puternică dorinţă de a-l ajuta pe el şi ţara sa ameninţată, 
împotriva pericolului nazist. Situaţia era desigur bine 
înţeleasă de Hitler, dar nu-mi dau seama dacă guvernele 
britanic şi francez erau conştiente. Pentru domnul 
Chamberlain şi pentru Statele Majore britanic şi francez, 
epurarea din 1937 s-a prezentat în principal ca o răfuială 
internă a armatei ruse şi ca o imagine a Uniunii Sovietice 
măcinată de ură şi răzbunări feroce. Acesta era probabil 
un punct de vedere excesiv; pentru că un sistem de 
guvernare bazat pe teroare poate să fie întărit printr-o 
afirmare nemiloasă şi plină de succes a puterii lui. Faptul 
relevant pentru scopurile relatării de faţă îl constituie 

strânsă!! asociere între Rusia şi Cehoslovacia şi între 
Stalin şi Beneş. 

Dar nici încordările interne din Germania şi nici 
legăturile dintre Beneş şi Stalin nu erau cunoscute lumii 
din afară, şi nu erau apreciate de miniştrii francezi sau 
britanici. Linia Siegfried, deşi neterminată, părea un 
obstacol înfricoşător. Forţa şi puterea de luptă a armatei 
germane, aşa nouă cum era, nu putea fi estimată corect 
şi era cu siguranţă exagerată. Mai planau de asemenea 
pericolele nemăsurate ale unui atac aerian asupra unor 
oraşe neapărate. Dar mai presus de toate, era oroarea 
faţă de război ce domnea în inimile democraţiilor. 

Cu toate acestea, la 12 iunie, domnul Daladier, noul 
premier al Franţei, a reînnoit jurământul din 14 martie al 
predecesorului său, şi a declarat că angajamentele 
Franţei faţă de Cehoslovacia „sunt sacre şi nu pot fi 
ocolite”. Această declaraţie considerabilă a măturat toate 
pălăvrăgelile în legătură cu faptul că Tratatul de la 
Locarno, din urmă cu treisprezece ani, ar fi lăsat implicit 
vagi problemele estului, până la un Locarno răsăritean. 
Nu încape îndoială în faţa istoriei că Tratatul dintre Franţa 
şi Cehoslovacia din 1924 era complet valabil nu doar 
juridic ci şi în faptă, şi că acest lucru a fost confirmat de 
şefii succesivi ai guvernului francez în toate împrejurările 
anului 1938. 

Dar, în această problemă, Hitler era convins că doar 
judecata lui era sănătoasă şi, la 18 martie, el a dat 
directiva finală cu privire la atacul împotriva 
Cehoslovaciei; cu această ocazie, el s-a gândit să-şi 
liniştească generalii îngrijoraţi. El i-a spus generalului 


11 Documente Nurenberg, p. II, N. 10. 

Keitel: „Am să decid să acţionez împotriva Cehoslovaciei 
doar dacă voi fi ferm convins, ca şi în cazul zonei 
demilitarizate regiunea Rinului şi al intrării în Austria, că 
Franţa nu va reacţiona şi Anglia nu va interveni”.!? 

La 26 iulie 1938, Chamberlain a anunțat 
Parlamentului misiunea Lordului Runciman la Praga, cu 
scopul de a căuta o soluţie acolo pentru un aranjament 
Între guvernul ceh şi domnul Henlein. A doua zi, cehii au 
scos o schiţă de statut al minorităţilor naţionale care să 
constituie o bază de negocieri. In aceeaşi zi, Lordul 
Halifax a afirmat în Parlament: „Nu cred că cei 
responsabili din guvernele din vreo ţară din Europa de azi 
vor război”. La 3 august, Lordul Runciman a ajuns la 
Praga şi au avut loc o serie de discuţii interminabile şi 
complicate cu diferitele părţi interesate. După două 
săptămâni, aceste negocieri s-au întrerupt şi apoi 
evenimentele s-au succedat rapid. 

La 27 august, Ribbentrop, acum ministru de 
Externe, a informat în legătură cu o vizită a 
ambasadorului italian la Berlin, care „primise o altă 
instrucţiune scrisă de la Mussolini, prin care acesta cerea 
ca Germania să-i comunice din timp data probabilă a 
acţiunii împotriva Cehoslovaciei.” Mussolini cerea o 
asemenea notificare pentru „a putea lua din timp 
măsurile necesare la frontiera cu Franţa”. 


x k x 


Îngrijorarea a crescut permanent în cursul lunii 
august, iar în după-amiaza zilei de 2 septembrie, am 
primit un mesaj de la ambasadorul sovietic că ar dori să 


12 Documente Nurenberg, p.ll, N.10. 


226 


vină la Chartwell să mă vadă imediat într-o problemă 
urgentă. Eu avusesem de câtva timp relaţii personale 
prieteneşti cu domnul Maiski, care se vedea des şi cu fiul 
meu Randolph. L-am primit pe ambasador şi, după câteva 
preliminarii, el mi-a spus în amănunte precise şi oficiale 
povestea relatată mai jos. Inainte de a merge prea 
departe, mi-am dat seama că îmi făcea o declaraţie, mie, 
o persoană particulară, pentru că guvernul sovietic 
prefera canalul acesta în locul unei oferte directe făcute 
Ministerului de Externe, care putea să o respingă. Se 
intenţiona clar ca eu să informez guvernul Majestății Sale 
despre ceea ce mi s-a spus. Lucrul acesta nu a fost chiar 
exprimat în cuvinte de către ambasador, dar era 
subînţeles prin faptul că nu mi s-a cerut să rămână un 
secret. Cum problema mi s-a părut de primă importanţă, 
am fost atent să nu influenţez luarea ei în considerare de 
către Halifax şi Chamberlain, implicându-mă personal în 
vreun fel sau folosind un limbaj care să nască o 
controversă între noi. 
Esenţa celor spuse de el a fost următoarea: 


Însărcinatul cu afaceri francez de la Moscova 
(ambasadorul fiind în concediu) fusese în aceeaşi zi 
la domnul Litvinov şi, în numele guvernului francez, 
a întrebat ce ajutor ar da Rusia Cehoslovaciei în 
cazul unui atac german, având în vedere în special 
greutăţile pe care le creează neutralitatea Poloniei 
şi României. Litvinov a răspuns că Uniunea Sovietică 
a decis să-şi îndeplinească obligaţiile. El a 
recunoscut dificultăţile create de atitudinea Poloniei 
şi României, dar gândea că, în cazul României, ele 
puteau fi depăşite. Dacă, de exemplu, Liga decidea 

că Cehoslovacia era victima şi că Germania era 
agresorul, aceasta ar convinge probabil România să 
permită trupelor ruseşti şi forţelor aeriene să treacă 
prin teritoriul ei. 

Chiar dacă Consiliul Ligii nu ar fi în 
unanimitate de acord, domnul Litvinov considera că 
decizia unei majorităţi ar fi suficientă şi că România 
s-ar asocia probabil la aceasta. El sfătuia deci 
convocarea Consiliului, conform articolului 11, pe 
motiv că exista pericol de război şi că puterile Ligii 
trebuiau să se consulte. Cu cât se făcea mai repede 
lucrul acesta, cu atât mai bine, întrucât timpul poate 
fi foarte scurt. Trebuie să aibă loc convorbiri 
imediate între Statele Majore ale Rusiei, Franţei şi 
Cehoslovaciei, cu privire la căile şi mijloacele de a 
da ajutor. 

El a susținut de asemeni ideea unor 
consultaţii între puterile paşnice în privinţa celei mai 
bune metode de apărare a păcii, avându-se în 
vedere poate o declaraţie comună care să includă 
Franţa, Rusia şi Mare Britanie. El credea că Statele 
Unite vor da un sprijin moral unei asemenea 
declaraţii. 


Asta mi-a spus domnul Maiski. Eu am răspuns că e 


imposibil ca guvernul britanic să ia în considerare noi 
măsuri, până când sau dacă va apare o nouă ruptură în 
negocierile Henlein-Beneş, pentru care vina nu putea fi 
atribuită în niciun fel guvernului Cehoslovaciei. Noi nu 
vom vrea să-l irităm pe Hitler, dacă el se gândeşte cu 
adevărat la o soluţie paşnică. 


Am trimis Lordului Halifax un raport despre toate 

astea, de îndată ce le-am dictat. El a răspuns la 5 
septembrie într-o manieră reţinută, arătând că nu crede, 
în prezent, că o acţiune de genul acesta, propusă pe baza 
Articolului 11, ar fi de ajutor, dar că va reţine ideea: 
„Acum cred, aşa cum aţi indicat, că ar trebui să revedem 
situaţia în lumina raportului cu care s-a întors Henlein de 
la Berchtesgaden.” El a adăugat că situaţia rămâne foarte 
serioasă. 

În articolul de fond din 7 septembrie al ziarului 
Times, scria: 


Dacă sudeţii cer acum mai mult decât este 
dispus să accepte guvernul ceh în ultimul lui set de 
propuneri, nu se poate presupune decât că germanii 
vor mai mult decât o simplă înlăturare a lipsei de 
drepturi pentru cei care nu se simt în largul lor în 
cadrul republicii cehoslovace. In acest caz, ar merita 
poate mai curând ca guvernul cehoslovac să se 
gândească dacă n-ar trebui să elimine cu totul 
proiectul, care a fost primit favorabil în unele 
cercuri, de a face Cehoslovacia un stat mai omogen, 
prin cedarea acelei populații străine care este 
apropiată de națiunea de care e unită prin rasă. 


Asta implica desigur predarea întregii linii de 
fortificaţii din Boemia. Deşi guvernul britanic a declarat 
imediat că articolul din Times nu reprezintă punctul lui de 
vedere, opinia publică din străinătate, în special din 
Franţa, era departe de a fi liniştită. Domnul Bonnet, pe 

atunci ministru de Externe, declară că, la 10 septembrie 
1938, a pus următoarea întrebare ambasadorului nostru 
la Paris, Sir Eric Phipps: „Mâine, Hitler ar putea ataca 
Cehoslovacia. Dacă o face, Franţa va mobiliza imediat. Ea 
se va întoarce spre voi şi va spune: «Noi nu vom sta pe 
loc, veniţi şi voi cu noi?» Care va fi răspunsul Marii 
Britanii?” lată care a fost răspunsul, aprobat de Cabinet, 
trimis de Lordul Halifax prin Sir Eric Phipps, pe data de 
12: 


Recunosc desigur cât de important ar fi 
pentru guvernul francez să aibă un răspuns direct la 
această întrebare. Dar aşa cum i-aţi subliniat lui 
Bonnet, întrebarea însăşi, deşi simplă ca formă, nu 
poate fi disociată de condiţiile în care ar putea fi 
pusă şi care, în etapa actuală, sunt absolut 
ipotetice. 

In plus, în această chestiune, este imposibil 
pentru guvernul Majestății Sale să se preocupe doar 
de poziţia lui, întrucât, în cazul oricărei decizii la 
care ar ajunge, sau al oricărei acţiuni pe care ar 
întreprinde-o, el ar angaja de fapt Dominioanele. Cu 
siguranţă că guvernele lor nu vor dori în niciun chip 
ca decizia să fie luată în numele lor înainte de 
apariţia condiţiilor reale, pe care ar dori să le judece 
ele însele. 

Deci, în măsura în care sunt în situaţia de a da 
vreun răspuns, în această etapă, întrebării domnului 
Bonnet, acesta ar trebui să fie anume că, în timp ce 
guvernul Majestății Sale nu va permite niciodată ca 
securitatea Franţei să fie ameninţată, el nu poate 
face declaraţii precise despre caracterul viitoarelor 

sale acţiuni sau despre momentul când vor fi făcute, 
în condiţii care nu pot fi prevăzute în momentul de 
faţă. 


La afirmaţia că guvernul Majestății Sale nu va 
permite niciodată ca securitatea Franţei să fie 
ameninţată: francezii au întrebat la ce ajutor se puteau 
aştepta dacă Franţa ar fi ameninţată”. După Bonnet, 
Londra ar fi răspuns: două divizii nemotorizate şi 150 de 
avioane, în primele şase luni de război. Dacă domnul 
Bonnet căuta o scuză pentru a-i lăsa pe cehi în voia sorții, 
trebuie recunoscut că aceste tatonări au avut un oarecare 
succes. 

În aceeaşi zi de 12 septembrie, la Nurenberg, la o 
adunare de partid, Hitler i-a atacat violent pe cehi, care, a 
doua zi, au replicat prin introducerea legii marţiale în 
anumite districte ale republicii. La 14 septembrie, 
negocierile cu Henlein au fost total întrerupte iar pe data 
de 15, conducătorul sudeţilor a fugit în Germania. 

Culmea crizei fusese acum atinsă. 


13 Apărut în Georges Bonnet, De Washington au Quai d'Orsay, pag. 
300-1. 

Capitolul XIV 
TRAGEDIA DE LA 
MUNCHEN 


Multe volume s-au scris şi se vor scrie despre criza 
care s-a terminat la Munchen prin sacrificarea 
Cehoslovaciei, iar aici am intenţia de a da câteva fapte 
cardinale şi a stabili principalele proporții ale 
evenimentului. La adunarea Ligii Naţiunilor din 21 
septembrie, Litvinov a dat un avertisment oficial: 


În momentul de faţă, Cehoslovacia suferă un 
amestec în treburile ei interne din partea statelor 
vecine şi este ameninţată public, cu glas tare, că va 
fi atacată. Unul dintre cele mai vechi, mai cultivate 
şi mai muncitoare popoare din Europa, care şi-a 
cucerit independenţa după secole de oprimare, ar 
putea, azi sau mâine, să decidă să ia armele în 
mână pentru a apăra această independenţă... Cu 
câteva zile înainte de a pleca spre Geneva, când 
guvernul francez a întrebat, pentru prima oară, care 

este atitudinea noastră în eventualitatea unui atac 
asupra Cehoslovaciei, am dat, în numele guvernului 
meu, următorul răspuns perfect clar, fără 
ambiguităţi: 

„Avem. intenţia să ne îndeplinim obligaţiile 
conform pactului şi, împreună cu Franţa, să 
acordăm asistenţă Cehoslovaciei pe căile care ne 
sunt deschise. Ministerul nostru de Război este gata 
să participe la o conferinţă cu reprezentanţi ai 
Ministerelor de Război francez şi cehoslovac pentru 
a discuta măsurile potrivite momentului...” 

Abia în urmă cu două zile, guvernul 
cehoslovac a adresat o întrebare oficială guvernului 
meu dacă Uniunea Sovietică este pregătită, în 
concordanţă cu Pactul sovieto-ceh, să dea 
Cehoslovaciei ajutor imediat şi efectiv, în cazul că 
Franţa, loială obligaţiilor ei, va acorda o asistenţă 
similară, la care guvernul meu a dat un răspuns clar 
în sens afirmativ. 


Această declaraţie publică şi categorică a uneia 
dintre cele mai mari puteri interesate nu a jucat niciun rol 
în negocierile domnului Chamberlain sau în conducerea 
de către francezi a crizei. De fapt, oferta sovieticilor a fost 
ignorată. Ei nu au fost puşi în balanţă împotriva lui Hitler 
şi au fost trataţi cu o indiferenţă - ca să nu spunem 
dispreţ - care a lăsat urme în mintea lui Stalin. 
Evenimentele şi-au urmat cursul, de parcă Rusia Sovietică 
n-ar fi existat. Lucrul acesta a fost plătit scump mai 
târziu. 

În seara zilei de 26, Hitler a vorbit la Berlin. El s-a 
referit la Anglia şi Franţa cu fraze curtenitoare, lansând în 

acelaşi timp un atac aspru şi brutal împotriva lui Beneş şi 
a cehilor. El a spus categoric că cehii trebuie să plece din 
regiunea sudetă dar, odată cu rezolvarea acestui lucru, 
nu-l mai interesa ce se întâmplă cu Cehoslovacia. Aceasta 
e ultima pretenție teritorială pe care o am în Europa. „Pe 
la ora 8 în seara aceea, domnul Leeper, pe atunci şeful 
departamentului de presă al Ministerului de Externe, a 
prezentat ministrului de Externe un comunicat a cărui 
esenţă este următoarea: 


Dacă, în ciuda eforturilor primului-ministru 
britanic, Germania atacă Cehoslovacia, rezultatul 
imediat trebuie să fie acela că Franţa va fi obligată 
prin legământ să vină în ajutorul ei, iar Marea 
Britanie şi Rusia se vor situa cu siguranţă alături de 
Franţa. 


Acesta a fost imediat aprobat de Lordul Halifax şi a 
fost imediat emis. Se părea că sosise momentul ciocnirii 
şi că forţele opuse erau aliniate. Cehii aveau un milion şi 
jumătate de oameni înarmaţi, în spatele celei mai 
puternice linii de fortificaţie din Europa, echipați de o 
maşină industrială foarte organizată şi puternică. Armata 
franceză era parţial mobilizată şi, deşi cu reţinere, 
miniştrii francezi erau de acord să-şi onoreze obligaţiile 
faţă de Cehoslovacia. În 28 septembrie la ora 11.20 a.m., 
Amiralitatea a dat ordin de mobilizare a flotei britanice. 


x k x 


Începuse deja o luptă intensă, necontenită între 
Führer şi consilierii lui de specialitate. Criza părea să 

ofere toate condiţiile de care se temeau generalii 
germani. Între treizeci şi patruzeci de divizii cehe se 
desfăşurau la frontiera estică a Germaniei, iar armata 
franceză, cu un scor de aproape opt la unu, presa cu 
toată greutatea asupra fortificațiilor din vest. O Rusie 
ostilă putea acţiona de pe aeroporturile cehe, iar 
armatele ruseşti îşi puteau croi drum înainte prin Polonia 
sau România. Câţiva dintre ei au făcut un complot ca să-l 
aresteze pe Hitler şi să „imunizeze Germania împotriva 
acestui nebun”. Alţii au declarat că moralul scăzut al 
populaţiei germane nu era capabil să susţină un război 
european, iar forţele armate germane nu erau încă 
pregătite pentru aşa ceva. Amiralul Raeder, şeful 
Amiralității germane, a făcut un apel vehement către 
Fuhrer şi care a fost subliniat câteva ore mai târziu de 
ştirea că flota britanică se mobiliza. Hitler a oscilat. La ora 
2 noaptea, postul de radio german transmitea o 
dezminţire oficială, afirmând că Germania nu intenţiona 
să mobilizeze pe 29, iar la 11.45 a.m., în aceeaşi zi, 
agenţia germană oficială de ştiri a transmis presei 
britanice o declaraţie similară. Incordarea acestui om 
singur şi a uluitoarei lui puteri de voinţă trebuie să fi fost 
foarte puternică în acel moment. Era evident că ajunsese 
în pragul unui război general. Putea să se arunce în foc în 
condiţiile unei opinii publice nefavorabile şi a avertizărilor 
şefilor armatei, marinei şi forţelor aeriene? Pe de altă 
parte, putea oare să dea înapoi, când trăise atât de multă 
vreme pe baza prestigiului? 

Dar domnul Chamberlain era şi el activ, iar acum 
controla în mod absolut politica externă britanică. Lordul 
Halifax, în ciuda. Unor îndoieli crescânde provenite din 
atmosfera din departamentul său, urma îndrumările 


235 


şefului. Cabinetul era adânc perturbat, dar asculta. 
Majoritatea guvernamentală din Camera Comunelor era 
mânuită cu îndemânare. Un om, unul singur, conducea 
treburile noastre. El nu dădea înapoi nici de la 
răspunderea pe care aceasta o implica, nici de la 
oboseala personală pe care o cerea. La 14 septembrie, el 
îi telegrafiase lui Hitler, din iniţiativă proprie, propunându- 
i să se ducă să-l vadă. În total, primul-ministru a zburat 
de trei ori în Germania, atât el cât şi Lordul Runciman 
fiind convinşi că doar cedarea regiunii sudete îl va 
convinge pe Hitler să nu atace Cehoslovacia. Ultima 
ocazie a fost la Munchen, unde erau de faţă şi domnul 
Daladier, premierul Franţei, precum şi Mussolini. Rusia nu 
fusese invitată. Nici cehilor înşişi nu li s-a permis să fie 
prezenţi la întâlniri. Guvernul ceh a fost informat în 
termeni seci, în seara de 28, că o conferinţă a celor patru 
puteri europene va avea loc a doua zi. Intre cei „Patru 
mari” s-a ajuns repede la o înţelegere. Convorbirile au 
început la amiază şi au ţinut până la ora două noaptea. S- 
a elaborat un memorandum care s-a semnat pe 30 
septembrie la ora 2 dimineaţa. In esenţă, era vorba 
despre acceptarea cererilor germane. Regiunea sudetă 
urma să fie evacuată în cinci etape, începând cu 1 
octombrie, şi să fie încheiată în decurs de zece zile. O 
comisie internaţională avea să stabilească frontiera 
finală. 

Documentul a fost pus în faţa delegaților cehi. Ei s- 
au înclinat în faţa deciziilor. Au spus că: „Vor să se 
menţioneze că protestează în faţa lumii împotriva unei 
decizii la care nu au luat parte.” Preşedintele Beneş şi-a 
dat demisia pentru că „el s-ar putea dovedi o piedică în 
evenimentele la care trebuie să se adapteze noul nostru 

stat.” El a plecat din Cehoslovacia şi a găsit adăpost în 
Anglia.  Dezmembrarea Cehoslovaciei a continuat. 
Germanii nu erau singurii vulturi ce zburau deasupra 
hoitului. Guvernul polonez a trimis un ultimatum de 
douăzeci şi patru de ore, cerându-le cehilor predarea 
districtului de frontieră Teschen. Nu exista posibilitatea 
de a rezista acestei cereri dure. Ungurii au venit şi ei cu 
pretenţiile lor. 

Când cei patru oameni de stat aşteptau ca experții 
să  schiţeze documentele finale, primul-ministru l-a 
întrebat pe Hitler dacă ar fi dispus la o conversație în 
particular. Hitler „s-a grăbit să accepte ideea”. Cei doi 
conducători s-au întâlnit în apartamentul lui Hitler din 
Munchen, în dimineaţa zilei de 30 septembrie, şi au fost 
singuri, cu excepţia interpretului. Chamberlain a scos un 
proiect de declaraţie pe care îl pregătise şi în care se 
proclama că „problema relaţiilor anglo-germane este de 
primă importanţă pentru cele două ţări şi pentru Europa” 
şi că „Noi socotim înţelegerea semnată noaptea trecută şi 
înţelegerea navală anglo-germană ca simbolice pentru 
dorinţa ambelor noastre popoare de a nu mai pomi din 
nou la război unul împotriva celuilalt.” 

Hitler a citit-o şi a semnat-o fără ezitare. 

Chamberlain s-a întors în Anglia. La Heston, unde a 
aterizat, el a fluturat declaraţia comună pe care o 
semnase Hitler la cererea lui şi a citit-o mulţimii de 
notabilităţi şi altora care au venit să-l primească. Când 
maşina lui a pornit de la aeroport prin mulţimea care 
ovaţiona, i-a spus lui Halifax, care şedea alături de el: 

„Toate astea se vor termina peste trei luni”; apoi, de la 
ferestrele din Downing Street, a fluturat din nou foaia de 
hârtie, folosind aceste vorbe: „Aceasta este a doua oară 
în istoria noastră când pacea s-a întors din Germania în 
Downing Street în mod onorabil. Eu cred că asta 
înseamnă pace pentru epoca noastră. 14” 

Judecata lui Hitler fusese încă o dată, în mod 
categoric, justificată. Statul Major german era total uluit. 
Din nou, Fuhrerul avusese dreptate în cele din urmă. EIl, 
doar cu geniul şi intuiţia lui, apreciase just toate condiţiile 
militare şi politice. Încă o dată, ca şi în cazul regiunii 
Rinului, conducerea  Fuhrerului a triumfat, peste 
obstrucţia şefilor militari germani. Toţi acei generali erau 
bărbaţi patrioţi. Ei doreau să-şi vadă patria recăpătându- 
şi poziţia în lume. Ei se devotau zi şi noapte fiecărui 
proces care putea întări armata germană. De aceea, ei au 
simţit că li se frânge inima pentru că s-au situat atât de 
mult sub nivelul evenimentului, iar în multe cazuri, 
antipatia şi neîncrederea lor faţă de Hitler fusese 
copleşită de talentele lui de conducător şi de norocul lui 
miraculos. Cu siguranţă că era o stea ce trebuia urmată, 
cu siguranţă că era un conducător care trebuia ascultat. 
Astfel, Hitler a devenit stăpânul necontestat al Germaniei 
şi se deschisese calea pentru realizarea scopului cel 
mare. Conspiratorii s-au dat la fund şi nu au fost trădaţi 
de camarazii lor militari. 


x k x 


Nu este uşor în zilele de acum, după ce am trecut 


14 Vezi Feiling, op. cit., pag. 376-381. 

cu toţii prin ani de intens stres moral şi fizic şi de 
oboseală, să înfăţişăm pentru o altă generaţie, pasiunile 
care au frământat Britania în legătură cu înţelegerea de 
la Munchen. Familiile şi prietenii mei conservatori, cu care 
eram în contact intim, erau divizați cum n-au mai fost 
vreodată. Bărbaţi şi femei, care fuseseră mult timp legaţi 
prin relaţii de partid, sociale sau prin legături familiale, se 
uitau urât unii la alţii, dispreţuitori sau furioşi. Problema 
nu putea fi rezolvată de mulțimile care l-au întâmpinat cu 
ovaţii pe domnul Chamberlain la întoarcerea de la 
aeroport sau care au blocat Downing Street şi 
împrejurimile, şi nici de eforturile dublate ale miniştrilor şi 
partizanilor progermani. Noi, care eram în minoritate în 
acel moment, eram nepăsători la glumele şi privirile urâte 
ale suporterilor guvernului. Cabinetul era zguduit până în 
temelii, dar evenimentul se întâmplase şi ei îşi strângeau 
rândurile. Un singur ministru a făcut opinie separată. 
Primul Lord al Amiralității, domnul Duff Cooper, şi-a dat 
demisia din înalta lui funcţie, de care se arătase demn, 
mobilizând flota. În momentul în care domnul 
Chamberlain stăpânea în mod covârşitor opinia publică, el 
şi-a croit drum prin mulţimea fericită ca să-şi declare 
totala opoziţie faţă de conducător. 

În deschiderea dezbaterii de trei zile cu privire la 
Munchen, el şi-a ţinut cuvântarea de demisie. Acesta a 
constituit un incident important în viaţa noastră 
parlamentară. Vorbind cu uşurinţă şi fără însemnări, el a 
ţinut sub vraja lui timp de patruzeci de minute o 
majoritate ostilă a partidului său. A fost uşor pentru 
liberali şi laburişti, care erau în opoziţie faţă de guvernul 
zilei, să-l aplaude. Era o ceartă în interiorul Partidului 
Conservator. 

Dezbaterea care a avut loc a fost meritorie pentru 
emoţiile pe care le-a stârnit şi pentru chestiunile aflate în 
discuţie. Îmi amintesc bine că, atunci când am spus că 
„Noi am suferit o înfrângere totală şi absolută”, furtuna 
care s-a dezlănţuit a făcut necesar să mă opresc un timp, 
înainte de a relua. Exista o admiraţie largă şi sinceră faţă 
de eforturile perseverente şi ferme ale domnului 
Chamberlain de a menţine pacea şi faţă de eforturile 
personale pe care le făcuse. Este imposibil în acest sens 
să eviţi de a face un lung şir de calcule şi aprecieri greşite 
asupra oamenilor şi faptelor pe care el s-a bazat, dar 
motivările care l-au inspirat nu au fost niciodată puse la 
îndoială; iar drumul pe care a mers, a necesitat un curaj 
moral de cel mai înalt grad. Pentru asta l-am lăudat doi 
ani mai târziu, în cuvântul meu după moartea lui. 

A existat de asemeni un şir de argumente serioase 
şi practice, dar nu favorabile, pe baza cărora guvernul se 
putea  autolinişti. Nimeni nu putea nega că eram 
îngrozitor de nepregătiţi pentru război. Cine dovedise mai 
mult acest lucru decât mine şi prietenii mei? Marea 
Britanie permisese să se lase depăşită de puterea forţelor 
aeriene germane. Toate punctele noastre vulnerabile 
erau neprotejate. Abia o sută de tunuri antiaeriene 
puteau fi găsite pentru apărarea celui mai mare oraş şi 
centru populat din lume; iar acestea erau în mare măsură 
în mâinile unor oameni neinstruiţi. În ipoteza că Hitler a 
fost onest şi s-a obţinut într-adevăr o pace durabilă, 
Chamberlain avea dreptate. Dacă însă, din nefericire, el 
fusese înşelat, ar trebui măcar să obţinem un timp ca să 
ne tragem răsuflarea şi să reparăm cele mai grave dintre 
neglijenţele noastre. Aceste considerente, precum şi 
uşurarea şi bucuria generală că ororile războiului fuseseră 

temporar evitate, cereau consimţământul loial al masei 
suporterilor guvernului. Camera a aprobat, cu 366 voturi 
contra 144, politica guvernului Majestății Sale „prin care 
războiul a fost evitat în criza recentă”. Cei treizeci sau 
patruzeci de conservatori potrivnici nu au putut decât să 
se abţină. Acest lucru a fost făcut în mod oficial şi unitar. 
La 1 noiembrie, un necunoscut, un doctor Hacha, a 
fost ales în locul vacant de preşedinte al rămăşiţelor 
Cehoslovaciei. Un nou guvern a intrat în funcţie în 
Cehoslovacia. „Condiţiile din Europa şi din lume în 
general”, a spus ministrul de Externe al acestei 
administrații oropsite, „nu sunt de natură să putem spera 
la o perioadă de calm în viitorul apropiat.” Şi Hitler 
gândea la fel. La începutul lui noiembrie, Germania a 
făcut o împărţire oficială a rămăşiţelor. Polonia nu a fost 
deranjată în ocuparea Teschenului. Slovacii, care fuseseră 
folosiţi ca pion de către Germania, au căpătat o 
autonomie precară. Ungaria a căpătat o bucată de carne 
pe seama Slovaciei. Când aceste consecinţe ale 
Munchenului au fost menţionate în Camera Comunelor, 
domnul Chamberlain a explicat că oferta franceză şi 
britanică privind acordarea unui garanţii internaţionale 
Cehoslovaciei, care fusese dată după Pactul de la 
Munchen, nu se referea la frontierele existente ale 
statului ci se referea doar la ipotetica problemă a unei 
agresiuni neprovocate. „Ceea ce facem noi acum”, a spus 
el cu multă detaşare, „este să fim martori la reajustarea 
frontierelor stabilite prin Tratatul de la Versailles. Nu ştiu 
dacă oamenii care au stabilit aceste frontiere s-au gândit 
că ele vor rămâne permanent aşa cum au fost fixate. Mă 
îndoiesc că da. Se aşteptau probabil că, din timp în timp, 
frontierele vor trebui să fie ajustate... Cred că am vorbit 

destul despre Cehoslovacia...” Totuşi s-a mai ivit şi altă 
ocazie. 

S-a dezbătut mult problema cine a câştigat mai mult 
în forţă în anul care a urmat după München: Hitler sau 
Aliaţii. Multe persoane din Britania, care ne cunoşteau 
goliciunea, au avut un sentiment de uşurare că, odată cu 
trecerea fiecărei luni, forţa noastră aeriană se dezvolta, 
iar tipurile de Hurricane şi Spitfire se apropiau de 
finalizare. Numărul escadrilelor formate creştea, iar 
tunurile antiaeriene se înmulţeau. De asemeni, începuse 
să se învioreze presiunea generală asupra industriei 
privind pregătirile pentru război, dar aceste îmbunătăţiri, 
oricât de valoroase erau, erau încă mici în comparaţie cu 
puternicul avans al armatelor germane. După cum se 
explicase, producţia de muniţie pe plan naţional e o 
treabă de patru ani. În primul an nu se obţine nimic, în al 
doilea foarte puţin, în al treilea mult, iar în al patrulea un 
şuvoi. Germania lui Hitler era deja în al treilea sau în al 
patrulea an de pregătiri intense, în condiţii asemănătoare 
cu cele din timp de război. Britania, pe de altă parte, se 
mişcase doar pe o bază ce nu cerea urgenţă, cu un 
impuls mai slab şi pe o scară mult mai mică. În 1938-39, 
toate cheltuielile militare britanice atinseseră 304 
milioane lire:5, în timp ce cele germane erau de cel puţin 
1000 milioane lire. Este probabil că, în acest ultim an 
înainte de izbucnirea războiului, Germania să fi produs cel 
puţin dublu, posibil chiar triplu faţă de câtă muniţie au 


15 1937-38: 234 milioane £. În 1938-39: 304 milioane £. În 1939-40: 
367 milioane £. 

produs Britania şi Franţa la un loc şi de asemeni că 
planurile de producţie a tancurilor ajunseseră la 
capacitate deplină. Ei căpătau deci armele într-un ritm 
mult mai rapid decât noi. 

Subjugarea Cehoslovaciei răpea Aliaților armata 
cehă de douăzeci şi una de divizii regulate şi 
cincisprezece sau şaisprezece divizii de linia doua deja 
mobilizate precum şi linia lor fortificată din munţi care, în 
zilele Munchenului, necesitase desfăşurarea a treizeci de 
divizii germane, adică întreaga forţă a armatei germane 
mobile şi pe deplin instruite. După spusele generalilor 
Halder şi Jodl, în vest, în timpul aranjamentelor de la 
Munchen, rămăseseră doar treisprezece divizii, dintre 
care doar cinci erau formate din trupe de primă linie. Noi 
am suferit desigur o pierdere prin căderea Cehoslovaciei, 
echivalentă cu circa treizeci şi cinci de divizii. În plus, 
uzinele Skoda, al doilea arsenal ca importanţă din Europa 
centrală, care  produseseră între august 1938 şi 
septembrie 1939 aproape tot atât cât producţia fabricilor 
britanice de arme în acea perioadă, au trebuit, fără voie, 
să treacă de partea cealaltă. În timp ce în toată Germania 
se lucra sub presiune intensă, aproape ca în timp de 
război, muncitorii francezi obţinuseră, încă din 1936, mult 
dorita săptămână de lucru de patruzeci de ore. Şi mai 
dezastruoasă era modificarea forţei relative a armatelor 
franceză şi germană. Cu fiecare lună care trecea, după 
1938, armata germană creştea nu doar ca număr de 
formaţiuni şi acumulare de rezervişti ci şi în calitate şi 
maturitate. Avansarea în instruire şi eficienţă ţinea pasul 
cu echipamentul tot mai numeros. Armata franceză nu 
dispunea de o asemenea îmbunătăţire sau expansiune. 
Ea era depăşită la fiecare cotitură. În 1935, Franţa, fără 

aliaţii ei anteriori, ar fi putut invada şi ocupa Germania, 
aproape fără lupte serioase. In 1936, încă nu exista 
îndoială asupra forţei ei covârşitor superioare. Noi ştim 
acum, în urma dezvăluirilor germane, că aceasta a 
continuat în 1938 şi tocmai cunoaşterea slăbiciunii lor a 
îndemnat înaltul comandament german să facă totul 
pentru a-l reţine pe Hitler de la fiecare dintre loviturile lui 
de succes prin care i s-a mărit faima. In anul de după 
Munchen, pe care îl examinăm acum, armata germană, 
deşi încă mai slabă în rezervişti instruiți decât cea 
franceză, se apropia de eficienţa maximă. Intrucât se 
baza pe o populaţie dublă decât a Franţei, era doar o 
chestiune de timp până putea deveni mai puternică 
conform oricărui test. Germanii aveau şi un avantaj 
moral. Dezertarea unui aliat, mai ales din teamă de 
război, subminează starea de spirit a oricărei armate. 
Sentimentul de a fi forţaţi să cedeze îi deprimă atât pe 
ofiţeri cât şi pe oameni. In timp ce, de partea germană, 
încrederea, succesul şi sentimentul de forţă crescândă 
înflăcărau instinctele marţiale ale rasei, recunoaşterea 
slăbiciunii descuraja militarii francezi de orice grad. 

Totuşi, exista o sferă vitală în care am început să 
depăşim Germania şi să ne îmbunătăţim poziţia. In 1938, 
procesul de înlocuire a avioanelor de luptă britanice 
biplane, de tipul Gladiator, cu tipurile moderne Hurricane 
şi mai târziu Spitfire tocmai începuse. In septembrie 
1938, aveam doar cinci escadrile pe avioane Hurricane. In 
plus, se permisese scăderea rezervelor şi pieselor de 
schimb pentru avioanele mai vechi, pentru că începeau 

să fie scoase din uz. Germanii erau cu mult înaintea 
noastră în înlocuirea cu tipuri mai noi de avioane de 
luptă. Ei aveau deja un număr destul de mare de ME 109, 
împotriva cărora vechile noastre avioane ar fi mers foarte 
prost. În cursul anului 1939, poziţia noastră s-a 
îmbunătăţit cu tot mai multe escadrile reînnoite. In luna 
iulie a acelui an, noi aveam douăzeci şi şase de escadrile 
de avioane moderne de luptă, cu opt tunuri, deşi fusese 
puţin timp pentru adunarea rezervelor şi pieselor de 
schimb necesare. În iulie 1940, În timpul bătăliei pentru 
Britania, aveam la dispoziţie patruzeci şi şapte de 
escadrile de avioane de luptă moderne. 

Cât îi privea pe germani, ei Îşi făcuseră cea mai 
mare parte a expansiunii aeriene înainte de începerea 
războiului, atât cantitativ cât şi calitativ. Efortul nostru a 
fost întârziat faţă de al lor cu aproape doi ani. Între anii 
1939 şi 1940, ei au avut o creştere de doar 20 la sută, în 
timp ce creşterea noastră în avioane moderne de luptă a 
fost de 80 la sută. Anul 1938 ne-a găsit cu o tristă 
deficiență la calitate şi, cu toate că în 1939 tăcuserăm 
oarecare drum spre înlăturarea decalajului, stăteam încă 
relativ prost faţă de 1940, când a venit testul. 

În 1938, am fi putut suferi raiduri aeriene asupra 
Londrei, pentru care eram pregătiţi în mod lamentabil. 
Totuşi, nu exista posibilitatea unei bătălii decisive aeriene 
a Britaniei atât timp cât germanii nu ocupaseră Franţa şi 
Ţările de Jos, obţinând astfel bazele necesare la distanţă 
apropiată de malurile noastre. Fără aceste baze, ei n-ar fi 
putut să-şi însoţească bombardierele cu avioanele de 
luptă din acea vreme. Armatele germane nu erau 
capabile să-i înfrângă pe francezi în 1938 sau 1939. 

Producţia vastă de tancuri cu care au spart frontul 

francez nu a existat până în 1940 şi, în faţa superiorității 
franceze în vest şi cu o Polonie încurajată în est, germanii 
cu siguranţă că nu şi-ar fi putut concentra întreaga lor 
forţă aeriană împotriva Angliei, aşa cum au putut s-o facă 
atunci când Franţa a fost obligată să se predea. Aceasta 
fără a ţine seama de atitudinea Rusiei sau de rezistenţa 
pe care ar fi putut s-o opună Cehoslovacia. Din toate 
motivele de mai sus, acel an de respiro, despre care s-a 
spus că a fost „câştigat” la Munchen, a lăsat Britania şi 
Franţa într-o poziţie mult mai nefavorabilă în comparaţie 
cu Germania lui Hitler, decât în timpul crizei de la 
Munchen. 

În sfârşit, mai trebuie avut în vedere acest fapt 
descumpănitor că, într-un singur an, 1938, Hitler a anexat 
la Reich şi a adus sub conducerea sa absolută 6 750 000 
austrieci şi 3 500 000 sudeţi, în total peste zece milioane 
de supuşi, lucrători şi soldaţi. Intr-adevăr, balanţa se 
înclinase în favoarea lui. 

Capitolul XV 
PRAGA, ALBANIA ŞI 
GARANȚIA DATĂ 
POLONIEI 


După ce uşurarea provocată de înţelegerea de la 
Munchen s-a erodat, domnul Chamberlain şi guvernul său 
s-a trezit confruntat cu o dilemă ascuţită. Premierul 


247 


spusese: „Cred că asta înseamnă pace pentru epoca 
noastră.” Dar majoritatea colegilor lui voiau să folosească 
acest „epoca noastră” ca să se reînarmeze cât mai 
curând posibil. În această problemă, în sânul cabinetului a 
apărut o divizare. Sentimentul de alarmă pe care îl trezise 
criza de la Munchen, dezvăluirea flagrantă a deficientelor 
noastre, mai ales în domeniul tunurilor antiaeriene, dictau 
vehement reînarmarea. lar aceasta era bineînţeles 
criticată de guvernul german şi de presa inspirată de 
acesta. Totuşi, nu exista îndoială cu privire la opinia 
naţiunii britanice. Deşi se bucura că fusese scăpată de 
război datorită primului-ministru şi striga ca un ecou 
lozinci de pace, simţea o acută nevoie de arme. Toate 
departamentele armatei şi-au prezentat alarmantele 
lipsuri dezvăluite de criză. Cabinetul a ajuns la un 
compromis acceptabil pe baza tuturor pregătirilor 
posibile, fără tulburarea comerţului ţării şi fără iritarea 
germanilor şi italienilor prin măsuri pe scară mare. 
Domnul Chamberlain a continuat să creadă că 
trebuia doar să obţină un contact personal cu dictatorii ca 
să efectueze o îmbunătăţire importantă în situaţia lumii. 
El nu ştia că deciziile fuseseră luate. Într-o stare de spirit 
plină de speranţă, a propus ca el şi Lordul Halifax să facă 
o vizită în Italia, în ianuarie. După o oarecare amânare, s- 
a primit o invitaţie şi, la 11 ianuarie 1939, a avut loc 
întâlnirea. Te face să roşeşti citind în jurnalul lui Ciano 
comentariile care se făceau în spatele scenei italiene 
despre ţara noastră şi despre reprezentanţii ei. „În cele 
din urmă, scrie Ciano, vizita a avut loc la un nivel scăzut... 
Contactul efectiv nu s-a realizat. Cât de departe suntem 
de oamenii aceia! E o altă lume. Am discutat despre asta 
după cină, la Duce. «Oamenii aceştia» a spus Mussolini, 

nu sunt făcuţi din acelaşi aluat ca Francis Drake şi ceilalţi 
magnifici aventurieri care au creat imperiul. Ei sunt, în 
fond, odraslele obosite ale unui lung şir de oameni 
bogaţi.” „Britanicii”, nota Ciano, „nu vor să lupte. Ei 
încearcă să dea înapoi cât pot de încet, dar nu vor să 
lupte... Convorbirile noastre cu englezii s-au terminat. Nu 
s-a realizat nimic. l-am telefonat lui Ribbentrop şi i-am 
spus că a fost un fiasco, absolut fără conţinut...” Apoi, 
două săptămâni mai târziu, scria: „Lordul Perth 
ambasadorul britanic ne-a supus spre aprobare conţinutul 
discursului pe care Chamberlain îl va ţine în Camera 
Comunelor, pentru ca noi să facem sugestii de modificări 
dacă este necesar.” Ducele l-a aprobat şi a comentat: 
„Cred că este prima dată când şeful guvernului britanic a 
supus unui guvern străin conţinutul unuia dintre 
discursurile sale. E un semn rău pentru ei.”16 Totuşi, în 
cele din urmă, Ciano şi Mussolini au fost cei care au mers 
la pierzanie. 

Între timp, în aceeaşi lună ianuarie 1939, 
Ribbentrop s-a dus la Varşovia ca să continue ofensiva 
diplomatică împotriva Poloniei. Absorbirea Cehoslovaciei 
avea să fie urmată de încercuirea Poloniei. Prima etapă 
urma să fie ruperea Poloniei de mare, prin afirmarea 
suveranităţii germane în Danzig şi prin prelungirea 
controlului german în Baltica, până la portul lituanian vital 
Memel. Guvernul polonez a dat dovadă de o rezistenţă 
puternică la această presiune şi, un timp, Hitler a urmărit 
şi a aşteptat anotimpul potrivit pentru campanie. 

In a doua săptămână a lui martie, s-au întețit 
zvonurile despre mişcări de trupe în Germania şi Austria, 


16 Ciano's diary, 1919-43 (ed. Malcolm-Muggeridge) pag. 9, 10. 

în special în regiunea Viena-Salzburg. Se informa că 
patruzeci de divizii germane erau mobilizate pe picior de 
război. Încrezători în sprijinul german, slovacii plănuiau 
să-şi separe teritoriul de Republica Cehoslovacă. Ministrul 
de Externe polonez, colonelul Beck, uşurat văzând că 
vântul teutonic sufla în altă direcţie, a declarat public la 
Varşovia că guvernul său are o simpatie deplină faţă de 
aspiraţiile slovacilor. Cardinalul Tiso, conducătorul slovac, 
a fost primit de Hitler la Berlin cu onorurile cuvenite unui 
prim-ministru. Pe data de 12, domnul Chamberlain, 
întrebat în Parlament despre garantarea graniţelor 
cehoslovace, a reamintit Camerei că propunerea se 
referea doar la o garanţie împotriva unei agresiuni 
neprovocate. O asemenea agresiune nu avusese însă loc. 
Dar n-a avut mult de aşteptat. 

Un val de optimism pervers cuprinsese Britania în 
acele zile de martie 1939. În ciuda tensiunii crescânde din 
Cehoslovacia sub intensele presiuni germane din afară şi 
din interior, miniştrii şi ziarele care se identificau cu 
înţelegerea de la Munchen nu şi-au pierdut credinţa în 
politica în care au atras națiunea. La 10 martie, ministrul 
de Interne s-a adresat alegătorilor în legătură cu 
speranţele lui privind un Plan de pace pe cinci ani, care să 
ducă cu timpul la crearea unei „Epoci de aur”. Se mai 
discuta cu speranţă despre un tratat comercial cu 
Germania. Faimoasa revistă Punch a publicat o caricatură 
ce îl reprezenta pe John Bull trezindu-se uşurat dintr-un 
coşmar, în timp ce toate zvonurile rele, fantasmele şi 
bănuielile nopţii zburau afară pe fereastră. Chiar în ziua 

apariţiei caricaturii, Hitler a lansat un ultimatum 
guvernului ceh, care acum era lipsit de linia sa de 
fortificaţii, ca urmare a deciziilor de la Munchen. Trupele 
germane au ocupat Praga şi au asumat controlul absolut 
asupra statului, fără ca acesta să opună rezistenţă. Imi 
amintesc că şedeam cu domnul Eden în sala de fumat a 
Camerei Comunelor, când au sosit ediţiile ziarelor de 
seară cu relatarea evenimentului. Chiar şi cei ca noi, care 
nu ne făceam iluzii şi am mărturisit-o cu sinceritate, am 
fost uimiţi de violenţa bruscă a acestui ultragiu. Era greu 
de crezut că, în ciuda atâtor informaţii secrete, guvernul 
Majestății Sale să fie atât de în afara realităţii. Ziua de 14 
martie a fost martora dizolvării şi subjugării Republicii 
Cehoslovace. Slovacii şi-au declarat oficial independenţa. 
Trupele ungare, sprijinite pe ascuns de Polonia, au trecut 
în provincia răsăriteană a Cehoslovaciei sau Ucraina sub- 
carpatină, pe care o revendicau. Hitler, sosit la Praga, a 
proclamat un protectorat german asupra Cehoslovaciei, 
care astfel a fost încorporată Reichului. * 


În ziua de 15, domnul Chamberlain a trebuit să 
spună în Cameră: „Ocuparea Boemiei de către forţele 
militare germane a început azi dimineaţă la ora şase. 
Guvernul ceh a ordonat poporului său să nu opună 
rezistenţă.” Apoi, a continuat să declare că garanţia pe 
care o dăduse Cehoslovaciei nu mai avea valabilitate, 
după părerea sa... „Întrucât situaţia s-a schimbat, dat 
fiind că Dieta slovacă a proclamat independenţa 
Slovaciei. Ca urmare a frământărilor interne, această 
declaraţie a pus capăt existenţei statului ale cărui 
frontiere ne-am propus să le garantăm şi, în consecinţă, 
guvernul Majestății Sale nu se poate considera legat de 

această obligaţie.” 

Acest lucru părea decisiv. „Este natural, a spus el în 
concluzie, că regretăm amarnic ceea ce s-a întâmplat 
acum, dar aceasta nu e un motiv de a ne abate de la 
drumul nostru. Să ne amintim că dorinţa tuturor 
popoarelor din lume rămâne în continuare concentrată 
asupra speranţelor de pace.” 

Domnul Chamberlain urma să vorbească peste două 
zile la Birmingham. Mă aşteptam că va accepta pe deplin 
ce s-a întâmplat, cu cea mai mare bunăvoință posibilă. 
Reacţia primului-ministru m-a surprins. El îşi închipuise că 
avea o înţelegere specială a caracterului lui Hitler şi 
puterea de a măsura cu isteţime limitele acţiunilor 
germane. Credea cu speranţă că la Munchen a fost cu 
adevărat o întâlnire a unor capete şi că el, Hitler şi 
Mussolini au salvat împreună lumea de ororile nesfârşite 
ale războiului. Brusc, ca printr-o explozie, credinţa sa şi 
tot ce urmase acţiunilor şi argumentelor sale, s-a 
sfărâmat. Întrucât era răspunzător pentru grava 
neînțelegere a faptelor, pentru că s-a amăgit singur şi a 
impus greşelile sale colegilor săi subordonați şi nefericitei 
opinii publice britanice, primul-ministru, între noapte şi 
dimineaţă, a întors totuşi brusc spatele trecutului său. 
Dacă Chamberlain nu a reuşit să-l înţeleagă pe Hitler, 
Hitler a subestimat complet natura primului-ministru 
britanic. El a confundat aspectul lui civilizat şi dorinţa 
pasionată de pace cu o înţelegere totală a personalităţii 
lui şi a crezut că umbrela era simbolul acestuia. El nu şi-a 
dat seama că Neville Chamberlain avea un sâmbure 
interior foarte puternic şi că nu-i plăcea să fie trişat. 

Discursul de la Birmingham a atins o notă nouă. El i- 
a reproşat lui Hitler o încălcare flagrantă a încrederii în 

legătură cu înţelegerea de la Munchen. El a citat toate 
asigurările pe care le dăduse Hitler. „Aceasta este ultima 
pretenţie teritorială pe care o am în Europa”. „Nu mă va 
mai interesa statul ceh şi pot garanta asta. Nu mai vrem 
cehi”. „Sunt convins, a spus primul-ministru, că, după 
Munchen, marea majoritate a poporului britanic a 
împărtăşit dorinţa mea onestă ca această politică să fie 
dusă mai departe, dar astăzi îi împărtăşesc dezamăgirea 
şi indignarea că aceste speranţe au fost sfărâmate. Cum 
se pot împăca evenimentele din această săptămână cu 
acele asigurări pe care vi le-am citit? Este oare acesta 
ultimul atac asupra unui. Stat mic, sau va fi urmat de un 
altul? Este oare acesta de fapt un pas în direcţia unei 
încercări de dominare a lumii prin forţă?” 

Nu e uşor să-ţi imaginezi o răsturnare mai mare faţă 
de starea de spirit şi de politica exprimată în declaraţia 
primului-ministru din urmă cu două zile în Camera 
Comunelor. Trebuie să fi trecut printr-o perioadă de stres 
intens. În plus, schimbarea de atitudine a lui Chamberlain 
nu s-a oprit la vorbe. Următorul „stat mic” de pe lista lui 
Hitler era Polonia. Dacă ţinem seama de gravitatea 
deciziei şi de toţi cei care au trebuit să fie consultaţi, 
această perioadă a fost probabil deosebit de încărcată: 
După două săptămâni, 31 martie primul-ministru a spus 
în Parlament: 


În eventualitatea oricărei acţiuni care ar 
ameninţa independența poloneză iar guvernul 
Poloniei ar considera în consecinţă că e vital să 
reziste cu forţele sale naţionale, guvernul Majestății 
Sale s-ar găsi imediat legat să acorde guvernului 
polonez tot sprijinul ce-i stă în putere. S-a dat 

guvernului polonez o asigurare în acest sens. 

Pot să adaug că guvernul francez m-a 
autorizat să arăt clar că, în această chestiune, este 
şi el pe aceeaşi poziţie cu cea a guvernului 
Majestății Sale... Şi, mai departe: Dominioanele au 
fost informate pe deplin. 


Acesta nu era momentul unor învinuiri pentru 
trecut. Garanţia pentru Polonia a fost sprijinită de 
conducătorii tuturor partidelor şi ai grupurilor din Cameră. 
„Cu ajutorul lui Dumnezeu, nu putem face altceva”, am 
spus eu. În punctul la care am ajuns, era o acţiune 
necesară. Dar nimeni dintre cei care înțelegeau situaţia 
nu putea să se îndoiască asupra faptului că asta însemna, 
după toate probabilitățile omeneşti, un război major în 
care va trebui să ne implicăm. 

În această tristă poveste a judecăților greşite ale 
unor oameni bine intenţionaţi şi capabili, ajungem acum 
la apogeu. Faptul că am ajuns cu toţii la un asemenea 
impas îi face pe cei responsabili, oricât erau de onorabile 
motivările lor, să fie demni de a fi blamaţi în faţa istoriei. 

Uitaţi-vă înapoi şi vedeţi ce am acceptat sau la ce 
am renunţat succesiv: o Germanie dezarmată printr-un 
tratat solemn; o Germanie reînarmată prin violarea unui 
tratat solemn; superioritate aeriană sau chiar paritatea 
pierdută; regiunea Rinului ocupată cu forţa şi linia de 
fortificaţie Siegfried construită sau în construcţie; crearea 
Axei Berlin-Roma; Austria devorată şi digerată de Reich; 
Cehoslovacia părăsită şi distrusă prin Pactul de la 
Munchen, cu tot şirul ei de fortărețe în mâinile 
germanilor, cu puternicul arsenal Skoda producând 
muniţie pentru armata germană; eforturile preşedintelui 

Roosevelt de a stabiliza sau clarifica situaţia europeană 
prin intervenţia Statelor Unite, au fost respinse cu un gest 
al mâinii; dorinţa neîndoielnică a Rusiei sovietice de a se 
alătura ţărilor occidentale şi de a merge până la capăt 
pentru salvarea Cehoslovaciei a fost şi ea ignorată; 
renunţarea la serviciile a treizeci şi cinci de divizii cehe 
împotriva armatei germane care atunci nu se maturizase 
încă, într-un moment când Marea Britanie putea să ofere 
doar două divizii pentru întărirea frontului în Franţa; toate 
s-au risipit în vânt. 

lar acum, când toate aceste ajutoare şi avantaje au 
fost risipite şi azvârlite, Marea Britanie înaintează, ducând 
Franţa de mână, pentru a da garanţii de integritate 
Poloniei - aceleiaşi Polonii care, cu o pofta de hienă, s-a 
alăturat, doar cu şase luni în urmă, la jefuirea şi 
distrugerea statului cehoslovac. În 1938, avea sens să 
lupţi pentru Cehoslovacia, când armata germană putea 
arunca pe frontul de vest abia o jumătate de duzină de 
divizii instruite, când francezii, cu şaizeci sau şaptezeci de 
divizii, ar fi putut cu siguranţă să avanseze peste Rin sau 
în Ruhr. Dar acest lucru fusese considerat irațional, pripit, 
sub nivelul gândirii intelectuale şi al moralei moderne. lar 
acum, ultimele două democraţii occidentale s-au declarat 
gata să-şi pună în joc existenţa pentru a apăra 
integritatea teritorială a Poloniei. Istoria, despre care ni se 
spune că este doar înregistrarea tuturor crimelor, 
nebuniilor şi nefericirilor omenirii, poate fi scormonită şi 
scuturată pentru a găsi o paralelă la această întoarcere 
bruscă şi completă a unei politici de cinci sau şase ani de 
liniştire împăciuitoare, şi transformarea ei în dispoziţia de 
a accepta un război vizibil iminent, în condiţii cu mult mai 
rele şi pe scara cea mai mare. 

În plus, cum puteam proteja Polonia şi să ne 
susţinem garanţia? Doar declarând război Germaniei şi 
atacând un zid vestic mai puternic şi o armată germană 
mai puternică decât cea din faţa căreia am dat înapoi în 
septembrie 1938. lată un şir de jaloane spre dezastru. 
Acesta este un catalog de capitulări, atât la început, când 
totul era mai uşor, cât şi mai târziu, când lucrările 
deveniseră mai grele, în faţa puterii germane crescânde. 
Dar acum, în cele din urmă, luase sfârşit atitudinea de 
supunere a Britaniei şi Franţei. lată, venise în sfârşit 
hotărârea, luată în cel mai prost moment posibil şi pe cea 
mai nesatisfăcătoare bază, care trebuia cu siguranţă să 
ducă la măcelărirea a milioane de oameni. lată cum o 
cauză dreaptă era legată acum de o bătălie mortală, după 
ce părţile bune şi avantajele situaţiei au fost risipite cu 
atâta lipsă de prevedere. Totuşi, dacă nu lupţi pentru 
dreptate când poţi câştiga uşor şi fără vărsare de sânge, 
dacă nu lupti când victoria e sigură şi nu prea 
costisitoare, ajungi într-un moment când va trebui să lupti 
având toate dezavantajele împotriva ta şi doar o şansă 
precară de supravieţuire. Dar exista o situaţie şi mai rea. 
S-ar fi putut să trebuiască să lupti când nu mai este nicio 
speranţă de victorie, doar pentru că e mai bine să pieri 
decât să trăieşti ca sclavii. 

Polonezii obţinuseră Teschenul datorită atitudinii lor 
ruşinoase faţă de lichidarea statului cehoslovac. Aveau să 
plătească în curând propriile lor datorii. La 21 martie, 
când Ribbentrop s-a întâlnit cu ambasadorul polonez la 
Berlin, el a adoptat un ton mai tăios decât la întâlnirile 

precedente. Ocuparea Boemiei şi crearea Slovaciei 
satelite au adus armata germană la graniţa sudică a 
Poloniei. Ambasadorul a explicat că omul de pe stradă din 
Polonia nu putea înţelege de ce Reichul şi-a asumat 
protecţia Slovaciei, această protecţie fiind îndreptată 
împotriva Poloniei. El s-a interesat de asemeni de recenta 
convorbire dintre Ribbentrop şi ministrul de Externe 
lituanian. Acestea afectau cumva Memelul? El a primit 
răspunsul două zile mai târziu (23 martie). Trupele 
germane au ocupat Memelul. 

Mijloacele de a organiza o rezistenţă împotriva 
agresiunii germane în Europa erau aproape epuizate. 
Ungaria era în tabăra germană. Polonia se ţinuse departe 
de cehi şi nu voia să colaborez cu România. Nici Polonia şi 
nici România nu ar fi acceptat intervenţia Rusiei împotriva 
Germaniei trecând peste teritoriile lor. Cheia unei mari 
alianţe era o înţelegere cu Rusia. La 19 martie, guvernul 
rus, profund afectat de tot ce se întâmpla şi cu toate că 
fusese lăsat deoparte în timpul crizei de la Munchen, a 
propus o conferinţă a celor şase puteri. În această 
chestiune, domnul Chamberlain avea păreri hotărâte. 
Intr-o scrisoare particulară, el „a mărturisit profunda sa 
neîncredere în Rusia. Nu am nicio încredere în 
capacitatea ei de a menţine o ofensivă efectivă, chiar 
dacă ar dori-o. Şi nu am încredere în mişcările ei care, 
după părerea mea, nu au prea mare legătură cu ideile 
noastre de libertate, ea fiind preocupată doar să-i tragă 
pe toţi ceilalţi de urechi. În plus, ea este nu numai urâtă ci 
şi suspectată de multe dintre statele mai mici, mai ales 
de Polonia, România şi Finlanda.” 

Propunerea sovietică pentru o conferinţă a celor 
şase puteri a fost, în consecinţă, privită cu răceală şi 

abandonată. 

Posibilitatea de a scoate Italia din Axă, care fusese 
atât de atrăgătoare pentru calculele oficiale britanice, se 
evapora şi ea. La 26 martie, Mussolini a ţinut un discurs 
violent, ridicând pretenţii în Mediterana împotriva Franţei. 
La 7 aprilie 1939, în zori, forţe italiene au debarcat în 
Albania şi, după o uşoară luptă, au ocupat ţara. Tot aşa 
cum Cehoslovacia avea să fie baza de agresiune 
împotriva Poloniei, Albania avea să fie trambulina pentru 
acţiunea italiană împotriva Greciei şi pentru neutralizarea 
lugoslaviei. Guvernul britanic îşi asumase deja obligaţii în 
nord-estul Europei, în interesul păcii. Cum rămânea cu 
ameninţarea din sud-est? Flota britanică din Mediterana, 
care ar fi putut împiedica mişcarea italiană, fusese 
dispersată. Vaporul păcii lua apă prin toate încheieturile. 
La 15 aprilie, după declararea de câtre Germania a 
protectoratului asupra Boemiei şi Moraviei, Goering s-a 
întâlnit cu Mussolini şi Ciano la Roma ca să explice 
înaintarea pregătirilor germane de război. În aceeaşi zi, 
preşedintele Roosevelt a trimis un mesaj personal lui 
Hitler şi Mussolini cerându-le să dea o garanţie că nu vor 
mai comite alte agresiuni timp de zece „sau chiar 
douăzeci şi cinci de ani, dacă e să privim chiar atât 
înainte”. Ducele a refuzat mai întâi să citească 
documentul, apoi a remarcat: „E rezultatul unei paralizii 
infantile!” Nu se gândea că el va fi cel care va avea mai 
mult de suferit. 

La 27 aprilie, primul-ministru a luat decizia serioasă 
de a introduce serviciul militar obligatoriu, deşi dăduse 

repetate asigurări împotriva unui asemenea pas. 
Domnului Hore-Belisha, secretarul de stat pentru Război, 
îi revine meritul că a forţat această trezire întârziată. 
Desigur, el şi-a riscat cariera politică şi câteva întâlniri cu 
şeful lui au avut un caracter formidabil. L-am văzut în 
această situaţie grea şi el nu era niciodată sigur că a 
doua zi va mai fi în funcţie. 

Bineînţeles că introducerea recrutării în această 
etapă nu ne oferea o armată. Măsura se referea doar la 
bărbaţii de douăzeci de ani care abia urma să fie instruiți; 
iar după ce aveau să fie instruiți, trebuiau să fie înarmaţi. 
Era totuşi un gest simbolic, cu cele mai mari consecinţe 
pentru Franţa şi Polonia ca şi pentru alte naţiuni cărora le 
oferiserăm garanţii. In dezbateri, opoziţia nu şi-a făcut 
datoria. Atât Partidul Laburist cât şi cel Liberal n-au vrut 
să privească în faţă vechea şi adânc înrădăcinata 
prejudecată care a existat totdeauna în Anglia împotriva 
serviciului militar obligatoriu, iar conducătorii lor au găsit 
motive ca să se opună acestui pas. Ambele erau supărate 
faţă de o asemenea poziţie, simțind că erau obligate să o 
adopte doar din raţiuni de partid. Dar până la urmă au 
adoptat-o, deşi au adus o mulţime de motivări. 
Deosebirile de vederi se manifestau pe linie de partid, iar 
conservatorii şi-au pus în aplicare politica cu 180 voturi 
contra 143. În cuvântul meu, m-am străduit să conving 
opoziţia să sprijine această măsură indispensabilă; dar 
orice eforturi au fost în zadar. Le-am înţeles pe deplin 
dificultăţile, mai ales când eram confruntaţi cu un guvern 
căruia i se opuneau. Trebuie să înregistrez evenimentul 
pentru că îi lipseşte pe partizanii laburişti şi liberali de 
orice drept de a cenzura guvernul zilei. Şi-au arătat 
neînţelegerea faţă de evenimente, chiar prea clar. 

Ulterior aveau să le înţeleagă cu adevărat. 

In martie, mă alăturasem domnului Eden şi unui 
număr de vreo treizeci de membri ai Partidului 
Conservator în depunerea unei rezoluţii pentru un guvern 
naţional. In cursul verii, în ţară exista o considerabilă 
atmosferă în favoarea acestui lucru, sau cel puţin pentru 
includerea mea şi a domnului Eden în cabinet. Sir Stafford 
Cripps, în poziţia sa independentă, a devenit adânc 
îngrijorat de pericolul naţional. El m-a vizitat, pe mine şi 
pe diverşi miniştri, ca să cerem formarea unui guvern „al 
tuturor”, cum îl numea el. Eu nu puteam face nimic, dar 
domnul Stanley, preşedintele Camerei de Comerţ, a fost 
adânc mişcat. El i-a scris primului-ministru, oferindu-şi 
propriul post dacă asta ar ajuta la o reconstruire. Domnul 
Chamberlain s-a mulţumit cu o luare la cunoştinţă 
formală. 

Pe măsură ce treceau săptămânile, toate ziarele, în 
frunte cu Daily Telegraph şi mai ales Manchester 
Guardian, reflectau această mişcare de opinie. Eram 
surprins să văd reluarea ei zilnică şi exprimarea repetată 
a acestei opinii. Mii de afişe uriaşe au fost răspândite 
săptămâni în şir în metrou; „Churchill trebuie să revină”. 
Zeci de voluntari tineri, bărbaţi şi femei, purtau placarde 
cu lozinci asemănătoare, plimbându-se în sus şi în jos prin 
faţa Camerei Comunelor. Eu nu aveam nicio legătură cu 
asemenea metode de agitaţie, dar cu siguranţă că m-aş fi 
alăturat guvernului, dacă aş fi fost invitat. Şi de data asta, 
norocul meu m-a ajutat şi toate celelalte au pornit-o mai 
departe în ordinea lor logică, naturală şi teribilă. 

Am ajuns la perioada când toate relaţiile dintre 
Britania şi Germania ajunseseră la capăt. Acum ştim că 
nu a existat nicio relaţie adevărată între cele două ţări ale 
noastre de la venirea la putere a lui Hitler. El a sperat 
doar să convingă sau să sperie Britania ca să-i dea mână 
liberă în Europa de est, iar domnul Chamberlain s-a 
mulţumit cu speranţa de a-l linişti şi a-l schimba în bine. 
Totuşi, venise timpul ca iluziile guvernului britanic să se 
destrame. Guvernul se convinsese în cele din urmă că 
Germania voia război, iar primul-ministru oferea garanţii 
şi contracta alianţe cât mai putea, în toate direcţiile 
posibile, indiferent dacă eram în situaţia să dăm sau nu 
vreun ajutor ţărilor în cauză. La garanţia dată Poloniei, am 
adăugat o garanţie, dată Greciei şi României, iar la 
acestea se adăuga o alianţă cu Turcia. 

Trebuie să reamintim trista hârtie pe care a semnat- 
o Hitler la Munchen la cererea domnului Chamberlain şi 
pe care acesta o fluturase triumfător în faţa mulţimii, 
când a coborât din aeroplan la Heston. În aceasta, el a 
invocat cele două legături care presupunea că existau 
între Britania şi Germania şi anume înţelegerea de la 
Munchen şi Tratatul naval anglo-german. Subjugarea 
Cehoslovaciei a distrus-o pe prima; la 28 aprilie, Hitler a 
măturat-o şi pe a doua. El a denunţat de asemeni şi 
Pactul de neagresiune germano-polonez. El a motivat 
asta prin garanţia anglo-poloneză. 

Guvernul britanic trebuia să ia urgent în considerare 
implicaţiile practice ale garanţiilor date Poloniei şi 
României. Niciuna dintre aceste asigurări nu avea o 
valoare militară decât în cadrul general al unei înţelegeri 

cu Rusia. Tocmai având în vedere acest obiectiv, la 15 
aprilie au început la Moscova convorbiri, între 
ambasadorul britanic şi domnul Litvinov. Având în vedere 
felul cum fusese tratat până atunci guvernul sovietic, nu 
se putea aştepta prea mult acum de la acesta. Totuşi, la 
16 aprilie, guvernul sovietic a făcut o ofertă oficială, al 
cărei text nu a fost publicat, privind crearea unui front de 
asistenţă mutuală între Marea Britanie, Franţa şi U.R.S.S. 
Cele trei puteri, cu Polonia în plus, dacă era posibil, 
urmau să acorde garanţii acelor state din Europa centrală 
şi răsăriteană care erau amenințate de agresiunea 
germană. Obstacolul în calca acestei înţelegeri era tocmai 
groaza acestor ţări învecinate de a primi ajutor sovietic 
sub forma armatelor sovietice care să mărşăluiască pe 
teritoriul lor pentru a le apăra de germani şi eventual să 
le încorporeze în sistemul comunist sovietic, al căror 
oponenți vehemenţi erau. Polonia, România, Finlanda şi 
cele trei ţări Baltice, nu ştiau de ce anume se tem mai 
mult, de agresiunea germană sau de ajutorul rusesc. 
Această alegere hidoasă a paralizat politica britanică şi 
franceză. 

Nu încape îndoială, chiar după cunoştinţele pe care 
le are acum, că Britania şi Franţa ar fi trebuit să accepte 
oferta rusească, să proclame Tripla alianţă şi să lase ca 
metoda prin care putea fi făcută efectivă în caz de război 
să fie stabilită între aliaţii angajaţi în lupta împotriva unui 
duşman comun. In asemenea condiţii, predomină o 
atmosferă diferită. În timpul războiului, aliaţii au tendinţa 
să se încline mult în faţa dorințelor celorlalţi, mai ales 
când biciul luptei loveşte pe front, şi acceptă tot felul de 
expediente, care în timp de pace, ar fi privite cu groază. 
In cadrul unei Mari alianţe, aşa cum ar fi putut deveni 

aceasta, nu ar fi fost uşor pentru un aliat să intre pe 
teritoriul altuia fără să fie invitat. 

Dar domnul Chamberlain şi Ministerul de Externe au 
rămas deconcertaţi de această enigmă a Sfinxului. Când 
evenimentele se succed atât de repede şi într-un 
asemenea şuvoi extraordinar, ca în acest moment, este 
înţelept să faci doar câte un pas. Alianţa Britanici, Franţei 
şi Rusiei ar fi provocat o adâncă alarmă în Germania în 
1939, şi nimeni nu poate dovedi că războiul nu ar fi putut 
fi evitat. Pasul următor putea fi făcut cu o putere 
superioară de partea Aliaților. Ei ar fi putut recăpăta 
iniţiativa prin diplomaţie. Hitler nu putea porni războiul pe 
două fronturi, lucru pe care îl condamnase el însuşi, dar 
nici nu putea să se opună. Păcat că Hitler nu a fost pus în 
această situaţie dificilă, care putea foarte bine să-l coste 
viaţa. Oamenii de stat nu sunt nevoiţi să rezolve doar 
probleme uşoare. Acestea se rezolvă adesea singure. 
Tocmai acolo unde balanţa oscilează, iar raporturile de 
forţe sunt învăluite în ceaţă, se prezintă ocazia deciziilor 
care să salveze lumea. Pentru că ne-am băgat singuri în 
această situaţie îngrozitoare din anul 1939, era vital să ne 
agăţăm de speranţa cea mai mare. Dacă, de exemplu, 
domnul Chamberlain ar fi răspuns ofertei ruse, „Da. Hai 
să ne unim toţi trei şi să-i rupem gâtul lui Hitler” sau cu 
alte vorbe dar în sensul acesta, Parlamentul ar fi aprobat, 
Stalin ar fi înţeles, iar istoria ar fi luat poate un alt curs. 
Oricum, nu putea lua unul mai rău. 

De fapt, a fost o tăcere îndelungată, în timp ce se 
pregăteau jumătăţi de măsură şi compromisuri judicioase. 
Această amânare a fost fatală pentru Litvinov. Ultima lui 
încercare de a aduce problema la o decizie hotărâtă a 
puterilor occidentale a eşuat. Meritele noastre erau foarte 

scăzute. Era necesară o cu totul altfel de politică externă 
pentru siguranţa Rusiei şi trebuia găsit un nou exponent. 
La 3 mai, un comunicat oficial de la Moscova anunţa că 
domnul Litvinov a fost eliberat din funcţia de ministru de 
Externe la cererea sa şi că însărcinările lui vor fi preluate 
de premier, domnul Molotov. Eminentul evreu, ţinta 
antagonismului german, a fost aruncat deocamdată, ca o 
unealtă stricată şi, fără să i se permită un cuvânt de 
explicaţie, a fost scos de pe scena mondială şi împins în 
obscuritate, cu o bucată de pâine şi supraveghere 
poliţienească. Molotov, puţin cunoscut în afara Rusiei, a 
devenit Comisar pentru probleme externe, având cea mai 
strânsă legătură cu Stalin. El era liber faţă de toate 
declaraţiile anterioare, liber de atmosfera Ligii Naţiunilor 
şi capabil să se mişte în toate direcţiile pe care le putea 
cere autoconservarea Rusiei. Exista de fapt o singură 
direcţie în care probabil avea să se mişte acum. El fusese 
din totdeauna în favoarea unui aranjament cu Hitler. 
Guvernul sovietic era convins, după Munchen şi după 
multe altele, că nici Britania şi nici Franţa nu vor lupta 
până nu vor fi atacate, iar atunci nu vor mai fi folositoare. 
Furtuna care se aduna era gata să izbucnească. Rusia 
trebuia să aibă grijă de ea însăşi. 

Brusca şi artificiala întoarcere a politicii ruseşti a 
fost o metamorfozare de care sunt capabile doar statele 
totalitare. Trecuseră doar doi ani de când conducătorii 
armatei ruse şi câteva mii dintre ofiţerii ei cei mai capabili 
fuseseră măcelăriți tocmai pentru înclinarea care acum 
devenea acceptabilă pentru acea mână de stăpâni 
îngrijoraţi de la Kremlin. Progermanismul însemnase 
erezie şi trădare. Acum, peste noapte, aceasta era 
politica de stat şi era vai de aceia care îndrăzneau să o 

conteste şi chiar de aceia care nu erau destul de iuți ca să 
facă această cotitură. 

Pentru această sarcină, nimeni nu era mai potrivit şi 
mai bine înzestrat decât noul ministru de Externe. 

Figura pe care Stalin o adusese acum la amvonul 
politicii externe sovietice merită o descriere, care nu era 
la dispoziția guvernelor britanic şi francez la vremea 
respectivă. Viaceslav Molotov era un om de o abilitate 
deosebită şi de o cruzime cu sânge rece. Supraviețuise 
groaznicelor nenorociri şi suferințe la care fuseseră supuşi 
vechii conducători bolşevici în anii revoluției triumfătoare. 
Trăise şi prosperase într-o societate în care intriga mereu 
variată era însoţită de o constantă ameninţare cu 
lichidarea persoanelor. Cu un cap ca un obuz de tun, cu 
mustaţa neagră şi ochi poruncitori, cu faţa uscată, cu o 
uşurinţă verbală şi o comportare imperturbabilă, acestea 
se potriveau cu îndemânarea şi calităţile sale. El era mai 
potrivit decât oricare alt om să fie agent şi instrument al 
politicii unei maşini incalificabile. M-am întâlnit cu el doar 
pe picior de egalitate, în discuţii în care uneori apărea un 
uşor umor, sau la banchete unde el propunea cu veselie 
un şir întreg de toasturi convenţionale şi fără niciun sens. 
Nu am văzut niciodată o altă fiinţă umană care să 
reprezinte mai perfect conceptul modern de robot. Dar cu 
toate acestea, el era în aparenţă un diplomat raţional şi 
bine lustruit. Ce însemna el pentru subalternii lui nu ştiu 
să spun. Ce reprezenta el pentru ambasadorul Japoniei 
din anii când, după Conferinţa de la Teheran, Stalin a 
promis că va ataca Japonia de îndată ce armata germană 

avea să fie bătută, se poate deduce din conversațiile lui 
înregistrate. O întrevedere după alta, delicată, 
cercetătoare, neobişnuită, era condusă cu perfect calm, 
cu un scop impenetrabil şi o corectitudine oficială, rece. 
Nu lăsa deschisă nicio fisură. Nu crea nicio disonanţă 
inutilă. Zâmbetul lui ca o iarnă siberiană, vorbele lui 
măsurate cu grijă şi adesea înțelepte, comportarea 
afabilă, îl făceau să fie agentul perfect al politicii sovietice 
într-o lume mortală. Corespondenţa cu el în probleme 
disputate era totdeauna inutilă, iar dacă era împinsă prea 
departe, se termina cu minciuni şi insulte despre care 
lucrarea de faţă va da imediat câteva exemple. O singură 
dată mi s-a părut că a avut o reacţie naturală, umană. 
Aceasta s-a întâmplat în primăvara anului 1942, când a 
aterizat în Britania, la întoarcerea din Statele Unite. 
Semnaserăm Tratatul anglo-sovietic şi el urma să-şi facă 
periculosul zbor spre casă. La poarta grădinii din Downing 
Street, pe care o foloseam ca ieşire secretă, l-am apucat 
de braţ şi ne-am uitat unul în ochii celuilalt. Brusc, el păru 
adânc mişcat. Dincolo de chip a apărut omul. A răspuns 
cu aceeaşi strânsoare a braţului meu. În tăcere, ne-am 
dat mâna. Dar atunci eram cu toţii împreună şi era vorba 
de moarte sau viaţă pentru tot grupul. Prăpădul şi ruina îl 
însoţiseră în toate zilele sale, fie atârnând amenințătoare 
deasupra lui, fie provocate de el altora. Desigur, maşina 
sovietică găsise în Molotov un reprezentant capabil şi în 
multe privinţe fermecător - totdeauna credincios 
partidului şi discipol al comunismului. Cât de bucuros sunt 
eu la sfârşitul vieţii mele că nu am avut de îndurat stresul 
pe care l-a avut el de suferit! mai bine nu s-ar fi născut. În 
conducerea treburilor externe, Mazarin, Talleyrand, 
Metternich l-ar primi bucuroşi în compania lor, dacă ar 

exista o altă lume în care bolşevicii şi-ar permite să se 
ducă. 

Din momentul când Molotov a devenit ministru de 
Externe, politica lui a urmărit să obţină un aranjament cu 
Germania pe seama Poloniei. Negocierile ruseşti cu 
Britania au început lent, iar la 19 mai problema a fost 
ridicată în Camera Comunelor. Dezbaterea, care a fost 
scurtă şi serioasă, s-a restrâns practic la conducătorii de 
partide şi la proeminenţi foşti miniştri. Domnul Lloyd 
George, domnul Eden şi cu mine am prezentat guvernului 
nevoia vitală a unui aranjament imediat cu Rusia, cu un 
caracter foarte amplu şi în termeni de egalitate. Primul- 
ministru a răspuns şi, pentru prima dată, şi-a dezvăluit 
părerea despre oferta sovietică. O primise cu răceală şi, 
într-adevăr, cu dispreţ; şi părea să arate aceeaşi lipsă de 
simţ al proporţiilor ca şi atunci când a respins propunerile 
lui Roosevelt, cu un an în urmă. Attlee, Sinclair şi Eden au 
vorbit pe linia generală a iminenţei pericolului şi a 
necesităţii alianţei cu Rusia. Nu încăpea îndoială că totul 
era acum prea târziu. Eforturile noastre se părea că 
ajunseseră la un impas. Guvernele polonez şi român 
acceptau garanţia britanică, dar nu erau pregătite să 
accepte o acţiune similară, în aceeaşi formă, din partea 
guvernului rus. O atitudine asemănătoare era dominantă 
în alt centru strategic vital, Ţările Baltice. Guvernul 
sovietic a arătat clar că va adera la un pact de asistenţă 
mutuală, numai dacă Finlanda şi Ţările Baltice sunt 
incluse într-o garanţie generală. Toate cele patru ţări au 
refuzat în acel moment şi poate că, în groaza lor, ar fi 
refuzat de mult timp o asemenea condiţie. Finlanda şi 
Estonia au afirmat chiar că vor considera o garanţie 
extinsă asupra lor, fără consimţământul lor, drept un act 

de agresiune. La 7 iunie, Estonia şi Letonia au semnat 
pacte de neagresiune cu Germania. Astfel, Hitler a 
pătruns cu uşurinţă în sistemul de apărare tardiv şi 
nehotărât al coaliţiei împotriva lui. 

Vara înainta, pregătirile de război continuau să se 
desfăşoare în toată Europa, iar atitudinea diplomaților, 
discursurile politicienilor şi dorinţele omenirii contau din zi 
în zi tot mai puţin. Mişcările de trupe germane păreau să 
prevestească rezolvarea cu forţa a disputei cu Polonia cu 
privire la Danzig, ca un lucru preliminar în vederea 
asaltului asupra Poloniei însăşi. La 10 iunie domnul 
Chamberlain şi-a expus în Parlament îngrijorarea sa şi a 
repetat intenţia de a sta alături de Polonia, dacă 
independenţa ei ar fi ameninţată. Fără să ţină seama de 
realitate, guvernul belgian, în mare măsură sub influenţa 
regelui, a anunţat că este împotriva unei convorbiri ale 
Statului Major Belgian cu cele ale Angliei şi Franţei şi că 
Belgia intenţiona să păstreze o strictă neutralitate. Valul 
evenimentelor a adus o întărire a legăturilor între Anglia 
şi Franţa şi la o strângere a rândurilor în interior. In luna 
iulie, a fost un du-te-vino între Paris şi Londra. 
Sărbătorirea zilei de paisprezece iulie a fost ocazia 
manifestării unităţii anglo-franceze. Eu am fost invitat să 
particip la strălucitorul spectacol. Când am plecat de la Le 
Bourget, după paradă, generalul Gamelin mi-a sugerat să 
vizitez frontul francez. „N-aţi văzut încă sectorul Rinului, a 
spus el. Veniţi în august; o să vă arătăm totul.” în 
consecinţă, s-a făcut un plan şi, la 15 august, generalul 
Spears şi cu mine am fost primiţi de prietenul lui apropiat, 
generalul Georges, comandant şef al armatelor de pe 
frontul de nord-est şi eventual succesor la comanda 
supremă. Am fost încântat să-l întâlnesc pe acest ofiţer 

agreabil şi competent şi am petrecut în compania lui 
următoarele zece zile, dezbătând probleme militare şi 
luând contact cu Gamelin, care inspecta şi el anumite 
puncte în aceste părţi ale frontului. 

Incepând cu cotul Rinului, lângă Lauterbourg, am 
traversat întreaga secţiune, până la graniţa elveţiană, în 
Anglia, ca şi în 1914, oamenii, lipsiţi de griji, se bucurau 
de vacanțe şi se jucau în nisip cu copiii lor. Dar aici, de-a 
lungul Rinului, strălucea altă lumină, toate podurile 
temporare peste râu fuseseră înlăturate spre un mai sau 
altul. Podurile permanente erau serios păzite şi minate. 
Ofiţeri de încredere erau de pază zi şi noapte ca, la un 
semnal, să apese pe butoane şi să le arunce în aer. 
Fluviul, umflat de zăpada topită din Alpi, curgea trist. 
Avanposturile franceze se ghemuiau în mici şanţuri 
printre tufişuri. Doi sau trei dintre noi am putut înainta 
până la malul apei, dar nu era cazul să ne constituim în 
ţintă. La vreo trei sute de metri mai departe, ici colo 
printre tufişuri, se puteau vedea siluete germane lucrând 
destul de agale la tranșeele lor, cu sapa şi târnăcopul. Tot 
sectorul malului de la Strasbourg fusese deja evacuat de 
civili. Am stat pe pod şi m-am uitat la două trei maşini 
care l-au traversat. La ambele capete, au avut loc 
prelungite discuţii cu privire la paşapoarte şi la persoane. 
Aici, postul german se afla la mai puţin de o sută de metri 
de cel francez. Nu era nicio legătură între ele. Totuşi, în 
Europa era pace. Nu exista un conflict între Germania şi 
Franţa. Rinul continua să curgă în valuri cu nouăsprezece 
kilometri pe oră. Una sau două canoe cu băieţi au trecut 
repede pe curentul apei. Nu am mai văzut Rinul decât 
cinci ani mai târziu, în martie 1945, când l-am traversat 
într-o barcă mică, împreună cu mareşalul Montgomery. 

Dar asta s-a întâmplat lângă Wesel, mult mai la nord. 

Cel mai remarcabil lucru pe care l-am înţeles în 
timpul vizitei mele a fost completa acceptare a defensivei 
care domina gazdele mele franceze cele mai responsabile 
şi care mi s-a relevat în mod irezistibil. Stând de vorbă cu 
aceşti înalţi ofiţeri foarte competenţi, aveai sentimentul 
că germanii erau mai puternici şi că francezii nu mai 
aveau impulsul vital de a organiza o mare ofensivă. 
Franţa ar lupta pentru existenţa ei - Voilà tout! Aici era 
linia Siegfried, fortificată cu toată forţa de foc puternică a 
armatelor moderne. Şi eu simţeam în oase oroarea 
ofensivelor de pe Somme şi de la Passechendaele. 
Germanii erau desigur mult mai puternici decât în epoca 
Munchenului. Noi nu cunoşteam îngrijorările adânci pe 
care le simţea înaltul lor comandament. Ne-am permis noi 
înşine să ajungem într-o asemenea stare, fizică şi 
psihologică, încât nicio persoană cu răspundere - până în 
acel moment eu nu aveam răspunderi - nu putea acţiona 
decât pe baza presupunerii, care era adevărată, că 
patruzeci şi două de divizii germane, pe jumătate 
echipate şi instruite, păzeau frontiera lor lungă, de la 
Marea Nordului până în Elveţia. Asta în comparaţie cu 
doar treisprezece în perioada Munchen. 


x k x 


În aceste ultime săptămâni, temerile mele erau că 
guvernul Majestății Sale va da înapoi de la a declara 
război Germaniei dacă aceasta va ataca Polonia. Nu 
încape îndoială că, de data asta, domnul Chamberlain se 
hotărâse să se lanseze, oricât de neplăcut îi era acest 
lucru. Dar încă nu-l cunoşteam aşa de bine cum l-am 

cunoscut un an mai târziu. Mă temeam că Hitler ar putea 
încerca o nouă cacealma, cu o nouă viclenie sau o nouă 
armă care să uimească sau să facă să se mire Cabinetul 
supraîncărcat. Din când în când, profesorul Lindemann 
mi-a vorbit despre energia atomică. De aceea i-am cerut 
să-mi spună cum stăteau lucrurile în acest domeniu, iar 
după conversaţie, am scris următoarea scrisoare lui 
Kingsley Wood, secretarul de stat al Aerului, cu care 
aveam relaţii destul de strânse: 


Acum câteva săptămâni, unul dintre ziarele 
duminicale a răspândit povestea uriaşei energii care 
poate fi eliberată din uraniu prin recent descoperitul 
lanţ de procese care are loc atunci când acest tip 
special de atom este spart de neutroni. La prima 
vedere, aceasta ar părea că duce la apariţia unui 
nou exploziv de putere devastatoare. Având în 
vedere aceasta, este necesar să înțelegem că, 
oricât de mare ar fi interesul ştiinţific al descoperirii 
şi poate, în final, importanța ei practică, nu există 
niciun pericol ca ea să ducă la rezultate capabile de 
a fi puse în practică pe scară mare înainte de câțiva 
ani. 

Există semne că, atunci când încordările 
internaţionale vor deveni acute, vor fi puse în 
circulaţie, în mod deliberat, poveşti în legătură cu 
adaptarea procesului la producerea unui nou 
explozibil secret, teribil, capabil să radă Londra de 
pe faţa pământului. Coloana a cincea va face, fără 
îndoială, încercări să ne oblige, prin intermediul 
acestei ameninţări, să acceptăm o altă capitulare. 
Din această cauză, este imperativ necesar să 

afirmăm poziţia reală. 

... Teama că această nouă descoperire le-ar 
oferi naziştilor un nou explozibil secret, sinistru, cu 
care să-şi distrugă duşmanii, este evident fără 
niciun fundament. Se vor lansa previziuni întunecate 
şi vor circula cu asiduitate zvonuri îngrozitoare, dar 
să sperăm că nimeni nu se va lăsa înşelat de 
acestea. 


Este remarcabil cât de corectă a fost previziunea. 
Nu germanii au fost cei care au găsit rezolvarea. Ei au 
urmat o pistă greşită şi au abandonat, de fapt, cercetarea 
pentru bomba atomică în favoarea rachetelor sau 
avioanelor fără pilot, în momentul în care preşedintele 
Roosevelt şi cu mine luam decizii şi ajungeam la 
înţelegeri memorabile care vor fi descrise la locul lor, în 
vederea producerii pe scară mare a bombei atomice. 


x k x 


„Spune-i lui Chamberlain”, a zis Mussolini la 7 iulie 
ambasadorului britanic, „că dacă Anglia este gata să 
lupte pentru apărarea Poloniei, Italia va pune mâna pe 
arme alături de aliata ei Germania”. Dar, în spatele 
scenei, atitudinea lui era inversă. În acel moment, el nu 
se gândea decât cum să-şi consolideze interesele în 
Mediterana şi în Nordul Africii, să culeagă fructele 
intervenţiei în Spania şi să digere cucerirea Albaniei. Nu-i 
plăcea să fie atras într-un război european, doar ca 
Germania să cucerească Polonia. Cu toată lăudăroşenia 
lui în public, el ştia fragilitatea militară şi politică a Italiei 
mai bine ca oricine. El era gata să vorbească despre un 

război în 1942, dacă Germania îi va da muniții; dar în 
1939 - nu! 

Cum presiunea asupra Poloniei s-a ascuţit în timpul 
verii, Mussolini şi-a îndreptat gândurile spre repetarea 
rolului său de mediator la Munchen şi a sugerat o 
Conferinţă mondială pentru pace. Hitler a respins politicos 
asemenea idei. În august, i-a spus clar lui Ciano că 
intenţiona să rezolve problemele cu Polonia, că va fi 
obligat să se lupte cu Anglia şi cu Franţa şi că voia ca şi 
ltalia să intre în joc. El a spus: „Dacă Anglia îşi păstrează 
trupele în tară, ea poate trimite în Franţa cel mult două 
divizii de infanterie şi o divizie blindată. In plus, ar putea 
oferi câteva escadrile de bombardiere, dar nu şi avioane 
de luptă, pentru că forţa aeriană germană va ataca 
imediat Anglia iar avioanele de luptă engleze vor fi urgent 
necesare pentru apărare”. Despre Franţa, el a spus că, 
după distrugerea Poloniei - care nu va dura mult - 
Germania va putea aduna sute de divizii de-a lungul 
fortificațiilor de vest şi Franţa va fi atunci obligată să-şi 
concentreze toate forţele disponibile, din colonii, de la 
frontiera cu Italia şi din alte locuri, pe Linia Maginot, 
pentru o luptă pe viaţă şi pe moarte. După aceste discuţii, 
Ciano s-a întors întristat să raporteze stăpânului său, pe 
care l-a găsit şi mai adânc convins că Democraţiile vor 
lupta şi mai hotărât ca el însuşi să se ţină în afara luptei. 


x k x 


Guvernele britanic şi francez făceau acum noi 
eforturi de a ajunge la un aranjament cu Rusia sovietică. 
S-a decis să plece la Moscova un trimis special. Domnul 
Eden, care avusese contacte folositoare cu Stalin cu 

câţiva ani înainte, s-a oferit voluntar să se ducă. Această 
ofertă generoasă a fost respinsă de primul-ministru. In 
schimb, la 12 iunie, s-a încredinţat această misiune 
extraordinară, domnului Strang, un funcţionar capabil, 
dar fără vreo poziţie deosebită în afara Ministerului de 
Externe. Aceasta a fost o nouă greşeală. Trimiterea unei 
figuri atât de neînsemnate a ofensat. Este îndoielnic că el 
a putut măcar să străpungă crusta exterioară a 
organismului sovietic. Oricum, totul era acum prea târziu. 
Multe se întâmplaseră de când domnul Maiski venise să 
mă vadă la Chartwell, în septembrie 1938. Avusese loc 
Munchenul. Armata lui Hitler a mai avut un an să se 
maturizeze. Uzinele sale de muniții, întărite de uzina 
Skoda, erau toate în plină producţie. Guvernului sovietic îi 
păsa mult de Cehoslovacia; dar Cehoslovacia fusese 
pierdută. Beneş era în exil. La Praga conducea un 
gauleitter german. 

Pe de altă parte, Polonia prezenta pentru Rusia un 
set cu totul diferit de probleme politice şi strategice, 
vechi de veacuri. Ultimul lor contact major a fost bătălia 
de la Varşovia din 1920, când invazia armatelor 
bolşevice, conduse de Kameniev, a fost respinsă de 
Pilsudski, ajutat de sfatul generalului Weygand şi de 
misiunea britanică sub conducerea Lordului d'Abernon, 
iar apoi au fost urmărite de răzbunarea lui sângeroasă. In 
toţi aceşti ani, Polonia fusese un vârf de lance al 
antibolşevismului. Cu mâna stângă, ea ajuta statele 
baltice antisovietice. Dar cu mâna dreaptă, în perioada 
Munchenului, ajutase la dezmembrarea Cehoslovaciei. 
Guvernul sovietic era sigur că Polonia îl ura şi, de 
asemeni, că Polonia nu putea rezista atacului Germaniei. 
El era totuşi conştient de propriile pericole şi de nevoia de 

timp ca să se înlăture debandada din înaltul 
Comandament al armatei lor. In aceste condiţii, 
perspectivele misiunii domnului Strang nu erau strălucite. 

Negocierile s-au învârtit în jurul problemei Poloniei 
şi Ţărilor Baltice care nu doreau să fie salvate de 
Germania de către sovietici; iar în această privinţă, nu au 
făcut progrese. În cursul lunii iulie, discuţiile au continuat 
cu intermitenţă şi, în cele din urmă, guvernul sovietic a 
propus ca discuţia să fie continuată pe bază militară, cu 
prezenţa reprezentanţilor francezi şi britanici. De aceea, 
guvernul britanic l-a trimis pe amiralul Drax cu o misiune 
la Moscova, la 10 august. Ofițerii nu aveau o autorizaţie 
scrisă de a negocia. Misiunea franceză era condusă de 
generalul Doumene. Din partea rusă, trata generalul 
Voroşilov. Acum ştim că, în acelaşi timp, guvernul sovietic 
a căzut de acord cu venirea la Moscova a unui negociator 
german. Conferinţa militară a eşuat curând, datorită 
refuzului Poloniei şi României de a permite tranzitarea 
trupelor ruseşti. Atitudinea Poloniei era: „Cu germanii 
riscăm să ne pierdem libertatea, cu ruşii, sufletul”.17 

La Kremlin, în august 1942, în primele ore ale 
dimineţii, Stalin mi-a dat o explicaţie a poziţiei sovietice: 
„Ne-am format impresia, a spus Stalin, că guvernele 
britanic şi francez nu erau hotărâte să meargă to război 
dacă Polonia ar fi fost atacată, dar că sperau că alinierea 
diplomatică a Britanici, Franţei şi Rusiei îl va opri pe 
Hitler. Noi eram siguri că nu-l va opri.” „Câte divizii, a 
întrebat Stalin, ar trimite Franţa împotriva Germaniei în 
cazul mobilizării?” Răspunsul a fost, „Circa o sută”. Atunci 
el a întrebat, „Câte va trimite Anglia?” Răspunsul a fost, 


17 Citat din Reynaud, op. cit. |, pag. 587. 

„Două, iar alte două mai târziu”. Stalin a mai întrebat: 
„Ştiţi câte divizii va trebui să punem noi pe frontul rusesc 
dacă mergem la război cu Germania?” A urmat o pauză. 
„Mai mult de trei sute”. Nu mi s-a spus cu cine a avut loc 
această conversaţie. Trebuie recunoscut că relatarea era 
adevărată, dar nu era favorabilă pentru domnul Strang de 
la Ministerul de Externe. Stalin şi Molotov au socotit 
necesar, în scopuri de târguială, să-şi ascundă intenţiile 
reale până în ultimul moment posibil. De o remarcabilă 
îndemânare în duplicitate au dat dovadă Molotov şi 
subordonații săi, la toate contactele cu ambele părţi. În 
seara de 19 august, Stalin a anunţat Biroului Politic 
intenţia sa de a semna un pact cu Germania. La 22 
august, generalul Voroşilov nu a putut fi găsit până seara 
de misiunea britanică. A doua zi, Ribbentrop a sosit la 
Moscova. Printr-o înţelegere secretă, Germania a declarat 
că nu este interesată politic de Letonia, Estonia şi 
Finlanda, dar considera Lituania ca fiind în sfera ei de 
influenţă. S-a schiţat o linie de demarcaţie pentru 
împărţirea Poloniei. In ţările baltice, Germania cerea doar 
interese economice. Pactul de neagresiune şi înţelegerea 
secretă a fost semnat abia în noaptea de 23 august.'* 

In ciuda tuturor celor relatate, fără pasiuni, în acest 
capitol, doar despotismul totalitar din ambele ţări putea 
să privească în faţă caracterul odios al unui asemenea act 
nefiresc. Se pune întrebarea: cine l-a urât mai mult, Hitler 
sau Stalin? Amândoi îşi dădeau seama că era doar un 
expedient temporar. Antagonismele dintre cele două 
imperii şi sisteme erau mortale. Stalin a simţit probabil 
că, după un an de război cu puterile occidentale, Hitler ar 
fi un duşman mai puţin mortal pentru Rusia. Hitler şi-a 

urmat metoda. „Câte unul”. Faptul că s-a putut încheia o 
asemenea înţelegere marchează culmea eşecului politicii 
externe şi al diplomaţiei britanice şi franceze pe o 
perioadă îndelungată. 

Despre partea sovietică, trebuie spus că nevoia ei 
vitală era să ţină desfăşurarea poziţiilor armatei germane 
cât mai spre vest posibil, ca să dea ruşilor mai mult răgaz 
să-şi adune forţele din toate părţile uriaşului lor imperiu. 
Ruşilor li se imprimaseră în minte dezastrele armatei lor 
din 1914, când s-au avântat să-i atace pe germani într-un 
moment când aceştia erau abia parţial mobilizați. Dar 
acum frontierele germane erau mai avansate spre est 
decât în războiul anterior. Ruşii trebuiau să ocupe statele 
baltice şi o mare parte din Polonia, cu forţa sau prin 
fraudă, înainte de a fi atacați. Dacă politica lor era dusă 
cu sânge rece, ca era în acelaşi timp realistă în cel mai 
înalt grad. 

Merită să amintim termenii Pactului. 


Înaltele comandamente ale ambelor părţi se 
obligă să se obţină de la orice violenţă, de la orice 
acţiune agresivă şi orice atac al uneia împotriva 
celeilalte, fie individual, fie împreună cu alte puteri. 


Tratatul avea să dureze zece ani şi, dacă nu era 
anulat de vreuna dintre părţi cu un an înainte de 
expirarea acestei perioade, urma să fie extins în mod 
automat pe încă cinci ani. A fost multă veselie şi toasturi 
în jurul mesei de conferinţă. Stalin a propus în mod 
spontan un toast pentru Fuhrer, astfel: „Ştiu cât de mult 
îşi iubeşte Fuhrerul națiunea germană, de aceea aş vrea 
să beau în sănătatea lui.” Se poate extrage o morală din 

toate acestea, care e şi foarte simplă: „Onestitatea este 
cea mai bună politică”. Câteva exemple referitoare la 
acest lucru vor fi date în aceste pagini. Se va arăta că 
bărbaţi şi oameni de stat puternici au fost îndrumați 
greşit de calculele lor elaborate. Dar acesta este 
exemplul principal. Doar douăzeci şi două de luni aveau 
să treacă, până când Stalin şi națiunea rusă de multe 
milioane aveau să plătească o amendă îngrozitoare. Dacă 
un guvern nu are scrupule morale, i se pare adesea că 
obţine mari avantaje şi libertăţi de acţiune, dar „Totul 
dispare la sfârşitul zilei şi totul va dispare mai deplin când 
se vor sfârşi toate zilele”. 


x k x 


Vestea sinistră a căzut asupra lumii ca o explozie. 
Dar, orice emoție a simţit guvernul britanic, teama nu se 
număra printre ele. El nu a pierdut timp şi a declarat că 
„un asemenea eveniment nu va afecta în niciun fel 
obligaţiile pe care era hotărât să şi le îndeplinească.” 
Guvernul a luat imediat măsuri de precauție. S-au dat 
ordine posturilor cheie de pe coastă şi apărării 
antiaeriene să se concentreze pentru apărarea punctelor 
vulnerabile. Telegrame de avertizare au fost trimise 
guvernelor din dominioane şi colonii. Toate permisiile au 
fost suspendate, în toate serviciile militare de luptă. 
Amiralitatea a dat avertizări vaselor comerciale. S-au mai 
luat multe alte măsuri. La 25 august, guvernul britanic a 
proclamat un tratat oficial cu Polonia, confirmând 
garanţia deja dată. Se spera că acest pas va da cea mai 
bună şansă înţelegerii prin negocieri directe între 
Germania şi Polonia, în faţa perspectivei că, dacă acestea 

eşuează, Britania va sta alături de Polonia. De fapt, Hitler 
a amânat ziua atacului. D-Day de la 25 august la 1 
septembrie şi a intrat în negocieri directe cu Polonia, aşa 
cum dorea Chamberlain. Obiectivul lui Hitler nu era totuşi 
să ajungă la o înţelegere cu Polonia, ci să dea guvernului 
Majestății Sale toate ocaziile ca să scape de garanţii. 
Gândurile guvernului, ca şi ale naţiunii, se situau însă pe 
un alt plan. Este un fapt curios în legătură cu insularii 
britanici, cărora nu le place instrucţia militară şi nu au 
fost invadaţi de aproape o mie de ani, şi anume că atunci 
când pericolul se apropie şi creşte, ei devin tot mai puţin 
nervoşi; când este iminent, ei devin duri; când este 
mortal, ei sunt neînfricaţi. Aceste obiceiuri i-au salvat de 
câteva ori la ananghie. 

Din corespondenţa sa cu Mussolini, în acest 
moment, Hitler a aflat, dacă nu ghicise deja, că nu putea 
conta pe intervenţia armată a Italiei, în caz de război. Se 
pare că Ducele a aflat de la britanici şi nu din surse 
germane, despre ultimele mişcări. Ciano notează în 
jurnalul lui, la 27 august: „Englezii ne-au comunicat textul 
propunerilor germane adresate Londrei, despre care noi 
n-am ştiut nimic.” Singura nevoie a lui Mussolini acum 
era ca Hitler să recunoască neutralitatea Italiei. Acest 
lucru i s-a acordat. 

La 31 august, Hitler a emis următoarea „Directivă 
numărul 1, pentru conducerea războiului”: 

1. Acum, când s-au epuizat toate posibilităţile 
politice în vederea rezolvării prin mijloace paşnice a unei 
situaţii la frontiera de est, care este intolerabilă pentru 
Germania, am hotărât o rezolvare prin forţă. 


19 jurnalul lui Ciano, pag. 136. 

2. Atacul asupra Poloniei urmează să fie realizat 
conform pregătirii făcute... Data atacului, 1 septembrie 
1939. Ora atacului - 04.45 (scris cu creion roşu). 

3. In vest, este important ca răspunderea pentru 
deschiderea ostilităţilor să revină fără echivoc Angliei şi 
Franţei. La început, vor fi luate acţiuni pur locale 
împotriva unor violări minore ale frontierei.20 

La întoarcerea mea de pe frontul de la Rin, am 
petrecut nişte zile însorite la doamna Balsan, într-o 
companie plăcută dar foarte îngrijorată, în vechiul castel 
unde regele Henric de Navarra a dormit în noaptea 
dinaintea bătăliei de la Ivry. Se simțea adânca nelinişte 
ce plutea peste toate şi însăşi lumina acestei frumoase 
văi a râului Eyre părea lipsită de razele ei. Activitatea de 
a picta mi s-a părut greu de realizat în această atmosferă 
de nesiguranţă. La 26 august, am decis să plec spre casă, 
unde măcar puteam afla ce se întâmplă. l-am spus soţiei 
mele că îi voi trimite vorbă la timp. În drumul meu prin 
Paris, am oferit un prânz generalului Georges. El mi-a 
arătat toate cifrele privind armatele franceză şi germană 
şi a clasificat diviziile după calitate. Rezultatul m-a 
impresionat atât de tare, încât am spus pentru prima 
dată: „Dar voi sunteţi stăpânii.” El a răspuns: „Germanii 
au o armată foarte puternică şi nu avem voie să lovim noi 
primii. Dacă ei vor ataca, ambele noastre ţări vor fi legate 
de obligaţiile lor”. 

In noaptea aceea, am dormit la Chartwell, unde îl 


2020 Documente Niirenberg, p. II, pag. 172. 

invitasem pentru a doua zi pe generalul lronside să stea 
cu mine. El tocmai se întorsese din Polonia şi relatările pe 
care le dădea despre armata poloneză erau foarte 
favorabile. El văzuse un exerciţiu de atac divizionar sub 
un baraj de tir nu lipsit de răniri. Moralul polonezilor era 
ridicat. El a stat cu mine trei zile şi am încercat din greu 
să descifrăm necunoscutul. În acelaşi timp, am terminat 
de înălţat bucătăria din cărămizi, pe care o pregătisem 
anul trecut, ca un cămin pentru familia mea în anii ce vor 
veni. La semnalul meu, soţia mea s-a întors via 
Dunkerque la 30 august. 

In acel timp, se ştia că în Anglia erau douăzeci de 
mii de nazişti germani organizaţi, ceea ce ar fi fost în 
concordanţă cu procedura lor din alte ţări prieteneşti, 
unde izbucnirea războiului era precedată de un preludiu 
de sabotaje şi crime. Eu nu aveam în acea vreme niciun 
fel de protecţie oficială şi nu voiam să cer aşa ceva, dar 
m-am considerat destul de cunoscut ca să-mi iau măsuri 
de precauţii. Aveam destule informaţii care să mă 
convingă că Hitler mă considera drept duşman. Fostul 
meu detectiv de la Scotland Yard, inspectorul Thompson, 
era pensionat. l-am spus să vină la mine şi să-şi aducă 
pistolul cu el. Mi-am scos şi armele mele, care erau bune. 
In timp ce unul dormea, celălalt stătea de pază. Astfel, 
nimeni nu putea ajunge la noi. În orele acelea, ştiam că, 
dacă va izbucni războiul - şi cine se putea îndoi că va 
izbucni? - o povară importantă va cădea asupra mea. 

Capitolul XVII 
RĂZBOIUL CIUDAT 


Polonia a fost atacată de Germania în zorii zilei de 1 
septembrie. In cursul dimineţii, s-a ordonat mobilizarea 
tuturor forţelor noastre. Primul-ministru m-a invitat să-l 
vizitez după-amiază, în Downing Street. Mi-a spus că nu 
vedea nicio speranţă de a evita războiul cu Germania şi 
că propunea formarea unui mic Cabinet de război cu 
miniştri fără ministere de condus. El a menţionat că a 
înţeles că Partidul Laburist nu este dornic să facă parte 
dintr-o coaliţie naţională. Avea încă speranţe că liberalii i 
se vor alătura. El m-a invitat să devin membru al 
Cabinetului de război. Am acceptat propunerea lui fără 
comentarii şi, pe această bază, am avut o lungă 
convorbire despre oameni şi măsuri. 

Am fost surprins că nu am mai primit nicio veste de 
la domnul Chamberlain toată ziua de 2 septembrie, care a 

fost o zi de criză intensă. Am crezut că se făcea probabil 
un efort de ultim moment pentru menţinerea păcii şi 
acest lucru s-a dovedit adevărat. Totuşi, când 
Parlamentul s-a întrunit scara, a avut loc o dezbatere 
scurtă dar foarte înfierbântată, în care declaraţia de 
temporizare a primului-ministru a fost prost primită de 
către Cameră. Când domnul Greenwood s-a ridicat să 
vorbească în numele opoziţiei laburiste, domnul Amery, 
de pe băncile conservatorilor, a strigat la el: „Vorbeşte în 
numele Angliei”. Fraza a fost primită cu urale puternice. 
Nu încăpea îndoială că atmosfera în Cameră era pentru 
război. Am găsit-o încă mai hotărâtă şi mai unită decât în 
scena similară din 3 august 1914, la care luasem de 
asemeni parte. Am aflat mai târziu că se dăduse 
Germaniei un ultimatum la 9.30 p.m. pe data de 1 
septembrie şi că acesta fusese urmat de un al doilea 
ultimatum final la 9 dimineaţa, pe 3 septembrie. 
Emisiunea de radio din dimineaţa de 3 anunţa că 
primul-ministru va vorbi la radio la ora 11.15 a.m. 
Cuvântarea primului-ministru ne anunţa că eram 
deja în război şi abia terminase de vorbit, când un zgomot 
straniu, prelungit, plângător, care apoi ne-a devenit 
familiar, ne izbi urechile. Soţia mea a intrat în cameră, 
incitată de această criză, şi a comentat favorabil 
promptitudinea şi precizia germană; ne-am urcat pe 
acoperişul plat al casei, pentru a vedea ce se întâmplă. In 
jurul nostru, în lumina clară, rece, de septembrie, se 
ridicau acoperişurile şi turnurile Londrei. Deasupra lor, se 
ridicau deja, încet, treizeci sau patruzeci de baloane 
cilindrice. Am dat guvernului o notă bună pentru acest 
semn evident de pregătire şi, cum sfertul de oră despre 
care ni se spusese că-l avem la dispoziţie trecuse, ne-am 

îndreptat spre adăpostul care ni se rezervase, cu o sticlă 
de coniac şi alte reconfortări medicale potrivite. 

Adăpostul nostru era la circa o sută de metri în josul 
străzii şi consta dintr-un subsol deschis, chiar fără saci de 
nisip, în care erau deja adunaţi locuitori a vreo jumătate 
de duzină de apartamente. Toţi erau veseli şi bine 
dispuşi, cum sunt englezii când urmează să se 
întâlnească cu necunoscutul. Cum mă uitam din uşă pe 
strada pustie şi la camera aglomerată de jos, imaginaţia 
mea mă făcea să văd tablouri de ruine şi măceluri şi 
puternice explozii care zguduiau pământul; de clădiri care 
se prăbuşesc, transformate în praf şi moloz; de pompieri 
şi ambulanţe grăbindu-se prin fum, sub zumzetul unor 
aeroplane ostile. Oare nu ni se spusese tuturor cât de 
groaznice vor fi raidurile aeriene? Ministerul. Aerului, 
pentru a-şi da importanţă, le exagerase cu mult puterea. 
Pacifiştii s-au gândit să se folosească de temerile 
publicului, iar acei dintre noi care făcuseră presiuni 
pentru pregătiri şi pentru o forţă aeriană superioară, deşi 
nu acceptam previziunile cele mai întunecate, eram 
mulţumiţi că acestea acționau ca un imbold. Am ştiut că 
guvernul era pregătit în primele zile ale războiului, cu 250 
000 paturi pentru răniții de pe urma raidurilor aeriene. 
Aici, cel puţin, nu existaseră subestimări. Acum trebuia să 
vedem care erau realităţile. 

După ce au trecut vreo zece minute, sunetul 
plângător s-a auzit din nou. Nici eu nu eram sigur dacă nu 
era repetarea avertizării de mai înainte, dar un bărbat a 
venit în fugă pe stradă, strigând: „Totul e în ordine”, iar 
noi ne-am răspândit la locuinţele noastre. Treaba mea era 
să mă duc la Camera Comunelor, care se întâlnea la 
amiază, cu procedura ei lentă şi cu scurte rugăciuni. 


285 


Acolo am primit un bilet de la primul-ministru care îmi 
cerea să vin în camera lui, de îndată ce dezbaterea avea 
să ia sfârşit. Cum stăteam la locul meu ascultând 
cuvântările, m-a cuprins un puternic sentiment de calm, 
după intensele pasiuni şi emoţii din ultimele câteva zile. 
Am simţit un fel de detaşare totală de treburile omeneşti 
şi personale. Gloria bătrânei Anglii, aşa iubitoare de pace 
şi prost pregătită cum era, dar rapidă şi neînfricată la 
chemarea onoarei, mi-a înfiorat fiinţa şi mi-a părut că ne 
ridică soarta în sfere depărtate de fapte lumeşti şi de 
senzaţii fizice. Am încercat să transmit Camerei ceva din 
această stare de spirit atunci când am vorbit, şi nu în 
zadar. 

Domnul Chamberlain mi-a spus că acum avea 
posibilitatea să-mi ofere Amiralitatea, precum şi un loc în 
Cabinetul de Război. Hram foarte bucuros pentru că, deşi 
nu ridicasem problema, preferam o sarcină definită decât 
aceea de a mă apleca asupra muncii făcute de alţii, care 
pot fi mai buni miniştri decât cel care nu are niciun 
departament, oricât ar fi el de influent. Este mai uşor să 
dai indicaţii decât sfaturi şi e mai agreabil să ai dreptul să 
acţionezi, chiar într-o sferă limitată, decât privilegiul să 
vorbeşti despre multe. Dacă premierul mi-ar fi dat de la 
început posibilitatea de a alege între Cabinetul de Război 
şi Amiralitate, eu aş fi ales bineînţeles Amiralitatea. Acum 
însă le aveam pe amândouă. 

Nu mi s-a spus nimic despre când aveam să primesc 
postul din partea regelui şi, de fapt, n-am sărutat mâini 
până în ziua de 5. Dar primele ore ale războiului pot fi 
vitale pentru marină. De aceea, am trimis vorbă la 
Amiralitate că eu voi prelua funcţia şi voi sosi la ora 6. 
Consiliul a fost destul de amabil să semnaleze flotei că 

„Winston a revenit”. Astfel încât am revenit în camera pe 
care o părăsisem cu durere şi tristeţe în urmă cu aproape 
un sfert de secol, când demisia Lordului Fischer a dus la 
înlocuirea mea din post ca Prim Lord şi a nimicit 
iremediabil, cum s-a dovedit, concepţia privind 
importanţa forţării Dardanelelor. La vreo doi metri în 
spatele meu, cum stăteam în vechiul meu fotoliu, era 
cadrul de lemn pentru hartă, pe care îl pusesem să fie 
fixat în 1911 şi în care rămăsese încă harta Mării Nordului 
pe care, în fiecare zi, pentru a concentra atenţia asupra 
obiectivului suprem,  pusesem pe cei de la 
contrainformaţiile navale să înregistreze mişcările şi 
dispozitivul flotei germane. Din 1911, trecuse mai mult de 
un sfert de secol şi încă un pericol mortal ne ameninţa din 
partea aceleiaşi naţiuni. Din nou, apărarea drepturilor 
unui stat slab, ultragiat şi invadat printr-o agresiune 
neprovocată, ne-a forţat să tragem sabia. Din nou trebuia 
să luptăm pentru viaţă şi onoare, împotriva forţei şi furiei 
rasei germane, vitează, disciplinată şi nemiloasă. Din 
nou! Aşa să fie! 

Imediat, Primul Lord al mării a venit să mă vadă. ÎI 
cunoscusem puţin pe Dudley Pound în fosta mea funcţie 
la Amiralitate, ca pe unul dintre ofiţerii de încredere ai 
Lordului Fischer. Condamnasem cu putere în Parlament 
dispunerea flotei mediteraneene recomandată de el în 
momentul invaziei italiene spre Albania. Acum ne 
întâlneam în calitate de colegi, de ale căror relaţii strânse 
şi înţelegere fundamentală avea să depindă activitatea 
normală a vastei maşini a Amiralității. Ne-am uitat unul la 
altul cu amiciţie dar cu îndoială. Dar, din primele zile, 
prietenia şi încrederea noastră reciprocă a crescut şi a 
înflorit. Am măsurat şi am respectat marile calităţi 

profesionale şi personale ale amiralului Pound. În timp ce 
războiul, cu toate schimbările şi sorții, ne izbea cu diferite 
lovituri, am devenit tot mai mult camarazi şi prieteni. lar 
patru ani mai târziu, când el a murit în momentul victoriei 
generale asupra Italiei, am jelit cu o durere personală pe 
toţi cei pe care îi pierduse Marina şi națiunea. 

Aveam, după cum îşi poate da seama cititorul, o 
considerabilă cunoaştere a Amiralității şi a Marinei 
Regale. Cei patru ani, între 1911 şi 1915, când am avut 
sarcina să pregătesc flota pentru război şi să conduc 
Amiralitatea în primele zece luni critice, au fost cei mai vii 
din viaţa mea. Adunasem o cantitate imensă de informaţii 
detaliate şi învăţasem multe lecţii despre flotă şi despre 
războiul pe mare. Intre timp, am studiat şi am scris mult 
despre treburi navale. Vorbisem în repetate rânduri 
despre acestea în Camera Comunelor şi am păstrai 
totdeauna o legătură strânsă cu Amiralitatea şi, deşi am 
fost un critic al ei în aceşti ani, am cunoscut multe dintre 
secretele ei. Cei patru ani de activitate în Comitetul 
pentru cercetare al apărării antiaeriene, mi-au dat acces 
la toate dezvoltările moderne din domeniul radarului, 
care afecta acum vital serviciul militar naval. În iunie 
1938, Lordul Charfield pe atunci Prim Lord al mării, mi-a 
arătat el însuşi şcoala antisubmarin de la Portland şi am 
ieşit pe mare cu distrugătoarele, la un exerciţiu de 
detectare a submarinelor prin folosirea aparatului Asdic. 
Legătura mea strânsă cu decedatul amiral Henderson, 
controlor al Marinei până în 1938, şi discurile pe care 
Primul lord din acea vreme m-au încurajat să le am cu 

Lordul Chartfield în legătură cu proiectele unor vase de 
luptă şi crucişătoare, mi-au dat o vedere de ansamblu 
asupra sferei noilor construcții. Eram bineînţeles 
familiarizat, din datele publicate, cu puterea, compoziţia 
şi structura flotei, actuale şi în perspectivă, şi cu marinele 
germană, italiană şi franceză. 

Una dintre primele măsuri pe care le-am luat când 
am preluat Amiralitatea şi am devenit membru al 
Cabinetului de Război a fost să-mi formez un 
departament al meu de statistică. În acest scop, m-am 
bazat pe profesorul Lindemann, prietenul şi confidentul 
meu de atâția ani. Impreună, ne-am format punctul de 
vedere şi estimările în legătură cu toată povestea. Acum, 
l-am instalat la Amiralitate, cu o jumătate de duzină de 
statisticieni şi economişti în care puteam avea încredere 
că nu vor acorda atenţie altor fapte decât realităţii. Acest 
grup de oameni capabili, cu acces la toate informaţiile 
oficiale, era în stare, sub îndrumarea lui Lindemann, să-mi 
prezinte continuu tabele şi diagrame ilustrând întregul 
război, atât cât îl cunoşteam noi. Ei examinau şi analizau 
necontenit toate documentele departamentale care 
circulau în Cabinetul de Război şi urmăreau de asemenea 
toate cercetările pe care doream să le fac eu. 

In acea vreme, nu exista o organizaţie de statistică 
generală a guvernului. Fiecare departament îşi prezenta 
istoria pe baza cifrelor şi datelor proprii. Ministerul Aerului 
calcula într-un fel, cel al Războiului altfel. Ministerul 
Aprovizionării şi Camera de Comerţ, deşi se referau la 
acelaşi lucru, vorbeau dialecte diferite. Aceasta ducea 

uneori la neînţelegeri şi pierdere de timp, când un punct 
de vedere sau altul se ciocneau în Cabinet. Eu am avut 
totuşi, de la început, propria mea sursă de informaţii, 
sigură şi permanentă, fiecare sector al acesteia fiind 
integral legat de tot restul. Deşi acest lucru acoperea 
doar o parte a domeniului lui, era de ajutor pentru mine 
pentru a-mi forma un punct de vedere just şi cuprinzător 
asupra numeroaselor fapte şi cifre care curgeau spre noi. 

Teribila situaţie navală din 1914 nu s-a repetat. 
Atunci, intrasem în război cu un raport de şaisprezece la 
zece în vase importante şi de doi la unu în crucişătoare. 
In acele zile, mobilizasem opt escadre de luptă de câte 
opt vase de luptă, cu o escadră de crucişătoare şi cu câte 
o flotilă pentru fiecare, laolaltă cu importante forţe de 
crucişătoare detaşate, iar eu speram la o acţiune 
generală, cu o flotă mai mică dar totuşi formidabilă. 
Acum, flota germană abia îşi începuse reconstrucţia şi nu 
avea puterea nici măcar să formeze o linie de luptă. Cele 
două vase mari de luptă ale lor, Bismarck şi Tirpitz, 
despre care trebuie spus că ambele au depăşit limitele 
impuse tonajului prin Tratat, mai aveau un an până să fie 
gata. Crucişătoarele uşoare de luptă Scharnhorst şi 
Gneisenau, care au fost în mod fraudulos mărite de 
germani de la 10 000 tone la 26000 tone, fuseseră 
terminate în 1938. În afară de acestea, Germania avea la 
dispoziţie cele trei vase de luptă „de buzunar” de 10000 
tone, Amiral Graf Spee. Amiral Scheer şi Deutschland, 
împreună cu două crucişătoare cu tunuri de 95 cm, de 10 
000 tone, şase crucişătoare uşoare şi şaizeci de 
distrugătoare şi vase mai mici. Astfel că nu reprezenta un 
pericol în ce priveşte forţa de suprafaţă pentru stăpânirea 
de către noi a mărilor. Nu încăpea îndoială că Marina 

britanică era copleşitor de superioară celei germane ca 
putere şi număr şi nu aveam motive să presupunem că ar 
fi avut lipsuri în ce priveşte cunoştinţele, instrucţia şi 
îndemânarea. În afara lipsei de crucişătoare şi 
distrugătoare, flota fusese menţinută la standardul ei 
înalt, obişnuit. Ea avea de făcut faţă unor îndatoriri 
enorme şi nenumărate, mai curând decât unui conflict. 
ltalia nu declarase război şi era deja clar că 
Mussolini aştepta desfăşurarea evenimentelor. In această 
nesiguranţă, şi ca o măsură de precauţie până se 
terminau toate aranjamentele noastre, am considerat că 
e cel mai bine să împrăştiem vasele în jurul Capului. 
Aveam deja de partea noastră, în afara preponderenţei 
noastre proprii asupra Germaniei şi Italiei laolaltă, 
puternica flotă a Franţei, care, datorită remarcabilei 
capacităţi şi îndelungatei conduceri a amiralului Darlan, 
fusese adusă la cea mai mare forţă şi grad de eficienţă 
atinse vreodată de Marina franceză după epoca 
monarhici. Dacă Italia avea să devină ostilă, primul nostru 
câmp de luptă trebuia să fie Mediterana. Cu excepţia unei 
înţelegeri temporare, eu mă opuneam total oricăror 
planuri de a părăsi centrul şi de a ne mulţumi să închidem 
capetele întinsei mări interioare. Doar forţele noastre, 
chiar fără ajutorul Marinei franceze şi al porturilor ei 
fortificate, erau suficiente pentru a alunga de pe mare 
vasele italiene şi a asigura completa stăpânire navală a 
Mediteranei în două luni sau poate chiar mai repede. 

Opinia ziarelor, în frunte cu Times, era în favoarea 
principiului unui Cabinet de Război cu nu mai mult de 

cinci sau şase miniştri, toţi fiind eliberaţi de treburi 
departamentale. Doar aşa, s-a argumentat, se putea avea 
un punct de vedere larg şi concentrat asupra politicii de 
război, mai ales în aspectele ei mai largi. Exprimat pe 
scurt, „cinci bărbaţi care să nu aibă nimic altceva de 
făcut” era considerat idealul. Totuşi, existau numeroase 
obiecţii practice la un asemenea sistem. Un grup de 
oameni de stat detaşaţi, oricât de mare ar fi autoritatea 
lor nominală, se află într-un dezavantaj serios când au de 
a face cu miniştri aflaţi în fruntea unor departamente 
mari, de importanţă vitală. Acest lucru este adevărat mai 
ales în privinţa departamentelor militare. Personajele 
Cabinetului de Război nu pot avea răspunderea pentru 
evenimentele de zi cu zi. Ei pot lua decizii majore, pot da 
sfaturi generale înainte sau pot critica după aceea, dar nu 
se pot compara, de exemplu, cu un Prim Lord al 
Amiralității sau cu un secretar de stat al Războiului sau al 
Aerului care, cunoscând fiecare amănunt al problemei şi 
sprijinit fiind de colegii săi, poartă răspunderea acţiunii. 
Uniţi, ei pot rezolva aproape totul, dar, de obicei, între ei 
sunt opinii diferite. Vorbele şi aranjamentele sunt 
interminabile, iar între timp torentul războiului curge mai 
departe. Miniştrii Cabinetului de Război ar fi rezervaţi, în 
mod firesc, în a critica ministrul responsabil, înarmat cu 
toate faptele şi cifrele. Ei ar simţi o mustrare de cuget 
dacă ar spori încordarea care apasă asupra celor din 
executivul real. Ei tind de aceea tot mai mult să fie nişte 
supervizori teoretici şi comentatori, citind în fiecare zi o 
imensă cantitate de materiale, dar nu ştiu cum să-şi 
folosească aceste cunoştinţe fără să facă mai mult rău 
decât bine. Adesea, ci nu pot face mai mult decât să 
arbitreze, sau să găsească un compromis în disputele 


292 


interdepartamentale. Este deci nevoie ca miniştrii de la 
Externe şi de la departamentele de luptă să fie membri 
integrali ai organului suprem. De obicei, cel puţin unii 
dintre cei „Cinci mari” sunt aleşi mai degrabă pentru 
influenţa lor politică decât pentru cunoştinţele sau 
aptitudinile lor în domeniul operaţiunilor de război. 
Numărul membrilor începe atunci să crească mult, 
dincolo de cercul limitat conceput iniţial. Desigur, dacă 
primul-ministru însuşi ajunge ministru al Apărării, se 
obţine o concentrare puternică. Personal, când am primit 
însărcinarea, nu mi-a plăcut să am în jurul meu miniştri 
fără legături. Preferam să am de-a face cu şefi ai unor 
organisme decât cu consilieri. Fiecare trebuia să presteze 
o zi bună de muncă şi să răspundă pentru o treabă 
definită; în acest caz, nu face gălăgie de dragul gălăgiei 
sau ca să se evidenţieze. 

Planul iniţial al domnului Chamberlain cu privire la 
un Cabinet de Război a fost aproape imediat extins, prin 
forţa împrejurărilor, pentru a-i include pe Lordul Halifax, 
ministrul de Externe, pe Lordul Samuel Hoare, Lordul 
Sigiliului Privat, pe Sir John Simon, ministru de Finanţe, pe 
Lordul Chatfield, ministru al Coordonării Apărării, şi pe 
Lordul Hankey, ministru fără portofoliu. La aceştia, s-au 
adăugat miniştrii Armatei, dintre care făceam şi eu parte 
acum, cu domnul Hore Belisha, secretar de stat al 
Războiului, şi cu Sir Kingsley Wood, secretar de stat al 
Aerului. În plus, era necesar să fie prezenţi la fiecare 
ocazie, domnul Eden, care acum revenise în guvern ca 
secretar al Dominioanelor şi Sir John Anderson, secretar la 
Interne şi ministru al Securităţii Interne, deşi nu erau 
membri ai Cabinetului de Război. Astfel, totalul nostru era 
de unsprezece. 

În afară de mine, toţi ceilalţi miniştri conduseseră 
treburile noastre mulţi ani în ultima vreme sau erau 
implicaţi în situaţia în faţa căreia eram puşi, atât pe plan 
diplomatic cât şi militar. Eu nu avusesem o funcţie 
publică de aproape unsprezece ani. Deci nu aveam 
răspunderi pentru trecut sau pentru vreo lipsă de 
pregătire, care acum erau vizibile. Dimpotrivă, în ultimii 
şase, şapte ani, fusesem tot timpul un profet al răului 
care acum se adeverea în mare măsură. Astfel, înarmat 
cum eram acum cu puternica maşinărie a Marinei, asupra 
căreia cădea povara luptei active, din acest moment nu 
mă simţeam defel dezavantajat, iar dacă m-aş fi simţit, 
sentimentul ar fi fost înlăturat de amabilitatea şi 
loialitatea primului-ministru şi a colegilor lui. Îi cunoşteam 
bine pe toţi. Majoritatea lucraserăm împreună timp de 
cinci ani în cabinetul domnului Baldwin şi am fost în 
contact  prietenesc sau în controversă pe scena 
schimbătoare a vieţii parlamentare. Sir John Simon şi cu 
mine reprezentam totuşi o generaţie politică mai veche. 
Eu intrasem şi ieşisem din guvernul britanic timp de 
cincisprezece ani, iar el cam tot atâţia, înainte ca vreunul 
dintre ceilalţi să fi obţinut funcţii publice. Eu fusesem în 
fruntea Amiralității lor în timpul primului război mondial. 
Deşi primul-ministru era mai în vârstă decât mine cu 
câţiva ani, eu eram aproape singurul antediluvian. 
Aceasta putea fi o chestiune de reproşat în timp de criză, 
când era natural şi popular să se ceară forţa oamenilor 
tineri şi a ideilor noi. Am înţeles deci că va trebui să mă 
străduiesc să ţin pasul cu generaţia acum în putere şi cu 
uriaşi tineri proaspeţi, care ar putea apare oricând. În 
această privinţă, m-am bazat pe cunoaştere şi pe toată 
energia posibilă, reală şi mintală. 


294 


În acest scop, am recurs la un mod de viaţă care mi- 
a fost impus la amiralitate în 1914 şi 1915 şi despre care 
am constatat că îmi sporeşte mult capacitatea mea de 
lucru zilnică. Mă culcam totdeauna, cel puţin o oră, cât se 
putea de devreme după-amiază, şi foloseam din plin 
norocoasa mea înzestrare de a adormi imediat şi adânc. 
În acest fel, eram capabil să fac o zi şi jumătate de muncă 
într-o zi. Natura nu l-a făcut pe om în stare să lucreze de 
la opt dimineaţa până la miezul nopţii fără această 
împrospătare de fericită uitare, care, chiar dacă durează 
doar douăzeci de minute, reînnoieşte toate forţele vitale. 
Îmi părea rău că trebuia să mă duc la culcare în fiecare 
după-amiază, ca un copil, dar eram răsplătit, putând să 
lucrez nopţile până la două sau chiar mai târziu - uneori 
mult mai târziu - până dimineaţa, şi să încep ziua 
următoare între opt şi nouă. Am continuat această rutină 
tot timpul războiului şi o recomand şi altora, atunci când 
şi dacă au nevoie să scoată timp îndelungat tot ce se 
poate de la fiinţa umană. Primul Lord al Mării, amiralul 
Pound, de îndată ce şi-a dat seama de tehnica mea, a 
adoptat-o şi el, doar că el nu se culca în pat ci aţipea în 
fotoliul lui. El ducea această politică atât de departe, încât 
adesea adormea adânc la şedinţele de Cabinet. Un singur 
cuvânt despre marină era însă suficient ca să-l trezească 
la activitate deplină. Nimic nu trecea pe lângă urechea lui 
vigilentă sau mintea lui înţelegătoare. 

Între timp, în jurul mesei Cabinetului eram martorii 
distrugerii rapide şi aproape mecanice a unui stat mai 
slab, conform metodei şi ţelului lui Hitler. Peste o mie 

cinci sute de avioane moderne au fost aruncate asupra 
Poloniei, iar cincizeci şi şase de divizii, incluzând toate 
cele nouă divizii motorizate şi blindate, formau armata 
invadatoare, numeroasă şi bine echipată, încât polonezii 
nu se puteau măsura cu atacatorii lor, dar nici dispunerea 
lor nu era înţeleaptă. Ei şi-au răspândit forţele de-a lungul 
întregii frontiere a ţării lor. Nu aveau rezerve centrale. În 
timp ce luau o atitudine mândră şi arţăgoasă împotriva 
ambițiilor germane, se temuseră totuşi să nu fie acuzaţi 
de provocare, mobilizând la timp împotriva forţelor care 
se adunau în jurul lor. Treizeci de divizii, reprezentând 
doar două treimi din armata lor activă, erau gata, sau 
aproape gata să întâmpine primul şoc. Viteza 
evenimentelor şi violenţa intervenţiei, a forţei aeriene 
germane, i-a împiedicat pe ceilalţi să ajungă pe poziţii 
înaintate ca totul să fie sfărâmat aşa că au fost implicaţi 
doar în dezastrul final. Astfel, polonezii s-au aflat în faţa 
unei armate de două ori mai puternice, înşiraţi pe un 
perimetru lung şi fără să aibă nimic în spatele lor. Ei nu 
erau inferiori doar ca număr. Erau foarte mult depăşiţi în 
artilerie şi aveau o singură brigadă blindată care să facă 
faţă celor nouă brigăzi de Panzer, cum se numeau deja. 
Cavaleria, care număra douăsprezece brigăzi, a luptat cu 
vitejie împotriva tancurilor şi a maşinilor blindate, dar nu 
le puteau face nimic cu săbiile şi lăncile lor. Cele nouă 
sute de avioane din linia întâia, dintre care poate 
jumătate erau de tip modern, au fost luate prin 
surprindere şi multe au fost distruse chiar înainte de a 
ajunge în aer. In două zile, forţele aeriene ale Poloniei au 
fost practic anihilate. Într-o săptămână, armata germană 
muşcase adânc din Polonia. Rezistenţa era peste tot 
curajoasă dar zadarnică şi, la sfârşitul a două săptămâni, 

armata poloneză, ce număra vreo două milioane de 
oameni, a încetat să mai existe ca forţă organizată. 

Era acum rândul sovieticilor. Ceea ce ei numesc 
„democraţie” a intrat în acţiune. La 17 septembrie, 
armata rusă s-a năpustit peste frontiera de răsărit a 
Poloniei, aproape nepăzită, şi a înaintat spre vest pe un 
front larg. Pe data de 18, ruşii s-au întâlnit cu 
colaboratorii lor germani, la Brest-Litovsk. Aici, în războiul 
anterior, bolşevicii, încălcându-şi înţelegerea solemnă cu 
Aliaţii occidentali, făcuseră pace separată cu Germania 
Kaiserului şi s-au înclinat termenilor ei aspri. Acum, la 
Brest-Litovsk, comuniştii ruşi zâmbeau şi dădeau mâna cu 
Germania lui Hitler. Ruinarea Poloniei şi întreaga ei 
subjugare s-a desfăşurat rapid. Rezistenţa Varşoviei 
provenind în mare măsură din ridicarea cetăţenilor ei, a 
fost minunată dar pierdută. După multe zile de 
bombardamente aeriene şi de tiruri de artilerie grea, care 
fusese rapid transferată de pe frontul de vest inactiv, pe 
şoselele laterale, postul de radio a încetat să mai 
transmită imnul naţional polonez şi Hitler a intrat în oraşul 
în ruină. Într-o lună, s-a terminat totul şi o naţiune de 
treizeci şi cinci de milioane a căzut în ghearele nemiloase 
ale acelora care urmăreau nu numai cucerirea ci şi 
sclavia şi de fapt nimicirea unui mare număr de oameni. 

Văzusem un specimen perfect de Blitzkrieg modern; 
interacţiunea strânsă pe câmpul de luptă a armatei şi a 
forţelor aeriene; bombardarea violentă a tuturor 
comunicaţiilor şi a oraşelor care par o ţintă atrăgătoare; 
înarmarea unei Coloane a cincea active; folosirea liberă a 
spionilor şi a paraşutiştilor; şi, mai presus de toate, 
irezistibila înaintare a marii mase de blindate. Polonezii 
nu aveau să fie ultimii care să îndure nenorocirea. 


297 


Capitolul XVIII | 
SARCINA AMIRALITAȚŢII 


Lumea întreagă a rămas uluită când atacul violent 
asupra Poloniei a fost urmat de declararea războiului 
împotriva Germaniei de către Britania şi Franţa, după o 
prelungită şi apăsătoare aşteptare. Domnul Chamberlain, 
într-o scrisoare particulară publicată de biograful lui, a 
descris acest război ca „război ciudat” iar eu am găsit 
expresia atât de justă şi expresivă încât am folosit-o ca 

titlu pentru această perioadă. Armata franceză nu a 
atacat Germania. Mobilizarea fiind completă, aceasta 
rămânea în contact, dar fără să acţioneze, de-a lungul 
frontului. Niciun fel de acţiune aeriană, în afară de zboruri 
de recunoaştere, nu au fost întreprinse deasupra Britaniei 
şi niciun atac asupra Franţei din partea germanilor. 
Guvernul francez ne-a cerut să ne abţinem de la atacuri 
aeriene împotriva Germaniei, spunând că asta ar provoca 
represalii asupra uzinelor lor de război care erau 
neprotejate. Noi ne-am mulţumit să aruncăm manifeste 
ca să-i ridicăm pe germani la o moralitate, mai înaltă. 
Această fază a războiului pe uscat şi în aer a uimit pe 
toată lumea. Franţa şi Britania au rămas impasibile, în 
timp ce Polonia a fost distrusă sau subjugată în câteva 
săptămâni de întreaga forţă a maşinii de război germane. 
Hitler nu avea motive să se plângă. 

Războiul pe mare, dimpotrivă, a început din prima 
oră cu toată intensitatea şi Amiralitatea a devenit centrul 
activ al evenimentelor. La 3 septembrie, toate vasele 
noastre navigau prin lume pentru treburile lor. Brusc, au 
fost atacate de submarinele de buzunar-U, bine 
amplasate dinainte, în special pe căile de acces 
occidentale. La ora 9 p.m., în aceeaşi seară, vasul de 
pasageri Athenia, de 13000 tone, a fost torpilat şi s-a 
scufundat cu pierderea a 112 vieţi, incluzând douăzeci şi 
opt de cetăţeni americani. Acest ultragiu a fost aflat în 
întreaga lume în câteva ore. Guvernul german, pentru a 
evita orice neînțelegere în Statele Unite, a emis imediat o 
declaraţie în care se susţinea că eu personal am ordonat 
ca o bombă să fie plasată la bordul vasului, pentru ca, 
prin distrugerea acestuia să aduc prejudicii relaţiilor 
germano-americane. Minciuna a găsit o oarecare crezare 

în cercurile duşmănoase. În zilele de 5 şi 6 au fost 
scufundate, lângă coasta Spaniei, vasele Bosnia, Royal 
Sceptre şi Rio Claro. Toate acestea erau vase importante. 

La Amiralitate, existau planuri cuprinzătoare pentru 
mărirea forţei noastre antisubmarine şi mai era pregătit 
un plan amănunţit de construire, în timp de război, a unor 
distrugătoare mari şi mici şi a unor crucişătoare cu multe 
vase auxiliare şi care a intrat automat în funcţiune odată 
cu declararea războiului. Conflictul anterior dovedise 
meritul suveran al convoiului şi l-am adoptat imediat în 
Atlanticul de nord. Înainte de sfârşitul lunii, funcționau 
convoaie regulate pe ocean, plecând de pe Tamisa şi din 
Liverpool, iar înapoi spre casă de la Halifax, Gibraltar şi 
Freetown. La toate nevoile noastre de a hrăni insula şi de 
a ne mări puterea de a duce războiul, s-au simţit acum 
imediat urmările pierderii paralizante a porturilor 
irlandeze sudice. Aceasta a impus o dureroasă 
restrângere a razei de acțiune a distrugătoarelor noastre, 
şi aşa prea puține. 

După instituirea sistemului de convoaie, următoarea 
nevoie vitală navală era asigurarea unei baze sigure 
pentru flotă. Intr-un război cu Germania, Scapa Flow este 
punctul cu adevărat strategic, din care marina britanică 
poate controla ieşirile din Marea Nordului şi poate asigura 
blocada lor; de aceea, am simţit de datoria mea să vizitez 
Scapa încă din primele momente. Am obţinut deci o 
învoire de la şedinţele noastre zilnice de Cabinet şi-am 
pornit spre Wick, cu un mic număr de funcţionari, în 
noaptea de 14 septembrie. In următoarele două zile, mi- 

am petrecut cea mai mare parte a timpului inspectând 
portul şi intrările acestuia. M-am asigurat că funcționau la 
fel de bine ca şi în războiul trecut şi că se făceau 
importante adăugiri şi îmbunătăţiri. Am stat cu Sir 
Charles Forbes, comandantul şef, pe nava lui amiral 
Nelson, şi am discutat cu el şi cu principalii săi ofiţeri nu 
doar despre Scapa ci şi despre toate problemele navale. 
Restul flotei se adăpostea la Loch Ewe, iar pe data de 17, 
amiralul m-a dus acolo cu Nelson. Intrarea în Loch era 
îngustă şi închisă cu câteva şiruri de plase indicatoare şi 
vase de patrulare, şi era dotată cu aparate Asdic şi de 
control la adâncime şi cu vase de pază numeroase şi 
active. De jur-împrejur se înălţau dealurile roşietice ale 
Scoției, în toată splendoarea lor. Gândurile mele s-au 
întors în urmă cu un sfert de secol, la celălalt septembrie, 
când l-am vizitat pe Sir John Jellicoe şi pe căpitanii lui în 
acelaşi golf şi i-am găsit cu lunga lor linie de nave de 
luptă şi crucişătoare scoase afară la ancoră, pradă 
aceloraşi nesiguranţe care ne frământau şi pe noi azi. 
Majoritatea căpitanilor şi amiralilor din acele zile muriseră 
sau ieşiseră la pensie. Ofițerii superiori responsabili, care 
îmi erau prezentaţi în timp ce vizitam diverse vase, 
fuseseră tineri locotenenţi sau simpli marinari în acele zile 
îndepărtate. Înaintea războiului anterior, avusesem un 
răgaz de trei ani, în care am putut cunoaşte şi aproba 
numirea majorităţii înaltului personal; acum însă, toţi 
aceştia erau figuri noi, feţe noi. Disciplina perfectă, stilul 
şi ţinuta, rutina de ceremonie - totul era neschimbat. Dar 
o generaţie total diferită era acum în uniforme şi în 
funcţii. Doar vapoarele fuseseră, în majoritatea lor, 
construite pe vremea când eram eu la post. Niciunul nu 
era nou. Era o experienţă stranie, de parcă aş fi trăit o 

încarnare anterioară. Mi se părea că eu eram singurul 
care  supravieţuisem în aceeaşi funcţie pe care o 
deţinusem cu atât de mult timp în urmă. Dar nu; 
pericolele supravieţuiseră şi ele. Pericolele veneau din 
adâncuri şi erau mai serioase şi mai puternice, 
reprezentând submarinele de buzunar-U, precum şi din 
văzduh, pericolul de a fi descoperit în ascunzătoarea ta şi 
de a suferi cu greu şi poate distrugător atac! 

Nimeni nu trecuse de două ori pe un drum atât de 
îngrozitor la un asemenea interval. Nimeni nu a simţit 
pericolele şi răspunderile din vârf ca mine, sau, ca să 
cobor la o chestiune măruntă, nu a înţeles cum sunt 
trataţi Primii Lorzi ai Amiralității când se scufundă 
vapoare mari şi lucrurile merg prost. Dacă vom parcurge 
din nou acelaşi ciclu pentru a doua oară, va trebui oare să 
îndur din nou durerea înlăturării mele? Fisher, Wilson, 
Battenburg, Jellicoe, Beatty, Pakenham, Sturdee, toţi s-au 
dus! 


Mă simt ca unul 

Care a rămas singur, într-o sală de banchet goală, 
Cu luminile stinse, 

Cu ghirlande veştejite, 

De unde toţi au plecat, în afară de el. 


Şi cum rămânea cu nenorocirea supremă, 
nemăsurată, în care ne scufundaserăm din nou în mod 
iremediabil? Polonia era în agonie; Franţa, doar o palidă 
reflectare a trecutei ei de înflăcărări războinice; colosul 
rusesc nu ne mai era aliat, nici măcar neutru, ba era 
posibil să ne devină duşman. Italia nu ne era prietenă. 
Japonia nu ne era aliată. America se va ridica oare din 

nou? Imperiul Britanic rămânea intact şi glorios de unit, 
dar slab pregătit, şi nu era gata de război. Încă mai 
aveam supremaţia pe mare. Dar eram dureros depăşiţi în 
număr în ce priveşte noile arme mortale din văzduh. 
Cumva, peisajul se întuneca. 

Am luat trenul la Inverness şi am călătorit toată 
după-amiaza şi noaptea, până la Londra. Când am 
coborât la Euston, a doua zi dimineaţă, am fost surprins 
să-l văd pe peron pe Primul Lord al Mării. Amiralul Pound 
avea un aer grav. „Am veşti proaste pentru dumneata, 
Prim Lord. Vasul Courageous a fost scufundat ieri seară în 
Canalul Bristol.” Courageous era unul dintre cele mai 
vechi portavioane ale noastre, dar un vas foarte necesar 
în această perioadă. l-am mulţumit că a venit să mă 
anunţe personal şi i-am spus: „Nu putem să ducem un 
război ca acesta fără ca asemenea lucruri să se întâmple 
din când în când. Am mai văzut aşa ceva mai de mult.” 
Apoi, la baie şi la munca altei zile. 

La sfârşitul lui septembrie, aveam puţine motive de 
nemulţumire faţă de rezultatele primului impact al 
războiului pe mare. Simţeam că preluasem efectiv marele 
departament pe care îl cunoşteam atât de bine şi îl 
iubeam cu un ochi discriminatoriu. Acum ştiam ce aveam 
în mână şi ce era pe drum. Ştiam unde era fiecare lucru. 
Vizitasem principalele porturi navale şi cunoscusem toţi 
comandanții şefi. Prin decretul de constituire a Consiliului, 
Primul Lord „răspunde în faţa Coroanei şi a Parlamentului 
pentru toate treburile amiralităţii”, iar eu mă simţeam 
pregătit să-mi asum această datorie, atât formal cât şi în 

fapte. 

Făcusem uriaşa, delicata şi periculoasa trecere de la 
pace la război. In primele săptămâni, am suferit daune 
prin atacarea bruscă şi contrară înțelegerilor 
internaţionale a vaselor comerciale, într-un război fără 
discriminare dus de submarinele de buzunar-U; dar 
sistemul convoaielor era acum în deplină desfăşurare şi 
vasele comerciale plecau din porturile noastre în fiecare 
zi, în grupuri şi cu un singur tun şi un nucleu de trăgători. 
Traulere echipate cu aparatură Asdic şi alte vase mici 
echipate cu aparate de detectare la adâncime, toate bine 
pregătite de Amiralitate înainte de izbucnirea războiului, 
erau acum folosite din plin. Simţeam cu toţii că primul 
atac al submarinelor de buzunar-U asupra comerţului 
britanic fusese stopat şi că ameninţarea era sub un 
control serios şi tot mai puternic. Era clar că germanii vor 
construi submarine cu sutele. Peste douăsprezece luni, 
sau cu siguranţă în optsprezece, trebuia să ne aşteptăm 
să înceapă cu adevărat războiul submarinelor de buzunar- 
U. Dar, până atunci, speram ca masa noastră de noi flotile 
şi vase antisubmarine, care erau principala noastră 
prioritate, vor fi gata să le întâmpine cu o superioritate 
proporţională şi efectivă. 

Intre timp, transportul forţei expediţionare în Franţa 
se desfăşura lin şi blocada Germaniei era forţată prin 
metode similare cu cele folosite în războiul anterior. Peste 
mări, crucişătoarele noastre vânau vase germane şi, în 
acelaşi timp, asigurau acoperirea vaselor noastre 
împotriva atacului prin raiduri. Navigaţia germană stătea 
pe loc şi 325 vase germane, totalizând aproape 750 000 
tone, erau imobilizate în porturi străine. Aliaţii noştri îşi 
jucau şi ei rolul lor. Francezii şi-au asumat un rol 

important în controlul Mediteranei. În apele lor şi în golful 
Biscaya, ei au ajutat la lupta împotriva submarinelor de 
buzunar-U, iar în centrul Atlanticului, o forţă puternică, 
având baza la Dakar, constituia o componentă a 
planurilor Aliaților împotriva vaselor de raid de suprafaţă. 

În aceeaşi lună, am fost încântat că am primit o 
scrisoare personală de la preşedintele Roosevelt. Il 
întâlnisem doar o dată în războiul anterior. S-a întâmplat 
la un dineu la Gray's Inn şi am fost izbit de prezenţa lui 
magnifică, de tinereţea şi forţa lui. Nu a fost timp pentru 
nimic altceva decât pentru saluturi. El mi-a scris în data 
de 11: „Pentru că dumneata şi cu mine am ocupat poziţii 
similare în războiul mondial, vreau să ştii cât sunt de 
bucuros că eşti din nou la Amiralitate. Imi dau seama că 
problemele sunt complicate de factori noi, dar esenţialul 
nu e foarte diferit. Ce vreau să ştiţi, dumneata şi primul- 
ministru, e că aş fi bucuros oricând dacă dumneata mă 
vei ţine la curent personal cu orice ai dori ca eu să ştiu. 
Poţi trimite oricând scrisori închise prin curierul dumitale 
sau al meu.” 

Am răspuns cu promptitudine, folosind semnătura 
„Persoană navală” şi astfel a început o lungă şi 
memorabilă corespondenţă - acoperind aproape o mie de 
comunicări de fiecare parte, care a ţinut până la moartea 
lui, peste cinci ani. 

În octombrie, ne-a izbit brusc un eveniment care a 
atins Amiralitatea într-un punct foarte sensibil. 

Un raport potrivit căruia un submarin de buzunar-U 
se află în interior la Scapa Flow a mânat Marea flotă în 

larg, în noaptea de 17 octombrie 1914. Alarma era 
prematură. Acum, după exact un sfert de secol, s-a 
adeverit. La 1.30 noaptea, la 14 octombrie 1939, un 
submarin de buzunar-U german, înfruntând valurile şi 
curenţii, a pătruns apărarea noastră şi a scufundat vasul 
de luptă Roya/ Oak care stătea ancorat. La început, dintr- 
o salvă de torpile, doar una a atins vasul şi a produs o 
explozie înăbușită. Faptul că o torpilă putea să-i lovească 
în siguranţa de la Scapa Flow era atât de incredibil pentru 
amiral şi pentru căpitanul de la bord, încât au atribuit 
explozia vreunei cauze interne. Douăzeci de minute au 
trecut până când submarinul-U, căci aşa ceva era, şi-a 
reîncărcat tuburile şi a tras a doua salvă. Atunci, trei sau 
patru torpile, lovind în succesiune rapidă, au rupt fundul 
vasului. În zece minute, acesta s-a răsturnat şi s-a 
scufundat. Majoritatea oamenilor era la posturi, dar viteza 
cu care s-a răsturnat vasul a făcut aproape imposibil ca 
cineva din compartimentele de jos să scape. 

Acest episod, care trebuie privit ca o faptă de arme 
din partea comandantului submarinului, căpitanul Prien, a 
produs un şoc în opinia publică. Ar fi fost fatal din punct 
de vedere politic oricărui ministru responsabil pentru 
precauţiile dinainte de război. Fiind un nou venit, eu eram 
imun faţă de asemenea reproşuri, în aceste prime luni, şi, 
în plus, opoziţia nu a încercat să adune capital din 
această nenorocire. Am promis cea mai strictă anchetă. 
Evenimentul a arătat cât de necesar era să perfecţionăm 
apărarea la Scapa împotriva oricăror forme de atac, 
înainte de a permite efectuarea lor. Au trecut şase luni 
până să ne putem bucura de avantajele acesteia. 

Acum, un nou şi formidabil pericol ne ameninţa 
viaţa. În septembrie şi octombrie, aproape o duzină de 

vase comerciale au fost scufundate la intrarea în porturile 
noastre, deşi acestea fuseseră bine curățate de mine. 
Amiralitatea a bănuit imediat că fusese folosită o mină 
magnetică. Aceasta nu era o noutate în război; noi am 
început s-o folosim pe scară mică încă la sfârşitul 
războiului anterior; dar daunele teribile care puteau fi 
provocate de minele mari, plasate la mare adâncime de 
vapoare sau avioane, nu fuseseră pe deplin înţelese. Fără 
un specimen al minei, era imposibil să se creeze 
antidotul. Pierderile din cauza minelor, în mare parte ale 
aliaţilor şi neutrilor, în septembrie şi octombrie, s-au 
ridicat la 56 000 tone, iar în noiembrie, Hitler a fost 
încurajat să lase. Să se înţeleagă că ar deţine o „armă 
secretă” care nu putea fi contracarată. Într-o noapte, 
când eram la Chartwell, amiralul Pound a venit să mă 
vadă, foarte îngrijorat. Şase vase fuseseră scufundate 
lângă Tamisa. In fiecare zi, sute de vapoare intrau şi 
ieşeau din porturile britanice iar supraviețuirea noastră 
depindea de mişcarea lor. Specialiştii lui Hitler trebuie să-i 
fi spus că acest fel de atac va aduce ruina noastră. Din 
fericire, el începuse pe scară mică, cu stocuri şi capacităţi 
de producţie limitate. 

Norocul ne-a favorizat însă în mod direct. La 22 
noiembrie, între 9 şi 10 p.m. a fost observat un avion 
german care a aruncat în mare, lângă Shoeburiness, un 
obiect mare, legat de o paraşută. Coasta este aici 
mărginită de mari suprafeţe de noroi, care se descoperă 
odată cu refluxul, şi era clar că, orice ar fi acel obiect, 
putea fi examinat şi eventual recuperat când apa scădea. 
Aceasta a fast şansa noastră de aur. Înainte de miezul 
nopţii, în aceeaşi noapte, doi ofiţeri foarte pricepuţi, 
locotenenţii comandanţi Ouvry şi Lewis de pe Vermon, 

centrul răspunzător pentru dezvoltarea armelor 
submarine, au fost chemaţi la Amiralitate, unde Primul 
Lord al Mării şi cu mine am discutat cu ei şi le-am ascultat 
planurile. La 1.30 noaptea, ei erau cu maşina în drum 
spre Southend, ca să înceapă sarcina periculoasă de 
recuperare. Inainte de a se lumina de ziuă, în 23, în 
întuneric complet, doar cu o lampă de semnalizare, au 
găsit mina la vreo 500 de metri de semnul de apă 
adâncă; dar întrucât acum venea fluxul, nu au putut 
decât să o inspecteze şi să-şi facă pregătirile să o caute 
după reflux. 

Operaţiunea periculoasă a început după-amiază 
devreme, când se descoperise că o a doua mină era de 
asemeni în noroi, alături de prima. Ouvry şi ofiţerul 
Baldwin s-au ocupat de prima, în timp ce colegii lor, Lewis 
şi Vearn Combe, aşteptau la o distanţă sigură în caz de 
accident. După fiecare operaţie stabilită dinainte, Ouvry îi 
semnala lui Lewis, aşa încât cunoştinţele obţinute 
combinate ale celor patru, folosite la prima mină precum 
şi îndemânarea şi devotamentul lor, au fost pe deplin 
răsplătite. In seara aceea, unii din echipă au venit la 
Amiralitate şi au raportat că mina a fost recuperată 
intactă şi era în drum spre Portsmouth pentru examinare 
amănunţită. l-am primit cu entuziasm. Am adunat vreo 
optzeci sau o sută de ofiţeri şi oficialități în cea mai mare 
cameră a noastră şi un auditoriu emoţionat a ascultat 
povestea, conştient de tot ce era în joc. 

Acum se cerea toată forţa şi ştiinţa Marinei; şi nu 
peste mult timp, încercările şi experienţele au început să 
dea rezultate practice. Lucram pe toate căile odată, 
imaginând mai întâi atacarea minei cu metode noi de 
dragare a minelor şi de provocare a detonării, iar în al 

doilea rând, folosind mijloace pasive de apărare a vaselor 
împotriva minelor din canalele nedragate sau ineficient 
dragate. Pentru acest al doilea scop, s-a găsit un sistem 
de  demagnetizare eficientă a  vapoarelor, prin 
înconjurarea lor cu un cablu electric. Sistemul s-a aplicat 
tuturor vapoarelor. Dar nenorocirile serioase continuau. 
Noul crucişător Belfast a fost lovit de o mină la 21 
noiembrie, iar la 4 decembrie, vasul de luptă We/son a 
fost lovit de o mină când intra în Loch Ewe. Totuşi, 
ambele vase au putut ajunge într-un port cu docuri de 
reparaţii. Este remarcabil eşecul contrainformaţiilor 
germane de a străpunge măsurile noastre de securitate 
pentru ascunderea daunelor suferite de Nelson, până la 
repararea vasului şi punerea lui din nou în funcţiune. 
Totuşi, în cazul primului, multe mii de oameni din Anglia 
au trebuit să cunoască faptele reale. 

Experienţa ne-a oferit curând noi metode de 
demagnetizare. Efectul moral al acestui succes a fost 
enorm, dar, pentru a înfrânge eforturile duşmanului, ne 
bazam pe munca plină de credinţă, curajoasă şi 
persistentă, a celor ce dragau minele şi pe îndemânarea 
răbdătoare a specialiştilor tehnicieni care imaginau şi 
furnizau echipamentele pe care le foloseam. De acum 
încolo, în ciuda multor perioade de îngrijorare, 
ameninţarea minelor a fost totdeauna sub controlul şi, In 
cele din urmă, pericolul începu să scadă. 

Este bine să analizăm această parte a războiului 
naval. O proporţie semnificativă a întregului nostru efort 
de război a trebuit să fie consacrat combaterii minelor. O 
mare cantitate de bani şi materiale au fost îndreptate aici 
de la alte sarcini şi multe mii de oameni şi-au riscat viaţa, 
zi şi noapte, doar în dragarea minelor. Cifra de vârf a fost 

atinsă în iunie 1944, când aproape şaizeci de mii de 
oameni erau folosiţi în acest scop. Nimic n-a micşorat 
ardoarea marinei comerciale, iar starea lor de spirit s-a 
îmbunătăţit, odată cu complicațiile atacului cu mine şi cu 
măsurile noastre eficiente de a le contracara. Munca şi 
curajul lor au fost salvarea noastră. In sfera mai largă a 
operaţiunilor navale, încă nu avusese loc o provocare 
majoră a poziţiei noastre. Asta urma abia să vină şi o 
descriere a două conflicte majore cu vasele germane de 
raid de suprafaţă poate încheia relatarea mea despre 
războiul pe mare, în 1939. 

Linia noastră lungă, rezistentă, de blocadă de la 
nord de Orkneys, formată în mare măsură de vase 
comerciale înarmate, intercalate cu vase de război, era 
desigur expusă unui atac brusc din partea vaselor 
germane principale şi, în special, a celor două 
crucişătoare de luptă rapide şi foarte puternice, 
Scharnhorst şi Gneisenau. Nu puteam evita să se dea o 
asemenea lovitură. Speranța noastră era să-i facem pe 
cei care vin să se angreneze într-o acţiune decisivă. 

După-amiaza târziu, la 23 noiembrie, vasul 
comercial înarmat Rawalpindi, patrulând între Islanda şi 
Faroe, a văzut un vas inamic care se apropia repede. S-a 
crezut că străinul era vasul de luptă de buzunar 
Deutschland şi s-a procedat în consecinţă. Ofiţerul 
comandant, căpitanul Kennedy, nu-şi putea face iluzii 
asupra felului cum se va termina o asemenea întâlnire. 
Vasul lui era doar un vas de pasageri transformat, cu 
patru tunuri de 15 centimetri, iar presupusul inamic avea 

şase tunuri de 29 centimetri, în afară de alt armament 
secundar. Totuşi, a acceptat situaţia, luptând până la 
capăt pentru vasul său. Duşmanul a deschis focul de la 10 
000 de metri iar Rawalpindi a răspuns. O asemenea 
acţiune nu putea ţine mult, dar lupta a continuat până 
când, cu toate tunurile scoase din funcţiune, Rawalpindi 
s-a transformat într-o epavă în flăcări. S-a scufundat la 
puţin timp după aceea, cu pierderea căpitanului şi a 270 
marinari curajoşi. 

De fapt, nu fusese vasul Deutschland, ci două 
crucişătoare de luptă Scharnhorst şi Gneisenau, care s-au 
angajat în bătălie. Cele două vapoare părăsiseră 
Germania cu două zile înainte, ca să atace convoaiele 
noastre din Atlantic, dar întâlnind şi scufundând vasul 
Rawalpindi şi temându-se de consecinţele de a fi 
descoperite, şi-au abandonat restul misiunii şi s-au întors 
imediat în Germania. Aşadar, lupta eroică a lui Rawalpindi 
nu a fost în zadar. Crucişătorul Newcastle, patrulând în 
apropiere, a văzut lumina tirului şi a răspuns la primul 
apel al lui Rawalpindi, sosind la locul respectiv împreună 
cu crucişătorul De/phi, unde au găsit vasul arzând şi încă 
plutind. A urmărit duşmanul şi, la 6.15 p.m., a zărit două 
vase în timp ce se însera şi ploua dens. Pe unul, l-a 
recunoscut ca fiind un vas de luptă, dar l-a pierdut în 
întuneric şi duşmanul a scăpat. 

Speranţa de a forţa cele două vase germane vitale 
să accepte lupta îi domina pe toţi cei în cauză, iar 
comandantul şef a ieşit în larg cu toată flota. În ziua de 
25, paisprezece crucişătoare britanice brăzdau Marea 
Nordului cu distrugătoare şi submarine care cooperau 
între ele având flota de luptă drept sprijin. Dar norocul 
ne-a fost potrivnic; n-au găsit nimic şi n-au observat 

niciun semn de mişcare a duşmanului spre vest. În ciuda 
vremii foarte proaste, căutarea a fost continuată timp de 
şapte zile şi, până la urmă, am aflat că Scharnhorst şi 
Gneisenau au reintrat cu siguranţă în Baltica. Acum se 
ştie că au trecut pe lângă linia noastră de patrulare, lângă 
coasta Norvegiei, în dimineaţa de 26 noiembrie. Vremea 
era ceţoasă şi nu s-au văzut unii pe alţii. Radarul modern 
ar fi asigurat contactul, dar pe atunci nu-l aveam. 
Impresia publicului era nefavorabilă Amiralității. Nu 
puteam face lumea exterioară să înţeleagă vastitatea 
mării sau uriaşele eforturi pe care le făcea marina în 
atâtea regiuni. După aproape două luni de război şi mai 
multe pierderi serioase, nu am avut nimic de arătat de 
partea cealaltă. Nici nu puteam încă răspunde, la 
întrebarea: „Ce face marina?” 

Atacul asupra comerțului nostru oceanic de către 
vase de raid de suprafaţă ar fi fost şi mai formidabil, dacă 
l-ar fi putut menține. Cele trei vase de luptă de buzunar 
permise de Tratatul de la Versailles fuseseră concepute 
cu gândul profund de a distruge comerțul. Tunurile lor de 
29 centimetri, viteza de 26 noduri şi blindajul fuseseră 
comprimate cu îndemânare măiastră în limitele unui 
deplasament de 10 000 tone. Niciun crucişător britanic nu 
se putea compara cu ele. Crucişătoarele cu tunuri de 21 
centimetri erau mai moderne decât ale noastre şi, dacă ar 
fi fost folosite împotriva vaselor comerciale, ar fi constituit 
şi ele o ameninţare formidabilă. În afară de asta, 
duşmanul putea folosi vase comerciale deghizate, bine 
înarmate. Aveam amintirea vie a jafurilor comise de 

navele Einden şi Koenigsberg în 1914 şi de cele treizeci 
sau mai multe vase de război şi de comerţ înarmate, care 
ne-au obligat să ne unim ca să le distrugem. 

Inainte de izbucnirea noului război, au circulat 
zvonuri şi informaţii că încă un vas de luptă de buzunar 
fusese construit în Germania şi pornise în larg. A fost 
căutat, dar nu s-a găsit nimic. Acum ştim că atât 
Deutschland cât şi Graf Spee plecaseră din Germania 
între 21-24 august şi navigau deja libere în zona 
periculoasă, în oceane, înainte de organizarea blocadei 
noastre şi a patrulelor în nord. La 3 septembrie, 
Deutschland, după ce a trecut prin strâmtorile 
Danemarcei, se învârtea în jurul Groenlandei. Graf Spee 
traversase nevăzut ruta comercială din Atlanticul de nord 
şi era deja departe, la sud de Azore. Fiecare era însoţit de 
un vas auxiliar pentru combustibil şi rezerve. Ambele au 
stat la început inactive şi pierdute în spaţiul oceanului. 
Dar, dacă nu loveau, nu câştigau nimic. lar până nu 
loveau, nu erau în pericol. 

La 30 septembrie, vasul de linie Clement, de 5000 
tone, navigând independent, a fost scufundat de către 
Graf Spee la Pernambuco. Ştirea a electrizat Amiralitatea. 
Era semnalul pe care-l aşteptam. Au fost formate imediat 
un număr de grupuri de vânătoare, cuprinzând toate 
portavioanele noastre disponibile, susţinute de vase de 
luptă şi crucişătoare. Fiecare grup de două sau mai multe 
vase era considerat capabil să prindă şi să distrugă un 
vas de luptă de buzunar. 

In total, în următoarele luni, căutarea celor două 
vase de croazieră a necesitat formarea a nouă grupuri de 
vânătoare cu douăzeci şi trei de vase puternice. 
Acţionând de la baze foarte dispersate din Atlantic şi din 

Oceanul Indian, aceste grupuri puteau acoperi 
principalele regiuni traversate de vasele noastre. Pentru a 
ne ataca navele comerciale, duşmanul trebuia să se 
plaseze cel puţin în raza de acţiune a unuia dintre ele. 

Deutschland, care trebuia să ne hărţuiască linia 
vitală din nord-vestul Atlanticului, a interpretat ordinul cu 
precauţie înţelegătoare. În cele două luni şi jumătate de 
navigaţie, nu s-a apropiat niciodată de convoaiele 
noastre. Eforturile lui hotărâte de a evita forţele britanice 
nu i-au permis să facă decât două victime, una fiind un 
mic vas norvegian. La începutul lui noiembrie, s-a 
strecurat înapoi în Germania, trecând din nou prin apele 
arctice. Simpla prezenţă a acestui vas puternic pe 
principala noastră rută comercială a creat totuşi, aşa cum 
a fost şi intenţia, o încordare serioasă escortelor noastre 
şi grupurilor de vânătoare din nordul Atlanticului. De fapt, 
am fi preferat să fie activ, şi nu doar vaga ameninţare pe 
care o întruchipa. 

Graf Spee a fost mai îndrăzneţ şi mai imaginativ şi 
în scurt timp a ajuns în centrul atenţiei, în Atlanticul de 
sud. Practica lui era să facă o scurtă apariţie într-un 
punct, să scufunde o victimă şi să dispară fără urmă în 
vastitatea apei. După o a doua apariţie mai spre sud, pe 
ruta Capului, când a scufundat un singur vas, nu a mai 
dat niciun semn timp de aproape o lună, timp în care 
grupurile noastre de vânătoare căutau în toate 
sectoarele, şi mai ales în Oceanul Indian. Aceasta era de 
fapt destinaţia lui şi, la 15 noiembrie, a scufundat un mic 
vas petrolier britanic în Canalul Mozambicului, între 
Madagascar şi țărm. Înregistrându-şi astfel apariţia printr- 
o acţiune în Oceanul Indian, pentru a atrage vânătorii în 
acea direcţie, căpitanul Langsdorff, o persoană de înaltă 

clasă, a luat imediat drumul înapoi şi, trecând pe la sud 
de Cap, a reintrat în Atlantic. 

Această mişcare nu fusese neprevăzută, dar 
planurile noastre de a-l intercepta au eşuat din cauza 
vitezei de retragere. Amiralității nu-i era deloc clar dacă 
era vorba de un singur vas sau de două vase aflate după 
pradă şi s-au făcut căutări atât în Oceanul Indian cât şi în 
Atlantic.  Disproporţia între fora  duşmanului şi 
contramăsurile la care eram obligaţi era supărătoare. 
Asta îmi amintea de săptămânile de îngrijorare dinaintea 
acţiunii de la Coronel şi mai târziu din Insulele Falkland, în 
decembrie 1914, când a trebuit să fim pregătiţi în şapte 
sau opt puncte în Pacific şi în sudul Atlanticului pentru 
sosirea amiralului Spee cu o versiune anterioară a lui 
Scharnhorst şi Gneisenau. Trecuse un sfert de secol, dar 
confuzia era aceeaşi. Cu un sentiment de mare uşurare, 
am aflat că Spee a apărut din nou pe ruta Cap-Freetown, 
scufundând la 2 decembrie vasul Doris Star şi încă unul, 
iar în 7 încă unul. 

De la începutul războiului, sarcina comandorului 
Harwood a fost să acopere transporturile britanice cu 
vaporul dincolo de râul Plata şi de Rio de Janeiro. El era 
convins că, mai devreme sau mai târziu, Spee va veni 
spre Plata, unde avea cel mai mult de câştigat. El s-a 
gândit cu atenţie la tacticile pe care le va adopta în cazul 
unei întâlniri. Împreună cu crucişătoarele Lumberl/and şi 
Exeter, cu tunuri de 18 centimetri, şi crucişătoarele Ajax 
şi Achilles, cu tunuri de 16 centimetri, ultimul fiind un vas 
din Noua Zeelandă cu personal în majoritate 

neozeelandez, nu numai că-l vor prinde, dar îl vor 
distruge. Totuşi, nevoia de combustibil şi aprovizionare 
făcea improbabil ca toate patru să fie prezente „în ziua 
aceea”. Dacă nu erau, problema devenea discutabilă. 
Când au auzit că la 2 decembrie a fost scufundat Doris 
Star, Harwood a ghicit corect. Deşi era la 3000 de mile 
depărtare, el a presupus că Spee va veni la Plata. El a 
estimat cu noroc şi cu înţelepciune că acesta ar putea 
sosi pe 13. A ordonat tuturor forţelor disponibile să se 
concentreze acolo pe 12 decembrie. Din păcate, 
Cumberland se refăcea în insulele Falkland dar, în 
dimineaţa zilei de 13, Exeter, Ajax şi Achilles erau 
împreună în centrul rutelor comerciale, dincolo de gurile 
râului. La 6.14 a.m. S-a zărit fum înspre răsărit. Mult 
dorita întâlnire sosise. 

Harwood, pe Ajax, şi-a dispus forţele astfel încât să 
atace vasul de luptă de buzunar din locuri foarte 
divergente şi astfel să-i zăpăcească tirul şi a înaintat cu 
cea mai mare viteză a micii lui escadre. Căpitanul 
Langsdorff a crezut, la prima vedere, că avea de-a face 
doar cu un singur crucişător uşor şi cu două 
distrugătoare, aşa că a înaintat şi el cu toată viteza; dar, 
câteva minute mai târziu, a recunoscut calitatea 
oponenților săi şi şi-a dat seama că va urma o acţiune 
mortală. Cele două forţe se apropiau acum cu aproape 
cincizeci de mile pe oră. Langsdorff avea un răgaz de 
numai un minut ca să se decidă. Atitudinea justă ar fi fost 
să se depărteze imediat, pentru a-i ţine pe atacatorii săi, 
pe cât posibil, la limita superioară a razei de acţiune a 
tunurilor lui de 29 centimetri, la care britanicii nu ar fi 
putut răspunde de la început. Ar fi putut reuşi să tragă 
netulburat datorită diferenţei de viteză dintre ei. Ar fi 

putut lovi pe unul dintre duşmanii lui, înainte ca aceştia 
să tragă în el. A decis însă contrariul şi şi-a continuat 
drumul, îndreptându-se spre Exeter. Acţiunea a început 
deci aproape simultan de ambele părţi. 

6,30 a.m. Exeter deschide focul. 
Graf Spee a deschis primul focul, 3 minute mai devreme. 


Tactica comandantului de escadră Harwood s-a 
dovedit avantajoasă. Salvele britanice de pe Exeter au 
lovit vasul Spee din primele etape ale luptei. Între timp, 
crucişătoarele cu tunuri de 15 centimetri loveau şi ele 
puternic şi eficient. Curând, Exeter a primit o lovitură care 

nu a distrus doar turela B ci şi toate comunicațiile de pe 
punte, a ucis sau a rănit aproape pe toţi cei aflaţi pe vas 
şi a scos temporar vasul de sub control. În acel timp însă, 
crucişătoarele nu mai puteau fi neglijate de către duşman 
şi Spee şi-a îndreptat spre ele întregul armament, dînd 
astfel un timp de răgaz lui Exeter într-un moment critic. 
Vasul de luptă german, lovit din trei direcţii, a găsit că 
atacul britanic e prea periculos şi curând s-a întors, sub o 
perdea de fum, cu intenţia aparentă de a se îndrepta spre 
râul Plata. Langsdorff ar fi trebuit să facă asta mai 
devreme. 

Diagram IX 

6.36 a.m. Graf Spee se depărtează sub perdea de fum 

După această întoarcere, Spee l-a atacat din nou pe 
Exeter, greu lovit de ghiulele de tun de 28 de centimetri. 
Toate tunurile din față erau scoase din acţiune. Ardea 
puternic la mijloc şi avea o listă lungă de morţi şi răniţi. 
Căpitanul Bell, care scăpase neatins din explozia de pe 
punte, a adunat doi sau trei ofiţeri în jurul lui, la postul de 
control, şi a menţinut vasul în acţiune doar cu o singură 
turelă, până când, la 7.30 lipsa de presiune a scos-o şi pe 
aceasta din funcţiune. La 7.40 Exeter s-a depărtat să-şi 

facă reparaţii şi nu a mai luat parte la luptă. 

Ajax şi Achilles, care erau deja în urmărire, au 
continuat acţiunea în modul cel mai curajos. Spee şi-a 
întors toate armele grele împotriva lor. 

La 7.25, două turele ale lui Ajax au fost distruse iar 
Achilles suferise şi el daune. 

Cele două crucişătoare uşoare nu se puteau 
compara cu duşmanul în privinţa puterii de foc şi, 
constatând că muniţia scăzuse, Harwood, pe Ajax, a decis 
să întrerupă acţiunea până la căderea întunericului, când 
va avea şanse mai mari să-şi folosească mai eficient 
armamentul lui mai uşor şi eventual torpilele. De aceea, 
s-a îndreptat sub acoperirea perdelei de fum, iar 
duşmanul nu l-a urmărit. 

Această bătălie a durat aproape o oră şi douăzeci de 
minute. În tot restul zilei, Spee s-a îndreptat spre 
Montevideo, crucişătoarele britanice fiind pe urmele lui, 
cu schimburi de focuri ocazionale. La scurt timp după 
miezul nopţii, Spee a ajuns la Montevideo şi a rămas 
acolo să repare daunele, să-şi facă provizii, să-şi ducă 
răniții pe uscat, transferând o parte a personalului pe un 
vas german de comerţ şi raportând Fuhrerului situaţia. 
Ajax şi Achilles stăteau în afara estuarului să-l 
urmărească în cazul în care se va hazarda să iasă. 

6.46 a.m. Ajax se întoarce să urmărească 
Exeter - două turele scoase din funcțiune 


Între timp, în noaptea de 14, Cumberland, care 
venise în plină viteză din insulele Falkland, a luat locul 
foarte avariatului Exeter. Sosirea acestui crucişător cu 
tunuri de 21 centimetri a refăcut echilibrul, într-o situaţie 
nesigură. 

Diagram V 

7.40 a.m. Ajax întrerupe actiunea. 
7.52 a.m. Ajax se întoarce să continue urmărirea 


La 16 decembrie, căpitanul Langsdorff a telegrafiat 
Amiralității germane că scăparea era fără speranță. „Cer 
să hotărâți dacă vasul ar trebui sabordat, în ciuda 
adâncimii insuficiente, în estuarul râului Plata, sau dacă e 

de preferat captivitatea”. 

La o consfătuire prezidată de Hitler, la care au fost 
prezenţi Raeder şi Jodl, s-a decis asupra următorului 
răspuns: 

„Încearcă prin orice mijloc să câştigi timp în apele 
neutre... Croieşte-ţi drum spre Buenos Aires, dacă e 
posibil. Nu captivitate în Uruguay, încearcă distrugerea, 
dacă vasul e sabordat.” 

În conformitate cu acest ordin, în cursul după- 
amiezii de 17, Spee a transferat peste şapte sute de 
oameni cu bagaje şi provizii în vasul comercial german 
aflat în port. La scurt timp după aceea, amiralul Harwood 
a aflat că vasul ridică ancora. La 6.15 p.m., urmărit de o 
imensă mulţime, vasul părăsi portul şi porni încet spre 
larg, aşteptat de crucişătoarele britanice flămânde. La 
8.54 p.m., când soarele apuse, aviația de pe Ajax raporta: 
„Graf Spee s-a autoaruncat în aer”. Langsdorff, cu inima 
frântă din cauza pierderii vasului său, s-a împuşcat două 
zile mai târziu. 

Aşa s-a terminat primul atac la suprafaţă împotriva 
flotei comerciale britanice pe ocean. Niciun alt vas de 
croazieră nu a mai apărut până în primăvara anului 1940, 
când a început o nouă campanie în care s-au folosit vase 
comerciale deghizate. Acestea puteau evita mai uşor 
detectarea, dar, pe de altă parte, puteau fi distruse de o 
putere mai mică decât cea necesară pentru distrugerea 
unui vas de luptă de buzunar. 


324 


325 


-Capitolul XIX 
RAZBOIUL IN FRANŢA 


Imediat ce a izbucnit războiul, Forţa expediţionară 
britanică, sau „B. E. F.” a început să se îndrepte spre 
Franţa. Pe la mijlocul lui octombrie, patru divizii britanice, 
formate din două corpuri de armată de profesionişti, erau 
staționate de-a lungul frontierei franco-belgiene, iar în 
martie 1940, li s-au mai alăturat încă şase divizii, formând 
un total de zece. Pe măsură ce numărul nostru a crescut, 
am mai preluat o parte din linia frontului. Noi nu eram, 
desigur, în contact cu duşmanul. 

Când trupele B. E. F. Au ajuns pe poziţiile rezervate 
lor, au găsit pregătit un şanţ artificial antitanc, de-a 
lungul liniei frontului, iar la fiecare circa o mie de metri 
era o cazemată mare, vizibilă, care permitea foc de-a 
lungul poziţiei pentru tunurile antitanc şi pentru armele 
automate. Mai era de asemeni un cordon de sârmă 
ghimpată. O mare parte a activităţii trupelor noastre în 
acea stranie toamnă şi iarnă a fost axată pe 
îmbunătăţirea fortificațiilor franceze şi organizarea unui 
soi de linie Siegfried, în ciuda gerului, progresul era rapid. 
Fotografiile aeriene arătau cum îşi extindeau germanii 
propria lor linie Siegfried spre nord de Moselle. În ciuda 
numeroaselor avantaje pe care le aveau nemţii în resurse 
interne şi muncă forţată, se părea că ţineam pasul cu ei. 
Au fost create instalaţii pentru baze, au fost îmbunătăţite 
drumurile, a fost construită o linie ferată lungă de o sută 
cincizeci de kilometri. Au fost dezvoltate sau îmbunătăţite 

aproape cincizeci de noi aeroporturi cu sateliți. În spatele 
frontului nostru, au fost adunate mase de provizii şi 
muniţie în depozite aflate de-a lungul mijloacelor de 
comunicaţie. Proviziile pe zece zile erau concentrate între 
Sena şi Somme, iar pentru încă şapte zile, la nord de 
Somme. Această din urmă provizie a salvat armata, după 
ce germanii au spart frontul. Treptat, având în vedere 
liniştea care domnea, multe porturi de la nord de Havre 
au fost aduse în stare de folosinţă pe rând, iar la sfârşit, 
noi foloseam toate cele treisprezece porturi franceze. 


x k x 


În 1914, starea de spirit a armatei şi naţiunii 
franceze, care se transmitea vie din tată-n fiu încă din 
1870, era vehement ofensivă. Doctrina lor era că puterile 
mai mici numeric puteau contracara invazia doar prin 
contraofensivă, nu doar strategică ci şi tactică, în fiecare 
punct. Acum, Franţa era cu totul diferită de aceea care s- 
a aruncat asupra vechiului ei duşman în 1914. Spiritul de 
r&venche îşi epuizase rolul şi se epuizase el însuşi ca 
urmare a victoriei din primul război. Şefii care l-au nutrit 
muriseră de mult. Poporul francez suferise masacrul 
îngrozitor al unui milion şi jumătate de bărbaţi. Acţiunea 
ofensivă era asociată în mintea marii majorităţi a 
francezilor cu eşecul iniţial al atacului francez din 1914, 
cu respingerea generalului Nivelle din 1917, cu lungile 
agonii de la Somme şi Paschendaele şi, mai presus de 
toate, cu sentimentul că puterea de foc a armelor 
moderne era distrugătoare pentru atacant. 

Nici în Franţa şi nici în Britania nu a existat o 
înţelegere a consecinţelor noului fapt că vehicolele 

blindate pot fi făcute capabile să reziste la tirul artileriei şi 
că pot avansa cu o sută cincizeci de kilometri pe zi O 
carte edificatoare în acest sens, publicată înainte cu 
câţiva ani de către un comandant de Gaulle, nu a produs 
nicio reacţie. Autoritatea bătrânului mareşal Pétain în 
Comitetul superior de război a cântărit greu asupra 
gândirii militare franceze, închizând uşa ideilor noi şi mai 
ales descurajând ceea ce numeau în mod ciudat „arme 
ofensive”. 

Mai târziu, politica liniei Maginot a fost adesea 
condamnată. Ea a dat cu siguranţă naştere unei 
mentalități defensive. Totuşi, este o precauţie înţeleaptă 
să aperi o frontieră de sute de kilometri, să o blochezi pe 
cât posibil prin fortificaţii şi astfel să economiseşti 
folosirea trupelor în roluri sedentare şi să „canalizezi” 
invazia potenţială. Bine folosită în planul francez de 
război, Linia Maginot ar fi fost de mare serviciu pentru 
Franţa. Putea fi văzută ca o lungă succesiune de porţi 
secrete de ieşire valoroase şi, mai presus de toate ca 
blocarea unor largi secţiuni ale frontului în vederea 
acumulării de „mase de manevră”. Având în vedere 
diferenţa dintre Franţa şi Germania în ce priveşte 
numărul populaţiei, linia Maginot trebuie privită ca o 
măsură înţeleaptă şi prudentă. Într-adevăr, este ciudat că 
ea nu a fost continuată mai departe, de-a lungul râului 
Meuse. In acest caz, ar fi putut servi ca un scut de 
încredere, eliberând o sabie franceză grea, tăioasă, 
ofensivă. Dar mareşalul Pétain s-a opus acestei extinderi. 
El a susţinut cu putere că munţii Ardeni pot fi excluşi ca 
un canal de invazie, prin natura terenului. Într-adevăr, era 
exclus. Concepţia ofensivă a liniei Maginot mi-a fost 
explicată de generalul Giraud când am vizitat oraşul Metz 

în 1937. Dar aceasta nu a fost pusă în aplicare, iar linia 
nu numai că a absorbit un mare număr de soldaţi şi 
tehnicieni foarte instruiți, ci a creat şi un efect enervant 
atât asupra strategiei militare cât şi a vigilenţei naţionale. 

Noua forţă aeriană era pe drept cuvânt estimată 
drept un factor revoluţionar în toate acţiunile. Ţinând 
seama de numărul comparativ mic de avioane disponibile 
de ambele părţi, în acea vreme, efectele ei erau chiar 
exagerate şi erau destinate în principal în favoarea 
defensivei, stânjenind concentrările şi comunicațiile unei 
mari armate, odată lansate la atac. Chiar şi perioada 
mobilizării franceze era privită de Înaltul comandament 
francez ca foarte critică din cauza posibilei distrugeri a 
centrelor feroviare, deşi numărul de avioane germane, ca 
şi ale aliaţilor, era mult prea mic pentru o asemenea 
sarcină. Aceste gânduri exprimate de şefi ai Aerului au 
mers pe linii corecte şi au fost justificate în anii ulteriori ai 
războiului, când puterea aeriană crescuse de zece, 
douăzeci de ori. La izbucnirea războiului, erau însă 
premature. 


x k x 


Care erau şansele unei ofensive germane Împotriva 
Franţei? Existau trei variante posibile. Mai întâi, invadarea 
prin Elveția. Se putea înconjura astfel flancul de sud al 
liniei Maginot, dar prezenta multe dificultăţi geografice şi 
strategice. În al doilea rând, invadarea Franței prin 
frontiera comună. Aceasta părea improbabilă, întrucât se 
credea că armata germană nu era pe deplin echipată sau 
înarmată pentru un atac frontal decisiv asupra liniei 
Maginot. lar în al treilea rând, invadarea Franței prin 


329 


Olanda şi Belgia. Aceasta permitea ocolirea liniei Maginot 
şi nu implica atâtea pierderi ca într-un atac frontal 
împotriva unor fortificaţii permanente. Nu puteam face 
faţă unui atac prin Ţările de Jos la o distanţă atât de mare 
ca Olanda, dar ar fi fost în interesul aliaţilor să îl 
oprească, dacă e posibil, în Belgia, iar în acest caz existau 
două linii pe care aliaţii puteau avansa, dacă intenționau 
să vină în ajutorul acestei ţări, sau puteau ocupa Belgia 
printr-o schemă secretă, bine plănuită şi rapidă, dacă ar fi 
fost invitaţi s-o facă. Prima dintre aceste linii era ceea ce 
s-ar putea numi linia scutului. Nu era un marş lung de la 
frontiera franceză şi implica puţine riscuri serioase. În cel 
mai rău caz, putea fi transformat într-un „front fals”. În 
cel mai bun caz, putea fi folosit conform desfăşurării 
evenimentelor. A doua linie posibilă era mult mai 
ambițioasă. Aceasta mergea pe Meuse, prin Givet, Dinant 
şi Namur, prin Louvain, spre Anvers. Dacă această linie 
aventuroasă ar fi cucerită de Aliați şi ţinută prin luptă 
crâncenă, aripa dreaptă a invaziei germane ar fi oprită; 
iar dacă armata lor s-ar dovedi inferioară, acesta ar fi un 
admirabil preludiu pentru preluarea sub control a 
centrului vital de producţie a muniției germane din Ruhr. 


„Înţelegem, scriau şefii de Stat Major, că 
această idee franceză?! constă în aceea că, dacă 
belgienii rezistă pe râul Meuse, armatele franceză şi 
britanică ar trebui să ocupe linia Givet-Namur cu 
Forţa expediţionară britanică operând în stânga. Noi 
considerăm că ar fi mai sigur să adoptăm acest plan 
numai dacă planurile sunt concertate cu belgienii 
pentru ocuparea acestei linii cu timp suficient 


1 Cunoscută sub numele de Planul D. 

înainte de înaintarea germană... Dacă actuala 
atitudine belgiană se schimbă şi se pot pregăti 
planurile pentru ocuparea din timp a liniei Givet- 
Namur numită şi Meuse-Anvers, suntem ferm de 
părere că înaintarea germană ar trebui întâmpinată 
în pozițiile pregătite de la frontiera franceză , 


Consiliul Suprem Aliat s-a întrunit la Paris la 17 
noiembrie. Domnul Chamberlain l-a luat cu el pe Lordul 
Halifax, pe Lordul Chatfield şi pe Sir Kingsley Wood. S-a 
luat decizia următoare: 

„Dată fiind importanţa tinerii forţelor germane cât 
mai departe în est, este esențial să se facă orice efort 
posibil de a păstra linia Meuse-Anvers, în eventualitatea 
unei invazii germane în Belgia.” La adunare, domnul» 
Chamberlain şi domnul Daladier au insistat asupra 
importanţei pe care o acordă rezoluţiei şi acţiunii ce 
derivă din ea. 

În această situaţie, am trecut iarna şi am aşteptat 
primăvara. Alte noi decizii strategice nu au mai fost luate 
de Statele Majore britanic sau francez, sau de către 
guvernele lor, în cele şase luni premergătoare înaintării 
germane. 

Diagrama Liniei Scut şi a Liniei Meuse-Anvers 

În cursul iernii şi în primăvară, forțele B. E. F. Au fost 
foarte ocupate, instalându-se, fortificându-şi linia şi 
pregătindu-se de război, fie ofensiv, fie defensiv. De la cel 
mai înalt grad la cel mai mic, toți se străduiau din 
răsputeri, iar comportarea bună de care au dat dovadă s- 
a datorat în mare măsură folosirii depline a tuturor 
ocaziilor avute în cursul iernii. Armata britanică era o 
armată mult mai bună la sfârşitul „războiului ciudat”. Era 
şi mai numeroasă. Dar lipsa îngrozitoare, care reflecta 
pregătirile noastre dinainte de război, o constituia 
absența fie şi a unei singure divizii de blindate în Forța 
expediţionară britanică. Britania, leagănul tancului în 
toate variantele, a neglijat atât de mult, între cele două 
războaie, dezvoltarea acestei arme, care avea curând să 

domine câmpurile de luptă, încât, la opt luni după 
declararea războiului, mica dar buna noastră armată avea 
cu ea, când a sosit ceasul încercării, doar Brigada l-a de 
tancuri, formată din 17 tancuri uşoare şi 100 tancuri „de 
infanterie”. Doar 23 dintre acestea din urmă aveau un tun 
cu două ţevi, restul aveau doar mitraliere. Erau chiar şi 
şapte regimente de cavalerie şi yeoman-i echipate cu 
transportoare şi tancuri uşoare, care urmau să fie 
transformate în două brigăzi de blindate uşoare. 

Pe frontul francez, situata era mult mai 
nesatisfăcătoare. Într-o forţă naţională cu atât de mulţi 
recruți, starea de spirit a poporului se reflectă puternic în 
armată, cu atât mai mult atunci când armata este 
încartiruită în ţară iar contactele sunt apropiate. Nu se 
poate spune că Franţa, în anii 1939-40, vedea războiul cu 
o stare de spirit optimistă sau măcar cu încredere. Politica 
internă instabilă din ultimul deceniu a dat naştere lipsei 
de unitate şi nemulțumirilor. Ca o reacţie faţă de 
comunism, elemente importante s-au îndreptat spre 
fascism, aplecând urechea la propaganda îndemânatică a 
lui Goebbels, şi transmiţând-o mai departe prin bârfă şi 
zvonuri. Astfel că şi în armată acționau influenţele 
dezintegratoare atât ale comunismului cât şi ale 
fascismului; lungile luni de iarnă, de aşteptare, au dat 
otrăvii timp şi ocazie să acţioneze. 

Foarte mulţi factori contribuie la edificarea unui 
moral sănătos în armată, dar unul dintre cei mai 
importanţi este acela ca oamenii să fie pe deplin ocupați 
cu o muncă folositoare şi interesantă. Lenevia este un 
teren care dă naştere la pericole. In cursul iernii, erau 
multe sarcini care trebuiau îndeplinite; instruirea cerea o 
atenţie continuă; fortificațiile erau departe de a fi 

satisfăcătoare sau terminate - chiar şi Linia Maginot era 
lipsită de lucrări de câmp suplimentare; menţinerea 
capacităţii fizice cerea exerciţiu. Totuşi, vizitatorii 
frontului francez erau adesea izbiţi de slaba calitate a 
muncii, de lipsa vizibilă a activităţii de orice fel. Drumurile 
pustii din spatele liniilor contrastau mult cu acel du-te- 
vino continuu, pe kilometri întregi, în spatele sectorului 
britanic. 

Nu încape îndoială că, în cursul iernii, calitatea 
armatei franceze a fost lăsată să se deterioreze şi că 
aceasta ar fi luptat mai bine în toamnă decât în 
primăvară. Curând, ea avea să fie uluită de rapiditatea şi 
violenţa atacului german. Abia în ultima fază a acestei 
campanii scurte, calităţile soldaţilor francezi s-au ridicat 
la nivelul cel mai înalt, în apărarea patriei împotriva 
duşmanului lor de veacuri. Dar atunci era deja prea 
târziu. 

La 10 ianuarie 1940, îngrijorările în legătură cu 
frontul de vest s-au confirmat. Un maior german al 
Diviziei 7 aviaţie a primit ordin să ducă nişte documente 
la cartierul general din Köln. El a pierdut trenul şi a decis 
să ia avionul. Aparatul lui a greşit ţinta şi a aterizat forţat 
în Belgia, unde trupele belgiene l-au arestat şi i-au luat 
documentele, deşi acesta a încercat cu disperare să le 
distrugă. Documentele conţineau întregul şi realul plan de 
invadare a Belgiei, Olandei şi Franţei, la care se hotărâse 
Hitler. În scurt timp, maiorul german a fost eliberat, ca să 
explice situaţia superiorilor săi. Am fost informat despre 
toate acestea încă atunci şi mi s-a părut incredibil că 
belgienii nu au de gând să ne invite să colaborăm. Ei n-au 
făcut nimic în legătură cu asta. În toate trei ţările s-a 
argumentat că era vorba de o cursă. Dar lucrul acesta nu 

putea fi adevărat. N-avea niciun sens ca germanii să-i 
facă pe belgieni să creadă că îi vor ataca în viitorul 
apropiat. Acest lucru putea să-i determine să facă ultimul 
lucru pe care l-ar fi dorit germanii şi anume să elaboreze 
un plan cu armatele britanică şi franceză ca acestea să 
vină în Belgia în secret şi repede, într-o noapte frumoasă. 
Eu am crezut deci într-un atac iminent. 

Noi am făcut apel la belgieni, dar regele Belgiei şi 
Statul Major al armatei s-au mulţumit să aştepte, sperând 
că totul va ieşi bine. În ciuda documentelor maiorului 
german, nu s-a luat nicio măsură de către aliaţii sau de 
către statele amenințate. Hitler, pe de altă parte, după 
cum ştim, l-a chemat pe Goering şi, când i s-a spus că 
documentele capturate erau chiar planurile complete ale 
invaziei, după ce şi-a revărsat furia, a ordonat să se 
pregătească noi variante. Desigur că, dacă politica 
britanică şi franceză din cei cinci ani dinaintea războiului 
ar fi avut un caracter bărbătesc şi hotărât, bazată pe 
respectarea cu sfinţenie a tratatelor şi pe aprobarea Ligii 
Naţiunilor, Belgia s-ar fi alăturat vechilor ei aliaţi şi ar fi 
permis formarea unui front comun. O asemenea alianţă 
bine organizată, ar fi înălţat un scut de-a lungul frontierei 
belgiene, până la mare, împotriva acelei mişcări care 
aproape că ne-a distrus în 1914 şi avea să joace rolul ei în 
ruinarea Franţei în 1940. În cel mai nefericit caz, Belgia 
nu putea avea o soartă mai rea decât cea care a căzut în 
realitate asupra ei. Când ne amintim de indiferența 
Statelor Unite, de campania domnului Ramsay MacDonald 
pentru dezarmarea Franţei, de respingerile şi umilirile 
repetate pe care le-am acceptat în cazul diferitelor 
încălcări de către Germania a clauzelor de dezarmare ale 
Tratatului; de supunerea noastră faţă de violarea de către 

germani a regiunii Rinului; de acceptarea absorbirii 
Austriei; de Pactul nostru de la Munchen şi de acceptarea 
ocupării germane a oraşului Praga - când ne amintim de 
toate astea, niciun om din Britania sau Franţa care a avut 
în acea vreme răspunderi publice, nu are niciun drept să 
condamne Belgia. Într-o perioadă de nehotărâre şi de 
linişte, belgienii s-au agăţat de neutralitate şi s-au amăgit 
în zadar cu credinţa că vor putea ţine invadatorul* 
german la graniţa lor fortificată, până când armatele 
britanică şi franceză vor putea să le vină în ajutor. 

Capitolul XX 
SCANDINAVIA, 
FINLANDA 


Această peninsulă de o mie cinci sute de kilometri 
lungime, care se întinde de la gura Balticii la Cercul 
Arctic, avea o semnificaţie strategică uriaşă. Munţii 
Norvegiei ajungeau până la Ocean, cu o salbă continuă de 
insule. Între aceste insule şi ţărmul principal, era un 
cordon de apă teritorială prin care Germania putea 
comunica cu largul mării în ciuda blocadei noastre. 
Industria de război germană se baza în principal pe 
aprovizionarea cu minereu de fier suedez care, în cursul 
verii, era transportat din portul suedez Lulea, în capul 
golfului Botnic, iar iarna, când acesta era îngheţat, din 
Narvik, de pe coasta de vest a Norvegiei. Pentru 
respectarea acestor ape adăpostite, numite „Leads”, 
trebuia să permitem ca tot acest trafic să continue, sub 
protecţia neutralității, în ciuda superiorității forţelor 
noastre navale. Amiralitatea era tulburată de acest 
important avantaj ce se oferea Germaniei şi, la prima 
ocazie, am ridicat problema în Cabinet. 

La început, problema ridicată de mine a fost privită 
favorabil. Toţi colegii mei erau adânc impresionați de 
acest pericol, dar respectarea strictă a neutralității 

statelor mici era un principiu de comportare la care 
aderam cu toţii. În septembrie, la invitaţia colegilor mei şi 
după ce subiectul fusese analizat în amănunţime de 
Amiralitate, am elaborat un document pentru Cabinet pe 
această temă, precum şi asupra navlosirii tonajului 
neutru. Din nou a existat o înţelegere deplină în privinţa 
acestei necesităţi; dar nu am fost capabil să obţin 
asentimentul de a acţiona. Argumentele Ministerului de 
Externe în favoarea neutralității erau grele şi aveau 
preponderență. Am continuat, după cum se va vedea, să- 
mi susţin punctul de vedere cu orice mijloace şi în toate 
ocaziile. Dar abia în aprilie 1940 s-a luat decizia pe care 
eu o cerusem în septembrie 1939. Atunci era însă prea 
târziu. 

Aproape în acelaşi moment, după cum ştim acum, 
privirea germanilor era îndreptată în aceeaşi direcţie. La 
3 octombrie, amiralul Raeder, şeful Statului Major al 
Marinei, i-a înaintat lui Hitler o propunere intitulată 
„Obţinerea de baze în Norvegia”. El cerea ca „Fuhrerul să 
fie informat, cât de curând posibil, despre părerea 
Statului Major al Marinei cu privire la posibilitatea de a 
extinde spre nord bazele operaţionale. Trebuie să ne 
asigurăm dacă putem să obţinem baze în Norvegia, sub 
presiunea combinată a Rusiei şi Germaniei, cu scopul de 
a îmbunătăţi situaţia noastră strategică şi operaţională.” 
Pentru aceasta, el a întocmit o serie de note pe care le-a 
pus în faţa lui Hitler la 10 octombrie. In aceste note, el 
scria: 


„Am subliniat dezavantajele pe care le-ar 
avea pentru noi ocuparea Norvegiei de către 
britanici: controlul intrărilor în Baltica, învăluirea 

operaţiilor noastre navale şi a atacurilor noastre 
aeriene asupra  Britanici, sfârşitul presiunilor 
noastre asupra Suediei. Am subliniat de asemeni 
avantajele noastre de pe urma ocupării coastei 
norvegiene: ieşirea spre Atlanticul de nord, nicio 
posibilitate de barieră britanică de mine, ca în anii 
1917-18.” 


Li > bar 1939 g æ _ vo =o soo Pila 
Rusia atacă Finlanda, decembrie 1939 


Rosenberg, expertul în probleme externe al 

Partidului Nazist şi însărcinat cu un birou special care se 
ocupa de activitatea de propagandă în străinătate, 
împărtăşea punctul de vedere al amiralului. El visa la 
„convertirea Scandinaviei la ideea unei comunităţi 
nordice care să cuprindă popoarele nordice sub 
conducerea firească a Germaniei.” La începutul anului 
1939, el a crezut că a descoperit un instrument în Partidul 
Naționalist extremist din Norvegia, care era condus de un 
fost ministru norvegian al Războiului, pe nume Vidkun 
Quisling. S-au stabilit contacte şi activitatea lui Quisling a 
fost legată de planurile Statului Major Naval german prin 
organizaţia lui Rosenberg şi ataşatul naval german la 
Oslo. Quisling şi ajutorul lui, Hagelin, au plecat la Berlin la 
14 decembrie şi au fost duşi de Raeder la Hitler, ca să 
discute despre o eventuală lovitură politică în Norvegia. 
Quisling a venit cu un plan amănunţit. Hitler, atent la 
păstrarea secretului, s-a prefăcut că nu doreşte să-şi 
sporească angajamentele şi a spus că ar prefera o 
Scandinavie neutră. Totuşi, după Raeder, chiar în aceeaşi 
zi, el a dat ordin Comandamentului suprem să se 
pregătească pentru o operaţiune în Norvegia. 

Noi, bineînţeles, nu ştiam nimic despre toate astea. 


x k x 


Între timp, peninsula scandinavă a devenit scena 
unui conflict neaşteptat care a stârnit sentimente 
puternice în Britania şi Franţa şi a afectat serios discuţiile 
despre Norvegia. „Pactele de asistenţă mutuală” ale lui 
Stalin cu Estonia, Letonia şi Lituania duseseră deja la 
ocuparea şi ruina acestor ţări, iar Armata Roşie şi forţele 
ei aeriene blocau acum liniile de intrare în Uniunea 

Sovietică dinspre apus până departe, oricum până la 
drumurile dinspre Baltica. Rămânea doar apropierea de 
ea prin Finlanda. 

La începutul lui octombrie, domnul Paasikivi, unul 
dintre oamenii de stat finlandezi care semnase în 1921 
pacea cu Uniunea Sovietică, a plecat la Moscova. Cererile 
sovietice erau cuprinzătoare: frontiera finlandeză din 
Istmul Kareliei trebuia mutată înapoi cu o distantă 
considerabilă, astfel încât să scoată Leningradul din raza 
de acţiune a artileriei ostile. Cedarea unor insule 
finlandeze în Golful Finlandei de la Marea Arctică, 
Petsamo; şi, mai presus de toate, închirierea portului 
Hango, la intrarea în Golful Finlandei, ca bază navală şi 
aeriană rusească. Finlandezii erau pregătiţi să facă unele 
concesii în toate punctele, cu excepţia ultimului. Cheile 
Golfului fiind în mâinile ruşilor, securitatea strategică şi 
naţională a Finlandei li se părea că dispare. Negocierile 
au încetat la 13 noiembrie, iar guvernul finlandez a 
început mobilizarea. La 28 noiembrie, Molotov a denunţat 
Pactul de neagresiune dintre Finlanda şi Rusia; două zile 
mai târziu, ruşii au atacat în opt puncte frontiera de o mie 
cinci sute de kilometri a Finlandei şi, în aceeaşi 
dimineaţă, capitala Helsinki a fost bombardată de forţa 
aeriană roşie. Greutatea atacului rus a căzut mai întâi 
asupra fortificațiilor finlandeze din Istmul Kareliei. Acestea 
cuprindeau o zonă fortificată de vreo treizeci de kilometri 
în adâncime, care se întindea spre nord şi sud, prin 
regiunea păduroasă înecată în zăpadă. Aceasta se numea 
„Linia Mannerheim”, după comandantul şef şi salvatorul 
Finlandei de subjugarea bolşevică în 1917. Indignarea 
stârnită în Britania, Franţa şi chiar mai vehement în 
Statele Unite, faţă de atacul neprovocat al uriaşei forţe 

sovietice împotriva unei naţiuni mici, curajoase şi foarte 
civilizate, a fost curând urmată de uimire şi uşurare. 
Primele săptămâni de luptă nu au adus niciun succes 
forţelor sovietice. Armata finlandeză, care avea o forţă de 
luptă de numai 100 000 de oameni, s-a comportat bine. 
Tancurile sovietice au fost primite cu îndrăzneală şi cu un 
nou tip de grenade de mână, denumite curând „cocteil 
Molotov”. 

Probabil că guvernul sovietic contase pe o victorie 
uşoară. Primele lor raiduri aeriene peste Helsinki şi alte 
locuri, deşi nu erau prea puternice, urmăreau să creeze 
teroare. Trupele pe care ruşii le-au folosit la început, deşi 
numeric mult mai puternice, erau inferioare calitativ şi 
mai prost instruite. Efectele raidurilor aeriene şi ale 
invaziei ţării lor, i-au ridicat pe finlandezi, care s-au unit 
până la unul împotriva agresiunii şi au luptat cu o 
hotărâre absolută şi cu mare îndemânare. Atacul asupra 
„Mijlocului” Finlandei s-a dovedit un dezastru pentru 
invadatori. Regiunea este aici aproape în întregime 
acoperită de păduri de pini, uşor ondulată şi acoperită în 
acel moment cu treizeci de centimetri de zăpadă. Frigul 
era intens. Finlandezii erau bine echipați cu schiuri şi 
haine călduroase, iar ruşii nu aveau nici unele, nici altele. 
În plus, finlandezii s-au dovedit a fi luptători individuali, 
curajoşi, foarte bine instruiți în recunoaştere şi în războiul 
în pădure. Ruşii s-au bazat în zadar pe numărul lor şi pe 
arme mai grele. De-a lungul frontierei finlandeze, 
posturile de pază finlandeze s-au retras treptat fiind 
urmate de coloanele ruseşti. După ce au pătruns circa 
patruzeci şi ceva de kilometri, acestea au fost prinse în 
cursă de finlandezi. Reţinute în faţă de liniile de 
fortificaţie construite în păduri, violent atacate din 

flancuri, zi şi noapte, cu comunicațiile tăiate în spatele 
lor, coloanele au fost tăiate în bucăţi sau, dacă au avut 
noroc, s-au retras cu pierderi mari, de unde au venit. La 
sfârşitul lui decembrie, tot planul rusesc de a trece prin 
„Mijloc” se prăbuşise. 

Între timp, asaltul asupra Liniei Mannerheim, în 
Istmul Kareliei, nu mergea mai bine. La începutul lui 
decembrie, au fost lansate o serie de atacuri, cu aproape 
douăsprezece divizii, şi care au continuat în tot cursul 
lunii. La sfârşitul anului, eşecul pe tot frontul a convins 
guvernul sovietic că avea de-a face cu un altfel de 
duşman decât cel la care se aşteptase. Sovieticii s-au 
hotărât asupra unui efort major. Acesta cerea pregătire 
pe scară mare şi, de la sfârşitul anului, luptele au încetat 
pe tot frontul de-a lungul frontierei finlandeze, lăsându-i 
pe finlandezi victorioşi asupra puternicului lor atacator. 
Acest eveniment surprinzător a fost primit cu satisfacţie 
de toate ţările, beligerante sau neutre, din întreaga lume. 
Era o reclamă proastă pentru armata sovietică. In 
cercurile britanice, mulţi oameni se felicitau că nu ne-am 
străduit prea mult să-i aducem pe sovietici de partea 
noastră şi se lăudau cu previziunea lor. Se trăsese prea 
repede concluzia că armata rusească fusese distrusă de 
epurări şi că inerenta putreziciune şi degradare a 
sistemului lor de guvernare şi a societăţii erau acum 
dovedite. Acest punct de vedere nu fusese adoptat doar 
în Anglia. Nu încape îndoială că Hitler şi generalii săi au 
meditat profund la experienţa din Finlanda şi că asta a 
jucat un rol important în influențarea gândirii Fuhrerului. 

Toate resentimentele simţite împotriva guvernului 
sovietic pentru pactul Ribentrop-Molotov au fost aţâţate 
de această ultimă dovadă de comportare brutală şi de 

agresiune. Acestea se amestecau cu disprețul faţă de 
ineficienţa trupelor sovietice şi cu entuziasmul pentru 
finlandezii curajoşi. În ciuda Marelui Război care fusese 
declarat, exista o dorinţă reală de a-i ajuta pe finlandezi 
cu avioane şi alte preţioase materiale de război şi cu 
voluntari din Britania, din Statele Unite şi mai mulţi încă 
din Franţa. Atât pentru muniții cât şi pentru voluntari, 
exista o singură cale de acces posibilă spre Finlanda. 
Portul pentru minereul de fier de la Narvik, cu calea lui 
ferată peste munţi, spre minele de fier suedeze, a căpătat 
o nouă semnificaţie sentimentală, dacă nu şi strategică. 
Folosirea lui ca o cale de aprovizionare a armatei 
finlandeze afecta atât neutralitatea Norvegiei cât şi a 
Suediei. Aceste două state, care se temeau în aceeaşi 
măsură de Germania ca şi de Rusia, nu aveau alt scop 
decât să rămână în afara războaielor care le înconjurau şi 
care le puteau înghiţi. Pentru ele, aceasta părea singura 
şansă de supravieţuire. Dar, deşi guvernul britanic se 
abţinea în mod natural să încalce, fie şi din punct de 
vedere tehnic, apele teritoriale norvegiene punând mine 
în Leads împotriva Germaniei, el a făcut o cerere mai 
serioasă către Norvegia şi Suedia de a acorda liberă 
trecere oamenilor şi aprovizionării spre Finlanda, pe baza 
unor sentimente generoase, doar indirect legate de 
problemele noastre de război. 

Eu am simpatizat arzător cu finlandezii, am sprijinit 
toate propunerile pentru ajutorarea lor şi am salutat noua 
briză favorabilă ca un mijloc de a realiza avantajul 
strategic major de a tăia aprovizionarea Germaniei cu 
minereu de fier. Dacă Narvik avea să devină un fel de 
bază navală a Aliaților pentru aprovizionarea finlandezilor, 
ar fi desigur uşor ca vasele germane să fie împiedicate să 

încarce minereu în port şi să navigheze în siguranţă prin 
Leads spre Germania. Odată ce protestele norvegiene şi 
suedeze ar fi fost înlăturate din cine ştie ce raţiuni, ar fi 
fost luate măsuri mai importante care le-ar fi inclus pe 
cele mai mici. De aceea, la 16 decembrie, mi-am reînnoit 
eforturile de a obţine consimţământul pentru minarea 
Leadsului, o operaţiune simplă şi nesângeroasă. 

Memorandumul meu a fost luat în discuţia 
Cabinetului în 22 decembrie şi eu am pledat cauza cât am 
putut mai bine. Nu am putut obţine nicio decizie de 
acţiune. Se putea face un protest diplomatic către 
Norvegia faţă de folosirea de către Germania a apelor ei 
teritoriale, iar şefilor de Stat Major li s-a spus să 
„analizeze consecinţele militare ale angajamentelor pe 
teritoriul scandinav”. Ei au fost autorizaţi să „elaboreze 
planul pentru o debarcare a unei forţe armate la Narvik în 
sprijinul Finlandei precum şi în cazul unei posibile ocupări 
de către germani a sudului Norvegiei.” Dar Amiralității nu 
i s-au putut da ordine de executare. Într-un document pe 
care l-am făcut să circule în 21 decembrie, am adunat 
rapoartele de contrainformaţii care arătau posibilitatea 
unui interes rusesc asupra Norvegiei. Se spunea acolo că 
sovieticii ar avea concentrate trei divizii la Murmansk, 
pregătindu-se pentru o expediţie pe mare. Eu trăgeam 
concluzia: „S-ar putea ca acest teatru să devină curând 
scena unor activităţi”. Acest lucru s-a dovedit prea 
adevărat; dar din altă direcţie. 


x k x 


De mult eram preocupat de faptul că Altmark, 
auXiliarul lui Spee, trebuia să fie capturat. Vasul acesta 

era o închisoare plutitoare pentru echipajele vaselor 
noastre comerciale scufundate. Prizonierii britanici 
eliberați de căpitanul Langsdorff, conform legii 
internaţionale, în portul Montevideo, ne-au spus că 
aproape trei sute de marinari britanici din marina 
comercială se aflau la bordul lui A/tmark. Acest vas s-a 
ascuns aproape două luni în Atlanticul de sud iar apoi, 
sperând că s-a potolit căutarea lui, căpitanul acestuia a 
făcut o încercare de a se întoarce în Germania. Norocul şi 
vremea a fost în favoarea lui şi abia în 14 februarie, după 
ce trecuse printre Islanda şi Feroe, a fost văzut de 
avioanele noastre în apele teritoriale ale Norvegiei. După 
cum se arăta într-un comunicat al Amiralității, „câteva 
vase ale Majestății Sale erau dispuse convenabil şi au 
pornit acţiunea”. O flotilă de distrugătoare, sub comanda 
căpitanului Philip Vian de pe vasul Cossack, l-a 
interceptat pe A/tmark dar nu l-a atacat imediat. Vasul s-a 
refugiat îndată în fiordul J5sing, un mic intrând de vreo 
doi kilometri lungime, înconjurat de stânci înalte 
acoperite cu zăpadă. Două distrugătoare britanice au fost 
instruite să execute o examinare a locului. La intrarea în 
fiord, au fost întâmpinate de două canoniere norvegiene 
care i-au informat că vasul era neînarmat, fusese 
controlat cu o zi înainte şi primise permisiunea să meargă 
mai departe în Germania, folosind apele teritoriale ale 
Norvegiei. La aceasta, distrugătoarele noastre s-au retras. 

Când această informaţie a ajuns la Amiralitate, am 
intervenit şi, cu ajutorul ministrului de Externe, am 
ordonat vaselor noastre să intre în fiord. Vian a făcut 
restul. In noaptea aceea, vasul Cossack, cu reflectoarele 
aprinse, a intrat în fiord printre sloiurile de gheaţă. El s-a 
dus mai întâi la bordul canonierei norvegiene Kje// şi a 

cerut ca A/tmark să fie dus la Bergen sub dublă escortă, 
pentru cercetări, conform legilor internaţionale. Căpitanul 
norvegian şi-a repetat asigurarea că A/tmark fusese de 
două ori controlat, că era neînarmat şi că nu a fost găsit 
niciun prizonier britanic. Vian a declarat atunci că îl va 
aborda şi l-a invitat pe ofiţerul norvegian să i se alăture. 
Oferta aceasta a fost respinsă. 

Intre timp, Altmark a pornit şi, încercând să-l 
izbească pe Kossack, a eşuat pe uscat. Kossack şi-a făcut 
drum de-a lungul lui, iar un grup de abordare a sărit pe 
punte, după ce a legat cele două vase împreună. A urmat 
o tăioasă luptă corp la corp, în care patru germani au fost 
omorâţi şi cinci au fost răniţi; o parte a echipajului a fugit 
la mal, iar restul s-au predat. A început căutarea 
prizonierilor britanici. Au fost găsiţi curând, cu sutele, 
înghesuiți, închişi în cămări de provizii, ba chiar într-un 
tanc gol de petrol. Atunci s-a auzit un strigăt: „A sosit 
Marina!” Uşile au fost sfărâmate şi captivii au alergat pe 
punte. S-a constatat de asemeni că A/tmark avea două 
tunuri de 37 mm şi patru mitraliere şi că, în ciuda faptului 
că fusese abordat de două ori de către norvegieni, nu 
fusese controlat. Canonierele norvegiene au rămas tot 
timpul observatoare pasive. La miezul nopţii, Vian ieşise 
din fiord şi se îndrepta spre Forth. 

Amiralul Pound şi cu mine am rămas împreună, la 
fel de îngrijoraţi, în sala de război a Amiralității. Eu 
strânsesem cu uşa Ministerul de Externe şi ştiam pe 
deplin gravitatea tehnică a măsurii luate. Dar ceea ce 
avea importanţă în ţară şi în Cabinet era dacă prizonierii 
britanici au fost găsiţi la bord sau nu. Am fost încântați 
când, la ora trei dimineaţa, a venit ştirea că au fost găsiţi 
şi salvaţi trei sute de prizonieri britanici. Acesta era faptul 

esenţial. 

Hotărârea lui Hitler de a invada Norvegia fusese 
luată, după cum am văzut, la 14 decembrie, iar munca 
statului major se făcea sub conducerea lui Keitel. Fără 
îndoială că incidentul cu A/tmark a urgentat acţiunea. La 
sugestia lui Keitel, la 20 februarie, Hitler l-a chemat 
urgent la Berlin pe generalul Von Falkenhorst, care în 
acea vreme era comandantul Corpului de armată de la 
Coblenz. Falkenhorst luase parte la campania germană 
din Finlanda în 1918, şi el a discutat în acea după-amiază 
cu Hitler, Keitel şi Jodl planul operaţional amănunţit 
pentru expediţia norvegiană, pe care avea să o comande 
acum chiar el. Problema priorităţilor era de maximă 
importanţă. Hitler se va angaja oare în Norvegia înainte 
sau după executarea atacului împotriva Franţei? La 1 
martie a luat decizia: Norvegia mai întâi. Fuhrerul a ţinut 
o conferinţă militară în după-amiaza zilei de 16 martie, iar 
ziua D a fost fixată provizoriu, se pare, pentru 9 aprilie. 

Între timp, sovieticii şi-au adus principalele forţe 
împotriva finlandezilor. Ei şi-au dublat eforturile pentru a 
străpunge linia Mannerheim, înainte de topirea zăpezii. 
Din păcate, în anul acela, primăvara, în care finlandezii 
puternic presaţi îşi puseseră speranţa, a sosit cu aproape 
şase săptămâni mai târziu. Marea ofensivă sovietică 
asupra istmului, care avea să ţină patruzeci şi două de 
zile, a început la 1 februarie, combinată cu 
bombardamente aeriene grele asupra bazelor de 
depozitare şi a căilor ferate din spatele frontului. Zece zile 
de bombardament greu, cu tunurile sovietice masate 

roată lungă roată, au premers atacului principal al 
infanteriei. După o luptă de două săptămâni, frontul a fost 
spart. Atacul aerian asupra fortului şi bazei cheie de la 
Viipuri a crescut în intensitate. La sfârşitul lunii, sistemul 
de fortificaţii Mannerheim fusese dezorganizat şi ruşii s- 
au putut concentra împotriva golfului Viipuri. Finlandezii 
nu mai aveau muniții şi trupele erau epuizate. 

Onorabila corectitudine care ne-a lipsit de orice 
iniţiativă strategică, ne-a împiedicat de la orice măsuri 
eficiente de trimitere de muniții Finlandei. În Franţa, 
totuşi, a dominat un sentiment mai cald şi mai adânc şi 
acesta a fost susţinut cu putere de domnul Daladier. La 2 
martie, fără să se consulte cu guvernul britanic, el a fost 
de acord să trimită Finlandei cincizeci de mii de voluntari 
şi o sută de bombardiere. Noi n-am fi putut acţiona pe o 
asemenea scară dar, având în vedere documentele găsite 
asupra maiorului german în Belgia şi a rapoartelor de 
contrainformaţii privind masarea continuă a trupelor 
germane pe frontul de vest, ei au mers mult mai departe 
decât ar fi permis prudenţa. La 12 martie, Cabinetul a 
decis să reînvie planurile de debarcare la Narvik şi 
Trondheim, ca să urmeze apoi Stavanger şi Bergen, ca 
parte a ajutorului dat Finlandei, în care fuseserăm atraşi 
de francezi. Aceste planuri trebuiau să intre în acţiune la 
20 martie, deşi permisiunea norvegienilor şi suedezilor nu 
fusese dată. Intre timp, la 7 martie, domnul Paasikivi a 
plecat din nou la Moscova, de data asta pentru a discuta 
termenii armistiţiului. Pe data de 12, termenii ruseşti au 
fost acceptaţi de către finlandezi. Toate planurile noastre 
de debarcare militară au, fost din nou puse la păstrare, 
iar forţele adunate au fost dispersate în oarecare măsură. 
Cele două divizii, care fuseseră reţinute în Anglia, au fost 

acum expediate spre Franţa, iar puterea noastră de luptă 
pentru Norvegia a fost redusă la unsprezece batalioane. 

Prăbuşirea militară a Finlandei a dus şi la alte 
repercusiuni. La 18 martie, Hitler s-a întâlnit cu Mussolini 
la Pasul Brenner. Hitler i-a lăsat în mod deliberat impresia 
gazdei sale italiene că nici vorbă nu era despre lansarea 
de către Germania a unei ofensive pe uscat împotriva 
Occidentului. In ziua de 19, domnul Chamberlain a vorbit 
în Camera Comunelor. Având în vedere criticile tot mai 
numeroase, el a trecut în revistă oarecum amănunţit 
povestea ajutorului britanic pentru Finlanda. El a 
subliniat, pe bună dreptate, că principalul nostru 
considerent a fost dorinţa de a respecta neutralitatea 
Norvegiei şi Suediei şi a luat apărarea guvernului pentru 
faptul că nu a fost atras în încercări de a-i ajuta pe 
finlandezi, ceea ce ar fi oferit slabe şanse de succes. 
Infrângerea Finlandei a fost fatală pentru guvernul 
Daladier, al cărui şef hotărâse o acţiune importantă deşi 
tardivă, şi care dăduse personal o însemnătate 
disproporţionată acestui aspect al îngrijorărilor noastre. 
La 21 martie, a fost format alt guvern, sub conducerea 
domnului Reynaud, hotărât să conducă mai viguros 
războiul. 

Relaţiile mele cu domnul Reynaud erau altele decât 
cele pe care le stabilisem cu domnul Daladier. Reynaud, 
Mande şi cu mine am simţit aceleaşi emoţii în legătură cu 
Munchen. Daladier fusese de partea cealaltă. Eu am 
salutat aşadar schimbarea. Miniştrii francezi au venit la 
Londra la o întâlnire a Consiliului suprem al războiului, la 


350 


28 martie. Domnul Chamberlain a deschis lucrările cu o 
descriere completă şi clară a scenei, aşa cum o vedea el. 
El a spus că Germania avea două puncte slabe: 
aprovizionarea cu minereu de fier şi cu petrol. Principalele 
surse de aprovizionare cu acestea erau situate în capete 
opuse ale Europei. Minereul de fier venea din nord. El a 
prezentat cu precizie problema interceptării minereurilor 
germane furnizate din Suedia. El s-a ocupat de asemeni şi 
de petrolul din România şi Baku, care ar trebui interzise 
Germaniei, dacă este posibil pe cale diplomatică. Am 
ascultat cu tot mai multă plăcere această argumentare. 
Nu-mi dădusem seama cât de deplin eram noi de acord. 

Domnul Reynaud a vorbit despre impactul 
propagandei germane asupra moralului francezilor. Postul 
de radio german urla în fiecare seară că Reichul german 
nu avea niciun motiv de conflict cu Franţa, că originea 
războiului se afla în cecul în alb dat de Britania Poloniei; 
că Franţa fusese târâtă în război, la călcâiele Britaniei, şi 
chiar că nu era capabilă să susţină lupta. Politica lui 
Goebbels faţă de Franţa părea să fie de a lăsa ca războiul 
să continue în acest ritm redus, bazându-se pe creşterea 
descurajării în rândurile celor cinci milioane de francezi, 
treziţi acum de apariţia unui guvern care doreşte să 
ajungă la un compromis cu Germania pe seama Marii 
Britanii. 

El a mai arătat că în Franţa se pune pe plan amplu 
întrebarea: „Cum pot Aliaţii să câştige războiul?” Numărul 
de divizii, „în ciuda eforturilor britanice”, creştea mai 
repede de partea germană decât de a noastră. Când vom 
putea deci spera să ne asigurăm acea superioritate în 
forte umane necesară într-o acţiune în vest? Noi nu ştiam 
ce se întâmpla în Germania în domeniul echipamentului 

material. În Franţa era un sentiment general că războiul 
ajunsese la un impas şi că germanii nu trebuiau să facă 
altceva decât să aştepte. Dacă nu se lua o măsură activă 
de a se tăia aprovizionarea duşmanului cu petrol şi cu 
alte materii prime, „s-ar putea să crească sentimentul că 
blocada nu este o armă destul de puternică pentru a 
asigura victoria cauzei Aliaților”. Reynaud era mult mai 
dispus la tăierea aprovizionării cu minereu de fier din 
Suedia şi a afirmat că exista o legătură precisă între 
cantitatea de minereu de fier furnizat de Suedia 
Germaniei şi producţia industriei germane de fier şi otel. 
Concluzia lui era că Aliaţii ar trebui să pună mine în apele 
teritoriale de-a lungul coastei Norvegiei şi apoi să 
împiedice, printr-o acţiune similară, ca minereul să fie 
cărat din portul Lulck în Germania. El a subliniat 
importanta împiedicării aprovizionării Germaniei cu petrol 
din România. 

S-a decis, în cele din urmă, că, după ce se vor 
adresa comunicări generale Norvegiei şi Suediei, ar trebui 
să punem mine în apele teritoriale ale Norvegiei, la 5 
aprilie. S-a căzut de acord de asemeni că, dacă Germania 
va invada Belgia, Aliaţii să se îndrepte imediat Spre acea 
tară, fără să aştepte o invitaţie oficială; iar dacă 
Germania va invada Olanda iar Belgia n-ar porni în 
ajutorul ei, Aliaţii se vor considera liberi să intre în Belgia, 
în scopul de a ajuta Olanda. 

In cele din urmă, ca un punct în care eram cu toţii 
de acord, comunicatul afirma că guvernele britanic şi 
francez au fost de acord cu următoarea declaraţie 
solemnă: 


„În actualul război, nu vor negocia şi nu vor încheia 

un armistițiu sau tratat de pace decât prin înțelegere 
mutuală.” 


Acest pact a căpătat mai târziu o mare importanţă. 


x k x 


La 3 aprilie, Cabinetul britanic a pus în aplicare 
hotărârea Consiliului Suprem de război, iar Amiralitatea a 
fost autorizată să mineze apele teritoriale ale Norvegiei, 
la 8 aprilie. Eu am denumit această operaţiune „Wilfred”, 
pentru că, în sine, era tare mică şi nevinovată. Cum 
minarea apelor norvegiene putea provoca o reacţie 
germană, s-a căzut de asemeni de acord ca o brigadă 
britanică şi un contingent francez să fie trimise la Narvik 
să golească portul şi să înainteze spre frontiera suedeză. 
Alte forţe urmau să fie trimise la Stavanger, Bergen şi 
Trondheim, pentru a interzice accesul duşmanului la 
aceste baze. 

Acum au început să vină veşti prevestitoare de rele, 
a căror credibilitate era variabilă. La aceeaşi şedinţă a 
Cabinetului de Război din 3 aprilie, secretarul de stat de 
la Război ne-a spus că se primise un raport la Ministerul 
Războiului că germanii adună trupe puternice la Rostock, 
cu intenţia de a ocupa Scandinavia dacă va fi necesar. 
Ministrul de Externe a afirmat că ştirea de la Stockholm 
tindea să confirme acest raport. Conform legaţiei suedeze 
de la Berlin, o capacitate de 200 000 tone de transport pe 
mare german era acum concentrată la Stetin şi 
Swinemunde, cu trupe la bord, pe care zvonurile le 
estimau la 400000. Se sugera că aceste forţe erau 
pregătite să dea o contralovitură împotriva unui eventual 

atac asupra Narvikului sau a altor porturi norvegiene, în 
legătură cu care, se spunea, germanii erau în continuare 
nervoşi. 

Miercuri 4 aprilie, domnul Chamberlain a ţinut un 
discurs de un optimism neobişnuit. El a declarat că Hitler 
„a pierdut trenul”. Cele şapte luni trecute ne-au permis să 
înlăturăm slăbiciunile noastre şi să adăugăm mult la forţa 
noastră de luptă. Germania, pe de altă parte, s-a pregătit 
atât de complet încât mai avea doar o mică marjă pe care 
să se bazeze. 

Aceasta s-a dovedit o afirmaţie greşit gândită. 
Presupunerea principală că noi şi francezii eram relativ 
mai puternici decât la începutul războiului nu era 
raţională. După cum s-a explicat mai înainte, germanii 
erau acum în al patrulea an de producţie vehementă de 
muniții, în timp ce noi eram într-un stadiu mult mai puţin 
avansat, comparabil probabil ca rezultate cu al doilea an. 
Mai mult, cu fiecare lună care trecea, armata germană, 
acum cu o vechime de patru ani, devenea o armă matură 
şi perfectă şi avantajul anterior al armatei franceze în 
instruire şi coeziune dispărea treptat. Totul era în 
suspans. Diversele expediente minore pe care am putut 
să le sugerez fuseseră acceptate; dar nimic cu un 
caracter major nu fusese întreprins de niciuna dintre 
părţi. Planurile noastre, aşa cum erau, se bazau pe 
întărirea blocadei prin minarea coridorului norvegian în 
nord şi prin împiedicarea aprovizionării germane în sud- 
est. În „spatele frontului german domnea o completă 
imobilitate. Brusc, politica pasivă sau pe scară mică a 
Aliaților a fost măturată de o cataractă de o violenţă 
surprinzătoare. Aveam să învăţăm ce înseamnă războiul 
total. 

Capitolul XXI 
NORVEGIA 


Înainte de a relua naraţiunea, trebuie să explic 
modificările care au apărut în poziţia mea în luna aprilie 
1940. 

Funcţia lordului Charfield la Ministerul de 
Coordonare a Apărării devenise de prisos şi, In data de 3, 
demnul Chamberlain a acceptat demisia pe care acesta 
şi-a dat-o de bunăvoie. Pe data de patru, s-a emis o 
declaraţie de la Downing Street 10, că nu se propunea 
completarea locului vacant, dar că se făceau aranjamente 

ca Primul Lord al Amiralității, ca ministru important 
interesat, să prezideze Comitetul de coordonare militară. 
In consecinţă, eu am luat conducerea acestor şedinţe 
care se ţineau zilnic şi uneori chiar de două ori pe zi, de la 
8 până la 15 aprilie. Aveam deci o răspundere excepţional 
de mare, dar nicio putere de conducere efectivă. Printre 
ceilalţi miniştri ai Armatei care erau şi ei membri ai 
Cabinetului de război, eu eram „primul între egali”. Totuşi 
nu aveam puterea de a lua sau aplica decizii. Trebuia să 
atrag de partea mea atât miniştrii Armatei cât şi pe şefii 
lor profesionişti. Astfel, mulţi oameni importanţi şi 
capabili aveau dreptul şi datoria să-şi exprime punctul lor 
de vedere asupra fazelor în schimbare rapidă ale bătăliei 
- căci bătălie era - care începuse acum. 

Şefii de Stat Major se adunau zilnic să discute 
întreaga situaţie cu miniştrii lor respectivi. Apoi, ajungeau 
la propria lor decizie care, desigur, devenea de o 
importanţă dominantă. Aflam despre acestea fie de la 
Primul Lord al Mării, care nu-mi ascundea nimic, fie de la 
diverse memorandumuri sau aide-memoire-uri pe care le 
amintea Comitetul Statelor Majore. Dacă voiau să pun sub 
semnul întrebării vreuna dintre opinii, bineînţeles că 
puteam ridica problema în primul rând la Comitetul de 
Coordonare, unde şefii de Stat Major, sprijiniți de miniştrii 
lor departamentali, pe care de obicei îi convinseseră de 
partea lor, erau prezenţi ca membri individuali. Era acolo 
o copioasă conversaţie politicoasă, la sfârşitul căreia se 
încheia un raport plin de tact de către secretarul şedinţei, 
controlat de cele trei departamente ale armatei pentru a 
se asigura să nu fie discrepanțe. Astfel am ajuns la acele 
largi şi fericite înălţimi unde totul este rezolvat spre 
binele celor mai numeroşi prin bunul-simţ al celor mai 

numeroşi, în urma consultării tuturor. Dar, într-un război 
ca acesta, aveam să simţim că condiţiile erau diferite. Din 
păcate, trebuie să scriu că un conflict real trebuia să 
semene cu acela când un ticălos îi dă altuia peste bot cu 
bastonul, cu un ciocan sau chiar cu ceva mai tare. Toate 
astea sunt lucruri deplorabile şi reprezintă un motiv bun 
pentru a evita conflictul, şi a rezolva totul prin înţelegere, 
în mod prietenesc, cu toată consideraţia faţă de dreptul 
minorităţilor şi cu înregistrarea corectă a părerilor 
contrare. Comisia pentru Apărare din Cabinetul de Război 
se întrunea aproape în fiecare zi, pentru a discuta 
rapoartele Comisiei de Coordonare Militară şi cele ale 
şefilor de Stat Major, iar concluziile sau divergenţele lor 
erau din nou referite Cabinetului. Totul trebuia explicat şi 
reexplicat; iar când acest proces era terminat, întreaga 
scenă se schimbase deja. La Amiralitate, care în timp de 
război este un cartier general de luptă, deciziile privind 
flota erau luate pe moment şi doar în cazurile mai grave 
erau referite primului-ministru, care le-a sprijinit în toate 
ocaziile. Acolo unde se rezolvau acţiunile celorlalte 
servicii militare, procedura era imposibil să ţină ritmul cu 
evenimentele. Totuşi, la începutul campaniei din 
Norvegia, Amiralitatea avea în mâinile ei, datorită 
situaţiei, trei sferturi din partea executivă. 

Nu pretind că, oricare ar fi fost puterile mele, aş fi 
putut lua decizii mai bune sau aş fi putut ajunge la soluţii 
bune ale problemelor cu care ne confruntam acum. 
Impactul evenimentelor ce urmează a fi descrise a fost 
atât de haotic, încât curând mi-am dat seama că doar 
autoritatea  primului-ministru putea domni deasupra 
Comitetului de Coordonare Militară. În consecinţă, în data 
de 15, am cerut domnului Chamberlain să preia 

conducerea acestuia, iar el a prezidat aproape toate 
şedinţele noastre următoare în timpul campaniei din 
Norvegia. El şi cu mine am continuat să fim de aceeaşi 
părere, iar el a dat autoritatea supremă punctelor de 
vedere exprimate de mine. 

Toţi cei în cauză dădeau dovadă de loialitate şi 
bunăvoință. Totuşi, primul-ministru şi cu mine eram 
amândoi conştienţi de lipsa de eficienţă a sistemului 
nostru, mai ales în contact cu mersul surprinzător al 
evenimentelor. Deşi Amiralitatea era în acea vreme 
principalul element de mişcare, se puteau ridica obiecţii 
vizibile faţă de o organizaţie în care unul dintre miniştrii 
Armatei încerca să orchestreze toate operaţiunile 
celorlalte departamente şi, în acelaşi timp, să conducă 
toate treburile Amiralității şi să aibă răspunderea pentru 
acţiunile navale. Aceste dificultăţi nu erau înlăturate de 
faptul că primul-ministru însuşi prezida şi mă susţinea. 
Dar când nenorocirile veneau una după alta iar 
rezultatele lipsei de mijloace sau al conducerii indiferente 
cădeau asupra noastră aproape zilnic, eu am continuat 
să-mi menţin poziţia în acest cerc fluid, prietenos dar 
neconcentrat. 

In cele din urmă, dar abia după ce multe dezastre 
au căzut pe capul nostru în Scandinavia, am fost autorizat 
să adun şi să prezidez adunările Comitetului şefilor de 
Stat Major, fără de care nu se putea face nimic, şi am fost 
făcut în mod oficial răspunzător de „a le da îndrumate şi 
directive”. Generalul Ismay, un ofiţer superior de la Statul 
Major Central, a fost pus la dispoziţia mea ca ofiterul meu 
de Stat Major şi reprezentant, iar în această calitate, a 
fost făcut membru plin al Comitetului şefilor de Stat 
Major. Il cunoşteam pe Ismay de mulţi ani, dar acum 

pentru prima dată am devenit strâns legaţi şi chiar mai 
mult. Astfel, şefii de Stat Major au devenit, în mare 
măsură, răspunzători în faţa mea în calitatea lor de 
membri ai colectivului, iar ca locţiitor al primului-ministru, 
eu puteam influenţa în mod autoritar deciziile şi politica 
lor. Pe de altă parte, era natural ca principala lor loialitate 
să fie faţă de ministerele respective ale armatei, care ar fi 
fost mai puţin decât umane dacă nu ar fi avut 
resentimente faţă de delegarea unei părţi a autorităţii lor 
unuia dintre colegi. În plus, se arăta în mod expres că 
răspunderile mele vor trece în seama Comitetului de 
Coordonare Militară. Aveam astfel numeroase răspunderi, 
fără o putere efectivă în mâinile mele ca să le pot aplica. 
Cu toate acestea, aveam sentimentul că voi putea face ca 
noua organizaţie să funcţioneze. A fost însă destinată să 
ţină doar o săptămână. Dar legătura mea personală şi 
oficială cu generalul Ismay şi legătura lui cu Comitetul 
şefilor de Stat Major a rămas neîntrerupte şi neslăbite, de 
la 1 mai 1940 până la 26 iulie 1945, când mi-am 
abandonat sarcina. 

În seara de vineri 5 aprilie, ministrul german la Oslo 
a invitat oaspeţi distinși, inclusiv membri ai guvernului, la 
un film prezentat la Legaţie. Filmul reprezenta cucerirea 
Poloniei de către germani şi a culminat cu un crescendo 
de scene de groază din timpul bombardării Varşoviei. 
Explicaţia era: „Pentru asta, pot mulţumi prietenilor lor 
britanici şi francezi.” Societatea s-a răspândit în tăcere şi 
teamă. Guvernul norvegian era totuşi preocupat de 
activitatea britanicilor. La 8 aprilie, între 4.30 şi 5 a.m., 

patru distrugătoare britanice au plasat un câmp de mine 
la intrarea în fiordul West, pe canalul spre portul Narvik. 
La ora 5 a.m., ştirea a fost transmisă prin radio de la 
Londra, iar la 5.30, o notă a guvernului Majestății Sale a 
fost  înmânată ministrului de Externe norvegian. 
Dimineaţa, la Oslo, s-au elaborat proteste către Londra. 
Dar mai târziu, după-amiaza, Amiralitatea a informat 
Legația norvegiană din Londra că vase germane de luptă 
au fost văzute dincolo de coasta norvegiană, 
îndreptându-se spre nord, probabil spre Narvik. Cam în 
acelaşi timp, în capitala norvegiană a sosit ştirea că Rio 
de Janeiro, un vas cu trupe, fusese scufundat dincolo de 
coasta de sud a Norvegiei, de către submarinul polonez 
Orzel, că un mare număr de soldaţi germani au fost 
salvaţi de pescarii localnici şi că soldaţii afirmau că se 
îndreptau spre Bergen ca să-i ajute pe norvegieni să-şi 
apere ţara împotriva britanicilor şi francezilor. Mai aveau 
să se întâmple şi altele. Germania pătrunsese în 
Danemarca, dar vestea nu a ajuns în Norvegia decât după 
ce ea însăşi fusese invadată. Astfel, ea n-a primit un 
avertisment oficial. Danemarca fusese ocupată uşor, 
după o rezistenţă în care au murit câţiva soldaţi 
credincioşi. In noaptea aceea, vase de război germane s- 
au apropiat de Oslo. Bateriile lor au deschis focul. Forţa 
de apărare a Norvegiei consta dintr-un puitor de mine, 
Olav Tryggvason, şi două vase curăţitoare de mine. După 
ivirea zorilor, două curăţitoare de mine germane au intrat 
în gurile fiordului, să debarce trupe în apropierea 
bateriilor de coastă. Unul a fost scufundat de vasul Olav 
Tryggvason, dar trupele germane au fost debarcate şi au 
cucerit bateriile. Puitorul de mine a ţinut totuşi la distantă 
două distrugătoare germane la gurile fiordului şi a adus 

daune crucişătorului Emden. O balenieră norvegiană, 
înarmată cu un singur tun, a intrat şi ea în acţiune 
imediat împotriva invadatorilor şi fără ordine speciale. 
Tunul i-a fost distrus iar comandantul a fost împuşcat în 
ambele picioare. Pentru a nu-i descuraja pe oamenii lui, el 
s-a rostogolit peste bord şi a murit cu nobleţe. Principala 
forţă germană, condusă de crucişătorul greu B/uecher, a 
intrat atunci în fiord, îndreptându-se spre strâmtoarea 
apărată de fortăreaţa Oscarsborg. Bateriile norvegiene au 
deschis focul şi două torpile trase de la mal, de la distanţa 
de circa treizeci de metri, au dat o lovitură decisivă. Vasul 
Bluecher s-a scufundat rapid, ducând cu el ofiţerii 
germani de administraţie şi detaşamente ale Gestapoului. 
Celelalte vase germane s-au retras, inclusiv Luetzow. 
Emden, avariat, nu a mai luat parte la luptă pe mare. Oslo 
a fost în cele din urmă cucerit, nu de pe mare, ci cu 
avioane care transportau trupe şi prin debarcări în fiord. 

Planul lui Hitler s-a realizat imediat. Trupe germane 
au debarcat la Kristiansand, la Schvenger, iar în nord la 
Bergen şi Trondheim. Cea mai îndrăzneață lovitură a fost 
la Narvik. Timp de o săptămână, vase germane de 
transportat minereu, presupuse a fi goale, care veneau în 
acest port în cursa lor obişnuită, se mişcaseră în susul 
coridorului, în conformitate cu neutralitatea Norvegiei, 
dar pline cu aprovizionare şi muniții. Distrugătoarele 
germane, fiecare având câte două sute de soldaţi şi 
sprijinite de Scharnhorst şi Gneisenau, părăsiseră 
Germania cu câteva zile mai înainte şi au ajuns la Narvik 
dimineaţa, în data de 9. 

Două vase de război norvegiene, Norge şi Eidsvold, 
se aflau în fiord. Erau pregătite să lupte până la capăt. În 
zori, au fost văzute distrugătoare apropiindu-se de port în 

mare viteză. Dar, din cauza zăpezii, identitatea lor nu a 
fost imediat stabilită. Curând a apărut un ofiţer german 
Intr-o barcă cu motor şi a cerut capitularea lui Eidsvold. 
Primind de la ofiţerul comandant răspunsul scurt „Eu 
atac”, el s-a retras, dar aproape imediat vasul a fost 
distrus cu aproape toţi oamenii de o salvă de torpile. Intre 
timp, Norge a deschis focul, dar în câteva minute a fost şi 
el torpilat şi s-a scufundat imediat. In rezistenta curajoasă 
dar fără speranţă, 387 marinari norvegieni au pierit, fiind 
salvaţi mai puţin de o sută de oameni din cele două vase. 
După aceea, cucerirea portului Narvik a fost uşoară. 
Acesta reprezenta o cheie strategică refuzată nouă 
pentru totdeauna. 

In acea dimineaţă, amiralul Forbes era în dreptul 
portului Bergen. Situaţia de la Narvik era obscură. 
Sperând să împiedice ocuparea portului de către germani, 
comandantul şef a ordonat distrugătoarelor noastre să 
intre în fiord şi să oprească orice debarcare. ln 
consecinţă, căpitanul Warburton Lee, cu cele cinci 
distrugătoare din flotila lui, Haray, Hunter, Havock, 
Hotspur şi Hostile au 


362 


LO; German lending 2 occupation - 
= iz ae curcan 


oo?> Planned British landing 
British mine 
P danger area 


Miles: 


a A 


Campania Aliaților în Norvegia, 1940 


363 


intrat în fiordul Vest. Piloții norvegieni i-au spus la Tranoy 
că şase vase mai mari decât ale lui precum şi un 
submarin de buzunar-U au intrat în fiord şi că intrarea în 
port era minată. El a semnalat această informaţie şi a 
adăugat „Intenţionez să atac în zori”. În ceața şi furtunile 
de zăpadă din 10 aprilie, cele cinci distrugătoare britanice 
au intrat în fiord şi, în zori, erau în faţa portului Narvik. În 
port erau cinci distrugătoare duşmane. La primul atac, 
Hardy a torpilat vasul cu însemnele comandantului de 
escadră german, care a fost ucis; un alt distrugător a fost 
scufundat de două torpile, iar celelalte trei au fost atât de 
distruse de loviturile de tun încât nu au putut opune o 
rezistenţă efectivă. În port mai erau douăzeci şi trei de 
vase comerciale de diverse naţionalităţi, incluzând cinci 
britanice; şase vase germane au fost distruse. Doar trei 
dintre cele cinci distrugătoare ale noastre atacaseră până 
atunci. Hotspur şi Hostile fuseseră lăsate în rezervă ca 
pază împotriva oricăror baterii de pe mai sau împotriva 
unor noi vase germane care s-ar fi apropiat. 

Acum, ele s-au alăturat într-un al doilea atac, iar 
Hotspur a scufundat cu torpile încă două vase comerciale. 
Vasele căpitanului Warburton Lee erau neatinse; focul 
duşmanului părea că amuţise şi, după o oră de luptă, 
niciun vas nu mai ieşi din golfuleţe împotriva lui. 

Dar acum, norocul s-a schimbat. În timp ce se 
întorcea dintr-un al treilea atac, căpitanul Warburton Lee 
a văzut apropiindu-se trei vase noi. Nu arătau dorinţa să 
se apropie prea mult, iar acţiunea a început de la circa 
7000 de metri. Brusc, din ceaţă, au mai apărut două vase 
de război. Acestea nu erau, după cum sperase la început, 
întăriri britanice, ci distrugătoare germane care fuseseră 
ancorate într-un fiord din apropiere. Curând, tunurile 

germane, mai grele, au început să se facă simţite. Puntea 
vasului Hardy a fost sfărâmată, Warburton Lee a fost rănit 
mortal şi toţi ofiţerii şi camarazii săi au fost ucişi sau 
răniţi, în afară de locotenentul Stanning care a preluat 
cârma. Apoi, o ghiulea a explodat în camera maşinilor şi, 
sub un tir puternic, vasul a eşuat. Ultimul mesaj al 
căpitanului de pe Hardy către flotila sa a fost: „Continuaţi 
lupta cu duşmanul”. 

Intre timp, Hunter fusese scufundat, iar Hotspur şi 
Hostile, care erau amândouă avariate, au ieşit în larg 
împreună cu Havock. Duşmanul, care le barase trecerea, 
nu mai putea să le oprească acum. O jumătate de oră mai 
târziu, au întâlnit un vas mare, care s-a dovedit a fi 
Rauenfols, care transporta rezerva de muniţie germană. 
Havock a tras în el şi curând vasul a sărit în aer. 
Supraviețuitorii de pe Hardy s-au străduit să ajungă pe 
țărm cu trupul comandantului lor, căruia i s-a conferit 
postum Crucea Victoria. El şi marinarii lui au lăsat urme 
asupra duşmanului şi au rămas în istoria noastră navală. 

Surpriza, duritatea şi precizia au fost caracteristicile 
atacului împotriva inocentei şi neapăratei Norvegii. Au 
fost folosite şapte divizii de armată. Opt sute de avioane 
de luptă şi 250 sau 300 de avioane de transport au fost 
elementele vitale ale misiunii. În decurs de patruzeci şi 
opt de ore, toate porturile principale ale Norvegiei au fost 
în mâinile germanilor. Regele, guvernul, armata şi 
poporul, când şi-au dat seama ce se întâmplă, s-au aprins 
de furie. Dar era mult prea târziu. infiltrarea şi 
propaganda germană le-au înceţoşat vederea până 
atunci, iar acum le submina puterea de rezistenţă. 
Maiorul Quisling s-a prezentat la postul de radio, aflat 
acum în mâinile germanilor, în calitate de conducător 

progerman al ţării cucerite. Aproape toate oficialităţile 
norvegiene au refuzat să-l sprijine. 

Armata a fost mobilizată şi a început din nou să 
lupte împotriva invadatorilor, care o împingeau spre nord 
de Oslo. Patrioţii care au putut găsi arme au pornit spre 
munţi şi păduri. Regele, miniştrii şi parlamentul s-au 
retras mai întâi la Hamar, la o sută cincizeci de kilometri 
de Oslo. Erau urmăriţi de maşinile blindate germane şi s- 
au făcut încercări feroce de a fi exterminați prin 
bombardare şi mitraliere din aer. Ei au continuat totuşi să 
emită proclamaţii către ţară, îndemnând la cea mai mare 
rezistenţă. Restul populaţiei era covârşită şi terorizată 
prin exemple sângeroase, fiind nevoită să se supună, 
stupefiată şi tristă. Peninsula Norvegia are aproape o mie 
cinci sute de kilometri lungime. Are o populaţie rară, iar 
şoselele şi căile ferate sunt puţine, mai ales spre nord. 
Rapiditatea cu care Hitler a ocupat ţara a fost o realizare 
remarcabilă în materie de război şi politică şi un exemplu 
de exactitate, răutate şi brutalitate germană. 

Guvernul norvegian, care până acum se temea de 
Germania, şi era foarte rece față de noi, făcea acum 
apeluri vehemente la ajutor. De la început a fost clar că 
nouă ne era imposibil să ajutăm sudul Norvegiei. Aproape 
toate trupele noastre instruite şi multe doar pe jumătate 
instruite erau în Franţa. Modesta noastră forţă aeriană, în 
creştere, având ca sarcină să sprijine Forţa Expediţionară 
Britanică din Franţa, şi să apere teritoriul ţării, se instruia 
viguros. Toate tunurile noastre antiaeriene ne erau 
necesare, chiar dacă ar fi fost de zece ori mai numeroase, 

în puncte vulnerabile de cea mai mare importanţă. Totuşi, 
ne-am simţit obligaţi să facem tot posibilul şi să-i ajutăm, 
chiar cu preţul tulburării pregătirilor şi intereselor noastre. 
Se părea că Narvik putea fi cucerit şi apărat în beneficiul 
cauzei Aliaților. Aici, regele Norvegiei îşi putea înălța 
steagul necucerit. Pentru Trondheim se putea lupta, 
oricum, ca un mijloc de a amâna înaintarea spre nord a 
invadatorilor până la recucerirea  Narvikului şi 
transformarea lui într-o bază a armatei. Aceasta se părea 
că putea fi realizată dinspre mare cu o forţă superioară 
oricărei forţe ce putea fi folosită de pe uscat şi care 
trebuia să treacă peste şapte sute cincizeci de kilometri 
de teren muntos. Cabinetul a aprobat cu însufleţire orice 
măsuri posibile pentru a salva şi apăra Narvikul şi 
Trondheim. Trupele care au fost eliberate de la proiectul 
finlandez precum şi un nucleu ţinut la îndemână pentru 
Narvik puteau fi gata curând. Dar aveau aviaţie, tunuri 
antiaeriene şi tunuri antitanc, mijloace de transport şi 
instruire. Tot nordul Norvegiei era acoperit cu zăpadă de 
o grosime cum soldaţii noştri nu mai văzuseră, nu o 
simţiseră şi nu şi-o imaginaseră vreodată. Nu existau nici 
bocanci de zăpadă şi nici schiuri - şi cu atât mai puţin 
schiori. Trebuia să facem tot ce puteam. Aceasta a fost o 
campanie improvizată. 

Am debarcat, sau am încercat să debarcăm la 
Narvik, Trondheim şi în alte locuri. Supremaţia germanilor 
în fixarea obiectivelor în conducere şi în forţă era vizibilă. 
Ei au pus nemilos în execuţie un plan de acţiune pregătit 
cu atenţie. Ei au înţeles perfect importanţa folosirii armei 
aeriene pe o scară mare, sub toate aspectele. In plus, 
ascendenţa lor individuală era evidentă, mai ales în 
grupuri mici. La Narvik, o forţă germană amestecată, 

improvizată, de circa şase mii de oameni a ţinut la 
distanţă timp de şase săptămâni vreo douăzeci de mii de 
trupe aliate şi, deşi alungaţi afară din oraş, au rezistat 
până i-au văzut plecând. Atacul de pe mare, deschis în 
mod strălucit de marină, a fost paralizat de refuzul 
comandantului militar de a accepta un risc care era, să 
recunoaştem, disperat. Noi ne-am împărţit resursele între 
Narvik şi Trondheim şi ne-am periclitat ambele planuri. La 
Narvik a fost un du-te-vino ineficient. Doar într-o 
expediţie la Aadalsnes am lovit în plin. Germanii, deşi 
trebuiau să treacă printr-un teritoriu de sute de kilometri 
de teren aspru, acoperit de zăpadă, ne-am împins înapoi, 
în ciuda unor episoade vitejeşti. Noi, care eram stăpâni pe 
mare şi puteam lovi oriunde coasta neapărată, am fost 
depăşiţi în viteză de duşman, care se mişca pe uscat pe 
distanţe foarte mari în ciuda numeroaselor obstacole. 

Ne-am străduit, la chemarea datoriei, să ne agăţăm 
şi să ne fixăm în Norvegia. Am considerat că norocul a 
fost crud cu noi. Acum, putem vedea că ne-a ocolit. Intre 
timp, la începutul lui mai, a trebuit să ne liniştim singuri 
cât am putut mai bine, printr-o serie de evacuări de 
succes. Având în vedere rolul proeminent pe care l-am 
jucat eu în aceste evenimente şi imposibilitatea de a 
explica dificultăţile de care am fost depăşiţi, sau 
deficienţele Statului Major, ale organizării noastre 
guvernamentale şi ale metodelor noastre de conducere a 
războiului, a fost o minune că am supravieţuit şi mi-am 
păstrat poziția, în stima publică şi încrederea 
Parlamentului. Aceasta s-a datorat faptului că, timp de 
şase sau şapte ani, eu am prezis cu adevărat cursul 
evenimentelor şi am dat necontenite avertismente, 
neluate în seamă pe atunci dar reamintite acum. 

Portavionul G/orious, atacat la 8 iunie de germani de 
crucişătoarele de luptă Scharnhorst şi Gneisenau, a pierit 
într-o oră şi jumătate. Despre dispariţia unuia dintre 
distrugătoarele lui de escortă, Acasta, relatată de unicul 
supravieţuitor, marinarul C. Carter, avem un tablou viu şi 
tipic al încleştării pe mare. 


La bordul vasului nostru domnea un calm 
mortal, abia dacă se rostea un cuvânt, iar vasul se 
depărta acum de duşman cu viteză maximă; apoi, 
veniră o mulţime de ordine: să pregătim perdeaua 
de fum, să branşăm furtunurile, să pregătim diverse 
alte lucruri; ne depărtam în continuare de duşman şi 
făceam fum. Apoi, căpitanul a transmis tuturor 
posturilor următorul mesaj: „Poate credeţi că fugim 
de duşman, dar nu-i aşa, vasul nostru pereche 
(Ardent) a fost scufundat, iar tot ce putem face este 
să dăm un spectacol. Noroc tuturor!” Apoi am 
schimbat direcţia, intrând în propria noastră perdea 
de fum. Eu am primit ordin să stau lângă gurile de 
foc 6 şi 7, apoi am ieşit din perdeaua de fum şi am 
schimbat direcţia, ca să putem lansa torpilele. 
Atunci, am zărit prima dată duşmanul; ca să fiu 
sincer, mie mi s-a părut că era un vas mare şi unul 
mic; eram foarte aproape. Am lansat cele două 
torpile ale mele, tuburile din faţă au tras şi ele, şi 
urmăream cu toţii rezultatele. N-am să uit niciodată 
uratele care s-au înălţat; într-o parte a unuia dintre 
vase, a ţâşnit o flamă galbenă şi o coloană de fum şi 
apă. Ştiam că l-am lovit; în ce mă priveşte, nu ştiam 
cum am fi putut să nu nimerim, atât eram de 
aproape. Duşmanul n-a tras niciun foc asupra 

noastră, eu cred că trebuie să fi fost foarte surprinşi. 
După ce am lansat torpilele, am reintrat în propria 
noastră perdea de fum şi am schimbat din nou 
cursul spre dreapta. „Fiţi gata să lansați torpilele 
rămase”. Dar de data asta, cum am scos vasul din 
fum, duşmanul ne-a tras-o. O ghiulea a lovit camera 
maşinilor, mi-a ucis echipa de la tuburi, am fost 
aruncat de suflu, şi cred că am leşinat un timp, 
pentru că, atunci când mi-am revenit, mă durea 
braţul; vasul se oprise. lată aici ceva care, dacă 
vreţi, mă credeţi, dacă nu, nu; m-am căţărat înapoi 
în scaunul de control, am văzut cele două vase, am 
lansat torpilele rămase; nimeni nu mi-a spus să fac 
asta, bănuiesc că eram nebun de furie. Dumnezeu 
ştie de ce am tras, dar am făcut-o. Tunurile lui 
Acosta trăgeau întruna. Duşmanul ne-a lovit atunci 
de câteva ori, dar o singură explozie mare a avut loc 
după aceea şi adesea m-am întrebat dacă duşmanul 
ne-a lovit cu o torpilă; oricum, mi s-a părut că se 
ridică vasul din apă. În cele din urmă, căpitanul a 
dat ordin să abandonăm vasul. Am să-mi amintesc 
totdeauna de locotenentul medic militar??, era 
primul vas, prima lui acţiune. Înainte de a sări peste 
bord, l-am văzut îngrijind un rănit, o treabă fără 
speranţă, iar când eram în apă, l-am văzut pe 
căpitan aplecându-se peste punte, luând o ţigară şi 
aprinzând-o. L-am strigat să vină în barca noastră, 
dar el ne-a făcut cu mâna, „Adio şi noroc”. Acesta a 
fost sfârşitul unui bărbat curajos. 


22 Medic militar temporar, locotenent H.J.Stammers din Marina 
Regală. 

Dar, din toate distrugerile şi confuzia, a reieşit un 
fapt de importanţă majoră, care putea afecta viitorul 
războiului. Intr-o ciocnire disperată cu marina britanică, 
germanii şi-au distrus-o pe a lor proprie, atâta câtă era, 
chiar înaintea apogeului ce avea să urmeze. Pierderile 
Aliaților în luptele pe mare din apropierea Norvegiei s-au 
ridicat la un portavion, două crucişătoare, o goeletă şi 
nouă distrugătoare. Şase crucişătoare, două goelete şi 
şase distrugătoare au fost avariate, dar au putut fi 
reparate în cadrul marjei noastre de forţă marină. Pe de 
altă parte, la sfârşitul lui iunie 1940, o dată memorabilă, 
flota germană efectivă consta din nu mai mult de un 
crucişător cu tunuri de 18 centimetri, două crucișătoare 
uşoare şi patru distrugătoare. Deşi multe dintre vasele lor 
avariate, ca şi ale noastre, puteau fi reparate, marina 
germană nu a constituit un factor important în problema 
supremă a invadării Britaniei. 

„Războiul ciudat” s-a încheiat cu atacul lui Hitler 
împotriva Norvegiei. A izbucnit în lumina celei mai 
înfricoşătoare explozii militare cunoscute până acum de 
om. Am descris transa în care fuseseră ţinute, timp de opt 
luni, Franţa şi Britania, în vreme ce lumea se minuna. 
Faza s-a dovedit foarte dăunătoare pentru Aliați. Din 
momentul în care Stalin s-a înţeles cu Hitler, comuniştii 
din Franţa au preluat sloganele lui Stalin şi au denunţat 
războiul ca pe o crimă imperialistă şi capitalistă împotriva 
democraţiei. Ei au făcut tot ce au putut ca sa submineze 
moralul armatei şi să împiedice producţia în uzine. 
Moralul Franţei, atât în armată cât şi în rândurile 

populaţiei, era acum în mod vizibil mai scăzut decât 
fusese la izbucnirea războiului. 

Nimic din toate acestea nu s-au întâmplat în 
Britania, unde comunismul condus de sovietici, deşi era 
activ, era slab. Cu toate acestea, eram în continuare un 
partid de guvernământ cu un prim-ministru de care 
opoziţia era înstrăinată şi care nu avea ajutorul înflăcărat 
şi pozitiv al mişcării sindicale. Caracterul liniştit, sincer, 
dar de rutină al administraţiei nu evoca acel efort intens 
care se făcea, nici în cercurile guvernamentale şi nici în 
fabricile de muniții, unde era vital. Atingerea catastrofei şi 
imboldul pericolului au avut rolul să trezească forţele 
adormite ale naţiunii britanice. Semnalul de alarmă putea 
acum să sune. 

„Capitolul XXII 
CADEREA GUVERNULUI 


Numeroasele dezamăgiri şi dezastre ale scurtei 
campanii din Norvegia au provocat numeroase perturbări 
în ţară, iar curente de pasiuni s-au ivit chiar şi în 
piepturile unora dintre cei care au fost îndoielnici şi cu 
desăvârşire orbi în anii dinainte de război. Opoziția a 
cerut o dezbatere cu privire la situaţia războiului şi 
aceasta fost stabilită la 7 mai. Camera era plină cu 
membri într-o stare înaltă de iritare şi supărare. Cuvântul 
de deschidere al domnului Chamberlain nu a oprit valul 
ostil. El a fost întrerupt batjocoritor şi i s-a amintit de 
cuvântarea lui din 4 aprilie în care, în cu totul alt context, 
el spusese fără precauţie că „Hitler a pierdut trenul”. El a 
definit noua mea poziţie şi legătura mea cu şefii de Stat 
Major şi, răspunzând domnului Herbert Morrison, a arătat 
că eu nu am deţinut aceste puteri în timpul operaţiunii 
din Norvegia. Un vorbitor după altul, din ambele laturi ale 
Camerei, au atacat guvernul şi în special pe şeful 
acestuia, cu o neobişnuită amărăciune şi vehemenţă şi s- 
au trezit susținuți de puternice aplauze din toate colţurile. 
Sir Roger Keyes, dorind cu ardoare să se remarce în noul 
război, a criticat Statul Major naval pentru eşecul acestuia 
de a pune mâna pe Trondheim. El a spus: „Când am văzut 
cât de prost merg lucrurile, am cerut tot timpul 
Amiralității şi Cabinetului de Război să mă lase pe mine 

să-mi iau răspunderea şi să conduc atacul.” Purtându-şi 
uniforma de amiral al flotei, el a susţinut plângerile 
opoziţiei cu amănunte tehnice şi cu propria lui autoritate 
profesională într-o manevră foarte potrivită atmosferei 
din Cameră. De pe băncile din spatele guvernului, domnul 
Amery a citat, în ovaţii furtunoase, vorbele imperative ale 
lui Cromwell către Parlamentul cel lung: „Aţi stat aici prea 
mult timp pentru cât bine aţi făcut. Plecaţi, vă spun, şi să 
terminăm cu voi. În numele lui Dumnezeu, plecaţi!” 
Acestea erau vorbe îngrozitoare, mai ales că veneau de la 
un prieten şi coleg de mulţi ani, consilier privat, cu 
distincţie şi experienţă. 

A doua zi, la 8 mai, dezbaterea a continuat, în urma 
unei moţiuni de amânare, şi a căpătat caracterul unui vot 
de cenzură, iar domnul Herbert Morrison, în numele 
opoziţiei, a declarat intenţia acesteia de a se supune la 
vot. Primul-ministru s-a ridicat din nou, a acceptat 
provocarea şi, într-un pasaj nefericit, a apelat la prietenii 
săi să stea alături de el. Avea dreptul să facă asta, 
întrucât prietenii lui l-au susţinut în acţiune sau inacţiune 
şi împărțeau cu el răspunderea din „anii lăcustelor”, 
dinainte de război. Dar azi, ei stăteau spăsiţi şi tăcuţi, iar 
unii dintre ei se alăturaseră demonstrațiilor ostile. Ziua 
aceasta a fost martoră ultimei intervenţii decisive a 
domnului Lloyd Georges în Camera Comunelor. Într-un 
discurs de nu mai mult de douăzeci de minute, el a dat o 
lovitură foarte dureroasă şefului guvernului. El s-a 
străduit să mă disculpe pe mine: „Eu nu cred că primul 
Lord a fost în întregime vinovat pentru toate lucrurile care 
s-au întâmplat în Norvegia.” Eu m-am interpus imediat: 
„Eu îmi asum toată răspunderea pentru ce a făcut 
Amiralitatea şi îmi asum toată partea mea de povară”. 

După ce m-a avertizat să nu mă transform într-un 
adăpost antiaerian ca să-mi apăr colegii de schije, domnul 
Lloyd George s-a întors din nou către domnul 
Chamberlain. „Problema nu e acum cine sunt prietenii 
primului-ministru. Este o chestiune mult mai importantă. 
El a făcut apel la sacrificii. Națiunea este pregătită la 
orice sacrificii, atâta timp cât are o conducere, atâta timp 
cât guvernul arată clar spre ce se îndreaptă şi atâta timp 
cât națiunea are încredere că acei care o conduc se 
străduiesc să facă lucrurile cât mai bine.” El a încheiat: 
„Eu afirm solemn că premierul ar trebui să dea un 
exemplu de sacrificiu, pentru că nimic nu poate contribui 
mai bine la victoria în război decât ca el să-şi sacrifice 
sigiliile funcţiei.” 

Ca miniştri, noi toţi am rămas uniţi. Secretarul de 
Stat al Aerului vorbise deja. Mă oferisem voluntar să 
închei dezbaterea, ceea ce era de datoria mea, nu doar 
ca loialitate faţă de şeful sub care am lucrat, ci şi din 
cauza rolului excepţional de proeminent pe care l-am 
jucat în folosirea acestor forţe neadecvate în încercarea 
pierdută de a ajuta Norvegia. Am făcut tot ce am putut ca 
să recapăt controlul Camerei, în favoarea guvernului, în 
ciuda necontenitelor întreruperi care veneau în principal 
de pe băncile opoziţiei laburiste. Am făcut acest lucru cu 
bună-credinţă gândindu-mă la greşelile lor şi la pacifismul 
lor periculos din anii trecuţi şi cum, doar cu patru luni 
înainte de izbucnirea războiului, ei au votat în bloc 
împotriva recrutării. Am simţit că eu şi câţiva prieteni 
care au acţionat cu mine aveam dreptul să impunem 
această cenzură, dar ei nu aveau acest drept. Când ei s- 
au repezit asupra mea, le-am replicat şi i-am sfidat; de 
câteva ori, gălăgia era atât de mare încât nu mă puteam 

face auzit. Dar tot timpul era clar că furia lor nu era 
îndreptată împotriva mea ci a primului-ministru pe care 
eu îl apăram după priceperea mea şi fără alte 
considerente. Când m-am aşezat jos, la ora unsprezece, 
Camera s-a împărţit. Guvernul avea o majoritate de 81, 
dar peste 30 de conservatori au votat cu laburiştii şi cu 
opoziţia liberală, iar alţi 60 s-au abținut. Nu încăpea 
îndoială că rezultatul votului, deşi nu în formă, cât mai 
ales prin scindare, era o violentă manifestare a lipsei de 
încredere în domnul Chamberlain şi în administraţia lui. 

După încheierea dezbaterii, el mi-a cerut să vin în 
camera lui şi am văzut imediat că privea foarte serios 
sentimentele Camerei faţă de persoana lui. Simţea că nu 
putea continua. Ne trebuie un guvern naţional, zicea el. 
Un singur partid nu putea duce povara. Cineva trebuie să 
formeze un guvern la care să ia parte toate partidele, 
altfel nu putem răzbate. 

Stârnit de antagonismul dezbaterii şi sigur de 
antecedentele mele în legătură cu problemele în discuţie, 
eu eram dispus să merg mai departe. „A fost o majoritate 
bună. Nu pune chestiunea la inimă. Avem în Norvegia o 
situaţie mai bună decât am putut arăta Camerei. 
Întăreşte-ţi guvernul în toate privinţele şi hai să 
continuăm până ne părăseşte majoritatea noastră.” Aşa i- 
am spus. Dar Chamberlain nu era nici convins, nici 
reconfortat, şi l-am părăsit pe la miezul nopţii, având 
sentimentul că va persista în hotărârea lui de a se 
sacrifica, dacă nu era altă cale, decât să încerce să ducă 
mai departe războiul cu un guvern al unui singur partid. 

Nu-mi amintesc exact cum s-au întâmplat lucrurile 
în cursul dimineţii de 9 mai, dar au avut loc următoarele 
fapte: Sir Kingsley Wood era foarte apropiat de primul- 

ministru, în calitate de coleg şi prieten. Lucraseră mult 
timp împreună, în deplină încredere. De la el, am aflat că 
domnul Chamberlain era hotărât să formeze un guvern 
naţional şi, dacă el nu putea să fie în fruntea acestuia, va 
ceda locul oricui în care avea încrederea că ar putea s-o 
facă. Astfel, după-amiază, am început să înţeleg că s-ar 
putea să fiu chemat să preiau conducerea. Perspectiva 
nici nu mă emoţiona, nici nu mă alarma. M-am gândit că 
ar fi de departe planul cel mai bun. Am fost mulţumit să 
las evenimentele să se desfăşoare. După-amiază, primul- 
ministru m-a chemat în Downing Street, unde l-am găsit 
pe Lordul Halifax, iar după o discuţie despre situaţia în 
general, mi s-a spus că domnul Attlee şi domnul 
Greenwood ne vor vizita peste câteva minute pentru o 
consultare. Când au sosit, noi cei trei miniştri ne-am 
aşezat de o parte a mesei, iar liderii opoziţiei de cealaltă. 
Domnul Chamberlain a susţinut nevoia extraordinară a 
unui guvern naţional şi voia să se asigure dacă Partidul 
Laburist va participa la un asemenea guvern sub 
conducerea lui. Conferinţa partidului lor era în şedinţă la 
Bournemooth. Convorbirea a fost foarte politicoasă, dar 
era clar că şefii laburişti nu se vor angaja fără să se 
consulte cu oamenii lor şi au lăsat să se înţeleagă destul 
de clar că răspunsul va fi nefavorabil. Apoi s-au retras. 
Era o după-amiază luminoasă, însorită, iar eu şi Lordul 
Halifax ne-am aşezat un timp în grădina de la numărul 10 
şi am stat de vorbă despre de toate. Eu m-am întors apoi 
la Amiralitate şi am fost ocupat toată seara şi o parte din 
noapte cu treburi grele. 

S-au ivit zorii zilei de 10 mai şi, odată cu ea, au 
venit veşti importante. Teancuri de telegrame veneau de 
la Amiralitate, de la Ministerul de Război şi Ministerul de 
Externe. Germanii au dat lovitura lor mult aşteptată. 
Olanda şi Belgia erau ambele invadate. Frontierele lor 
fuseseră trecute în puncte diferite. Intreaga mişcare a 
armatei germane de invadare a Ţărilor de Jos şi a Franţei 
începuse. 

Pe la ora zece, a venit să mă vadă Sir Kingsley 
Wood, după ce fusese la primul-ministru. Mi-a spus că 
domnul Chamberlain era înclinat să creadă că marea 
bătălie care s-a abătut asupra noastră făcea necesară 
rămânerea lui în funcţie. Kingsley Wood îi spusese că, 
dimpotrivă, noua criză făcea cu atât mai necesar un 
guvern naţional, singurul care se putea confrunta cu ea, 
şi a adăugat că domnul Chamberlain a acceptat acest 
punct de vedere. La ora unsprezece, am fost din nou 
chemat în Downing Street de către primul-ministru. Acolo 
l-am găsit din nou pe Lordul Halifax. Ne-am luat locurile la 
masă în faţa domnului Chamberlain. El ne-a spus că 
sarcina formării unui guvern naţional îl depăşea. 
Răspunsul pe care l-a primit de la conducătorii liberali nu- 
i lăsa nicio îndoială în privinţa asta. Intrebarea era deci pe 
cine să-l sfătuiască pe rege să-l cheme după acceptarea 
demisiei lui. Comportarea lui era rece, fără emoție, şi 
părea chiar detaşat de aspectul personal al problemei. S- 
a uitat la noi amândoi, peste masă. 

Am avut multe interviuri importante în viaţa mea 
publică, dar acesta era cu siguranţă cel mai important. De 
obicei, vorbesc mult, dar cu această ocazie am tăcut. 
Domnul Chamberlain avea cu siguranţă în minte scena 
furtunoasă din Camera Comunelor, cu două seri în urmă, 

când păream să fiu într-o atât de vie controversă cu 
Partidul Laburist. Deşi acest lucru a fost în sprijinul şi 
apărarea lui, el simţea totuşi că ar putea fi un obstacol ca 
eu să obţin acordul lor în această conjunctură. Nu-mi 
amintesc exact cuvintele pe care le-a rostit, dar aceasta 
era implicaţia. Biograful lui, domnul Feiling, afirmă cu 
hotărâre că îl prefera pe Halifax. Cum eu am tăcut, a 
urmat o pauză foarte lungă. Mi s-a părut desigur mai 
lungă decât cele două minute pe care le păstrăm la 
comemorarea zilei armistiţiului. Apoi, în cele din urmă, a 
vorbit Halifax. El a spus că avea sentimentul că poziţia lui 
de Lord, în afara Camerei Comunelor va face foarte dificil 
ca el să îndeplinească sarcinile primului-ministru într-un 
război ca acesta. Va răspunde pentru toate, dar nu va 
avea puterea să îndrume adunarea, de a cărei încredere 
depinde viaţa oricărui guvern. El a vorbit câteva minute în 
acest sens, iar când a terminat, era clar că datoria va 
cădea pe mine - de fapt, a şi căzut pe mine. Atunci am 
vorbit pentru prima dată. Am spus că nu voi lua legătura 
cu niciun partid din opoziţie, până nu voi avea 
însărcinarea din partea regelui să formez un guvern. Cu 
aceasta, importanta convorbire s-a terminat şi am revenit 
la maniera noastră uşoară, familiară, a unor oameni care 
au lucrat ani de zile împreună şi ale căror vieţi în şi în 
afara funcţiilor s-au desfăşurat în atmosfera de prietenie 
a politicii britanice. Eu m-am întors atunci la Amiralitate, 
unde mă aşteptau multe treburi, după cum vă imaginaţi. 
Miniştrii olandezi erau în camera mea. Zăpăciţi şi 
obosiţi, cu groaza în priviri, tocmai zburaseră de la 
Amsterdam. Ţara lor fusese atacată fără nici cel mai mic 
pretext sau avertisment. Avalanşa de foc şi oţel s-a 
rostogolit peste frontieră, iar când rezistenţa a început şi 

paza olandeză de frontieră a tras, s-a prăvălit din aer o 
vitejie  covârşitoare. Toată ţara era într-o confuzie 
nebunească. Planurile de apărare îndelung pregătite au 
fost puse în aplicare; canalele au fost deschise şi apa 
răspândită. Dar germanii trecuseră deja peste liniile 
exterioare şi veneau acum în jos, pe malurile Rinului şi 
prin fortificațiile interioare. Ei amenințau deja digul rutier 
care închide Zuyder-Zee. Am putea face noi ceva ca să 
împiedicăm asta? Din fericire, aveam o flotilă nu prea 
departe şi aceasta a primit ordin să măture cu tirul digul 
rutier şi să-i îndepărteze pe cât posibil pe invadatori. 
Regina se mai afla încă în Olanda. Dar se părea că nu va 
putea rămâne prea mult timp acolo. 

Drept consecinţă a acestor discuţii, un mare număr 
de ordine au fost dat de Amiralitate tuturor vaselor 
noastre din apropiere şi s-au stabilit relaţii strânse cu 
marina regală olandeză. Chiar având în minte recenta 
ocupare a Norvegiei şi Danemarcei, miniştrii olandezi 
păreau incapabili să înţeleagă cum marea naţiune 
germană, care până cu o seară înainte nu vorbea decât 
de prietenie, a trecut la acel atac înspăimântător şi 
brutal. Cu aceste chestiuni şi cu alte treburi, a trecut o 
oră. O groază de telegrame veneau de la toate frontierele 
afectate de înaintarea armatelor germane. Se părea că 
vechiul plan Schlieffen, adus la zi cu prelungirea 
olandeză, era deja în plină aplicare. In 1914, braţul drept 
al invaziei germane trecuse prin Belgia dar s-a oprit în 
faţa Olandei. Se ştia foarte bine atunci că, dacă războiul 
ar mai fi întârziat cu trei, patru ani, grupul suplimentar de 
armată ar fi fost gata iar terminalele de cale ferată şi 
comunicaţii ar fi fost adaptate pentru o trecere prin 
Olanda. Acum, acea faimoasă trecere a fost efectuată cu 

toate mijloacele şi cu toate condiţiile de surprindere şi 
trădare. Dar şi alte evenimente ne mai aşteptau. Lovitura 
decisivă a duşmanului nu avea să fie o întoarcere pe flanc 
ci o străpungere a frontului principal. Acest lucru nu l-am 
prevăzut nici noi şi nici francezii, care erau sub o 
comandă responsabilă. Mai devreme, în timpul anului, 
într-un interviu publicat, am atras atenţia acestor ţări 
neutre asupra soartei care le paşte şi care era evidentă 
după dispunerea trupelor şi după dezvoltarea şoselelor şi 
căilor ferate, precum şi din planurile germane capturate. 
Vorbele mele au fost privite cu resentimente. 

In zgomotul acestei vaste bătălii, conversaţia 
liniştită pe care am avut-o în Downing Street s-a şters sau 
s-a ascuns în fundul minţilor noastre. Totuşi, îmi amintesc 
că mi s-a spus că domnul Chamberlain s-a dus sau avea 
să se ducă la rege şi acest lucru era de aşteptat în mod 
firesc. Imediat, a sosit un mesaj în care eram chemat la 
Palat la ora şase. lţi trebuie doar două minute ca să 
ajungi de la Amiralitate pe Mail. Deşi presupuneam că 
ziarele de seară trebuiau să fie pline cu teribilele ştiri de 
pe continent, ele nu menţionau nimic despre criza de 
Cabinet. Publicul nu avusese timp să realizeze ce se 
întâmpla, acasă sau în străinătate, şi nu era lume în jurul 
porţilor palatului. 

Am fost condus imediat la rege. Majestatea Să m-a 
primit cu simpatie şi m-a invitat să mă aşez. M-a privit un 
timp cercetător şi întrebător, apoi a spus: „Presupun că 
nu ştii pentru ce te-am chemat?” Adoptând starea lui de 
spirit, am răspuns, „Sire, nici nu-mi pot închipui pentru 
ce.” El a râs şi a spus: „Vreau să-ţi cer să formezi un 
guvern.” Am răspuns că voi face asta cu siguranţă. 

Regele nu a făcut nicio referire că guvernul ar trebui 

să aibă caracter naţional şi am simţit că împuternicirea 
mea nu depindea oficial de acest lucru. Dar, având în 
vedere cele întâmplate şi condiţiile care au dus la demisia 
domnului Chamberlain, un guvern cu caracter naţional 
era inerent în această situaţie. Dacă voi constata că e 
imposibil să ajung la o înţelegere cu partidele din opozite, 
n-aş fi fost împiedicat prin Constituţie să formez cel mai 
puternic guvern posibil cu toţi cei care ar fi dorit să stea 
alături de ţară în ora pericolului, cu condiţia ca un 
asemenea guvern să poată avea o majoritate în Camera 
Comunelor. l-am spus regelui că voi trimite imediat după 
conducătorii partidelor laburist şi liberal şi că speram să-i 
comunic cel puţin cinci nume înainte de miezul nopţii. Cu 
aceasta, am plecat şi m-am întors la Amiralitate. 

Intre şapte şi opt, la cererea mea, domnul Attlee a 
venit la mine. L-a adus cu el pe domnul Greenwood. l-am 
spus de însărcinarea pe care o aveam de a forma un 
guvern şi am întrebat dacă Partidul Laburist se va alătura. 
Au spus că da. Le-am propus să ia mai mult decât o 
treime din locuri, având două locuri din cinci sau poate 
şase în Cabinetul de Război şi i-am cerut domnului Attlee 
să-mi dea câteva nume ca să putem discuta funcţiile. l- 
am menţionat pe domnii Ernest Bevin, Alexander, 
Morrison şi Dalton ca oameni ale căror servicii în posturi 
înalte erau necesare imediat. Îi cunoscusem bineînţeles 
atât pe Attlee cât şi pe Greenwood, de mult timp, în 
Camera Comunelor. In cei zece ani dinainte de izbucnirea 
războiului, în poziţia mea mai mult sau mai puţin 
independentă, mă  ciocnisem mult mai des cu 
conservatorii şi cu guvernul naţional decât cu opoziţia 
laburistă şi liberală. Am avut un timp o discuţie plăcută, 
apoi au plecat să-i informeze telefonic pe prietenii lor şi 

pe adepţii lor de la Bournemouth, cu care fuseseră, 
bineînţeles, în contact strâns în ultimele patruzeci şi opt 
de ore. 

L-am invitat pe domnul Chamberlain să conducă 
Camera Comunelor ca Lord preşedinte al Consiliului, iar el 
a răspuns prin telefon că acceptă şi că a aranjat ca să se 
transmită la radio, la ora nouă în seara aceea, că şi-a dat 
demisia şi să roage ca toată lumea să-l sprijine pe 
succesorul lui. Asta a făcut-o în termeni mărinimoşi. l-am 
cerut Lordului Halifax să se alăture Cabinetului de Război 
şi să rămână ministru de Externe. Pe la ora zece, i-am 
trimis regelui lista cu cele cinci nume pe care i-am 
promis-o. Numirea celor trei miniştri ai armatei era vital 
urgentă. Mă hotărâsem deja cine trebuiau să fie aceştia. 
Domnul Eden trebuia să preia Ministerul Războiului, 
domnul Alexander trebuia să vină la Amiralitate, iar Sir 
Archibald Sinclair, şeful Partidului Liberal, ar fi trebuit să 
ia Ministerul Aerului. În acelaşi timp, eu mi-am asumat 
Ministerul Apărării, fără a încerca însă să-i definesc scopul 
şi puterile. 


x k x 


Astfel deci, în noaptea de 10 mai, la începutul marii 
bătălii, eu am căpătat principala putere în stat, pe care 
am deținut-o în măsură tot mai mare în cei cinci ani şi trei 
luni de război, la sfârşitul cărora toţi duşmanii noştri s-au 
predat necondiţionat sau erau gata s-o facă; am fost 
imediat eliberat de electoratul britanic de la conducerea 
treburilor sale. 

În aceste ultime zile aglomerate ale crizei politice, 
pulsul meu nu a crescut niciun moment. Am luat totul aşa 

cum venea. Dar nu pot ascunde cititorului acestei relatări 
adevărate că m-am culcat pe la ora 3 a.m. Eram conştient 
de un profund sentiment de uşurare. In cele din urmă, 
aveam autoritatea de a da îndrumări pe întreaga scenă. 
Mă simţeam de parcă mergeam în pas cu destinul şi că 
toată viaţa mea din trecut fusese doar o pregătire pentru 
această oră şi pentru această încercare. Zece ani în lupta 
politică mă eliberaseră de antagonismele obişnuite de 
partid. Avertismentele mele din ultimii şase ani au fost 
atât de numeroase, de amănunțite, iar acum se dovedeau 
atât de justificate încât nimeni nu mă putea contrazice. 
Nu putea să mi se reproşeze nici că am provocat războiul 
şi nici că nu am făcut pregătiri pentru el. Gândeam că ştiu 
multe despre toate şi eram sigur că nu voi eşua. De 
aceea, aşteptând dimineaţa cu nerăbdare, am dormit 
liniştit şi nu am avut nevoie de vise care să mă 
înveselească. Faptele sunt mai bune decât visele. 


SFÂRŞITUL PRIMEI CĂRŢI 


384 


385 


Cartea IlI 


SINGURI 
10 mai 1940 - 22 iunie 1941 


„După primele patruzeci de zile eram singuri, faţă 
de Germania victorioasă şi Italia angajate într-un atac 
mortal împotriva noastră, cu o Rusie Sovietică neutră şi 
ostilă care îl ajuta activ pe Hitler şi cu o Japonie care era o 
ameninţare de necunoscut. 4 


Capitolul | p 
COALIȚIA NAȚIONALA 


Acum, în sfârşit, furia furtunii, adunată lent, reținută 
mult timp, a izbucnit deasupra noastră. Patru sau cinci 
milioane de bărbaţi s-au întâlnit într-o primă confruntare, 
cea mai nemiloasă dintre toate războaiele cunoscute. În 
decurs de o săptămână, frontul din Franţa, în spatele 
căruia fuseserăm obişnuiţi să stăm în războiul anterior şi 
în faza de început a acestuia, avea să fie rupt iremediabil. 
In decurs de trei săptămâni, faimoasa armată franceză 
avea să se prăbuşească în derută şi ruină, iar armata 
noastră britanică avea să fie aruncată în mare, pierzând 
tot echipamentul, în decurs de şase săptămâni, ne-am 
trezit singuri, aproape dezarmaşi, faţă de o Germanie 
triumfătoare şi o Italie care ne strângea de gât, cu 
întreaga Europă deschisă în faţa puterii lui Hitler şi cu o 
Japonie care ne privea ostil pe partea opusă a globului. În 
cadrul acestor fapte şi al acestor perspective sumbre, mi- 
am preluat îndatoririle de prim-ministru şi de ministru al 
Apărării şi m-am apucat de prima sarcină de a forma un 
guvern al tuturor partidelor, care să conducă treburile 
Majestății Sale în tară şi în străinătate, prin orice mijloace 
considerate potrivite pentru interesele naţionale. 

Cinci ani mai târziu, a fost posibil să aveam un 
punct de vedere mai favorabil asupra condiţiilor noastre. 
ltalia era cucerită şi Mussolini ucis. Puternica armată 
germană se predase necondiţionat. Hitler se sinucisese, 
în afara imenselor capturi ale generalului Eisenhower, 

aproape trei milioane de soldaţi germani fuseseră luaţi 
prizonieri în douăzeci şi patru de ore de mareşalul 
Alexander în Italia şi de mareşalul Montgomery în 
Germania. Franţa era eliberată, raliată şi înviorată. Mână 
în mână cu Aliaţii noştri, cele mai puternice două imperii 
din lume, înaintam spre anihilarea rapidă a rezistenţei 
Japoniei. Contrastul era desigur remarcabil. Drumul de-a 
lungul acestor cinci ani a fost lung, greu şi periculos. Cei 
care au pierit nu şi-au dat viaţa în zadar. Cei care au mers 
înainte până la capăt, vor fi totdeauna mândri că l-au 
parcurs cu onoare. 


x k x 


Relatând despre conducerea mea şi povestind 
faimoasa istorie a guvernului național de coaliție, este de 
datoria mea să explic clar amploarea şi forța contribuției 
pe care Marea Britanie şi imperiul ei - pe care pericolul le- 
a unit şi mai mult - au adus-o la ceea ce avea să devină, 
în cele din urmă, cauza comună a atâtor state şi națiuni. 
Fac acest lucru fără nicio dorinţă de a face comparații 
invidioase sau de a trezi rivalități fără sens cu cel mai 
mare aliat al nostru, Statele Unite, cărora le datorăm 
gratitudine  incomensurabilă şi veşnică. Dar este în 
interesul lumii de limbă engleză să cunoască şi să 
înţeleagă magnitudinea efortului de război britanic. De 
aceea, am pus să se întocmească un tabel care acoperă 
întreaga perioadă a războiului. Acesta arăta că, până în 
1944, Britania şi imperiul ei au avut un număr substanţial 
mai mare de divizii în /uptă cu duşmanul, faţă de Statele 
Unite. Cifrele generale includ nu doar zona europeană şi 
africană ci şi tot războiul din Asia împotriva Japoniei. Până 

la sosirea în Normandia a marei mase a armatei 
americane, în toamna lui 1944, noi am avut totdeauna 
dreptul de a vorbi ca un egal şi, de obicei, ca partenerul 
dominant pe toate teatrele de război, cu excepţia 
Pacificului şi a Asiei Australe; mai rămâne de asemeni 
adevărat, până în momentul menţionat, că diviziile 
noastre au fost predominante pe toate fronturile şi în 
orice lună. Din iulie 1944, frontul de luptă al Statelor 
Unite, reprezentat prin divizii aflate în contact direct cu 
duşmanul, a devenit tot mai dominant şi a continuat aşa, 
triumfător şi în ascensiune, până la victoria finală, zece 
luni mai târziu. 


Forțe terestre în contact de luptă cu duşmanul 
„Divizii echipamente” 


IMPERIUL BRITANIC S.UA. 
Frontul | Frontul Total Frontul | Frontul | Total 
de vest | de est de vest | de est 
1 ian. 1940| 5 1/3 — 5 1/3(a) — — — 
1 iulie 1940 6 — 6 — — — 
1 ian. 1941| 10 1/3 — 10 1/3(b) — — — 
1 iulie 1941 13 — 13(b) — — — 
1 ian. 1942| 7 2/3 7 14 2/3 — 2 2/3 |2 2/3(c) 
1 iulie 1942 10 4 2/3 14 2/3 — 8 1/3 8 1/3 
1 ian. 1943| 10 1/3 8 2/3 19 5 10 15 

1 iulie 1943| 16 2/3 7 2/3 24 1/3 10 12 1/3 | 22 1/3 
1 ian. 1944| 11 1/3 | 12 1/3 | 23 2/3 6 2/3 9 1/3 16 
1 iulie 1944| 22 2/3 16 38 2/3 25 17 42 
1 ian. 1945| 30 2/3 | 18 2/3 49 55 2/3 | 23 1/3 79 


Note şi presupuneri 
(a) Forțe britanice expediţionare în Franţa 
(b) Exclud gherilele din Abisinia 
(e) Exclud trupele filipineze 
Linia de despărţire între frontul de vest şi de est 
este considerată o linie nord-sud prin Karachi 
Următoarele nu sunt considerate ca 
operaţionale: 
Frontiera de N-V a Indiei; Gibraltar; Africa de Vest; 
Hawaii; Palestina; Irak; Siria în afară de 1 iunie 1940. 
Contingentele străine - de ex. cele ale francezilor 
liberi, polonezilor, cehilor, nu sunt incluse. 


fronturi 


O altă comparaţie pe care am făcut-o arată că 
sacrificiile în pierderi de vieţi ale Britaniei şi ale 
imperiului, au fost mai mari decât cele ale curajosului 
nostru Aliat. Totalul morţilor şi dispăruţilor presupuşi 
morţi din forţele armate britanice s-au ridicat la 303 240, 
la care se pot adăuga peste 109 000 din dominioane, 
India şi colonii, adică un total de peste 412 140. Această 
cifră nu-i include pe cei 60 500 de civili ucişi în raidurile 
aeriene asupra Regatului Unit, nici pierderile marinei 
noastre comerciale şi de pescuit care se ridică la aproape 

30 000 de oameni. Faţă de aceste cifre, americanii 
deplâng pierderea în armată, marină, forţe aeriene, 
puşcaşi marini, şi apărarea de coastă, a 322 1882 
oameni. Citez aceste liste de onoare cu credinţa că 
această camaraderie egală, sfinţită de atâta sânge 
preţios, va continua să păstreze respectul pentru 
pierderile suferite şi să inspire comportarea lumii de 
limbă engleză. 

Pe mări, natural, Statele Unite au purtat aproape 
întreaga greutate a războiului în Pacific, iar bătăliile 
decisive pe care le-au dus lângă Insula Midway, la Guadal 
Canal şi în Marea de Coral în 1942 le-a dat întreaga 
iniţiativă în acest vast domeniu al oceanului şi le-a permis 
asaltul asupra tuturor cuceririlor japoneze şi, în cele din 
urmă, asupra Japoniei însăşi. Marina americană nu putea 
purta în acelaşi timp principala povară în Atlantic şi în 
Mediterana. Şi aici avem datoria să arătăm faptele. Din 
cele 751 submarine de buzunar-U germane şi 85 italiene 
distruse pe frontul european, în Oceanul Atlantic şi Indian, 
594 au fost distruse de forţele navale şi aeriene britanice, 
care au anihilat toate vasele de luptă, crucişătoare şi 
distrugătoare, în afară de distrugerea sau capturarea 
întregii flote italiene. Tabelul pierderilor de submarine de 
buzunar-U este următorul: 


Pierderi de submarine de buzunar-uU 


| Distruse de | Germane | Italiene | Japoneze 


23 Eisen Hower, Crusade in Europe, pag. 1. 

Forţele britanice?* 525 69 9 1/2 
Forţele Statelor 174 5 110 1/2 
Unite? 

Alte cauze 82 11 10 
necunoscute 

TOTALURI 781 85 130 


Totalul general al submarinelor de buzunar-U 
distruse este deci 996. 

În aer, au fost făcute eforturi superbe din partea 
Statelor Unite pentru a intra în acţiune, mai ales cu 
bombardierele lor de tip fortărețe zburătoare de zi, pe 
scara cea mai mare, încă din primul moment, după Pearl 
Harbour, iar forţa lor a fost folosită şi împotriva Japoniei, 
iar de pe insulele britanice, împotriva Germaniei. Totuşi, 
când am ajuns la Casablanca în ianuarie 1943, este un 
fapt recunoscut că nici un singur avion de bombardament 
american nu aruncase o bombă în timpul zilei asupra 
Germaniei. Foarte curând, avea să vină fructificarea 
marelui efort pe care îl făceau, dar până în 1943, lansările 
de bombe britanice asupra Germaniei depăşiseră pe 
ansamblu de 8 ori pe cele aruncate ziua sau noaptea de 
aparatele americane şi abia în primăvara anului 1944, 
preponderența bombardamentelor a fost realizată de 
Statele Unite. În acest domeniu, ca şi în ce priveşte 


24 Termenul de forţe britanice şi ale Statelor Unite include forţele 
aflate sub controlul lor operaţional. Acolo unde sunt cifre cu fracţii, 
distrugerea a fost atribuită ambelor părţi. Au fost multe cazuri de 
distrugeri în comun, dar, în totalurile germane, fracțiile se adună în 
numere întregi. 

armata şi marina, noi am dus greul războiului de la 
început, şi abia în 1944 am fost depăşiţi de uriaşul efort 
de război al Statelor Unite. 

Trebuie să ne amintim că efortul nostru în ce 
priveşte muniţiile a fost mărit cu o cincime prin 
generozitatea Statelor Unite după Legea împrumutului şi 
închirierii din ianuarie 1941. Cu materialele şi armele pe 
care ni le-au dat, am fost de fapt capabili să ducem 
războiul de parcă am fi fost o națiune de cincizeci şi opt 
de milioane în loc de patruzeci şi trei. |n navigaţie, de 
asemeni, minunata producţie de vase Liberty a permis să 
fie menţinut transportul aprovizionării peste Atlantic. Pe 
de altă parte, analiza pierderilor de vase suferite de pe 
urma acţiunilor duşmanilor de toate naţiunile în tot cursul 
războiului trebuie reţinută. lată cifrele: 


Naţionalitate Pierderi în tone Procente 
Britanică 11.357.000 54 
Statele Unite 3.334.000 16 
Toate celelalte naţiuni 6.503.000 30 
(în afara controlului duşman) 
21.194.000 100 


Dintre aceste pierderi, 80 la sută au fost suferite în 
Oceanul Atlantic, inclusiv în apele de coastă britanice şi 
Marea Nordului. Doar 5 la sută s-au pierdut în Pacific. 

Toate acestea le-am arătat nu pentru a pretinde 
merite nejustificate ci pentru a stabili un raport care cere 
respect pentru imensul efort depus în toate activităţile de 
război de către poporul acestei mici insule, asupra căruia 
a căzut greul în criza istoriei mondiale. 

Probabil că e mai uşor să se formeze un Cabinet, în 
general un Cabinet de coaliţie, în fierbinţeala luptei decât 
în vremuri liniştite. Predomină sentimentul datoriei şi 
pretenţiile personale scad. De îndată ce principalele 
aranjamente au fost stabilite cu şefii celorlalte partide, cu 
autorizarea oficială a organizaţiilor lor, atitudinea tuturor 
celor pe care i-am chemat a fost asemănătoare celeia a 
soldaţilor în acţiune, care se duc imediat la locul ce le-a 
fost desemnat, fără să pună întrebări. Baza de partid fiind 
stabilită oficial, mi se părea că niciun sentiment egoist nu 
intra în mintea nici unuia dintre domnii pe care a trebuit 
să-i chem în număr mare. Dacă puţini dintre ei au ezitat, 
a fost din considerente publice. Această comportare de 
un înalt nivel se referă şi la numărul mare de miniştri 
conservatori şi naţional liberali care au trebuit să-şi 
părăsească funcţiile, să-şi întrerupă cariera şi, în acest 
moment de mare interes şi emoție, să iasă din viaţa 
oficială, în multe cazuri pentru totdeauna. 

Conservatorii aveau în Camera Comunelor o 
majoritate de o sută şi douăzeci peste celelalte partide. 
Domnul Chamberlain a fost conducătorul lor ales. Îmi 
dădeam bine seama că înlocuirea lui cu persoana mea 
trebuia să fie foarte neplăcută pentru mulţi dintre ei, 
după îndelungaţii mei ani de critică şi adesea de reproşuri 
dure. In plus, pentru majoritatea dintre ei trebuie să fi 
fost evident că viaţa mea s-a scurs în fricţiuni şi chiar în 
luptă cu Partidul Conservator, că i-am părăsit şi m-am 
întors mai târziu la ei ca ministru de Finanţe. Apoi, am 
fost timp de mulţi ani principialul lor oponent în legătură 
cu India, în probleme de politică externă şi în legătură cu 

lipsa de pregătire de război. Le venea foarte greu să mă 
accepte ca prim-ministru. Era un lucru dureros pentru 
mulţi oameni onorabili. Mai mult, loialitatea faţă de 
conducătorul ales de partid este o principală 
caracteristică a conservatorilor. Dacă în anumite 
probleme ei nu şi-au făcut datoria faţă de naţiune în anii 
dinainte de război, aceasta s-a întâmplat din acest 
sentiment al loialității faţă de şeful ales. Niciunul dintre 
aceste considerente nu-mi provoca îngrijorare. Ştiam că 
toate fuseseră depăşite de bubuitul tunurilor. 

In primul moment, i-am propus domnului 
Chamberlain, iar el a acceptat, conducerea Camerei 
Comunelor şi funcţia de Lord Preşedinte. Nimic nu se 
dăduse publicităţii. Domnul Attlee mi-a spus că Partidul 
Laburist nu va putea lucra uşor în cadrul acestui 
aranjament. Într-o coaliţie, conducerea Camerei trebuie 
să fie general acceptabilă. l-am pus această problemă 
domnului Chamberlain şi, cu acceptarea lui imediată, am 
preluat eu însumi conducerea şi am păstrat-o până în 
februarie 1942. În tot acest timp, domnul Attlee a fost 
adjunctul meu şi a lucrat zilnic, îndelungata lui experienţă 
în opoziţie era foarte valoroasă. Eu veneam doar la 
ocaziile cele mai serioase. Acestea erau totuşi destul de 
frecvente. Mulţi conservatori au simţit că şeful lor de 
partid a fost desconsiderat. Toată lumea admira 
comportarea lui personală. La prima lui intrare în Cameră 
în noua sa poziţie (13 mai), toţi cei din partidul lui s-au 
ridicat şi l-au primit cu o vehementă demonstraţie. În 
primele săptămâni, eu am fost salutat mai mult de pe 
băncile laburiştilor. Dar loialitatea şi sprijinul domnului 
Chamberlain erau ferme iar eu eram sigur pe mine 
însumi. A existat o presiune considerabilă din partea unor 

elemente ale Partidului Laburist şi din partea unora dintre 
persoanele capabile şi dornice, care nu au fost incluse în 
noul guvern, ca să se facă o epurare a „oamenilor 
vinovaţi” şi a miniştrilor care fuseseră răspunzători de 
Munchen sau care puteau fi criticaţi pentru numeroasele 
lipsuri în pregătirea noastră de război. Dar acesta nu era 
momentul pentru proscrierea unor oameni capabili, 
potriviţi, cu lungă experienţă în funcţii înalte. Dacă cei 
care cenzurau ar fi avut câştig de cauză, cel puţin o 
treime dintre miniştrii conservatori ar fi trebuit să 
demisioneze. Având în vedere că domnul Chamberlain 
era conducătorul Partidului Conservator, era clar că 
această mişcare ar fi fost distrugătoare pentru unitatea 
naţională. În plus, nu aveam nevoie să mă întreb dacă 
vina era de o singură parte. Răspunderea oficială era a 
guvernului din acea vreme. Dar răspunderea morală era 
mai largă. O lungă şi formidabilă listă de citate şi de 
voturi înregistrate din partea laburiştilor şi nu mai puţine 
din partea liberalilor, şi care au fost ridiculizate de 
evenimente, îmi venea în minte în amănunţime. Nimeni 
nu avea mai mult decât mine dreptul să treacă cu 
buretele peste trecut. De aceea am rezistat acestor 
tendinţe de răfuială. Am spus, câteva săptămâni mai 
târziu: „Dacă prezentul încearcă acum să judece trecutul, 
o să piardă viitorul”. Argumentul şi apăsarea îngrozitoare 
a momentului i-a amuţit pe vânătorii de erezii. 

Experiența mea în acele prime zile a fost deosebită. 
Trăiam din plin confruntarea asupra căreia se concentrau 
toate gândurile mele şi. In legătură cu care nu puteam 

face nimic. Tot timpul îmi era răpit de formarea 
guvernului, de primirea diverşilor domni şi de luarea în 
considerare a echilibrelor de partid. Nu-mi pot aminti, şi 
nici nu e notat în dosarele mele, cum mi-am petrecut 
toate orele. In acea vreme, administraţia britanică avea 
între şaizeci şi şaptezeci de miniştri ai Coroanei şi toţi 
aceştia trebuiau aşezaţi ca într-un joc de puzzle, având în 
vedere şi pretenţiile a trei partide. Era necesar ca eu să 
mă întâlnesc nu doar cu figurile principale ci şi măcar 
câteva minute cu mulţimea de bărbaţi capabili care 
urmau să fie aleşi pentru sarcini importante. În formarea 
unui guvern de coaliţie, primul-ministru trebuie să acorde 
greutatea ce se cuvine dorințelor şefilor de partide cu 
privire la persoana, dintre adepţii lor, căreia să i se dea 
funcţia atribuită partidului respectiv. Eu mă conduceam în 
genere după acest principiu. Dacă cineva care merita mai 
mult a fost lăsat în afară la sfatul autorităţii sale de partid 
sau poate în ciuda acestui sfat, eu nu pot decât să-mi 
exprim regretul. În ansamblu însă, am avut puţine 
dificultăţi. 

In Clement Attlee am avut un coleg cu experienţă 
de război şi versat în Camera Comunelor. Singura 
deosebire dintre noi, ca punct de vedere, se referea la 
socialism, dar aceasta a fost depăşită de un război care 
avea să implice curând aproape completa subordonare a 
individului faţă de stat. Am lucrat împreună, cu o perfectă 
uşurinţă şi încredere, în toată perioada guvernului acesta. 
Domnul Greenwood a fost un consilier înţelept, de mare 
curaj, şi un prieten bun şi săritor. 

Sir Archibald Sinclair, liderul oficial al Partidului 
Liberal, a considerat jenant să accepte funcţia de ministru 
al Aerului, pentru că adepţii lui considerau că el trebuie 

să aibă un loc în Cabinetul de Război. Dar acest lucru era 
contrar principiului alcătuirii unui Cabinet de Război mai 
restrâns. Atunci, am propus ca el să se alăture 
Cabinetului de Război doar când se discuta o chestiune 
de politică fundamentală sau care privea uniunea între 
partide. El fusese prietenul meu şi secundul meu la 
comandă în 1916, când comandam „A şasea de Puşcaşi 
Scoţieni” la Plugstreet („Strada Plug”) şi personal aş fi 
dorit să intru în marea sferă de acţiune pe care i-o 
rezervasem lui. După destule întrevederi, treaba a fost 
rezolvată amical. Domnul Ernest Bevin, pe care îl 
cunoscusem la începutul războiului când am încercat să 
diminuez nevoia dureroasă de traulere a Amiralității, a 
trebuit să consulte Sindicatul Muncitorilor din Transport, 
al cărui secretar era, înainte de a putea să se alăture 
echipei în foarte importanta funcţie de ministru al Muncii. 
Acest lucru a durat două trei zile, dar a meritat. Sindicatul 
cel mai mare din Britania a hotărât în unanimitate ca el 
să facă această treabă şi astfel a rămas pe baricade cinci 
ani, până am câştigat. 

Mai greu a fost cu Lordul Beaverbrook. Eu am 
considerat că poate aduce servicii de o foarte înaltă 
calitate. Hotărâsem, pe baza experienţei mele din 
războiul trecut, să scot aprovizionarea şi construcţia de 
avioane din subordinea Ministerului Aerului şi am vrut ca 
el să devină ministrul Producţiei de Avioane. La început, 
părea că nu vrea să-şi asume această sarcină şi, desigur, 
Ministerul Aerului nu voia să i se ia sectorul de 
aprovizionare. Mai erau şi alte rezistenţe faţă de numirea 
lui. Eu eram totuşi sigur că viaţa noastră depindea de 
ritmul construirii noilor avioane; aveam nevoie de energia 
lui vitală şi vibrantă şi am persistat în părerea mea. 

În ciuda părerilor preponderente exprimate în 
Parlament şi în presă, era necesar ca acel Cabinet de 
Război să fie restrâns. De aceea am început prin a avea 
doar cinci membri, dintre care doar unul, ministrul de 
Externe, avea un departament. Aceştia erau desigur 
principalii politicieni de partid ai zilei. Pentru buna 
conducere a treburilor, era necesar ca ministrul de 
Finanţe şi şeful Partidului Liberal să fie de obicei prezenţi 
şi, întrucât timpul presa, numărul „participanţilor 
permanenţi” a crescut. Dar principala răspundere cădea 
asupra celor cinci miniştri ai Cabinetului de Război. Ei 
erau singurii care aveau privilegiul să li se taie capul pe 
Tower Hill dacă nu câştigam. Restul puteau avea de 
suferit din cauza lipsurilor în ministerele lor, dar nu pentru 
politica de stat. In afara Cabinetului de Război, oricine 
putea spune: „Nu pot accepta răspunderea pentru una 
sau alta.” Povara politicii era dusă la un nivel mai înalt. 
Aceasta a scăpat pe mulţi de îngrijorare, în zilele care 
aveau să cadă pe noi în curând. 


x k x 


În lunga mea experiență politică, am deținut 
majoritatea funcțiilor importante de stat, dar recunosc că 
postul care mi-a revenit acum era cel care îmi plăcea cel 
mai mult. Puterea doar de dragul de a o exercita asupra 
unor creaturi asemeni ţie sau pentru a o adăuga la 
importanţa personală este, pe bună dreptate, socotită 
josnică. Dar să deţii puterea în cazul unei crize naţionale, 
când bărbatul respectiv trebuie să ştie ce ordine să dea, 
este o binecuvântare. În nicio sferă de acţiune nu poate 
exista vreo comparaţie între poziţia numărul unu şi 

numărul doi, trei sau patru. Datoriile şi problemele tuturor 
persoanelor în afara numărului unu sunt cu totul diferite 
şi, în multe privinţe, mai grele. E totdeauna o nenorocire 
dacă numărul doi sau trei trebuie să iniţieze un plan sau o 
politică dominantă. El trebuie să ţină seama nu numai de 
meritele politicii respective ci şi de ideile şefului; nu doar 
ce sfat să dea ci şi ce anume sfat dat se potriveşte cu 
poziţia lui; nu doar ce să se facă ci şi cum să fie acceptată 
ideea şi cum să fie îndeplinită. In plus, numărul doi sau 
trei ar trebui să ţină seama şi de numerele patru, cinci şi 
şase sau de vreun outsider inteligent, numărul douăzeci. 
Ambiţia, nu doar în scopuri vulgare ci pentru faimă, 
sclipeşte în fiecare minte. Întotdeauna există mai multe 
puncte de vedere care pot fi juste şi multe care sunt 
plauzibile. În 1915, am suferit o înfrângere în problema 
Dardanelelor şi astfel o acţiune de mare importanţă a 
eşuat, pentru că am încercat să realizez o operaţiune de 
război majoră şi cardinală dintr-o poziţie subordonată. 
Oamenii sunt prost sfătuiţi când încearcă aşa ceva. 
Această lecţie mi-a intrat în sânge. 

La vârf, lucrurile sunt mai simple. Un lider acceptat 
trebuie doar să fie sigur ce e mai bine de făcut, sau 
măcar să se fi hotărât în această privinţă. Loialităţile din 
jurul numărului unu sunt uriaşe. Dacă se împiedică, 
trebuie susţinut. Dacă face greşeli, ele trebuie acoperite. 
Dacă doarme, nu trebuie tulburat degeaba. Dacă nu e 
bun, trebuie tăiat cu securea. Dar acest proces extrem nu 
se poate face în fiecare zi; şi, oricum, nu a doua zi după 
ce a fost ales. 

Schimbările fundamentale în maşinăria conducerii 
războiului erau mult mai reale decât în aparenţă. „O 
Constituţie, spunea Napoleon, trebuie să fie scurtă şi 

enigmatică”. Organismele existente au rămas intacte. 
Nicio personalitate oficială nu a fost schimbată. Cabinetul 
de Război şi Comitetul şefilor de Stat Major au continuat 
la început să se întâlnească în fiecare zi ca şi înainte. 
Numindu-mă ministru al Apărării, cu aprobarea regelui, n- 
am făcut schimbări legale sau constituţionale. Am avut 
grijă să nu-mi definesc drepturile şi datoriile. N-am cerut 
puteri speciale, nici de la Coroană, nici de la Parlament. 
Se înţelegea totuşi şi se accepta că eu îmi voi asuma 
conducerea generală a războiului, cu sprijinul Cabinetului 
de Război şi al Camerei Comunelor. Schimbarea cheie 
care a avut loc când am preluat funcţia a fost desigur 
supervizarea şi conducerea Comitetului Şefilor de Stat 
Major de către un Ministru al Apărării cu puteri nedefinite. 
Cum acest ministru era şi primul-ministru, el avea toate 
drepturile inerente acestei funcţii, inclusiv puteri foarte 
largi de alegere şi îndepărtare a tuturor personajelor 
profesionale şi politice. Astfel, pentru prima dată, 
Comitetul şefilor de Stat Major a căpătat locul potrivit ce i 
se cuvine, fiind în contact direct, zilnic, cu şeful executiv 
al guvernului şi, în acord cu el, avea deplin control asupra 
conducerii războiului şi a forţelor armate. Poziţia Primului 
Lord al Amiralității şi a secretarilor de stat pentru Război 
şi Aer a fost afectată decisiv, cel puţin în fapt dacă nu în 
formă. Ei nu erau membri ai Cabinetului de Război şi nu 
participau nici la şedinţele Comitetului şefilor de Stat 
Major. Ei rămâneau în întregime răspunzători pentru 
departamentele lor dar, rapid şi aproape imperceptibil, au 
încetat să mai fie răspunzători de formularea planurilor 
strategice şi de conducerea de zi cu zi a operaţiunilor. 
Acestea erau stabilite de Comitetul şefilor de Stat Major 
care acţiona direct sub conducerea ministrului de Război 

şi a  primului-ministru şi deci aveau autoritatea 
Cabinetului de Război. Cei trei miniştri ai Armatei, prieteni 
foarte competenţi şi de încredere pe care i-am ales 
pentru aceste sarcini, nu aveau nevoie de protocol. Ei au 
organizat şi administrat forţele crescânde şi au ajutat cât 
au putut mai mult, în stilul simplu, practic, englezesc. Ca 
membri ai Comitetului Apărării, aveau cele mai complete 
informaţii şi un acces permanent la mine. Subordonaţii lor 
profesionişti, şefii de Stat Major, discutau totul cu ei şi îi 
tratau cu cel mai mare respect. Dar exista o conducere 
integrală a războiului, căreia loialitatea lor i se supunea. 
Nu a existat nicio ocazie când atribuţiile lor să fie 
abrogate sau provocate şi oricine din acest cerc îşi putea 
spune părerea; dar conducerea reală a războiului a intrat 
curând în foarte puţine mâini şi ceea ce păruse atât de 
dificil înainte devenise mult mai simplu, bineînţeles cu 
excepţia lui Hitler. În ciuda turbulenței evenimentelor şi a 
multor dezastre pe care a trebuit să le îndurăm, 
maşinăria lucra aproape automat şi se trăia într-un şuvoi 
de gândire coerentă, capabil să fie tradus cu mare 
rapiditate în acţiune executivă. 

Deşi groaznica bătălie se desfăşura acum dincolo de 
canal şi cititorul e, fără îndoială, nerăbdător să ajungă 
acolo, cred că e locul să descriu aici sistemul şi maşinăria 
de conducere a armatei şi a altor probleme, pe care l-am 
pus pe picioare şi le-am practicat din primele zile când 
am primit puterea. Eu cred cu tărie în tratarea treburilor 
oficiale prin intermediul Cuvântului scris. Fără îndoială că, 
analizate după un timp, multe dintre cele puse pe hârtie 

din oră-n oră sub impactul evenimentelor pot apare lipsite 
de proporţie sau pot să nu se adeverească. Sunt dispus 
să risc lucrul ăsta. Este totdeauna mai bine, în afara 
ierarhiei de disciplină militară, să-ţi exprimi păreri şi 
dorinţe în loc să dai ordine. Totuşi, directivele ce veneau 
personal de la şeful guvernului constituit legal şi care era 
şi ministru însărcinat în mod special cu apărarea, contau 
în aşa măsură încât, deşi nu erau exprimate sub formă de 
ordin, îşi găseau adesea fructificarea în acţiune. 

Pentru a mă asigura ca numele meu să nu fie folosit 
prea uşor, am emis următoarea minută în timpul crizei 
din iulie: 

„Să se înţeleagă clar că orice directive ce provin de 
la mine sunt în scris, sau trebuie confirmate imediat în 
scris şi că nu accept nicio răspundere în probleme legate 
de apărarea naţională despre care se afirmă că am dat 
hotărâri, dacă acestea nu sunt înregistrate în scris.” 

Când mă trezeam, în jur de ora 8 a.m., citeam 
telegramele şi, din pat, dictam un şuvoi de minute şi 
directive departamentelor şi comitetului şefilor de Stat 
Major. Acestea se băteau la maşină pe măsură ce le 
dădeam şi erau înmânate imediat generalului Ismay, 
secretar adjunct (militar) al Cabinetului de Război şi 
reprezentantul meu la Comitetul şefilor de Stat Major, 
care venea să mă vadă în fiecare dimineaţă, devreme. 
Astfel, el avea o mulţime de lucruri scrise pe care le 
aducea în faţa Comitetului şefilor de Stat Major ce se 
aduna la zece şi jumătate. Ei acordau toată consideraţia 
părerilor mele, în timp ce discutam situaţia generală. Aşa 
că, între orele trei şi cinci după-amiază, dacă nu existau 
divergente între noi care să ceară alte consultări, o serie 
întreagă de ordine şi telegrame erau gata să fie trimise 

de mine sau de şefii de Stat Major, de comun acord între 
noi, dând de obicei imediat toate deciziile necesare. 

In războiul total, este aproape imposibil să tragi o 
linie între problemele militare şi cele non-militare. Faptul 
că nu a existat o asemenea fricţiune între militari şi 
Cabinetul de Război s-a datorat în primul rând 
personalităţii lui Sir Edward Bridges, secretar al 
Cabinetului de Război. Acest fiu al unui fost poet laureat, 
nu era doar extrem de competent şi un lucrător neobosit, 
ci şi un om de o forţă excepţională, capabil şi cu farmec 
personal, fără nicio urmă de gelozie în firea lui. Tot ce-l 
interesa pe el era ca secretariatul Cabinetului de Război 
să servească pe primul-ministru şi Cabinetul de Război 
cât se poate mai bine. Nu avea în minte niciun gând în 
legătură cu poziţia lui personală şi niciodată nu s-a rostii 
un cuvânt răstit între civili şi ofiţerii din secretariat. 

In probleme mai mari, sau dacă erau divergențe de 
păreri, convocam o şedinţă a Comitetului de Apărare al 
Cabinetului de Război, care la început era format din 
domnul Chamberlain, domnul Attlee şi cei trei miniştri ai 
Armatei precum şi şefii de Stat Major care participau. 
Aceste adunări oficiale au devenit mai rare după 1941.25 
Când maşinăria a început să lucreze lin, am ajuns la 
concluzia că şedinţele zilnice ale Cabinetului de Război cu 
prezenţa şefilor de Stat Major nu mai erau necesare. De 
aceea, am instituit ceea ce era cunoscut între noi sub 
numele de „Parada Cabinetului de luni”. În fiecare luni, 
era o şedinţă considerabilă la care luau parte tot 
Cabinetul de Război, miniştrii Armatei şi ministrul 
Securităţii interne, ministrul de Finanţe, secretarii de stat 


25 Comitetul pentru Apărare s-a întrunit de 40 ori în 1940, de 76 ori 
în 1941, de 20 ori în 1942, de 14 ori în 1943, şi de 10 ori în 1944. 

ai dominioanelor şi Indiei, ministrul Informaţiei, şefii de 
Stat Major şi şeful oficial al Ministerului de Externe. La 
aceste şedinţe, fiecare şef de Stat Major relata pe rând 
tot ce s-a întâmplat în cele şapte zile anterioare; urma 
ministrul de Externe, cu relatarea lui despre 
evenimentele externe importante. În celelalte zile ale 
săptămânii, Cabinetul de Război se întrunea singur şi 
toate problemele importante care cereau o decizie erau 
aduse în faţa lui. Participau alţi miniştri şi anume cei 
preocupaţi cu problemele în discuţie specifice lor. 
Membrii Cabinetului de Război aveau acces deplin la 
toate materialele cu privire la război şi vedeau toate 
telegramele importante trimise de mine. Pe măsură ce 
creştea încrederea, Cabinetul de Război intervenea tot 
mai puţin în probleme operaţionale, deşi le urmărea cu 
atenţie şi în deplină cunoaştere. Acesta a preluat aproape 
toată greutatea problemelor interne şi de partid de pe 
umerii mei, lăsându-mă astfel liber să mă concentrez 
asupra problemei principale. În vederea tuturor 
operaţiunilor importante viitoare, îl consultam din timp, 
dar când se analizau problemele implicate, acesta cerea 
adesea să nu fie informat asupra datelor şi amănuntelor, 
iar în câteva ocazii, membrii Cabinetului de Război m-au 
oprit când am vrut să le expun şi aceste amănunte. 

Nu am intenţionat niciodată să creez un 
departament pentru ministrul Apărării. Acesta ar fi cerut 
modificarea legislaţiei şi alte modificări delicate, pe care 
le-am descris şi care s-au rezolvat prin bunăvoință 
personală; în caz contrar, ar fi necesitat un proces 
inoportun momentului respectiv, de modificări în 
Constituţie. Exista şi activa totuşi, sub conducerea directă 
a primului-ministru, aripa militară a  secretariatului 

Cabinetului de Război care, în zilele dinainte de război, 
fusese Secretariatul Comitetului de Apărare imperială. In 
fruntea acestuia era generalul Ismay, având ca adjuncţi 
pe colonelul Hollis şi colonelul Jacobs, şi cuprinzând şi un 
grup de tineri ofiţeri, special aleşi, aduşi din toate cele 
trei ministere. Secretariatul a devenit personalul 
ministrului Apărării. Datoria mea faţă de membrii 
Secretariatului este  nemăsurată. Generalul Ismay, 
colonelul Hollis şi colonelul Jacobs au crescut în grad şi ca 
reputaţie pe măsură ce războiul avansa şi niciunul dintre 
ei nu a fost schimbat. Înlocuirile într-o sferă atât de legată 
şi preocupată de probleme secrete sunt în detrimentul 
rezolvării eficiente a treburilor. 

După câteva schimbări iniţiale, o stabilitate 
asemănătoare a fost realizată şi în Comitetul şefilor de 
Stat Major. La expirarea mandatului său ca şef al Statului 
Major al Aerului, în septembrie 1940, mareşalul aerului 
Newall a devenit guvernator general în Noua Zeelandă şi 
a fost urmat în funcţie de mareşalul aerului Portal, care 
era steaua acceptată a forţelor aeriene. Portal a rămas cu 
mine tot timpul războiului. Sir John Dill, care i-a urmat 
generalului Ironside în mai 1940, a rămas C. |. G. S. până 
când m-a însoţit la Washington în decembrie 1941. L-am 
numit atunci reprezentantul meu personal pe lângă 
preşedinte şi şef al Misiunii noastre de Stat Major comun. 
Relaţiile lui cu generalul Marshall, şeful Statului Major al 
armatei Statelor Unite, au devenit o legătură prețioasă în 
toate treburile noastre, iar când el a murit, vreo doi ani 
mai târziu, i s-a acordat onoarea unică a unui loc de 
odihnă în Cimitirul Arlington, până atunci o Valhalla 
rezervată doar luptătorilor americani. A fost urmat de Sir 
Alan Brooke, care a rămas alături de mine până la sfârşit. 

Din 1941, timp de patru ani, din care prima parte a 
trecut cu mari nenorociri şi dezamăgiri, singura 
schimbare făcută în mica orchestră, fie între şefii de Stat 
Major, fie în personalul de la Apărare, s-a produs din 
cauza morţii la datorie a amiralului Pound. Acesta ar 
putea fi un record în istoria militară britanică. Un grad 
similar de continuitate a fost realizat şi de preşedintele 
Roosevelt în cercul său. Şefii de Stat Major ai Statelor 
Unite - generalul Marshall, amiralul King şi generalul 
Arnold, la care s-a alăturat apoi amiralul Leany - au 
început să lucreze împreună la intrarea Americii în război 
şi nu au mai fost schimbaţi. Cum britanicii şi americanii 
au format imediat un Comitet combinat al şefilor de Stat 
Major, acest lucru a fost un avantaj inestimabil pentru 
toţi. Niciodată nu s-a cunoscut aşa ceva între aliaţi. 

Nu pot să spun că nu au existat divergențe între noi, 
chiar şi în interior, dar între mine şi şefii de Stat Major 
britanici s-a născut un fel de înţelegere că trebuie să 
convingem şi să argumentăm şi nu să încercăm să ne 
conducem unii pe alţii. Acest lucru era ajutat desigur de 
faptul că vorbeam aceeaşi limbă tehnică şi aveam un 
corp comun de doctrină militară şi experienţă de război. 
În această scenă mereu în schimbare, ne mişcăm ca unul 
singur, iar Cabinetul de Război ne acoperea cu şi mai 
mare discreţie şi ne susţinea cu neobosită şi neclintită 
constanţă. Nu exista, ca în războiul trecut, o diviziune 
între politicieni şi militari, între „Costum civil” şi „trese” - 
termeni odioşi care întunecau judecata. Eram foarte 
apropiaţi într-adevăr şi s-au format prietenii care cred că 
erau adânc apreciate. 

Eficienţa unei administrații de război depinde în 
mare măsură de faptul dacă deciziile emanate de la cea 


407 


mai înaltă autoritate legală sunt ascultate strict, cu 
credinţă şi punctualitate. Acest lucru s-a realizat în 
Britania, în această perioadă de criză, datorită fidelității, 
înţelegerii şi hotărârii inimoase a Cabinetului de Război, 
pentru realizarea scopului esenţial propus, căruia ne 
devotaserăm. Conform  indicaţiilor date, se  mişcau 
avioane, trupe şi vapoare şi se învârteau roţile uzinelor. 
Prin toate aceste procese şi cu toată încrederea, 
indulgenţa şi loialitatea care mă susțineau, am fost 
curând capabil să dau îndrumări integrale în aproape 
toate aspectele războiului. Acest lucru era cu adevărat 
necesar, pentru că timpurile erau deosebit de rele. 
Metoda a fost acceptată, pentru că toată lumea şi-a dat 
seama cât de aproape era moartea şi ruina. Era aproape 
nu doar moartea individuală, care este o experienţă 
universală, ci, incomparabil mai grav, era în joc viaţa 
Britaniei, misiunea şi gloria ei. 

Orice relatare a metodelor de guvernare care s-au 
dezvoltat într-o coaliție națională, ar fi incompletă fără o 
explicare a seriei de mesaje personale pe care le-am 
trimis preşedintelui Statelor Unite şi conducătorilor altor 
tări străine şi guvernelor din dominioane. Corespondenta 
trebuie descrisă. Neprimind de la Cabinet nicio decizie 
necesară în politică, am compus şi am dictat eu însumi 
aceste documente, în cea mai mare parte pe baza 
faptului că era vorba de o corespondenţă intimă şi 
neoficială cu prieteni şi colegi. lţi poţi astfel exprima mai 
bine gândurile, în cuvinte proprii. Doar ocazional citeam 
în prealabil textele în faţa Cabinetului. Cunoscând 

punctele de vedere ale membrilor acestuia, am folosit 
uşurinţa şi libertatea necesară îndeplinirii muncii mele. 
Eram desigur mână-n mână cu ministrul de Externe şi cu 
departamentul lui şi orice deosebire de vederi era 
rezolvată împreună. Aceste telegrame, după ce au fost 
trimise, au circulat uneori pe la principalii membri ai 
Cabinetului de Război, dacă era în preocuparea lor, şi la 
Secretariatul pentru dominioane. Înainte de a le expedia, 
eu verificam bineînţeles ideile şi faptele la departamente 
şi aproape toate mesajele militare treceau prin mâinile lui 
Ismay, la şefii de Stat Major. Această corespondenţă nu 
era în contradicţie cu comunicările oficiale sau cu munca 
ambasadorilor. Acesta a devenit totuşi canalul multor 
treburi vitale şi a jucat, în conducerea de către mine a 
războiului, un rol nu mai puţin important ci poate chiar 
mai important decât îndatoririle mele de ministru al 
Apărării. 

Cercul foarte select de oameni, care erau total liberi 
să-şi exprime părerea, erau aproape invariabil mulţumiţi 
de ciornele mele şi îmi dădeau astfel mai multă încredere. 
Divergenţele cu autorităţile americane, de exemplu, de 
neînvins la nivelul al doilea, erau rezolvate direct la vârf, 
adesea doar în câteva ore. Într-adevăr, cu trecerea 
timpului, eficacitatea acestei tratări a treburilor la nivel 
înalt era atât de vizibilă, încât a trebuit să fiu atent să nu 
o las să devină un vehicol pentru treburi departamentale 
obişnuite. In repetate rânduri, a fost necesar să refuz 
cererile colegilor mei de a mă adresa personal 
preşedintelui cu probleme importante dar de amănunt. 
Dacă asemenea probleme ar fi încărcat în mod nepermis 
corespondenţa personală, s-ar fi distrus curând caracterul 
ei privat şi, în consecinţă, valoarea ei. 

Relaţiile mele cu preşedintele au devenit curând 
atât de apropiate, încât principalele treburi dintre ce e 
două ţări ale noastre erau efectiv rezolvate prin aceste 
schimburi personale între el şi mine. În acest fel, s-a 
realizat înţelegerea noastră perfectă. In calitatea lui de 
şef al statului şi al guvernului, Roosevelt vorbea şi acţiona 
cu autoritate în toate sferele; iar eu, ducând cu mine 
Cabinetul de Război, reprezentam Marea Britanie cu o 
latitudine aproape egală. Astfel, s-a obţinut un grad mare 
de concordanţă, iar scurtarea timpului şi reducerea 
numărului de oameni informaţi erau de nepreţuit. Eu 
trimiteam  telegramele la ambasada americană din 
Londra, care era în legătură directă cu preşedintele de la 
Casa Albă prin maşini speciale de codificare. Viteza cu 
care se primeau răspunsurile şi se rezolvau lucrurile era 
favorizată de diferenţa de fus orar. Orice mesaj pe care îl 
pregăteam seara, noaptea sau chiar la ora două 
dimineaţa, ajungea la preşedinte înainte de a se duce la 
culcare şi, foarte adesea, răspunsul lui venea când mă 
trezeam a doua zi dimineaţă. În total, i-am trimis nouă 
sute cincizeci de mesaje şi am primit opt sute ca răspuns. 
Am simţit că eram de acord cu un om foarte mare, care 
era şi un prieten cu inima caldă şi un important susţinător 
al înaltei cauze pe. Care o serveam. 


x k x 


Luni 13 mai 1940, am cerut Camerei Comunelor, 
convocată în mod special, un vot de încredere în noua 
administraţie. După ce am informul asupra progreselor 
făcute în completarea diverselor funcţii, am spus: „Nu am 
de oferit nimic decât sânge, muncă, lacrimi şi sudoare”. 

În toată lungii noastră istorie, niciun prim-ministru nu a 
fost capabil să prezinte Parlamentului şi naţiunii un 
program atât de scurt şi de popular. Am încheiat astfel: 


Mă întrebaţi care e politica noastră? Vă voi 
spune: Este să ducem război, pe mare, pe uscat şi 
în aer, cu toată puterea noastră şi cu toată forţa pe 
care ne-o dă Dumnezeu, ca să putem duce războiul 
împotriva unei  tiranii monstruoase, niciodată 
depăşită în analogul întunecat şi lamentabil al 
crimelor umane. Asta e politica noastră. Dacă mă 
întrebaţi care-i scopul nostru, pot să vă răspund cu 
un singur cuvânt; victorie - victorie cu orice preţ, 
victorie în ciuda teroarei; victorie, oricât de lungă şi 
grea ar fi calea; pentru că, fără victorie nu există 
supravieţuire. Să se înțeleagă: nu există 
supravieţuire pentru imperiul britanic; nu există 
supravieţuire pentru nimic ce a însemnai imperiul 
britanic, nu există supravieţuire pentru dorinţa şi 
impulsul veacurilor ca lumea să meargă înainte spre 
ţelurile ei. Dar eu îmi asum sarcina cu avânt şi 
speranţă. Simt cu siguranţă că oamenii nu vor 
admite ca o cauză ca a noastră să eşueze. In tot 
acest timp, mă simt îndreptăţit să cer ajutorul 
tuturor şi spun: „Hai să mergem înainte împreună, 
cu forţe unite”. 


În privinţa acestei chestiuni simple, Camera a votat 
în unanimitate şi a amânat-o până la 21 mai. 

Atunci am pornit cu toţii la noua noastră sarcină. 
Niciun prim-ministru britanic nu a primit de la colegii lui 
de Cabinet ajutorul loial şi real de care m-am bucurat eu 

în următorii cinci ani din partea acestor oameni, din toate 
partidele din stat. Parlamentul, deşi menținea o critică 
liberă şi activă, a dat un sprijin continuu, copleşitor, 
tuturor măsurilor propuse de guvern, iar națiunea era 
unită şi mai înflăcărată ca niciodată. Intr-adevăr, era bine 
să fie aşa, pentru că aveau să vină peste noi evenimente 
mai teribile decât prevăzuse cineva. 

Înaintarea germana în zilele următoare, 13-15 mai 


413 


„_ Capitolul II 
BATALIA FRANŢEI 


La izbucnirea războiului, în septembrie 1939, 
principala forţă a armatei germane a fost concentrată 
asupra invadării şi cuceririi Poloniei. De-a lungul întregului 
front de vest, de la Aix-la-Chapelle la frontiera elveţiană 
se aflaseră patruzeci şi două de divizii germane fără 
blindate. După mobilizarea din Franţa, aceasta putea 
desfăşura echivalentul a şaptezeci de divizii care să li se 
opună. Dar, din motive care au fost explicate, atunci nu s- 
a considerat posibil să fie atacată Germania. La 10 mai 
1940, situaţia era cu totul alta. Duşmanul, profitând de 
amânarea de opt luni şi de distrugerea Poloniei, 
înarmase, echipase şi instruise 155 divizii, dintre care 
zece erau blindate („Panzer”). Înțelegerea lui Hitler cu 
Stalin i-a permis să reducă forţele armate din răsărit la o 
proporţie mai mică. In fata Rusiei, după cum afirma 
generalul Halder, şeful Marelui Stat Major german, „nu 
mai era decât o forţă de acoperire, abia suficientă pentru 
perceperea taxelor vamale.” Fără să prevadă propriul său 
viitor, guvernul sovietic a urmărit distrugerea celui de „al 
doilea front” din vest, pe care curând aveau să-l ceară cu 
atâta vehementă şi aveau să-l aştepte atât de mult în 
agonie. Hitler era deci în poziţia de a-şi lansa atacul 
împotriva Franţei cu 126 divizii şi cu întreaga uriaşă 
armată blindată numărând zece divizii Panzer, cu circa 
trei mii de vehicole blindate, dintre care cel puţin o mie 
erau tancuri grele. 

In faţa acestei desfăşurări, a cărei forţă şi dispoziţie 

ne era necunoscută, francezii aveau echivalentul total a 
103 divizii, inclusiv britanicii. Dacă armatele Belgiei şi 
Olandei s-ar fi implicat, numărul ar fi crescut cu douăzeci 
şi două de divizii belgiene şi zece olandeze. Cum ambele 
aceste ţări au fost atacate imediat, totalul diviziilor 
Aliaților, de toate calităţile, aflate nominal la dispoziţie la 
10 mai, era deci de 135, sau practic cam acelaşi număr 
cu acelea ale duşmanului, după cum ştim acum. Bine 
organizată şi echipată, bine instruită şi condusă, această 
forţă ar fi trebuit, conform standardelor din războiul 
anterior, să aibă şanse favorabile de a opri invazia. 

Totuşi, germanii aveau deplina libertate de a alege 
momentul, direcţia şi forţa atacului lor. Peste jumătate 
din armata franceză era staționată în sectoarele de sud şi 
est, iar cele cincizeci şi două de divizii franceze şi 
britanice ale Grupului nr. 1 Armată al generalului Billotte, 
cu eventualele divizii belgiene şi olandeze care aveau să 
vină, trebuiau să facă faţă atacului a peste şaptezeci de 
divizii ostile aflate sub comanda lui Bock şi Rundstedt, 
între Longwy şi mare. Combinația între tancul aproape 
indestructibil şi bombardierele în picaj, care s-a dovedit 
atât de plină de succes în Polonia, pe o scară mai mică, 
avea din nou să formeze vârful de lance al atacului 
principal, iar un grup de cinci divizii Panzer şi trei divizii 
motorizate, sub conducerea lui Kleist, au fost îndreptate 
prin Ardeni, spre Sedan şi Montherme. 

Pentru a întâmpina asemenea forme moderne de 
război, francezii au desfăşurat circa 2300 tancuri, 
majoritatea uşoare, dar mai mult de jumătate din forţa lor 
blindată era dispersată în batalioane de tancuri uşoare, 
destinate cooperării cu infanteria. Cele şase divizii de 

blindate?* ale lor, cu care s-ar fi putut opune asaltului 
masiv al Panzerelor, erau larg răspândite pe front şi nu 
puteau fi adunate ca să acţioneze coerent împreună. 
Britania, patria tancului, Tocmai completase formarea şi 
instruirea primei ei divizii blindate (328 tancuri), care era 
încă în Anglia. 

Avioanele de luptă germane, acum concentrate în 
vest, erau superioare în număr şi calitate celor franceze. 
Forţa aeriană britanică din Franţa cuprindea cele zece 
escadrile de luptă Hurricane, de care se putea lipsi 
apărarea internă vitală, şi nouăsprezece escadrile de alte 
tipuri. Nici autorităţile aviatice britanice şi nici cele 
franceze nu se echipaseră cu bombardiere în picaj, care, 
la acea vreme, ca şi în Polonia, au devenit proeminente şi 
aveau să joace un rol important în demoralizarea 
infanteriei franceze şi în special a trupelor lor de culoare. 


x k x 


În noaptea de 9 spre 10 mai, anunțate de un amplu 
atac aerian împotriva aeroporturilor, comunicaţiilor, 
cartierelor generale şi depozitelor, forţele germane au 
înaintat spre Franţa, trecând peste frontierele Belgiei, 
Olandei şi Luxemburgului. O surpriză tactică a fost 
realizată aproape în fiecare caz. Din întuneric, au apărut 
brusc nenumărate trupe de asalt, bine înarmate, 
avântate, adesea însoţite de artilerie uşoară şi, cu mult 
timp înaintea zorilor, peste două sute de kilometri de 
front erau în flăcări. Olanda şi Belgia, asaltate fără cel mai 
mic pretext sau avertisment, au strigat după ajutor. 


26 Cifra include aşa-numilele divizii cu motorizate uşoare, care 
posedau tancuri. 

Olandezii au avut încredere în linia lor de canale; toate 
stăvilarele care nu au fost ocupate sau trădate au fost 
deschise, iar paznicii de la frontiera olandeză au tras 
asupra invadatorilor. 

Domnul Colijn, când m-a vizitat în 1937 ca prim- 
ministru, îmi explicase minunata eficienţă a inundării 
olandeze. El putea, după cum mi-a explicat, ca printr-un 
mesaj telefonic de la masa sa de prânz de la Chartwell, să 
apese un buton care ar confrunta un invadator cu 
obstacole de apă de netrecut. Dar toate astea erau un 
nonsens. Puterea unui stat mare împotriva unuia mic, în 
condiţiile moderne, este  copleşitoare. Germanii au 
pătruns prin toate punctele, făcând poduri peste canale 
sau ocupând închiderile şi controlul apelor. Într-o singură 
zi, toată linia olandeză exterioară de fortificaţii a fost 
ocupată. În acelaşi timp, forţa aeriană germană a început 
să-şi exercite puterea asupra unei ţări fără apărare. 
Oraşul Rotterdam a fost transformat într-o ruină în flăcări. 
Haga, Utrecht şi Amsterdam erau amenințate cu aceeaşi 
soartă. Speranţa olandezilor că vor fi ocoliţi printr-o 
întoarcere spre dreapta a germanilor, ca în războiul 
trecut, a fost zadarnică. 

In ziua de 14, veştile proaste au început să 
sosească. La ora 7 p. m. am citit în faţa Cabinetului un 
mesaj din partea domnului Raynaud, care spunea că 
germanii au străpuns frontul la Sedan, că francezii nu 
erau capabili să reziste combinației de tancuri şi 
bombardiere în picaj şi cerea încă zece escadrile de 
avioane de luptă care să restabilească frontul. Alte 
mesaje primite de la şefii de Stat Major dădeau informaţii 
similare şi adăugau că, atât generalul Gamelin cât şi 
generalul Georges, socoteau că situaţia e serioasă şi că 

generalul Gamelin era surprins de rapiditatea înaintării 
duşmanului. Aproape în toate punctele unde armatele 
veniseră în contact, greutatea şi furia atacului german 
erau copleşitoare. Toate escadrilele britanice luptau 
continuu, principalul lor efort fiind îndreptat împotriva 
podurilor de pontoane din regiunea Sedan. Mai multe 
dintre acestea fuseseră distruse iar altele avariate în 
atacuri disperate, pline de devotament. Pierderile suferite 
din cauza artileriei antiaeriene germane în atacurile la 
joasă înălţime asupra podurilor, erau crude. Într-un caz, 
din şase avioane, doar unul s-a întors din misiunea sa 
plină de succes. Doar în acea zi, am pierdut un total de 
şaizeci şi şapte de aparate şi, fiind angajaţi în principal în 
luptă cu forţele antiaeriene duşmane, am doborât doar 
cincizeci şi trei de aparate germane. In noaptea aceea, au 
rămas în Franţa, din Forţele Ariene Regale, doar 206 
avioane din 474. Această informaţie amănunţită a venit 
treptat. Dar era deja clar că a continua lupta pe această 
scară însemna să consumăm complet forţa aeriană 
britanică, în ciuda ascendenţei ei individuale. Ni s-a pus 
întrebarea dură şi anume cât mai puteam trimite din 
Britania fără să ne lăsăm pe noi fără apărare şi astfel să 
pierdem puterea de a continua războiul. Impulsurile 
noastre naturale şi multe argumente militare cu greutate 
dădeau forţă apelurilor necontenite, vehemente, ale 
francezilor. Pe de altă parte, exista o limită, iar această 
limită, dacă era depăşită, ne putea costa viaţa. 

In acea vreme, toate problemele erau discutate de 
întreg Cabinetul de Război, care se întrunea de câteva ori 
pe zi. Mareşalul Downing, aflat în fruntea forţei 
metropolitane de avioane de luptă, mi-a declarat că, 
având douăzeci şi cinci de escadrile de avioane de luptă, 

ar apăra Insula împotriva întregii Forțe aeriene germane, 
dar că, dacă va avea mai puţine, ar fi depăşit. Înfrângerea 
ar fi însemnat nu doar distrugerea tuturor aeroporturilor 
şi forţei aeriene ci şi a fabricilor noastre de avioane, de 
care depindea viitorul nostru. Colegii mei şi cu mine eram 
hotărâți să ne asumăm toate riscurile pentru bătălie, dar 
până la această limită - iar acele riscuri erau foarte mari - 
şi să nu o depăşim, oricare ar fi fost consecinţele. 

Pe la şapte şi jumătate, în ziua de 15, am fost trezit 
cu vestea că domnul Raynaud era la telefon, aparatul 
fiind lângă patul meu. Vorbea în engleză şi, evident, sub 
stres: „Am fost învinşi”. Cum eu nu am răspuns imediat, a 
repetat: „Suntem bătuţi; am pierdut bătălia”. Eu am zis: 
„Nu se poate atât de repede”. Dar el a replicat: „Frontul a 
fost rupt lângă Sedan. Ei se scurg pe acolo în număr 
mare, cu tancuri şi maşini blindate” - sau cam asemenea 
vorbe. Eu atunci am spus: „Experienţa ne învaţă că 
ofensiva se termină după un timp. Îmi amintesc de 21 
martie 1918. După cinci sau şase zile, trebuie să se 
oprească pentru aprovizionare şi se prezintă ocazia 
pentru contraatac. Am învăţat toate astea atunci chiar de 
la mareşalul Foch.” Cu siguranţă că asta văzusem în 
trecut şi ar fi trebuit să vedem şi acum. Totuşi premierul 
francez a revenit la fraza cu care începuse, care se 
dovedea a fi prea adevărată: „Suntem învinşi; am pierdut 
bătălia.” Am zis că eram gata să vin la el să discutăm. 

Intr-adevăr, se făcuse o spărtură de vreo 75 de 
kilometri în liniile franceze, pe unde se revărsa o mare 
masă de blindate duşmane, iar armata a noua franceză 
era complet împrăştiată. In seara de 15, se informa că 
blindatele germane erau la circa nouăzeci de kilometri în 
spatele frontului. In aceeaşi zi, lupta în Olanda s-a 

terminat. Datorită capitulării înaltului Comandament 
olandez, la ora 11 a.m., doar puţine trupe olandeze au 
putut fi evacuate. 

Desigur, tabloul dădea o impresie generală de 
înfrângere. Văzusem o mulţime de asemenea lucruri în 
războiul trecut şi ideea că o linie a frontului a fost ruptă, 
chiar pe o întindere mare, nu-mi transmitea consecinţele 
îngrozitoare care decurgeau acum din lucrul ăsta. 
Neavând acces la informaţii oficiale atâţia ani, nu 
înţelegeam violenta revoluţiei realizate după primul 
război mondial de incursiunea unei mase de blindate 
grele care se mişcă repede. Aflasem despre ea, dar nu-mi 
schimbase convingerile interioare, aşa cum ar fi trebuit. 
Oricum, n-aş fi putut face nimic. L-am sunat pe generalul 
Georges, care mi s-a părut destul de rece, şi mi-a raportat 
că ruptura de la Sedan se închide. O telegramă din partea 
generalului Gamelin afirma de asemeni că, deşi 
pătrunderea dintre Namur şi Sedan era serioasă, el privea 
situaţia cu calm. Am informat Cabinetul la ora 11 a.m. 
despre mesajul lui Raynaud şi alte ştiri. 

Dar, pe 16, pătrunderea de nouăzeci de kilometri în 
interior de la frontiera de lângă Sedan, a fost confirmată. 
Deşi puţine amănunte erau la dispoziţia Ministerului de 
Război şi nu ne puteam forma o părere clară în legătură 
cu ce se întâmpla, gravitatea crizei era evidentă. Am 
simţit că este imperativ să plec la Paris în acea după- 
amiază. 


x k x 


Pe la 3 p.m., m-am urcat într-un „Flamingo”, un 
avion de pasageri al guvernului, de tipul căruia aveam 

trei. Cu mine au venit generalul Dill, şef adjunct al 
Statului Major imperial, şi Ismay. 

Era un aparat bun, foarte confortabil, şi zbura cu 
circa 240 kilometri pe oră. Cum era neînarmat, ni s-a dat 
o escortă, dar ne-am înălţat într-un nor de ploaie şi am 
ajuns la Le Bourget în ceva mai mult de o oră. Din 
momentul în care am coborât din „Flamingo”, era clar că 
situaţia era incomparabil mai proastă decât ne 
imaginasem. Ofițerii care ne-au întâmpinat i-au spus 
generalului Ismay că se aştepta ca germanii să ajungă la 
Paris în cel mult câteva zile. După ce am auzit la 
ambasadă despre situaţie, am plecat cu maşina la Quai 
d'Orsay, ajungând la cinci şi jumătate. Am fost condus 
într-una din frumoasele camere. Acolo, se aflau Raynaud, 
Daladier, ministrul Apărării Naţionale şi Războiului şi 
generalul Gamelin. Toţi stăteau în picioare. Niciun 
moment nu ne-am aşezat în jurul unei mese. Disperarea 
era întipărită pe chipul fiecăruia. In fata lui Gamelin, pe 
un stativ, era o hartă de vreo doi metri pătraţi, cu o linie 
neagră reprezentând frontul Aliaților. Această linie avea o 
umflătură mică dar sinistră în dreptul Sedanului. 

Comandantul şef a explicat pe scurt ce se 
întâmplase. La nord şi sud de Sedan, pe un front de circa 
şaptezeci sau nouăzeci de kilometri, germanii au rupt 
frontul. Armata din faţa lor a fost distrusă sau împrăştiată. 
Un şuvoi mare de vehicole blindate înainta cu o viteză 
nemaipomenită până acum spre Amiens şi Arras, cu 
intenţia vizibilă de a ajunge la coastă la Abberville sau în 
apropiere. Alternativ, se puteau îndrepta spre Paris. In 
spatele blindatelor, a spus el, înaintau vreo opt sau zece 
divizii germane, toate motorizate, făcându-şi flancuri, pe 
măsură ce avansează, din ambele părţi împotriva celor 

două armate franceze despărțite. Generalul a vorbit 
poate cinci minute, fără ca altcineva să fi rostit vreun 
cuvânt. Când s-a oprit, a urmat o tăcere îndelungată. 
Apoi, eu am întrebat: „Unde sunt rezervele strategice?!” 
apoi am trecut în franceză pe care o folosesc relativ (în 
toate sensurile) „Qù est la masse de manoeuvre?” 
Generalul Gamelin s-a întors spre mine cu o mişcare din 
cap şi, ridicând din umeri, a spus „Nicăieri”. 

A urmat o nouă pauză lungă. Afară, în grădina de la 
Quay d'Orsay, se ridicau nori de fum de la focuri mari şi 
am văzut oficialități venerabile împingând spre ele roabe 
pline cu arhive. Se pregătea deja evacuarea Parisului. 

Experienţa din trecut, pe lângă avantaje, prezintă şi 
deficienţa că lucrurile nu se întâmplă niciodată la fel. În 
caz contrar, cred că viaţa ar fi prea uşoară. In fond, am 
mai avut şi înainte cazuri când fronturile au fost rupte; 
dar întotdeauna am fost în stare să ne adunăm şi să 
oprim forţa asaltului. Dar aici erau doi factori noi la care 
nu mă aşteptasem vreodată să trebuiască să le fac faţă. 
Mai întâi, acoperirea comunicaţiilor şi întregului teren cu 
o teribilă incursiune a vehicolelor blindate şi, în al doilea 
rând, inexistenţa rezervei strategice. „Nicăieri”. Eram 
uluit. Ce trebuia să gândim despre marea armată 
franceză şi comandantul ei suprem? 

Nu mi-am închipuit vreodată că vreun comandant 
care trebuie să apere şapte sute cincizeci de kilometri de 
front se va lăsa fără o masă de manevră. Nimeni nu poate 
apăra în siguranţă un asemenea front, dar când duşmanul 
s-a hotărât să dea o lovitură majoră care rupe frontul, poţi 
avea, trebuie să ai, o masă de divizii care vine la 
contraatac vehement, în momentul în care prima furie a 
ofensivei şi-a irosit forţele. 

La ce servea Linia Maginot? Ar fi trebuit să 
economisească trupe pe un sector mare al frontierei şi nu 
să ofere doar puncte de sprijin pentru contraatacuri locale 
ci de asemeni să permită ca mari forţe să fie ţinute în 
rezervă; şi acesta e singurul mod în care pot fi făcute 
aceste lucruri. Dar acum nu existau rezerve. Recunosc că 
aceasta a fost una dintre cele mai mari surprize pe care 
le-am avut în viaţa mea. De ce nu am ştiut mai multe 
despre asta, deşi am fost atât de ocupat la Amiralitate? 
De ce guvernul britanic şi Ministerul de Război, mai mult 
decât oricine, n-au ştiut nimic despre lucrul ăsta? Nu 
exista nicio scuză că Inaltul comandament francez nu a 
vrut să împărtăşească dispunerea forţelor, nouă sau 
Lordului Gort, decât în linii vagi. Aveam dreptul să ştiu. 
Trebuia să insistăm. Ambele armate luptau împreună pe 
front. M-am dus din nou la fereastră, privind la norii de 
fum proveniţi din arderea documentelor de stat ale 
Republicii franceze. Bătrânii domni încă mai cărau cu 
roabele şi aruncau cu hărnicie conţinutul lor în flăcări. 

Generalul Gamelin vorbi din nou. El discuta acum 
dacă era cazul să se adune forţe care să lovească 
flancurile spărturii sau „pungii” cum am numit mai târziu 
asemenea lucruri. Opt sau nouă divizii fuseseră retrase 
din zonele mai liniştite ale frontului, de la Linia Maginot; 
mai erau două sau trei divizii blindate care nu fuseseră 
angajate în luptă; alte opt sau nouă divizii urmau să fie 
aduse din Africa şi aveau să ajungă în zona de luptă în 
următoarele două sau trei săptămâni. Germanii vor 
avansa deci pe un coridor între două fronturi, pe care se 
putea duce lupta, ca în anii 1917 şi 1918. Poate că 
germanii nu vor putea menţine coridorul, cu flancurile 
duble tot mai intense şi mai greu de apărat şi, în acelaşi 

timp, să-şi alimenteze incursiunea blindatelor. Gamelin 
părea că spunea ceva în sensul acesta şi totul era bine 
gândit. Eram totuşi conştient că nu reuşea să convingă 
acest cerc, până acum influent şi responsabil. Imediat, l- 
am întrebat pe Gamelin când şi unde îşi propune să atace 
flancurile intrândului. Răspunsul lui a fost: „Suntem în 
inferioritate numerică, inferioritate de echipament, 
inferioritate de tactică.” Apoi a ridicat din umeri fără 
speranță. Nu mai exista niciun argument. Nu mai era 
nevoie de niciun argument. Dar, oricum, care era situația 
noastră, a britanicilor, având în vedere mica noastră 
contribuţie, de zece divizii, după opt luni de război şi nici 
măcar o singură divizie modernă de tancuri în acţiune? 

` Greutatea remarcilor generalului Gamelin şi ale 
Inaltului comandament a fost axată pe insistența asupra 
inferiorităţii lor în aer şi pe apeluri oneste la mai multe 
escadrile ale Forţei Aeriene Regale, bombardiere şi 
avioane de luptă, dar în special acestea din urmă. 
Această rugăminte de a-i sprijini în avioane de luptă a 
fost repetată la fiecare conferinţă ce a urmat, până la 
căderea Franţei. In cursul apelului său, generalul Gamelin 
a spus că avioanele de luptă erau necesare nu doar 
pentru acoperirea armatei franceze ci şi pentru oprirea 
tancurilor germane. „Nu. Oprirea tancurilor este treaba 
artileriei. Treaba avioanelor de luptă este să curețe cerul 
deasupra luptei.” Era vital ca forţa noastră aeriană 
metropolitană să nu fie scoasă cu niciun chip din Britania. 
Existenţa noastră depindea de asta. Totuşi, era necesar 
să o reducem la sânge. Dimineaţa, înainte de plecare, 

Cabinetul îmi dăduse autoritatea să mai mut în Franţa 
încă patru escadrile. La întoarcerea la ambasadă şi după 
ce am mai discutat cu Dill, am decis să cer aprobarea 
pentru trimiterea a încă şase. Asta ne va lăsa acasă doar 
cu douăzeci şi cinci de escadrile de avioane de luptă, iar 
aceasta era limita finală. Era o decizie sfâşietoare în 
ambele sensuri. l-am spus generalului Ismay să 
telefoneze la Londra ca să se adune imediat Cabinetul şi 
să analizeze o telegramă urgentă care va fi expediată în 
decurs de circa o oră. 

Răspunsul a venit pe la unsprezece şi jumătate. 
Cabinetul a spus, „Da”. Imediat, l-am luat pe Ismay cu 
mine într-o maşină şi ne-am dus la domnul Raynaud 
acasă. După câtva timp, domnul Raynaud a apărut din 
dormitor, în halat de casă, şi i-am comunicat vestea 
favorabilă. Zece escadrile de avioane de luptă! L-am 
convins apoi să trimită după domnul Daladier, care a fost 
chemat şi adus la acest apartament, ca să audă decizia 
Cabinetului britanic. În felul acesta, am sperat să reînviu 
starea de spirit a prietenilor noştri francezi, atât cât ne 
permiteau mijloacele noastre limitate. Daladier n-a scos 
niciun cuvânt. S-a ridicat încet de pe scaun şi mi-a strâns 
mâna. M-am întors la ambasadă pe la 2 a.m. şi am dormit 
bine, deşi tirul tunurilor unor mici raiduri de avioane te 
făcea să te răsuceşti din când în când. Dimineaţa am 
zburat acasă şi, în ciuda altor preocupări, am continuat cu 
edificarea celui de al doilea nivel al noului guvern. 

Cabinetul de Război s-a întrunit la ora 10 a.m. în 
ziua de 17 şi am făcut o relatare cu privire la vizita mea la 
Paris şi asupra situaţiei, atât cât o puteam aprecia eu. 

Am arătat că le-am spus francezilor că, dacă ei nu 
fac un efort suprem, noi nu vom fi justificaţi să acceptăm 

gravul risc pentru siguranţa propriei noastre ţări pe care 
ni-l asumam prin trimiterea escadrilelor suplimentare de 
avioane de luptă în Franţa. Aveam sentimentul că 
problema întăririi forţei aeriene era una dintre cele mai 
importante pe care Cabinetul britanic a avut-o vreodată 
de întâmpinat. Se afirma că pierderile aeriene germane 
erau de patru sau cinci ori mai mari decât ale noastre, dar 
mi s-a spus că francezii au rămas cu doar un sfert din 
forţa lor aeriană. În acea zi, Gamelin a considerat situaţia 
„pierdută” şi se informa că ar fi spus că „Garantez 
siguranţa Parisului pentru azi, mâine (data de 18) şi 
noaptea următoare.” Criza luptei creştea în intensitate, 
oră de oră. În după-amiaza aceea, germanii au intrat în 
Bruxelles. A doua zi, au ajuns la Cambrai, au trecut de St. 
Quentin şi au măturat micile noastre grupuri din Peronne. 
Armatele belgiană, britanică şi franceză se retrăgeau spre 
Scheldt. 

La miezul nopţii (18-19 mai), Lordul Gore a fost 
vizitat la cartierul său general de către generalul Billotte. 
Nici personalitatea acestui general şi nici propunerile lui, 
aşa cum erau, nu au inspirat încredere aliaţilor săi. Din 
acel moment, posibilitatea retragerii spre coastă a 
început să preocupe pe comandantul şef britanii. In 
telegrama lui publicată în martie 1941, el scrisese: 
„Tabloul nu mai era acum în noaptea de 19 acela al unei 
linii de front curbate sau temporar rupte, ci al unei 
fortărețe asediate”. 

Acum, domnul Raynaud făcea schimbări importante 
în Cabinetul francez şi în înaltul comandament. Pe data 

de 18, mareşalul Pétain a fost numit vicepreşedinte al 
Consiliului; Raynaud însuşi, transferându-l pe Daladier la 
Externe, a preluat Ministerul Apărării Naţionale şi al 
Războiului. Pe 19 la ora 7 p.m., l-a numit pe Weygand, 
care tocmai venise din Levant, să-l înlocuiască pe 
generalul Gamelin. L-am cunoscut pe Weygand când era 
mâna dreaptă a mareşalului Foch şi am admirat 
intervenţia  măiastră în bătălia Varşoviei împotriva 
invaziei bolşevice în Polonia, în august 1920 - un 
eveniment decisiv pentru Europa în acea vreme. El avea 
acum şaptezeci şi trei de ani, dar se spunea că era 
eficient şi viguros într-un grad foarte înalt. Ultimul ordin al 
generalului Gamelin (nr. 12), datat 19 mai ora 9.45 a.m. 
dădea indicaţia ca armatele din nord, în loc să se lase 
încercuite, trebuie să-şi croiască drum spre sud, la 
Somme, atacând diviziile Panzer care le tăiaseră 
comunicațiile. In acelaşi timp, Armata a doua şi a şasea, 
nou formată, trebuiau să atace spre nord, în direcţia 
Mezieres. Aceste ordine erau bune. Într-adevăr, ordinul de 
retragere al Armatei de nord spre sud era deja întârziat 
cu patru zile. De îndată ce gravitatea rupturii în centrul 
francez de la Sedan a devenit vizibilă, singura speranţă a 
armatelor din nord era marşul imediat spre Somme. Dar, 
sub conducerea generalului Billotte, acestea se retrăgeau 
treptat şi parţial spre Scheldt şi formau flancul defensiv 
din dreapta. Chiar şi acum mai era însă timp pentru 
marşul spre sud. 

Confuzia comandamentului din nord, aparenta 
paralizie a Armatei întâia franceze şi nesiguranța în 
legătură cu ce se întâmpla au provocat multe îngrijorări 
Cabinetului de Război. Toate acţiunile noastre erau 
liniştite şi calme, dar aveam o părere unită şi decisă, în 

spatele căreia era pasiune tăcută. Pe data de 19, am fost 
informaţi, la ora 4.30 p.m., că Lordul Gort „examina o 
posibilă retragere spre Dunkerque, dacă ar fi fost obligat 
s-o facă.” Ironside, care era C. I. G. S., nu putea accepta 
această propunere pentru că, la fel ca majoritatea dintre 
noi, prefera marşul spre nord. De aceea, l-am trimis la 
Lordul Gort cu instrucţiuni să îndrepte armata britanică 
într-o direcţie sud-vestică şi să-şi forţeze drum împotriva 
oricăror opoziții, ca să se unească cu francezii în sud, iar 
belgienilor trebuie să li se ceară să se conformeze acestei 
mişcări, cu alternativa că vom evacua cât mai multe 
trupe ale lor posibil, prin porturile canalului. Trebuia să i 
se spună că noi înşine vom informa guvernul francez în 
legătură cu ce s-a hotărât. In aceeaşi şedinţă a 
Cabinetului, l-am trimis pe Dill la Cartierul general al 
generalului Georges, cu care avusesem o linie de telefon 
directă. El avea să stea acolo timp de patru zile şi să ne 
spună tot ce putea afla. Contactele, chiar şi cu Lordul 
Gort, erau intermitente şi dificile, dar important era că 
exista aprovizionare şi muniții doar pentru patru zile. 

La şedinţa de dimineaţă a Cabinetului de război, din 
20 mai, am discutat din nou situația armatei noastre. 
Chiar presupunând o retragere cu succes, prin luptă, la 
Somme, am considerat că e posibil că mulţi să fie rupţi de 
ceilalţi şi împinşi înapoi spre mare. Este consemnat în 
stenograma şedinţei că: „Primul-ministru a luat în 
considerare, ca o măsură de precauţie, ca Amiralitatea să 
adune un număr mare de ambarcaţiuni mici care să fie 
pregătite să plece în porturile şi golfuleţele coastei 
franceze.” Amiralitatea a acţionat imediat în acest sens şi 
cu toată vigoarea, pe măsură ce treceau zilele şi situaţia 
devenea mai grea. Pe data de 20, controlul operaţional a 

fost încredinţat amiralului Ramsay, care comanda la 
Dover, iar în după-amiaza zilei de 20, conform ordinelor 
de la Londra, s-a ţinut la Dover o conferinţă a tuturor 
celor implicaţi, inclusiv reprezentanţi ai Ministerului 
Pescuitului, pentru a se analiza „evacuarea de urgență 
peste Canal a unor forțe foarte numeroase.” S-a 
planificat, dacă va fi nevoie, să se evacueze din Calais, 
Boulogne şi Dunkerque, în ritm de o mie de oameni din 
fiecare port în douăzeci şi patru de ore. De la Harwick la 
Weymouth, ofiţerilor de transport pe mare li s-a cerut să 
facă liste cu toate vasele potrivite, până la o mie de tone, 
şi s-a făcut o trecere în revistă a tuturor vaselor din 
porturile britanice. Aceste planuri pentru ceea ce se 
numea „operaţiunea Dynamo” s-au dovedit a fi salvarea 
armatei, zece zile mai târziu. 

Direcția loviturii germane devenea acum mai clară. 
Vehicole blindate şi divizii mecanizate continuau să 
curgă, prin spărtura frontului, spre Amiens şi Arras, cotind 
spre vest de-a lungul râului Somme, spre mare. În 
noaptea de 20, ei au intrat în Abberville, traversând şi 
tăind toate comunicațiile armatelor de nord. Aceste coase 
hidoase, fatale, întâmpinau puţină rezistenţă sau deloc, 
după ruptura frontului. Tancurile germane - temutele 
„Chars allemands” - alergau libere prin ţara deschisă şi, 
ajutate şi aprovizionate de un transport mecanic, înaintau 
cu patruzeci şi cinci - şaizeci de kilometri pe zi. Trecuseră 
prin zeci de oraşe şi sute de sate, fără cea mai mică 
opoziţie, ofiţerii lor uitându-se prin turela deschisă, 
făcând veseli locuitorilor semne cu mâna. Martori oculari 

vorbeau de mulţimi de prizonieri francezi care mărşăluiau 
alături de ei, unii purtându-şi încă armele care, din când 
în când, erau adunate şi sfărâmate sub tancuri. Am fost 
şocat de completul lor eşec în lupta cu blindatele 
germane care, cu câteva mii de vehicole, realizau 
distrugerea totală a unor armate puternice, precum şi de 
prăbuşirea rapidă a rezistenţei franceze, imediat după 
ruperea frontului de luptă. Intreaga mişcare germană se 
desfăşura pe principalele şosele, care păreau să nu fie 
blocate în niciun punct. 

Prima acţiune a lui Weygand a fost să ţină o 
consfătuire cu comandanții săi. Nu era nenatural faptul că 
a vrut să vadă el însuşi care era situaţia în nord şi astfel 
să ia legătura cu comandanții de acolo. Trebuie făcute 
excepţii pentru un general care preia conducerea în 
condiţiile crizei unei bătălii pierdute. Dar acum nu era 
timp. N-ar fi trebuit să renunţe la controalele la vârf şi să 
se implice în amânările şi dificultăţile mişcării de 
personal. Putem nota în amănunt ce a urmat. În 
dimineaţa zilei de 20, Weygand, instalat în locul lui 
Gamelin, a făcut aranjamente să viziteze armatele din 
nord pe data de 21. După ce a aflat că drumurile spre 
nord sunt tăiate de germani, a decis să zboare. Avionul lui 
a fost atacat şi obligat să aterizeze la Calais. Ora fixată 
pentru conferinţa lui la Ypres a trebuit să fie modificată la 
3 p.m., pe 21. Aici l-a întâlnit pe regele Leopold al Belgiei 
şi pe generalul Billotte. Lordul Gort, căruia nu i se 
comunicase ora şi locul, nu era prezent şi niciun ofiţer 
britanic nu era acolo. Regele a descris această conferinţă 
ca „patru ore de convorbiri confuze.” Se discuta 
coordonarea celor trei armate, executarea planului 
Weygand, iar dacă acesta eşua, retragerea britanicilor şi 

francezilor la Lys şi a belgienilor la Yser. La ora 7 p.m., 
generalul Weygand trebuia să plece. Lordul Gort a sosit 
abia noaptea, când a primit o relatare a celor discutate, 
din partea generalului Billotte. Weygand a plecat cu 
maşina la Calais, s-a îmbarcat pe un submarin spre 
Dieppe şi s-a întors la Paris. Billotte a plecat cu maşina să 
se ocupe de criza lui şi, după o oră, a murit într-o ciocnire. 
Astfel, totul era din nou în suspensie. 

Pe 21, Ironside s-a întors şi a raportat că Lordul 
Gort, când a primit instrucţiunile Cabinetului, a părut că 
se opune unui marş spre sud. Asta ar fi implicat o acţiune 
de ariergardă de la Scheldt, în acelaşi timp cu un atac 
într-o regiune deja puternic deţinută de formațiunile 
blindate şi mobile duşmane. Intr-o asemenea mişcare, 
trebuiau protejate ambele flancuri şi nici armata întâia 
franceză, nici belgienii nu ar fi fost capabili să se 
conforme unei asemenea manevre, dacă ea ar fi fost 
încercată. Ironside a adăugat că în înaltul comandament 
francez din nord domneşte confuzia, că generalul Billotte 
nu-şi îndeplinise în ultimele opt zile sarcinile de 
coordonare şi se părea că nu avea niciun fel de planuri, 
că cei din Forţa expediţionară britanică erau însufleţiţi şi 
nu au avut decât vreo cinci sute de pierderi în luptă. El a 
dat o descriere vie a stării şoselelor, încărcate de refugiaţi 
seceraţi de tirul avioanelor germane. O dusese şi el greu. 

In faţa Cabinetului de Război erau deci două 
alternative de temut. Prima, armata britanică să-şi facă 
drum spre sud şi spre Somme, cu orice preţ, cu sau fără 
cooperarea belgiană şi franceză, sarcină de care Lordul 
Gort se îndoia că ar putea reuşi; a doua, să se retragă 
spre Dunkerque şi să facă faţă unei evacuări pe mare, 
sub atacul aerian ostil, cu siguranţa de a pierde întreaga 

artilerie şi echipamentul, pe atunci atât de rar şi preţios. 
Era clar că erau riscuri mari pentru realizarea primei 
alternative, dar nu exista niciun motiv să nu se ia toate 
precauţiile şi să se facă pregătirile pentru evacuarea pe 
mare, în cazul când eşuează planul spre sud. Le-am 
propus colegilor să plec în Franţa ca să mă întâlnesc cu 
Raynaud şi Weygand şi să ajungem la o decizie. Dill urma 
să mă întâlnească acolo, la cartierul general al 
generalului Georges. 

Când am sosit la Paris, la 22 mai, era un nou 
amplasament. Gamelin dispăruse; Daladier plecase de pe 
scena războiului. Reynaud era atât prim-ministru cât şi 
ministru al Războiului. Cum înaintarea germană se 
îndrepta definit spre mare, Parisul nu era amenințat 
imediat. Grand-Quartier-Général era în continuare la 
Vincennes. Reynaud m-a dus acolo cu maşina, pe la 
amiază. În grădină, unele dintre figurile pe care le 
văzusem în jurul lui Gamelin - printre care un ofiţer de 
cavalerie foarte înalt - umblau posomorâţi în sus şi în jos. 
„C'est l'ancien regime”, a remarcat aghiotantul. Raynaud 
şi cu mine am fost conduşi în camera lui Weygand, apoi în 
camera hărților, unde erau marile hărţi ale 
Comandantului suprem. Weygand ne-a întâmpinat. In 
ciuda oboselii fizice şi a unei nopţi de călătorie, el era 
iute, vioi şi incisiv. A făcut asupra tuturor o impresie 
excelentă. Şi-a desfăşurat planul său de război. Nu era 
mulţumit cu un marş spre sud sau cu retragerea 
Armatelor din nord. Trebuiau să lovească spre sud-est din 
împrejurimile Cambrai şi Arras, în direcția generală spre 


433 


St. Quentin, luând astfel flancul diviziilor blindate 
germane, în prezent angajate în ceea ce el numea 
buzunarul St. Quentin-Amiens. Spatele lor, gândea el, va 
fi apărat de armata belgiană, care îi va acoperi spre est 
şi, dacă va fi nevoie, spre nord. Între timp, o nouă armată 
franceză sub conducerea generalului Frère, compusă din 
optsprezece-douăzeci de divizii scoase din Alsacia, de pe 
Linia Maginot, din Africa şi din orice altă parte, avea să 
formeze un front de-a lungul râului Somme. Aripa ei 
stângă va înainta prin Amiens şi Arras şi astfel, prin 
eforturi susţinute, vor stabili contactul cu armatele din 
nord. Blindatele duşmane trebuiesc ţinute sub o presiune 
continuă. „Diviziilor Panzer, a spus Weygand, nu trebuie 
să li se permită să păstreze iniţiativa”. Toate ordinele 
necesare fuseseră date, în măsura în care se puteau da 
ordine. Ni s-a spus acum că generalul Billotte, căruia îi 
împărtăşise tot planul, tocmai fusese ucis în accidentul cu 
maşina. Dill şi cu mine eram de acord că nu aveam de 
ales şi nicio altă soluţie decât să acceptăm planul. Eu am 
subliniat faptul că „era indispensabil să se redeschidă 
comunicațiile între armatele din nord şi cele din sud, prin 
Arras”. Am explicat că Lordul Gort, în timp ce mergea 
spre sud, trebuia să se menţină şi spre coastă. Pentru a 
ne asigura că nu se vor face greşeli în cete stabilite, eu 
însumi am dictat un rezumat al deciziei şi i l-am arătat lui 
Weygand, care a fost de acord. Am informat şi Cabinetul 
şi am transmis ştirea Lordului Gort. 

Se va vedea că noul plan al lui Weygand nu diferea 
decât ca accent faţă de Instrucţiunea numărul 12 a 
generalului Gamelin. Nici nu era în neconcordanţă cu 
vehementa opinie exprimată de Cabinetul de Război în 
19. Armatele din nord aveau să-şi facă drum spre sud 

printr-o acţiune ofensivă, distrugând, dacă era posibil, 
incursiunea blindatelor. Acestea aveau să fie întâmpinate 
de un atac prin Amiens, realizat de sub conducerea 
generalului Frère. Acest lucru va fi foarte important dacă 
se va realiza, n particular, m-am plâns lui Raynaud că 
Gort a fost lăsat complet fără ordine timp de patru zile 
consecutiv. Chiar după ce Weygand a preluat 
conducerea, s-au pierdut trei zile cu luarea deciziilor. 
Schimbarea în comanda supremă era justă. Amânarea ce 
a rezultat, a fost însă rea. 

În absenţa unei conduceri supreme a războiului, 
evenimentele şi duşmanul şi-au asumat controlul. O mică 
bătălie pierdută s-a dus de către britanici în apropiere de 
Arras, între 21 şi 23, dar blindatele duşmane, unele dintre 
ele comandate de un general Rommel, erau prea 
puternice. Până acum, generalul Weygand contase pe 
armata generalului Frère care să înainteze spre nord, spre 
Amiens, Albert şi Peronne. Dar, de fapt, el nu făcuse 
progrese vizibile şi abia o forma şi o aduna. 

Situaţia în seara de 22 mai 

În Cabinet şi în înaltele cercuri militare existau 
sentimente foarte puternice cu privire la capacitățile şi 
cunoştinţele strategice ale Lordului Dill, care din 23 
aprilie fusese şef adjunct al Statului Major Imperial, şi 
care ar trebui să-şi găsească deplina lor folosire prin 


436 


numirea lui ca principal consilier al armatei. Nimeni nu se 
putea îndoi că, din punct de vedere profesional, era mult 
superior lui Ironside. 

In timp ce lupta nefericită se apropia de culme, eu şi 
colegii mei doream ca Sir John Dill să devină şeful Statului 
Major Imperial. Alesesem şi un Comandant şef al Insulei 
Britanice, în caz că am fi invadaţi. Noaptea târziu, în 25 
mai, Ironside, Dill, Ismay, eu şi încă unul sau doi, 
încercam, în camera mea de la Amiralitate, să apreciem 
situaţia. Generalul Ironside a propus în mod voluntar ca el 
să numai fie şeful Statului Major Imperial şi s-a declarat 
dornic să comande Forţele interne britanice. Având în 
vedere ce sarcină nepromiţătoare implica pe atunci o 
asemenea comandă, se bănuia că aceasta era o ofertă 
curajoasă şi altruistă. De aceea, am acceptat propunerea 
generalului lronside; iar înaltele titluri şi onoruri care i s- 
au conferit mai târziu, au provenit din aprecierea mea 
faţă de comportarea lui în acest moment al situaţiei 
noastre. Sir John Dill a devenit, la 27 mai, şeful Statului 
Major Imperial. Schimbările au fost în general socotite 
potrivite momentului. 

Capitolul Il! 
MARŞUL SPRE MARE 


Acum, putem trece în revistă desfăşurarea acestei 
memorabile bătălii până în acest moment. 

Doar Hitler fusese pregătit să violeze neutralitatea 
Belgiei şi Olandei. Belgia nu a vrut să-i invite pe Aliați 
până nu a fost ea însăşi atacată. De aceea, iniţiativa 
militară era de partea lui Hitler. La 10 mai, el a dat 
lovitura. Primul grup de armată, cu britanicii în centru, în 
loc să stea în spatele fortificațiilor lor, au sărit înainte în 
Belgia, într-o inutilă misiune de salvare, pentru că era 
întârziată, în concordanţă cu planul D” al generalului 
Gamelin. Francezii lăsaseră deschiderea din faţa munţilor 
Ardeni prost fortificată şi slab păzită. O pătrundere de 
blindate pe o scară necunoscută în război a rupt centrul 
liniei armatelor franceze şi, în patruzeci şi opt de ore, a 
ameninţat să taie toate comunicațiile armatelor din nord 
cu cele din sud şi de lângă mare. Cel mai târziu în 14, 
înaltul Comandament francez ar fi trebuit să dea ordin 
categoric acestor armate să se retragă total şi cu mare 
viteză, acceptând nu doar riscuri ci şi pierderi masive de 
materiel Acest punct de vedere, în realismul său brutal, 
nu a fost luat în considerare de generalul Gamelin. 
Comandantul francez al grupului de armate din nord, 
Billotte, era incapabil să ia el însuşi deciziile necesare, în 


27 Vezi cartea |, cap. XIX. 

toate armatele, amenințate din aripa stângă, domnea 
confuzia. 

Când au simţit puterea superioară a duşmanului, au 
dat înapoi. Cum mişcarea de ocolire a luat-o în dreapta 
lor, au format un flanc defensiv. Dacă ar fi pornit înapoi, 
în 14, ar fi putut să se afle pe vechea lor linie în 17 şi ar fi 
avut şansa să-şi găsească drumul de ieşire. Au fost 
pierdute cel puţin trei zile decisive. După data de 17, 
Cabinetul de Război britanic a văzut clar că doar un marş 
imediat, prin luptă, spre sud, ar putea salva armata 
britanică. Cabinetul era hotărât să-şi susţină punctul de 
vedere faţă de guvernul francez şi de generalul Gamelin, 
dar propriul lor comandant, Lordul Gort, se îndoia de 
posibilitatea de a dezangaja fronturile de luptă şi, mai 
mult, de a le străpunge. In data de 19, generalul Gamelin 
a fost eliberat din funcţie şi Weygand a preluat 
conducerea în locul lui. Acea „Instruction No. 12”, ultimul 
lui ordin, deşi întârziat cu cinci zile, era corect în principiu 
şi în conformitate cu principalele concluzii ale Cabinetului 
de Război britanic şi ale şefilor de Stat Major. Schimbările 
în Comandamentul Suprem, sau lipsa de comandă, au 
dus la încă o amânare de trei zile. Planul curajos pe care 
generalul Weygand l-a propus după ce a vizitat armatele 
din nord, nu era decât o schemă pe hârtie. În esenţă, era 
tot planul lui Gamelin, devenit însă mai lipsit de speranţă 
din cauza întârzierii. În dilema oribilă care se prezenta 
acum, noi am acceptat planul Weygand şi am făcut 
eforturi loiale şi persistente, deşi ineficiente acum, de a-l 
duce la îndeplinire, până în 25, când toate comunicațiile 
fiind tăiate, contraatacul nostru slab a fost respins, 
ducând la pierderea Arrasului şi la ruperea frontului 
belgian, regele Leopold fiind gata să capituleze; orice 

speranţă de scăpare spre sud a dispărut. Rămânea doar 
marea. Vom putea oare ajunge la ea, sau vom fi 
înconjurați şi distruşi în câmp deschis? În orice caz, 
întreaga noastră artilerie şi echipamentul armatei 
noastre, de neînlocuit multe luni, trebuia pierdut. Dar ce 
însemna asta pe lângă salvarea armatei, pe nucleul şi 
structura căreia Britania îşi putea edifica armatele 
viitorului? Lordul Gort, care din 25 încolo a simţit că 
evacuarea pe mare era singura noastră şansă, a pornit 
acum la formarea unui cap de pod în jurul Dunkerqueului 
şi să lupte ca să ajungă acolo cu forţa pe care o mai avea. 
Era nevoie de toată disciplina britanică şi de calităţile 
comandanților, care îi includeau pe Brooke, Alexander şi 
Montgomery. S-a făcut tot ce era omeneşte posibil. Dar 
va fi oare de-ajuns? 

Acum, trebuie examinat un episod foarte disputat. 
Generalul Halder, şeful Statului Major german, a declarat 
că, în acest moment, Hitler a făcut singura lui intervenție 
personală, directă, în luptă. Conform acestei autorități, el 
a devenit „alarmat în legătură cu formațiunile blindate, 
pentru că erau în pericol considerabil într-o regiune 
dificilă, întreţesută de canale, fără a fi capabile să obţină 
rezultate vitale”. El avea sentimentul că nu putea 
sacrifica forţe blindate în mod inutil, întrucât erau 
esenţiale celei de a doua etape a campaniei. El credea, 
fără îndoială, că superioritatea lui aeriană va fi suficientă 
pentru a împiedica o evacuare masivă pe mare. De 
aceea, după cum relatează Halder, el a trimis prin 
Brauchitsch un mesaj prin care ordona ca „formațiunile 

blindate să fie oprite, iar vârfurile chiar retrase”. Astfel, 
afirmă Halder, s-a deschis drumul spre Dunkerque pentru 
armatele britanice. Oricum, noi am interceptat un mesaj 
trimis necifrat la 11.45 a.m., în 24 mai, în sensul că 
înaintarea în direcţia Dunkerque trebuia să nu mai fie 
continuată deocamdată. Halder afirmă că el a refuzat, în 
numele Cartierului General Suprem al Armatei (O. K. W.), 
să se amestece în mişcarea grupului de armată a lui 
Rundstedt, care avea ordine clare să împiedice duşmanul 
să ajungă la coastă. Cu cât succesul era mai rapid şi mai 
complet, argumenta el, cu atât mai uşor ar fi fost mai 
târziu să se recupereze pierderea unor tancuri. 
Controversa s-a încheiat cu un ordin definitiv al lui 
Hitler, la care acesta a adăugat că se va asigura de 
executarea ordinului trimițând pe front ofiţeri de legătură 
personală. „N-am putut niciodată să înţeleg, a spus 
generalul Halder, cum de a conceput Hitler ideea 
existenţei unui pericol pentru formațiunile blindate. 
Probabil că Keitel, care fost mult timp în Flandra în primul 
război mondial, i-a insuflat acestei idei cu poveştile lui”. 
Alţi generali germani au spus cam acelaşi lucru şi 
chiar au sugerat că ordinul lui Hitler a fost inspirat de un 
motiv politic, ca să-şi îmbunătăţească şansele unei păci 
cu Anglia după înfrângerea Franţei. Ulterior, au ieşit la 
lumină dovezi documentare autentice, sub forma 
jurnalului real al cartierului general al lui Rundstedt scris 
la vremea respectivă. Acesta spune o altă istorie. La 
miezul nopţii de 23, au venit ordine de la Brauchitsch de 
la O. K. W., care confirmau că Armata a patra trebuia să 
rămână, sub conducerea lui Rundstedt, pentru „ultimul 
act” al „luptei de încercuire”. A doua zi dimineaţa, Hitler l- 
a vizitat pe Rundstedt care i-a arătat că divizia lui de 

blindate, care a ajuns atât de departe şi atât de repede, 
era mult redusă ca forţă şi avea nevoie de o pauză, ca să 
se reorganizeze şi să-şi recapete echilibrul pentru lovitura 
finală împotriva unui duşman care, afirmă jurnalul statului 
lui major, „luptă cu extraordinară tenacitate”. In plus, 
Rundstedt prevedea posibilitatea unor atacuri asupra 
forţelor lui larg dispersate, dinspre nord şi dinspre sud; de 
fapt era vorba de planul lui Weygand, care, dacă ar fi fost 
realizat, ar fi constituit o contralovitură clară a Aliaților. 
Hitler „a fost de acord în totalitate”. El s-a oprit de 
asemeni asupra necesităţii supreme de a conserva forţele 
blindate pentru operaţiunile viitoare. Totuşi, foarte 
devreme în ziua de 25, a sosit o nouă directivă de la 
Brauchitsch, care, în calitate de comandant şef, ordona 
continuarea înaintării blindatelor. Rundstedt, întărit de 
acordul verbal al lui Hitler, nu a fost de acord. El nu a 
transmis ordinul comandantului Armatei a patra, Kluge, 
căruia i s-a spus să continue să cruţe forţele diviziilor 
Panzer. Kluge a protestat faţă de amânare, dar abia a 
doua zi, în 26, Rundstedt i-a dat mână liberă, deşi chiar şi 
atunci a adăugat că Dunkerque în sine încă nu trebuia 
luat cu asalt. Jurnalul înregistrează că Armata a patra a 
protestat faţă de această restricţie, iar şeful de Stat Major 
a telefonat în ziua de 27: 


Tabloul porturilor de la Canal se prezintă 
astfel: Vase mari se apropie de chei, se lasă scările, 
iar oamenii se îngrămădesc pe vase. Toate 
materialele sunt lăsate în urmă. Dar nu suntem 
bucuroşi că o să-i întâlnim din nou pe aceşti oameni, 
echipați şi luptând împotriva noastră. 

Este deci sigur că blindatele au fost reţinute; iar 
acest lucru a fost făcut nu la iniţiativa lui Hitler ci a lui 
Rundstedt. Rundstedt avea probabil motive pentru 
punctul lui de vedere, atât în ce priveşte situaţia 
blindatelor cât şi a bătăliei în general, dar ar fi trebuit să 
asculte de ordinele oficiale ale Comandamentului 
armatei, sau măcar să le comunice lui Hitler în timpul 
conversatiei. În rândul comandanților germani, se acceptă 
în general că s-a pierdut o mare ocazie. 

A mai existat totuşi o cauză anume care afecta 
blindatele germane în acel punct decisiv. După ce au 
ajuns la mare lângă Abbeville, în noaptea de 20, 
coloanele blindate şi motorizate germane din frunte s-au 
mişcat spre nord, de-a lungul coastei, spre Boulogne, 
Calais şi Dunkerque, cu intenția vădită de a tăia orice 
scăpare pe mare. Această regiune îmi era clară în minte 
din războiul anterior, când am menţinut brigada mobilă 
de marină să opereze de la Dunkerque împotriva 
flancurilor şi spatelui armatelor germane care înaintau 
spre Paris. Nu trebuia deci să aflu despre sistemul de 
inundare dintre Calais şi Dunkerque sau despre 
semnificaţia fortificaţiei de apă Gravelines. Stăvilarele 
fuseseră deja deschise şi, cu fiecare zi, apa se răspândea, 
oferind protecţie dinspre sud liniei noastre de retragere. 
Apărarea oraşelor Boulogne şi în special Calais se baza pe 
o situaţie confuză şi, imediat, au fost trimise garnizoane 
din Anglia. Boulogne, izolat şi atacat la 22 mai, a fost 
apărat de două batalioane din Gărzi şi de una dintre 
puţinele noastre baterii antitanc, precum şi de ceva trupe 

franceze. După treizeci şi şase de ore de rezistenţă, s-a 
raportat că nu mai poate fi susţinută lupta şi am consimţit 
ca rămăşiţele garnizoanei, inclusiv francezii, să fie luaţi 
pe mare. Cei din Gardă au fost îmbarcaţi pe opt 
distrugătoare, în noaptea de 23-24 mai, cu o pierdere de 
doar 200 oameni. Francezii au continuat lupta în citadelă 
până în dimineaţa zilei de 25. Eu am regretat evacuarea 
noastră. 

Cu câteva zile înainte, am pus apărarea porturilor 
Canalului direct sub conducerea şefului Statului Major 
Imperial, cu care eram în contact permanent. Acum am 
hotărât că oraşul Calais trebuia apărat până la moarte şi 
că nu trebuia permisă nicio evacuare pe mare a 
garnizoanei formate dintr-un batalion din Brigada de 
puşcaşi, unul din „A 60-a Puşcaşi”, din brigada de Puşcaşi 
Regina Victoria, bateria antitanc 229 şi un batalion din 
Regimentul regal de tancuri cu douăzeci şi unu de tancuri 
uşoare şi douăzeci şi şapte grele, precum şi de un număr 
egal de francezi. Era deci dureros să sacrificăm aceste 
splendide trupe instruite, din care aveam atât de puţine, 
pentru avantajul îndoielnic de a câştiga două sau poate 
trei zile şi pentru nişte foloase nesigure ce ar fi putut fi 
obţinute de pe urma acestei zile. Ministrul Războiului şi C. 
|. G. S. au fost de acord cu această măsură dură. Decizia 
finală de a nu elibera garnizoana a fost luată în seara de 
26 mai. Până atunci, distrugătoarele au fost ţinute 
pregătite. Eden şi Ironside erau cu mine la Amiralitate. 
Noi trei am ieşit de la cinci la 9 p.m. cu hotărârea luată. 
Era implicat însăşi regimentul lui Eden, în care el a făcut 
armata şi a luptat în războiul trecut. Omul trebuie să 
mănânce şi să bea chiar şi în război, dar n-am putut să nu 
mă simt fizic îngreţoşat în timp ce stăteam tăcuţi la masă. 

Calais era cheia. Multe alte cauze puteau împiedica 
eliberarea Dunkerqueului, dar este sigur că cele trei zile 
câştigate prin apărarea oraşului Calais au permis 
apărarea fortificaţiei de apă Gravelines şi că, fără asta, 
chiar şi în ciuda ezitărilor lui Hitler şi a ordinelor lui 
Rundstedt, toţi ar fi fost încercuiți şi pierduţi. 

Peste toate acestea, a căzut acum o catastrofă 
simplificatoare. Germanii, care până acum nu presaseră 
prea sever frontul belgian, au rupt la 24 mai liniile 
belgiene de ambele părți la Courtrai, aflat la doar 
patruzeci şi cinci de kilometri de Ostend şi Dunkerque. 
Regele belgienilor a considerat curând că situația e fără 
speranță şi s-a pregătit de capitulare. 

In seara zilei de 25, Lordul Gort a luat o decizie 
vitală. Ordinele lui urmăreau în continuare planul lui 
Weygand, al unui atac în sud spre Cambrai, în care 
trebuiau să fie folosite diviziile a cincea şi a cincizecea, 
împreună cu francezii. Atacul promis de francezi dinspre 
nord, de la Somme, nu dădea semne de realitate. Ultimii 
apărători de la Boulogne fuseseră evacuaţi. Calais încă 
mai rezista. Gort a abandonat acum planul Weygand. 
După părerea lui, nu mai era speranţă pentru un marş 
spre sud şi spre Somme. In plus, în acest moment, 
prăbuşirea apărării belgiene şi ruptura frontului în nord 
crea un nou pericol dominant în sine. Încrezător în 
virtutea sa militară şi convins de completa distrugere a 
oricărui control, fie din partea guvernelor britanic sau 
francez, fie din partea comandamentului suprem francez, 
Gort a hotărât să abandoneze atacul spre sud, să închidă 

breşa pe care o capitulare belgiană era gata să o producă 
în nord şi să pornească spre mare. In acel moment, acolo 
era singura speranţă de a salva ceva de distrugere sau 
predare. La ora 6 p.m., a ordonat diviziilor a cincea şi a 
cincizecea să se alăture Corpului II britanic ca să umple 
ruptura iminentă a frontului belgian. El l-a informat pe 
generalul Blanchard, care îi urmase lui Billotte la 
comanda Grupului întâi Armată, despre decizia lui; 
ofiţerul, cunoscând forţa evenimentelor, a dat la 11.30 
p.m. ordin de retragere pe o linie în spatele canalului Lys, 
la vest de Lille, cu scopul de a forma un cap de pod în 
jurul  Dunkerqueului. Devreme, în 26 mai, Gort şi 
Blanchard îşi elaborau planul de retragere spre coastă. 
Cum Armata întâia franceză avea de mers mai mult, 
primele mişcări în noaptea de 26-27 trebuiau să fie 
pregătitoare, iar ariergarda Corpurilor britanice de armată 
| şi Il urma să rămână pe fortificațiile frontierei până în 
noaptea de 27-28. În toate acestea, Lordul Gort a acţionat 
pe propria lui răspundere. Dar deja noi, acasă, cu un 
unghi de informaţii cumva diferit, ajunseserăm la aceeaşi 
concluzie. În 26, o telegramă a Ministerului de Război 
aproba comportarea lui şi îl autoriza să acţioneze spre 
coastă, în legătură cu armatele franceză şi belgiană. 
Adunarea de urgenţă, pe scară mare, a vaselor navale de 
toate felurile şi mărimile era deja în plină desfăşurare. 
Între timp, organizarea capetelor de pod de la 
Dunkerque se desfăşura. Francezii aveau să ţină frontul 
între Gravelines şi Bergues, iar britanicii de-a lungul 
canalului, de la Furnes la Newport şi la mare. Diversele 
grupuri şi fragmente din toate armele, care soseau din 
ambele direcții, erau încorporate în această linie. 
Confirmând ordinele din 26, Lordul Gort a primit o 

telegramă de la Ministerul Războiului, expediată la ora 1 
p.m. în 27, în care i se spunea că sarcina lui de acum 
încolo era să „evacueze maximum de forţe posibil”. Eu îl 
informasem pe domnul Reynaud cu o zi înainte că politica 
noastră urmărea evacuarea Forţei Expediţionare britanice 

şi îi cerusem să dea ordine corespunzătoare. Ruptura în 
comunicaţii era însă atât de mare, încât la ora 2 p.m., în 
27, comandantul Armatei întâia franceze a dat ordin 
corpurilor sale de armată că: „Bătălia se va da fără 
retragere, pe poziţia Lys.” Patru divizii britanice şi 
întreaga Armată întâia franceză erau acum în mare 
pericol de a fi încercuite în jurul oraşului Lille. Cele două 
braţe ale mişcării germane de încercuire se străduiau să-i 
includă în cleştele lor. Acesta era totuşi unul dintre acele 
rare dar decisive momente când transportul mecanic îşi 
exercită drepturile. Când Gort a dat ordinul, toate cele 
patru divizii au venit înapoi cu surprinzătoare viteză, 
aproape într-o noapte. Între timp, prin luptă susţinută în 
ambele părţi ale coridorului, armata britanică ţinea 
deschis drumul spre mare. Ghearele cleştelui, întârziate 
de Divizia doua şi ţinute sub control de divizia cincea, s- 
au întâlnit în noaptea de 29 mai, într-o manieră similară 
cu marea operaţiune rusă în jurul Stalingradului, în 1942. 
Cursa avusese nevoie de două zile şi jumătate ca să se 
închidă, iar în acest timp, diviziile britanice şi o mare 
parte a Armatei Întâia franceze, în afara Corpului V care a 
fost pierdut, s-au retras în bună ordine prin deschizătură, 
în ciuda faptului că francezii aveau doar transport cu cai 
şi drumul principal spre Dunkerque era deja tăiat iar 
drumurile secundare erau pline de trupe în retragere, 
lungi trenuri de transport şi multe mii de refugiaţi. 

Întrebarea privind capacitatea noastră de a continua 
lupta singuri, pe care i-am cerut domnului Chamberlain să 

o examineze cu alţi miniştri în urmă cu zece zile, mi-a fost 
pusă acum mie, oficial, de către consilierii noştri militari. 
Am schiţat problema intenţionat în termeni care, deşi 
dădeau o direcţionare, dădeau posibilitate şefilor de Stat 
Major să-şi exprime, părerea, oricare ar fi fost aceasta. 
Ştiam dinainte că erau absolut hotărâți; dar e bine să 
existe înregistrări scrise ale unor asemenea decizii. În 
plus, voiam să pot asigura Parlamentul că hotărârea 
noastră era susţinută de părerile unor profesionişti. 
lată aici problema şi răspunsul: 


1. Am revăzut raportul nostru despre 
„Strategia britanică într-o anumită eventualitate” în 
lumina următorilor termeni de referinţă remişi nouă 
de primul-ministru: 

„În eventualitatea că Franţa este în 
imposibilitate de a participa la război şi devine 
neutră, că germanii îşi vor menţine poziţiile actuale 
iar armata belgiană va fi obligată să capituleze după 
ce va ajuta Forţa Expediţionară britanică să ajungă 
la coastă; în eventualitatea când Britania ar fi pusă 
în situaţia de a se afla în întregime la bunul plac al 
Germaniei prin dezarmare, preluarea bazelor navale 
din Orkney, etc. Care sunt perspectivele noastre de 
a continua războiul singuri împotriva Germaniei şi 
probabil a Italiei? Marina şi forţele aeriene ne pot da 
speranţe rezonabile de a împiedica o invadare 
serioasă, iar forţele adunate pe Insulă pot oare să 
facă faţă raidurilor aeriene în condiţiile unor 
detaşamente nu mai mari de 10 000 de oameni, 
ştiind că o prelungire a rezistenţei britanice ar putea 
fi foarte periculoasă pentru Germania, angajată în 

stăpânirea întregii Europe?” 

2. Concluziile noastre sunt conţinute în 
următoarele paragrafe: 

3. Atât timp cât avem o Forţă aeriană proprie, 
Marina şi Forţa noastră aeriană împreună ar trebui 
să fie capabile să împiedice Germania să realizeze o 
invadare serioasă pe mare a acestei ţări. 

4. Presupunând că Germania obţine totală 
superioritate în aer, considerăm că Marina ar putea 
retine o invazie un anumit timp, dar nu o perioadă 
nedefinită. 

5. Dacă Germania încearcă o invazie şi Marina 
nu e capabilă să o oprească iar Forţa noastră 
Aeriană dispare, fortificațiile noastre de coastă şi de 
pe plaje ar putea împiedica tancurile şi infanteria 
germană să pună piciorul pe malurile noastre. În 
condiţiile de mai sus, forţele noastre terestre nu ar 
fi însă suficiente pentru a face faţă unei invazii 
serioase. 

6. Problema cheie este superioritatea aeriană. 
Odată ce Germania atinge acest lucru, ea poate 
încerca să subjuge această ţară doar prin atacuri 
aeriene. 

7. Germania n-ar putea să atingă 
superioritatea aeriană decât dacă ar putea distruge 
Forţa noastră aeriană şi industria de avioane, din 
care o parte vitală este concentrată la Coventry şi 
Birmingham. 

8. Atacurile asupra fabricilor de avioane ar fi 
făcute ziua sau noaptea. Considerăm că ziua ar 
trebui să fim în stare să provocăm atâtea pierderi 
duşmanului încât să evităm să suferim daune 

serioase. Totuşi, orice am face în privinţa măsurilor 
defensive - şi mergem înainte cu acestea cu toată 
viteza - nu putem fi siguri de protejarea marilor 
centre industriale, de care depinde industria noastră 
de avioane, împotriva daunelor materiale serioase 
provocate de atacurile de noapte. Duşmanul n-ar 
avea nevoie să folosească bombardamentul de 
precizie pentru a obţine acest efect. 

9. Dacă atacurile reuşesc să elimine industria 
de Avioane, totul depinde nu doar de daunele 
materiale suferite prin bombardare ci şi de efectul 
moral asupra muncitorilor şi de hotărârea lor de a 
continua în faţa panicei totale şi a distrugerii. 

10. Dacă duşmanul efectuează atacuri de 
noapte asupra industriei noastre de avioane, 
probabil că ar realiza asemenea daune materiale şi 
morale în regiunea industrială încât munca s-ar opri. 

11. Trebuie reţinut că, numeric, germanii au o 
superioritate de patru la unu. În plus, fabricile de 
avioane germane sunt bine dispersate şi relativ 
inaccesibile. 

12. Pe de altă parte, atâta timp cât avem o 
forță de bombardament contraofensivă, putem 
realiza atacuri similare asupra centrelor industriale 
germane şi, prin efecte morale şi materiale, să le 
aducem parţial la stagnare. 

13. Ca să rezumăm, concluzia noastră este că 
Germania are majoritatea atuurilor, dar adevăratul 
test este dacă moralul combatanţilor şi al populaţiei 
civile va contrabalansa avantajele numerice şi 
materiale de care se bucură Germania. Noi credem 
că da. 

Acest raport, care bineînţeles că era scris în cel mai 
întunecat moment dinainte de evacuarea de la 
Dunkerque, era semnat nu doar de cei trei şefi de Stat 
Major, Newall, Pound şi Ironside ci şi de cei trei adjuncţi, 
Dill, Philips şi Peirse. Citindu-l, după ani de zile, trebuie să 
recunosc că era grav şi întunecat. Dar Cabinetul de 
Război şi ceilalţi câţiva miniştri care l-au văzut, au fost 
toţi într-un gând. Nu încăpeau discuţii. Cu inima şi cu 
sufletul, eram cu toţii împreună. 

În interior am emis următorul apel general: 


(Strict confidenţial) 
28. V. 40 

În aceste zile întunecate, primul-ministru ar fi 
recunoscător dacă toţi colegii din guvern, precum şi 
oficialităţile importante, ar menţine un moral ridicat în 
cercurile lor; fără să  minimalizeze gravitatea 
evenimentelor, dar arătând încredere în capacitatea şi 
hotărârea noastră de neclintit de a continua războiul până 
vom înfrânge voinţa duşmanului de a aduce sub 
dominaţia sa întreaga Europă. 

Nu trebuie tolerată ideea că Franţa va face o pace 
separată; dar, orice s-ar întâmpla pe continent, noi nu ne 
putem îndoi de datoria noastră şi ne vom folosi cu 
siguranţă toată puterea pentru a ne apăra Insula, Imperiul 
şi cauza noastră. 

În primele ore ale zilei de 28, armata belgiană s-a 
predat. Lordul Gort a primit vestea oficială în legătură cu 

aceasta doar cu o oră înaintea evenimentului, dar 
prăbuşirea fusese prevăzută cu trei zile înainte şi, într-un 
fel sau altul, breşa fusese închisă. Toată ziua aceea, 
salvarea armatei britanice a fost în cumpănă. Pe front, de 
la Comines la Ypres şi de acolo spre mare, cu faţa spre 
sud şi încercând să acopere breşa belgiană, generalul 
Brooke şi Corpul al doilea dădeau o luptă magnifică, dar 
belgienii s-au retras spre nord şi apoi au capitulat, iar 
breşa se lărgise fără putinţă de a mai fi închisă. Lovitura 
germană între armatele britanică şi belgiană nu putea fi 
oprită, dar consecinţa ei fatală, o întoarcere în interior pe 
Yser, care ar fi făcut ca duşmanul să ajungă la plajă, în 
spatele trupelor noastre aflate în luptă, a fost prevăzută şi 
înlăturată. 

Germanii au suferit o respingere sângeroasă tot 
timpul. Doar la şase kilometri în spatele frontului de luptă 
al lui Brooke, mari mase de transport şi de trupe se 
scurgeau spre capul de pod în curs de formare de la 
Dunqerque şi erau amplasate în fortificaţii cu improvizații 
îndemânatice. Până în 29, o mare parte a Forţelor 
Expediţionare britanice ajunseseră în perimetru şi, în 
acest timp, măsurile navale de evacuare începeau să-şi 
atingă efectul complet. La 30 mai, Cartierul general a 
raportat că toate diviziile britanice, sau rămăşiţele lor, 
sosiseră acasă. 

Mai mult de jumătate din Armata întâia franceză şi-a 
croit drum spre Dunkerque iar marea majoritate a fost 
îmbarcată în siguranţă. Dar linia de retragere a cel puţin 
cinci divizii a fost tăiată de mişcarea cleştelui german la 
vest de Lille. Francezii au luptat la Lille pe fronturi tot mai 
restrânse, împotriva unei presiuni crescânde, până în 
seara de 31, când, din lipsă de alimente şi cu muniţia 

epuizată, au fost nevoiţi să se predea. Astfel, circa 
cincizeci de mii de oameni au căzut în mâinile germanilor. 
Aceşti francezi, sub conducerea curajoasă a generalului 
Moulinié au reţinut timp de patru zile hotărâtoare, nu mai 
puţin de şapte divizii germane, care altfel s-ar fi putut 
alătura asaltului din perimetrul Dunkerque. Aceasta a fost 
o splendidă contribuţie la salvarea camarazilor lor mai 
norocoşi şi a Forţelor Expediţionare britanice... 

Era pentru mine o experiență dură să port o 
răspundere generală atât de grea, să urmăresc în aceste 
zile cu priviri rapide această dramă care nu putea fi 
controlată, iar intervenţia putea face mai mult rău decât 
bine. Nu încape îndoială că, urmând cu toată loialitatea 
planul lui Weygand de retragere spre Somme, atât cât am 
făcut-o, situaţia aviatică, şi aşa gravă, s-a agravat şi mai 
mult. Dar decizia lui Gort, pe care am acceptat-o imediat, 
de a abandona planul Weygand şi a se îndrepta spre 
mare, a fost executată cu îndemânare măiastră şi va fi 
privită ca un episod strălucit în analele militare britanice. 

Capitolul IV 
EVACUAREA DE LA 
DUNKERQUE 


Era marţi 28 mai, iar eu nu mai participasem la 
Cameră până în acea zi. N-aş fi obţinut niciun avantaj 
printr-o nouă declaraţie în acest interval şi nici membrii 
Camerei nu-şi exprimaseră vreo dorinţă în acest sens. Dar 
toată lumea îşi dădea seama că soarta armatei noastre, şi 
poate chiar mai mult de atât, s-ar fi putut decide înainte 

de sfârşitul săptămânii. „Camera, am spus, trebuie să se 
pregătească de veşti dure şi grele. Trebuie doar să adaug 
că nimic din ce se poate întâmpla în această bătălie nu ne 
poate elibera de datoria noastră de a apăra cauza lumii 
căreia ne-am dedicat; nici nu trebuie să ne distrugă 
încrederea în puterea noastră de a ne croi drum, ca şi în 
alte ocazii din istoria noastră, prin dezastru şi durere, 
până la înfrângerea definitivă a duşmanilor noştri”. De la 
formarea guvernului, nu mai văzusem pe numeroşi colegi 
ai mei din afara Cabinetului de Război decât individual şi 
am considerat potrivit să am o întâlnire în sala mea din 
Camera Comunelor cu toţi miniştrii în afara celor ce erau 
membri în Cabinetul de Război. Eram poate douăzeci şi 
cinci în jurul mesei. Am descris cursul evenimentelor şi le- 
am arătat clar cum stăteam şi tot ce era în cumpănă. 
Apoi, am spus ca din întâmplare şi fără să tratez 
problema ca un punct cu semnificaţie specială: 

„Desigur că, orice s-ar întâmpla la Dunkerque, noi 
vom continua să luptăm.” 

A avut loc o demonstraţie care, având în vedere 
caracterul adunării - politicienii cu experienţă şi 
parlamentarii care, înainte de război, reprezentau toate 
punctele de vedere diferite, bune sau rele, m-a surprins. 
Un număr mare dintre ei au sărit de la masă şi au venit la 
scaunul meu alergând, ţipând şi bătându-mă uşor pe 
spate. Nu încape îndoială că dacă, în acea situaţie, aş fi 
ezitat în conducerea naţiunii, aş fi fost aruncat afară din 
biroul meu. Sunt sigur că fiecare ministru era gata mai 
curând să moară cu întreaga familie şi cu bunurile 
distruse, decât să cedeze. In acest sens, ei reprezentau 
Camera Comunelor şi aproape întregul popor, îmi revenea 
mie, în zilele şi lunile următoare, să exprim sentimentele 

lor în ocazii potrivite. Asta puteam s-o fac, pentru că 
acestea erau şi sentimentele mele. Era o strălucire albă, 
copleşitoare, sublimă, care străbătea Insula noastră de la 
un capăt la altul. 

S-au scris relatări corecte şi excelente despre 
evacuarea armatelor britanice şi franceze din Dunkerque. 
Incă din 20, adunarea de vase şi mici ambarcaţiuni se 
desfăşura sub controlul amiralului Ramsay, care comanda 
la Dover. In seara de 26, un semnal al Amiralității a 
declanşat operaţiunea „Dynamo” şi primele trupe au fost 
aduse acasă chiar în noaptea aceea. După pierderea 
localităţilor Boulogne şi Calais, doar portul Dunkerque şi 
deschiderile de lângă frontiera belgiană rămăseseră în 
mâinile noastre. In acel moment, se credea că vom putea 
salva cel mult circa patruzeci şi cinci de mii de oameni în 
două zile. A doua zi dimineaţa devreme, în 27 mai, au fost 
luate măsuri de urgenţă pentru găsirea altor vase mici 
„pentru o necesitate specială”. Asta însemna nimic mai 
puţin decât deplina evacuare a Forţelor Expediţionare 
britanice. Era clar că un număr mare de asemenea vase 
trebuiau să acţioneze pe plaje, în afara vaselor mai mari 
care puteau intruşi încărca în portul Dunkerque. La 
sugestia domnului H. C. Riggs de la Ministerul 
Transportului Naval, diversele ateliere constructoare de 
bărci, de la Teddington la Brightlingsea, au fost cercetate 
de ofițeri ai Amiralității şi au dat peste patruzeci de bărci 
cu motor şi şalupe care au fost adunate a doua zi la 
Sheerness. In acelaşi timp, bărcile de salvare de la vasele 
de pasageri din docurile londoneze, remorcherele pe 
Tamisa, yahturi, vase de pescuit, barje şi bărci de plăcere 
- orice putea fi folosit de-a lungul plajelor - au fost 
chemate să dea ajutor. In noaptea de 27, un şuvoi imens 

de mici ambarcaţiuni au pornit spre mare, mai întâi spre 
porturile noastre de la Canal, apoi spre Dunkerque şi 
armata iubită. 

Odată ce nevoia de a păstra secretul nu mai era 
atât de acută, Amiralitatea nu a ezitat să dea frâu liber 
mişcării spontane care a cuprins populaţia de pe malul 
apei de pe coastele de sud şi sud-est. Oricine avea o 
barcă de orice fel, cu aburi sau cu pânze, a plecat spre 
Dunkerque, iar pregătirile, începute din fericire cu o 
săptămână mai devreme, au fost sprijinite acum pe scară 
uluitoare de improvizaţiile strălucite ale voluntarilor. 
Numărul celor sosiți în 29 era mic, dar ei au precedat 
aproape patru sute de ambarcaţiuni mici care, din data 
de 31, erau destinate să joace un rol vital, transportând 
de pe plaje la vasele din larg aproape o sută de mii de 
oameni. În acele zile, mi-a lipsit şeful Camerei hărților de 
la Amiralitate, căpitanul Pim şi alte una sau două chipuri 
familiare. Ei puseseră mâna pe un vas olandez numit 
schuit, care, în patru zile, a adus patru sute de soldaţi. In 
total, au venit în ajutorul salvării armatei, sub 
bombardamentul continuu al duşmanului, circa opt sute 
şaizeci de vase, dintre care aproape şapte sute au fost 
britanice iar restul ale Aliaților. 

Între timp, pe mal, în jurul portului Dunkerque, 
ocuparea perimetrului era efectuată cu precizie. Trupele 
ieşite din haos erau dispuse în ordine de-a lungul 
fortificațiilor, care se întăriseră în ultimele două zile. Acei 
oameni care erau în stare mai bună s-au întors să 
formeze o linie a frontului. Divizii, ca a doua şi a cincea, 

care suferiseră cel mai mult, erau ţinute în rezervă pe 
plaje şi apoi au fost îmbarcate devreme. În primul 
moment, urmau să fie pe front trei corpuri de armată, dar 
în 27, când francezii şi-au asumat un rol mai mare în 
apărarea fortificațiilor, au fost suficiente doar două. 
Duşmanul a urmărit îndeaproape retragerea, iar luptele 
grele erau necontenite, mai ales pe flancuri, lângă 
Nieuport şi Bergues. In timp ce evacuarea continua, 
descreşterea numărului de trupe britanice şi franceze era 
însoţită de o contractare corespunzătoare a apărării. Pe 
plaje, printre dune de nisip, mii de oameni au stat trei, 
patru sau cinci zile sub atac necontenit. Credinţa lui Hitler 
că aviația germană va face imposibilă evacuarea şi că 
trebuie să-şi păstreze formațiunile blindate pentru atacul 
final al campaniei, a fost greşită dar nu iraţională. 

Trei factori au înşelat aşteptările lui. Mai întâi, 
bombardarea necontenită a maselor de trupe de-a lungul 
malului mării nu le-a produs acestora „mari daune. 
Bombele se înfigeau în nisipul moale, care le înăbuşea 
explozia, în primele etape, după un raid aerian zdrobitor, 
trupele au fost uimite să constate că aproape nimeni nu 
fusese omorât sau rănit. Peste tot fuseseră explozii, dar 
aproape nimeni nu o ducea mai rău. Un mal stâncos ar fi 
produs mult mai multe rezultate ucigătoare. Imediat, 
soldaţii au privit atacurile aeriene cu dispreţ. Ei se 
ghemuiau în dunele de nisip cu calm şi cu speranţă 
crescândă. In faţa lor, se întindea marea cenuşie dar nu 
duşmănoasă. Dincolo de ea, erau vasele salvatoare şi 
apoi - acasă. 

Cel de al doilea factor pe care Hitler nu-l prevăzuse 
era atacarea aviatorilor săi. Calitatea avioanelor britanice 
şi germane în văzduh, a fost pusă la încercare în mod 

direct. Prin eforturi intense, comandamentul avioanelor 
de luptă menținea patrule succesive deasupra scenei, 
care luptau cu duşmanul. Oră după oră, muşcau 
escadrilele germane de avioane de luptă şi 
bombardament, provocând daune grele, împrăştiindu-le şi 
gonindu-le înapoi. Zi după zi, am continuat aşa, până a 
fost cucerită glorioasa victorie a Forţei Aeriene Regale. 
Oriunde erau întâlnite avioane germane, uneori în grupuri 
de patruzeci, cincizeci, erau imediat atacate, uneori de o 
singură escadrilă sau nici atât şi doborâte cu duzinile, 
care curând s-au transformat în sute. A fost folosită 
întreaga noastră Forţă Aeriană Metropolitană, ultima 
noastră rezervă sacră. Uneori, piloţii de pe avioanele 
noastre de luptă făceau patru ieşiri pe zi. S-a obţinut un 
rezultat clar. Duşmanul, superior numeric, era învins sau 
ucis şi, cu toată bravura lor, erau dominați sau chiar 
intimidaţi. Aceasta a fost o încleştare decisivă. Din 
nefericire, trupele de pe plajă vedeau prea puţin din acest 
epic conflict din aer, care se desfăşura la kilometri 
distanţă sau dincolo de nori. Ele nu ştiau nimic despre 
pierderile provocate duşmanului. Tot ce simțeau erau 
bombele care ardeau plajele, aruncate de duşmanii care 
reuşeau să pătrundă dar poate că nu mai apucau să se 
întoarcă. A existat chiar şi o furie amară a armatei 
împotriva forţelor aeriene, iar unele dintre trupele care au 
debarcat la Dover sau în porturile de pe Tamisa, în 
ignoranţa lor, au insultat oameni în uniforme de aviaţie. 
Ar fi trebuit să le strângă mâinile; dar de unde puteau ei 
să ştie? In Parlament, m-am străduit să răspândesc 
adevărul. 

Dar tot ajutorul nisipului şi toate vitejiile din aer ar fi 
fost zadarnice fără mare. Instrucţiunile date cu zece, 

douăsprezece zile înainte s-au fructificat uluitor sub 
presiunea şi emoția evenimentelor. O disciplină perfectă 
a domnit pe mal şi pe apă. Marea era liniştită. Încoace şi 
încolo, între mai şi vapoare, trudeau micile ambarcaţiuni, 
adunând oameni de pe plajă sau din apă, cu toată 
indiferența faţă de bombardamentele aeriene care 
adesea îşi cereau victimele. Doar numărul lor sfida 
atacurile aeriene. Acea Mosquito Armada, armata de 
țânțari, forma un tot de nescufundat. În mijlocul 
înfrângerii noastre, aceasta a constituit o glorie pentru 
poporul Insulei, unit şi de necucerit, iar povestea plajelor 
de la Dunkerque va străluci în orice istorie a acţiunilor 
noastre. 

In afară de strădania curajoasă a vaselor mici, nu 
trebuie să se uite că povara cea mai grea a căzut pe 
vasele care plecau din portul Dunkerque, şi în care 
fuseseră  îmbarcate două treimi din oameni. 
Distrugătoarele au jucat rolul predominant, după cum 
arată listele accidentelor. Nu trebuie uitat nici marele rol 
jucat de vasele particulare cu echipajele lor. 

Progresul evacuării era privit cu ochi îngrijoraţi şi 
speranţă crescândă. În seara zilei de 27, poziţia Lordului 
Gort părea critică în faţa autorităţilor navale, iar căpitanul 
Tennant de la Marina Regală, care îşi asumase din partea 
Amiralității sarcina de ofiţer naval superior la Dunkerque, 
a semnalat tuturor vaselor disponibile să fie trimise 
imediat la plaje „pentru că evacuarea în noaptea 
următoare era problematică.” Imaginea care se prezenta 
era tristă, chiar disperată. S-au făcut eforturi uriaşe 

pentru a se răspunde la acest apel, iar un crucişător, opt 
distrugătoare şi douăzeci şi şase de alte vase au fost 
trimise în ajutor. Ziua de 28 a fost o zi de tensiune, 
aceasta scăzând apoi treptat, pe măsură ce poziţia pe 
uscat a fost stabilizată cu puternicul ajutor al Forţei 
Aeriene Regale. Planul naval a fost îndeplinit, în ciuda 
pierderilor grele din 29, când au fost scufundate trei 
distrugătoare şi douăzeci şi unu de alte vase, iar multe 
altele au fost avariate. 

În 30, am ţinut o şedinţă cu cei trei miniştri ai 
armatei şi cu şefii de Stat Major, la Amiralitate, în Camera 
de război. Am analizat evenimentele zilei de pe coasta 
belgiană. Numărul total de trupe evacuate se ridica la 
120000, incluzând 6000 de francezi; 800 de vase erau în 
acţiune. Un mesaj de la amiralul Wake-Walker spunea că, 
în ciuda bombardamentelor intense şi a atacurilor 
aeriene, 4000 de oameni fuseseră îmbarcaţi în ora 
anterioară. El mai consideră că Dunkerque nu va putea 
rezista până a doua zi. Eu am subliniat nevoia urgentă de 
a scoate mai multe trupe franceze. In caz contrar, am 
putea aduce daune ireparabile relaţiilor dintre noi şi 
Aliatul nostru. Am mai spus de asemeni că, în momentul 
când forţele britanice se vor reduce la un corp de armată, 
ar trebui să-i spunem Lordului Gort să se îmbarce şi să se 
întoarcă în Anglia, lăsând comanda unui comandant de 
corp. Armata britanică va trebui să reziste cât mai mult 
posibil, ca evacuarea francezilor să poată continua. 

Cunoscând bine caracterul Lordului Gort, i-am scris 
cu mâna mea următorul ordin, care i-a fost transmis 
oficial prin Ministerul de Război la ora 2 p.m. pe data de 
30: 


462 


Continuă să aperi perimetrul prezent cât mai 
mult, ca să acoperi la maxim evacuarea care acum 
se desfăşoară bine. Raportează la fiecare trei ore 
prin La Panne. Dacă vom mai putea comunica, îţi 
vom trimite un ordin să te întorci în Anglia cu ofiţerii 
pe care îi alegi, în momentul în care vom considera 
că rolul dumitale la comandă s-a redus atât de mult 
încât aceasta poate fi predată unui comandant de 
corp de armată. Trebuie să numeşti acum acel 
comandant. Dacă se întrerup comunicațiile, trebuie 
să predai comanda şi să te întorci, aşa cum este 
specificat, atunci când forţa efectivă de luptă nu 
depăşeşte echivalentul a trei divizii. Aceasta este în 
concordanţă cu procedura militară corectă şi nu ţi 
se lasă nimic la discreţie personală în această 
chestiune. Pe plan politic, ar fi un triumf inutil 
pentru duşman să te captureze, când a rămas doar 
o mică forţă sub comanda dumitale. Comandantul 
de Corp de armată ales trebuie să primească ordin 
să continue apărarea împreună cu francezii precum 
şi evacuările de la Dunkerque şi de pe plaje; dar 
când, după părerea lui, nu mai e posibilă evacuarea 
organizată şi când asupra duşmanului nu se mai pot 
produce daune de proporţii, este autorizat ca, în 
consultare cu un comandant francez superior, să 
capituleze oficial, pentru a evita distrugeri inutile. 


Este posibil ca acest ultim mesaj să fi influenţat alte 
mari evenimente şi soarta unui alt comandant curajos. 
Când am fost la Casa Albă, la sfârşitul lui decembrie 
1941, am aflat de la preşedinte şi de la domnul Stimson 
despre soarta asemănătoare a generalului MacArthur şi a 

garnizoanei americane de la Corregidor. Am considerat că 
este drept să le arăt modul cum am rezolvat noi situaţia 
unui comandant şef, ale cărui forţe armate au fost reduse 
la o mică fracțiune din numărul celor aflaţi sub comanda 
lui. Preşedintele şi domnul Stimson au citit amândoi 
telegrama, cu profundă atenţie, şi am fost uimit de 
impresia pe care părea să o facă asupra lor. Ceva mai 
târziu, în cursul zilei, domnul Stimson a venit înapoi şi mi- 
a cerut o copie, pe care i-am dat-o imediat. S-ar putea 
întâmpla (pentru că nu ştiu sigur) ca aceasta să-i fi 
influenţat să ia decizia justă pe care au luat-o, 
ordonându-i generalului MacArthur să predea comanda 
unuia dintre generalii subordonați lui şi astfel a fost salvat 
marele comandant pentru viitoarele sale servicii 
glorioase, şi care altfel ar fi pierit sau ar fi petrecut 
războiul ca prizonier la japonezi. Mi-ar place să cred că 
lucrul ăsta e adevărat. 

In aceeaşi zi de 3 mai 1940, membri ai Statului 
Major al Lordului Gort, în conferinţă cu amiralul Ramsay, 
la Dover, i-am informat că zorii zilei de 1 iunie era ultimul 
termen până la care se poate aştepta să reziste 
perimetrul de sud. De aceea, evacuarea a fost continuată 
cu cea mai mare urgentă, pentru a se asigura, pe cât 
posibil, că ariergarda britanică, nu mai mare de patru mii 
de oameni, va rămâne pe uscat. Mai târziu, s-a constatat 
că acest număr ar fi insuficient pentru apărarea ultimelor 
poziţii de acoperire şi s-a decis să se tină sectorul britanic 
până la miezul nopţii de 1-2 iunie, evacuarea continuând 
între timp cu o deplină egalitate între trupele franceze şi 
britanice. 

Aceasta era situaţia când, în seara de 31, Lordul 
Gort, conform ordinelor primite, a predat comanda 

generalului maior Alexander şi a revenit în Anglia. 

Pentru a evita eventuale neînțelegeri prin păstrarea 
unor contacte personale, era necesar să zbor la Paris pe 
31 mai pentru o întâlnire cu Consiliul Suprem de Război. 
Cu mine în avion se mai aflau domnul Attlee şi generalii 
Dill şi Ismay. L-am mai luat şi pe generalul Spears, care 
venise în 30, cu ultimele veşti de la Paris. Acest strălucit 
ofiţer şi membru al Parlamentului era un prieten al meu 
din primul mare război. Ofiţer de legătură între aripa 
stângă a armatei franceze şi aripa dreaptă a armatei 
britanice, el mă condusese la Vimy Ridge, în 1916. 
Vorbind franceza cu un accent perfect şi având pe 
mânecă cinci trese de răniri, el era, în acest moment, o 
personalitate potrivită pentru relaţiile noastre îngrijorate. 
Când francezii şi englezii sunt împreună la necaz şi apar 
divergente, francezii sunt adesea volubili şi vehementi iar 
englezii nu reacţionează sau sunt brutali. Dar Spears le 
putea spune ce aveam de spus înaltelor personalităţi 
franceze cu o uşurinţă şi forţă pe care nu am văzut-o 
egalată vreodată. 

De data asta, nu ne-am dus la Quai d'Orsay ci în 
camera domnului Reynaud, la Ministerul de Război, în 
Rue Saint Dominique. Attlee şi cu mine i-am avut în faţă 
pe Reynaud şi pe mareşalul Pétain ca singurii miniştri 
francezi. Aceasta era prima apariţie a lui Pétain, acum 
vicepreşedinte al Consiliului, la vreuna dintre întâlnirile 
noastre. Purta haine civile. Ambasadorul nostru, Dill, 
Ismay şi Spears erau cu noi, iar Weigand şi Darlan, 
căpitanul de Margerie, şeful biroului particular al lui 

Reynaud şi domnul Balldouin, secretarul Cabinetului 
Francez de Război, reprezentau partea franceză. 

Francezii păreau că nu aveau mai multă idee despre 
ce se întâmpla cu Armatele din nord, decât aveam noi 
despre principalul front francez. Când le-am spus că 
165000 de oameni, dintre care 15 000 erau francezi, au 
fost scoşi de acolo, au rămas miraţi. Natural că au atras 
atenţia asupra preponderenţei britanice. Am explicat că 
acest lucru se datora în mare parte faptului că fuseseră 
multe unităţi administrative britanice în spatele frontului, 
şi care au putut să se îmbarce înainte ca trupele 
combatante să poată fi scoase de pe front. În plus, 
francezii nu primiseră până acum ordine să se evacueze. 
Unul dintre motivele principale pentru care venisem la 
Paris era ca să mă asigur că aceleaşi ordine se vor da atât 
trupelor franceze cât şi celor britanice. Guvernul 
Majestății sale a considerat necesar ca, în aceste condiţii 
grele, să evacueze oamenii capabili să lupte şi să lase în 
urmă răniții. Dacă speranţele actuale se confirmau, circa 
200 000 de ostaşi capabili să lupte au plecat probabil. 
Acesta ar fi aproape un miracol. În urmă cu patru zile, nu 
aş fi pus pariu pentru mai mult de maximum 50 000. M- 
am oprit asupra groaznicelor noastre pierderi de 
materiale. Reynaud a lăudat activitatea Marinei britanice 
şi a Forţelor Aeriene, pentru care eu i-am mulţumit. Apoi, 
am vorbit mai mult despre ce s-ar putea face pentru 
refacerea forţelor britanice în Franţa. Între timp, amiralul 
Darlan a făcut o ciornă de telegramă câtre amiralul 
Abrial, la Dunkerque: 


(1) Un cap de pod va fi menţinut la Dunkerque 
cu diviziile de sub comanda dumitale şi cu cele de 

sub comanda britanică. 

(2) Imediat ce eşti convins că trupele din afara 
capului de pod nu mai pot ajunge la punctele de 
îmbarcare, trupele care ţin capul de pod se vor 
retrage şi se vor îmbarca, trupele britanice 
îmbarcându-se primele. 


Am intervenit imediat ca să spun că trupele 
britanice nu se vor îmbarca primele, dar că evacuarea 
trebuie să continue în raport egal între britanici şi francezi 

„Bras dessus, Bras dessous”. Britanicii vor forma 
ariergarda. Cu aceasta s-a căzut de acord. 

Conversaţia s-a îndreptat apoi spre Italia. Am 
exprimat părerea britanică, conform căreia, dacă Italia se 
va implica, noi o vom lovi imediat în modul cel mai 
efectiv. Mulţi italieni sunt împotriva războiului şi toţi 
trebuie făcuţi să înţeleagă seriozitatea acestuia. Am 
propus că ar trebui să lovim cu bombardamente aeriene 
în triunghiul industrial nord-vestic, închis între oraşele 
Milano, Torino şi Genova. Reynaud a fost de acord că 
Aliaţii trebuie să lovească imediat; iar amiralul Darlan a 
spus că avea gata un plan de bombardare aeriană şi 
navală a rezervelor de petrol ale Italiei, în mare măsură 
depozitate pe coastă, între frontieră şi Neapole. Au fost 
stabilite detaliile tehnice necesare. 

După unele discuţii despre necesitatea de a ţine 
Spania în afara războiului, eu am vorbit despre aspectul 
general. Aliaţii, am zis, trebuie să păstreze un front 
neclintit împotriva tuturor duşmanilor lor. Statele Unite au 
fost impresionate de ultimele evenimente şi, chiar dacă 
nu intră în război, vor fi pregătite curând să dea un ajutor 
puternic. O invadare a Angliei, dacă va avea loc, ar avea 

un efect mai profund asupra Statelor Unite. Anglia nu se 
teme de invazie şi îi va rezista foarte energic, în fiecare 
orăşel şi sat. Abia după completarea nevoii ei esenţiale 
de trupe, surplusul de forţe armate ar putea fi pus la 
dispoziţia aliatului francez. Eram absolut convins că nu 
trebuia decât să continuăm să luptăm ca să învingem. 
Chiar dacă unii dintre noi vor fi înfrânți, ceilalţi nu trebuie 
să abandoneze lupta. Guvernul britanic era pregătit să 
ducă războiul din Lumea Nouă, dacă, în urma vreunui 
dezastru, Anglia ar fi pierdută. Dacă Germania învinge pe 
unul dintre aliaţi sau pe amândoi, ea nu ne-ar trata cu 
milă; am fi reduşi la situaţia de vasali şi sclavi pentru 
totdeauna. Ar fi mult mai bine ca civilizaţia din Europa 
Occidentală, cu toate realizările ei, să ajungă la un tragic 
dar splendid sfârşit, decât ca două mari democraţii să 
continue să vegeteze, lipsite de tot ceea ce face ca viaţa 
să merite să fie trăită. 

Domnul Attlee a spus atunci că este perfect de 
acord cu punctul meu de vedere. „Poporul britanic îşi dă 
acum seama de pericolul care îi stă în faţă şi ştie că, în 
eventualitatea unei victorii germane, tot ceea ce a 
construit va fi distrus. Germanii nu omoară numai oameni 
ci şi idei. Oamenii noştri sunt mai hotărâți ca oricând 
înainte în istoria lor.” Reynaud ne-a mulţumit pentru cele 
spuse. El era sigur că moralul poporului german nu era la 
nivelul triumfului momentan al armatei lor. Dacă Franţa 
ar putea rezista pe râul Somme cu ajutorul Britaniei şi 
dacă industria americană ar interveni să reducă decalajul 
în armament, atunci am putea fi siguri de victorie. A spus 
că era recunoscător pentru orice asigurare reînnoită că, 
dacă o ţară va cădea, cealaltă nu va abandona lupta. 

Aşa s-a terminat întâlnirea oficială. 

După ce ne-am ridicat de la masă, câteva dintre 
persoanele principale au stat de vorbă lângă fereastră, 
într-o atmosferă oarecum diferită. Principalul dintre 
aceştia era mareşalul Pétain. Spears era cu mine, 
ajutându-mă la franceza mea şi vorbind el însuşi. Tânărul 
francez, căpitanul de Margerie, vorbise totdeauna de 
lupta în Africa. Dar atitudinea mareşalului Pétain, 
detaşată şi sumbră, mi-a dat sentimentul că el ar 
întrevedea o pace separată. Influenţa personalităţii lui, 
reputaţia, acceptarea senină a mersului potrivnic al 
evenimentelor, în afară de vorbele pe care le-a folosit, 
erau aproape copleşitoare pentru cei aflaţi sub vraja lui. 
Unul dintre francezi, nu-mi amintesc cine, a spus, în stilul 
lor elegant, că o continuare a evenimentelor militare 
negative ar putea, în anumite condiţii, să oblige Franţa la 
o modificare a politicii ei externe. Aici, Spears a profitat 
de ocazie şi, adresându-se mareşalului Pétain, a spus într- 
o franceză perfectă: „Presupun că înţelegeţi, domnule 
mareşal, că aceasta ar însemna blocadă?” Altcineva a 
spus: „Asta va fi poate inevitabil.” Dar apoi Spears i-a 
replicat lui Pétain: „Asta n-ar însemna doar blocadă ci 
bombardament asupra tuturor porturilor franceze aflate 
în mâinile germanilor.” Eram bucuros că s-a spus asta. Eu 
mi-am cântat melodia mea obişnuită: vom continua să 
luptăm orice s-ar întâmpla şi oricine ar ieşi din joc. Am 
avut din nou o noapte cu mici raiduri, iar dimineaţă am 
plecat. 

31 mai şi 1 iunie au constituit apogeul dar nu şi 
sfârşitul la Dunkerque, în acele două zile, 132 000 de 

oameni au fost debarcaţi în siguranţă în Anglia, aproape o 
treime dintre ei fiind aduşi de pe plajă în vase mici, sub 
focul aerian îndârjit. La 1 iunie, din zori, bombardierele 
duşmane au făcut mari eforturi, venind adesea când 
avioanele noastre de luptă se întorceau să-şi facă plinul. 
Aceste atacuri au provocat mari daune vaselor 
înghesuite, care au suferit aproape Vot atât cât în toată 
săptămâna anterioară, în acea singură zi, pierderile 
noastre din cauza atacurilor aeriene, a minelor turn din 
alte cauze au fost de treizeci şi unu de vase scufundate şi 
unsprezece avariate. Pe uscat, duşmanul a intensificat 
presiunea asupra capului de pod, făcând tot posibilul să 
pătrundă. A fost ţinut la distanţă prin rezistenta disperată 
a ariergardei aliate. 

Ultima fază a fost realizată cu multă îndemânare şi 
precizie. Pentru prima dată, devenise posibil să 
planificăm dinainte, în loc să fim forţaţi să ne bazăm pe 
improvizații în fiecare oră. În zorii zilei de 2 iunie, circa 
patru mii de britanici, cu şapte tunuri antiaeriene şi 
douăsprezece tunuri antitanc, au rămas în împrejurimile 
localităţii Dunkerque, cu forţele franceze încă numeroase 
care apărau perimetrul ce se strângea mereu. Evacuarea 
era posibilă acum doar pe întuneric; iar amiralul Ramsay 
a hotărât să facă o coborâre în port în noaptea aceea, cu 
toate resursele pe care le avea la dispoziţie. In afara 
remorcherelor şi a vaselor mici, în noaptea aceea au mai 
fost trimise patruzeci şi patru de vase din Anglia, 
incluzând unsprezece distrugătoare şi paisprezece 
căutătoare de mine. Patruzeci de vase franceze şi 
belgiene au participat de asemeni. Inainte de miezul 
noptii, a fost îmbarcată ariergarda britanică. 

Totuşi, acesta nu a fost sfârşitul poveştii de la 

Dunkerque. Fuseserăm pregătiţi să ducem în noaptea 
aceea un număr mai mare de francezi decât se oferiseră. 
Rezultatul a fost că, atunci când vasele noastre, multe 
dintre ele fiind încă goale, au trebuit să se retragă, un 
mare număr de trupe franceze, multe încă în contact cu 
duşmanul, au rămas pe mal. Mai trebuia făcut încă un 
efort. În ciuda oboselii companiilor navale după atâtea 
zile fără odihnă şi pauză, s-a răspuns la apel. La 4 iunie, 
26175 francezi au fost debarcaţi în Anglia, peste douăzeci 
şi unu de mii dintre ei cu ajutorul vaselor britanice. Din 
nefericire, au mai rămas câteva mii care au continuat 
lupta la capul de pod până la 4 iunie dimineaţa, când 
duşmanul a ajuns la marginea oraşului iar ei erau la 
capătul puterilor. Luptaseră cu vitejie multe zile, ca să 
acopere evacuarea camarazilor lor englezi şi francezi. 
Aveau să-şi petreacă următorii ani în captivitate. Să ne 
amintim că, fără rezistenta ariergărzii de la Dunkerque, 
refacerea în Britania a unei armate pentru apărarea ţării 
şi victoria finală ar fi suferit grave prejudicii. 

În sfârşit, la 2.23 p.m. în ziua de 4 iunie, 
Amiralitatea, de acord cu francezii, a anunţat că 
operaţiunea „Dynamo” era încheiată. Peste 338 000 de 
militari din trupele britanice şi ale Aliaților fuseseră 
debarcaţi în Anglia. 

Parlamentul s-a întrunit la 4 iunie şi a fost de datoria 
mea să expun povestea în faţa lor, mai întâi în public şi 
apoi în şedinţă secretă. Relatarea de faţă necesită doar 
câteva extrase din cuvântarea mea. Era imperativ să 
explic, nu doar oamenilor noştri ci lumii întregi, că 

hotărârea noastră de a continua lupta se sprijinea pe o 
bază solidă şi nu era doar un efort disperat. Era corect, de 
asemeni, să dezvălui propriile mele motive de încredere: 


Trebuie să fim foarte atenti să nu acordăm 
acestei evacuări atributele unei victorii. Dar a fost o 
victorie în această acţiune de salvare, care ar trebui 
remarcată. Victoria a fost obţinută de forţa aeriană. 
Mulţi dintre soldaţii noştri nu au văzut forţele 
aeriene la lucru; ei au văzut doar bombardierele 
care au scăpat din atacul preventiv al acestora. Ei 
au subestimat realizările aviaţiei. Am auzit multe 
discuţii în legătură cu asta; de aceea mă străduiesc 
să vă spun toate astea. Am să vă povestesc cum au 
stat lucrurile. 

A fost o mare încercare a puterii Între forţele 
aeriene britanice şi cele germane. Puteţi să vă 
imaginaţi un obiectiv mai important pentru germanii 
din aer decât acela de a face imposibilă această 
evacuare de pe plaje şi de a scufunda toate vasele 
astea, care erau la vedere, aproape cu miile? Putea 
exista oare un obiectiv militar de mai mare 
importanţă şi semnificaţie pentru întreaga 
desfăşurare a războiului decât acesta? Au încercat 
din răsputeri dar au fost loviți la rândul lor; nu şi-au 
putut îndeplini misiunea lor. Noi ne-am eliberat 
armata din încercuire, iar ei au plătit de patru ori 
mai mult pentru fiecare pierdere pe care au 
provocat-o... Toate tipurile noastre de avioane şi toţi 
piloţii noştri au dovedit o superioritate netă faţă de 
ceea ce avuseseră ei de înfruntat până atunci. 

Când ne gândim cât de mare va fi avantajul 

nostru în lupta de apărare a cerului de deasupra 
Insulei noastre împotriva unui atac de peste mare, 
trebuie să spun că găsesc în aceste fapte o bază 
sigură pe care se pot întemeia gânduri practice şi 
liniştitoare. Voi acorda încredere şi credit acestor 
tineri aviatori. Marea armată franceză a fost în mare 
măsură, deocamdată, dată înapoi de năvălirea 
câtorva mii de vehicole blindate. Oare nu se poate 
întâmpla ca însăşi cauza civilizaţiei să fie apărată de 
îndemânarea şi devotamentul câtorva mii de 
aviatori? 

Ni s-a spus că Herr Hitler are un plan de 
invadare a insulelor britanice. Acest lucru a mai fost 
plăsmuit şi înainte. Când Napoleon se afla la 
Boulogne de un an, cu vasele lui cu fundul plat şi cu 
marea lui armată, cineva i-a spus: „În Anglia, 
strugurii sunt acri”. Acum, cu siguranţă, aceştia sunt 
mult mai acri de când Forţa Expediţionară britanică 
s-a reîntors în ţară. 

Întreaga problemă a apărării noastre 
împotriva invaziei este desigur puternic influenţată 
de faptul că acum avem pe această Insulă forţe 
militare incomparabil mai puternice decât am avut 
în oricare alt moment al acestui război sau al 
celuilalt. Nu ne vom mai mulţumi cu un război 
defensiv. Avem o datorie faţă de Aliatul nostru. 
Trebuie să  reconstituim şi să refacem Forţa 
Expediţionară britanică, sub comanda viteazului ei 
comandant şef, Lordul Gort. Toate acestea sunt în 
curs; dar, între timp, trebuie să ne organizăm 
fortificațiile de pe insulă într-un asemenea mod 
încât să necesite un număr cât mai mic posibil de 

oameni pentru asigurarea unei securităţi eficiente şi 
astfel să se realizeze cel mai mare potenţial ofensiv 
posibil. lată acţiunea în care ne-am angajat acum. 


Am încheiat cu un pasaj care avea să dovedească, 
după cum veţi vedea, ce rol important îl are decizia 
Statelor Unite: 


„Deşi multe zone ale Europei şi multe state 
vechi şi faimoase au căzut sau ar putea să mai cadă 
în ghearele Gestapoului şi ale restului aparatului 
odios al conducerii naziste, nu ne vom înclina şi nu 
vom eşua. Vom continua până la capăt. Vom lupta 
în Franţa, vom lupta pe mări şi pe oceane, vom 
lupta cu încredere şi forţă crescândă în văzduh; ne 
vom apăra Insula, oricare ar fi preţul. Ne vom lupta 
pe plaje, o să luptăm pe terenurile de debarcare, o 
să luptăm pe dealuri, dar nu ne vom preda 
niciodată. Nu cred niciun moment că, dacă această 
insulă, sau o mare parte a ei, ar fi subjugată şi 
muritoare de foame, Imperiul nostru de peste mări, 
înarmat şi condus de flota britanică, nu va continua 
lupta până când, la momentul voit de Dumnezeu, 
Lumea cea Nouă, cu toată forţa şi puterea ei, va 
veni să salveze şi să elibereze Lumea Veche.” 

Capitolul V p 
GOANA DUPA PRADA 


Prietenia dintre popoarele britanic şi italian datează 
din vremea lui Garibaldi şi Cavour. Fiecare etapă a 
eliberării nordului Italiei de sub Austria şi fiecare pas spre 
unitatea şi independenta Italiei a atras simpatiile 
liberalismului Victorian. Influenta britanică a contribuit 
mult la alăturarea Italiei la cauza Aliaților în primul război 
mondial. Ridicarea lui Mussolini şi întemeierea fascismului 
ca o contrapondere a bolşevismului a divizat, în prima 
etapă, opinia publică italiană în ce priveşte partidele, dar 
nu a afectat temeliile largi ale afinităţii dintre popoare. 
Am văzut că, până în momentul când obiectivele lui 
Mussolini împotriva Abisiniei au ridicat probleme grave, el 
se aliniase cu Marea Britanie împotriva hitlerismului şi a 
ambițiilor germane. Am relatat povestea tristă a felului în 
care politica Baldwin - Chamberlain în legătură cu 
Abisinia ne-a adus cel mai rău lucru din ambele părţi ale 
lumii, cum l-am înstrăinat pe dictatorul italian fără să-i 
înfrângem puterea şi cum Liga Naţiunilor a fost grav 
afectată fără să poată însă salva Abisinia. Am văzut de 
asemeni eforturile oneste dar inutile ale domnului 
Chamberlain, ale lui Sir Samuel Hoare şi ale Lordului 
Halifax de a recâştiga, într-un moment de calm, favorurile 
pierdute ale lui Mussolini că soarele Britaniei a apus şi că 
viitorul Italiei putea să se realizeze numai cu ajutorul 
Germaniei pe. Ruinele imperiului britanic. Acest lucru a 
fost urmat de crearea axei Berlin-Roma; pe baza căreia 

era de aşteptat ca ltalia să intre în război împotriva 
Britaniei şi Franţei, chiar din prima zi a acestuia. 

Din partea lui Mussolini a fost doar un act de 
prudentă obişnuită că a aşteptat să vadă cum va merge 
războiul, înainte de a se implica, el şi ţara sa, în mod 
irevocabil. Procesul de aşteptare nu a fost nicidecum 
neprofitabil. Italia era curtată de ambele părţi şi a obţinut 
multă consideraţie pentru interesele ei, multe contracte 
profitabile şi răgaz pentru îmbunătăţirea armamentului ei. 
Aşa au trecut lunile războiului ciudat. Se pot face 
speculaţii interesante despre care ar fi fost soarta 
italienilor dacă ei ar fi menţinut această politică. Statele 
Unite, cu importantul electorat italian, i-ar fi putut spune 
clar lui Hitler că, dacă încearcă să atragă ltalia cu forţa 
armelor de partea lui, acest lucru va ridica probleme 
grave. Pace, prosperitate şi o forţă crescândă ar fi fost 
câştigul unei neutralităţi persistente. Odată ce Hitler s-a 
încurcat cu Rusia, această situaţie fericită ar fi putut să se 
prelungească la infinit, cu beneficii tot mai mari, iar 
Mussolini ar fi putut rămâne liniştit în fruntea Italiei până 
la sfârşitul războiului când ar fi fost considerat cel mai 
înţelept om de stat pe care l-a cunoscut însorita peninsulă 
şi poporul ei muncitor şi prolific. Aceasta ar fi fost o 
situaţie mai plăcută decât cea care îl aştepta de fapt. 

În cele două ocazii când l-am întâlnit pe Mussolini în 
1927, relaţiile noastre personale au fost intime şi plăcute. 
N-aş fi încurajat niciodată Britania să rupă relaţiile cu el 
din cauza Abisiniei sau să ridice Liga Naţiunilor împotriva 
lui, decât dacă am fi fost pregătiţi să mergem la război ca 
o măsură extremă. El, ca şi Hitler, a înţeles şi, într-un fel, 
a respectat campania mea pentru reînarmarea Britanici, 
deşi era foarte bucuros că opinia publică nu sprijinea 

punctul meu de vedere. 

In criza în care ajunsesem în urma dezastrului 
bătăliei Franţei, era clar de datoria mea, ca prim-ministru, 
să fac tot posibilul să ţin Italia în afara conflictului şi, deşi 
nu mă legănam cu speranţe zadarnice, am folosit imediat 
resursele şi influenta pe care o puteam avea. La şase zile 
după ce ajunsesem şeful guvernului, am scris, la dorinţa 
Cabinetului, un apel către Mussolini şi care, împreună cu 
răspunsul acestuia, au fost publicate doi ani mai târziu, în 
condiţii foarte diferite. Apelul era datat 16 mai 1940. 


Acum, când am preluat funcţia de prim- 
ministru şi ministru al Apărării, îmi amintesc de 
întâlnirile noastre de la Roma şi simt dorinţa de a-ţi 
adresa vorbe de bunăvoință dumitale, ca şef al 
naţiunii italiene, pe deasupra a ceea ce pare a fio 
ruptură tot mai largă. Să fie oare prea târziu să 
oprim să curgă un râu de sânge între popoarele 
britanic şi italian? Putem, fără îndoială, să ne 
producem pierderi grele unii altora, să ne sfâşiem 
cu cruzime şi să întunecăm Mediterana cu lupta 
noastră. Dacă aşa hotărăşti, aşa va fi; dar eu declar 
că n-am fost niciodată duşmanul măreției Italiei, şi 
niciodată, în sufletul meu, n-am fost inamicul 
conducătorului italian. E de prisos să prezicem 
cursul marilor bătălii acum în Europa, dar sunt sigur 
că, orice s-ar întâmpla pe Continent, Anglia va 
merge până la capăt, chiar şi singură, cum am mai 
făcut şi înainte, şi cred, cu oarecare siguranţă, că 
vom fi ajutaţi într-o măsură mai mare de Statele 
Unite şi de fapt de întreaga Americă. 

Te rog să crezi că nu din slăbiciune sau de 

teamă fac acest solemn apel care va rămâne 
înscrise în anale. De-a lungul veacurilor, pe 
deasupra tuturor apelurilor, se face auzită dorinţa 
ca urmaşii civilizaţiilor latină şi creştină nu trebuie 
să se opună unii altora în luptă mortală. Te rog cu 
toată onoarea şi respectul, să dai atenţie acestui 
lucru înainte de a da semnalul îngrozitor al 
războiului. Noi nu-l vom da niciodată. 


Răspunsul a fost dur. Avea cel puţin meritul 
candoarei. 


Răspund la mesajul trimis, pentru a-ţi spune 
că îţi dai şi dumneata seama de gravele motive cu 
caracter istoric şi de conjunctură care au aşezat 
cele două ţâri ale noastre în tabere opuse. Fără a ne 
întoarce prea mult în timp, îţi amintesc iniţiativa 
luată în 1935 de guvernul vostru de a organiza la 
Geneva sancţiuni împotriva Italiei, angajată să-şi 
asigure un mic spaţiu sub soarele african fără a 
provoca nici cea mai mică daună intereselor şi 
teritoriilor noastre sau ale altora. Îţi amintesc de 
asemeni de starea reală şi actuală de servitudine în 
care se află Italia în propria ei mare. Dacă onorezi 
semnătura guvernului vostru prin care acesta a 
declarat război Germaniei, vei înţelege că acelaşi 
sentiment de onoare şi respect faţă de 
angajamentul asumat în Tratatul italiano-german 
ghidează politica italiană de azi şi de mâine în faţa 
oricăror evenimente. 


Din acest moment, nu mai puteam avea nicio 

îndoială cu privire la intenţia lui Mussolini de a intra în 
război în momentul cel mai favorabil. El luase de fapt 
hotărârea de îndată ce înfrângerea armatei franceze 
devenise clară. La 13 mai, el îi spusese lui Ciano că va 
declara război Britaniei peste o lună. Decizia sa oficială de 
a declara război la orice dată potrivită după 5 iunie a fost 
împărtăşită şefilor de Stat Major italieni la 29 mai. La 
cererea lui Hitler, data a fost amânată pentru 10 iunie. 


x k x 


La 26 mai, când soarta armatelor din nord atârna în 
cumpănă şi nimeni nu putea fi sigur că vor scăpa, 
Reynaud a sosit în Anglia ca să discute cu noi această 
problemă care nu fusese absentă din mintea noastră. 
Declarația de război italiană era de aşteptat în orice 
moment. Astfel, Franţa avea să lupte pe un alt front şi un 
nou duşman avea să mărşăluiască flămând spre ea, în 
sud. Se putea face oare ceva pentru a-l cumpăra pe 
Mussolini? Aceasta era problema pusă. Eu nu credeam că 
exista nici cea mai mică şansă, iar fiecare fapt pe care 
primul-ministru francez îl folosea drept argument de 
încercare mă făcea să fiu doar mai sigur că nu exista 
nicio speranţă. Totuşi, Reynaud era sub o puternică 
presiune în ţară, iar noi, pe de altă parte, doream să dăm 
toată consideraţia aliatului nostru, a cărui armă vitală, 
Armata, i se fărâmiţa în mână. Deşi nu era nevoie să se 
prezinte faptele grave, domnul Reynaud s-a referit, nu în 
mod obscur, la posibila retragere a Franţei din război. El 
personal ar fi continuat să lupte, dar există mereu 
posibilitatea ca el să fie înlocuit curând de alţii, cu o altă 
stare de spirit. 

Deja, la 25 mai, la insistența guvernului francez, 
făcusem o nouă cerere preşedintelui Roosevelt de a 
interveni. În acest mesaj, Britania şi Franţa îl autorizau să 
declare că noi înţelegeam că Italia avea pretenţii 
teritoriale împotriva noastră în Mediterana, că eram 
dispuşi să luam în considerare orice dorinţe raţionale, că 
Aliaţii vor primi Italia la Conferinţa de pace cu statut egal 
oricărui beligerant şi că îl vom invita pe preşedinte să 
aibă grijă ca orice înţelegere la care se va ajunge acum 
să fie dusă la îndeplinire. Preşedintele a acţionat 
corespunzător; dar apelurile lui au fost respinse de 
dictatorul italian în modul cel mai tăios. La întâlnirea 
noastră cu Reynaud, aveam deja acest răspuns în faţa 
noastră. Premierul francez a sugerat acum alte propuneri 
mai precise: Era clar că dacă acestea aveau intensa să 
remedieze „starea de servitudine în care se află Italia în 
propria ei mare”, ele trebuiau să afecteze statutul 
Gibraltarului şi al Suezului. Franşa era gata să facă 
concesii similare în Tunis. Noi nu am putut să ne arătăm 
favorabili acestor idei. Aceasta nu pentru că era greşit să 
le examinăm sau pentru că părea că nu merită să plătim, 
în acel moment, un preţ greu pentru a menţine Italia în 
afara războiului. Propriul meu sentiment era că, în situaţia 
în care se aflau treburile noastre, nu aveam de oferit lui 
Mussolini nimic din ce n-ar fi putut lua el însuşi sau n-ar fi 
primit de la Hitler, dacă noi am fi fost învinşi. Nu poţi să te 
tocmeşti când eşti la ultima suflare. De îndată ce am 
porni negocieri cu Ducele pentru medieri prieteneşti, ne- 
am distruge puterea de a continua lupta. l-am găsit pe 
colegii mei foarte rigizi şi duri. Mintea noastră se îndrepta 
mai curând spre bombardarea oraşelor Milano şi Torino în 
momentul în care Mussolini ar declara război, şi să vedem 

cum i-ar place lucrul ăsta. Reynaud, care în inima lui era 
de acord, a părut convins sau măcar mulţumit. Asta nu a 
împiedicat guvernul francez să facă, doar câteva zile mai 
târziu, o ofertă proprie către Italia, privind unele concesii 
teritoriale, pe care însă Mussolini a tratat-o cu dispreţ. 
„Nu a fost interesat”, i-a spus Ciano ambasadorului 
francez la 3 iunie, „să recapete teritorii franceze prin 
negocieri paşnice. A decis să declare război Franţei.” 
Aceasta era exact ceea ce ne aşteptam şi noi. 

În ciuda eforturilor extreme făcute de Statele Unite, 
nimic nu l-a putut întoarce pe Mussolini din drumul lui. La 
10 iunie, la 4.45 p.m., ministrul de Externe italian l-a 
informat pe ambasadorul britanic că Italia se va considera 
în război cu Marea Britanie începând de la miezul nopţii 
din ziua respectivă. O comunicare similară a fost făcută 
guvernului francez. Când Ciano a predat această notă 
ambasadorului francez, domnul  Frangois-Poncet a 
remarcat când a ajuns la uşă: „Veţi constata şi voi că 
germanii sunt stăpâni duri.” Din balconul lui din Roma, 
Mussolini a anunţat unei mulţimi bine organizate că Italia 
era în război cu Franţa şi Britania. După cum se afirma că 
ar fi spus apologetic mai târziu Ciano, „Era o şansă care 
se iveşte doar o dată la cinci mii de ani”. Asemenea 
şanse, deşi rare, nu sunt totdeauna bune. 

Imediat, italienii au atacat trupele franceze pe 
frontul alpin, iar Marea Britanie a declarat reciproc război 
Italiei. Cinci vase italiene, reţinute în Gibraltar, au fost 
capturate şi s-au dat ordine Marinei să intercepteze şi să 
aducă în porturi controlate toate vasele italiene de pe 
mare. În noaptea de 12, escadrilele noastre de 
bombardiere, după un lung zbor din Anglia, care implica o 
încărcătură uşoară, au aruncat primele lor bombe asupra 

oraşelor Milano şi Torino. Aşteptam totuşi un 
bombardament mai greu, de îndată ce vom putea folosi 
aeroporturile de la Marsilia. 

Francezii puteau să adune doar trei divizii, pe lângă 
trupele de graniţă ce echivalau cu încă trei, ca să facă 
faţă invaziei grupului de vest al armatelor italiene peste 
trecătorile Alpilor şi de-a lungul Rivierei. Acestea 
cuprindeau treizeci şi două de divizii, conduse de printul 
Umberto. În plus, blindate germane puternice, coborând 
pe valea Ronului, începuseră să treacă în spatele 
francezilor. Cu toate acestea, italienii erau în continuare 
confruntaţi şi chiar opriţi pe noul front de către unităţile 
franceze alpine, chiar după căderea Parisului şi după ce 
oraşul Lyon căzuse în mâinile germanilor. La 18 iunie, 
când Hitler şi Mussolini s-au întâlnit la Munchen, Ducele 
nu avea cu ce să se mândrească. La 21 iunie, a fost 
lansată o nouă ofensivă italiană. Totuşi, poziţiile alpine 
franceze s-au dovedit de necucerit iar efortul major italian 
spre Nisa a fost oprit lângă Mentone. Dar, deşi pe 
graniţele de sud-est, armata franceză şi-a salvat onoarea, 
marşul german spre sud, prin spatele armatei franceze, a 
făcut imposibilă continuarea luptei, iar încheierea 
armistiţiului cu Germania a fost însoţită de cererea 
franceză către Italia de încetare a ostilităţilor. 

În noaptea de 10, fusese anunţat un discurs al 
preşedintelui Roosevelt. Pe la miezul nopţii, l-am ascultat 
împreună cu un grup de ofiţeri, în Camera de război de la 
Amiralitate, unde încă mai lucram. Când a rostit vorbele 
usturătoare despre Italia: „În ziuă de 10 iunie 1940, mâna 
care ţinea pumnalul l-a înfipt în spatele vecinei ei”, s-a 
auzit un murmur adânc de satisfacţie. Mă întrebam care 
va fi votul italienilor în alegerile prezidenţiale care se 

apropiau; dar ştiam că Roosevelt era un politician de 
partid american foarte experimentat, care nu se temea 
niciodată să rişte când era vorba de hotărârile lui. A fost 
un discurs magnific, plin de patos, şi care ne transmitea 
un mesaj de speranţă. In timp ce impresia puternică îmi 
era încă proaspătă şi înainte de a mă culca, mi-am 
exprimat recunoştinţa către preşedinte. 

Goana după pradă începuse. Dar Mussolini nu era 
singura fiară flămândă care căuta prada. Alături de şacal 
a venit şi ursul. 

Am notat deja evoluția relațiilor anglo-sovietice 
până la izbucnirea războiului şi ostilitatea până aproape 
de ruptură cu Britania şi Franţa, care a apărut în timpul 
invadării Finlandei de către Rusia. Germania şi Rusia 
colaborau acum, pe cât le permitea adânca lor divergentă 
de interese. Hitler şi Stalin aveau multe în comun ca 
totalitari, iar sistemul lor de guvernare era înrudit. 
Molotov îi zâmbea larg ambasadorului german, contele 
Schulenburg, la fiecare ocazie, era pe deplin de acord cu 
politica germană şi lăuda măsurile militare ale lui Hitler. 
Când asaltul german a fost îndreptat asupra Norvegiei, el 
spusese că guvernul sovietic înţelegea măsurile la care 
era forţată Germania. Englezii merseseră desigur mult 
prea departe. Ei nu ţinuseră seama de drepturile 
naţiunilor neutre. „Îi dorim Germaniei deplin succes în 
măsurile ei defensive.” Hitler s-a ostenit să-l informeze pe 
Stalin, în dimineaţa zilei de 10 mai, de atacul pe care îl 
începuse asupra Franţei şi a Ţărilor de Jos neutre. „M-am 
dus la Molotov”, scria Schulenburg. „El a apreciat vestea 

şi a adăugat că înţelegea că Germania trebuia să se 
protejeze de un atac anglo-francez. El nu se îndoia de 
succesul nostru.” 

Deşi exprimarea acestor păreri nu a fost cunoscută 
decât după război, noi nu ne făceam iluzii în legătură cu 
atitudinea ruşilor. Totuşi, noi am continuat o politică 
răbdătoare de a încerca să restabilim cu Rusia relaţii cu 
caracter confidenţial, bazându-ne pe mersul 
evenimentelor şi pe antagonismul său fundamental cu 
Germania. S-a considerat înţelept să se folosească 
abilitatea lui Sir Stafford Cripps ca ambasador la Moscova. 
El a acceptat cu bunăvoință această sarcină ingrată şi 
nepromiţătoare. În acea vreme, nu ne dădeam seama 
suficient că comunismul sovietic ura politicienii de 
extremă stângă mai mult decât pe conservatori şi liberali. 
Cu cât un om era mai aproape de comunism în 
sentimente, cu atât mai nesuferit era el sovieticilor, dacă 
nu se înscria în partid. Guvernul sovietic l-a acceptat pe 
Cripps ca ambasador şi le-a explicat acest pas aliaţilor săi 
nazişti. „Uniunea Sovietică, scria Schulenburg către Berlin 
la 29 mai, este interesată să obţină cauciuc şi cositor din 
Anglia, în schimbul cherestelei. Nu există niciun motiv de 
nelinişte privind misiunea lui Cripps, întrucât nu există 
niciun motiv să ne îndoim de atitudinea loială a Uniunii 
Sovietice faţă de noi mai ales că direcţia neschimbată a 
politicii sovietice faţă de Anglia exclude daune aduse 
Germaniei sau intereselor germane. Aici nu există niciun 
motiv să credem că ultimele succese ale Germaniei ar 
provoca guvernului sovietic alarmă sau teamă faţă de 
Germania.” 

Prăbuşirea Franţei şi distrugerea armatelor franceze 
şi a oricărei contraponderi în vest trebuie să fi produs o 

oarecare reacţie în mintea lui Stalin, dar nimic nu părea 
să-i avertizeze pe conducătorii sovietici de gravitatea 
propriului lor pericol. La 18 iunie, când înfrângerea 
Franţei era totală, Schulenburg raporta: „Molotov m-a 
chemat în seara asta în biroul lui şi mi-a exprimat cele 
mai calde felicitări ale guvernului sovietic pentru 
splendidul succes al forţelor armate germane.” Aceasta s- 
a petrecut aproape exact cu un an înainte de data când 
aceleaşi forţe armate, luând guvernul sovietic prin totală 
surprindere, au năvălit asupra Rusiei în cascade de foc şi 
oţel. Acum ştiu că doar patru luni mai târziu, în 1940, 
Hitler a decis un război de exterminare împotriva. 
Sovieticilor şi apoi a început lunga, vasta şi secreta 
mişcare spre răsărit a acestor mult felicitate armate 
germane. Nicio amintire despre calculele lor greşite şi 
despre atitudinea lor precedentă nu a împiedicat 
vreodată guvernul sovietic şi pe agenţii săi comunişti şi 
asociaţi din întreaga lume să ţipe după un al doilea front 
în care Britania, pe care o hărăziseră ruinei şi servituţii, 
avea de jucat un rol principal. Totuşi, noi am înţeles 
viitorul mai realist decât aceşti calculatori cu sânge rece 
şi am înţeles pericolele şi interesele lor mai bine decât le- 
au înţeles ei înşişi. 

La 14 iunie, în ziua căderii Parisului, Moscova a 
trimis Lituaniei un ultimatum, acuzând-o pe ea şi pe 
celelalte state, baltice de conspirație militară împotriva 
U.R.S.S. şi cerând schimbări radicale de guvern şi concesii 
militare. La 15 iunie, trupele armatei roşii au invadat ţara. 
Letonia şi Estonia erau expuse aceluiaşi tratament: Li se 
cerea să instaleze guverne prosovietice şi să accepte 
garnizoane sovietice pe teritoriul acestei ţări mici. Nu se 
punea problema rezistenţei. Preşedintele Letoniei a fost 

deportat în Rusia, iar domnul Vişinski a sosit ca să 
numească un guvern provizoriu care să organizeze noi 
alegeri. In Estonia, modelul a fost identic. La 19 iunie, a 
sosit Jdanov ca să instaleze un regim similar. Între 3-6 
august, faţada unor guverne prosovietice, prieteneşti şi 
democrate, a fost înlăturată iar Kremlinul a anexat statele 
Baltice la Uniunea Sovietică. 

Un ultimatum rusesc adresat României a fost predat 
ministrului român la Moscova în 26 iunie, la ora 10 p.m. 
Se cerea cedarea Basarabiei şi a nordului provinciei 
Bucovina şi un răspuns imediat a doua zi. Germania, deşi 
supărată de această acţiune precipitată a Rusiei, care 
ameninţa interesele ei economice din România, era 
legată de aceasta prin pactul Ribbentrop-Molotov din 
august 1939, care recunoştea interesele politice exclusive 
ale Rusiei în această arie din sud-estul Europei. Guvernul 
german a sfătuit deci România să cedeze. La 27 iunie, 
trupele române au fost retrase din cele două provincii în 
cauză iar teritoriile au trecut în mâinile ruşilor Forţele 
armate ale Uniunii Sovietice erau acum ferm instalate pe 
malurile Mării Baltice şi la gurile Dunării. 

__ Capitolul VI 
INAPOI IN FRANŢA 
4 iunie - 12 iunie 


Când s-a aflat câţi oameni au fost salvaţi la 
Dunkerque, pe Insulă şi în întreg imperiul s-a răspândit un 
sentiment de uşurare care s-a transformat aproape în 
triumf. Întoarcerea acasă în siguranţă a unui sfert de 
milion de oameni, floarea armatei noastre, a fost o piatră 
de hotar în pelerinajul nostru prin ani de înfrângeri. 
Ostaşii s-au întors doar cu puştile şi baionetele şi cu 
câteva sute de mitraliere şi au fost trimişi imediat la 
casele lor pentru o permisie de şapte zile. Bucuria de a fi 
din nou cu familiile lor nu le-a atenuat dorinţa fermă de a 

se înfrunta cu duşmanul cât mai curând posibil. Cei care 
au luptat cu germanii aveau credinţa că, dacă li s-ar fi 
oferit şansa, ar fi putut să-i învingă. Moralul lor era ridicat 
şi s-au întors la regimente şi baterii cu promptitudine. 

Bineînţeles că Dunkerque a reprezentat şi o latură 
întunecată. Pierduserăm întregul echipament al armatei 
pe care o dotaserăm cu cele mai bune produse ale 
fabricilor noastre. Trebuiau să treacă multe luni ca 
pierderea să poată fi reparată, chiar dacă programele 
actuale ar fi fost îndeplinite fără întreruperi provocate de 
duşman. 

Totuşi, dincolo de Atlantic, în Statele Unite, se 
stârniseră deja emoţii puternice în inimile bărbaţilor de la 
conducere. S-a înţeles imediat că grosul armatei britanice 
a scăpat, dar şi-a pierdut întreg echipamentul, încă de la 
1 iunie, preşedintele a trimis ordine ministerelor 
Războiului şi Marinei să raporteze de ce arme se pot lipsi, 
pentru a le oferi Britaniei şi Franţei. În fruntea armatei 
americane, şef de Stat Major era generalul Marshall, nu 
doar un militar cu calităţi dovedite ci şi un om cu viziune 
largă. El a ordonat şefului cu aprovizionarea artileriei şi 
adjutantului său să analizeze lista de rezerve americane 
în artilerie şi stocuri de muniţie, în patruzeci şi opt de ore 
i s-a dat răspunsul, iar la 3 iunie, Marshall a aprobat 
listele. Prima listă a cuprins o jumătate de milion de puşti 
de calibrul 30, din cele două milioane produse în 1917 şi 
1918 şi păstrate în unsoare peste douăzeci de ani. Pentru 
acestea, existau câte 250 cartuşe de fiecare. Mai erau 80 
000 mitraliere şi diverse alte arme. Şeful aprovizionării 
artileriei, general-maior Wesson, a avut sarcina să se 
ocupe de problemă şi imediat toate depozitele şi 
arsenalele americane au început să ambaleze materialul 

pentru a fi îmbarcat. Până la sfârşitul săptămânii, peste 
şase sute de maşini grele de transport se îndreptau spre 
docurile armatei de la Raritan, New Jersey. La 11 iunie, o 
duzină de nave comerciale britanice au intrat şi au 
ancorat în golful Gravesend, unde a început încărcarea. 

Prin această măsură extraordinară, Statele Unite şi- 
au păstrat echipament doar pentru 1800 000 de oameni, 
cifra minimă prevăzută de planul american de mobilizare. 
Toate acestea par lucruri simple acum, dar în acea vreme 
reprezentau un act de supremă încredere din partea 
conducerii Statelor Unite, ca să se lipsească de această 
considerabilă masă de arme de dragul unei ţări pe care 
unii o considerau deja învinsă. N-au trebuit să se căiască 
niciodată. După cum vom relata imediat, am transportat 
în siguranţă peste Atlantic aceste preţioase arme, în 
cursul lunii iulie, şi ele au format nu doar un câştig 
material ci şi un factor important în toate calculele făcute 
de prieteni sau duşmani în legătură cu invazia. 


x k x 


Luna iunie a fost deosebit de dificilă pentru noi toţi, 
din cauza dublului stres la care eram supuşi în situaţia 
noastră de goliciune: pe de o parte, datoria noastră faţă 
de Franţa şi, pe de altă parte, nevoia de a crea o armată 
eficientă acasă şi de a fortifica Insula. Dubla tensiune a 
nevoilor antagonice dar vitale era foarte mare. Totuşi, am 
urmat o politică fermă şi continuă, fără emoţii inutile. Am 
continuat să dăm prioritate trimiterii de trupe instruite şi 
echipate, atâtea câte aveam, pentru a reconstitui trupele 
expediţionare britanice din Franţa. După aceasta, 
eforturile noastre au fost îndreptate spre apărarea Insulei 


491 


- mai întâi prin refacerea şi reechiparea armatei regulate, 
în al doilea rând prin fortificarea locurilor posibile de 
debarcare, iar în al treilea rând, prin înarmarea şi 
organizarea populaţiei, pe cât era posibil; şi, desigur, prin 
aducerea acasă a trupelor ce puteau fi adunate din 
imperiu. Nu ne lipseau oameni, ci arme. Peste 80 000 de 
puşti fuseseră aduse de la bazele de la sud de Sena, 
astfel că, la mijlocul lui iunie, fiecare om din armata 
regulată avea cel puţin o armă personală în mâini. Aveam 
foarte putină artilerie de câmp, chiar şi pentru armata 
regulată. Aproape toate tunurile fuseseră pierdute în 
Franţa. Niciodată o mare naţiune nu a fost atât de golaşă 
în faţa inamicilor. În afara celor douăzeci şi cinci de 
escadrile de avioane de luptă, de care nu ne atingeam, 
priveam ca importantă datoria noastră de a trimite ajutor 
Franţei. Mişcarea diviziei 52 Lowland spre Franţa, 
ordonată anterior, trebuia să înceapă la 7 iunie. Aceste 
ordine au fost confirmate. Divizia întâia a armatei 
canadiene, care se concentrase în Anglia la începutul 
anului şi era bine înarmată, a fost îndrumată, cu 
consimţământul guvernului dominionului, la Brest, ca să 
înceapă să ajungă acolo din 11 iunie, la ceea ce era deja 
considerată o speranţă pierdută. Faptul că am trimis 
singurele noastre două divizii formate, 52 Lowland şi 
divizia întâia canadiană, aliatului nostru francez, în 
această criză mortală, când întreaga furie a Germaniei 
trebuia să cadă curând asupra noastră, trebuie trecut în 
favoarea noastră, în ciuda forţelor foarte limitate pe care 
am putut să le aducem în Franţa în primele opt luni ale 
războiului. Privind înapoi, mă întreb cum de am avut 
curajul să ne lipsim de ultimele formaţiuni militare 
efective rămase, când eram hotărâți să continuăm 

războiul până la moarte şi eram sub ameninţarea invaziei, 
iar Franţa era evident că va cădea. Acest lucru a fost 
posibil pentru că noi am înţeles dificultatea traversării 
Canalului fără a avea supremaţia pe mare şi în aer sau 
vasele necesare de debarcare. 

Mai aveam încă, în Franţa, divizia 51 Highland, care 
fusese retrasă de pe Linia Maginot şi era în condiţie bună. 
Mai era acolo şi prima (şi ultima) noastră divizie de 
blindate, fără batalionul de tancuri şi grupul de sprijin, 
care fuseseră trimise la Calais. Aceasta suferise însă 
pierderi grele în încercările de a traversa râul Somme, ca 
parte a planului Weygand. Până la 1 iunie, fusese redusă 
la o treime din forţă şi fusese trimisă înapoi, peste Sena, 
să se refacă. În acelaşi timp, au fost adunate de la bazele 
şi liniile de comunicaţii din Franţa nouă batalioane de 
infanterie înarmate aproape numai cu puşti. Aveam foarte 
puţine arme antitanc şi n-aveam nici mijloace de 
transport, nici semnalizare. La 5 iunie a început faza 
finală a bătăliei Franţei. Am văzut cum au fost 
împiedicate şi reţinute blindatele germane în bătălia de la 
Dunkerque, pentru a le păstra pentru faza finală din 
Franţa. Toate blindatele acestea au pornit-o înainte, peste 
frontul francez, slab şi improvizat sau timorat, dintre Paris 
şi mare. Aici avem posibilitatea să relatăm doar bătălia de 
pe flancul de coastă, în care am avut un rol. Armata a 
zecea franceză a încercat să ţină frontul pe Somme. La 7 
iunie, două divizii blindate germane au pornit spre Rouen. 
Stânga franceză, incluzând divizia 51 Highland, a fost 
separată de restul frontului şi, împreună cu rămăşiţele 

corpului IX francez, a fost prinsă într-un cu/-de-sac Rouen- 
Dieppe. 

Fuseserăm foarte îngrijoraţi că această divizie va fi 
împinsă înapoi spre peninsula Havre şi apoi separată de 
armata principală. | s-a spus comandantului, general- 
maior Fortune, să se retragă, dacă era necesar, în direcţia 
Rouen. Această mişcare a fost interzisă de 
comandamentul francez, aflat deja în dezintegrare. Am 
făcut repetate reproşuri urgente, dar au rămas fără efect. 
A fost un caz de crasă proastă conducere, pentru că 
pericolul devenise vizibil cu trei zile înainte. 

La 10 iunie, după o luptă grea, divizia s-a retras, 
împreună cu corpul IX francez, în perimetrul St. Valery, 
aşteptându-se să fie evacuată pe mare. In noaptea de 11- 
12, ceața a împiedicat vasele să evacueze trupele, în 
dimineaţa zilei de 12, germanii ajunseseră la stâncile 
mării, în sud, iar plaja era sub tirul lor direct. În oraş au 
apărut steaguri albe. Corpul francez a capitulat la ora opt, 
iar divizia Highland a fost şi ca obligată să facă la fel la 
ora 10.30 a.m. 8000 de britanici şi 4000 de francezi au 
căzut în mâinile Diviziei 7 Panzer, comandată de 
generalul Rommel. Am fost vexat că francezii nu au 
permis diviziei noastre să se retragă la Rouen la timp, ci a 
fost reţinută până când n-a mai putut ajunge nici la 
Havre, nici să se retragă spre sud, şi aşa a obligat-o să se 
predea împreună cu trupele lor. Soarta diviziei Highland a 
fost dură, dar, peste ani, nu a rămas nerăzbunată de acei 
scoțieni care i-au luat locul, au refăcut divizia şi, unindu- 
se cu a 90-a scoțiană, au luptat pe toate fronturile, de la 
Alamein până la victoria finală, dincolo de Rin. 

Pe la ora unsprezece în dimineaţa zilei de 11 iunie, 
a venit un mesaj de la Reynaud, care îi telegrafiase şi 
preşedintelui. Tragedia franceză aluneca tot mai jos. De 
mai multe zile, făceam presiuni pentru o întâlnire a 
Comandamentului suprem. Nu ne mai puteam întâlni la 
Paris. Nu ni s-a spus care erau condiţiile acolo. Cu 
siguranţă că vârful de lance german era foarte aproape. 
Am avut oarecare dificultăţi să obţin o întâlnire, dar nu 
era momentul să ne ocupăm de ceremonie. Trebuia să 
ştim ce aveam de gând să facă francezii. Reynaud mi-a 
spus acum că putea să ne primească la Briare, lângă 
Orleans. Sediul guvernului se muta de la Paris la Tours. 
Marele Cartier General era lângă Briare. Am ordonat 
imediat că avionul Flamingo să fie pregătit la Hendon la 
amiază şi, primind aprobarea colegilor mei la şedinţa de 
dimineaţă a Cabinetului, am pornit în jurul orei 12. 

Aceasta era a patra călătorie a mea în Franţa; şi 
întrucât predominau probleme militare, i-am luat cu mine 
pe domnul Eden, acum secretar de stat la Ministerul 
Războiului, pe generalul Dill şi, desigur, pe Ismay. 
Avioanele germane ajungeau acum adânc spre Canal şi a 
trebuit să facem un ocol mai mare. Ca şi altă dată, 
Flamingo avea o escortă de douăsprezece avioane 
Spitfire. După vreo două ore, am aterizat pe un mic teren. 
Erau acolo câţiva francezi şi, curând, a sosit un colonel cu 
o maşină. Am abordat o figură zâmbitoare şi un aer 
încrezător, aşa cum se consideră potrivit atunci când 
lucrurile merg prost, dar francezul era sumbru şi nu 
răspundea. Mi-am dat seama imediat cât de mult se 
prăbuşise situaţia de când fusesem la Paris, cu o 
săptămână înainte. După un timp, am fost primiţi de 

Reynaud, mareşalul Pétain, generalul Weygand, generalul 
de aviaţie Vuillemin şi alţi câţiva, printre care relativ 
tânărul general de Gaulle, care fusese tocmai numit 
subsecretar la Ministerul Apărării Naţionale. În apropiere, 
pe linia ferată, era trenul Cartierului General, unde au fost 
instalaţi unii din grupul nostru. Castelul avea un singur 
telefon, în spălător. Era mereu ocupat, cu lungi întârzieri 
şi necontenite repetări strigate. 

La ora şapte, am intrat în conferinţă. Nu au fost 
reproşuri sau învinuiri. Aveam de-a face cu fapte brute. 
De fapt, discuţia a mers pe următoarele linii: eu am 
îndemnat guvernul francez să apere Parisul. Am subliniat 
puternica forţă de absorbţie a unei lupte casă cu casă, în 
apropierea unui oraş mare împotriva unei armate 
invadatoare. l-am amintit mareşalului Pétain nopţile pe 
care le-am petrecut împreună în trenul lui la Beauvain, 
după dezastrul armatei a cincea britanice din 1918 şi cum 
el, am spus fără să-l menţionez pe mareşalul Foch, a 
refăcut situaţia. l-am reamintit de asemeni cum spusese 
Clemenceau: „Am să lupt în faţa Parisului, în Paris şi în 
spatele Parisului”. Mareşalul a răspuns foarte liniştit şi cu 
demnitate că, în acele zile, avea o masă de manevră de 
peste şaizeci de divizii; acum nu avea nimic. El a 
menţionat că atunci erau şaizeci de divizii britanice pe 
linia frontului. Transformarea Parisului într-o ruină nu va 
afecta evenimentul final. 

Atunci, generalul Weigand a expus situaţia militară, 
atât cât o cunoştea, în bătălia fluidă care se desfăşura la 
şaptezeci şi cinci, nouăzeci de kilometri mai încolo şi a 
lăudat mult vitejia armatei franceze. El a cerut să se 
trimită orice întăriri posibile - mai presus de toate, ca 
escadrilele britanice de avioane de luptă să fie toate 

aruncate imediat în luptă... Acesta, a spus el, este 
punctul decisiv. Acum este momentul decisiv. De aceea, 
este greşit să se reţină vreo escadrilă în Anglia.” Dar, în 
concordanţă cu decizia Cabinetului, luată în prezenţa 
mareşalului aerului Dowding, pe care l-am adus special la 
acea şedinţă, eu am răspuns: „Acesta nu este punctul 
decisiv şi acesta nu este momentul decisiv. Acest 
moment va veni când Hitler va arunca Luftwaffe 
împotriva Marii Britanii. Dacă putem menţine supremaţia 
în aer şi dacă putem ţine mările deschise, după cum vom 
şi face, o să câştigăm înapoi totul pentru voi. Douăzeci şi 
cinci de escadrile de avioane trebuie menținute cu orice 
preţ pentru apărarea Britaniei şi a Canalului şi nimic nu 
ne va face să renunţăm la ele. Noi intenţionăm să 
continuăm războiul, orice s-ar întâmpla, şi credem că 
putem face asta un timp nedefinit, dar a renunţa la 
aceste escadrile ar însemna să distrugem şansa noastră 
de a trăi.” 

Imediat a sosit generalul Georges, comandantul şef 
al frontului de nord-vest. După ce a fost informat despre 
cele discutate, el a confirmat relatarea despre frontul 
francez făcută de Weygand. Din nou am propus planul 
meu de gherilă. Armata germană nu era chiar atât de 
puternică pe cât părea, la punctele de impact. Dacă toate 
armatele franceze, toate diviziile şi brigăzile, ar lupta 
împotriva trupelor de pe frontul lor cu toată vigoarea, s-ar 
putea realiza o ţinere pe loc generală. Mi s-a răspuns cu o 
declaraţie despre starea îngrozitoare a drumurilor 
supraaglomerate de refugiaţi, vânaţi de tirul de mitraliere 
de pe avioanele germane, despre fuga generală a unui 
mare număr de locuitori şi despre ruptura tot mai mare a 
mecanismului guvernării şi a controlului militar. La un 

moment dat, generalul Weygand a menţionat că s-ar 
putea ca francezii să ceară armistițiu. Reynaud i-a 
replicat imediat: „Asta e o treabă politică”. După cum îşi 
aminteşte Ismay, eu am spus: „Dacă lucrul considerat cel 
mai bun pentru Franţa, în agonia ei, este ca armata să 
capituleze, să nu ezitaţi din cauza noastră, pentru că, 
orice veţi face, noi vom continua lupta mereu şi mereu şi 
mereu.” Când am afirmat că armata franceză, dacă ar 
lupta acolo unde se află, ar putea să ţină sau să 
obosească o sută de divizii germane, generalul Weygand 
a replicat: „Chiar dacă ar fi aşa, ei tot ar mai avea încă o 
sută de divizii ca să vă invadeze şi să vă cucerească şi pe 
voi. Ce-o să faceţi atunci?!” La asta am răspuns că eu nu 
sunt un expert militar, dar consilierii mei tehnici sunt de 
părere că cea mai bună metodă de a trata o invazie 
germană a Insulei britanice este să înecăm cât mai mulţi 
în timp ce traversează Canalul şi să le dăm în cap, când 
se târăsc pe mal. Weygand a răspuns cu un surâs trist: 
„In orice caz, trebuie să recunosc că aveţi un foarte bun 
obstacol antitanc.” Acestea sunt ultimele vorbe şocante 
pe care îmi amintesc să le fi auzit de la el. În toată 
această discuţie mizerabilă, trebuie ţinut minte că eram 
bântuit şi ros de durerea pe care o simţeam că Britania, 
cu populaţia ei de 48 000 000, nu a fost capabilă să 
aducă o contribuţie mai mare la războiul pe uscat 
împotriva Germaniei şi că, până acum, nouă zecimi din 
vărsările de sânge şi nouăzeci şi nouă de procente din 
suferinţă căzuseră asupra Franţei şi numai a Franţei. 
După încă aproximativ o oră, ne-am spălat mâinile 
şi s-a adus de mâncare la masa de conferinţă. În acest 
interval, am vorbit în particular cu generalul Georges şi i- 
am sugerat mai întâi o luptă pe tot frontul intern şi o 

luptă prelungită de gherilă în regiunile muntoase şi apoi o 
mişcare în Africa, pe care, cu o săptămână mai înainte, o 
consideram ca „defetistă”. Respectatul meu prieten care, 
deşi însărcinat cu multă răspundere directă, nu a avut 
niciodată mână liberă să conducă armatele franceze, 
părea că nu crede să existe prea mare speranţă în 
niciuna dintre sugestii. 

Am scris simplu despre ce s-a întâmplat acolo în 
acele zile, dar pentru noi toţi a fost o adevărată agonie a 
minţii şi a sufletului. 

Pe la ora zece, toată lumea şi-a reluat locul la cină. 
Eu şedeam la dreapta lui Reynaud, iar generalul de Gaulle 
era în partea cealaltă a mea. S-a servit supă, omletă sau 
aşa ceva, cafea şi un vin uşor. Chiar şi în acest moment al 
nenorocirii noastre, sub năpasta germană, noi eram 
prietenoşi. Dar imediat s-a ivit un interludiu disonant. 
Cititorul îşi aminteşte importanţa pe care am acordat-o 
loviturii puternice a Italiei în momentul în care aceasta ar 
intra în război şi se făcuseră aranjamente, cu deplinul 
acord al francezilor, de a se instala o forţă de 
bombardiere britanice pe aerodromurile franceze de 
lângă Marsilia, pentru a ataca Milano şi Torino. Totul era 
acum gata de lovitură. Abia ne aşezaserăm jos, când 
mareşalul aerului, Barrat, care comanda forţa aeriană 
britanică din Franţa, l-a sunat la telefon pe Ismay să-i 
spună că autorităţile locale cer ca bombardierele să-şi ia 
zborul, pe motiv că un atac asupra ltaliei nu ar aduce 
decât represalii asupra sudului Franţei, pe care britanicii 
nu le pot opri şi la care ei nu pot rezista. Reynaud, 

Weygand, Eden, Dill şi cu mine am părăsit masa şi, după 
nişte parlamentări, Reynaud a fost de acord să se trimită 
ordin autorităţilor franceze în cauză că bombardierele nu 
trebuiau oprite. Dar mai târziu, în noaptea aceea, 
mareşalul Barrat a raportat că cetăţenii francezi din 
apropierea aerodromului au cărat tot felul de căruţe şi 
camioane acolo şi că bombardierele nu au avut 
posibilitatea să plece în misiune. 

Imediat după ce ne-am ridicat de la cină şi ne-am 
aşezat la cafea şi coniac, domnul Reynaud mi-a spus că 
mareşalul Pétain l-a informat că va fi necesar ca Franţa să 
ceară un armistițiu şi că el a scris un document pe 
această temă pe care dorea să-l citească. „Nu mi l-a dat 
încă, a spus Raynaud. Incă îi e ruşine s-o facă.” Ar fi 
trebuit să-i fie ruşine şi atunci când a sprijinit, chiar şi 
tacit, cererea lui Weygand ca noi să dăm ultimele noastre 
douăzeci şi cinci de escadrile de avioane de luptă, când el 
se convinsese deja că totul era pierdut şi că Franţa 
trebuia să cedeze. Astfel, ne-am dus cu toţii, nefericiţi, la 
culcare. In acest castel aflat în dezordine sau în trenul 
militar ce staţiona la câţiva kilometri mai departe. 
Germanii au intrat în Paris în ziua de 14. 

Dimineaţa, devreme, am reluat conferința. 
Mareşalul aerului, Barrat, era prezent. Reynaud şi-a 
reînnoit cererea pentru încă cinci escadrile de avioane de 
luptă care să aibă baza în Franţa, iar generalul Weygand 
a spus că el are mare nevoie de bombardiere de zi care 
să-i înlocuiască lipsa de trupe. l-am dat asigurarea că 
toată problema sporirii ajutorului aerian pentru Franţa va 
fi examinată cu atenţie şi simpatie de cabinetul de război, 
imediat ce mă voi întoarce la Londra; dar am subliniat din 
nou că ar fi o greşeală vitală să se ceară Regatului Unit să 

renunţe la esenţa apărării sale. 

După nişte discuții  infructuoase despre un 
contraatac pe Sena inferioară, am exprimat, în forma cea 
mai oficială, speranţa că, dacă se va produce vreo 
schimbare a situaţiei, guvernul francez va anunţa imediat 
guvernul britanic, ca să putem veni să ne întâlnim în orice 
loc potrivit, înainte ca ei să ia orice hotărâre care ar 
guverna acţiunile lor în a doua fază a războiului. 

Apoi ne-am luat rămas bun de la Petain, Weygand şi 
oamenii lor şi aceasta a fost ultima oară când i-am văzut. 
În cele din urmă, l-am luat pe amiralul Darlan de-o parte 
şi am vorbit cu el singur. „Darlan, nu trebuie să-i laşi să ia 
flota franceză.” El mi-a promis solemn că nu va face 
niciodată aşa ceva. 

Lipsa de combustibil potrivit a făcut imposibil ca 
cele douăsprezece avioane Spitfire să ne escorteze. 
Trebuia să aşteptăm să ne vină combustibil sau să ne 
încercăm norocul cu Flamingo. Am fost asiguraţi că vor fi 
nori tot drumul. Era necesar să ne întoarcem acasă 
urgent. În consecinţă, am pornit singuri, cerând ca o 
escortă să ne întâmpine, dacă era posibil, deasupra 
Canalului. Când ne-am apropiat de coastă, cerul s-a 
luminat şi norii au dispărut. La peste două mii de metri 
sub noi, spre dreapta, Le Havre ardea. Fumul o lua spre 
est. Nu se vedea nicio nouă escortă. Imediat am văzut că 
aveau loc consultări cu căpitanul şi, îndată după aceea, 
am coborât la vreo treizeci de metri deasupra mării 
liniştite, unde avioanele sunt adesea invizibile. Ce se 
întâmplase? Am aflat mai târziu că văzuseră două 

avioane germane sub noi, trăgând în bărcile de pescuit. 
Am fost norocoşi că piloţii lor nu se uitau în sus. Noua 
escortă ne-a întâmpinat abia când ne-am apropiat de 
malul englez şi credinciosul Flamingo a aterizat în 
siguranţă la Hendon. 

La ora cinci, în seara aceea, am raportat Cabinetului 
de Război rezultatele misiunii mele. Am descris situaţia 
armatelor franceze, aşa cum a fost raportată la conferinţă 
de generalul Weygand. De şase zile, luptau zi şi noapte şi 
erau acum aproape total epuizate. Atacul duşman lansat 
cu o sută douăzeci de divizii şi cu blindate de sprijin, a 
căzut peste patruzeci de divizii franceze. Armatele 
franceze erau acum pe ultima linie pe care mai puteau 
oferi o rezistentă organizată. Această linie a frontului 
fusese deja pătrunsă în două sau trei locuri. Generalul 
Weygand nu vedea, evident, nicio perspectivă ca 
francezii să continue lupta, iar mareşalul Pétain se 
hotărâse deja că trebuie încheiată pacea. El considera că 
Franţa era distrusă în mod sistematic de germani şi că 
era de datoria lui să salveze restul ţării de această soartă. 
Am menţionat memorandumul lui în acest sens, pe care i- 
| arătase lui Reynaud, dar nu i-l lăsase. „Nu încape 
îndoială, am spus, că Pétain este un om periculos în 
această situaţie; a fost totdeauna un defetist, chiar şi în 
războiul trecut”. Pe de altă parte, domnul Reynaud a 
părut hotărât să continue lupta, iar generalul de Gaulle, 
care a participat şi el la conferinţă, a fost de acord cu 
ducerea în continuare a unui război de gherilă... El era 
tânăr şi energic şi mi-a făcut o impresie favorabilă. M-am 
gândit că, probabil, dacă actuala linie se va prăbuşi, 
Reynaud se va gândi ca el să preia comanda. Amiralul 
Darlan a declarat de asemeni că el nu va preda niciodată 

flota franceză duşmanului: în ultimă instanţă, a spus, o va 
trimite în Canada; dar, în această privinţă, poate fi 
împiedicat de politicieni. 

Era clar că Franţa era aproape de capătul rezistentei 
organizate şi un capital al războiului se închidea acum. 
Francezii ar putea, prin oarecari mijloace, să continue 
lupta. Ar putea chiar să existe două guverne franceze, 
unul care să facă pacea şi unul care să organizeze 
rezistenţa din coloniile franceze, ducând războiul pe mare 
cu flota franceză, iar în Franţa cu gherilele. Era prea 
devreme acum de spus ce va fi. Deşi, o perioadă, s-ar 
putea să mai trebuiască să trimitem ceva sprijin în 
Franţa, trebuia acum să ne concentrăm principalul efort 
spre apărarea Insulei noastre. 


Capitolul VII 
APĂRAREA INTERNĂ ŞI 
MAŞINĂRIA 
CONTRAATACULUI 

Cititorul acestor pagini în anii viitori trebuie să-şi 
dea seama cât de dens şi de uimitor este vălul 
necunoscutului. Acum, în lumina trecerii timpului, e uşor 
să vezi unde eram ignoranţi sau prea alarmaţi, unde am 
fost neglijenţi sau greoi. De două ori, în două luni, 
fuseserăm luați total prin surprindere. Ocuparea 
Norvegiei şi ruptura frontului la Sedan, cu tot ce a urmat 
după acestea, au dovedit puterea mortală a iniţiativei 
germane. Ce mai aveau oare gata - pregătit şi organizat 
la milimetru? Vor lovi oare brusc, din senin, cu arme noi, 
cu o planificare perfectă şi cu o forţă copleşitoare, Insula 
noastră aproape total neechipată şi dezarmată, într-unul 
dintre duzinele de locuri posibile de debarcare? Sau se 
vor îndrepta spre Irlanda? Ar fi fost un om foarte prost 
acela care ar fi permis raţionamentului său, oricât de 
curat şi sigur i s-ar fi părut, să excludă orice posibilitate 
pe care o putea prevedea. Doctorul Johnson spune: „Te 
poţi baza pe faptul că, dacă un om ştie că va fi spânzurat 
peste două săptămâni, el îşi va concentra mintea la 
maximum”. Eu am fost totdeauna sigur că vom învinge, 
totuşi eram foarte încordat de situaţie şi foarte mulţumit 
să-mi pot pune în aplicare punctele de vedere. 

Colegii mei consideraseră deja că e drept ca 
guvernul să obţină din partea Parlamentului puteri 
extraordinare, şi în acest scop se pregătise o lege în 
ultimele câteva zile. Această măsură ar da practic 
guvernului puteri nelimitate asupra vieţii, libertăţii şi 
proprietăţii tuturor supuşilor Majestății Sale din Marea 
Britanie. În termenii generali ai legii, puterile acordate de 
Parlament erau absolute. Se prevedea ca actul să 
„includă împuternicirea prin ordin al regelui de a face 

reglementări de apărare prin care să se ceară tuturor 
persoanelor să se pună ele însele, serviciile lor şi 
proprietatea lor la dispoziţia Majestății Sale, aşa cum se 
crede necesar sau folositor pentru asigurarea siguranţei 
publice, apărarea Patriei, menţinerea ordinei publice sau 
ducerea oricărui război în care ar fi angajată Majestatea 
Sa, sau pentru menţinerea aprovizionării sau serviciilor 
esenţiale comunităţii.” 

In legătură cu persoanele, Ministerul Muncii avea 
împuternicirea să oblige pe oricine să îndeplinească orice 
serviciu necesar. Reglementarea care îi» dădea această 
împuternicire includea o clauză privind salarizarea 
corectă, care era înserată în lege, pentru a reglementa 
condiţiile de salarizare. Aveau să se organizeze 
Comitetele pentru forțele de muncă în centrele 
importante. Controlul proprietăţii era de asemeni impus în 
acelaşi fel. Controlul asupra tuturor întreprinderilor, 
inclusiv a băncilor, era impus sub autoritatea ordinelor 
guvernului. Patronilor li se putea cere să prezinte 
registrele, iar profiturile în exces erau impozitate cu 100 
la sută. Trebuia să se formeze un Consiliu al producţiei, 
prezidat de domnul Greenwood, şi să fie numit un director 
al forţei de muncă. 

Legea a fost prezentată Parlamentului în după- 
amiaza zilei de 22 mai de către domnul Chamberlain şi 
domnul Attlee, acesta din urmă făcând a doua citire. 
Ambele Camere, a Comunelor şi a Lorzilor, cu imensele 
lor majorităţi conservatoare, au trecut-o cu unanimitate 
prin toate etapele, într-o după-amiază, şi legea a primit în 
acea noapte consimţământul regelui. 


Romanii s-au bătut eroic 

Şi-n lupta lor necruțătoare 
Jertfit-au fii, soţii, avere 
Şi viaţa lor, pentru onoare. 


Asta era atmosfera acelei ore. 

Era un timp când întreaga Britanie lucra şi se 
străduia până la ultima limită şi era unită ca niciodată 
până atunci. Bărbaţi şi femei munceau în fabrici până 
cădeau epuizați pe podea şi trebuiau târâţi de acolo şi 
trimişi acasă, iar locurile lor erau ocupate de noii veniţi 
ajunşi mai devreme. Dorinţa fiecărui bărbat şi a multor 
femei era să aibă o armă. Membrii Cabinetului şi 
guvernului erau uniţi prin legături a căror amintire este 
îndrăgită de toţi. Sentimentul fricii părea că lipseşte în 
popor, iar reprezentanţii lui din Parlament nu erau 
nedemni de această stare de spirit. Noi nu suferiserăm, 
ca francezii, biciul german. Nimic nu mişcă un englez mai 
mult decât ameninţarea unei invazii, realitate 
necunoscută de o mie de ani. Un mare număr de oameni 
erau hotărâți să învingă sau să moară. Nu era nevoie să 
le ridici moralul cu oratorie. Erau bucuroşi să mă audă 
exprimându-le sentimentele şi dându-le motive reale 
pentru ceea ce intenționau să facă, sau încercau să facă. 
Singura divergență posibilă era cu aceia care doreau să 
facă chiar mai mult decât era posibil şi considerau că 
agitația poate întări acţiunea. 


x x * 
Decizia de a trimite singurele noastre două divizii 


bine înarmate înapoi în Franţa a făcut şi mai necesară 
luarea tuturor măsurilor pentru apărarea insulei împotriva 

unui atac direct. Soarta rapidă a Olandei era în mintea 
tuturor. Domnul Eden propusese deja Cabinetului 
formarea de voluntari de apărare locală sau „Gărzi 
interne”, iar planul era deja pus cu energic în practică. In 
toată ţara, în fiecare oraş sau sat, grupuri de bărbaţi 
hotărâți se adunau cu puşti, arme de vânătoare, măciuci 
şi săbii. Din acestea, avea să iasă curând o vastă 
organizaţie. Imediat s-a ajuns la un număr de aproape un 
milion şi jumătate de oameni, iar treptat au căpătat arme 
bune. Eu mă temeam în primul rând de tancurile 
germane care ar veni pe mal. Întrucât mintea mea era 
dominată de ideea tancurilor germane care ar debarca pe 
mal, m-am gândit că şi ei ar putea avea aceeaşi idee. Noi 
nu aveam tunuri antitanc sau muniţie, nici măcar artilerie 
de câmp obişnuită. Situaţia la care eram reduşi în a face 
faţă pericolului poate fi măsurată după următorul 
incident. Am vizitat plajele noastre de la golful St. 
Margaret, lângă Dover. Brigadierul m-a informat că are în 
brigada lui doar trei tunuri antitanc care acoperă doar 
cinci-şapte kilometri din această linie de coastă foarte 
ameninţată. A declarat că avea doar şase serii de muniţie 
pentru fiecare tun şi m-a întrebat, cu un uşor aer de 
provocare, dacă e justificat să lase oamenii săi să tragă o 
serie pentru exerciţii, ca să ştie măcar cum funcţionează 
arma. Am răspuns că nu ne putem permite exerciţii şi că 
tirul trebuie reţinut până în ultimul moment, la distanţa 
cea mai mică. 

Deci, acesta nu era momentul să procedăm pe 
canale obişnuite şi să găsim expediente. Pentru a ne 
asigura de o acţiune rapidă, liberă de birocraţia 
departamentală, am decis să ţin în mâna mea proprie, ca 
ministru al Apărării, întreprinderea experimentală formată 

de maiorul Jefferis la Whitchurch. Încă din 1939, am avut 
contacte cu acest ofiţer strălucit, a cărui minte 
ingenioasă, inventivă, s-a dovedit, după cum se va vedea, 
fructuoasă în tot războiul. Lindeman era în legătură 
strânsă cu el şi cu mine. Am folosit mintea lor şi puterea 
mea. Jefferis şi alţii legaţi de el lucrau la o bombă care 
putea fi aruncată asupra unui tanc chiar de la o fereastră 
şi care se lipea de tanc. Impactul unui exploziv puternic în 
contact cu blindajul de oţel este deosebit de eficient. 
Aveam în minte imaginea că soldaţi sau civili devotați ar 
alerga aproape de tanc şi ar arunca bomba asupra 
acestuia, deşi explozia i-ar costa viaţa. Erau, fără îndoială, 
mulţi care ar fi făcut treaba asta. Mă gândeam de 
asemenea că, dacă bomba ar fi fixată de o tijă, ar putea 
să ia foc prin tragere cu puşca, în cele din urmă, bomba 
„lipicioasă” a fost acceptată ca cea mai bună armă în 
stare de urgenţă. În ţară nu a trebuit s-o folosim 
niciodată, dar în Siria, unde erau condiţii la fel de 
primitive, şi-a dovedit valoarea. 


x k x 


Pentru prima dată de o sută douăzeci şi cinci de ani, 
un duşman puternic era acum instalat dincolo de Canalul 
Mânecii. Armata noastră regulată refăcută, împreună cu 
cei din armata teritorială, mai numeroşi dar mai puțin 
bine instruiți, trebuiau organizaţi şi desfăşuraţi aşa fel 
încât să creeze un sistem elaborat de apărare şi să fie 
gata, dacă venea invadatorul, să-l distrugă - pentru că nu 
exista altă scăpare. „Ucizi sau eşti pierdut” era deviza 
ambelor părţi. Gărzile interne puteau fi deja incluse în 
cadrul general al apărării. La 25 iunie, comandantul şef al 

Forţelor interne şi-a explicat planurile în faţa şefilor de 
Stat Major. Ele fuseseră analizate desigur cu mare grijă 
de experţi şi eu însumi le-am examinat cu mare atenţie. 
Ele au fost aprobate, în general. In această schiţă a unui 
mare plan pentru viitor, erau trei elemente principale: 
mai întâi, o „crustă” de tranşee pe plajele de pe coastă, în 
punctele probabile de invadare, ai căror apărători 
trebuiau să lupte acolo unde se aflau, sprijiniți de rezerve 
mobile pentru contraatac imediat; în al doilea rând, o linie 
de obstacole antitanc, mânuite de Gărzile interne, care se 
întindea din centrul de est al Angliei, apărând Londra şi 
marile centre industriale de pătrunderea vehicolelor 
blindate; în al treilea rând, în spatele acestei linii, erau 
principalele rezerve pentru o acţiune de contraofensivă 
majoră. 

S-au adus necontenite adăugiri şi îmbunătăţiri 
acestui plan, pe măsură ce treceau lunile, dar concepţia 
generală a rămas. Toate trupele, dacă vor fi atacate, 
trebuiau să stea ferm pe poziţii, într-o apărare nu doar 
liniară ci de jur-imprejur, în timp ce alţii se vor mişca 
rapid ca să distrugă atacatorul care putea veni fie de pe 
mare, fie din aer. Oamenii care ar fi lipsiţi de un ajutor 
imediat nu trebuiau doar să rămână pe poziţii. Se 
pregăteau mişcări de urmărire a duşmanului din spate, de 
intervenţii în comunicaţii şi de distrugere a materialului, 
aşa cum au făcut ruşii, cu bune rezultate, când, un an mai 
târziu, valul german s-a revărsat asupra ţării lor. Mulţi 
oameni trebuie să fi fost zăpăciţi de nenumăratele 
activităţi din jurul lor. Ei înțelegeau necesitatea minării 
plajelor, de obstacolele antitanc din defileuri, de 
cazematele de beton de la încrucişările de drumuri, de 
încălcarea caselor lor pentru a le umple podurile cu saci 

de nisip, a terenurilor lor de golf sau a câmpurilor celor 
mai fertile şi a grădinilor, ca să se sape largi tranşee 
antitanc. Toate aceste neplăceri şi multe altele le 
acceptau în mare parte. Dar, uneori, ei trebuie să se fi 
întrebat dacă exista un plan general sau dacă nu cumva 
unii indivizi mai puţin importanţi înnebuniseră în folosirea 
energică a noilor lor puteri de a se, amesteca în 
proprietatea cetăţeanului. 

Exista totuşi un plan central, elaborat, controlat şi 
atotcuprinzător. Pe măsură ce creştea, a căpătat 
următoarea formă: Comanda generală era la Cartierul 
general din Londra. Toată Marea Britanie şi Irlanda de 
nord erau împărţite în şapte Comandamente, acestea la 
rândul lor în Comandamente de corpuri şi divizii. 
Comandamentelor, corpurilor şi diviziilor li se cerea să 
ţină o parte din resursele lor în dublă rezervă şi doar un 
minim să fie reţinut pentru a apăra propriile lor fortificaţii 
specifice. Treptat, s-au edificat în spatele plajelor, zone 
de apărare în fiecare teritoriu divizional; în spatele lor 
erau „zone ale corpurilor” şi „zone de comandament”; 
întregul sistem pătrundea în adâncime cam o sută 
cincizeci de kilometri sau mai mult. lar în spatele 
acestora, era amplasat principalul obstacol antitanc, care 
se întindea de-a lungul Angliei de sud şi către nord, până 
la Nothingham-Shire. Peste toate acestea, era rezerva 
finală sub conducerea directă a comandantului şef al 
Forţelor interne. Asta era politica noastră, ca să fim cât se 
poate de largi. 

În cadrul acestei structuri generale, erau numeroase 
variaţiuni. Fiecare port de pe coasta de est şi de sud 
forma obiectul unui studiu special. Un atac frontal asupra 
unui port apărat părea o chestiune improbabilă şi toate 

porturile au fost transformate în puncte puternice, la fel 
de capabile să se apere dinspre mare ca şi dinspre uscat. 
Au fost plasate obstacole pe mulţi kilometri titraţi, în 
Britania, pentru a împiedica aterizarea trupelor 
aeropurtate. Toate  aerodromurile, staţiile radar şi 
depozitele de combustibil, care chiar şi în vara lui 1940 
erau în număr de trei sute şaptezeci, aveau nevoie de 
apărare cu garnizoane speciale şi cu aviatorii proprii. 
Multe mii de puncte vulnerabile, poduri, centrale 
electrice, depozite, uzine vitale şi altele asemenea 
trebuiau să fie păzite zi şi noapte împotriva sabotajelor 
sau incendiilor. Erau pregătite planuri de distrugere 
imediată a resurselor de ajutor pentru duşman, în cazul 
când erau capturate. Distrugerea facilităţilor portuare, 
avarierea drumurilor principale, paralizarea 
transporturilor motorizate, a telefoanelor şi a sistemului 
telegrafic, a vagoanelor şi a căilor de comunicaţie dacă 
ieşeau de sub controlul nostru, totul era plănuit până la 
ultimul amănunt. Totuşi, în ciuda acestor precauţii 
înțelepte şi necesare la care departamentele civile au dat 
ajutor celor militare, nu era vorba de o politică a 
„terenului pârjolit”. Anglia trebuia apărată de populaţia 
ei, dar nu distrusă. 


x kK x 


Toate acestea mai aveau o latură. Prima mea 
reacție faţă de „miracolul de la Dunkerque” a fost să-l 
folosesc pentru a organiza o contraofensivă. Când era 
atât de multă nesiguranță, nevoia de a recăpăta inițiativa 
ne surâdea teribil. Ziua de 4 iunie mi-a fost ocupată de 
nevoia de a pregăti şi a ţine lungul şi seriosul discurs în 

Camera Comunelor despre care am mai relatat, dar de 
îndată ce am terminat cu treaba asta, m-am grăbit să 
ating nota care, după părerea mea, trebuia să ne 
conducă gândirea în acest moment; în consecinţă, i-am 
trimis generalului Ismay următoarea minută: 


Suntem foarte preocupaţi - şi este înţelept să 
fim - de pericolele unei debarcări a germanilor în 
Britania, în ciuda faptului că avem superioritatea pe 
mare şi avem o apărare foarte puternică în aer, cu 
avioanele de luptă. Fiecare golfuleţ, fiecare plajă, 
fiecare port a devenit pentru noi un motiv de 
îngrijorare. În plus, paraşutiştii pot trece peste ţară 
şi pot ocupa Liverpool sau Irlanda şi aşa mai 
departe. Toată această atmosferă e bună pentru că 
stimulează energia. Dar dacă e atât de uşor pentru 
germani să ne invadeze; în ciuda forţei lor slabe pe 
mare, unii s-ar putea simţi înclinați să pună 
întrebarea: de ce ar fi oare imposibil ca şi noi să le 
facem lor aşa ceva? Obiceiul minţii de a gândi 
defensiv, care i-a ruinat pe francezi, nu trebuie lăsat 
să ne reprime iniţiativa. Este de cea mai mare 
importanţă să menţinem cea mai mare parte a 
forţelor germane de-a lungul coastelor ţărilor pe 
care le-au cucerit şi ar trebui imediat să ne punem 
pe treabă, să organizăm forţe de raid asupra 
acestor coaste, unde populaţia este prietenoasă. 
Asemenea forţe ar putea fi compuse din unităţi 
independente, bine echipate de, să zicem, o mie de 
până la nu mai mult de zece mii de oameni, când 
sunt combinate. Surpriza va fi asigurată prin faptul 
că destinaţia va fi ascunsă până în ultimul moment. 

Am văzut la Dunkerque, cât de repede pot fi luate 
înapoi trupele (şi presupun că tot aşa pot fi şi duse) 
în punctele alese, dacă este nevoie. Cât de minunat 
ar fi dacă germanii ar putea să fie făcuţi să se 
întrebe unde vor fi loviți data următoare, în loc să 
ne forţeze să ne înconjurăm cu ziduri pe Insulă şi să- 
i punem acoperiş! Trebuie făcut ceva ca să ne 
scuturăm de prostraţia noastră mintală şi morală 
faţă de voinţa şi iniţiativa duşmanului, de care 
suferim noi. 


Ismay a transmis-o şefilor de Stat Major şi, în 
principiu, a primit aprobarea lor cordială, ceea ce s-a 
reflectat în numeroase decizii pe care le-am luat. Din 
aceasta, a reieşit treptat o politică. Gândurile mele erau 
ferm fixate în acest timp la războiul cu tancurile, nu doar 
în defensivă ci şi în ofensivă. Aceasta cerea construirea 
unui mare număr de vase de debarcare, care a devenit 
una dintre grijile mele permanente. Cum toate acestea 
erau destinate să capete o importanţă majoră în viitor, 
trebuie acum să mă întorc la un subiect pe care îl aveam 
de mult timp în minte şi care acum era reînviat. 


x k x 


Fusesem totdeauna fascinat de maşini de război 
amfibii, iar ideea de a folosi tancuri care să gonească pe 
mai din vapoare special construite pentru debarcare pe 
plajă, acolo unde nu erau aşteptate, îmi stătea de mult în 
minte. Cu zece zile înainte de a mă alătura guvernului 
domnului Lloyd George ca ministru al Muniţiilor, la 17 iulie 
1917, pregătisem, fără ajutorul experţilor, un plan de 

capturare a celor două insule frisiene, Borkum şi Sylt. 
Planul conţinea următorul paragraf, care nu a văzut 
lumina zilei: 

Debarcarea trupelor pe insule (Borkum sau Sylt) sub 
acoperirea tunurilor flotei la nevoie ajutate de gaze şi fum 
de pe transportoare antitorpilă cu ajutorul unor şlepuri 
antiglont. Ar fi necesare cam o sută pentru debarcarea 
unei divizii. În plus, trebuie asigurate un număr de, să 
zicem, cincizeci de ş/epuri de debarcare a tancurilor, 
fiecare ducând un tanc sau mai multe şi înzestrate cu 
tăietoare de sârme. Cu ajutorul unei pasarele de acostare 
sau a unei prove care se poate lăsa, tancurile vor cobori 
cu puterea lor proprie şi vor evita ca infanteria să fie 
reţinută de sârma ghimpată când va ataca forturile şi 
bateriile. Acesta este un lucru nou, care va înlătura una 
dintre ele mai mari dificultăţi şi anume debarcarea rapidă 
a artileriei care să distrugă barajele de sârmă ghimpată. 

Şi mai departe: 


Există întotdeauna pericolul ca inamicul să afle de 
intenţiile noastre şi să-şi întărească garnizoana din timp 
cu trupe bune şi, oricum, în ce priveşte Borkum, în 
legătură cu care trebuie să fie foarte sensibil. Pe de altă 
parte, debarcarea poate fi făcută sub scutul şlepurilor, 
rezistente la gloanțele de mitraliere şi prea numeroase 
pentru a fi afectate serios de tirul tunurilor (adică al 
tunurilor grele); iar tancurile, folosite în număr şi mai 
mare decât se sugerează aici, mai ales cele care se mişcă 
repede şi varietățile mai uşoare, vor acţiona într-o 
regiune unde nu s-au putut face pregătiri pentru primirea 
lor. Asemenea lucruri pot fi gândite ca fiindu-ne 
favorabile, noi şi importante. 

În acest document, eu am avut şi un plan alternativ 
de a se construi o insulă artificială în apele mici de la 
Horn Reef (spre nord). 

Una dintre metodele de investigare este 
următoarea: Un număr de barje cu fundul plat sau 
chesoane făcute nu din oțel ci din ciment ar trebui 
pregătite în Humber, la Harwick şi în Wash, Medwan şi 
Tamisa. Aceste structuri trebuie să fie adaptate adâncimii 
la care urmează să fie scufundate, conform unui plan 
general. Ele vor pluti când vor fi goale şi vor putea fi 
tractate pe apă la locul insulei artificiale. La sosirea la 
geamandurile care marchează insula, supapele se vor 
deschide şi ele se vor lăsa la fund. Ar putea fi apoi 
umplute cu nisip, dacă se iveşte ocazia, cu o dragă de 
absorbţie. În acest fel, se va crea un port antitorpilă şi 
împotriva vremii proaste, ca un fel de atol, în largul mării, 
cu  îngrădituri pentru distrugătoare şi submarine şi 
platforme de aterizare pentru avioane. 

Acest proiect, dacă este realizabil, este capabil de 
mari servicii şi ar putea fi amplasat în diferite locuri. 
Vapoare de ciment pot fi eventual puse să ducă un tun 
greu complet, iar apoi, lăsându-se să intre apa în 
camerele lor exterioare, acestea se vor aşeza pe fundul 
mării, ca forturile Solent, în locurile dorite. Alte structuri 
scufundabile ar putea fi făcute pentru a conţine magazii 
de provizii, tancuri de petrol sau camere de locuit. Fără o 
consultare a specialiştilor, nu se poate face aici mai mult 
decât a se indica posibilităţile care nu abordează altceva 
decât problema creării, transportării pe bucăţi, asamblării 
şi aşezării unei insule artificiale şi a unei baze de 
distrugătoare. 

Un asemenea plan, dacă este găsit bun din punct de 
vedere mecanic, evită nevoia de a folosi trupe precum şi 
toate riscurile atacării unei insule fortificate. Ar putea fi 
folosită şi ca un element surpriză pentru că, deşi 
construcţia acestor vase ar fi cunoscută de Germania, 
concluzia naturală va fi că ele sunt destinate, pentru 
încercarea de a bloca gurile râurilor, care este de altfel o 
idee ce nu trebuie exclusă. Astfel, până când insula sau 
sistemul ar începe să prindă contur, duşmanul nu-i va 
înţelege scopul. 

Timp de aproape un sfert de secol, acest document 
a dormitat în arhivele Comitetului pentru apărarea 
imperiului. Nu l-am tipărit în volumul Criza mondială, 
unde trebuia să formeze un capitol, din motive de spaţiu 
şi pentru că nu fusese pus în practică. Asta din fericire, 
pentru că ideile exprimate acolo erau, în acest război, mai 
vitale ca oricând; iar germanii cu siguranţă că au citit cu 
atenţie cărţile mele despre război. Concepţiile ce stau la 
baza acestui vechi document erau adânc întipărite în 
mintea mea, iar în noua situaţie de urgenţă, constituiau 
baza acţiunii care, după un lung interval, şi-a găsit 
memorabila expresie în vasta flotă de vase care au 
debarcat tancurile în 1943 şi în porturile „Mulberry” din 
1944. 

De atunci încolo, multă energie s-a cheltuit pentru 
dezvoltarea a tot felul de vase de debarcare şi s-a format 
un departament special. La Amiralitate care să se ocupe 
de aceste probleme. În octombrie 1940, încercările 
primului vas de debarcare a tancurilor erau în curs. A 
urmat o formă îmbunătăţită, din care multe au fost 
construite din secţiuni, pentru un transport mai 
convenabil pe mare în Orientul Mijlociu, unde au început 

să sosească în vara lui 1941. Ele şi-au dovedit valoarea şi, 
pe măsură ce am căpătat experienţă, capacităţile seriilor 
ulterioare ale acestor vapoare stranii s-au îmbunătăţit 
mereu. Din fericire, s-a dovedit că operaţia de construire 
a acestor vase de debarcare putea fi transferată unor 
firme de construcţii neangajate în construcţia de vase şi 
astfel munca celor mai mari întreprinderi de construcţii 
de vase nu a trebuit să mai fie tulburată. Acest lucru a 
dat posibilitate aplicării unui program pe scară mare, la 
care ne gândeam, dar a pus şi anumite limite mărimii 
vaselor. 

Vasele de debarcare a tancurilor erau potrivite 
pentru operaţiuni de raiduri peste Canal sau pentru 
acţiuni mai extinse în Mediterana, dar nu pentru călătorii 
lungi în largul mării. A apărut nevoia unor vase mai mari, 
mai bune pe mare, care, în afară de faptul că transportă 
tancuri şi alte vehicole în călătorii peste ocean, să poată 
de asemeni să le debarce pe plaje, ca şi celelalte. Am dat 
instrucţiuni pentru proiectarea unor asemenea vase, care 
au fost numite „Vase de debarcare a tancurilor” (L. S. T.). 
La timpul potrivit, proiectul a fost dus în Statele Unite, 
unde amănuntele au fost elaborate în comun. A fost 
introdus în fabricaţie în America pe scară masivă şi a 
figurat proeminent în toate operațiunile noastre 
ulterioare, aducând poate cea mai mare contribuție 
singulară la soluționarea problemei dificile a debarcării 
vehicolelor grele pe plaje. In cele din urmă, au fost 
construite peste o mie de asemenea vase. 

La sfârşitul anului 1940, aveam o concepţie 
sănătoasă asupra amfibiilor ca arme de război. Producţia 
de vase specializate şi echipamente de tot felul se 
amplifica iar formațiunile menite să mânuiască aceste noi 

materiale erau formate şi instruite sub comanda 
operaţională combinată. Centre speciale de instruire au 
fost create atât în ţară cât şi în Orientul Mijlociu. Toate 
aceste idei şi manifestarea lor practică le-am prezentat 
prietenilor noştri americani pe măsură ce au căpătat 
formă. Rezultatele au sporit mereu în cursul anilor de 
luptă şi astfel, la timpul potrivit, au constituit 
instrumentul care, în cele din urmă, a jucat un rol 
indispensabil în cele mai mari planuri şi fapte ale noastre. 
În 1940 şi 1941, eforturile noastre în acest domeniu au 
fost limitate din cauza cerinţei luptelor cu submarinele de 
buzunar-U. Doar şapte mii de oameni au putut fi folosiţi 
pentru producţia de vase de debarcare la sfârşitul anului 
1940, iar numărul acesta nu a fost cu mult depăşit în anul 
următor. Totuşi, până în 1944, nu mai puţin de şaptezeci 
de mii de oameni se dedicau în Britania, acestei sarcini 
uriaşe la care se adăuga un număr şi mai mare în Slutele 
Unite. Având în vedere numeroasele relatări care există şi 
se înmulţesc cu privire la presupusa mea aversiune faţă 
de debarcările pe scară mare, ca aceea care a avut loc în 
Normandia în 1944, ar fi poate nimerit să arăt clar că, 
încă de la început, eu am dat o mare parte din impulsul şi 
autoritatea pentru crearea imensului aparat şi a armatei 
pentru debarcarea blindatelor pe plaje, fără de care, după 
cum este recunoscut în prezent pe plan universal, toate 
asemenea operaţiuni majore ar fi fost imposibile. 

Capitolul VIU 
AGONIA FRANCEZĂ 


Generaţiile viitoare ar putea considera demn de 
notat că întrebarea supremă dacă trebuie să luptăm 
singuri nu şi-a găsit niciodată locul pe agenda Cabinetului 
de Război. A fost considerată drept ceva de la sine înţeles 
şi ca o chestiune de linie de către bărbaţii din toate 
partidele din stal şi eram prea ocupați ca să ne pierdem 
timpul cu asemenea chestiuni rupte de realitate, 
academice. Eram uniţi de asemeni în a privi cu încredere 
noua fază a războiului. 

La 13 iunie am făcut ultima mea vizită în Franţa, 
ultima în patru ani socotiți aproape exact, până şi la zi. 
Guvernul francez se retrăsese acum la Tours şi tensiunea 
crescuse continuu. l-am luat cu mine pe Edward Halifax şi 
pe generalul Ismay, iar Max Beaverbrook s-a oferit 
voluntar să vină şi el. La necaz, el este totdeauna activ. 
De data asta, cerul era fără nori şi am zburat înconjurați 

de avioanele escadrilei noastre Spitfire, făcând un ocol şi 
mai mare spre sud decât înainte. Ajunşi deasupra oraşului 
Tours, am constatat că aeroportul fusese grav bombardat 
cu o noapte înainte, dar noi, cu toată escorta noastră, am 
aterizat bine, în ciuda craterelor. Imediat, am simţit 
degradarea situaţiei. Nimeni nu a venit să ne întâmpine şi 
nu părea că ne aşteaptă. Am împrumutat o maşină 
militară de la comandant şi am plecat spre oraş, 
îndreptându-ne spre prefectură, unde guvernul francez îşi 
avea cartierul general. Nicio persoană importantă nu era 
acolo, dar mi s-a relatat că Reynaud se va întoarce de 
unde era plecat prin ţară. 

Fiind deja aproape ora două, am insistat să luăm 
prânzul şi, după nişte parlamentari, am mers cu maşina 
pe străzi aglomerate, cu maşini de refugiaţi, majoritatea 
cu o saltea pe capotă şi înghesuiți cu bagaje. Am găsit o 
cafenea, care era închisă, dar, după explicaţii, am obţinut 
o masă. In timpul mesei, am fost vizitat de domnul 
Baudouin, a cărui influenţă crescuse în ultimele zile. El a 
început imediat, în maniera lui moale, mătăsoasă, să 
vorbească despre inutilitatea rezistenţei franceze. Dacă 
Statele Unite ar declara război Germaniei, Franţa ar 
putea, eventual, să continue. Ce credeam eu despre 
asta? Eu nu am mai discutat mai departe chestiunea 
decât spunând că eu sper că Statele Unite vor intra şi că, 
desigur, ar trebui să continuăm lupta. Mi s-a spus că, mai 
târziu, el a răspândit faptul că eu am fost de acord ca 
Franţa să se predea, dacă Statele Unite nu intră în război. 

Apoi ne-am întors la Prefectură, unde ne aştepta 
Mandel, ministrul de Interne. Acest fost secretar 
credincios al lui Clemenceau, care a purtat mai departe 
mesajul vieţii acestuia, părea într-o stare de spirit foarte 

bună. Era energia şi sfidarea personificată. Prânzul lui, un 
pui atrăgător, stătea neatins pe o farfurie în faţa lui. El 
era ca o rază de soare. Avea câte un telefon în fiecare 
mână, prin care dădea necontenit ordine şi decizii. Ideile 
lui erau simple: luptaţi în continuare până la capăt, în 
Franţa, pentru a acoperi cea mai mare mişcare posibilă în 
Africa. Aceasta a fost ultima dată când l-am văzut pe 
acest curajos francez. Republica franceză reinstaurată i-a 
împuşcat pe bună dreptate pe cei care l-au ucis. Memoria 
lui este onorată de concetăţenii săi şi de Aliaţii lor. 

Imediat a sosit Reynaud. La început părea deprimat. 
Generalul Weygand îi raportase că armatele franceze 
erau epuizate. Frontul fusese rupt în multe locuri; 
refugiații se scurgeau pe toate şoselele din ţară şi multe 
trupe erau în dezordine. Generalisimul simţea că era 
necesar să se ceară un armistițiu, atât timp cât mai erau 
suficiente trupe ca să menţină ordinea până la încheierea 
păcii. Acesta era sfatul militarului. El va trimite în cursul 
zilei un nou mesaj preşedintelui Roosevelt, în care va 
spune că venise ultima oră şi că soarta cauzei Aliaților era 
în mâinile Americii. Altfel, alternativa este armistițiu şi 
pace. 

Domnul Reynaud a început să spună că, în ziua 
anterioară, Consiliul de Miniştri l-a îndemnat să întrebe 
care va fi atitudinea Britaniei dacă se va întâmpla ce e 
mai rău. El însuşi îşi dădea seama de angajamentul 
solemn că niciunul dintre aliaţi nu va face pace. Generalul 
Weygand şi alţii au subliniat că Franţa a sacrificat deja 
totul pentru cauza comună. Nu-i mai rămăsese nimic, dar 
reuşise să slăbească mult duşmanul comun, în aceste 
condiţii, ar fi şocant dacă Britania nu ar înţelege că, fizic, 
Franţa nu mai era în stare să continue lupta şi în felul 

acesta să lase poporul pradă descompunerii şi 
nenorocirilor în mâinile unor specialişti în arta de a 
subjuga popoarele cucerite. Deci aceasta era întrebarea 
pe care trebuia să o pună. Va înţelege Marea Britanie 
faptele dure cu care se confrunta Franţa? 

Am considerat că problema era atât de serioasă 
încât am cerut să mă retrag cu colegii mei, înainte de a 
da răspunsul. Astfel, cu lorzii Halifax şi Beaverbrook şi 
restul grupului nostru ne-am dus în grădină şi am discutat 
problemele timp de o jumătate de oră. La întoarcere, am 
reafirmat poziţia noastră. Nu puteam fi de acord cu o 
pace separată, orice s-ar întâmpla. Scopul războiului 
nostru rămânea înfrângerea totală a lui Hitler şi simţeam 
că încă mai puteam realiza lucrul ăsta. Nu eram deci în 
situaţia de a elibera Franţa de obligaţiile ei. Orice s-ar 
întâmpla, noi nu vom face însă reproşuri Franţei; dar 
aceasta era cu totul altă chestiune decât aceea de a 
consimţi să o eliberăm de angajamentul ei. Am îndemnat 
pe francezi să trimită acum din nou un apel final 
preşedintelui Roosevelt, pe care noi îl vom sprijini din 
Londra. Domnul Reynaud a fost de acord să facă lucrul 
ăsta şi a promis că francezii vor rezista până la 
cunoaşterea rezultatului. 

La sfârşitul discuţiilor, el ne-a dus în camera 
alăturată, unde şedeau domnii Herriot şi Jeanneney, 
preşedintele Camerei şi respectiv al Senatului. Ambii 
patrioţi au vorbit cu emoție plină de pasiune despre 
continuarea luptei până la moarte. Când am coborât 
coridorul aglomerat spre curte, l-am văzut pe generalul 
de Gaulle stând fără expresie în cadrul uşii. Salutându-l, i- 
am spus încet în franceză: „Eşti omul destinului”. El a 
rămas nepăsător. In curte trebuie să fi fost mai mult de o 


522 


sută de francezi din conducere, într-o stare de spirit 
înspăimântătoare. Fiul lui Clemenceau s-a îndreptat spre 
mine. l-am strâns mâna. Avioanele Spitfire erau deja în 
aer şi eu am dormit profund în drumul nostru rapid, fără 
evenimente, până acasă. A fost un lucru înţelept pentru 
că mai era mult până aveam să mă duc la culcare. 

La 10.15 p.m. am dat noul meu raport Cabinetului. 
Relatarea mea a fost susținută de cei doi însoțitori ai mei. 
Când încă eram în şedinţă, ambasadorul Kennedy a venit 
cu răspunsul preşedintelui Roosevelt la un apel anterior al 
lui Reynaud din 10 iunie. „Mesajul dumitale, telegrafia el, 
m-a mişcat adânc. V-am mai afirmat, dumitale şi 
domnului Churchill, că guvernul acesta face tot ce-i stă în 
putere să pună la dispoziţia guvernelor Aliate materialele 
pe care ele le cer cu atâta urgenţă şi ne dublăm eforturile 
ca să facem mai mult. Aceasta din cauză că avem 
încredere în idealurile pentru care luptă Aliaţii şi le 
sprijinim. 

Minunata rezistență a armatelor franceză şi 
britanică a impresionat profund poporul american. 

Personal, sunt impresionat de declaraţia dumitale 
că Franţa va lupta în continuare pentru democraţie, chiar 
dacă aceasta înseamnă retragere lentă, chiar şi în Africa 
de nord şi în Atlantic. Este foarte important să ne amintim 
că flota franceză şi cea britanică continuă să stăpânească 
în Atlantic şi în alte oceane; de asemeni, trebuie să nu 
uităm că, pentru menţinerea tuturor armatelor, sunt 
vitale materiale din lumea exterioară. 

Mă însufleţeşte de asemeni ce mi-a spus premierul 

Churchill despre continua rezistenţă a imperiului britanic 
şi că hotărârea se pare că se aplică şi marelui imperiu 
francez din întreaga lume. Puterea navală, în treburile 
internaţionale, mai ţine încă minte lecţiile istoriei, după 
cum bine ştie amiralul Darlan.” 

Noi toţi am considerat că preşedintele a mers foarte 
departe. El îl autorizase pe Reynaud să publice mesajul 
din 10 iunie cu tot ce implica acest lucru, iar acum el 
trimisese acest răspuns formidabil. Dacă cu aceasta 
Franţa decidea să îndure în continuare tortura războiului, 
Statele Unite ar fi fost adânc angajate să se implice în 
război. In orice caz, răspunsul conţinea două puncte care 
erau foarte importante pentru beligeranţi: mai întâi, o 
promisiune de ajutor material total, ceea ce implica 
asistenţă activă; în al doilea rând, un apel ca să continue 
lupta chiar dacă guvernul ar fi nevoit să părăsească 
Franţa. l-am trimis imediat preşedintelui mulţumirile 
noastre şi m-am gândit să recomand lui Reynaud mesajul 
preşedintelui în termenii cei mai călduroşi. Poate că 
aceste puncte erau subliniate nejustificat, dar trebuia să 
folosim la maximum tot ce aveam. 

A doua zi, a sosit de la preşedinte o telegramă în 
care arăta că nu poate fi de acord cu publicarea acestui 
mesaj de către Reynaud. El personal ar fi vrut, după 
spusele domnului Kennedy, dar Departamentul de Stat, 
deşi simpatiza cu el, a văzut în asta un pericol foarte 
mare. Preşedintele lăuda guvernele britanic şi francez 
pentru vitejia trupelor lor. El a reînnoit asigurările în 
legătură cu furnizarea tuturor materialelor şi cu 
aprovizionarea posibilă; dar apoi a spus că mesajul său 
nu avea intenţia de a angaja guvernul Statelor Unite la o 
participare militară. În Constituţia americană nu există 

nicio autoritate în afară de Congres care să se poată 
angaja în asemenea probleme. El avea în minte, în 
general, flota franceză. La dorinţa sa, Congresul a aprobat 
cincizeci de milioane de dolari în scopul aprovizionării cu 
alimente şi îmbrăcăminte a refugiaților civili din Franţa. 

Aceasta era o telegramă dezamăgitoare. 

In jurul mesei noastre, am înţeles pe deplin riscurile 
preşedintelui de a fi acuzat de depăşirea autorităţii lui 
constituţionale şi, în consecinţă, riscul de a fi învins pe 
această chestiune la alegerile care se apropiau şi de care 
depindea soarta noastră, şi încă multe altele. Eram 
convins că el ar renunţa şi la viaţă, ca să nu mai amintesc 
de funcţia. Să publică, pentru cauza libertăţii în lume, 
care era acum într-un atât de mare pericol. Dar ce-ar fi 
fost bun în asta? Îi puteam simţi suferinţa peste Atlantic. 
La Casa Albă, frământarea era de altă natură decât cea 
de la Bordeaux sau Londra. Dar gradul de stres personal 
era egal. 

In răspunsul meu, am încercat să-l înarmez pe 
domnul Roosevelt cu câteva argumente pe care le putea 
folosi faţă de alţii în legătură cu pericolul ce s-ar crea 
pentru Statele Unite, dacă Europa ar cădea şi Britania ar 
eşua. Aceasta nu era o chestiune de sentiment ci una de 
viaţă şi moarte. l-am telegrafiat: „Soarta flotei britanice, 
după cum ţi-am mai menţionat, ar fi decisivă pentru 
viitorul Statelor Unite, pentru că, dacă aceasta s-ar 
adăuga celei a flotelor Japoniei, Franţei şi Italiei, precum 
şi marilor resurse ale industriei germane, o forţă navală 
copleşitoare ar ajunge în mâinile lui Hitler. El ar putea să 
o folosească, bineînţeles, cu moderatie. Dar, pe de altă 
parte, s-ar putea să nu facă aşa. Această revoluţie în 
puterea pe mare s-ar putea produce foarte repede şi, cu 

siguranţă, cu mult înainte ca Statele Unite să se poată 
pregăti împotriva ei. Dacă noi cădem, s-ar putea să aveţi 
nişte State Unite ale Europei sub comandă nazistă, mult 
mai numeroase, mai puternice, mai bine înarmate decât 
Lumea Nouă...” 


x k x 


Între timp, situația pe frontul francez mergea din 
rău în mai rău. Operațiunile germane la nord-vest de 
Paris, în care fusese pierdută divizia noastră 51, 
aduseseră duşmanul în partea de jos a râurilor Sena şi 
Oise. Pe malul sudic, rămăşiţele dispersate ale armatelor 
franceze a Zecea şi a Şaptea abia dacă organizau o 
apărare; fuseseră împrăştiaţi şi, pentru a închide 
spărtura, fusese scoasă şi interpusă garnizoana capitalei, 
aşa-numita „Armee de Paris”. 

Mai spre est, de-a lungul râului Aisne, armatele a 
Şasea, a Patra şi a Doua, erau în stare mult mai bună. 
Avuseseră trei săptămâni în care să se amplaseze şi să 
absoarbă întăriturile care le-au fost trimise. In perioada 
Dunkerque şi a marşului spre Rouen, ele fuseseră lăsate 
netulburate, dar forţa lor era mică pentru cei o sută 
cincizeci de kilometri pe care trebuiau să-i ţină, iar 
duşmanul folosise timpul pentru a concentra împotriva lor 
un mare număr de divizii care să dea lovitura finală. La 9 
iunie, frontul a căzut. În ciuda unei rezistenţe 
înverşunate, pentru că francezii luptau acum cu mare 
hotărâre, s-au stabilit capete de pod la sud de râu, de la 
Soissons la Rethel, iar în următoarele două zile acestea 
au fost extinse, până s-a ajuns la Marna. Diviziile 
germane Panzer, care jucaseră un rol atât de decisiv în 

lovitura de-a lungul coastei, au fost aduse să se alăture 
noii bătălii. Opt dintre acestea, în două puternice atacuri, 
au transformat înfrângerea francezilor într-o fugă. 
Armatele franceze, decimate şi în panică, nu au fost 
capabile să reziste acestei puternice forţe superioare ca 
număr, echipament şi tehnică. În patru zile, la 16 iunie, 
duşmanul ajunsese la Orleans şi Loire; în acest timp, spre 
est, celălalt atac trecuse prin Dijon şi Besançon aproape 
până la frontiera cu Elveţia. 

La vest de Paris, rămăşiţele armatei a Zecea, 
echivalentă cu nu mai mult de două divizii, au fost 
împinse înapoi spre sud-vest de Sena, spre Alençon. 
Capitala a căzut în 14; armatele care o apărau, a Şaptea 
şi Armee de Paris, fuseseră împrăştiate; o mare ruptură a 
frontului separa acum puţinele forţe franceze şi britanice 
din vest de restul rămăşiţelor cândva mândrei armate a 
Franţei. 

Dar ce era cu Linia Maginot, scutul Franţei, şi cu 
apărătorii ei? Până la 14 iunie, nu se produsese niciun 
atac direct şi, deja, unele dintre formațiunile active, 
lăsând în urmă trupele de garnizoană, începuseră să se 
alăture, când puteau, armatelor din centru care se 
retrăgeau rapid. Dar era prea târziu. In acea zi, Linia 
Maginot a fost străpunsă în faţa localităţii Saarbrucken şi 
peste Rin, la Colmar. Francezii, în retragere, au fost prinşi 
în luptă şi nu au mai putut să iasă. Două zile mai târziu, 
pătrunderea germană la Besançon le-a tăiat retragerea. 
Peste patru sute de mii de oameni erau înconjurați fără 
speranţă de scăpare. Multe garnizoane încercuite au 
rezistat cu disperare; au refuzat să se predea, până după 
încheierea armistiţiului, când ofiţerii francezi au fost 
trimişi să le dea ordinul. Ultimele forturi au ascultat 

ordinul pe 30 iunie, comandantul protestând că 
fortificațiile lui erau încă intacte. Astfel, s-a încheiat vasta 
bătălie dezorganizată, pe tot frontul francez. Rămâne 
doar de relatat unicul rol pe care au putut să-l joace 
britanicii. 


x kK x 


Generalul Brooke a primit distincții pentru 
retragerea de la Dunkerque şi, mai cu seamă, pentru 
bătălia din breşa lăsată de capitularea belgienilor. De 
aceea, l-am ales pe el să comande trupele britanice 
rămase în Franţa şi toate întăririle, până vor ajunge la un 
număr suficient ca să necesite prezenţa Lordului Gort în 
calitate de comandant de armată. Brooke ajunsese în 
Franţa şi, în 14, s-a întâlnit cu generalii Weygand şi 
Georges. Weygand a afirmat că forţele franceze nu mai 
sunt capabile să opună rezistenţă organizată sau să 
desfăşoare o acţiune concertată. Armata franceză era 
ruptă în patru grupuri, dintre care armata a Zecea era cea 
mai în vest. Weygand i-a mai spus că guvernele Aliate au 
fost de acord să se creeze un cap de pod în peninsula 
Bretania, care să fie menţinut de trupele franceze şi 
britanice pe o linie care să meargă spre nord şi spre sud, 
prin Rennes. El i-a ordonat să-şi desfăşoare trupele pe o 
linie defensivă care să treacă prin acel oraş. Brooke a 
subliniat că această linie de apărare avea o lungime de 
150 de kilometri şi avea nevoie de cel puţin cincisprezece 
divizii. | s-a spus că instrucţiunile pe care le primea 
trebuiau privite ca un ordin. 

Este adevărat că, la 11 iunie, la Briare, Reynaud şi 
cu mine am căzut de acord să încercăm să tragem un fel 

de „Linie Torres Vedras” peste piciorul peninsulei 
Bretania. Totuşi, totul se dizolva în acelaşi timp, iar 
planul, indiferent de meritele lui, n-a ajuns niciodată de 
domeniul acţiunii. Ideea în sine era bună, dar nu erau 
condiţii ca să devină realitate. Din moment ce principalele 
armate franceze erau sfărâmate sau distruse, acest cap 
de pod, oricât era el de preţios, nu putea fi ţinut prea 
mult timp în faţa atacului german concentrat. Dar o 
rezistenţă aici, de câteva săptămâni, ar fi menţinut 
contactul cu Britania şi ar fi permis retrageri franceze 
masive spre Africa, din alte părţi ale uriaşului front, acum 
rupt în bucățele. Dacă bătălia în Franţa avea să continue, 
aceasta putea să fie doar în peninsula Brest şi în regiunile 
împădurite şi muntoase, ca Vosgii. Alternativa pentru 
francezi era să se predea. Deci nimeni nu trebuie să 
ironizeze ideea capului de pod în Bretania. Armatele 
Aliate, sub conducerea lui Eisenhower, pe atunci un 
colonel american necunoscut, a răscumpărat-o pentru noi 
la un preţ foarte ridicat. 

Generalul Brooke, după discuţia sa cu comandantul 
francez şi după ce a apreciat din propriul său cartier 
general o situaţie care se înrăutăţea cu fiecare oră care 
trecea, a raportat la Ministerul de Război şi prin telefon 
domnului Eden să situaţia era fără speranţă. Orice 
trimitere de întăriri ar trebui oprită şi rămăşiţele Forţei 
Expediţionare britanice, acum numărând o sută cincizeci 
de mii de oameni, trebuiau să fie reîmbarcate imediat. 
Întrucât ştia că sunt încăpățânat, m-a sunat în noaptea de 
14 iunie, pe o linie telefonică liberă, din fericire, şi cu 
eforturi, şi mi-a comunicat părerea lui. Il auzeam foarte 
bine, iar după zece minute am fost convins că avea 
dreptate şi că trebuia să plecăm. S-au dat ordine în 

conformitate. El a fost eliberat de comanda franceză. A 
început reîmbarcarea unei mari cantităţi de echipamente, 
provizii şi oameni. Elementele principale ale Diviziei 
Canadiene, care debarcaseră, s-au întors în vasele lor, iar 
divizia 52 Lowland, din care cea mai mare parte nu 
intrase în acţiune, s-a retras spre Brest. La 15 iunie, restul 
trupelor noastre a fost eliberat de sub ordinele Armatei a 
Zecea franceză şi a doua zi s-a deplasat spre Cherbourg. 
La 17 iunie, s-a anunţat că guvernul Pétain a cerut 
armistițiu, ordonând tuturor forţelor franceze să înceteze 
lupta, fără măcar să comunice această informaţie trupelor 
noastre. În consecinţă, i-am cerut generalului Brooke să 
vină cu toţi oamenii pe care îi putea îmbarca şi cu tot 
materialul pe care îl putea salva. Am repetat acum, deşi 
pe o scară considerabilă şi cu vase mai mari, evacuarea 
de la Dunkerque. Peste douăzeci de mii de soldaţi 
polonezi, care refuzaseră să capituleze, şi-au croit drum 
spre mare şi au fost duşi cu vapoarele noastre în 
Bbritania. Germanii au urmărit trupele noastre în toate 
punctele. În peninsula Cherbourg, erau în contact cu 
ariergarda noastră, la cincisprezece kilometri sud de port, 
în dimineaţa zilei de 18. Ultimul vas a plecat la ora 4 p.m., 
când duşmanul, condus de Divizia a 7-a Panzer a lui 
Rommel, era la cinci kilometri de port. Foarte puţini dintre 
oamenii noştri au fost luaţi prizonieri. În total au fost 
evacuaţi din porturile franceze 136 000 ostaşi britanici şi 
310 tunuri; în total, cu polonezii, erau 156 000 de oameni. 

Atacul aerian german asupra transportului a fost 
greu. Un incident înspăimântător s-a întâmplat pe 17, la 
St. Nazaire. Vasul de linie de 20 000 tone, Lancastria, cu 
cinci mii de oameni la bord, a fost bombardat exact când 
era gata de plecare. Au pierit peste trei mii de oameni. 

Restul au fost salvaţi, sub un atac aerian continuu, cu 
devotamentul ambarcaţiunilor mici. Când vestea a ajuns 
la mine, în camera liniştită a Cabinetului, în cursul după- 
amiezii, am interzis publicarea ei spunând: „Ziarele au 
avut suficiente dezastre pentru ziua de azi”. Am 
intenţionat să dau publicităţii ştirea câteva zile mai târziu. 
Dar evenimentele ne-au copleşit atât de mult şi atât de 
repede încât am uitat să ridic interdicţia, aşa că a trecut 
un timp până ce această oroare a devenit publică. 


x k x 


Trebuie acum să părăsim terenul dezastrelor 
militare, pentru a ne referi la convulsiile din Cabinetul 
francez, şi la personajele car îl înconjurau la Bordeaux. 

În după-amiaza zilei de 16 iunie, domnul Monnet şi 
generalul de Gaulle m-au vizitat în Camera Cabinetului. 
Generalul, în funcţia lui de secretar de stat al Apărării 
Naturale, tocmai ordonase vasului francez Pasteur, care 
ducea arme din America la Bordeaux, să se îndrepte spre 
un port britanic. Monnet era foarte activ în privinţa unui 
plan de transferare a tuturor contractelor franceze de 
muniții din America spre Britania, dacă Franţa făcea o 
pace separată. El se aştepta, evident, la aşa ceva şi dorea 
să salveze cât mai mult din ce i se părea a fi prăbuşirea 
lumii. Întreaga lui atitudine în această privinţă a fost de 
mare ajutor. Apoi, a revenit la trimiterea de către noi a 
tuturor escadrilelor de avioane de luptă pentru a participa 
la bătălia finală în Franţa, care însă se terminase deja. l- 
am spus că aşa ceva era imposibil de făcut. Chiar şi în 
această etapă, el a folosit argumentele uzuale: - „bătălia 
decisivă”, „acum ori niciodată”, „dacă Franţa cade, totul 

se prăbuşeşte” şi aşa mai departe. Dar nu puteam face 
nimic ca să-i fac pe plac în acest domeniu. Cei doi 
vizitatori francezi ai mei s-au ridicat atunci şi s-au 
îndreptat spre uşă, cu Monnet în faţă. Când au ajuns 
acolo, de Gaulle, care până atunci nu scosese aproape 
niciun cuvânt, s-a întors şi, făcând doi, trei paşi spre 
mine, mi-a spus în engleză: „Cred că aveţi dreptate”. Cu 
o comportare nepăsătoare, imperturbabilă, mi se părea 
că are o capacitate remarcabilă de a simţi durerea. Mi-am 
păstrat impresia, în contactul cu acest bărbat foarte înalt, 
flegmatic, că „Acesta este guvernatorul Franţei”. El s-a 
întors în seara aceea la Bordeaux cu un avion britanic pe 
care i l-am pus la dispoziţie. Dar nu pentru mult timp. 

In seara aceea, Cabinetul de Război a avut şedinţă 
până la şase. Membrii săi erau într-o stare de emoție 
neobişnuită. Căderea şi soarta Franţei le domina mintea. 
Nenorocirea noastră proprie şi ce vom avea de înfruntat 
singuri părea să treacă pe planul al doilea. Durerea 
pentru aliata noastră aflată în agonie şi dorinţa de a face 
ceva omeneşte posibil pentru a o ajuta era dominantă în 
atmosferă. Ne mai preocupa importanţa copleşitoare a 
asigurării flotei franceze. Cu câteva zile înainte, 
elaborasem o declaraţie pentru o Uniune franco-britanică, 
cu cetăţenie comună, cu organe comune de apărare, cu o 
politică externă, financiară şi economică şi aşa mai 
departe, pentru a da domnului Reynaud noi argumente 
de natură vie şi stimulatoare ca să atragă o majoritate a 
Cabinetului în favoarea unei plecări în Africa şi a 
continuării războiului. inarmat cu acest document şi 
însoţit de conducători ai partidelor Laburist şi Liberal, de 
cei trei şefi de Stat Major şi de diverşi ofiţeri şi 
personalităţi importante, am pornit din nou într-o nouă 

misiune în Franţa. Un tren special aştepta la Waterloo. 
Puteam ajunge la Southampton în două ore şi o noapte de 
navigaţie, cu o viteză de treizeci de noduri, pe un 
crucişător care avea să ne aducă la întâlnire la prânz, în 
ziua de 17. Ne-am luat locurile în tren. Soţia mea venise 
să mă conducă. A fost o întârziere curioasă la pornire. Era 
evident că se întâmplase ceva. Imediat, a sosit secretarul 
meu personal din Downing Street, gâfâind, cu următorul 
mesaj de la Sir Ronald Champbell, ambasadorul nostru la 
Bordeaux: 


A început criza ministerială... Sper să am veşti 
la miezul nopţii. 
Intre timp, întâlnirea de mâine e imposibilă. 


Cu aceasta, m-am întors în Downing Street, cu 
inima grea. 


x kK x 


Scena finală în Cabinetul Reynaud a decurs astfel: 

Speranţele pe care domnul Reynaud şi le pusese pe 
Declarația de Uniune s-au risipit curând. Rareori o 
propunere atât de generoasă a fost primită cu atâta 
ostilitate. Premierul a citit de două ori declarația în 
Consiliu. El s-a declarat puternic în favoarea ei şi a 
adăugat că va aranja o întâlnire cu mine a doua zi, pentru 
a discuta amănuntele. Dar miniştrii agitaţi, unii faimoşi, 
alţii necunoscuţi, sfâşiaţi de diviziuni şi sub apăsarea 
îngrozitoare a înfrângerii, erau şovăielnici. Mulţi erau total 
nepregătiţi pentru o asemenea temă de perspectivă. 
Sentimentul copleşitor al Consiliului a fost de respingere a 

întregului plan. Surpriza şi neîncrederea domina 
majoritatea, şi chiar cei mai prietenoşi şi hotărâți erau 
uluiţi. Consiliul se întâlnise ca să primească răspuns la 
cererea franceză, la care consimţiseră cu toţii, ca Britania 
să elibereze Franţa de obligaţiile ei, pentru ca Franţa să-i 
întrebe pe germani care ar fi termenii pentru un 
armistițiu. Este posibil, chiar probabil, că dacă răspunsul 
nostru oficial ar fi fost pus în faţa lor, majoritatea ar fi 
acceptat condiţia noastră principală în legătură cu 
trimiterea flotei lor în Britania, sau ar fi făcut măcar alte 
propuneri potrivite şi astfel i-am fi eliberat de grija de a 
începe negocieri cu duşmanul şi ar fi păstrat în acelaşi 
timp opţiunea lor finală de a se retrage în Africa, dacă 
condiţiile germane erau prea severe. Dar acum era un 
exemplu clasic de „ordin, contraordin şi dezordine”. 

Lui Paul Reynaud i-a fost imposibil să depăşească 
impresia nefavorabilă pe care a creat-o propusa Uniune 
anglo-franceză. Secțiunea  defetistă, condusă de 
mareşalul Pétain, a refuzat fie şi să o examineze. S-au 
adus acuzaţii violente. Că era un „plan de ultim moment”, 
„O surpriză”, „o schemă de a pune Franţa sub tutelă sau 
de a i se lua imperiul colonial”. Spunea că împingea 
Franţa în situaţia de dominion. Alţii se plângeau că 
francezilor nu li se dădea nici măcar egalitate de statut, 
pentru că francezii urmau să capete cetăţenia imperiului 
britanic în loc de aceea a Marii Britanii, în timp ce 
britanicii urmau să fie cetăţeni ai Franţei. Sugestia este 
contrazisă de text. 

Dincolo de aceste cauze, au venit alte argumente. 
Weygand îl convinsese pe Pétain, fără prea mare 
dificultate, că Anglia era pierdută. Înaltele autorităţi 
militare fuseseră de părere că „În trei săptămâni, Angliei i 

se va rupe gâtul ca unui pui.” A face o uniune cu Marea 
Britanie era, după Petain, „o fuziune cu un cadavru”. 
Ybarnegaray, care fusese atât de vajnic în războiul trecut, 
a exclamat, „Mai bine o provincie nazistă. Măcar asta 
ştim ce înseamnă.” Senatorul Reibel, un prieten personal 
al lui Weygand, a declarat că planul însemna o distrugere 
totală pentru Franţa şi, oricum, o subordonare totală faţă 
de Anglia. Degeaba a replicat Reynaud: „Eu prefer să 
colaborez cu aliaţii mei decât cu duşmanii”. lar Mandel: 
„Ai prefera să fii un district german sau un dominion 
britanic?” Totul era în zadar. 

Am fost asiguraţi că prezentarea propunerii noastre 
de către Reynaud nici măcar nu a fost pusă la vot în 
Consiliu. Aceasta a reprezentat o durere personală şi 
fatală pentru premierul care se lupta şi a marcat sfârşitul 
influenţei şi autorităţii lui asupra Consiliului. Toate 
discuţiile în continuare s-au întors spre armistițiu şi spre 
întrebarea ce trebuia adresată germanilor despre 
termenii pe care îi acordau, iar în această privinţă domnul 
Chautemps a fost rece şi rapid. Două telegrame pe care 
le-am trimis în legătură cu flota nu au fost prezentate 
Consiliului. Cererea ca flota să fie trimisă în porturile 
britanice ca un preludiu la negocierile cu Germania nu a 
fost luată în considerare de Cabinetul Reynaud, care 
acum era în totală descompunere. Pe la ora opt, Reynaud, 
complet epuizat de stresul mintal şi fizic la care fusese 
supus de atâtea zile, i-a înaintat preşedintelui demisia sa 
şi l-a sfătuit să trimită după mareşalul Pétain. Această 
acţiune poate fi considerată precipitată. Se pare că el 
încă mai ţinea la speranţa că va putea menţine întâlnirea 
de a doua zi cu mine şi a vorbit despre asta cu generalul 
Spears. „Mâine va fi un alt guvern, şi dumneata nu vei 

mai vorbi în numele nimănui”, a spus Spears. 

După aceea, mareşalul Pétain a format un guvern 
francez cu scopul principal de a obţine un armistițiu 
imediat din partea Germaniei. Târziu, în noaptea de 16 
iunie, grupul defetist, în fruntea căruia era el, era atât de 
bine închegat şi unit încât acest proces nu a durat mult. 
Domnul Chautemps („a întreba despre termeni nu 
înseamnă şi a-i accepta”) era vicepreşedinte al 
Consiliului. Generalul Weygand, a cărui părere era că se 
terminase totul, deţinea Ministerul Apărării Naţionale, 
amiralul Darlan era ministru al Marinei, iar domnul 
Baudouin, ministru de Externe. 

Singura problemă aparentă a fost în legătura cu 
domnul Laval. Prima ofertă a mareşalului a fost ca el să 
preia postul de ministru al Justiţiei. Laval a respins-o cu 
dispreţ. El a cerut Ministerul de Externe, singura poziţie 
de unde concepea el că era posibil să-şi realizeze planul 
de a schimba alianțele Franţei, de a pune capăt Angliei şi 
a se alătura, ca partener minor, Noii Europe naziste. 
Mareşalul Pétain s-a predat imediat în faţa violenţei 
acestei formidabile personalităţi. Domnul Baudouin, care 
primise deja postul de ministru de Externe, pentru care 
ştia că este total nepotrivit, era gata să-l cedeze. Dar, 
când a menționat faptul domnului Charles-Roux, 
subsecretar permanent la Ministerul de Externe, acesta a 
fost indignat. El a cerut sprijinul lui Weygand. Când 
Weygand a intrat în cameră şi s-a adresat ilustrului 
mareşal, Laval a devenit atât de furios încât cei doi 
militari au fost copleşiţi. Totuşi, secretarul permanent a 
refuzat absolut să conlucreze cu Laval. Confruntat cu 
aceasta, mareşalul a cedat din nou şi, după o scenă 
violentă, Laval a plecat furios şi indignat. 

Acesta a fost un moment critic. Patru luni mai 
târziu, în octombrie, când Laval a devenit în cele din urmă 
ministru de Externe, exista o nouă conştiinţă a valorilor 
militare. Rezistenţa Britaniei în faţa Germaniei era atunci 
un fapt real. Se părea că Insula nu putea fi total 
desconsiderată. Oricum „gâtul nu-i fusese rupt ca unui 
pui, în trei săptămâni”. Acesta era un fapt nou; şi un fapt 
de care se bucura întreaga naţiune franceză. 

La dorința Cabinetului, am transmis la radio 
următoarea declarație, în seara de 17 iunie: 


Veştile din Franța sunt foarte proaste şi sunt 
îndurerat pentru curajosul popor francez care a 
căzut în această mare nenorocire. Nimic nu va 
schimba sentimentele noastre față de ei sau 
încrederea noastră că geniul Franței se va ridica din 
nou. Ce s-a întâmplat în Franţa nu influențează 
acțiunile şi scopul nostru. Noi am rămas acum 
singurii luptători în arenă, să apărăm cauza lumii. 
Vom face tot ce ne stă în putinţă ca să merităm 
această înaltă onoare. Ne vom apăra Insula, căminul 
nostru, şi, împreună cu imperiul britanic, vom 
continua lupta fără să fim cuceriţi până când 
blestemul lui Hitler va fi şters de pe frunţile 
omenirii. Suntem siguri că, până la urmă, lucrurile 
se vor îndrepta. 


În acea dimineaţă, am menţionat colegilor mei din 
Cabinet o convorbire telefonică pe care am avut-o în 

cursul nopţii cu generalul Stears, care mi-a spus că nu 
crede că poate face un serviciu folositor în noua structură 
de la Bordeaux. El a vorbit cu oarecare îngrijorare de 
siguranţa generalului de Gaulle. Spears fusese probabil 
avertizat că, aşa cum se profilau lucrurile, ar fi fost mai 
bine pentru generalul de Gaulle să părăsească Franţa. Am 
fost imediat de acord cu elaborarea unui plan bun în 
acest sens. Astfel că, foarte devreme dimineaţa, în 17, de 
Gaulle s-a dus la biroul lui din Bordeaux, a stabilit o serie 
de întâlniri pentru după-amiază, ca să mascheze lucrurile, 
apoi a plecat la aeroport cu prietenul lui, Stears, care-l 
conducea. Şi-au strâns mâinile şi şi-au luat rămas bun, iar 
când avionul a pornit, de Gaulle s-a urcat şi a trântit uşa. 
Aparatul s-a ridicat în aer, în timp ce poliţia şi autorităţile 
franceze au rămas cu gura căscată. De Gaulle ducea cu 
el, în acel mic avion, onoarea Franţei. 

Capitolul IX 
AMIRALUL DARLAN ŞI 
FLOTA FRANCEZA. ORAN 


După prăbuşirea Franţei, întrebarea care se năştea 
în minţile tuturor duşmanilor şi prietenilor era: „Se va 
preda oare şi Britania?” în măsura în care declaraţiile 
publice contează atunci când eşti încolţit de evenimente, 
am afirmat în numele guvernului Majestății Sale, în 
nenumărate rânduri, hotărârea noastră de a lupta singuri. 
După Dunkerque, la 4 iunie, folosisem expresia „ne vom 
lupta ani de zile dacă va fi necesar, şi singuri, dacă va fi 
necesar”. Această frază nu fusese înserată degeaba, iar 
ambasadorul francez la Londra a fost pus a doua zi să 
întrebe ce am vrut să spun de fapt. | s-a răspuns: „Exact 
ce s-a spus”. Am putut aminti Camerei de remarca mea, 
când m-am adresat ei, în 18 iunie, a doua zi după căderea 
oraşului Bordeaux. Atunci am dat „unele indicaţii în 
legătură cu bazele reale, solide, pe care ne întemeiem 
hotărârea inflexibilă de a continua războiul”. Am putut 
asigura Parlamentul că consilierii noştri profesionişti din 
cele trei forţe armate erau încrezători că există speranţe 
bune şi rezonabile în privinţa unei victorii finale. Le-am 
spus că am primit de la prim-miniştrii tuturor celor patru 
dominioane mesaje prin care susțineau hotărârea noastră 
de a continua lupta şi se declarau gata să ne 
împărtăşească soarta. Am mai spus: „în primii patru ani ai 
războiului trecut, Aliaţii au avut parte doar de dezastre şi 

de dezamăgiri... Ne puneam mereu întrebarea: „Cum o să 
câştigăm?” şi nimeni nu a putut răspunde cu mare 
precizie, până ce, în cele din urmă, groaznicul nostru 
duşman s-a prăbuşit în faţa noastră brusc şi pe 
neaşteptate, iar noi eram aşa de plini de victorie încât, în 
nebunia noastră, am dat-o uitării”. 

Am încheiat: 

„Ceea ce generalul Weygand a numit bătălia Franţei 
s-a terminat. Bănuiesc că va începe bătălia Britaniei. De 
această bătălie depinde supraviețuirea civilizației 
creştine. De ea depinde propria noastră viaţă britanică şi 
continuitatea îndelungată a instituţiilor noastre şi a 
imperiului nostru. Toată furia şi forţa duşmanului se va 
întoarce curând împotriva noastră. Hitler ştie că va trebui 
să ne înfrângă pe insula asta sau să piardă războiul. Dacă 
putem să-i stăm împotrivă, toată Europa va fi liberă şi 
viaţa lumii va putea merge înainte spre înălţimi însorite. 
Dar dacă eşuăm, atunci întreaga lume, inclusiv Statele 
Unite, inclusiv tot ce am cunoscut şi ce ne-a fost drag, se 
va scufunda în abisul unui nou Ev întunecat, făcut şi mai 
sinistru şi mai prelungit de luminile ştiinţei corupte. 
Aşadar, să ne înhămăm la datoriile noastre şi să ne 
comportăm în aşa fel încât, dacă imperiul britanic şi 
Commonwealthul vor dura o mie de ani, oamenii tot să 
mai spună: «Asta a fost momentul lor cel mai frumos»”. 

Toate aceste vorbe, adesea citate, au devenit 
realitate după victorie. Dar pe atunci ele erau doar simple 
vorbe. Străinii care nu înţeleg temperamentul rasei 
britanice când i se înfierbântă sângele au presupus poate 
că asta era doar o faţadă curajoasă, ca un preludiu la 
negocierile de pace. Nevoia lui Hitler de a termina 
războiul în vest era vizibilă. El era în situaţia de a oferi 

termenii cei mai tentanţi. Pentru cei care, ca şi mine, au 
studiat mişcările lui, nu părea imposibil că va consimţi să 
lase Britania şi imperiul ei, precum şi flota intactă, ca să 
facă o pace, ceea ce i-ar fi asigurat mână liberă în est, 
lucru despre care îmi vorbise Ribbentrop în 1937 şi care 
era principala dorinţă a sufletului lui. Până atunci, noi nu-i 
făcusem prea mult rău. Adăugasem doar propria noastră 
înfrângere la triumful lui în Franţa. Putem oare să ne 
mirăm că evaluatorii din multe ţări, care, în majoritatea 
lor, nu cunoşteau problemele invaziei peste mare şi 
calitatea forţei noastre aeriene şi care se aflau sub 
impresia copleşitoare a puterii şi teroarei germane, nu 
erau convinşi de asta? Nu orice guvern democrat sau 
despotic şi nici orice naţiune, singură şi aparent 
abandonată, ar fi preferat ororile invaziei şi ar fi disprețuit 
o şansă bună de pace pentru care puteau fi prezentate 
multe cauze plauzibile. Retorica nu era o garanţie. Putea 
apare o nouă administraţie. „Războinicii au avut şansa 
lor, dar au eşuat.” America stătea de-o parte. Nimeni nu 
era obligat faţă de Rusia Sovietică. De ce nu s-ar fi 
alăturat Britania spectatorilor care, în Japonia şi în Statele 
Unite, în Suedia şi în Spania, priveau cu interes detaşat 
sau chiar cu bucurie, la o luptă reciproc distrugătoare 
între imperiile nazist şi comunist? Generaţiilor viitoare le 
va veni greu să creadă că problemele pe care le-am 
rezumat aici nu au fost considerate că merită să aibă un 
loc pe agenda Cabinetului sau măcar să fie menţionate în 
conclavele noastre cele mai restrânse. Îndoielile putea fi 
înlăturate doar prin fapte. lar faptele abia urmau să vină. 


x k x 


542 


În ultimele zile, la Bordeaux, amiralul Darlan a 
devenit o persoană foarte importantă. Contactele mele cu 
el au fost puţine şi oficiale. Il respectam pentru munca pe 
care o făcuse pentru re-crearea marinei franceze, care, 
după zece ani, sub controlul lui profesionist, era mai 
eficientă ca oricând după revoluţia franceză. In decembrie 
1939, când a vizitat Anglia, i-am dat un dineu oficial la 
Amiralitate. Ca răspuns la toast, el a început prin a aminti 
că străbunicul lui a fost ucis în bătălia de la Trafalgar. De 
aceea, mă gândeam la el ca la unul dintre acei buni 
francezi care urăsc Anglia. Discuţiile navale anglo- 
franceze din ianuarie au arătat de asemeni cât de gelos 
era amiralul de pe poziţia lui profesională, faţă de cel care 
era ministrul politic al Marinei. Aceasta devenise o 
obsesie pozitivă şi cred că a jucat un rol decisiv în 
acţiunea lui. 

În rest, Darlan a fost prezent la majoritatea 
conferinţelor pe care le-am descris şi, la apropierea 
sfârşitului rezistenţei franceze, el m-a asigurat în repetate 
rânduri că, orice s-ar întâmpla, flota franceză nu va cădea 
niciodată în mâinile germanilor. Acum, la Bordeaux, 
venise momentul decisiv în cariera acestui ambițios, 
independent şi capabil amiral. Autoritatea lui asupra flotei 
era practic absolută. Nu trebuia decât să dea ordin 
vaselor să se îndrepte spre porturi britanice, americane 
sau din coloniile britanice, - unele porniseră deja - şi 
acestea l-ar fi ascultat. În dimineaţa zilei de 17 iunie, 
după căderea cabinetului domnului Reynaud, el a 
declarat generalului Georges că era hotărât să dea acel 
ordin. A doua zi după-amiază, Georges l-a întâlnit şi l-a 
întrebat ce s-a întâmplat. Darlan i-a spus că s-a răzgândit. 
Întrebat de ce, a răspuns simplu: „Eu sunt acum ministrul 

Marinei.” Asta nu însemna că se răzgândise pentru a 
deveni ministru al Marinei ci, fiind ministru, avea un alt 
punct de vedere. 

Cât de deşarte sunt calculele omeneşti de interes 
personal! Rareori a existat un exemplu mai convingător. 
Darlan nu trebuia decât să navigheze cu oricare dintre 
vasele lui în orice port în afara Franţei, ca să devină 
stăpânul tuturor intereselor franceze aflate dincolo de 
controlul german. El nu ar fi venit, cum a venit generalul 
de Gaulle, doar cu o inimă de necucerit şi cu câteva 
spirite înrudite. El ar fi adus după el, scăpând-o de 
puterea germană, cea de a patra flotă din lume, ai cărei 
ofiţeri şi marinari erau devotați persoanei lui. Acţionând 
astfel, Darlan ar fi devenit şeful rezistenţei franceze, 
având o armă puternică în mână. Docurile şi arsenalele 
britanice şi americane ar fi fost la dispoziţia lui pentru 
întreţinerea flotei. Odată recunoscut, rezervele de aur 
franceze din Statele Unite i-ar fi asigurat resurse ample. 
Întregul imperiu francez i s-ar fi raliat. Nimic nu l-ar fi 
putut împiedica să devină eliberatorul Franţei. Faima şi 
puterea pe care o dorea cu atâta ardoare îi erau la 
îndemână. În schimb, el a mers înainte timp de doi ani de 
îngrijorări şi ocupând un post ruşinos, spre o moarte 
violentă, un mormânt dezonorat şi un nume mult timp 
odios pentru marina franceză şi pentru națiunea pa care 
până atunci le servise atât de bine. 

Mai putem atinge un punct în această chestiune. 
Într-o scrisoare pe care mi-a trimis-o Darlan în 4 
decembrie 1942, exact cu trei săptămâni înainte de 
asasinarea lui, el pretindea cu vehemenţă că se ţinuse de 
promisiune. Această scrisoare explică poziţia lui şi am 

publicat-o în altă parte. Nu se poate nega faptul că 
niciun vas francez nu a fost manevrat de germani sau 
folosit de ei împotriva noastră în război. Aceasta nu 
datorită exclusiv măsurilor amiralului Darlan; dar cu 
siguranţă că a imprimat în minţile ofiţerilor şi oamenilor 
marinei franceze ideea că vasele lor trebuie distruse cu 
orice preţ, înainte de a fi capturate de germani, pe care îi 
ura la fel de mult ca şi pe englezi. Dar, în iunie 1940, 
alăturarea flotei franceze celei germane şi celei italiene, 
la care se adăuga ameninţarea nemăsurată a Japoniei ce 
se ivea la orizont, confruntau Marea Britanie cu pericole 
mortale şi afectau grav siguranţa Statelor Unite. Articolul 
8 al armistiţiului prevedea că flota franceză, cu excepţia 
părţii lăsate libere pentru apărarea intereselor coloniale 
ale Franţei, „va fi adunată în porturi specificate şi acolo 
va fi demobilizată şi dezarmată, sub control german sau 
italian”. Era deci clar că vasele de război franceze vor 
trece sub acel control deplin înarmate. E adevărat că, în 
acelaşi articol, acordul german declara solemn că nu 
aveau intenţia să folosească vasele în scopuri proprii în 
timpul războiului. Dar care om cu mintea întreagă ar fi 
avut încredere în cuvântul lui Hitler, după acţiunile lui 
ruşinoase şi după faptele săvârşite până atunci? În plus, 
articolul excepta de această asigurare acele unităţi 
„necesare pentru supravegherea coastei şi dragarea 
minelor”. Interpretarea acestui punct revenea germanilor. 
In sfârşit, armistițiul putea fi oricând anulat, sub orice 
pretext de neaplicare. De fapt, asta nu reprezenta niciun 
secret pentru noi. Cu orice preţ, cu orice risc, trebuia să 
ne asigurăm că marina Franţei nu va cădea în mâini rele, 


28 Their First Hour (Prima lor oră), cap. XI. 

ca apoi să ne aducă pe noi şi pe alţii la ruină. 

Cabinetul de Război nu a ezitat nicio clipă. Acei 
miniştri care, cu o săptămână înainte, îşi dăruiseră 
Franței toată inima şi îi oferiseră cetățenia comună, au 
hotărât că trebuiau luate toate măsurile necesare. Era o 
decizie pe care o uram, cea mai nefirească şi dureroasă 
decizie care m-a preocupat vreodată. Mi-am amintit de 
episodul când Marina Regală a pus mâna pe flota daneză 
la Copenhaga, în 1807; dar acum, francezii fuseseră până 
mai ieri dragii noştri aliați, iar simpatia noastră față de 
nefericirea Franței era sinceră. Pe de altă parte, se aflau 
în cumpănă existenţa statului şi salvarea cauzei noastre. 
Era o tragedie greacă. Dar era necesar să acţionăm, 
pentru viaţa Britaniei şi pentru tot ce depindea de ea. M- 
am gândit la Danton, în 1793: „Coaliția regilor ne 
ameninţă, iar noi le aruncăm la picioare, drept gaj de 
luptă, capul unui rege.” Tot evenimentul se încadra în 
această ordine de idei. 

Marina franceză era dispusă astfel: două vase de 
luptă, două crucişătoare uşoare (sau contretorpilleurs), 
câteva submarine, incluzând unul foarte mare, Surcove, 
opt distrugătoare şi circa două sute de vase mai mici dar 
valoroase, pentru dragarea minelor şi antisubmarin, se 
aflau în mare parte la Portsmouth şi Plymouth. Acestea 
erau în puterea noastră. La Alexandria, era un vas de 
război francez, patru crucişătoare, trei dintre ele 
moderne, cu tunuri de 24 centimetri, şi un număr de vase 
mici. Acestea erau acoperite de o puternică escadră 
britanică de război. La Oran, în capătul celălalt al 


546 


Mediteranei, şi în portul militar adiacent de la Mers-el- 
Kebir, se aflau două dintre cele mai bun vase ale flotei 
franceze, Dunkerque şi Strasbourg, crucişătoare moderne 
de război superioare lui Scarnhost şi Gneisenau, 
construite special pentru a fi superioare acestora. Aceste 
vase, dacă ar fi ajuns în mâinile germanilor, ar fi fost 
foarte neplăcute pe rutele noastre comerciale. Cu ele, se 
mai aflau două vase de război franceze, câteva 
crucişătoare uşoare şi un număr de distrugătoare, 
submarine şi alte vase. La Alger, erau şapte crucişătoare, 
dintre care patru erau înarmate cu tunuri de 24 
centimetri, iar la Martinica, un portavion şi două 
crucişătoare uşoare. La Casablanca era vasul Jean Bart, 
nou sosit de la St. Nazaire, dar fără tunuri. Acesta era 
unul dintre vasele cheie în calculele forţei navale 
mondiale. Era neterminat şi nu putea fi terminat la 
Casablanca. Nu trebuia să plece în altă parte. Vasul 
Richelieu, care era mult mai aproape de a fi terminat, 
ajunsese la Dakar. Acesta putea naviga cu putere proprie 
şi avea tunuri. Mai erau multe alte vase de mai mică 
importanţă, în diverse, porturi. În sfârşit, la Toulon, un 
număr de vase de război erau de neatins. Operaţiunea 
„Catapult” prevedea confiscarea, controlul, deteriorarea 
sau distrugerea efectivă şi simultană a tuturor vaselor 
accesibile din flota franceză. 

Dimineaţa devreme, în ziua de 3 iulie, toate vasele 
franceze aflate la Portsmouth şi Plymouth au fost luate 
sub control britanic. Acţiunea a fost bruscă şi, în mod 
necesar, a constituit o surpriză. A fost folosită o forţă 
copleşitoare şi întreaga acţiune a arătat cât de uşor ar fi 
putut pune mâna germanii pe orice vas de război francez 
aflat în porturile controlate de ei. În Britania, transferul, în 

afară de cazul vasului Surcouf, a fost amical iar echipajele 
au coborât de bunăvoie pe mal. Pe Surcouf au fost ucişi 
doi viteji ofiţeri britanici şi un marinar?$, iar un alt marinar 
a fost rănit. Un marinar francez a fost de asemeni rănit, 
dar multe sute s-au oferit voluntar să ni se alăture. Vasul 
Surcouf după ce a făcut distinse servicii, a pierit la 19 
februarie 1942, cu tot viteazul lui echipaj francez. 

Lovitura mortală s-a produs în vestul Mediteranei. 
Aici, la Gibraltar, viceamiralul Somerville cu „Forţa H”, 
formată din crucişătorul de război Hood, vasele de război 
Valiant şi Resolution,  portavionul Ark Royal, două 
crucişătoare şi unsprezece distrugătoare, au primit ordine 
trimise de la Amiralitate la 2.24 a.m. pe 1 iulie: 


Fiţi pregătiţi pentru „Catapult” la 3 iulie. 


Printre ofiţerii lui Somerville, era căpitanul Holland, 
un distins şi viteaz ofiţer, care fusese în ultima vreme 
ataşat naval la Paris, avea simpatie pentru francezi şi 
avea influență. In după-amiaza zilei de 1 iulie, 
viceamiralul a telegrafiat: 


După discuţii cu Holland şi alţii, viceamiralul 
„Forţei H” este impresionat de punctul lor de vedere 
că folosirea forţei ar trebui evitată cu orice preţ. 
Holland consideră că o acţiune ofensivă din partea 
noastră i-ar îndepărta pe francezi, oriunde s-ar afla. 


La aceasta, Amiralitatea a răspuns la ora 6.20 p.m. 


29 Comandant D. U. Sprague, locotenent P. M. K. Griffith şi marinarul 
A. Webb, toți din Marina Regală. 

„Intenţia fermă a guvernului Majestății Sale 
este că, dacă francezii nu vor accepta niciuna dintre 
alternativele voastre, trebuie distruşi. 


La scurt timp după miezul nopţii, (1.08 a.m. 2 iulie), 
amiralul Somerville i s-a trimis amiralului francez o 
comunicare concepută cu atenţie. Partea crucială era 
următoarea: 


(a) Navigaţi cu noi şi continuaţi lupta pentru 
victorie împotriva germanilor şi italienilor. 

(b) Navigaţi cu echipaje reduse, sub controlul 
nostru, spre un port britanic. Echipajele reduse vor fi 
repatriate cât mai curând posibil. 

Dacă adoptați una dintre aceste soluţii, vom 
reda Franţei vasele ei la sfârşitul războiului, sau 
vom plăti compensaţii depline dacă acestea vor fi 
avariate între timp. 

(e) În eventualitatea că vă simţiţi obligaţi să 
stipulaţi că vasele nu trebuie să fie folosite 
împotriva Germaniei sau Italiei decât în cazul când 
acestea încalcă armistițiul, atunci navigaţi cu noi, cu 
echipaj redus, spre un port francez din Indiile de 
vest - Martinica, de exemplu -unde pot fi 
demilitarizate, spre satisfacția noastră, sau pot fi 
încredințate Statelor Unite, pentru a rămâne în 
siguranţă până la sfârşitul războiului; echipajele 
fiind repatriate. 

Dacă refuzaţi aceste oferte, trebuie să vă cer, 
cu profund regret, să vă scufundaţi vasele în decurs 
de şase ore. 

În sfârşit, dacă nu faceţi cele de mai sus, am 

ordinul guvernului Majestății Sale să folosesc orice 
forţă necesară ca să evit ca vasele voastre să intre 
în mâinile germanilor sau italienilor.” 


Amiralul a navigat la lumina zilei şi a ajuns lângă 
Oran pe la nouă treizeci. El l-a trimis pe căpitanul Holland 
personal, pe un distrugător, la amiralul francez Gensoul. 
După ce i s-a refuzat o întrevedere, Holland a trimis prin 
mesageri documentul mai sus menţionat. Amiralul 
Gensoul a răspuns în scris că, în niciun caz, un vas de 
război francez nu va fi lăsat să cadă intact în mâinile 
germanilor şi italienilor şi că la forţă se va răspunde cu 
forţa. 

Toată ziua au continuat negocierile. La 4.15 p.m., 
căpitanului Holland i s-a permis, în cele din urmă, să vină 
la bordul vasului Dunkerque, dar întâlnirea ce a urmat cu 
amiralul a fost rece ca gheaţa. Între timp, amiralul 
Gensoul a trimis două mesaje la Amiralitatea franceză, iar 
la 3 p.m., Consiliul de Miniştri francez s-a întrunit ca să ia 
în considerare termenii britanici. Generalul Weygand era 
prezent la şedinţă, iar ce s-a întâmplat atunci a fost 
relatat de biograful lui. După acesta, se pare că a treia 
alternativă şi anume transferarea flotei franceze în Indiile 
de vest, nici nu a fost menţionată. Acesta scrie: „... Se 
pare amiralul Darlan, deliberat sau nu, dându-şi seama 
sau nu, nu ştiu, nu ne-a informat de fapt de toate 
amănuntele problemei, la timpul respectiv. Acum se pare 
că termenii ultimatumului britanic erau mai puţin amari 
decât am fost lăsaţi să credem, sugerându-ni-se o a treia 
alternativă, mult mai acceptabilă, şi anume plecarea 

flotei în apele Indiilor de vest”.% Nici o explicaţie a acestei 
omisiuni, dacă a fost vorba de o omisiune, nu a fost dată. 
(Scris în 1950). 

Nefericirea amiralului britanic şi a ofiţerilor lui era 
evidentă, după semnalele primite. Numai ordinele cele 
mai directe i-ar fi obligat să deschidă focul asupra celor 
care au fost camarazii lor. Şi la Amiralitate era o emoție 
vizibilă. Dar hotărârea Cabinetului de Război n-a slăbit 
deloc. Eu am stat toată după-amiaza în camera 
Cabinetului, în contact frecvent cu principalii mei colegi şi 
cu Primul Lord al Mării. Un ultim semnal a fost trimis la 
ora 6.26 p.m. 


Vasele franceze trebuie să se supună 
termenilor noştri, sau să se scufunde sau să fie 
scufundate înainte de lăsarea întunericului. 


Dar acţiunea începuse deja. La 5.54 p.m., amiralul 
Somerville a deschis focul asupra puternicei flote 
franceze care era protejată şi de bateriile de coastă. 
Bombardamentul a ţinut vreo zece minute. Vasul de 
război Bretagne a sărit în aer. Dunkerque s-a scufundat. 
Vasul de război Provence a eşuat. Vasul Strasbourg a 
scăpat şi, deşi atacat de pe Ark Royal de avioane, a ajuns 
la Toulon, ca şi crucişătoarele din Alger. 

La Alexandria, după negocieri prelungite cu amiralul 
Cunningham, amiralul francez Godefroy a fost de acord 
să descarce combustibilul, să demonteze părţi importante 
din maşinăria tunurilor şi să repatrieze o parte din 
echipaje. La Dakar, la 8 iulie, portavionul Hermes a atacat 


3 The Battle of General Weygand de Jacques Weygand (Bătălia 
generalului Weygand). 

vasul de război Richelieu. Vasul Richelieu a fost lovit de o 
torpilă aeriană şi serios avariat. Portavionul francez şi 
două crucişătoare uşoare din Indiile de vest franceze au 
fost imobilizate, după multe discuţii, în cadrul unei 
înţelegeri cu Statele Unite. 


x k x 


La 4 iulie, eu am raportat pe larg Camerei 
Comunelor ce am făcut. Deşi crucişătorul de război 
Strasbourg scăpase de la Oran iar avarierea vasului 
Richelieu nu fusese atunci raportată, măsurile pe care le- 
am luat au scos flota franceză din calcule germane 
majore. Am vorbit în după-amiaza aceea o oră sau chiar 
mai mult şi am făcut o relatare amănunțită a acestor 
evenimente sumbre, aşa cum le cunoşteam. Nu am nimic 
de adăugat față de raportul pe care l-am dat atunci 
Parlamentului şi lumii. Am considerat că e mai bine, de 
dragul proporțiilor, să închei cu o notă care să plaseze 
acest trist episod în raport cu situaţia grea în care ne 
aflam. De aceea, am citit în faţa Camerei punerea în 
gardă pe care, cu aprobarea Cabinetului, am făcut-o să 
circule în cercul interior al maşinăriei de guvernare cu o zi 
mai înainte: 


În ajunul posibil al unei încercări de invazie 
sau al bătăliei pentru ţara noastră, primul-ministru 
doreşte să sublinieze pentru toate persoanele care 
au poziţii de răspundere în guvern, în serviciile 
militare sau în departamentele civile, datoria lor de 
a-şi păstra un spirit alert şi o energie încrezătoare. 
In timp ce trebuie să se ia toate precauţiile pe care 

timpul şi mijloacele le permit, nu există motive să 
presupunem că germanii pot debarca, din aer sau 
de pe mare, mai multe trupe decât pot fi distruse 
sau capturate de forţele puternice aflate în prezent 
sub arme. Forţa Aeriană Regală este în stare bună şi 
la cea mai mare putere atinsă până acum. Flota 
germană nu a fost niciodată atât de slabă şi nici 
Armata britanică internă atât de puternică cum este 
acum. Primul-ministru se aşteaptă ca toţi supuşii 
Majestății Sale aflaţi în funcţii înalte să dea un 
exemplu de pregătire şi hotărâre. Ei trebuie să 
controleze şi să respingă exprimarea de idei 
uşuratice şi prost digerate în cercul lor sau printre 
subordonați. Nu trebuie să ezite să raporteze sau, 
dacă este necesar, să înlăture orice persoane, ofiţeri 
sau oficialități, care exercită în mod conştient o 
influenţă tulburătoare sau deprimantă şi ale căror 
discuţii au drept scop să răspândească panica şi 
disperarea. Doar aşa vor fi demni de luptătorii care, 
în aer, pe mare şi pe uscat, s-au întâlnit deja cu 
duşmanul, fără a avea sentimentul că au fost 
depăşiţi în calităţi războinice. 


Camera a rămas foarte tăcută în cursul citirii dar, la 


sfârşit, a avut loc o scenă unică în experienţa mea. Toată 
lumea părea că s-a ridicat odată, ovaţionând un timp ce 
mi s-a părut îndelungat. Până în acel moment, Partidul 
mă tratase cu oarecare rezervă, în timp ce tocmai de la 
Partidul Laburist primeam cele mai călduroase saluturi 


intram în Cameră sau luam cuvântul la ocazii 


serioase. Dar acum s-au ridicat toţi într-un acord solemn, 
răsunător. 

Eliminarea flotei franceze, ca factor important, 
aproape dintr-o singură lovitură de acţiune de forţă, a 
produs o profundă impresie în fiecare ţară. lată, Britania, 
pe care mulţi o socotiseră doborâtă şi ieşită din luptă, pe 
care străinii au presupus-o că tremură, gata să se predea 
forţei puternice ridicate împotriva ei, loveşte fără milă în 
prietena ei cea mai dragă de până ieri, asigurându-şi un 
timp supremaţia nedisputată pe mare. Devenise clar că 
acum Cabinetul de Război britanic nu se temea de nimic 
şi nu ar da înapoi de la nimic. Acest lucru era adevărat. 

Geniul Franţei a permis poporului ei să înţeleagă 
întreaga semnificaţie a Oranului şi, în agonia ei, să capete 
noi speranţe şi forţă din această nouă durere amară. 
Generalul de Gaulle, pe care nu l-am consultat în 
prealabil, a fost magnific în comportarea lui, iar Franţa, 
eliberată şi restaurată, i-a ratificat comportarea. Îi sunt 
îndatorat domnului Teitgen, un membru marcant al 
mişcării de rezistenţă iar mai târziu ministru francez al 
Apărării, pentru o poveste care ar trebui spusă. Într-un 
sat de lângă Toulon locuiau două familii de ţărani care îşi 
pierduseră fiecare fiul care fusese marinar în timpul 
bombardamentului britanic de la Oran. S-a organizat o 
înmormântare, la care aveau de gând să participe toţi 
vecinii. Ambele familii au cerut ca pe coşciuge, alături de 
tricolor, să fie aşezat steagul englez, iar dorinţele lor au 
fost acceptate cu respect. In aceasta se poate vedea cum 
spiritul înţelegător al oamenilor simpli atinge uneori 
sublimul. 

Capitolul X 
LA ANANGHIE 


În zilele de vară ale anului 1940, după căderea 
Franţei, eram absolut singuri. Niciunul dintre 
dominioanele britanice, nici India sau coloniile, nu puteau 
trimite un ajutor decisiv, sau trimiseseră între timp ce 
aveau. Uriaşele armate germane victorioase puternic 
echipate şi cu ample rezerve de arme capturate şi cu 
arsenale în spatele lor, se adunau pentru lovitura finală. 
Italia, cu forţe numeroase şi impunătoare, ne declarase 
război şi dorea distrugerea noastră în Mediterana şi în 
Egipt. În Orientul îndepărtat, Japonia  pândea 
impenetrabilă şi a cerut închiderea drumului Birmaniei 
împotriva aprovizionării Chinei. Rusia sovietică era legată 

de Germania prin Pactul ei şi dădea un ajutor important 
lui Hitler în materii prime. Spania, care ocupase deja zona 
internaţională Tanger, se putea întoarce în orice moment 
împotriva noastră şi să ceară Gibraltarul, sau să invite 
Germania să o ajute să-l atace, sau să instaleze baterii ca 
să împiedice trecerea prin Strâmtoare. Franţa lui Pétain, 
mutată curând de la Bordeaux la Vichy, putea fi forţată 
oricând să ne declare război. Ceea ce rămăsese la Toulon 
din flota franceză părea să fie în mâinile germanilor. Cu 
siguranţă că nu eram lipsiţi de duşmani. 

După Oran, a devenit clar pentru toate ţările că 
guvernul şi națiunea britanică sunt hotărâte să lupte până 
la capăt. Dar chiar dacă în Britania nu exista o slăbiciune 
morală, cum puteau fi depăşite realităţile fizice? Se ştia 
că armatele noastre din interior erau aproape 
neînarmate, având doar puşti. Trebuia să treacă mai 
multe luni până când întreprinderile noastre să poată să 
refacă muniţiile pierdute la Dunkerque. Oare puteai să te 
miri că toată lumea era convinsă că ne sunase ceasul 
pieirii? 

O alarmă profundă s-a răspândit în Statele Unite şi 
în toate ţările libere supraviețuitoare. Americanii se 
întrebau cu gravitate dacă era drept să arunce din 
propriile lor resurse limitate ca să facă pe plac unui 
sentiment generos dar fără speranţă. Nu ar fi oare de 
datoria lor să încordeze fiecare nerv şi să strângă la piept 
fiecare armă ca să repare propria lor lipsă de pregătire? 
Era nevoie de o judecată foarte sigură ca să te ridici 
deasupra acestor argumente concludente, reale. 
Recunoştinţa naţiunii britanice se va îndrepta totdeauna 
spre nobilul preşedinte, spre ofițerii şi înalții săi consilieri, 
pentru că nu şi-au pierdut încrederea în şansa noastră şi 

în voinţa noastră, chiar şi în apropierea alegerilor pentru 
cea de a treia legislatură. 

Temperamentul viu şi imperturbabil al britanicilor, 
pe care aveam onoarea să îl exprim, putea foarte bine să 
schimbe balanţa. lată, acest popor, care în anii dinainte 
de război a mers până la limitele extreme ale pacifismului 
şi nepregătirii, şi care s-a lăsat în voia politicii de partid, 
dar care, deşi atât de slab înarmat, s-a situat în centrul 
problemelor europene, trebuind acum să dea socoteală 
atât pentru pornirile sale pline de virtuţi cât şi pentru 
neglijarea pregătirii sale. Şi nu era nici măcar 
înspăimântat. Îi sfida pe cuceritorii Europei. Se pare că 
preferă ca insula să i se transforme într-o ruină, decât să 
cedeze. Aceasta va reprezenta o frumoasă pagină de 
istorie. Dar mai erau şi alte poveşti de acest fel. Atena 
fusese cucerită de Sparta. Cartaginezii s-au opus în zadar 
Romei. Nu rareori, în analele trecutului, şi cu atât mai 
mult în tragedii neînregistrate sau de mult uitate, state 
curajoase, mândre, şi chiar rase întregi, au fost distruse. 
Şi nu le-a rămas decât numele sau nici măcar atât. 

Puţini britanici şi foarte puţini străini înțelegeau 
avantajul tehnic deosebit al poziţiei noastre insulare; nici 
nu se ştia, în general, cum, chiar în anii de nehotărâre 
dinainte de război, fusese menţinută esenţa apărării pe 
mare şi, mai târziu, a celei aeriene. Trecuseră aproape o 
mie de ani de când Britania nu mai văzuse pe teritoriul ei 
focul unei tabere străine. La întâlnirea la nivel înalt a 
rezistenţei britanice, toată lumea a rămas calmă, 
mulţumită să-şi pună viaţa la bătaie. Că aceasta era 
starea noastră de spirit au recunoscut-o prietenii şi 
duşmanii din lumea întreagă. Ce era în spatele acestei 
stări de spirit? Acest lucru putea fi dovedit doar prin forţă 

brutală. 

Mai era şi un alt aspect. Unul dintre cele mai mari 
pericole ale noastre în luna iunie era faptul că ne-am 
cheltuit toate rezervele într-o rezistenţă franceză 
păgubitoare şi inutilă, iar forţa noastră aeriană a fost 
treptat subminată de zborurile pe continent. Dacă Hitler 
ar fi fost înzestrat cu o înţelepciune supranaturală, ar fi 
încetinit atacul pe frontul francez, făcând poate o pauză 
de trei sau patru săptămâni după Dunkerque, pe linia 
Senei, iar între timp s-ar fi pregătit pentru invadarea 
Angliei. Astfel, ar fi avut o opţiune mortală şi ar fi putut să 
ne tortureze cu dilema fie de a abandona Franţa în agonia 
ei, fie de a ne risipi ultimele resurse destinate existenţei 
noastre viitoare. Cu cât îi îndemnam mai mult pe francezi 
să lupte, cu atât mai mult trebuia să-i ajutăm şi cu atât 
mai greu ar fi fost pentru noi să facem pregătiri de 
apărare în Anglia şi, mai presus de toate, de a păstra în 
rezervă cele douăzeci şi cinci de escadrile de avioane de 
luptă, de care depindea totul. În această privinţă, nu 
trebuia să cedăm niciodată, dar refuzul ar fi fost amarnic 
primit de Aliatul nostru aflat în luptă şi ar fi otrăvit toate 
relaţiile noastre. Unii dintre înalții comandanţi au privit cu 
un sentiment real de uşurare problema noastră nouă, trist 
simplificată. După cum spunea portarul unui club al 
armatei din Londra unui membru necăjit: „Oricum, 
domnule, suntem în finală şi aceasta o jucăm pe teren 
propriu”. 


x k x 


Nici de data asta, forța poziției noastre nu a fost 
subestimată de înaltul comandament german. Ciano 

povesteşte că, atunci când l-a vizitat pe Hitler la 7 iulie 
1940 la Berlin, a avut o lungă convorbire cu generalul von 
Keitel. Keitel, ca şi Hitler, i-a vorbit despre atacul asupra 
Angliei. El privea debarcarea ca posibilă, dar o considera 
„O operaţiune extrem de dificilă, care trebuie tratată cu 
cea mai mare precauţie, având în vedere că informaţiile 
existente în legătură cu pregătirea militară a insulei şi în 
privinţa fortificațiilor de coastă sunt slabe şi nu prea 
«demne de încredere»”.*1 Ce părea a fi uşor şi de 
asemeni esențial era un atac aerian asupra 
aerodomurilor, fabricilor şi principalelor centre de 
comunicaţii din Marea Britanie. Era necesar totuşi să se 
reţină că Forţele Aeriene britanice erau extrem de 
eficiente. Keitel calcula că britanicii aveau circa o mie 
cinci sute de aparate gata de apărare şi contraatac. El 
recunoştea că, recent, acţiunea ofensivă a Forţelor 
Aeriene britanice a fost mult intensificată. Acţiuni de 
bombardament erau efectuate cu precizie notabilă, iar 
grupările de avioane care apăreau, numărau până la 
optzeci de aparate deodată. Totuşi, în Anglia era o mare 
lipsă de piloţi, iar cei care atacau acum oraşele germane 
nu puteau fi înlocuiţi de noii piloţi care erau complet 
neinstruiţi. Keitel a insistat de asemeni asupra necesităţii 
de a ataca la Gibraltar, pentru a rupe sistemul imperial 
britanic. Nici Keitel şi nici Hitler nu au făcut referiri la 
durata războiului. Doar Himmler a spus incidental că 
războiul ar trebui să se termine pe la începutul lui 
octombrie. 

Acesta era raportul lui Ciano. El i-a oferit de 
asemeni lui Hitler, „la dorinţa sinceră a Ducelui”, o 
armată din zece divizii şi o componentă aeriană din 


si Ciano, Diplomatic Papers (Documente diplomatice), pag. 378. 

treizeci de escadrile, care să participe la invazie. Armata 
a fost refuzată politicos. Unele escadrile aeriene au venit, 
dar după cum vom relata imediat, au avut o soartă tristă. 


x k x 


La 19 iulie, Hitler a ținut un discurs triumfător în 
Reichstag, în care, după ce a prezis că în curând mă voi 
refugia în Canada, a făcut ceea ce s-a numit o Ofertă de 
Pace. Acest gest a fost urmat în zilele următoare de 
întâlniri diplomatice prin intermediul Suediei, Statelor 
Unite şi al Vaticanului. Natural că Hitler ar fi fost foarte 
bucuros ca, după ce subjugase Europa, să termine 
războiul obţinând acceptarea Britaniei pentru tot ce 
făcuse. Nu era de fapt o ofertă de pace, ci era vorba de 
acceptarea de către Britania de a ceda tot ceea ce dorise 
să menţină prin intrarea în război. 

Primul meu gând a fost să organizăm o dezbatere 
oficială, solemnă, în ambele camere ale Parlamentului, 
dar colegii mei au considerat că am da prea mare atenţie 
chestiunii, faţă de care aveam toţi aceeaşi părere. S-a 
decis deci ca ministrul de Externe să respingă gestul lui 
Hitler într-o emisiune radiofonică. În noaptea de 22, el a 
„Spulberat” apelul lui Hitler la „capitulare în faţa voinţei 
lui”. El a pus în contact Europa lui Hitler cu tabloul 
Europei pentru care luptam noi şi a declarat că „nu ne 
vom opri din luptă până nu va fi asigurată libertatea”. De 
fapt, respingerea oricărei idei de discuţii fusese făcută 
deja în presa britanică şi la B. B. C., fără niciun îndemn 
din partea guvernului Majestății Sale, imediat ce discursul 
lui Hitler a fost auzit la radio. 

Ciano scrie în jurnalul său că „seara târziu, în 19, 

când a sosit prima reacţie rece britanică la discurs, s-a 
răspândit printre germani o dezamăgire prost ascunsă.” 
Hitler „ar dori o înţelegere cu Marea Britanie. El ştie că un 
război cu britanicii va fi dur şi sângeros şi ştie că oamenii 
de pretutindeni sunt împotriva vărsărilor de sânge”. 
Mussolini, pe de altă parte, „se teme că englezii ar putea 
găsi în discursul mult prea viclean un pretext pentru a 
începe negocieri”. „Acest lucru, remarcă Ciano, ar fi prea 
trist pentru Mussolini, pentru că acum, mai mult ca 
oricând, el vrea război.” N-ar fi trebuit să se frământe. 
Avea să aibă tot războiul pe care şi-l dorea. 

La sfârşitul lui iunie, şefii de Stat Major, prin 
intermediul lui Ismay, mi-au sugerat la Cabinet că ar 
trebui să vizitez sectoarele amenințate de pe coasta de 
est şi de sud. În consecință, mi-am dedicat o zi sau două 
în fiecare săptămână pentru această sarcină plăcută, 
dormind, când era nevoie, în trenul meu, unde aveam 
toate cele necesare pentru continuarea muncii mele 
obişnuite şi eram în continuă legătură cu guvernul. Am 
inspectat Tyne şi Humber şi multe alte locuri posibile de 
debarcare. Divizia canadiană a făcut pentru mine un 
exerciţiu militar în Kent. Am examinat fortificațiile de la 
Harwich şi Dover. Una dintre primele mele vizite fusese la 
Divizia 3-a, comandată de generalul Montgomery, un 
ofiţer pe care nu-l cunoscusem înainte. Soţia mea a venit 
cu mine. Divizia 3-a era staționată lângă Brighton. li 
fusese acordată prioritatea în reechipare şi fusese gata să 
plece în Franţa, dar între timp rezistenţa franceză se 
terminase. Cartierul general al generalului Montgomery 

era lângă Steyning şi mi-a arătat un mic exerciţiu a cărui 
principală acţiune era o mişcare de flancare a purtătorilor 
de arme Bren, din care avea doar şapte sau opt în acel 
moment. După aceea, am mers împreună cu maşina pe 
coastă, prin Shoreham şi Hove, până am ajuns la coasta 
familiară de la Brighton, despre care aveam atâtea 
amintiri din vremea când eram elev. Am luat cina la 
hotelul Royal Albion, care este aşezat la capătul cheiului. 
Hotelul era complet gol, datorită numeroaselor evacuări; 
totuşi, mai erau câţiva oameni care se aeriseau pe plajă 
sau pe promenadă. M-a amuzat văzând un pluton de 
gărzi de grenadieri care construia un post de mitralieră, 
cu saci de nisip, într-un chioşc de pe chei, de felul acelora 
în care, în copilărie, admirasem adesea spectacolele cu 
pureci săritori. Era o vreme plăcută, aveam o conversaţie 
plăcută cu generalul şi mă bucuram deplin de ieşirea mea 
în aer liber. 

La mijlocul lui iulie, secretarul de stat pentru Război 
a recomandat ca generalul Brooke să-l înlocuiască pe 
generalul Ironside la comanda Forţelor interne. La 19 
iulie, în cursul inspecțiilor mele continue în sectoarele 
unei posibile invazii, am vizitat Comandamentul de sud. 
Mi s-a prezentat un fel de exerciţiu tactic la care au putut 
să participe nu mai puţin de douăsprezece tancuri. Toată 
după-amiaza am circulat cu maşina cu generalul Brooke 
care comanda frontul. Avea un dosar foarte bun. Nu doar 
că luptase în bătălia decisivă de flanc de lângă Ypres, în 
timpul retragerii de la Dunkerque, ci se achitase cu 
deosebită fermitate şi dexteritate, în condiţii de 
inimaginabilă dificultate şi confuzie, în calitate de 
comandant al noilor forte pe care le trimisesem în Franţa 
în primele trei săptămâni ale lui iunie. Aveam şi o 

legătură personală cu Alan Brooke prin cei doi fraţi viteji 
ai lui - prietenii din tinereţe din viaţa mea militară. 

Aceste legături şi amintiri nu au influenţat părerea 
mea în problemele grele ale alegerii; dar au reprezentat o 
bază personală pe care s-a menţinut şi s-a fructificat 
asocierea mea din timpul războiului cu Alan Brooke. Eram 
împreună de patru ore, în maşină, în acea după-amiază 
de iulie din 1940, şi păream a fi de acord în metodele de 
apărare internă. După consultările necesare cu alţii, am 
aprobat propunerea secretarului de stat pentru Război de 
a-l pune pe Brooke comandant al Forţelor interne, ca 
succesor al generalului Ironside. Ironside a acceptat 
retragerea cu demnitate de soldat, caracteristică 
acţiunilor sale în toate ocaziile. 

Timp de un an şi jumătate cât a durat ameninţarea 
cu invazia, Brooke a organizat şi comandat Forţele 
interne şi de aceea, când a devenit şef al Statului Major 
Imperial, am continuat să lucrăm împreună trei ani şi 
jumătate, până la cucerirea victoriei. Voi relata imediat 
beneficiile pe care le-am avut de pe urma sfaturilor lui în 
schimbările decisive ale comandei în Egipt şi în Orientul 
Mijlociu, în august 1942, şi marea dezamăgire pe care a 
trebuit să i-o provoc în legătură cu comanda invaziei 
peste Canal, operaţiunea „Overlord” în 1944. Faptul că 
îndeplinise timp îndelungat funcţia de preşedinte al 
Comitetului şefilor de Stat Major în cea mai mare parte a 
războiului şi că lucrase în Statul Major Imperial, îl făcea 
capabil să aducă cele mai înalte servicii nu doar 
imperiului britanic ci şi cauzei Aliaților. Această poveste 
avea să înregistreze unele divergente între noi, dar şi o 
înţelegere copleşitoare şi avea să fie martora unei 
prietenii la care ţin. 

În aceeaşi lună iulie, mari cantități de arme 
americane au fost aduse peste Atlantic. Când vasele s-au 
apropiat de malurile noastre cu armele lor nepreţuite, 
trenuri speciale erau în aşteptare în toate porturile ca să 
le primească încărcătura. Gărzile interne din fiecare 
comitat, din fiecare oraş, din fiecare sat, au stat toată 
noaptea ca să le primească. Bărbaţi şi femei au lucrat zi 
şi noapte ca să le facă bune de folosit. La sfârşitul lui 
iulie, eram o naţiune înarmată în cazul unei debarcări 
paraşutate sau aeropurtate. Devenisem un „cuib de 
viespi”. Oricum, în cazul că ar fi trebuit să ducem o luptă 
de hărţuire (ceea ce nu anticipam), mulţi bărbaţi şi multe 
femei aveau arme în mâinile lor. Sosirea primului lot de 
jumătate de milion de puşti tip 300 pentru Gărzile interne 
(deşi cu doar câte cincizeci de cartuşe pentru fiecare, din 
care am îndrăznit să dăm doar zece cartuşe, neavând 
încă fabrici care să le producă) ne-a permis să transferăm 
trei sute de mii de puşti tip 303 britanice formațiunilor 
Armatei regulate, care se extindeau rapid. 

La tunurile „de şaptezeci şi cinci”, cu câte o mie de 
salve de fiecare, unii experţi pretenţioşi au strâmbat din 
nas. Nu aveam antetren şi nici mijloace imediate de a 
procura muniții.  Calibrele amestecate  complicau 
operaţiunea. Dar eu nu acceptam toate astea şi, în 1940 
şi 1941, aceste nouă sute de „şaptezeci şi cinci” au 
reprezentat un însemnat adaos la forţa militară a apărării 
noastre interne. S-au imaginat diverse soluţii şi oamenii 
au fost instruiți să le urce pe scânduri şi în camioane, 
pentru a fi mişcate. Când te lupti pentru existenţă, orice 

fel de tun e mai bun decât nimic, iar acel „şaptezeci şi 
cinci” francez, depăşit de britanicul 25 şi de obuzierul de 
câmp german, era totuşi o armă splendidă. 

Cum iulie şi august au trecut fără niciun dezastru, 
am căpătat o mai mare siguranţă că putem duce o luptă 
îndelungată şi dură. Creşteam în forţă de la o zi la alta. 
Întreaga populaţie lucra până la ultima limită a puterilor, 
iar când adormeau se simțeau răsplătiți, după munca sau 
paza lor, de un sentiment crescând că vom avea timp şi 
vom câştiga. Toate plajele erau brăzdate cu tot felul de 
fortificaţii, toată ţara era organizată în localităţi 
defensive. Din fabrici se revărsau arme. La sfârşitul lui 
august, aveam peste două sute cincizeci de tancuri noi! 
Fructele „Actului de credinţă” american fuseseră culese. 
Întreaga armată profesionistă britanică şi camarazii lor 
teritoriali făceau, de dimineaţă până seara, instrucţie şi 
exerciţii şi doreau să-l întâlnească pe duşman. Gărzile 
interne au depăşit cifra de un milion, iar când lipseau 
puştile, luau revolverul sau arma de vânătoare sau 
pistolul personal; când nu existau arme de foc, luau 
lancea şi bâta. În Anglia, nu a existat o Coloană a cincea, 
deşi câţiva spioni au fost prinşi şi anchetați. Puţinii 
comunişti care existau se dăduseră la fund. Toţi ceilalţi 
dădeau tot ce aveau de dat. 

Când Ribbentrop a vizitat Roma, în septembrie, i-a 
spus lui Ciano: „Apărarea teritorială engleză e 
inexistentă. O singură divizie germană ar fi de-ajuns să 
provoace o prăbuşire completă”. Acest lucru arată doar 
ignoranţa lui. M-am întrebat totuşi adesea ce s-ar fi 
întâmplat dacă două sute de mii de soldaţi germani din 
trupele de şoc ar fi debarcat totuşi la mal. Masacrul ar fi 
fost de ambele părţi, trist şi masiv. N-ar fi existat nici 

milă, nici cruţare. Ei ar fi folosit teroarea iar noi am fi 
mers până la capăt. Intenţionam să folosesc lozinca: 
„Dacă mori, ia întotdeauna unul cu tine”. Am calculat 
chiar că oroarea unei asemenea scene ar schimba 
balanţa în Statele Unite. Dar niciuna dintre aceste emoţii 
nu a fost pusă la încercare. Departe, în apele cenuşii ale 
Mării Nordului şi în Canal, circulau şi  patrulau 
credincioase flotile atente, scrutând întunericul. Piloții 
avioanelor de luptă zburau sus în văzduh sau aşteptau 
senini, în jurul aparatelor lor excelente, un semn. Acesta 
era un timp când era la fel de bine dacă trăiai sau dacă 
mureai. 

Puterea pe mare, când e bine înțeleasă, e un lucru 
minunat. Trecerea unei armate pe apă sărată prin fața 
unor flore şi flotile superioare este o treabă aproape 
imposibilă. Forța aburilor a adăugat enorm de mare 
putere Marinei în apărarea Marii Britanii. În vremea lui 
Napoleon, acelaşi vânt care aducea vasele lui cu fundul 
plat prin Canal, de la Boulogne, îndepărta escadrele 
noastre care îl blocau. Dar tot ce se întâmplase de-atunci 
mărise puterea marinei, capabilă azi să distrugă 
invadatorul pe parcursul trecerii. Fiecare complicaţie pe 
care aparatura modernă a adăugat-o armatelor, a 
îngreunat călătoria acestora şi a făcut-o mai periculoasă, 
iar dificultăţile de debarcare au devenit probabil de 
neînvins. La criza anterioară, spre norocul Insulei noastre, 
noi posedam o forţă pe mare superioară şi amplă, după 
cum s-a dovedit. Duşmanul nu a putut câştiga nicio luptă 
importantă pe mare împotriva noastră. N-a putut face 

faţă forţei crucişătoarelor noastre. La flotile şi în vase 
uşoare, îl depăşeam de zece ori. In afară de aceasta, 
trebuie ţinut seama de şansele incalculabile pe care le 
oferă vremea, în special ceața. Dar, chiar dacă aceste 
elemente ar fi fost adverse şi dacă s-ar fi făcut o 
debarcare într-un punct sau în mai multe, problema de a 
menţine o linie de comunicaţie şi de a primi întărituri 
rămânea nerezolvată. Aceasta era situaţia în primul mare 
răzbi. 

Dar acum apăruse un element nou, atacul din aer. 
Ce efect avea asupra problemei invaziei această 
dezvoltare suverană? Evident, dacă duşmanul poate 
domina mările înguste, de ambele părţi ale strâmtorii 
Dover, printr-o forţă aeriană superioară, pierderile flotilei 
noastre ar fi foarte grele şi ar putea fi, în cele din urmă, 
fatale. Nimeni nu ar dori, decât în cazuri supreme, să 
aducă vase de război grele sau crucişătoare mari în apele 
aflate sub focul bombardierelor germane. De fapt, nu am 
staționat niciun vas capital la sud de Forth sau la est de 
Plymouth. Dar, de la Harwich la Nore, Dover, Portsmouth 
şi Portland, am menţinut o patrulă neobosită, vigilentă, de 
vase de luptă uşoare, al căror număr creşteau mereu. În 
septembrie, acestea depăşeau opt sute de vase, pe care 
doar o forţă aeriană ostilă le putea distruge şi asta doar 
treptat. 

Dar cine avea puterea în aer? În bătălia Franţei, am 
luptat contra germanilor în raport de doi sau trei la unu şi 
am produs daune în aceeaşi proporţie. La Dunkerque, 
unde a trebuit să menţinem o patrulare continuă pentru a 
acoperi evacuarea armatei, am luptat cu patru sau cinci 
la unu, cu succes şi profit. Deasupra apelor noastre 
proprii şi a coastelor expuse, mareşalul aerului Dowding 

vedea o luptă profitabilă cu şapte sau opt la unu. Puterea 
Forţei aeriene germane, la vremea aceea, luată ca un tot, 
atât cât ştiam - şi eram bine informaţi - în afara unor 
concentrări speciale, era de circa trei la unu. Deşi erau 
dificultăţi mari în lupta cu bravul şi eficientul inamic 
german, eu mă bazam pe concluzia că, în spaţiul nostru 
aerian deasupra ţării noastre şi în apele ei, puteam 
învinge Forţa aeriană germană. lar dacă acest lucru era 
adevărat, forţa noastră navală va continua să domine pe 
mări şi oceane şi ar distruge orice duşman care s-ar 
îndrepta spre noi. 

Mai era desigur un al treilea factor potenţial. Nu 
cumva germanii, cu renumita lor exactitate şi prevedere, 
au pregătit în secret o vastă armată de vase. Speciale de 
debarcare care nu aveau nevoie de porturi sau cheiuri şi 
puteau debarca tancuri, tunuri şi vehicole pe plajă şi care, 
după aceea, puteau aproviziona trupele debarcate? După 
cum s-a văzut, asemenea idei îmi trecuseră prin minte 
încă din 1917 şi acum se realizau de fapt ca rezultat al 
îndrumărilor mele. Totuşi, nu aveam motive să credem că 
exista aşa ceva în Germania, deşi atunci când calculezi 
riscurile nu trebuie să excluzi ce e mai rău. Ne-au trebuit 
patru ani de eforturi intense şi experimentări şi un imens 
ajutor material din Statele Unite ca să asigurăm un 
asemenea echipament pe scara debarcării în Normandia. 
Germanilor le-ar fi fost de ajuns mult mai puţine în acel 
moment. Dar nu aveau decât câteva feriboturi. 

Deci, o invadare a Angliei în vara şi toamna anului 
1940 ar fi cerut Germaniei o superioritate navală locală, o 
superioritate aeriană şi o imensă flotă specială şi vase de 
debarcare. Dar noi eram cei care aveam superioritate 
navală; noi eram cei care cuceriserăm supremaţia în aer; 

şi, în cele din urmă, credeam, după cum ştiu acum pe 
drept, că germanii nu construiseră şi nu concepuseră 
niciun vas special. Acestea erau fundamentele gândirii 
mele despre invazie în 1940. În luna iulie, au fost multe 
discuţii şi îngrijorare pe această temă, atât în interiorul 
guvernului cât şi în general, în ciuda tuturor 
recunoaşterilor şi a tuturor avantajelor fotografierii din 
aer, nu aveam nicio dovadă a unor largi adunări de 
mijloace de transport în Baltica sau în porturile Rinului 
sau ale râului Scheldt şi eram siguri că nu era nicio 
mişcare de vase sau barje cu motor propriu în Strâmtori 
sau în Canal. Totuşi, pregătirea pentru a rezista unei 
invazii era sarcina supremă în faţa noastră, a tuturor, iar 
în cercul nostru de război şi în Comandament intern se 
devota multă gândire acestei probleme. 

După cum se va descrie imediat, planul german era 
de a invada peste Canal cu vase mijlocii (4000 la 5000 
tone) şi cu vase mici, iar acum ştim că, de fapt, nu au 
avut nicio intenţie şi nicio speranţă să mişte o armată din 
porturile Balticii şi ale Mării Nordului în transporturi mari; 
cu atât mai puţin au făcut planuri de invazie din porturile 
Biscaia. Asta nu înseamnă că, prin alegerea coastei de 
sud ca ţintă, ei gândeau bine şi noi gândeam prost. 
Invazia coastei de est ar fi fost mult mai formidabilă dacă 
duşmanul ar fi avut mijloacele să o încerce. Nu putea, 
bineînţeles, să se producă o invazie pe coasta de sud 
atâta timp cât vasele necesare nu treceau spre sud, prin 
strâmtoarea de la Dover, ca să se adune în porturile 
Canalului Mânecii. In luna iulie nu a existat niciun semn 
de aşa ceva. 

Noi trebuia totuşi să ne pregătim pentru toate 
variantele şi, în acelaşi timp, să evităm dispersarea 

forţelor noastre mobile şi să adunăm rezerve. Această 
problemă, plăcută dar grea, putea fi rezolvată doar în 
legătura cu ştirile şi evenimentele, de la o săptămână la 
alta. Coasta britanică, având numeroase golfuleţe, are o 
circumferință de peste trei mii de kilometri, fără să 
includem Irlanda. Singurul mod de a apăra un perimetru 
atât de vast, în orice parte sau părţi care ar putea fi 
atacate simultan sau succesiv, este prin linii de observare 
şi rezistenţă în jurul coastelor sau frontierelor, cu scopul 
de a întârzia duşmanul şi, între timp, a crea rezervele cele 
mai mari posibile de trupe foarte instruite şi mobile, astfel 
dispuse încât să poată ajunge în orice punct asaltat şi în 
cel mai scurt timp, pentru un contraatac puternic. În 
ultimele faze ale războiului, când Hitler s-a trezit încercuit 
şi cu o problemă similară, el a făcut, după cum vom 
vedea, cea mai gravă greşeală posibilă în tratarea ei. Ela 
creat o pânză de păianjen de comunicaţii, gar a uitat 
păianjenul. Având în minte exemplul neînţeleptei 
dispoziţii franceze, pentru care aceştia primiseră o 
pedeapsă fatală, proaspăt întipărită în minte, noi nu am 
uitat de „masa de manevră”; iar eu am aplicat această 
politică în măsura în care resursele noastre crescânde o 
permiteau. 

Părerile mele erau în general în armonie cu 
gândirea Amiralității, iar la 12 iulie, amiralul Pound mi-a 
trimis un document complet şi atent, elaborat de el şi de 
Statul Major al flotei, în aplicarea acestor idei. Bineînţeles, 
după cum se cuvine, pericolele pe care le aveam de 
întâmpinat erau afirmate cu forţă. Dar, rezumând, 
amiralul Pound spunea: „Pare probabil ca aproximativ o 
sută de mii de oameni să ajungă pe aceste maluri, fără să 
fie interceptați de forțele navale... dar menţinerea liniei 

lor de aprovizionare pare practic imposibilă, decât doar 
dacă Forţa aeriană germană ar depăşi atât forţa noastră 
aeriană cât şi marina... Dacă duşmanul ar întreprinde o 
asemenea acţiune, ar face-o cu speranţa că poate ajunge 
repede la Londra, trăind pe seama resurselor ţării noastre 
în timp ce înaintează şi să forţeze guvernul să 
capituleze.” Eu eram mulţumit de o asemenea estimare. 

Apoi, în august, situaţia a început să se schimbe în 
mod hotărâtor. Excelentele noastre contrainformaţii au 
confirmat că operaţiunea „Leul de mare” a fost ordonată 
definitiv de Hitler şi era în pregătire activă. Părea sigur că 
omul va încerca. În plus, frontul ce urma să fie atacat era 
cu totul diferit sau aditional la coasta de est, pe care şefii 
de Stat Major, Amiralitatea şi cu mine puneam în 
continuare principalul accent. Un mare număr de barje cu 
motor şi ambarcaţiuni cu motor au început să treacă 
noaptea prin strâmtoarea de la Dover, târându-se de-a 
lungul coastei franceze şi adunându-se treptat în toate 
porturile franceze ale Canalului, de la Calais la Brest. 
Fotografierile noastre zilnice arătau cu precizie această 
mişcare. Nu fusese posibil să ne reaşezăm câmpurile de 
mine în apropierea malului francez. Am început imediat 
să atacăm vasele în tranzit cu ambarcaţiunile noastre 
mici, iar Comandamentul bombardierelor şi-a îndreptat 
atenţia asupra noului set de porturi de invazie care se 
deschidea acum spre noi. In acelaşi timp, soseau multe 
informaţii în legătură cu adunarea unei armate sau a unor 
armate germane de invazie de-a lungul acestei porţiuni 
de coastă ostilă, de mişcări pe căile ferate şi de mari 
concentrări la Pas de Calais şi în Normandia. Un mare 
număr de baterii cu tragere lungă au apărut de-a lungul 
coastei franceze a Canalului. 

Ca răspuns la noua ameninţare, am început să ne 
mişcăm greutatea de pe un picior pe altul şi să ne 
îmbunătăţim toate mijloacele de a ne mişca rezervele 
mobile tot mai mari, spre frontul de sud. Tot timpul, 
forţele noastre creşteau în număr, eficientă, mobilitate şi 
echipament, iar în ultima jumătate a lunii septembrie 
puteam aduce în acţiune pe coasta de sud a frontului, 
şaisprezece divizii de înaltă calitate, dintre care trei erau 
divizii de blindate sau echivalentul lor în brigăzi, toate 
adăugându-se apărării locale a coastei, şi puteau intra în 
acţiune cu mare viteză împotriva oricărei debarcări de 
invazie. Acest lucru ne asigura o lovitură sau mai multe 
lovituri pe care generalul Brooke era pregătit să le dea 
după nevoie; şi nimeni nu era mai capabil s-o facă. 

Toate acestea se petreceau în timp ce nu puteam fi 
siguri că golfuleţele şi gurile râurilor, de la Calais la 
Terschelling şi Helgoland, cu toată îngrămădeala de 
insulițe de dincolo de coasta olandeză şi germană (acea 
„enigmă a nisipurilor” din războiul trecut), nu ascundeau 
alte mari forțe ostile, cu vapoare mici sau de mărime 
moderată. Părea să urmeze un atac din Harwich şi în jur 
de Portsmouth, Portland şi chiar Plymouth, concentrându- 
se asupra promontoriului Kent. Nu aveam nicio dovadă 
care să nege că un al treilea val de invazie, armonizat cu 
celelalte, nu putea fi lansat din Marea Baltică prin 
Skagerrak, în vase mari. Aceasta era într-adevăr o 
chestiune esenţială pentru un succes german, pentru că 
în niciun alt fel armele grele nu puteau ajunge la trupele 
debarcate, şi nu puteau fi stabilite mari depozite de 

aprovizionare. 

Intram acum într-o perioadă de tensiune extremă şi 
vigilenţă. Am avut desigur grija ca, în tot acest timp, să 
menţinem forţe grele la nord de Wash, până la Cromarty; 
şi s-au perfecţionat aranjamentele de a scoate din 
acestea, dacă asaltul se va declara decisiv în sud. Bogatul 
şi complicatul sistem de căi ferate de pe insulă şi 
continua stăpânire a văzduhului intern ne-ar fi permis să 
mişcăm cu siguranţă încă patru-cinci divizii, ca să întărim 
apărarea în sud, dacă ar fi fost necesar în a patra, a 
cincea şi a şasea zi, după ce efortul deplin al duşmanului 
ar fi fost epuizat. 

S-a făcut un studiu atent asupra lunii şi fluxului. Ne- 
am gândit că duşmanul va dori să traverseze noaptea şi 
să debarce în zori; iar acum ştim că şi Comandamentul 
armatei germane a gândit la fel. Ar fi fost de asemeni 
bucuroşi de o semilună la traversare, ca să ţină ordinea şi 
să facă debarcarea unde trebuie. Măsurând totul cu 
precizie, Amiralitatea a stabilit că cele mai favorabile 
condiţii pentru inamic vor fi între 15 şi 19 septembrie. Şi 
aici constatăm că eram în concordanţă cu duşmanul 
nostru. Nu aveam îndoieli că nu puteam distruge tot ce 
venea pe mal, pe promontoriul de la Dover sau pe 
sectorul de coastă de la Dover la Portsmouth sau chiar 
Portland. Cum toate gândurile noastre la vârf se mişcau în 
înţelegere armonioasă şi amănunţită, nu se putea să nu 
ne placă tabloul care se prezenta din ce în ce mai definit. 
lată, poate că aceasta era şansa de a da puternicului 
duşman o lovitură care să răsune în lumea întreagă. Nu 
ne puteam abţine să nu fim emoţionaţi în sinea noastră, 
de atmosfera şi dovada intenţiei lui Hitler de a se năpusti 
asupra noastră. Erau într-adevăr unii care, din motive pur 

tehnice şi de dragul efectului înfrângerii totale şi al 
distrugerii expediției lui războinice în general, ar fi fost 
destul de mulţumiţi ca el să încerce. 

În iulie şi august, ne-am asigurat stăpânirea aerului 
asupra Marii Britanii şi eram puternici, în special asupra 
sud-estului ţării. Vaste şi complicate sisteme de 
fortificaţii, localităţi apărate, obstacole antitanc, 
cazemate şi altele la fel brăzdau toată regiunea. Linia de 
coastă era plină de fortificaţii şi baterii şi, în ciuda unor 
pierderi mai mari datorate unor escorte mai reduse în 
Atlantic şi unor noi construcţii pe cale de a fi terminate, 
flotilele au crescut în număr şi calitate. Aduseserăm la 
Plymouth vasul de război Revenge, vechiul vas ţintă şi 
fals vas de război Centurion şi un crucişător. Flota internă 
se afla la forţa maximă şi putea opera fără mari riscuri 
până la Humber şi chiar până la Wash. Deci, eram pe 
deplin pregătiţi în toate privinţele. 

În sfârşit, eram deja nu prea departe de obişnuitele 
vânturi de echinocţiu din octombrie. Era evident că 
septembrie era luna în care Hitler avea de gând să 
lovească, dacă îndrăznea. lar fluxurile şi fazele lunii erau 
favorabile la mijlocul acestei luni. Dar este timpul acum 
să mergem în tabăra acestuia şi să vedem pregătirile şi 
planurile duşmanului, aşa cum le cunoaştem acum. 

Schiță de hartă a planului german de invazie 

Capitolul XI 
OPERAŢIUNEA 
„LEUL DE MARE” 


Curând după izbucnirea războiului, la 3 septembrie 
1939, Amiralitatea germană, după cum am aflat din 
arhivele lor capturate, a început studiile Statului Major 
pentru invadarea Britanici. Spre deosebire de noi, ei nu 
aveau îndoieli că singura cale de invazie era peste apa 
îngustă a Canalului Mânecii. Ei nu au luat niciodată în 
considerare altă alternativă. Dacă am fi ştiut asta, ar fi 
fost pentru noi o importantă uşurare. O invazie peste 
Canal venea pe coasta cea mai bine apărată, vechiul 
front al mării împotriva Franţei, unde toate porturile erau 
fortificate şi unde erau amplasate principalele baze de 
flotile şi, în ultima vreme majoritatea aerodromurilor şi 
staţiilor de control aerian pentru apărarea Londrei. Nu 
exista nicio parte a Insulei în care să putem intra în 
acţiune mai rapid, sau cu atâta forţă cu toate cele trei 
tipuri de armată. Amiralul Raeder nu voia să fie prins 
nepregătit în cazul când i se va cere marinei germane 
invadarea Britanici. În acelaşi timp, el a pus o mulţime de 
condiţii. Prima dintre acestea era să deţină întregul 
control al coastelor, porturilor şi gurilor râurilor franceze, 
belgiene şi olandeze. De aceea, proiectul a dormitat în 
timpul Războiului ciudat. 

Brusc, toate aceste condiţii au fost împlinite în mod 
surprinzător, aşa că după Dunkerque şi capitularea 

Franţei, având probabil şi unele presimţiri rele dar şi cu 
satisfacţie el s-a putut prezenta la Fuhrer cu un plan. La 
21 mai şi apoi la 20 iunie, el a discutat cu Hitler asupra 
acestui subiect, nu cu scopul de a propune o invazie ci 
pentru a se asigura că, dacă aceasta va fi ordonată, 
planificarea ei în amănunt să nu se facă în grabă. Hitler a 
fost sceptic, spunând că „aprecia pe deplin dificultăţile 
unei asemenea acţiuni”. El nutrea de asemeni speranţa 
că Anglia va cere pace. Abia în ultima săptămână a lui 
iunie, Cartierul general suprem a revenit la această idee 
şi abia la 2 iulie au fost date primele directive pentru 
planificarea invadării Britaniei ca un eveniment posibil. 
„Fuhrerul a decis că, în anumite condiţii - dintre care cea 
mai importantă este realizarea superiorității aeriene - o 
debarcare în Anglia ar putea avea loc.” La 16 iulie, Hitler 
a emis directiva sa: „întrucât Anglia, în ciuda poziţiei ei 
militare fără speranţă, nu dă semne că ar vrea să ajungă 
la o înţelegere, am decis să pregătesc o operaţiune de 
debarcare împotriva Angliei şi, dacă va fi necesar, să o 
pun în aplicare... Pregătirile pentru întreaga operaţiune 
trebuie să fie terminate până la mijlocul lui august.” 
Măsuri active în toate direcţiile începuseră deja. 

Planul Marinei germane era în esență mecanic. Sub 
acoperirea bateriilor de tunuri grele, care să tragă de la 
Gris-Nez spre Dover, şi cu o foarte puternică protecție de 
artilerie de pe coasta franceză din strâmtori, îşi 
propuneau să facă un coridor îngust peste Canal, pe linia 
cea mai scurtă, mai convenabilă, şi pe care să-l blindeze 
cu mine pe ambele părţi, asigurându-i protecţia 

exterioară cu submarine de buzunar-U. Prin acest coridor, 
armata urma să fie transportată cu feribotul şi adusă în 
mare număr, în valuri succesive. Aici, misiunea Marinei se 
oprea iar şefii armatei germane erau lăsaţi să se ocupe ei 
de problemă. 

Considerând că noi, cu superioritatea noastră 
navală copleşitoare, puteam distruge aceste câmpuri de 
mine cu ajutorul unor vase mici şi având o forţă aeriană 
superioară şi că puteam de asemeni să distrugem o 
duzină sau mai multe submarine de buzunar-U 
concentrate pentru a-i proteja, aceasta era de la început 
o propunere fără perspective. Totuşi, după căderea 
Franţei, toată lumea putea vedea că singurul mijloc de a 
evita un război lung, cu tot ce putea implica acesta, era 
îngenuncherea Britaniei. Dar, aşa cum am arătat, marina 
germană fusese lovită în modul cel mai serios în lupta de 
lângă Norvegia şi, în situaţia ei avariată, nu putea oferi 
armatei decât un sprijin minor. Totuşi, Marina avea planul 
ei şi nimeni nu putea spune că şansa a găsit-o 
nepregătită. 

Comandamentul armatei germane privise încă de la 
început, cu nelinişte considerabilă, invadarea Angliei. Nu 
făcuse nici planuri şi nici pregătiri pentru asta; şi nu a 
existat nicio instruire în acest sens. Pe măsură ce 
săptămânile de victorie prodigioasă, delicioasă, se 
succedau, s-a simţit încurajată. Răspunderea pentru 
traversarea în siguranţă nu era de resortul armatei, iar 
odată debarcată, forţa armată simţea că sarcina era în 
puterea ei. Într-adevăr, încă din august, amiralul Raeder a 
simţit necesar să atragă atenţia Comandamentului asupra 
pericolelor traversării Canalului, în timpul căreia chiar şi 
ansamblul forţelor armate folosite puteau fi pierdute. 

Întrucât toată răspunderea pentru traversarea armatei 
era aruncată în mod definit asupra marinei, Amiralitatea 
germană a devenit consistent pesimistă. 

La 21 iulie, şefii celor trei arme s-au întâlnit cu 
Fuhrerul. El i-a informat că etapa decisivă a războiului a 
fost atinsă, dar că Anglia nu a recunoscut încă lucrul ăsta 
şi încă mai spera într-o răsturnare a situaţiei. El a vorbit 
despre sprijinirea Angliei de către Statele Unite şi de o 
schimbare a relaţiilor politice ale Germaniei cu Rusia 
sovietică. Executarea planului „Leul de mare”, a spus el, 
trebuie privită ca mijlocul cel mai eficient pentru a aduce 
o încheiere rapidă a războiului. După îndelungi convorbiri 
cu amiralul Raeder, Hitler începuse să înţeleagă ce riscuri 
implica traversarea Canalului, cu fluxul şi curenţii 
acestuia şi cu toate misterele mării. El a descris „Leul de 
mare” ca „o acţiune excepţional de curajoasă şi 
îndrăzneață”. „Chiar dacă drumul este scurt, aceasta nu 
este doar trecerea unui râu, ci trecerea unei mări care 
este dominată de duşman. Aceasta nu este o operaţie de 
o singură trecere, ca în Norvegia; nu se poate aştepta o 
operaţiune surpriză; ne stă în faţă un inamic pregătit 
defensiv şi total hotărât şi care domină acea parte a mării 
pe care trebuie să o utilizăm. Pentru operaţiunea armată, 
vor fi necesare patruzeci de divizii. Cea mai dificilă parte 
va fi cea a întăririlor materiale şi a depozitării. Nu putem 
conta pe niciun fel de aprovizionare pentru noi în Anglia”. 
Era necesară stăpânirea totală a aerului, folosirea unei 
puternice artilerii care să acţioneze în strâmtoarea Dover 
şi protecţia prin câmp de mine. „Perioada anului, a spus 
el, este un factor important, întrucât vremea în Marea 
Nordului şi în Canal, în a doua parte a lunii septembrie, 
este foarte proastă, iar în mijlocul lui octombrie începe 

ceata. Deci, întreaga operaţiune trebuie încheiată până la 
15 septembrie pentru că, după aceea, cooperarea cu 
Luftwaffe şi cu armele grele nu mai este sigură. Dar cum 
cooperarea cu aviația este decisivă, aceasta trebuie 
considerată factorul principal în stabilirea datei.” 

In Statele Majore germane a început o controversă 
vehementă, condusă cu asprime, în legătură cu lărgimea 
frontului şi cu numărul de puncte ce urmează a fi atacate. 
Armata cerea o serie de debarcări de-a lungul întregii 
coaste de sud a Angliei, de la Dover la Lynne Regis, la 
vest de Portland. Dorea de asemeni o debarcare auxiliară 
la nord de Dover, la Ramsgate. Statul Major naval afirma 
acum că regiunea cea mai sigură pentru traversarea în 
siguranţă a Canalului Mânecii era între Foreland şi capătul 
de vest al Insulei Wight. La aceasta, Statul Major al 
armatei a elaborat un plan de debarcare a 100 000 de 
oameni, urmată imediat de încă 150 000, în diverse 
puncte, de la Dover spre vest, până la Lyme Bay. 
General-colonel Halder, şeful Statului Major al armatei, a 
spus că e necesar să fie debarcate cel puţin patru divizii 
în regiunea Brighton. El a cerut de asemeni debarcări în 
regiunea Deal-Ramsgate; cel puţin treisprezece divizii 
trebuie să fie deplasate, pe cât posibil simultan, în 
diverse puncte de-a lungul întregului front. În plus, cei de 
la Luftwaffe au cerut marinei să transporte cincizeci şi 
două de baterii antiaeriene cu primul val. 

Şeful Statului Major naval a arătat clar că o 
asemenea mişcare largă sau rapidă nu era posibilă. El nu- 
şi putea asuma fizic escortarea unei flote de debarcare pe 
toată lăţimea menţionată. Tot ce a vrut el să înţeleagă 
era că, între aceste limite, armata trebuia să aleagă locul 
cel mai bun. Marina nu avea suficientă putere, chiar în 

condiţiile supremaţiei aeriene, să protejeze mai mult de o 
singură trecere odată şi considera că strâmtoarea de la 
Dover ar fi mai puţin dificilă. A duce toţi cei 160 000 de 
oameni din al doilea val şi echipamentul lor într-o singură 
operaţie ar cere vase cu o capacitate de două milioane de 
tone. Chiar dacă această cerere fantastică ar putea fi 
îndeplinită, o asemenea cantitate de vase nu putea intra 
în locul de îmbarcare. Doar primul eşalon ar putea fi 
trecut dincolo, în scopul formării unor capete de pod 
înguste, iar apoi vor fi necesare cel puţin două zile pentru 
debarcarea celui de al doilea eşalon din aceste divizii, ca 
să nu mai vorbim de celelalte şase divizii care sunt 
considerate indispensabile. El a mai subliniat că o 
debarcare pe un front larg ar însemna o diferenţă de trei 
până la cinci ore şi jumătate între timpul de flux în 
diversele puncte alese. Deci, fie că se acceptă condiţii 
nefavorabile în unele locuri, fie că se renunţă la 
debarcarea simultană. La această obiecţie, trebuie să fi 
fost foarte greu de răspuns. 

Mult timp valoros fusese consumat cu aceste 
memorandumuri. Abia la 7 august a avut loc o discuție 
între generalul Halder şi Statul Major naval. La această 
întâlnire, Halder a spus: „Eu resping total propunerile 
Marinei. Din punctul de vedere al armatei, le consider 
sinucidere totală. Aş putea la fel de bine să pun trupele 
care au fost debarcate în maşina de făcut cârnaţi”. Şeful 
Statului Major naval a arătat la rândul lui că el trebuie să 
respingă debarcarea pe un front larg, pentru că asta ar 
duce doar la o sacrificare a trupelor în timpul traversării. 

În cele din urmă, Hitler a dat o decizie de compromis care 
nu satisfăcea nici armata şi nici marina. O directivă a 
Comandantului Suprem, emisă în 27 august, a hotărât că 
„operaţiunile armatei trebuie să ţină seama de faptele 
privind spaţiul naval disponibil şi de siguranţa traversării 
şi a debarcării.” Au fost abandonate debarcările în 
regiunea Deal-Ramsgate, dar frontul era extins de la 
Folkestone la Bognor. Astfel, se ajunsese deja la sfârşitul 
lui august, fără să se reuşească o înţelegere; şi totul, 
bătălie care era deja în curs de şase săptămâni. 

Pe baza frontului fixat în cele din urmă, s-a făcut 
planul final. Comanda militară i-a fost încredinţată lui 
Rundstedt, dar lipsa de vase i-a redus forţa la 
treisprezece divizii, cu douăsprezece în rezervă. Armata a 
şaisprezecea, adunată în porturi între Rotterdam şi 
Boulogne, urma să debarce în apropiere de Hythe, Rye, 
Hastings şi Eastbourne; Armata a Noua, din porturile 
dintre Boulogne şi Havre, urma să atace între Brighton şi 
Worthing. Dover urma să fie capturat de pe uscat; apoi, 
ambele armate aveau să avanseze spre linia Canterbury- 
Ashford-Mayfield-Arundel. În total, în primul val, aveau să 
fie debarcate unsprezece divizii. La o săptămână după 
debarcare, se spera, în mod optimist, să se înainteze mai 
departe până la Gravesend, Relgate, Petersfield, 
Portsmouth. In rezervă era Armata a Şasea, cu divizii gata 
să întărească, sau, dacă condiţiile permiteau, să extindă 
frontul de atac spre Wey Mouth. Într-adevăr, nu era lipsă 
de trupe bine înarmate, dar aveau nevoie de transport 
naval şi traversare în siguranţă. 

Asupra Statului Major naval cădea greutatea iniţială 
a sarcinii. Germania avea un tonaj de 1 200 000 de tone 

vase de mare disponibile pentru toate nevoile ei. 
Imbarcarea forţei de invazie necesita mai mult de 
jumătate din această cantitate şi implica mari perturbări 
economice. La începutul lui septembrie, Statul Major 
naval a putut raporta că a rechiziţionat următoarele: 

168 transportoare (de 700 000 tone) 

1910 barje 

419 remorchere şi traulere 

1600 bărci cu motor 

Toată această armată trebuia înzestrată cu echipaje 
şi adusă la locul de adunare pe mare şi prin canal. La 1 
septembrie, când a început marea scurgere spre sud a 
vaselor pentru invazie, aceasta a fost urmărită, raportată 
şi violent atacată de forţele noastre aeriene de-a lungul 
întregului front, de la Anvers la Havre. Statul Major naval 
german înregistra: „Atacul necontenit al apărării 
duşmane de dincolo de coastă, concentrarea de 
bombardiere asupra porturilor de  îmbarcare ale 
operaţiunii «Leul de mare» şi activităţile lui de 
recunoaştere a coastei, arată că se aşteaptă acum la o 
debarcare imediată”. 

Şi din nou: „Bombardierele engleze şi forţele 
britanice aeriene de plasare a minelor... sunt încă în plină 
forţă operaţională şi trebuie confirmat că activitatea 
forţelor britanice a avut, fără îndoială, succes, deşi nu a 
adus încă daune decisive mişcării mijloacelor de transport 
germane”. 

Totuşi, în ciuda întârzierilor şi a avariilor, marina 
germană şi-a încheiat prima parte a sarcinii ei. Marja de 
10 la sută pentru accidente şi pierderi, pe care o 
prevăzuseră, fusese epuizată. Ceea ce supravieţuise nu 
era însă sub acel minim plănuit pentru prima etapă. 

Atât marina cât şi armata au aruncat acum toată 
povara asupra Forţelor aeriene germane. Tot acest plan 
al coridorului cu balustradele de câmpuri de mine şi care 
urma să fie menţinut sub protecţia Forţei aeriene 
germane împotriva superiorității copleşitoare a flotilelor şi 
a micilor ambarcaţiuni britanice, depindea de înfrângerea 
Forţelor aeriene britanice şi de completa stăpânire a 
văzduhului de către germani deasupra Canalului şi a sud- 
estului Angliei, şi nu doar deasupra zonei de traversare ci 
şi deasupra punctelor de debarcare. Ambele arme mai 
vechi au aruncat piatra în curtea Reichs-mareşalului 
Goering. 

Goering era gata să accepte răspunderea, pentru că 
el credea că Forţele aeriene germane, cu marea lor 
superioritate numerică, vor învinge, după câteva 
săptămâni de lupte grele, apărarea aeriană britanică, îi va 
distruge aerodromurile din Kent şi Sussex şi va stabili o 
totală dominare a Canalului. Dar, în afară de asta, era 
sigur că bombardarea Angliei, şi în special a Londrei, îi va 
reduce pe decadenţii britanici, iubitori de pace, la o 
situaţie în care vor cere pace, mai ales dacă ameninţarea 
invaziei va creşte treptat la orizont. Amiralitatea nu era 
deloc convinsă; presimţirile ei rele erau profunde. Ea 
considera că operaţiunea „Leul de mare” trebuia lansată 
doar ca o ultimă posibilitate, iar în iulie recomandase 
amânarea operaţiunii până în primăvara anului 1941, în 
cazul în care atacurile aeriene neîngrădite fi luptele 
nelimitate ale submarinelor de buzunarrU „nu vor 
determina inamicul să negocieze cu Fuhrerul în condiţiile 

impuse de acesta”. Dar feldmareşalul Keitel şi generalul 
Jodl erau bucuroşi că cei de la Comandamentul suprem al 
aviaţiei erau atât de încrezători. 

Acestea erau zile glorioase pentru Germania 
nazistă. Hitler îşi sărbătorise victoria încă înainte de a 
umili Franţa cu armistițiul de la Compiegne. Armata 
germană a mărşăluit triumfătoare pe sub Arcul de triumf 
şi, în jos, pe Champs Elysées. Exista ceva ce nu puteau 
face? De ce să ezite să joace o carte câştigătoare? Astfel, 
cele trei arme implicate în operaţiunea „Leul de mare” au 
acţionat pe baza factorilor favorabili ai temei lor, şi au 
lăsat latura neplăcută pe seama camarazilor lor. 

Pe măsură ce treceau zilele, s-au înmulţit îndoielile 
şi amânările. Directiva lui Hitler din 16 iulie prevedea ca 
toate pregătirile să fie terminate până la mijlocul lui 
august. Toate trei armele au constatat însă că lucrul 
acesta era imposibil. lar la sfârşitul lui iulie, Hitler a 
acceptat data de 15 septembrie ca cea mai timpurie Zi-D, 
rezervându-şi decizia de a acţiona până când se vor 
cunoaşte rezultatele luptelor aeriene. 

La 30 august, Statul Major naval a raportat că, 
datorită  contraacţiunilor britanice împotriva invaziei, 
pregătirile flotei nu pot fi încheiate până la 15 
septembrie. La cererea sa, Ziua-D a fost amânată pentru 
21 septembrie, cu prevederea unei atenţionări cu zece 
zile înainte. Asta însemna că ordinul preliminar trebuie 
dat la 11 septembrie. La 10 septembrie, Statul Major 
naval a raportat din nou dificultăţile pe care le avea din 
cauza vremii care era proastă mereu şi din cauza 
contrabombardamentelor britanice. Se sublinia că, deşi 
pregătirile navale necesare puteau fi de fapt încheiate 
până la 21, condiţia operaţională a unei superiorităţi 

aeriene categorice deasupra Canalului nu a fost realizată. 
De aceea, în 11, Hitler a amânat ordinul preliminar cu trei 
zile, împingând astfel Ziua-D la 24; pe 14, el a amânat-o 
din nou. Pe 17, amânarea a devenit nedefinită, pe baza 
unor motive bune, atât din punctul lor de vedere cât şi 
dintr-al nostru. 

La 7 septembrie, informaţiile pe care le aveam în 
faţa noastră arătau că mişcarea barjelor şi vaselor mici 
spre vest şi spre sud, spre porturi între Ostende şi Havre, 
era în desfăşurare şi, întrucât, aceste porturi de 
concentrare erau sub atac aerian greu britanic, era 
improbabil că vasele vor fi aduse acolo înainte de 
tentativă. Puterea forței aeriene germane între 
Amsterdam şi Brest crescuse ca urmare a transferului a o 
sută şaizeci de bombardiere din Norvegia; şi unităţi de 
bombardiere în picaj au fost observate pe aerodromurile 
din regiunea Pas de Calais. Patru germani, capturați în 
urmă cu câteva zile, după ce au debarcat dintr-o barcă cu 
vâsle pe coasta de sud-est, au mărturisit că erau spioni şi 
au spus că trebuiau să fie gata să raporteze în orice 
moment, în următoarele două săptămâni, despre 
mişcarea formațiunilor britanice de rezervă din perimetrul 
Ipswich-Londra-Reading-Oxford. Condiţiile de fază a lunii 
şi de flux între 8 şi 10 septembrie erau favorabile invaziei 
pe coasta de sud-est. În această situaţie, şefii de Stat 
Major au ajuns la concluzia că posibilitatea invaziei a 
devenit iminentă şi că forţele de apărare ar trebui să fie 
gata pentru un ordin imediat. 

Totuşi, în acel timp, la Cartierul General al Forţelor 
Interne nu exista maşinăria prin care avertizarea 
existentă de a fi gata în opt ore să poată fi transformată 
în „gata pentru acţiune imediată” prin etape 

intermediare. Parola „Cromwell”, care însemna „invazie 
iminentă”, a fost deci emisă la Forţele Interne la ora 8 
p.m., la 7 septembrie, către Comandamentele de est şi de 
sud, implicând trecerea la acţiune pentru diviziile 
avansate de pe coastă. A fost de asemeni trimisă tuturor 
formațiunilor din regiunea Londrei şi Corpurilor IV şi VII 
din rezerva înaltului Cartier General. Aceasta a fost 
repetată, spre informare, tuturor celorlalte 
comandamente din Regatul Unit. La aceasta, în unele 
părţi ale ţării, Comandanții Gărzilor Interne, acţionând din 
iniţiativă proprie, au chemat gărzile sunând clopotele 
bisericii. Nici eu, nici şefii de Stat Major, n-am ştiut că a 
fost folosită parola „Cromwell!”, iar a doua zi dimineaţă s- 
au dat instrucţiuni de organizare a stadiilor intermediare 
prin care putea fi mărită vigilenţa, fără să se declare 
iminentă invazia. După cum se poate imagina, acest 
incident a dat naştere la discuţii şi emoţii, dar nu a fost 
menţionat în ziare sau în Parlament. A servit ca un tonic 
folositor şi ca o repetiţie pentru toţi cei în cauză. 


x kK x 


După ce am urmărit creşterea continuă a 
pregătirilor pentru invazia germană spre un apogeu, am 
văzut cum atmosfera de triumf, de la început, s-a 
schimbat într-una de îndoială şi, în cele din urmă, de 
pierdere totală a încrederii în rezultat. In lunile grele iulie 
şi august, l-am văzut pe comandantul naval Raeder 
încercând să-i înveţe pe colegii săi despre gravele 
dificultăţi ale războiului pe scară largă pe mare. El şi-a dat 
seama de propriile lui slăbiciuni şi de lipsa de timp pentru 
pregătire adecvată şi s-a gândit să impună anumite limite 

planului grandios avansat de Halder de debarcare 
simultană a unor forţe uriaşe pe un front larg. Între timp, 
Goering, cu ambiţii tot mai mari, voia să obţină singur o 
victorie spectaculoasă cu ajutorul Forţelor sale aeriene şi 
nu dorea să joace rolul umil de a lucra la un plan 
combinat în vederea reducerii sistematice a forţelor 
aeriene şi navale inamice în perimetrul invaziei. 

Este vizibil din documente că înaltul Comandament 
german era departe de a fi format dintr-o echipă 
coordonată care lucrează împreună pentru un scop 
comun şi cu o înţelegere clară a capacităţilor şi limitelor 
celorlalţi. Fiecare voia să fie steaua cea mai luminoasă de 
pe firmament. Chiar de la început, au fost vizibile fricţiuni 
şi, atât timp cât Halder putea arunca răspunderea pe 
Raeder, a făcut prea puţin ca să-şi aducă planurile în 
concordanţă cu posibilităţile practice. Era necesară 
intervenţia Fuhrerului, dar acesta se pare că nu a făcut 
prea mult pentru îmbunătăţirea relaţiilor dintre arme. În 
Germania, prestigiul armatei era superior, iar conducătorii 
acesteia îşi priveau colegii de la marină cu oarecare 
condescendenţă. E imposibil să rezistăm a trage 
concluzia că Armata germană nu prea voia să se lase pe 
mâna armei soră într-o operaţiune majoră. Când a fost 
întrebat, după război, despre planurile lor, generalul Jodl 
a remarcat nerăbdător: „Aranjamentele noastre erau 
foarte asemănătoare cu ale lui lulius Cezar”. Aici vorbeşte 
autenticul soldat german în privinţa treburilor mării, 
având puţine idei despre problemele implicate în 
debarcare şi desfăşurarea unor mari forţe militare pe o 
coastă apărată, expusă tuturor necunoscutelor mării. 

În Britania, oricare au fost lipsurile noastre, noi 
înţelegeam foarte bine treburile mării. De secole, marea 

fusese în sângele nostru şi tradiţiile ei nu-i mişcă doar pe 
marinari ci întreaga rasă. Acest lucru, mai presus de 
toate, ne-a permis să privim liniştit ameninţarea invaziei. 
Sistemul de control al operaţiunilor de către cei trei şefi 
de stat major, uniţi sub un Minister al Apărării, a produs 
un standard de muncă în echipă, înţelegere reciprocă şi o 
cooperare fără precedent în trecut. În decursul timpului, 
când a apărut ocazia să ne asumăm o vastă invazie de pe 
mare, aceasta s-a făcut pe baza unei solide pregătiri 
pentru misiune şi cu deplina înţelegere a nevoilor tehnice 
ale unei asemenea vaste şi hazardate acţiuni. Chiar dacă 
germanii ar fi avut în 1940 forţe amfibii echipate cu toată 
aparatura războiului modern, sarcina lor ar fi fost o 
speranţă pierdută în faţa puterii noastre pe mare şi în 
văzduh. De fapt, ei nu aveau nici uneltele şi nici instruirea 
necesară. 

Cu cât analizau mai mult sarcina, atât înaltul 
Comandament german cât şi Fuhrerul, cu atât aceasta le 
surâdea mai puţin. Bineînţeles că noi nu ne cunoşteam 
unii altora starea de spirit şi valoarea; dar în fiecare 
săptămână, de la mijlocul lui iulie până la mijlocul lui 
septembrie, necunoscuta identitate a părerilor asupra 
problemei între Amiralitatea britanică şi germană, între 
Comandamentul Suprem german şi şefii de Stat Major 
britanici şi de asemeni între Fuhrer şi autorul acestei 
cărţi, devenise mai definit pronunţată. Dacă am fi putut 
cădea la fel de bine de acord în legătură cu alte 
probleme, n-ar fi fost nevoie de război. Exista desigur o 
părere comună între noi, că totul depindea de lupta în 
aer. Intrebarea era cum se va sfârşi aceasta între 
combatanți; iar în plus, germanii se întrebau dacă poporul 
britanic va suporta bombardamentul aerian, efectul 

căruia era foarte exagerat în acele zile, sau se va prăbuşi, 
obligând guvernul Majestății Sale să capituleze. În 
legătură cu aceasta, Reichs-mareşalul Goering avea mari 
speranţe, dar noi nu aveam temeri. 


„Capitolul XII 
BATALIA PENTRU 
BRITANIA 


Soarta noastră depindea acum de victoria în 
văzduh. Conducătorii germani au recunoscut că toate 
planurile lor de invadare a Britaniei depindeau de 
câştigarea supremaţiei aeriene deasupra Canalului şi a 
locurilor alese pentru debarcare pe coasta noastră de 
sud. Pregătirea porturilor de îmbarcare, adunarea 
mijloacelor de transport, curăţarea de mine a trecerii şi 
aşezarea de noi câmpuri de mine erau imposibile fără 
protecţie împotriva atacurilor aeriene britanice. Pentru 
traversare şi debarcare în sine, condiţia decisivă era 
completa stăpânire a aerului deasupra zonei transportului 
şi a plajelor. Deci, rezultatul depindea de distrugerea 
Forţei Aeriene Regale şi a sistemului de aerodromuri 
dintre Londra şi mare. Acum ştim că Hitler i-a spus 

amiralului Raeder la 31 iulie: „Dacă, după opt zile de 
război aerian intens, Luftwaffe nu va realiza distrugeri 
considerabile ale Forţelor Aeriene duşmane, ale porturilor 
şi forţelor navale, operaţiunea va trebui amânată până în 
mai 1941”. Aceasta era bătălia care trebuia dusă acum. 

Eu personal nu dădeam înapoi mintal de la 
încercarea puterilor ce urma. Eu spusesem Parlamentului 
la 4 iunie: „Marea armată franceză a fost, în mare 
măsură, deocamdată împinsă îndărăt şi tulburată de 
năvăla câtorva mii de vehicole blindate. Nu se poate oare 
ca însăşi cauza civilizaţiei să fie apărată de îndemânarea 
şi devotamentul câtorva mii de avioane?” lar lui Smuts, i- 
am spus la 9 iunie: „Eu văd acum o singură cale de ieşire 
- să apucăm ca Hitler să atace această ţară şi, prin asta, 
să-şi distrugă arma aeriană”. Ocazia apăruse acum. 

Au fost scrise admirabile relatări despre lupta dintre 
Forţele aeriene britanice şi germane, care constituie 
bătălia pentru Britania. Avem acces acum şi la punctele 
de vedere ale înaltului Comandament german şi la 
reacţiile sale interne în diversele faze. Se pare că 
pierderile germane în unele dintre principalele lupte au 
fost ceva mai mici decât am crezut în acea vreme şi că 
rapoartele, de ambele părţi, erau exagerate, dar 
principalele trăsături şi desfăşurarea conflictului, de care 
depindea viaţa Britaniei şi libertatea lumii, nu erau în 
cumpănă. 

Forţele aeriene germane s-au angajat până la limită 
în bătălia Franţei şi, la fel ca şi Marina germană după 
campania din Norvegia, aveau nevoie de o perioadă de 
săptămâni sau luni de refacere. Această pauză a fost 
convenabilă şi pentru noi, pentru că, în afară de trei, 
toate celelalte escadrile de luptă ale noastre au fost 

angajate, într-un moment sau altul, în operaţiuni pe 
continent. Hitler nu putea concepe că Britania nu va 
accepta o ofertă de pace după prăbuşirea Franţei. La fel 
ca mareşalul Pétain, ca Weygand şi ca mulţi generali şi 
politicieni francezi, el nu înţelegea resursele separate, 
independente, ale unui stat insular şi, la fel ca şi aceşti 
francezi, el a apreciat greşit puterea voinţei noastre. 
Traversaserăm un drum lung şi învăţaserăm multe după 
Munchen. |n cursul lunii iunie, Hitler s-a gândit la noua 
situaţie care se profila la orizont, iar între timp, Forţele 
aeriene se refăceau şi se redesfăşurau pentru sarcina 
următoare. Nu încăpea îndoială care anume va fi aceasta. 
Hitler trebuia fie să invadeze şi să cucerească Anglia, fie 
că se afle în faţa unei prelungiri nedefinite a războiului, cu 
toate necazurile şi complicațiile ei incalculabile. Exista 
oricum posibilitatea ca victoria în văzduh asupra Britaniei 
să aducă sfârşitul rezistenţei britanice, iar invazia în sine, 
deşi devenită posibilă, să fie acum inutilă, fiind necesară 
doar pentru ocuparea unei ţări învinse. 

In iunie şi la începutul lui iulie, Forţa Aeriană 
germană a reînviat, şi-a regrupat formaţiile şi s-a instalat 
în toate aerodromurile franceze şi belgiene de unde 
trebuia să fie lansat asaltul, iar prin recunoaştere şi 
incursiuni de încercare, căuta să măsoare caracterul şi 
scara rezistenţei pe care o va întâmpina. Abia la 10 iulie a 
început primul atac greu, iar această dată este în general 
considerată ca începutul bătăliei. Încă două date cu 
consecinţe supreme ies în evidenţă: 15 august şi 15 
septembrie. Au existat de asemeni trei faze succesive, 
dar care s-au şi suprapus, în atacul german. Prima, de la 
10 iulie la 18 august, a urmărit hărţuirea convoaielor 
britanice în Canal şi a porturilor noastre din sud, de la 

Dover la Plymouth, prin care Forţa noastră aeriană putea 
fi testată, atrasă în luptă şi observată; în felul acesta, 
puteau fi aduse daune oraşelor de la malul mării, marcate 
ca obiective în invazia ce avea să urmeze. În a doua fază, 
din 24 august până la 27 septembrie, urma să fie forţat 
drumul spre Londra, prin eliminarea Forţei Aeriene Regale 
şi a instalaţiilor ei, ducând la violenta şi continua 
bombardare a capitalei. Aceasta urma să taie, de 
asemeni, comunicațiile cu malurile. Dar, după părerea lui 
Goering, erau motive serioase să se creadă că aici se 
profila un câştig mai mare, nu mai puţin decât aruncarea 
celui mai mare oraş al lumii în confuzie şi paralizie, 
înspăimântarea guvernului şi a populaţiei şi, în 
consecinţă, supunerea acestora faţă de voinţa germană. 
Statele Majore ale Armatei şi Marinei germane sperau cu 
credinţă că Goering avea dreptate. Pe măsură ce situaţia 
se desfăşura, vedeau însă că Forţele Aeriene Regale (R. 
A. F.) nu erau eliminate şi, între timp, nevoile lor urgente 
legate de aventura „Leul de mare” erau neglijate de 
dragul distrugerii Londrei. Şi când toţi erau dezamăgiţi, 
când invazia a fost amânată indefinit din lipsa 
necesităţilor vitale, supremaţia aeriană a urmat cea de a 
treia şi ultima fază. Speranţa unei victorii la lumina zilei 
dispăruse, Forţa Aeriană Regală rămânea supărător de 
vie, iar în octombrie, Goering s-a resemnat să 
bombardeze fără discriminare Londra şi centrele de 
producţie industrială. 


x k x 


În privința calității avioanelor de luptă, aveam puțin 
de ales. Germanii erau mai rapizi, cu un ritm de 

ascensiune mai rapid; ale noastre erau mai manevrabile, 
mai bine înarmate. Aviatorii lor, conştienţi de numărul lor 
mare, se mândreau cu victoriile din Polonia, Norvegia, 
Ţările de Jos, Franţa; ai noştri aveau supremă încredere în 
el înşişi ca indivizi şi acea hotărâre pe care o arată rasa 
britanică în adevărata ei măsură abia atunci când se află 
în situaţie limită. Un avantaj strategic important de care 
se bucurau germanii şi pe care îl foloseau cu îndemânare: 
forţele lor erau desfăşurate în numeroase baze larg 
răspândite, de unde se puteau concentra asupra noastră 
în număr mare şi cm simulări şi trucuri privind 
adevăratele puncte de atac. În august, Luftwaffe avea 
adunate 2669 de aparate operaţionale, cuprinzând 1015 
bombardiere, 346 bombardiere în picaj, 933 avioane de 
luptă şi 375 avioane de luptă. Directiva nr. 17 a 
Fuhrerului, din 5 august, autoriza intensificarea războiului 
aerian împotriva Angliei. Goering nu pusese niciodată 
mare bază pe operaţiunea „Leul de mare”; el era legat 
trup şi suflet de războiul aerian „absolut”. Distorsiunea 
continuă a aranjamentelor din partea lui tulbura Statul 
Major al marinei. Distrugerea Forţei Aeriene Regale era 
pentru acesta un mijloc pentru atingerea altui scop: când 
acest obiectiv avea să fie îndeplinit, războiul aerian 
trebuia îndreptat spre vasele de război şi alte 
ambarcaţiuni ale duşmanului. El regreta prioritatea 
secundară pe care Goering o acorda țintelor navale şi era 
sâcâit de amânări. La 6 august, a raportat 
Comandamentului Suprem că pregătirile pentru aşezarea 
minelor germane în regiunea Canalului nu pot continua 
din cauza amenințării britanice din văzduh. 

Luptele aeriene grele, continue, din iulie şi august 
fuseseră îndreptate spre promontoriul Kent şi coasta 

Canalului. Goering şi consilierii lui pricepuţi şi-au format 
părerea că au atras probabil toate escadrilele noastre de 
luptă în această bătălie din sud. De aceea, au decis să 
facă un raid la lumina zilei asupra oraşelor industriale de 
la nord de Wash. Distanţa era prea mare pentru avioanele 
de luptă de primă categorie, Me 109. Trebuiau să rişte, 
escortând bombardierele doar cu avioane Me 110 care nu 
aveau aceleaşi calităţi, ceea ce era important acum. 
Totuşi, acesta era un pas raţional, pe care trebuiau să-l 
facă, iar riscul merită să fie asumat. 

In consecinţă, la 15 august, circa o sută de 
bombardiere, cu o escortă de patruzeci de aparate Me 
110, au fost lansate pe Tyneside. In acelaşi timp, un raid 
de peste opt sute de avioane a fost trimis să atragă 
forţele noastre în sud, unde se credea că acestea erau 
deja adunate în totalitate. Dar acum, dispoziţiile pe care 
le luaserăm cu privire la Comandamentul avioanelor de 
luptă au fost pe deplin justificate. Pericolele fuseseră 
prevăzute. Şapte escadrile de Hurricane sau Spitfire 
fuseseră scoase din lupta intensă din sud ca să se 
odihnească şi, în acelaşi timp, să apere nordul. Suferiseră 
mult, dar erau totuşi adânc îndureraţi că părăsiseră lupta. 
Piloții afirmau cu respect că nu erau obosiţi. Acum a venit 
neaşteptata consolare. Aceste escadrile au putut să-i 
primească pe atacanţi îndată ce au trecut coasta. Treizeci 
de avioane germane au fost doborâte, majoritatea 
bombardiere grele (Heinkel 111, cu câte patru oameni 
instruiți în fiecare echipaj), cu o pierdere britanică de doar 
doi piloţi răniţi. Spiritul de prevedere al mareşalului 
Dowding în îndrumarea comandamentului avioanelor de 
luptă merită înalte laude. Trebuie să apreciem 
conducerea dovedită aici ca un exemplu de geniu în arta 

războiului. De atunci încolo, toată zona de la nord de 
Wash a fost în siguranţă în timpul zilei. 

La 15 august, a fost cea mai mare bătălie aeriană 
din această perioadă a războiului; cinci acţiuni majore se 
duceau pe un front de şapte sute cincizeci de kilometri. A 
fost într-adevăr o zi crucială. În sud, au fost angajate 
toate cele douăzeci şi două de escadrile, multe de două 
ori, altele de trei ori, iar pierderile germane, adăugate la 
cele din nord, au fost de şaptezeci şi şase de avioane, 
faţă de treizeci şi patru ale noastre. Acesta a fost un 
dezastru recunoscut al Forţelor aeriene germane. 

Şefii aviaţiei germane trebuie să se fi îngrijorat 
serios când au măsurat consecinţele acestei înfrângeri, 
rău prevestitoare pentru viitor. Totuşi, Forţa aeriană 
germană avea în continuare ca ţintă portul Londrei, cu 
imensa sa linie de docuri cu numeroase vase, cel mai 
mare oraş din lume, şi care nu necesita mare acuratețe 
ca să fie lovit. 


x k x 


În timpul acestor săptămâni de lupte intense şi 
îngrijorare necontenită, Lordul Beaverbrook a adus 
servicii remarcabile. Escadrilele de luptă trebuiau să 
primească cu orice preţ, noi aparate de încredere. Nu era 
timp de hârțogărie şi vorbărie, deşi acestea îşi aveau 
locul într-un sistem ordonat şi placid. Calitățile lui 
remarcabile se potriveau nevoii. Energia şi vigoarea lui 
erau un tonic. Eram bucuros să mă bazez uneori pe el. El 
nu dădea greş. Aceasta era ora lui. Forţa şi geniul lui 
personal măturau din cale multe obstacole. Tot ce exista 
în materie de aprovizionare era îndreptat spre luptă. 

Avioane noi sau reparate se scurgeau către escadrile, 
spre încântarea acestora, într-un număr necunoscut până 
atunci. Toate serviciile de întreţinere şi reparaţii lucrau în 
ritm intens. Am simţit atât de mult valoarea lui încât la 2 
august, cu aprobarea regelui, l-am invitat să se alăture 
Cabinetului de Război. În acest timp, fiul lui mai mare, 
Max Aitken, a câştigat înalte distincţii şi cel puţin şase 
victorii ca pilot pe un avion de luptă. 

Un alt ministru cu care am colaborat în acea vreme 
a fost domnul Ernest Bevin, ministru al Muncii şi 
Serviciului Naţional, care avea de administrat şi însufleţit 
întreaga forţă de muncă a naţiunii. Toţi muncitorii din 
fabricile de muniții erau gata să primească îndrumările 
lui. În septembrie, s-a alăturat şi el Cabinetului de Război. 
Sindicaliştii au renunţat la regulile şi privilegiile lor 
cucerite de-a lungul timpului şi păzite cu străşnicie, 
jertfindu-le pe altarul unde fuseseră deja jertfite avere, 
rang, privilegii şi proprietate. Eram în armonie în multe 
privinţe cu Beaverbrook şi Bevin în acele săptămâni 
fierbinţi. După aceea, ei s-au certat din păcate, 
producând multe fricţiuni. Dar în acest moment de înaltă 
încordare eram cu toţii împreună. Nu pot avea aceleaşi 
vorbe bune despre loialitatea domnului Chamberlain sau 
despre hotărârea şi eficienţa colegilor mei de Cabinet. li 
salut doar. 

Până la sfârşitul lui august, Goering nu a privit 
nefavorabil conflictul aerian. El şi cei din cercul lui 
credeau că organizarea la sol, industria aviatică şi forța 
de luptă a R. A F. au fost deja serios avariate. In 

septembrie, a fost o vreme frumoasă, iar cei din Luftwaffe 
sperau rezultate decisive. Atacuri grele au fost îndreptate 
împotriva instalaţiilor aerodromurilor noastre, în jurul 
Londrei, iar în noaptea de 6, şaizeci de avioane au atacat 
Londra, urmate, în data de 7, de primul atac pe scară 
largă, format din trei sute de avioane. În acea zi şi în 
următoarele, în care tunurile noastre antiaeriene au fost 
dublate ca număr, deasupra capitalei au avut loc lupte 
grele şi continue, iar cei din Luftwaffe erau mai departe 
încrezători, supraestimând pierderile noastre. 

Intr-adevăr, în luptele dintre 24 august şi 6 
septembrie, balanţa se înclinase împotriva 
Comandamentului avioanelor de luptă. În aceste zile 
cruciale, germanii au folosit forţe puternice împotriva 
aerodromurilor din sudul şi sud-estul Angliei. Obiectivul 
lor era să distrugă apărarea de zi a capitalei, pe care erau 
nerăbdători să o atace. Mult mai importantă pentru noi 
decât apărarea Londrei împotriva bombardamentelor 
terorizante, era buna funcţionare a aerodromurilor pe 
care le foloseau escadrilele noastre. În lupta pe viaţă şi pe 
moarte dintre cele două Forțe aeriene, aceasta a fost o 
fază decisivă. Noi nu ne-am gândit la această luptă ca 
fiind una pentru apărarea Londrei sau a oricărui alt loc ci 
ne preocupa în primul rând cine va câştiga în văzduh. Era 
multă îngrijorare la Cartierul general al avioanelor de 
luptă la Stanmore şi mai ales la cartierul general al 
Grupului 11 avioane de luptă de la Uxbridge. Fuseseră 
aduse daune mari unui număr de cinci aerodromuri ale 
Grupului. Biggin Hill, la sud de Londra, era atât de distrus 
încât, timp de o săptămână, doar o singură escadrilă 
putea acţiona de acolo. Dacă duşmanul ar fi persistat cu 
atacurile grele împotriva sectoarelor adiacente şi ar fi 

distrus sediile de operare sau comunicațiile telefonice, 
întreaga organizare a Comandamentului avioanelor de 
luptă putea fi distrusă. Aceasta ar fi însemnat nu doar 
maltratarea Londrei, ci şi pierderea controlului asupra 
propriului nostru spaţiu aerian, în perimetrul decisiv. Am 
fost condus să vizitez mai multe dintre aceste puncte, în 
special Mansion (28 august) şi Biggin Hill care este foarte 
aproape de casa mea. Erau teribil de lovite, iar pistele 
erau distruse de cratere. De aceea, Comandamentul 
avioanelor de luptă a privit cu un sentiment de uşurare 
reorientarea atacurilor germane împotriva Londrei, la 7 
septembrie, şi a tras concluzia că duşmanul îşi schimbase 
planul. Goering ar fi trebuit, desigur, să persevereze 
împotriva  aerodromurilor, de care depindea toată 
organizarea şi combinarea întregii forţe de luptă în acel 
moment. Depărtându-se de la principiile clasice ale 
războiului, precum şi de la cerinţele, până atunci 
acceptate, ale umanismului, el a făcut o greşeală 
prostească. 

Această perioadă (24 august - 6 septembrie) a stors 
serios puterile Comandamentului avioanelor de luptă în 
general. Comandamentul a pierdut, în aceste două 
săptămâni, 103 piloţi ucişi şi 128 serios răniţi, iar 466 
avioane Spitfire şi Hurricane au fost distruse sau serios 
avariate. Dintr-un număr de aproape o mie de piloţi, 
fuseseră pierduţi aproape un sfert. Locurile lor puteau fi 
ocupate doar de 260 noi piloţi, înflăcăraţi dar 
neexperimentați, ieşiţi din unităţile de instruire, în multe 
cazuri înainte de terminarea cursurilor. Atacurile de 
noapte asupra Londrei, timp de zece zile după 7 
septembrie, au lovit docurile şi centrele de cale ferată şi 
au ucis şi rănit mulţi civili, dar pentru noi au fost de fapt 

un timp de respiraţie de care aveam cea mai mare 
nevoie. Trebuie să considerăm ziua de 15 septembrie ca 
o dată culminantă. În acea zi, după două atacuri grele 
date în 14, inamicul a făcut cel mai mare efort concentrat 
într-un atac de zi asupra Londrei. A fost una dintre 
bătăliile decisive ale războiului şi, la fel ca bătălia de la 
Waterloo, a avut loc într-o duminică. Eu eram la Finanţe. 
Vizitasem deja de câteva ori cartierul general al Grupului 
11 de avioane de luptă, ca să fiu martor la conducerea 
unei bătălii aeriene, dar atunci nu se întâmplase mare 
lucru. Totuşi, vremea în ziua aceea părea potrivită pentru 
inamic, aşa că am plecat cu maşina la Uxbridge şi am 
ajuns la cartierul general al Grupului. Grupul numărul 11 
cuprindea nu mai puţin de douăzeci şi cinci de escadrile, 
acoperind Essex, Kent, Sussex şi Hampshire şi toate 
rutele posibile de trecere spre Londra. Vicemareşalul 
aerului Park comanda de şase luni acest grup, de care 
depindea în mare măsură soarta noastră. De la 
Dunkerque, toate acţiunile de zi din sudul Angliei fuseseră 
comandate de el, iar toată organizarea şi aparatul lui 
fuseseră aduse la perfecţiune. Soţia mea şi cu mine am 
fost duşi în Camera de operare antibombe, la circa 
şaptesprezece metri sub pământ. Toată ascendenţa 
avioanelor Spitfire şi Hurricane ar fi fost nefructificată fără 
acest sistem subteran de centre de control şi cabluri 
telefonice, care au fost imaginate şi construite înainte de 
război de Ministerul Aerului sub îndrumarea şi 
impulsionarea lui Dowding. Comandamentul suprem se 
exercita de la Cartierul general al avioanelor de luptă de 
la Stanmore, dar mânuirea şi conducerea escadrilelor era 
lăsată în mod înţelept Grupului 11, care controla unităţile 
prin staţiile instalate în fiecare comitat. 

Camera de operaţiuni a Grupului arăta ca un mic 
teatru, cu diametrul de vreo douăzeci de metri şi cu două 
etaje. Am luat loc în al doilea cerc. Sub noi era o masă a 
hărţii pe scară mare, în jurul căreia erau circa douăzeci de 
tineri, bărbaţi şi femei, foarte calificaţi, cu ajutoarele lor 
care aveau telefoane. In faţa noastră, pe întreg peretele 
unde ar fi fost cortina teatrului, era o uriaşă tablă neagră, 
împărţită cu becuri electrice în şase coloane, pentru cele 
şase stări ale avioanelor de luptă, fiecare escadrilă având 
subcoloana ei, divizată şi ea cu linii laterale. Astfel, şirul 
de jos al becurilor arătau, când acestea erau aprinse, 
escadrilele care erau „pregătite” să acţioneze în două 
minute; al doilea şir arăta cele care erau „gata” în cinci 
minute, apoi cele „la dispoziţie” peste douăzeci de 
minute, apoi cele care s-au ridicat deja, şirul următor 
indica pe cele care au anunţat că au văzut duşmanul; 
următorul şir, cu lumini roşii, indica pe cele care erau în 
acţiune, iar cel mai de sus, pe cele care reveneau la bază. 
În partea stângă, într-un fel de lojă de teatru făcută din 
sticlă, erau cei patru sau cinci ofiţeri a căror datorie era 
să aprecieze şi să evalueze informaţiile primite de la 
Corpul de observare care, în acest moment, număra 
peste cincizeci de mii de bărbaţi, femei şi tineri. Radarul 
era încă în copilăria lui, dar avertiza raidurile care se 
apropiau de coastă, iar observatorii, cu binocluri şi 
telefoane portabile, erau principala noastră sursă de 
informaţii despre avioanele ce zburau deasupra ţării. 
Deci, în cursul unei acţiuni, se primeau mii de mesaje. 
Alte camere, pline cu oameni experimentati, aflate în alte 
locuri, le triau cu mare rapiditate şi le transmiteau, din 
minut în minut, direct celor aşezaţi în jurul mesei de jos şi 
ofiţerilor care supravegheau din loja lor de sticlă. 


602 


În partea dreaptă era o altă lojă de teatru, din sticlă, 
în care erau ofiţeri de armată care raportau acţiunea 
celor două sute de baterii antiaeriene de care dispunea 
Comandamentul. Noaptea, era de importanţă vitală ca 
aceste baterii să nu tragă asupra unor perimetre în care 
avioanele noastre se apropiau de duşman. Eu cunoşteam 
în general sistemul, fiindu-mi explicat cu un an înainte de 
război de Dowding, când l-am vizitat la Stanmore. Fusese 
conceput şi finisat în timpul acţiunii neîntrerupte, iar 
acum totul era reunit într-un instrument de război foarte 
elaborat, cum nu mai exista în altă parte a lumii. 

„Nu ştiu, a spus Park când am coborât, dacă azi se 
va întâmpla ceva. Acum, totul e liniştit.” Totuşi, după un 
sfert de oră, cei de jos începură să se mişte. Un atac de 
„peste 40” a fost raportat ca venind dinspre staţiile 
germane de la Dieppe. Becurile din partea de jos a 
panourilor de pe perete au început să se lumineze, 
arătând că diverse escadrile erau în „pregătire”. Apoi, în 
succesiune rapidă, s-au primit semnale „încă 20”, „încă 
40”, iar după zece minute era clar că avea să urmeze o 
bătălie serioasă. Aerul începuse să se umple de ambele 
părţi. 

Semnalele veneau unul după altul; „încă 40”, „încă 
60”; a fost chiar şi un „încă 80”. Pe masa hărţii de jos, 
mişcarea tuturor valurilor de atac era marcată prin 
împingerea de jetoane, din când în când, pe diferite linii 
de apropiere, în timp ce, pe tabla neagră din faţa noastră, 
luminile care urcau arătau escadrilele noastre care se 
înălţau în aer, până au mai rămas doar patru sau cinci în 
„aşteptare”. Aceste lupte aeriene, de care depindeau atât 
de multe, ţineau mai puţin de o oră de la prima ciocnire. 
Duşmanul avea destulă putere ca să trimită noi valuri de 

atac, iar escadrilele noastre, ieşite toate la atac ca să 
câştige superioritatea în aer, trebuiau să se 
reaprovizioneze cu combustibil după şaptezeci, optzeci de 
minute, sau să aterizeze ca să se reînarmeze după o 
angajare de cinci minute. Dacă în momentul facerii 
plinului sau al reînarmării, inamicul ar fi putut veni cu noi 
escadrile proaspete, neatacate, unele dintre avioanele 
noastre de luptă ar fi putut fi distruse la sol. De aceea, 
unul dintre principalele noastre obiective era să 
îndrumăm escadrilele noastre în aşa fel încât să nu avem 
simultan prea multe la sol pentru reaprovizionare sau 
reînarmare, în timpul zilei. 

Curând, becurile roşii arătau că majoritatea 
escadrilelor noastre erau angajate. Un zumzet uşor se 
ridica de jos, unde oamenii ocupați împingeau încolo şi 
încoace jetoanele, în concordanţă cu schimbarea rapidă a 
situaţiei. Vicemareşalul Park dădea îndrumări generale 
pentru dispunerea forţei traduse în ordine amănunțite 
fiecărei staţii a avioanelor de luptă de către un tânăr 
ofiţer din centrul cercului unde stăteam şi eu. Câţiva ani 
mai târziu, am întrebat care era numele lui. Era Lordul 
Willoughby de Brooke. (L-am întâlnit în 1947, când am 
fost invitat de Jokey Club, al cărui maestru de ceremonii 
era, ca să văd derbyul. El a fost surprins că îmi aminteam 
episodul). Acum, el dădea ordin diverselor escadrile să se 
ridice şi să patruleze, pe baza informaţiei finale care 
apărea pe hartă. Mareşalul însuşi umbla de colo colo, prin 
spate, urmărind mişcarea cu ochi vigilent, supraveghindu- 
şi tinerii executivi şi intervenind cu câte un ordin decisiv, 
de obicei pentru a întări o zonă ameninţată. După puţin 
timp, toate escadrilele noastre erau în luptă, iar unele 
începuseră deja să se întoarcă pentru reîncărcare cu 

combustibil. Toate erau în văzduh. Linia de jos se 
stinsese. Nu mai rămăsese nicio escadrilă în rezervă. In 
acest moment, Park a vorbit cu Dowding la Stanmore, 
cerând trei escadrile de la Grupul 12, care să fie puse la 
dispoziţia lui, în cazul altui atac major în timp ce 
escadrilele se  reînarmau şi se  reaprovizionau cu 
combustibil. Acest lucru s-a făcut. Escadrilele erau 
necesare în special pentru a acoperi Londra şi 
aerodromurile avioanelor noastre de luptă, pentru că 
Grupul 11 îşi epuizase resursele. 

Tânărul ofiţer, pentru care toate astea erau o 
chestiune de rutină, continua să dea ordine, în 
concordanţă cu îndrumările generale ale Comandantului 
de Grup, cu voce calmă, monotonă, iar curând cele trei 
escadrile de întărire au fost absorbite. Am devenit 
conştient de îngrijorarea comandantului, care acum 
stătea nemişcat în spatele scaunului subordonatului său. 
Până atunci, urmărisem în tăcere. Acum am întrebat: „Ce 
alte rezerve mai avem?!” „Nu mai avem altele”, a spus 
viceamiralul aerului, Park. Intr-o relatare pe care a scris-o 
după aceea, a afirmat că, auzind asta, eu „am rămas 
grav”. Se poate. Ce pierderi am fi suferit dacă avioanele 
noastre erau prinse la sol în timpul reîncărcării cu 
combustibil de către alte raiduri de „încă 40” sau „încă 
60”! Ilnegalitatea era mare, marjele mici; miza infinită. 

Au mai trecut cinci minute; majoritatea escadrilelor 
noastre coborâseră la realimentare. In orice caz, resursele 
noastre nu le puteau asigura protecţie din aer. Atunci se 
păru că duşmanul se întoarce acasă. Mişcarea jetoanelor 
de pe masa hărţii de jos arăta că bombardierele şi 
avioanele de luptă germane se îndreaptă spre est. Nu 
apărea niciun nou atac. După încă zece minute, acţiunea 


605 


se încheiase. Am urcat din nou scara care ducea la 
suprafaţă şi, când am ieşit afară, suna „încetarea” 
alarmei. 

„Suntem foarte bucuroşi că aţi văzut asta, 
domnule”, a spus Park. „Desigur, în ultimele douăzeci de 
minute, am fost atât de sufocaţi cu informaţii încât nu le 
mai puteam mânui. Asta vă arată limitele resurselor 
noastre actuale. Au fost încordate azi mult peste limitele 
lor.” Am întrebat dacă au primit unele rezultate şi am 
remarcat că, pe cât se părea, atacul fusese respins în 
mod satisfăcător. Park a răspuns că nu era satisfăcut 
deoarece nu am interceptat atâtea avioane de raid câte 
spera el. Era evident că duşmanul străpunsese apărarea 
noastră. Multe bombardiere germane cu escortele lor de 
avioane de luptă ajunseseră deasupra Londrei. Circa o 
duzină au fost doborâte cât timp eu am fost jos, dar nu 
putea fi obţinută o imagine a rezultatelor bătăliei sau a 
daunelor sau pierderilor. 

Era 4.30 p.m. când am revenit la Finanţe şi m-am 
culcat imediat pentru somnul de după masă. Eram 
probabil obosit de drama de la Grupul 11, pentru că nu 
m-am trezit până la ora opt. Când am sunat, a venit 
secretarul meu particular, John Martin, cu ştirile de seară 
din întreaga lume. Erau groaznice. Un lucru nu mergea 
bine aici; un altul fusese amânat colo; un răspuns 
nesatisfăcător a fost primit de la cutare; au fost 
scufundări grave în Atlantic. „Totuşi, a spus Martin, când 
şi-a terminat relatarea, totul este răscumpărat de victoria 
din aer. Am doborât o sută optzeci şi trei de aparate la o 
pierdere de sub patruzeci.” 


x k x 


606 


Deşi informaţiile de după război au arătat că 
pierderile duşmanului în acea zi au fost de doar cincizeci 
şi şase de aparate, 15 septembrie a fast ziua hotărâtoare 
a bătăliei pentru Britania. În aceeaşi noapte, 
Comandamentul bombardierelor noastre a atacat în forţă 
vasele din porturi, între Boulogne şi Anvers. În special la 
Anvers au fost aduse daune importante. La 17 
septembrie, după cum ştim acum, Fuhrerul a decis să 
amâne nedefinit acţiunea „Leul de mare”. Abia la 12 
octombrie, invazia a fost amânată oficial până în 
primăvara următoare. În iulie 1941, a fost din nou 
amânată de Hitler până în primăvara lui 1942, „când va fi 
încheiată campania din Rusia.” Aceasta era o închipuire 
deşartă dar importantă. La 13 februarie 1942, amiralul 
Raeder a avut ultima lui întrevedere cu Hitler în legătură 
cu „Leul de mare” şi acesta a fost de acord cu o 
„abandonare” totală. Astfel a pierit operaţiunea „Leul de 
mare”. lar 15 septembrie poate figura ca data decesului 
ei. 

Fără îndoială, am fost prea sângeroşi în estimările 
pierderilor duşmanilor noştri. Am avut doi la unu faţă de 
asediatorii germani, şi nu trei la unu cum credeam şi 
declaram noi. Dar şi aşa era de ajuns. Forţa Aeriană 
Regală, departe de a fi distrusă, era triumfătoare. | s-a 
asigurat un puternic vai de piloţi noi. Fabricile noastre de 
avioane, de care depindea nu doar nevoia noastră 
imediată ci şi puterea de a duce un război îndelungat, 
erau avariate, dar nu paralizate. Muncitorii, calificaţi şi 
necalificaţi, bărbaţi şi femei, au stat în atelierele lor, sub 
foc, de parcă ar fi fost baterii în acţiune - ceea ce de fapt 
şi erau. La Ministerul Aprovizionării, Herbert Morrison îi 

îmboldea pe toţi cei din larga lui sferă. „Daţi-i drumul”, îi 
îndemna el, şi aşa făceau. Un sprijin calificat a fost dat 
luptătorilor aerului şi de către Comandamentul antiaerian 
sub conducerea generalului Pile. Contribuţia principală a 
acestuia a venit mai târziu. Corpul observatorilor, 
devotați şi neobosiţi, era tot timpul la post. Organizaţia 
atent făurită de Comandamentul avioanelor de luptă, fără 
de care totul putea fi zadarnic, s-a dovedit rezistentă în 
luni de încordare continuă. Cu toţii şi-au îndeplinit 
misiunea. Dar factorul principal a fost îndârjirea şi 
valoarea piloților noştri de pe avioanele de lupta, care au 
rămas de neînvins. Astfel, Britania a fost salvată. Am 
putut spune în Camera Comunelor: „Niciodată în 
domeniul conflictelor umane, atât de mulţi n-au datorat 
atât de mult unor atât de puţini.” 


Capitolul XIII 
„LONDRA POATE 
SUPORTA” 

Asaltul german asupra Britaniei este o chestiune în 
care au existat păreri diferite, scopuri conflictuale şi 
planuri neîndeplinite complet. De trei sau patru ori în 
aceste luni, duşmanul a abandonat o metodă de atac care 
producea un stres sever şi s-a îndreptat spre ceva nou. 
Dar toate aceste etape s-au suprapus una cu cealaltă şi 
nu pot fi separate prin date precise. Fiecare se 
întrepătrundea cu cealaltă. Operațiunile de început 
căutau să angajeze forţele noastre aeriene într-o bătălie 
peste Canal şi pe coasta de sud; apoi, lupta a fost 
continuată peste comitatele din sud, în principal Kent şi 
Sussex, duşmanul având drept scop să distrugă 
organizarea forţei noastre aeriene; apoi, mai aproape de 
Londra şi deasupra ei; apoi, Londra a devenit ţinta 
supremă; şi, în sfârşit, când Londra a triumfat, a avut loc 
o nouă dispersiune spre oraşele de provincie şi spre 
singura noastră linie vitală în Atlantic, Mersey şi Clyde. 

Am văzut cât de tare ne-au lovit în atacul asupra 
aerodromurilor de pe coasta de sud în ultima săptămână 
a lui august şi prima săptămână a lui septembrie. Dar la 7 
septembrie, Goering şi-a asumat în mod public comanda 
bătăliei şi a trecut de la atacuri de zi la atacuri de noapte 
şi de la atacarea aerodromurilor avioanelor de luptă din 
Kent şi Sussex, la atacarea perimetrelor aglomerate ale 
Londrei. Raiduri minore de zi erau frecvente, constante 
chiar, dar un atac mare de zi urma abia să vină; în 
principal însă, întregul caracter al ofensivei germane se 
modificase. Timp de cincizeci şi şapte de nopţi, 
bombardarea Londrei nu a încetat. Aceasta a constituit o 
nenorocire pentru cel mai mare oraş al lumii, pe care 
nimeni nu a putut-o suporta înainte. Niciodată până 

atunci o întindere atât de mare de locuinţe nu fusese 
supusă unui asemenea bombardament şi atâtea familii să 
fie nevoite să facă faţă problemelor şi teroarei acestuia. 

Raidurile sporadice asupra Londrei, de la sfârşitul lui 
august, au primit imediat ca represalii un atac asupra 
Berlinului. Din cauza distanţei pe care trebuia să o 
parcurgem, acesta putea fi doar pe scară foarte mică în 
comparaţie cu atacurile asupra Londrei lansate de pe 
aerodromurile din apropiere, franceze şi belgiene. 
Cabinetul de Război era dispus să răspundă la lovituri, să 
ridice miza şi să sfideze duşmanul. Eram sigur că avea 
dreptate şi consideram că nimic nu-l impresionează şi nu- 
| tulbură pe Hitler atât de mult ca ura şi puterea de voinţă 
a Britaniei. In sufletul lui, el era unul dintre admiratorii 
noştri. El, bineînţeles, s-a folosit pe deplin de represaliile 
noastre asupra Berlinului şi a anunţat în public politica 
germană stabilită dinainte, de a transforma Londra şi alte 
oraşe britanice în haos şi ruină. „Dacă ne atacă oraşele, a 
spus el la 4 septembrie, pur şi simplu le vom şterge de pe 
faţa pământului pe ale lor”. A făcut tot ce a putut în 
privinţa asta. 

Din 7 septembrie până în 3 noiembrie, în fiecare 
noapte, în medie două sute de bombardiere au atacat 
Londra. Diversele raiduri preliminare care fuseseră făcute 
asupra oraşelor noastre de provincie în cele trei 
săptămâni anterioare au dus la o considerabilă dispersare 
a artileriei antiaeriene, iar când Londra a devenit ţinta 
principală, erau doar nouăzeci de tunuri pe poziţie. S-a 
considerat că e mai bine ca noaptea cerul să fie lăsat 
liber pentru avioanele de luptă din Grupul 11. Printre 
acestea, existau şase escadrile de aparate Blenheim şi 
Defiant. Lupta de noapte era încă în perioada copilăriei ei 

şi foarte puţine daune au fost provocate duşmanului. 
Aşadar, bateriile noastre au rămas mute trei nopţi la 
rând. Şi tehnica lor era, la acea vreme, dureros de 
neperfecţionată. Totuşi, având în vedere slăbiciunea 
avioanelor de luptă de noapte şi problemele lor 
nerezolvate, sa decis să se dea mână liberă tunarilor de 
la antiaeriană să tragă în ţinte nevăzute, folosind orice 
metodă de control pe care o doreau. In patruzeci şi opt de 
ore, generalul Pile, comandantul artileriei antiaeriene, a 
dublat numărul tunurilor în capitală, retrăgându-le din 
oraşele de provincie. Avioanele noastre erau scoase din 
calea bateriilor, cărora li s-a oferit astfel o şansă. 

Trei nopţi, londonezii au rămas în casele lor sau în 
adăposturi necorespunzătoare, suportând un atac ce 
părea că nu întâmpina nicio rezistenţă. Brusc, la 10 
septembrie, s-a deschis întregul baraj, însoţit de o 
explozie de reflectoare. Această canonadă zgomotoasă 
nu a produs mari daune duşmanului, dar a dat o uriaşă 
satisfacţie populaţiei. Fiecare era bucuros că loveam şi 
noi. De atunci încolo, bateriile au tras mereu şi 
bineînţeles că practica, ingeniozitatea şi nevoia arzătoare 
a îmbunătăţit tirul. Avioanele de raid germane plăteau un 
tribut tot mai mare. Uneori, bateriile tăceau şi apăreau în 
scenă avioanele de luptă de noapte, ale căror metode 
progresau şi ele. Raidurile de noapte erau însoţite de 
atacuri mai mult sau mai puţin continue la lumina zilei, în 
grupuri mici sau chiar ale câte unui singur avion duşman, 
iar sirenele sunau uneori la intervale scurte în toate cele 
douăzeci şi patru de ore. Cei şapte milioane de locuitori ai 
Londrei s-au obişnuit cu această existenţă ciudată. 

În speranţa că voi putea atenua puţin duritatea 
acestei naraţiuni, notez câteva observaţii personale 
despre „Blitz”, ştiind foarte bine că multe mii de persoane 
ar putea spune poveşti mai emoţionante. 

Când a început bombardamentul, ideea a fost ca 
acesta să fie tratat cu dispreţ. În West End, toată lumea 
îşi vedea de treburi şi de plăceri, cina şi dormea ca de 
obicei. Teatrele erau pline, iar străzile întunecate erau 
aglomerate de circulaţie. Toate acestea erau poate o 
reacţie sănătoasa faţă de scâncetul înfricoşat pe care îl 
scoteau elementele defetiste din Paris, atunci când au 
fost bombardaţi serios prima dată, în mai. Îmi amintesc 
că cinam cu un mic grup, în timp ce se desfăşurau raiduri 
intense şi continui. Ferestrele mari de la Stornoway House 
dădeau spre Green Park care se lumina de tirul artileriei 
şi uneori de explozia unei bombe Am simţit că ne 
asumam riscuri inutile. După cină, ne-am dus la clădirea 
lui Imperial Chemicals. De la aceste balcoane înalte de 
piatră, aveam o privelişte splendidă spre râu. Cel puţin 
douăsprezece focuri ardeau în partea de sud, iar în timp 
ce noi eram acolo, au căzut mai multe bombe grele, una 
destul de aproape ca prietenii mei să mă tragă în spatele 
unui stâlp de piatră substanţial. Aceasta mi-a confirmat 
părerea că va trebui să acceptăm multe restricţii asupra 
plăcerilor obişnuite ale vieţii. 

Grupul de clădiri ale guvernului au fost lovite în 
repetate rânduri. Downing Street e formată din. Clădiri 
vechi de două sute cincizeci de am, slabe şi construite 
uşor de constructorul profitor al cărui nume îl poartă în 
perioada Munchenului, au fost construite adăposturi 
pentru ocupanţii de la nr. 10 şi nr. 11, iar tavanul 

camerelor de la nivelul grădinii a fost sprijinit cu o 
dublură din lemn şi stâlpi groşi. Se credea că acestea vor 
susţine ruinele, în cazul în care clădirea ar exploda sau s- 
ar dărâma; dar bineînţeles că nici aceste camere şi nici 
adăposturile nu erau eficiente împotriva unei lovituri 
directe. In ultimele două săptămâni ale lui septembrie, s- 
au făcut pregătiri pentru mutarea sediului meu ministerial 
în birourile mai moderne şi mai solide ale guvernului, care 
dădeau în parcul St. James, lângă Poarta Storey. Numeam 
acest sediu „anexa”. Aici am locuit confortabil, eu şi soţia 
mea, tot restul războiului. Aveam încredere în clădirea 
solidă, de piatră, şi doar în foarte rare ocazii am coborât 
sub blindaj. Soţia mea chiar a atârnat în camera de zi 
câteva fotografii, dar eu gândisem că e mai bine să o 
ţinem goală. Punctul ei de vedere a învins şi a fost 
justificat de evenimente. De pe acoperiş, de lângă cupola 
anexei era o vedere splendidă asupra Londrei, în serile 
clare. Au făcut pentru mine un acoperiş uşor deasupra 
capului, ca apărătoare contra schijelor, aşa că te puteai 
plimba când era lună şi să vezi jocurile de artificii. 
Dedesubt era Camera de Război, cu câteva locuri de 
dormit apărate de bombe. În acea vreme, bombele erau 
bineînţeles mai mici decât cele din ultima fază. Totuşi, în 
intervalul dinaintea pregătirii noilor apartamente, viaţa în 
Downing Street era emoţionantă. Puteai să te simţi la fel 
de bine ca la cartierul general al unui batalion de pe linia 
frontului. 

Mi-a rămas în minte o seară (17 octombrie). Cinam 
în camera din dreptul grădinii, la numărul 10, când a 
început obişnuitul raid de noapte, însoțitorii mei erau 
Archie Sinclair, Oliver Lyttelton şi  Moore-Brabazon. 
jaluzelele de oţel fuseseră lăsate. S-au auzit mai multe 

explozii zgomotoase în jurul nostru, la distanţă nu prea 
mare şi imediat o bombă a căzut poate la o sută de metri 
mai departe, pe Horse Guards Parade, făcând mare 
zgomot. Brusc, am avut un impuls providenţial. Bucătăria 
de la Downing Street 10 e înaltă şi spațioasă şi are o 
fereastră mare în afară, de sticlă turnată, de vreo opt 
metri înălțime.  Valetul şi camerista continuau să 
servească cina cu totală detaşare, dar eu am devenit acut 
de conştient de geamul cel mare, în spatele căruia 
bucătăreasa, doamna Landemare şi ajutoarea ei lucrau 
fără să clipească. M-am ridicat brusc, i-am spus valetului 
să pună cina la cald în sufragerie şi am ordonat 
bucătăresei şi celorlalţi servitori să se ducă în adăpost, 
aşa cum era el. Mă aşezasem din nou la masă doar de trei 
minute, când o bubuitură cu adevărat puternică şi foarte 
aproape, însoţită de un şoc violent, arăta că a fost lovită 
clădirea. Detectivul meu a venit în cameră şi a spus că 
sunt daune mari. Bucătăria, cămara şi birourile din partea 
Trezoreriei erau sfărâmate. 

Ne-am dus în bucătărie să vedem scena. 
Devastarea era totală. Bomba căzuse la cincizeci de metri 
mai departe, pe Trezorerie, iar suflul sfărâmase bucătăria 
mare, curată, cu toate vasele ei, devenită acum o 
grămadă de praf negru şi dărâmături. Geamul cel mare 
din sticlă turnată fusese împrăştiat în toată camera în 
fragmente şi cioburi şi bineînţeles că i-ar fi tăiat în bucăţi 
pe ocupanţii, dacă ei s-ar fi aflat acolo. Dar inspiraţia mea 
fericită, pe care aş fi putut-o neglija foarte uşor, a venit la 
moment. Adăpostul subteran de la Trezorerie fusese făcut 
bucăţi, fiind lovit direct, iar cei patru civili, care făceau 
gardă internă de noapte, au fost ucişi. Totul era însă 
îngropat sub tone de moloz şi noi nu ştiam cine lipseşte. 

Cum raidul continua şi părea să crească în 
intensitate, ne-am pus căştile de metal şi am venit să 
vedem scena de pe acoperişul anexei. Totuşi, înainte de 
asta, nu am rezistat şi am luat-o din adăpost pe doamna 
Landermare şi pe ceilalţi, să-şi vadă bucătăria. Au fost 
necăjiţi văzând distrugerile, dar mai ales murdăria 
generală! 

Archie şi cu mine ne-am dus pe cupola clădirii 
anexă. Noaptea era clară şi aveam o vedere largă asupra 
Londrei. Se părea că o mare parte din Pall Mall era în 
flăcări. Cel puţin cinci focuri puternice ardeau acolo, iar 
altele în strada St. James şi în Piccadilly. Mai departe, 
peste râu, în direcţia opusă, erau multe conflagrații. Dar 
Pall Mall era imaginea unei flăcări vii. Treptat, atacul a 
slăbit şi imediat a sunat „încetarea”, lăsând doar focurile 
să ardă. Am coborât la noul meu apartament de la primul 
etaj din anexă şi l-am găsit pe căpitanul David Margesson 
care obişnuia să locuiască la Carlton Club. El ne-a spus că 
clubul a sărit în aer în bucățele şi, într-adevăr, după cum 
erau aşezate focurile, noi ne gândiserăm că probabil 
fusese atins. El fusese în club, cu vreo două sute cincizeci 
de membri şi oameni de serviciu. Clubul a fost lovit de o 
bombă grea. Toată faţada şi latura dinspre Pall Mall a 
căzut pe stradă, distrugând maşina parcată aproape de 
uşa din faţă. Camera de fumat fusese plină cu membrii 
clubului şi tot plafonul căzuse peste ei. A doua zi, când m- 
am uitat la ruine, mi s-a părut incredibil că nu au fost 
ucişi majoritatea dintre ei. Totuşi, printr-un miracol, s-au 
târât toţi afară prin praf, fum şi dărâmături şi, cu toate că 
mulţi erau răniţi, nimeni nu şi-a pierdut viaţa. Când 
aceste fapte au ajuns în faţa Cabinetului, colegul nostru 
laburist a remarcat glumet: „Diavolul îşi caută confrații.” 


615 


Domnul Quintin Hogg şi-a cărat tatăl, pe fostul Lord 
cancelar, pe umeri, de sub dărâmături, aşa cum Enea l-a 
purtat pe Pater Anchises din ruinele Troiei. Margesson nu 
avea unde să doarmă şi i-am găsit aşternut şi un pat la 
parter, în anexă. Pe ansamblu, a fost o seară nefericită şi 
având în vedere daunele suferite de clădiri, era 
remarcabil faptul că nu existau decât cinci sute de morţi 
şi vreo două mii de răniţi. 

Altă dată vizitam Ramgate. A intervenit un raid 
aerian şi am fost condus în adăpostul lor mare, unde un 
mare număr de oameni locuiau permanent. Când am 
ieşit, după un sfert de oră, ne-am uitat la daunele încă 
fumegânde. Fusese lovit un mic hotel. Nimeni nu fusese 
rănit, dar locul fusese transformat într-un morman de 
faianţă, ustensile şi bucăţi de mobile. Proprietarul, soţia 
lui, bucătăreasa şi chelneriţele erau în lacrimi. Unde era 
căminul lor? Unde era mijlocul lor de existentă? lată 
privilegiul puterii. M-am hotărât imediat. In trenul meu, la 
întoarcere, am dictat o scrisoare ministrului de Finanţe, 
Kingsley Wood, prin care instituiam principiul că toate 
daunele provocate de focul duşmanului trebuie să cadă în 
sarcina statului şi să fie plătite compensaţii integrale şi 
imediat. Astfel, povara nu va cădea doar asupra celor 
cărora le-au fost atinse locuinţele sau clădirile afacerilor 
lor, ci va fi purtată în mod egal pe umerii naţiunii. 
Kingsley Wood era, în mod firesc, niţeluş îngrijorat de 
caracterul nedefinit al acestei obligaţii. Dar eu am făcut 
presiuni şi, în două săptămâni, s-a elaborat un plan de 
asigurare care, după aceea, a jucat un rol substanţial în 
treburile noastre. Trezoreria a trecut prin diverse emoţii 
în legătură cu planul de asigurări. Mai întâi au crezut că 
acesta îi va ruina; dar apoi, când raidurile aeriene au 

încetat, după mai 1941, au început să facă mulţi bani în 
următorii trei ani şi au considerat că planul a fost 
prevăzător şi un act de înţelepciune politică. Totuşi, mai 
târziu, în cursul războiului, când au început „bombele 
zburătoare” şi rachetele, balanţa de plăţi s-a înclinat în 
partea cealaltă şi curând s-au plătit despăgubiri de opt 
sute nouăzeci de milioane. Sunt bucuros că s-a întâmplat 
aşa. 

În această nouă fază a luptei, a devenit important 
să obținem un efort optim nu doar de la fabrici ci şi de la 
departamentele din Londra care erau frecvent 
bombardate, ziua şi noaptea. La început, când suna 
alarma, toţi ocupanţii din ministere erau adunaţi imediat 
şi duşi în subsoluri, atât cât erau ele de bune. Se 
mândreau chiar cu eficienţa şi promptitudinea cu care se 
făcea acest lucru. În multe cazuri, se apropiau doar şase 
avioane, iar alteori doar unul. Adesea nici nu apăreau. Un 
mic raid putea opri însă timp de peste o oră întreaga 
maşinărie executivă şi administrativă a Londrei. 

Am propus deci stadiul „alertă” la sunetul sirenei, 
deosebit de „alarmă” care să se dea doar atunci când 
observatorii de pe acoperişuri, sau Jim Cioară, cum 
începuseră să fie numiţi, raportau „pericol iminent”, ceea 
ce însemna că duşmanul era deja deasupra capului, sau 
foarte aproape. În consecinţă, au fost elaborate scheme. 
Parlamentul avea nevoie şi el de îndrumare în legătură cu 
felul cum să-şi ducă munca în aceste zile periculoase. 
Membrii Parlamentului au considerat de datoria lor să dea 
un exemplu. Era drept, dar treaba putea fi împinsă prea 

departe. A trebuit să discut cu cei din Camera Comunelor 
ca să-i fac să ţină seama de prudenţa obişnuită şi să se 
conforme condiţiilor speciale ale timpului. l-am convins, în 
şedinţă secretă, de nevoia de a lua măsurile necesare de 
precauţie, bine gândite. Au fost de acord ca zilele şi orele 
de şedinţă să nu fie difuzate şi să-şi suspende dezbaterile 
când acei Jim Cioară îl anunțau pe Speaker de „pericol 
iminent”. Atunci, coborau în grup în adăposturile 
aglomerate, ineficiente, care le fuseseră puse la 
dispoziţie. Va fi totdeauna un renume în plus pentru 
Parlamentul britanic faptul că membrii lui au ţinut şedinţe 
şi şi-au îndeplinit sarcinile în toată această perioadă. Cei 
din Camera Comunelor sunt foarte sensibili faţă de 
asemenea chestiuni şi ar fi fost uşor să judeci greşit 
starea lor de spirit. Când o Cameră era distrusă, se mutau 
în alta şi am făcut tot posibilul să-i conving să urmeze cu 
amabilitate sfaturile înțelepte. Pe scurt, toată lumea s-a 
comportat cu bun-simţ şi cu demnitate. A fost de asemeni 
un noroc că, atunci când clădirea Camerelor a fost făcută 
ţăndări câteva luni mai târziu, aceasta s-a întâmplat 
noaptea, când era goală, şi nu ziua, când era plină. După 
ce am început să ţinem sub control raidurile de zi, m-am 
simţit personal mai uşurat. Dar în primele luni, eram tot 
timpul îngrijorat pentru siguranţa membrilor Camerelor. 
În fond, un Parlament ales prin vot universal, capabil să 
înlăture oricând guvernul, dar mândru să-l susţină în 
zilele cele mai întunecate, era unul dintre punctele de 
dispută cu inamicul. Parlamentul a câştigat. 

Mă îndoiesc că vreunul dintre dictatori a avut atâta 
putere efectivă asupra naţiunii lui cum a avut Cabinetul 
de Război britanic. Când ne exprimam dorinţele, eram 
susținuți de reprezentanţii poporului şi eram ascultați cu 

bucurie de toţi. Totuşi, niciodată nu a fost încălcat dreptul 
la critică. Aproape totdeauna criticii respectau interesele 
naţionale. Ocazional, când ne provocau, îi opream cu o 
majoritate covârşitoare de voturi şi aceasta în contrast cu 
metodele totalitare, fără cea mai mică constrângere, 
intervenţie sau folosire a poliţiei sau serviciilor secrete. 
Era o mândrie gândul că democrația noastră 
parlamentară, sau cum se mai poate numi viaţa publică 
britanică, poate îndura, depăşi şi supravieţui oricăror 
încercări. Nici măcar ameninţarea cu anihilarea nu-i 
speria pe membrii Parlamentului dar, din fericire, lucrul 
ăsta nu s-a întâmplat. 

La mijlocul lui septembrie, s-a folosit împotriva 
noastră o nouă formă de atac dăunătoare. Un mare 
număr de bombe cu explozie întârziată erau aruncate 
masiv, din plin, peste noi şi au devenit o problemă 
spinoasă. Lungi porțiuni de cale ferată, noduri importante, 
intrările în fabrici vitale şi în aerodromuri, au trebuit să fie 
blocate de nenumărate ori şi interzise nevoilor noastre. 
Aceste bombe trebuiau dezgropate şi explodate sau 
făcute inofensive. Aceasta era o sarcină extrem de 
periculoasă, mai ales la început, când mijloacele şi 
metodele au trebuit învăţate printr-o serie de experienţe. 

Am relatat deja drama  dezamorsării minelor 
magnetice; autodetonamentul devenise acum un lucru 
obişnuit, dar rămânea totuşi sublim. Pe mine m-a 
interesat totdeauna explozia cu acţiune întârziată, care 
mi s-a imprimat prima dată în 1918, când germanii au 
folosit-o pe scară largă ca să ne împiedice să folosim 


619 


calea ferată pe care plănuiam să înaintăm în Germania. 
Am cerut să o folosim şi noi, atât în Norvegia şi la Canalul 
Kiel cât şi la Rin. Nu încape îndoială că aceasta e un 
agent important în război, din cauza nesiguranţei 
prelungite pe care o creează. Aveam acum să o gustăm 
noi înşine. S-a creat o organizaţie specială care să se 
ocupe de asta. S-au format companii speciale în fiecare 
oraş mare, orăşel, district. S-au prezentat voluntari pentru 
acest joc mortal. S-au format echipe care au avut noroc 
sau ghinion. Unele au supravieţuit acestei faze a 
încercărilor noastre, altele au făcut douăzeci, treizeci şi 
chiar patruzeci de dezamorsări până şi-au găsit sfârşitul. 
Detaşamentele bombelor neexplodate se prezentau 
oriunde mă duceam, în turneele mele. Intr-un fel sau 
altul, chipurile lor păreau altfel decât cele ale oamenilor 
obişnuiţi, oricât de viteji şi credincioşi erau. Erau 
încordaţi, cu priviri rătăcite, feţele lor aveau o culoare 
albăstruie, cu ochi strălucitori şi buze excepţional de 
strânse; cu toate acestea, au avut o comportare perfectă. 
Scriind despre vremurile noastre grele, s-ar putea să 
folosim prea mult cuvântul „cumplit”. Acesta ar fi trebuit 
să fie rezervat doar echipelor de dezamorsare a bombelor 
cu explozie întârziată. 

Îmi amintesc de o asemenea formaţiune care poate 
fi luată drept simbol pentru toate celelalte. Era formată 
din trei oameni: Contele de Suffolk, secretara lui 
particulară şi şoferul lui cam în vârstă. Işi spuneau 
„Sfânta Treime”. Faptele lor şi activitatea lor continuă s- 
au răspândit printre toţi cei care îi cunoşteam. S-au 
ocupat de treizeci şi patru de bombe neexplodate, cu 
eficienţă politicoasă şi zâmbitoare. Dar, a treizeci şi 
cincea şi-a cerut drepturile. Contele de Suffolk şi Sfânta 

lui Treime au sărit în aer. Dar putem fi siguri că pentru ei 
„au sunat trompetele” pe tărâmul celălalt. Foarte repede, 
dar cu mari sacrificii ale celor mai nobili, devotamentul 
detaşamentelor bombelor neexplodate a ţinut sub control 
pericolul. 


x k x 


Este greu de comparat nefericirea londonezilor în 
iarna 1940-1941 cu cea a germanilor în ultimii trei ani ai 
războiului. În faza mai târzie, bombele erau mult mai 
puternice iar raidurile mult mai intense. Pe de altă parte, 
îndelunga pregătire şi meticulozitate germană a permis 
construirea unui sistem complet de adăposturi 
antibombe, în care toţi erau obligaţi să intre cu o 
disciplină de fier. Când am intrat în cele din urmă în 
Germania, am găsit oraşe complet distruse, dar cu 
construcţii solide deasupra solului, cu galerii spaţioase 
subterane, unde locuitorii dormeau noapte de noapte 
deşi, deasupra, casele şi proprietăţile lor erau distruse. In 
multe cazuri, doar mormanele de dărâmături erau 
mişcate. Dar în Londra, deşi atacul era mai puţin 
copleşitor, aranjamentele de securitate erau mai puţin 
dezvoltate. In afară de Metrou, nu exista un loc sigur. 

Erau foarte puţine subsoluri sau pivnițe care să 
poată rezista la o lovitură directă. Practic, întreaga masă 
a populaţiei londoneze locuia şi dormea în casele ei sau în 
adăposturile Anderson, sub focul duşmanului, încercându- 
şi norocul cu calmul englezesc, după o zi de muncă. Nici 
măcar unul la mie nu avea protecţie decât împotriva 
suflului şi a schijelor. Slăbiciunea psihologică era mică, 
dar erau multe neplăceri fizice. Bineînţeles că dacă 

bombele din 1943 ar fi fost folosite în Londra în 1940, am 
fi trecut printr-o situaţie în care s-ar fi pulverizat orice 
organizare umană. Totuşi, toate se petrec la rândul lor şi 
în împrejurările lor şi nimeni nu are dreptul să spună că 
Londra, care a fost desigur necucerită, nu era şi de 
necucerit. 

Nu se făcuse mai nimic sau foarte puţin, înainte de 
război sau în timpul perioadei pasive, pentru a se asigura 
adăposturi solide antibombe, de unde guvernul să-şi 
poată continua activitatea. Se făcuseră planuri 
complicate pentru mutarea sediului guvernului din 
Londra. Ramuri întregi ale unor departamente fuseseră 
deja mutate la Harrogate, Bath, Cheltenham şi în alte 
locuri. Au fost rechiziţionate locuri de cazare pe un vast 
perimetru, pentru miniştri şi funcţionari importanţi, în 
eventualitatea evacuării Londrei. Dar acum, sub 
bombardament, dorinţa şi hotărârea guvernului şi a 
Parlamentului de a rămâne în Londra era vizibilă, iar eu 
am împărtăşit pe deplin aceste sentimente. Eu, ca şi alţii, 
mi-am închipuit adesea că distrugerile vor deveni atât de 
copleşitoare încât va fi necesară o mutare generală şi o 
dispersare. Dar, sub impactul evenimentelor, toate 
reacţiile noastre au fost în sens contrar. 

In aceste luni, am ţinut şedinţele de seară ale 
Cabinetului în Camera de Război din subsolul anexei. 
Pentru a ajunge acolo din Downing Street, era necesar să 
treci prin pătratul Ministerului de Externe şi apoi să te urci 
printre muncitorii care turnau beton ca să facă mai sigure 
Camera de Război şi birourile de la subsol. Nu mi-am dat 
seama ce efort însemna asta pentru domnul 
Chamberlain, având în vedere urmările importantelor 
operaţii pe care le suferise. Nimic nu-l împiedica însă şi 

niciodată n-a fost mai îngrijit sau mai rece şi mai hotărât 
decât la ultima şedinţă de Cabinet la care a participat. 

Într-o seară, spre sfârşitul lui septembrie 1940, m- 
am uitat afară pe uşa principală din Downing Street şi am 
văzut muncitori care îngrămădeau saci de nisip în faţa 
ferestrelor demisolului de la Ministerul de Externe din 
faţă. l-am întrebat ce făceau. Mi s-a spus că, după 
operaţie, domnul Neville Chamberlain avea nevoie de un 
tratament special periodic şi că era jenant să-l facă în 
adăpost, la nr. 11, unde cel puţin douăzeci de persoane 
erau adunate în timpul raidurilor permanente, aşa că i se 
pregătea acolo un mic spaţiu privat. In fiecare zi, îşi onora 
toate întâlnirile, rezervat, eficient, îmbrăcat fără cusur. 
Dar aceasta era situaţia. Era prea mult. Mi-am folosit 
autoritatea. Am trecut prin pasaj, între nr. 10 şi nr. 11, şi 
am găsit-o pe doamna Chamberlain. l-am spus: „N-ar 
trebui să stea aici în situaţia lui. Trebuie să-l iei de-aici 
până se face din nou bine. Am să-i trimit în fiecare zi 
toate telegramele.” Ea a plecat să-şi caute soţul. După o 
oră, mi-a trimis vorbă:” „El o să facă cum vrei dumneata. 
Plecăm diseară.” Nu l-am mai văzut. Sunt sigur că voia să 
moară la lucru. Dar n-a fost să fie aşa. 


x k x 


Plecarea domnului Chamberlain a dus la importante 
schimbări ministeriale. Domnul Herbert Morrison fusese 
un ministru al Aprovizionării eficient şi viguros, iar Sir John 
Anderson a făcut faţă Blitzului Londrei cu o administrare 
fermă şi competentă. La începutul lui octombrie, atacul 
continuu asupra celui mai mare oraş din lume era atât de 
dur şi a ridicat atâtea probleme cu caracter social şi 

politic pentru populaţia sa numeroasă şi atât de 
tracasată, încât m-am gândit că ar fi de ajutor dacă am 
avea, la Ministerul de Interne, un parlamentar cu 
vechime, care acum era şi ministru al Securităţii Interne. 
Londra suporta greul. Herbert Morrison era londonez, 
versat în toate aspectele administraţiei metropolitane. 
Avea o experienţă fără pereche în guvernarea Londrei, 
fiindcă a fost şeful Consiliului districtual şi, în multe 
privinţe, principala figură în treburile acestuia. În acelaşi 
timp, aveam nevoie de John Anderson, a cărui activitate 
la Ministerul de Interne fusese excelentă, ca Lord 
preşedinte al consiliului în sfera mai largă a Comitetului 
pentru Afaceri Interne, la care ajungea o imensă cantitate 
de treburi, spre marea uşurare a Cabinetului. Aceasta îmi 
uşura şi povara mea şi îmi permitea să mă concentrez pe 
conducerea militară a războiului, în care colegii mei 
păreau dispuşi să-mi dea întreaga latitudine. 

In consecinţă, le-am cerut celor doi miniştri 
importanţi să-şi schimbe birourile. Lui Herbert Morrison 
nu-i ofeream un pat de puf. Desigur că aceste pagini nu 
au pretenţia să descrie problemele guvernării Londrei 
într-o perioadă când, noapte de noapte, zece sau poate 
douăzeci de mii de oameni rămâneau fără cămin şi când 
doar necontenita vigilenţă a cetăţenilor ce erau paznici 
pe case a prevenit incendii incontrolabile; când spitale 
pline de bărbaţi şi femei mutilate erau şi ele lovite de 
bombele duşmane; când sute şi mii de oameni obosiţi 
erau înghesuiți în adăposturi nesigure şi neigienice; când 
circulaţia pe şosele şi căi ferate era întreruptă mereu; 
când canalizarea era distrusă iar lumina, energia şi gazele 
erau paralizate; şi când, cu toate acestea, lupta şi viaţa 
de muncă a Londrei trebuiau să continue şi aproape un 

milion de oameni să fie duşi şi aduşi de la lucru în fiecare 
dimineaţă şi seară. Nu ştiam cât timp o să dureze. Nu 
aveam motive să presupunem că nu va fi şi mai rău. Când 
i-am făcut propunerea domnului Morrison, el ştia prea 
multe despre treaba asta ca să o ia uşor. Mi-a cerut răgaz 
câteva ore, să se consulte; dar în scurt timp s-a întors şi 
mi-a spus că e pregătit să pună umărul la treaba asta. Am 
apreciat mult decizia lui bărbătească. 

Curând după mişcările ministeriale, o schimbare în 
metoda duşmanului a afectat politica noastră generală. 
Până acum, atacurile ostile erau efectuate aproape 
exclusiv cu bombe foarte explozibile; dar, odată cu luna 
plină din 15 octombrie, când cel mai greu atac al lunii a 
căzut pe capetele noastre, aviația germană a lăsat să 
cadă în plus 70 000 de bombe incendiare. 

Până acum, îi încurajasem pe londonezi să se 
adăpostească şi se făceau toate eforturile ca să li se 
îmbunătăţească protecţia. Dar acum chemarea „la 
adăposturi” trebuia înlocuită cu „pe acoperişuri”. A căzut 
în sarcina noului ministru al Securităţii Interne să instituie 
această politică. A luat fiinţă rapid o organizaţie de 
paznici contra incendiilor şi servicii de pompieri pe scară 
gigantică, acoperind întreaga Londră, în afară de măsurile 
luate în oraşele de provincie. La început, paznicii contra 
incendiilor erau voluntari, dar numărul necesar era atât 
de mare şi sentimentul că fiecărui bărbat ar trebui să-i 
vină rândul să stea pe acoperiş era atât de puternic, încât 
curând paza contra incendiilor a devenit obligatorie. 
Această formă de serviciu militar a avut un efect 
încurajator şi înviorător asupra tuturor categoriilor. 
Femeile făceau presiuni să aibă şi ele partea lor. S-au 
dezvoltat sisteme largi de instruire, care învățau paznicii 

contra incendiilor cum să procedeze cu diversele tipuri de 
bombe incendiare care erau folosite contra noastră. Mulţi 
au învăţat şi mii de incendii au fost stinse înainte de a lua 
proporţii. Experienţa de a rămâne pe acoperiş, noapte de 
noapte, sub foc, fără altă protecţie decât o cască de 
metal, a devenit curând o obişnuinţă. 

Domnul Morrison a decis imediat să organizeze cele 
o mie patru sute de brigăzi de pompieri într-un Serviciu 
Naţional de Pompieri şi să-l suplimenteze cu o Gardă 
contra incendiilor, formată din civili instruiți care să 
lucreze în timpul lor liber. Garda contra incendiilor, ca şi 
în cazul paznicilor de pe acoperişuri, a fost recrutată mai 
întâi pe bază de voluntariat, dar apoi a devenit 
obligatorie, prin consimţământ general. Serviciul Naţional 
de Pompieri ne-a dat avantajul unei mai mari mobilități, 
un standard universal de instruire şi echipament şi grade 
recunoscute oficial. Celelalte Forțe de Apărare Civilă au 
format coloane regionale, gata să se ducă oriunde la o 
avertizare, în termen de un minut. Numele de Serviciu de 
Apărare Civilă a fost înlocuit cu titlul dinainte de război: 
Precauţii împotriva raidurilor aeriene. Multora li s-au dat 
uniforme şi au devenit conştienţi că erau al patrulea braţ 
al Coroanei. 

Eram bucuros ca, dacă vreun oraş trebuia să fie 
atacat, greul să cadă pe Londra. Londra era ca un fel de 
uriaş animal preistoric, capabil să suporte multe răni şi 
totuşi să-şi păstreze viaţa şi mişcările. Adăposturile 
Anderson erau răspândite în districtele muncitoreşti, cu 
case de două etaje, şi s-a făcut totul ca ele să fi locuibile 
şi să fie drenate pe vreme umedă. Mai târziu, s-au 
dezvoltat adăposturile Morrison, care nu erau mai mult 
decât o masă grea de bucătărie, din fier, cu laturi 

puternice din sârmă, capabile să susţină ruinele unei case 
mici, oferind astfel o oarecare măsură de protecţie. Mulţi 
le-au datorat viaţa. In rest, „Londra putea suporta”. A 
suportat tot ce a primit şi ar fi putut suporta şi mai mult. 
Intr-adevăr, în acel moment, nu vedeam alt sfârşit decât 
demolarea întregii metropole. Totuşi, aşa cum am 
subliniat atunci în faţa Camerei Comunelor, legea scăderii 
beneficiilor opera în cazul demolării oraşelor mari. 
Curând, multe dintre bombe aveau să cadă pe case deja 
dărâmate şi nu vor face decât să tresalte molozul. Pe 
mari suprafeţe, nu mai avea ce să ardă sau să fie distrus 
şi totuşi fiinţele umane îşi făceau ici colo cămine şi îşi 
continuau activitatea cu infinite resurse şi curaj. 


x kK x 


În noaptea de 3 noiembrie, pentru prima dată în 
aproape două luni, nu a sunat alarma în Londra. Tăcerea 
a părut unora chiar curioasă. S-au întrebat ce se 
întâmplase oare. În noaptea următoare, atacurile 
duşmanului au fost larg dispersate în insulă, iar lucrul 
acesta a continuat un timp. Era o altă schimbare în 
politica ofensivei germane. Deşi Londra era privită în 
continuare ca fiind ţinta principală, un efort major trebuia 
făcut acum pentru a se deteriora centrele industriale ale 
Britaniei. Au fost instruite escadrilele speciale cu noi 
aparate de „navigaţie, pentru a ataca centre cheie 
specifice. De exemplu, o formaţie a fost instruită doar 
pentru distrugerea uzinelor de motoare-aero Rolls-Royce, 
de la Hillington, Glasgow. Tot acest plan a fost formal şi 
interimar. Invadarea  Britaniei fusese abandonată 
temporar, iar atacul asupra Rusiei nu fusese încă 

organizat şi nici nu era aşteptat, în afara cercului intim al 
lui Hitler. Aşa că lunile de iarnă rămase urmau s fie, 
pentru Forţele aeriene germane, atât o perioadă de 
experimentare, în ce priveşte aparatura tehnică pentru 
bombardamentul de noapte şi pentru atacarea comerţului 
britanic pe mare, cât şi o perioadă de încercare de a 
distruge producţia noastră militară şi civilă. Ar fi făcut mai 
bine să se ocupe pe rând de câte un singur lucru şi să-l 
ducă până la capăt. Dar ei erau deja uluiţi şi deocamdată 
nesiguri pe ei înşişi. 

Aceste noi tactici de bombardament au început în 
noaptea de 14 noiembrie; cu Coventry. Londra părea o 
ţintă prea mare şi vagă pentru rezultate decisive, dar 
Goering spera că oraşele de provincie sau centrele de 
muniții ar putea fi efectiv şterse de pe faţa pământului. 
Raidul a început devreme în orele întunecoase, pe data 
de 14, iar până în zori, aproape cinci sute de avioane 
germane au aruncat şase sute de tone de explozive 
puternice şi mii de bombe incendiare. În general, acesta a 
fost cel mai devastator raid din câte am suportat. Centrul 
oraşului Coventry era sfărâmat şi viaţa lui a fost complet 
tulburată un timp. Au fost ucise patru sute de persoane şi 
mult mai multe au fost serios rănite. Postul de radio 
german a proclamat că celelalte oraşe ale noastre vor fi 
în mod similar „Coventrizate”. Cu toate acestea, fabricile 
importante de motoare-aero şi de maşini unelte nu au 
fost oprite; nici populaţia, până acum neîncercată de 
nenorocirea bombardamentelor, nu a fost scoasă din 
acţiune. În mai puţin de o săptămână, un comitet de 
urgenţă pentru reconstrucţie a făcut o treabă minunată în 
refacerea vieţii oraşului. 

La 15 noiembrie, duşmanul a revenit asupra 

Londrei, cu un raid foarte masiv, pe lună plină. S-au adus 
daune grele, mai ales unor biserici şi altor monumente. 
Ţinta următoare a fost Birmingham, iar trei raiduri 
succesive, între 19 şi 22 noiembrie, au provocat multe 
distrugeri şi pierderi de vieţi. Aproape opt sute de oameni 
au murit şi peste două mii au fost răniţi. Dar viaţa şi 
spiritul Birminghamului au supravieţuit acestei nenorociri 
şi cei un milion de locuitori ai săi, foarte bine organizaţi, 
conştienţi şi înţelegători, şi-au depăşit mult suferinţele 
fizice. În ultima săptămână a lui noiembrie şi începutul lui 
decembrie, greutatea atacurilor s-a mutat spre porturi. 
Bristol, Sputhampton şi, mai mult decât toate, Liverpool 
au fost greu bombardate. Mai târziu, Plymouth, Sheffield, 
Manchester, Leeds, Glasgow şi alte centre de muniții au 
trecut neînfricate prin foc. Nu avea importanţă unde 
nimerea lovitura, națiunea era la fel de sănătoasă pe cât 
e marea de sărată. 

Raidul de apogeu al acestor săptămâni a căzut din 
nou asupra Londrei, duminică 29 decembrie. Toată 
experienţa germană, dureros cucerită, a fost folosită cu 
această ocazie. Greutatea atacului s-a concentrat chiar în 
City. Atacul a avut loc la ora când presiunea apei era cea 
mai scăzută. De la început, au fost distruse conductele de 
apă, cu ajutorul minelor paraşută, foarte grele şi puternic 
explozive. A fost o luptă cu circa o mie cinci sute de 
incendii. Daunele la staţiile de cale ferată şi la docuri erau 
serioase. Au fost distruse sau afectate opt biserici. 
Primăria a fost arsă şi lovită de suflu, iar Catedrala St. 
Paul a fost salvată doar cu eforturi eroice. Un gol de ruine 
în centrul lumii britanice se deschidea în faţa noastră; dar 
când Regele şi Regina au vizitat scena, au fost primiţi cu 
un entuziasm care depăşea cu mult orice festivitate 

regală. 

In timpul acestei prelungite încercări care mai avea 
să continue câteva luni, Regele a fost tot timpul în palatul 
Buckingham. În subsol, se construiau adăposturi potrivite, 
dar toate astea aveau nevoie de timp. De asemeni, s-a 
întâmplat odată ca Majestatea Să să ajungă de la Windsor 
în timpul unui raid aerian. O dată, el şi Regina au scăpat 
ca prin minune. Majestatea Să a pus să se facă în grădina 
de la Buckingham un poligon de tir, unde el şi alţi membri 
ai familiei, şi chiar grăjdarii, făceau practică asiduă cu 
pistoale şi arme automate. Apoi, i-am adus Regelui o 
carabină americană de mică distanţă, din care mi se 
trimiseseră câteva bucăţi. Era o armă foarte bună. 

In acea vreme, Regele schimbase practica din 
primele două luni de după venirea mea în funcţie, de a 
mă primi în audienţă oficială săptămânal, la ora cinci. 
Acum aranjase să iau prânzul cu el în fiecare marţi. 
Aceasta era desigur o metodă foarte plăcută de a rezolva 
probleme de stat, iar uneori era prezentă şi Regina. În 
mai multe ocazii, a trebuit să ne luăm farfuria şi paharul 
în mână şi să coborâm în adăpostul care progresa, ca să 
ne terminăm masa. Prânzul săptămânal devenise o 
chestiune regulată. După primele câteva luni, Majestatea 
Să a decis ca toţi servitorii să fie excluşi şi că va trebui să 
ne servim singuri şi unul pe celălalt. În cursul celor patru 
ani şi jumătate cât a durat asta, mi-am dat seama cu cât 
sârg citea Regele toate telegramele şi documentele 
publice care i se prezentau, în cadrul sistemului 
constituţional britanic, Suveranul are dreptul să cunoască 
toate problemele de care sunt responsabili miniştri săi şi 
are drept nelimitat să dea sfaturi guvernului său. Eu eram 
foarte atent ca totul să fie prezentat Regelui, iar la 

întâlnirile noastre săptămânale, acesta dovedea că 
stăpânea documente de care eu nu mă ocupasem încă. A 
fost un mare ajutor pentru Britania că a avut un Rege şi o 
Regină atât de buni în acei ani de restrişte şi, ca un 
susţinător convins al monarhiei constituţionale, am 
apreciat ca o mare onoare plăcuta intimitate cu care 
eram tratat eu, primul-ministru, lucru care nu a avut 
precedent de pe timpul când Regina Anne colabora cu 
Marlborough, în anii când el a fost la putere. 


x k x 


Cu aceasta, ajungem la sfârşitul anului şi, de dragul 
continuității, eu am luat-o înaintea războiului general. 
Cititorul îşi va da seama că tot acest zgomot şi această 
furtună a fost doar un acompaniament la procesele 
desfăşurate la rece prin care era menţinut efortul nostru 
de război şi era condusă politica şi diplomaţia noastră. 
Trebuie să notez că, la vârf, aceste răni, care nu erau 
mortale, constituiau un stimulent pentru claritatea 
punctului de vedere, pentru o camaraderie credincioasă 
şi o acţiune judicioasă. Ar fi totuşi neînţelept să se 
presupună că, dacă atacul ar fi fost de zece sau de 
douăzeci de ori mai sever, sau măcar de două trei ori mai 
sever, reacţia pe care am descris-o ar fi fost aceeaşi. 

Capitolul XIV 
IMPRUMUT ŞI 
INCHIRIERE 


Peste vuietul şi ciocnirea armelor, se profila acum 
deasupra noastră un eveniment de un alt ordin, de care 
depindea soarta omenirii. Alegerile prezidenţiale din S.U.A 
au avut loc la 5 noiembrie. In ciuda tenacităţii şi vigorii cu 
care se desfăşurau aceste alegeri la fiecare patru ani şi a 
divergenţelor în probleme interne care, în acel moment, 
divizau principalele două partide, cauza supremă era 
respectată deopotrivă atât de către conducătorii 
democrați aflaţi la putere cât şi de către republicani. La 
Cleveland, la 2 noiembrie, domnul Roosevelt a spus: 

„Politica noastră este de a da tot ajutorul material posibil 
naţiunilor care mai rezistă încă agresiunii peste oceanele 
Pacific şi Atlantic.” Oponentul lui, domnul Wendell Wilkie, 
a declarat în aceeaşi zi la Madison Square Garden: „Noi 
toţi - republicani, democrați şi independenţi - credem că 
trebuie să dăm ajutor eroicului popor britanic. Trebuie să-i 
punem la dispoziţie produsele industriei noastre”. 

Acest patriotism larg a apărat atât siguranţa 
Americii cât şi viaţa noastră. Totuşi, eu am aşteptat 
rezultatele cu mare îngrijorare. Niciun nou venit la putere 
nu putea avea sau căpăta curând cunoştinţele şi 
experienţa lui Franklin Roosevelt. Nimeni nu putea egala 
însuşirile lui de conducător. Relaţiile mele cu el au fost 
cultivate cu grijă şi păreau să fi ajuns la un grad de 
încredere şi prietenie care constituiau un element vital în 
toate gândurile mele. Sfârşitul camaraderiei care se 
formase, ruperea continuității tuturor discuţiilor noastre, 
a o lua de la început, cu o nouă personalitate, cu o altă 
concepţie, mi se părea o perspectivă neplăcută. De la 
Dunkerque încoace, nu mai fusesem conştient de un 
asemenea sentiment de apăsare. Cu o uşurare de 
nedescris am primit vestea că preşedintele Roosevelt a 
fost reales. 

Până în acest moment armata, marina şi aviația îşi 
făceau separat comenzile de armament în Statele Unite, 
dar consultându-se între ele. Volumul tot mai mare al 
nevoilor noastre a dus la suprapunerea acestor comenzi 
în numeroase puncte, cu posibilităţi de fricţiuni la nivel 
inferior, în ciuda bunăvoinţei generale. „Doar o singură 
politică unificată, guvernamentală, de aprovizionare 

pentru toate scopurile apărării, scria domnul Stettinius*?, 
putea face treaba enormă care ne stătea acum în faţă”. 
Aceasta însemna că numai guvernul Statelor Unite 
trebuia să facă toate comenzile de arme în America. Trei 
zile după realegere, preşedintele a anunţat public o 
„metodă empirică” pentru împărțirea producției 
americane de arme. Când armele ieşeau de pe banda de 
produce, trebuiau să fie împărţite, în mare, jumătate 
pentru forţele Statelor Unite şi jumătate pentru forţele 
britanice şi canadiene. În aceeaşi zi, Consiliul Priorităţilor 
a aprobat o cerere britanică de a comanda încă 
douăsprezece mii de avioane în Statele Unite, în plus faţă 
de cele unsprezece mii pe care le comandasem deja. Dar 
cum se puteau plăti toate astea? 

La mijlocul lui noiembrie, lordul Lothian, care venise 
recent acasă de la Washington, a petrecut două zile cu 
mine la Ditchley. Fusesem sfătuit să stau la Chequers la 
sfârşit de săptămână, mai ales când era lună plină, în 
eventualitatea că duşmanul îmi acordă o atenţie specială. 
Domnul Ronald Tree şi soţia lui mi-au făcut, mie şi 
oamenilor mei, o primire foarte bună în casa lor mare şi 
fermecătoare de lângă Oxford. Ditchley e doar la şase, 
şapte kilometri de Blenheim. În aceste împrejurimi 
frumoase l-am primit pe ambasador. El cunoştea toate 
aspectele şi detaliile atitudinii americane. La Washington 
era înconjurat de bunăvoință şi încredere. Avusese 
legături apropiate cu preşedintele, cu care stabilise o 
prietenie caldă. Gândul lui se îndrepta acum spre 
problema dolarului; asta era într-adevăr îngrozitoare. 

Britania intrase în război cu circa 4500 milioane în 

dolari, sau în aur şi în investiţii în Statele Unite, care 
puteau fi transformate în dolari. Singurul mod în care 
puteau spori aceste resurse era producţia de aur din 
imperiul britanic, în principal bineînţeles din Africa de 
Sud, şi depunerea unor eforturi viguroase de a exporta în 
Statele Unite bunuri, în special mărfuri de lux ca whisky, 
lâneturi fine şi ceramică. Prin aceste mijloace, au mai fost 
procurate încă 2000 milioane dolari în primele 
şaisprezece luni ale războiului. In perioada „Războiului 
ciudat” eram sfâşiaţi între o dorinţă vehementă de a 
comanda muniții în America şi teama crescândă faţă de 
scăderea resurselor noastre în dolari. Tot mereu, pe 
timpul domnului Chamberlain, ministrul de Finanţe, Sir 
John Simon ne vorbea despre lamentabila situaţie a 
resurselor noastre în dolari şi sublinia nevoia de a le 
apăra. Era mai mult sau mai puţin acceptat că va trebui 
să ne mulţumim cu mai puţine achiziţii din Statele Unite. 
Am acţionat aşa cum domnul Purvis, şeful Comisiei 
noastre de achiziţii, un om de o capacitate deosebită, i-a 
spus odată lui Stettinius: „De parcă am fi pe o insulă 
pustie, cu puţine alimente, pe care trebuie să le întindem 
cât putem mai mult.”55 

Aceasta a însemnat aranjamente complicate pentru 
a lungi rezervele noastre băneşti. In timp de pace, 
importam liber şi plăteam cum voiam. Când a început 
războiul, a trebuit să creăm un mecanism care să 
imobilizeze aurul, dolarii şi alte bunuri particulare şi care 
să-i împiedice pe rău-voitori să-şi transfere fondurile în 
ţări în care simțeau că lucrurile erau mai sigure, reducând 
importurile inutile şi alte cheltuieli. Nu numai că trebuia 

să ne asigurăm că nu ne risipim banii, dar trebuia să 
evităm ca alţii să ni-i ia. Ţările din aria lirei erau cu noi; 
acestea au adoptat aceeaşi politică de control al 
schimbului ca şi noi şi erau primitoare şi deţinătoare 
binevoitoare de lire sterline. Cu alte ţări am făcut 
aranjamente speciale, prin care plăteam în lire, care 
puteau fi folosite oriunde în zona lirei, iar aceste ţări s-au 
angajat să păstreze lirele de care nu aveau nevoie 
imediat şi să le negocieze la cursul oficial de schimb. 
Asemenea aranjamente au fost făcute iniţial cu Argentina 
şi Suedia, dar s-au extins şi la alte ţări de pe continent şi 
din America de Sud. Aceste aranjamente au fost încheiate 
în primăvara lui 1940 şi era o chestiune de satisfacţie - şi 
de tribut adus lirei sterline - că eram capabili să o 
menţinem în condiţii atât de dificile. In felul acesta, 
puteam face tranzacţii cu cea mai mare parte a lumii în 
lire sterline şi să ne păstrăm cea mai mare parte a 
preţiosului nostru aur şi dolarii pentru achiziţiile noastre 
vitale din Statele Unite. 

În mai 1940, când războiul a izbucnit în hidoasa lui 
realitate, eram conştienţi că o nouă eră a răsărit în 
relaţiile anglo-americane. Din momentul când am format 
noul guvern şi Sir Kingsley Wood a devenit ministru de 
Finanţe, am urmat un plan mai simplu şi anume, să 
comandăm tot ce puteam comanda şi să lăsăm 
problemele financiare ale viitorului în braţele Zeilor 
eterni. Luptând pentru viaţă şi fiind singuri acum, sub 
bombardamente necontenite şi cu teama unei invazii, ar 
fi fost o falsă economie şi o prudenţă greşită să ne 
îngrijorăm prea mult de ce se va întâmpla când ni se vor 
termina dolarii. Eram conştienţi de schimbările uriaşe 
care aveau loc în opinia publică americană şi credinţa 

crescândă, nu doar la Washington ci în toată Uniunea, că 
soarta lor era legată de a noastră. În plus, în acea vreme, 
un val de simpatie şi admiraţie faţă de Britania cuprindea 
națiunea americană. Semnale foarte prieteneşti ne 
veneau direct de la Washington, precum şi prin Canada, 
încurajându-ne îndrăzneala şi arătându-ne că, într-un fel 
sau altul, se va găsi o cale. Cauza Aliaților avea un sprijin 
neobosit în domnul Morgenthau, secretar al Trezoreriei. 
Preluarea contractelor franceze, în iunie, aproape că ne 
dublase cheltuielile. În afară de acestea, mai dădusem 
comenzi pentru noi avioane, tancuri şi vase comerciale în 
toate direcţiile şi am susţinut construirea de noi mari 
fabrici, atât în Statele Unite cât şi în Canada. 

Până în noiembrie, am plătit pentru tot ce am 
primit. Vândusem deja acțiuni americane în valoare de 
335 milioane dolari, rechiziţionate pe lire de la deținători 
particulari din Britania. Am plătit peste 4500 milioane 
dolari în bani peşin. Mai aveam doar 2000 de milioane, 
cea mai mare parte în investiţii, multe nefiind încă gata 
de a fi puse în vânzare. Era clar că nu mai puteam 
continua mult în felul acesta. Chiar dacă ne-am fi lipsit de 
tot aurul nostru şi de toate bunurile din străinătate, nu 
puteam plăti nici jumătate din ce comandasem, iar 
extinderea războiului făcea necesar să avem de zece ori 
mai mult. Trebuia să ne continuăm treburile zilnice. 

Lothian era încrezător că preşedintele şi consilierii 
săi căutau sincer cea mai bună cale de a ne ajuta. Acum, 
când trecuseră alegerile, venise momentul acţiunii. 
Nenumărate discuții cu Trezoreria aveau loc la 

Washington între reprezentantul acesteia, Sir Frederick 
Phillips, şi domnul Morgenthau. Ambasadorul m-a 
îndemnat să-i scriu preşedintelui o relatare completă 
despre situaţia noastră. In consecinţă, în acea duminică, 
la Ditchley, am elaborat, consultându-mă cu el, o 
scrisoare personală. Cum documentul trebuia verificat de 
şefii de Stat Major şi reverificat la Trezorerie iar apoi 
aprobat de Cabinetul de Război, acesta nu a fost gata 
până la data când Lothian trebuia să se întoarcă la 
Washington. In forma ei finală, scrisoarea a fost datată 8 
decembrie şi a fost trimisă imediat preşedintelui 
Roosevelt. Scrisoarea, care era cea mai importantă pe 
care o scrisesem vreodată, a ajuns la marele nostru 
prieten în timp ce călătorea la bordul unui vas de război 
american Tuscaloasa, pe însorita Mare a Caraibelor. li 
avea în jurul lui doar pe cei intimi. Harry Hopkins, pe care 
atunci nu-l cunoşteam, mi-a spus mai târziu că domnul 
Roosevelt a citit şi a recitit scrisoarea, stând singur pe 
scaunul lui de pe punte şi, timp de patru zile, părea că nu 
ajunsese la nicio concluzie clară. Era adânc cufundat în 
gânduri şi era tăcut. 

Din toate astea a reieşit o decizie minunată. Nu se 
întâmpla niciodată ca preşedintele să nu ştie ce voia să 
facă. Problema lui era cum să atragă ţara alături de el şi 
să convingă Congresul să urmeze îndrumările lui. După 
Stettinius, încă de la sfârşitul verii, preşedintele sugerase, 
la o şedinţă a Comitetului Consultativ al Apărării în 
legătură cu resursele navale, că „N-ar trebui să fie 
necesar ca britanicii să-şi folosească fondurile proprii ca 
să li se construiască vase în Statele Unite, sau ca noi să le 
împrumutăm bani în acest scop. Nu exista niciun motiv ca 
să nu putem lua un vas terminat şi să li-l închiriem pe 

durata stării de urgenţă.” Se părea că prin Statutul din 
1802, ministrul de Război, „dacă, după părerea lui, aşa 
ceva ar fi în beneficiu public”, poate închiria proprietăţi 
ale armatei pentru uz public, pe o perioadă nu mai mare 
de cinci ani. Erau înregistrate precedente de folosire a 
Statutului, prin închirierea unor obiecte ale armatei, din 
timp în timp. 

Astfel, cuvântul „închiriere” şi ideea de a aplica 
principiul închirierii pentru a face faţă nevoilor britanice s- 
a ivit în mintea preşedintelui cu câtva timp înainte, 
constituind o alternativă la politica împrumuturilor 
nedefinite care, în curând, aveau să depăşească orice 
posibilităţi de achitare. Brusc, toate acestea s-au 
transformat în acţiune decisivă şi a fost proclamată 
glorioasa concepţie despre „împrumut-închiriere”. 

Preşedintele s-a întors din Caraibe în 16 decembrie 
şi a vorbit despre planul lui la conferinţa de presă de a 
doua zi. El a folosit o ilustrare simplă. „Să presupunem că 
ia foc casa vecinului şi eu am un furtun de grădină de o 
sută, o sută cincizeci de metri lungime. Dacă el poate lua 
furtunul meu şi să-l ataşeze la hidrantul lui, pot să-l ajut 
să stingă focul. Ce fac atunci? Îi spune oare înaintea 
acestei operații:  „Vecine,  furtunul m-a costat 
cincisprezece dolari; trebuie să-mi plăteşti cincisprezece 
dolari pe el? Nu! Ce tranzacţie are loc? Nu vreau 
cincisprezece dolari - vreau înapoi furtunul meu de 
grădină, după ce stingi focul.” Şi apoi „In mintea unui 
copleşitor de mare număr de americani, nu mai încape 
nicio îndoială că cea mai bună apărare imediată a 
Statelor Unite este succesul Marii Britanii în a se apăra; şi 
că, în afara interesului nostru istoric şi actual în 
supraviețuirea democraţiei în lume ca un tot, este la fel 


639 


de important, dintr-un punct de vedere egoist, şi pentru 
apărarea Americii să facem tot ce este posibil ca să 
ajutăm Imperiul Britanie să se apere.” Şi în final: 

„Încerc să elimin semnul dolar”. 

Pe această bază, în veci faimoasa lege a 
împrumutului şi închirierii a fost pregătită imediat pentru 
a fi supusă Congresului. Mai târziu, am descris aceasta 
Parlamentului ca „cea mai altruistă lege din istoria 
oricărei naţiuni”. De îndată ce a fost acceptată de 
Congres, ea a transformat imediat toată situaţia. A făcut 
posibil să formulăm prin înţelegere planuri pe termen 
lung, de vastă extindere, pentru toate nevoile noastre. Nu 
se prevedea plata. Nu urma să se ţină nicio contabilitate 
în dolari sau lire. Tot ce aveam ne era împrumutat sau 
închiriat, deoarece continua noastră rezistenţă în faţa 
tiraniei lui Hitler era considerată a fi de un interes vital 
pentru marea republică. După preşedintele Roosevelt, 
apărarea Statelor Unite şi nu dolarii va determina de- 
acum înainte unde vor merge armele americane. 

Tocmai în acest moment, cel mai important din 
cariera lui publică, Philip Lothian a fost luat dintre noi. La 
scurt timp după întoarcerea lui la Washington, el s-a 
îmbolnăvit brusc şi grav. A muncit neobosit până la 
sfârşit. La 12 decembrie, în plin succes, a murit. A fost o 
pierdere pentru naţiune şi pentru cauză. A fost jelit de un 
vast cerc de prieteni, de pe ambele părţi ale oceanului. 
Pentru mine, care am avut o legătură atât de strânsă cu 
el, a fost un şoc personal. Am ţinut în memoria lui o 
şedinţă a Camerei Comunelor unită, ca semn de adânc 

respect pentru munca lui. A trebuit să mă gândesc 
imediat la un succesor al lui. Se părea că relaţiile noastre 
cu Statele Unite în acel moment aveau nevoie ca 
ambasador de o figură naţională marcantă şi un om de 
stat versat în toate aspectele politice internaţionale. 
Asigurându-mă din partea preşedintelui că sugestia mea 
va fi acceptabilă, l-am invitat pe domnul Lloyd Georges să 
preia postul. El nu se simţise capabil să se alăture 
Cabinetului de Război în iulie şi nu era prea bine plasat în 
politica britanică. Punctul lui de vedere asupra războiului 
şi asupra evenimentelor care au dus la el, era altul decât 
al meu. Totuşi, nu încăpea îndoială că era un cetăţean de 
frunte, înzestrat cu însuşiri incomparabile, iar experienţa 
lui avea să fie consacrată succesului misiunii sale. Am 
avut o lungă discuţie cu el în Camera Cabinetului şi la un 
prânz, a doua zi. Arăta mare satisfacţie că fusese invitat. 
„Am să le spun prietenilor”, a zis el, „că am primit din 
partea primului-ministru o ofertă care mă onorează”. El 
era sigur că, la vârsta de şaptezeci şi şapte de ani, n-ar 
trebui să-şi asume o sarcină atât de dificilă. Ca rezultat al 
îndelungilor mele convorbiri cu el, am fost conştient că 
îmbătrânise mult în lunile de când îl chemasem să se 
alăture Cabinetului de Război şi, cu regret dar cu 
convingere, mi-am abandonat planul. 

Apoi, mi-am îndreptat atenţia spre Lordul Halifax, 
care avea un mare prestigiu în Partidul Conservator şi, 
mai mult, deținuse Ministerul de Externe. Ca un ministru 
de Externe să devină ambasador, asta marchează 
importanţa misiunii. Caracterul lui era respectat 
pretutindeni, dar, în acelaşi timp, activitatea lui în anii 
dinaintea războiului şi modul în care s-au desfăşurat 
evenimentele îl expuneau multor dezaprobări şi chiar 

ostilităţi din partea laburistă a coaliţiei noastre naţionale. 
Ştiam că şi el era conştient de lucrul ăsta. 

Când i-am făcut propunerea, care desigur nu era o 
avansare, s-a mulţumit să spună, într-o manieră simplă şi 
demnă, că va face serviciul acolo unde se consideră că e 
mai multă nevoie de el. Pentru a accentua şi mai mult 
importanţa datoriei lui, am aranjat ca să-şi reia funcţia de 
membru al Cabinetului de Război de câte ori venea acasă 
în concediu. Acest aranjament s-a făcut fără cel mai mic 
inconvenient, datorită calităţii Şi experienţei 
personalităţilor implicate şi, timp de şase ani după aceea, 
Halifax şi-a dus cu succes munca de ambasador în Statele 
Unite sub Coaliția Naţională şi sub guvernul laburist- 
socialist. Preşedintele Roosevelt, domnul Hull şi alte înalte 
personalităţi din Washington au fost foarte încântate cu 
alegerea Lordului Halifax. Într-adevăr, mi-am dat seama 
imediat că preşedintele îl prefera faţă de prima mea 
propunere. Numirea noului ambasador a fost primită cu 
aprobare atât în America cât şi în ţară şi a fost judecată 
ca fiind adecvată şi potrivită cu scara evenimentelor. 

Nu aveam îndoieli cine trebuie să ocupe postul la 
Ministerul de Externe. În toate marile probleme din ultimii 
patru ani, am avut, aşa cum au arătat aceste pagini, o 
strânsă înțelegere cu Anthony Eden. Am descris 
îngrijorarea şi emoţiile mele când el s-a despărțit de 
domnul Chamberlain în primăvara lui 1938. Amândoi ne- 
am abținut la votul pentru Munchen. Amândoi am rezistat 
presiunilor partidului în iarna acelui melancolic an. Am 
fost uniţi în gând şi în sentimente la izbucnirea războiului 

şi, în calitate de colegi, în timpul războiului. Cea mai mare 
parte a vieţii publice a lui Eden a fost devotată studierii 
problemelor externe. El a deţinut funcţia de ministru de 
Externe cu distincţie şi şi-a dat demisia, doar la vârsta de 
patruzeci şi doi de ani şi a făcut-o pentru motive ce 
trebuie respectate, şi care acum sunt privite cu aprobare 
de către toate partidele din stat. A jucat un rol frumos ca 
secretar de stat al Războiului în acest an teribil, iar faptul 
că a condus treburile armatei a făcut să fim foarte 
apropiaţi. Gândeam la fel, chiar fără să ne consultăm, 
într-un mare număr de probleme practice care apăreau zi 
de zi. Aşteptam cu nerăbdare o plăcută şi armonioasă 
camaraderie între primul-ministru şi ministrul de Externe 
şi speranţa a fost împlinită în cei patru ani şi jumătate de 
război şi politică ce se întindeau în faţa noastră. Lui Eden 
îi părea rău că pleacă de la Ministerul de Război, cu tot 
stresul şi emoţiile care îl absorbeau; dar se întorcea la 
Externe ca un om care revine acasă. 

Preşedintele S.U.A., Franklin Delano Roosevelt 

Capitolul XV 
VICTORIE IN DEŞERT 


În ciuda armistiţiului de la Oran şi a ruperii relaţiilor 
cu Vichyul, unde se mutase guvernul francez sub 
conducerea lui Pétain, eu nu am încetat niciodată să am 
sentimentul de unitate cu Franţa. Oamenii care nu au fost 
supuşi stresului personal care i-a afectat pe conducătorii 
francezi în groaznica nenorocire ce căzuse asupra ţării 
lor, trebuie să fie atenţi când judecă pe alţii. Nu este 
scopul acestei naraţiuni să analizeze încurcăturile politicii 
franceze. Dar am simţit că, fără îndoială, națiunea 
franceză va face tot ce poate pentru cauza comună, în 
funcţie de modul în care i se vor prezenta faptele. Când i 
s-a spus că singura ei salvare este să urmeze sfatul 
ilustrului mareşal, că Anglia, care le dăduse atât de puţin 
ajutor, va fi şi ea cucerită curând sau va ceda, poporul nu 
prea a avut posibilitatea unei opţiuni. Dar eram sigur că 
poporul voia ca noi să câştigăm şi că nimic nu le-ar face 
mai multă bucurie decât ca noi să continuăm lupta cu 
vigoare. Era de datoria noastră să dăm sprijin generalului 
de Gaulle în fermitatea lui curajoasă. La 7 august, am 
semnat o înţelegere militară cu el, care se ocupa de nevoi 
practice. Apelurile lui emoţionante au fost făcute 
cunoscute Franţei prin emisiuni de radio britanice. 
Sentința de condamnare la moarte pe care i-a dat-o 
guvernul Pétain i-a glorificat numele. Noi am făcut tot ce 
ne-a stat în putere să-l ajutăm şi să-i amplificăm 
mişcarea. 

În acelaşi timp, trebuia să păstrăm legătura nu doar 
cu Franţa ci şi cu Vichyul. Am fost foarte bucuros la 
sfârşitul lui 1940, când Statele Unite au trimis un 
ambasador la Vichy, un om atât de influent şi de caracter 
ca amiralul Leahy, care era atât de apropiat de 
preşedinte. În repetate rânduri, l-am încurajat pe 
premierul canadian, domnul Mackenzie King, să-şi 
menţină reprezentantul la Vichy, pe îndemânaticul şi 
cultivatul domn Dupuy. Asta era măcar o fereastră spre o 
curte spre care noi nu aveam alt acces. La 25 iulie, am 
trimis ministrului de Externe o minută în care spuneam: 
„Vreau să promovez un fel de conspirație nepermisă în 
sânul guvernului de la Vichy în care anumiţi membri ai 
acestui guvern, poate cu consimţământul celor care 
rămân, au de gând să fugă în Africa de Nord ca să obţină 
condiţii mai avantajoase pentru Franţa de pe coasta 
Africii de Nord, de pe o poziţie de independenţă. In acest 
scop, voi folosi alimente şi alte mijloace de convingere, 
precum şi argumente clare.” Scopul politicii noastre era 
să facem ca guvernul de la Vichy şi membrii acestuia să 
simtă că, în ceea ce ne priveşte, nu era prea târziu să 
îndrepte lucrurile. Orice s-a întâmplat în trecut, Franţa era 
camarada noastră în această năpastă şi nimic în afară de 
un război între noi nu ar împiedica-o să fie partenera 
noastră la victorie. 

Această stare de spirit apăsa greu asupra lui de 
Gaulle care riscase totul şi ţinuse sus steagul, dar ai cărui 
puţini adepţi nu puteau pretinde nicicum să reprezinte o 
alternativă efectivă de guvern francez. Totuşi, noi am 
făcut tot ce am putut ca să-i mărim influenţa, autoritatea 
şi puterea. El, în mod natural, era supărat pe orice fel de 
troc al nostru cu cei de la Vichy şi credea că noi trebuie 

să-i fim loiali doar lui. El simţea de asemeni că era 
esenţial pentru poziţia lui faţă de poporul francez să 
păstreze o comportare mândră şi de superioritate faţă de 
„perfidul Albion”, deşi era un exilat, dependent de 
protecţia noastră şi care trăia în mijlocul nostru. El trebuia 
să fie brutal cu britanicii, ca să se arate în ochii 
francezilor că nu era o marionetă britanică. Desigur, el a 
dus cu perseverenţă această politică. Într-o zi, mi-a 
explicat şi mie această tehnică şi eu am înţeles pe deplin 
dificultăţile extraordinare ale problemei lui. Am admirat 
totdeauna forţa lui masivă. Orice ar face Vichyul în bine 
sau în rău, noi nu-l vom abandona pe el şi nu-i vom 
descuraja accesul la domeniul lui colonial. Mai presus de 
toate, nu vom permite acelei părţi a flotei franceze 
imobilizate acum în porturile franceze coloniale, să se 
reîntoarcă în Franţa. Erau momente când Amiralitatea era 
adânc preocupată ca Franţa să nu ne declare război şi 
astfel să mai adauge ceva la numeroasele noastre griji. 
Intotdeauna am crezut că, odată ce ne-am dovedit 
hotărârea şi capacitatea de a continua lupta până la 
capăt, spiritul poporului francez nu va permite guvernului 
de la Vichy să facă un asemenea pas nenatural, într- 
adevăr, se manifesta deja un puternic entuziasm şi 
camaraderie pentru Britania, iar speranţele francezilor au 
crescut pe măsură ce treceau lunile. Acest lucru a fost 
recunoscut şi de domnul Laval când a devenit ministrul 
de Externe al lui Pétain. 

Cu Italia era altceva. Dată fiind dispariţia Franţei şi 
având în vedere că Britania lupta pentru viaţă la ea 

acasă, Mussolini putea simţi foarte bine că visul lui de a 
domina Mediterana şi de a reconstrui fostul Imperiu 
roman s-ar putea realiza. Uşurat de nevoia de a se păzi 
de francezi în Tunis, el îşi putea întări şi mai mult armata 
pe care şi-o adunase pentru invadarea Egiptului. Cu toate 
acestea, Cabinetul de Război era hotărât să apere Egiptul 
împotriva oricăror încălcări, cu acele resurse pe care le 
putea economisi din lupta decisivă de acasă. Acest lucru 
era cu atât mai dificil cu cât Amiralitatea a declarat că nu 
e capabilă nici măcar să treacă convoaie militare prin 
Mediterana, din cauza pericolelor aeriene. Totul trebuia 
să meargă înconjurând Capul. Prin aceasta, am fi putut cu 
uşurinţă să irosim unele resurse ale bătăliei pentru 
Britania, fără să ajutăm efectiv bătălia pentru Egipt. Este 
curios că, în timp ce toţi cei preocupaţi erau atunci calmi 
şi bine dispuşi, acum, când relatez despre asta, mă face 
să mă cutremur. 

La 10 iunie 1940, când ltalia a declarat război, 
contrainformaţiile britanice au estimat - iar acum ştim că 
era cert că, în afara garnizoanelor din Abisinia, Eritrea şi 
Somalia, mai erau circa 215 000 soldaţi italieni în 
provinciile de coastă ale Africii de Nord. Forţele britanice 
în Egipt se ridicau eventual la cincizeci de mii de oameni. 
Cu aceştia trebuiau apărate frontierele de vest cât şi să 
se asigure securitatea internă a Egiptului. Sorţii erau deci 
împotriva noastră pe teren, iar în plus, italienii aveau şi 
mai multe avioane. 

În iulie şi august, italienii au devenit foarte activi în 
multe puncte. Exista o ameninţare din Kassala, la vest, 
spre Khartoom. Alarma s-a răspândit în Kenya, de teama 
unei expediţii italiene care să vină de la şase sute de 
kilometri, din Abisinia, spre râul Tana şi Nairobi. 


648 


Considerabile forţe italiene înaintau în Somalia engleză. 
Dar toate aceste îngrijorări erau mărunte în comparaţie 
cu invazia italiană în Egipt, care era clar pregătită pe 
scară mai mare. Chiar înainte de război, fusese construită 
o şosea minunată de-a lungul coastei, de la principala 
bază Tripoli, prin Tripolitania şi Cyrenaica spre frontiera 
egipteană. Pe această şosea se scurgea de multe luni un 
şuvoi militar. Mari magazii erau create cu timpul şi 
umplute, la Benghazi, Derna, Tobruk, Bardia şi Sollum. 
Lungimea acestei şosele era de peste o mie cinci sute de 
kilometri şi toate aceste garnizoane italiene şi depozitele 
de provizii erau întinse de-a lungul ei ca mărgelele pe o 
aţă. 

La capătul şoselei, aproape de frontiera egipteană, 
fusese adunată şi organizată o armată de şaptezeci- 
optzeci de mii de oameni, cu destul de mult echipament 
modern. In fata acestei armate strălucea prada, Egiptul, 
în spate, se întindea lunga şosea înapoi spre Tripoli, iar 
după aceea, marea! Dacă această forţă edificată puţin 
câte puţin, săptămână de săptămână, ani în şir, ar putea 
înainta fără oprire spre est, cucerind tot ce îi stătea în 
cale, norocul i-ar fi surâs. Dacă putea ajunge în regiunea 
fertilă a Deltei, toată îngrijorarea legată de lungul drum 
înapoi ar dispare. Pe de altă parte, dacă îi paşte 
nenorocul, doar puţini s-ar întoarce acasă. În armata de 
uscat şi în seriile de mari depozite aşezate de-a lungul 
coastei erau, în toamnă, cel puţin trei sute de mii de 
italieni care, chiar dacă nu erau atacați, nu puteau să se 
retragă spre vest pe şosea, decât treptat, unitate cu 
unitate. Pentru asta, aveau nevoi de multe luni. lar dacă 
bătălia era pierdută la graniţa egipteană, dacă frontul 
armatei era străpuns şi dacă nu dispunea de timp, toţi 

soldaţii ar fi fost capturați sau morţi. Totuşi, în iulie 1940, 
nu se ştia cine avea să câştige lupta. 

Cea mai înaintată poziţie apărată a noastră era la 
Mersa Matruh. Exista o şosea bună spre vest, spre Sidi 
Barrani, dar de acolo la Sollum nu era o şosea capabilă să 
retină o forţă considerabilă timp îndelungat lângă 
frontieră. Fusese formată o mică forţă mecanizată 
alcătuită din cele mai bune trupe regulate şi s-a dat ordin 
să fie atacate posturile italiene de la frontieră, imediat 
după izbucnirea războiului. Conform ordinului, după 
douăzeci şi patru de ore, oamenii au trecut frontiera, i-au 
luat prin surprindere pe italieni, care nu auziseră că s-a 
declarat războiul, şi au luat prizonieri. În a doua noapte, la 
12 iunie, au avut un succes similar, iar la 14 iunie, au 
capturat  forturile de frontieră de la Capuzzo şi 
Maddalena, luând 220 de prizonieri. În 16, au făcut un 
raid mai profund, au distrus douăsprezece tancuri, au 
interceptat un convoi pe drumul Tobruk-Bardia şi au 
capturat un general. 

În acest mic dar energic război, trupele noastre au 
simţit că sunt în avantaj şi curând şi-au închipuit că sunt 
stăpânii deşertului. Până să întâlnească organisme mari, 
bine constituite sau posturi fortificate, puteau merge 
oriunde, adunând trofee în ciocniri tăioase. Când 
armatele se apropie unele de altele, e foarte important al 
cui e pământul pe care stă sau doarme şi al cui este 
restul. Am văzut asta în războiul contra burilor, unde nu 
deţineam decât focurile taberelor şi bivuacurilor noastre, 
în timp ce burii călăreau pe unde voiau, în toată ţara. 
Pierderile italienilor date publicităţii privind primele trei 
luni, au fost de aproape trei mii cinci sute de oameni, 
dintre care şapte sute erau prizonieri. Pierderile noastre 

abia dacă depăşeau o sută cincizeci. Astfel, prima fază a 
războiului pe care Italia l-a declarat Imperiului Britanie ne- 
a fost favorabilă nouă. 


x k x 


Am simțit o nevoie acută să discut cu generalul 
Wavell însuşi asupra evenimentelor serioase din deşertul 
Libian. Nu-l cunoşteam pe acest distins ofiţer pe care se 
conta atât de mult, şi i-am cerut secretarului de stat al 
Războiului să-l invite pentru o săptămână, când va avea 
ocazia, în scopul unor consultări. A sosit la 8 august. A 
discutat cu Statele Majore şi a avut mai multe convorbiri 
lungi cu mine şi cu domnul Eden. Comandamentul din 
Orientul Mijlociu cuprindea atunci un extraordinar 
amalgam de probleme militare, politice, diplomatice şi 
administrative, extrem de complexe. Eu şi colegii mei am 
avut nevoie de un an să ne însuşim necesitatea divizării 
răspunderilor în Orientul Mijlociu între un comandant şef, 
un ministru de stat şi un intendent-general care să se 
ocupe de problema aprovizionării. Deşi nu eram de acord 
cu generalul Wavell în privinţa modului de folosire a 
resurselor aflate la dispoziţia lui, am considerat că era 
mai bine să-l las la comandă. Îi admiram calităţile 
deosebite şi eram impresionat de încrederea pe care atât 
de mulţi oameni o aveau în el. 

Ca rezultat al discuţiilor de la Statul Major, Dill, cu 
aprobarea călduroasă a lui Eden, mi-a scris că Ministerul 
de Război intenţiona să trimită imediat în Egipt o sută 
cincizeci de tancuri şi multe puşti. Singura chestiune 
deschisă era dacă acestea să ajungă acolo ocolind Capul 
sau să se încerce şansa prin Mediterana. Am făcut 

presiuni asupra Amiralității să se meargă prin Mediterana. 
Au urmat multe discuţii în această privinţă. Între timp, 
Cabinetul a aprobat îmbarcarea şi expedierea forţei 
blindate? 

Lăsând ca decizia finală privind locul pe unde avea 
să treacă acest convoi să fie luată când convoiul se va 
apropia de Gibraltar. Opţiunea a rămas deschisă până la 
26 august, interval în care trebuia să aflăm mai multe 
despre iminenţa vreunui atac italian. Nu s-a pierdut 
timpul. Decizia de a da această transfuzie de sânge într- 
un moment când şi noi ne pregăteam să întâmpinăm un 
pericol mortal, era în acelaşi timp groaznic şi drept. Dar 
nimeni nu a ezitat. 

Până la prăbuşirea Franţei, Mediterana fusese 
împărţită între flota britanică şi cea franceză. Acum, 
Franţa ieşise şi intrase ltalia. Flota italiană, numeric 
puternică, şi Forţa aeriană italiană erau împotriva 
noastră. Situația părea atât de formidabilă încât 
Amiralitatea s-a gândit la abandonarea Mediteranei 
răsăritene şi concentrarea la Gibraltar. Am rezistat 
împotriva acestei politici care, deşi justificată pe hârtie de 
forţa flotei italiene, nu corespundea cu impresiile mele 
asupra valurilor de luptă şi părea de asemeni că asta 
însemna pierderea haltei. S-a hotărât să luptăm. Poverile 
pe care le avea de susţinut Amiralitatea erau totuşi 
extrem de grele. Pericolele invaziei cereau o concentrare 
de flotile şi vase mici în Canal şi în Marea Nordului. 
Submarinele de buzunar-U, care din august începuseră să 
acţioneze din porturile din Biscaia, atacau sever 

convoaiele noastre din Atlantic, fără ca ele însele să aibă 
pierderi importante. Până atunci flota italiană nu fusese 
testată niciodată. Posibilitatea unei declaraţii de război a 
Japoniei, cu tot ce ar fi însemnat asta pentru imperiul 
nostru oriental, nu putea fi exclusă din gândurile noastre. 
De aceea nu este straniu că Amiralitatea privea cu cea 
mai adâncă îngrijorare riscarea în Mediterana a vaselor 
de război şi era dureros tentată să adopte o strictă 
defensivă în Gibraltar şi Alexandria. Eu, pe de altă parte, 
nu vedeam de ce numărul mare de vase trimise în 
Mediterana nu puteau juca de la început un rol activ. 
Malta trebuia întărită, atât cu escadrile de aviaţie cât şi 
cu trupe. Deşi orice trafic comercial era, pe bună 
dreptate, suspendat şi toate convoaiele cu trupe cu 
destinaţia Egipt trebuiau să treacă prin jurul Capului, eu 
nu mă puteam convinge să accept închiderea absolută a 
mării interioare. Ba chiar speram că, trecând câteva 
convoaie speciale, am putea aranja şi provoca o încercare 
a puterilor cu flota italiană. Speram că acest lucru să se 
poată întâmpla, iar Malta să capete o garnizoană cum se 
cuvine şi să fie echipată cu aviaţie şi tunuri antiaeriene, 
înainte de apariţia, de care mă temeam deja, a 
germanilor în acest teatru. În toate lunile de vară şi 
toamnă, am angajat discuţii prieteneşti, deşi încordate, 
cu Amiralitatea în legătură cu acest aspect al efortului 
nostru de război. 

Totuşi, n-am fost capabil să conving Amiralitatea să 
trimită prin Mediterana forţele blindate sau măcar 
vehicolele lor, aşa că tot convoiul şi-a continuat drumul în 
jurul Capului. Am fost îndurerat şi vexat din cauza asta. 
De fapt, în Egipt nu s-a întâmplat niciun dezastru major. 
Peste tot, în ciuda puterii aeriene italiene, noi am avut 

iniţiativa, iar Malta a rămas în fruntea evenimentelor, ca o 
bază avansată împotriva comunicaţiilor italiene cu forţele 
din Africa. 

Îngrijorările noastre față de invazia italiană în Egipt 
erau, se pare, mult depăşite acum de cele ale mareşalului 
Graziani care o comanda. Cu câteva zile înainte de a 
trebui să înceapă, el a cerut o amânare de o lună. 
Mussolini a răspuns că, dacă nu atacă luni, va fi înlocuit. 
Mareşalul a răspuns că se va supune. „Niciodată, afirmă 
Ciano, o operaţiune militară nu a fost începută în ciuda 
împotrivirii categorice a comandanților ei.” 

La 13 septembrie, principala armată italiană a 
început mult aşteptata înaintare peste frontiera 
egipteană. Forţele lor se ridicau la şase divizii de 
infanterie şi opt batalioane de tancuri. Trupele noastre de 
acoperire erau formate din trei batalioane de infanterie şi 
un batalion de tancuri, trei baterii şi două escadroane de 
maşini blindate. Li se ordonase să se retragă luptând, 
operaţie potrivită calităţii lor şi obişnuinţei lor cu deşertul. 
Atacul italian a început cu un baraj greu asupra poziţiilor 
noastre de lângă oraşul de frontieră Sollum. Când fumul 
şi praful s-au risipit, forţele italiene au fost văzute 
aranjate într-o ordine remarcabilă. In faţă erau 
motociclete, în formaţii perfecte de la un flanc la altul şi 
din faţă până în spate; în urma lor erau tancuri uşoare şi 
multe şiruri de vehicole mecanizate. După spusele unui 
colonel britanic, spectacolul semăna cu „o petrecere de 
aniversare în Valea Lungă din Aldershot” 

Gărzile  Goldstream, care înfruntau impunătorul 

aranjament, s-au retras încet iar artileria noastră şi-a luat 
tainul din generoasa ţintă car i se prezenta. 

Mai departe spre sud, două largi coloane ale 
duşmanului se mişcau prin deşertul deschis la sud de 
lungul şir de munţi paraleli cu marea şi care pot fi trecuţi 
doar pe la Halfaya - „Pasul Focul iadului” care a jucat un 
rol de seamă în toate luptele noastre ulterioare. Fiecare 
coloană italiană era formată din numeroase vehicole, cu 
tancuri, tunuri antitanc şi artilerie în faţă, şi cu infanterie 
în centru, în camioane. Această formaţie, pe care au 
adoptat-o de mai multe ori, era numită de noi „ariciul”. 
Forţele noastre s-au retras în faţa acestei mari mulţimi, 
folosindu-se de orice ocazie pentru a sâcâi duşmanul, ale 
cărui mişcări păreau dezordonate şi nehotărâte. Graziani 
a explicat ulterior că, în ultimul moment, se hotărâse să-şi 
schimbe planurile de mişcare de învăluire a deşertului şi 
„să-şi concentreze toate forţele spre stânga, ca să facă o 
mişcare fulgerătoare de-a lungul coastei, spre Sidi 
Barrani.” în consecinţa, marea masă italiană s-a mişcat 
încet înainte de-a lungul şoselei de coastă, pe două şiruri 
paralele. Atacau în valuri cu infanterie transportată în 
camioane, trimițând înainte câte cincizeci. Gărzile 
Goldstream s-au retras cu îndemânare de la Sollum, după 
cum le convenea, spre poziţii succesive, timp de patru 
zile, dând lovituri severe în timp ce mergeau. 

Pe data de 17, armata italiană a ajuns la Sidi 
Barrani. Pierderile noastre au fost de patruzeci de 
oameni, morţi şi răniţi, iar ale duşmanului de zece ori mai 
mari, inclusiv o sută cincizeci de vehicole distruse. Aici, cu 
comunicațiile lungite cu nouăzeci de kilometri, italienii s- 
au instalat să petreacă următoarele trei luni. Erau mereu 
atacați de micile noastre coloane mobile şi au suferit 

serioase dificultăţi de întreţinere. La început, Mussolini 
„radia de bucurie”. Dar cum săptămânile se transformau 
în luni, satisfacția lui scădea. Nouă, la Londra, ni se părea 
însă sigur că, în două sau trei luni, o armată mai mare 
decât orice am putea noi aduna va relua înaintarea 
pentru a captura Delta. Şi apoi mai erau şi germanii care 
puteau apare! Noi nu ne-am aşteptat, desigur, la 
îndelungata oprire ce a urmat înaintării lui Graziani. Era 
normal să presupunem că o luptă majoră se va da la 
Mersa  Matruh.  Săptămânile care trecuseră deja 
permiseseră ca preţioasele noastre blindate să treacă 
prin jurul Capului fără ca timpul necesar pentru asta să ne 
producă dezavantaje. 

Când privesc înapoi la toate aceste îngrijorări, îmi 
amintesc povestea cu bătrânul care, pe patul de moarte, 
a spus că a suferit o mulţime de necazuri în viaţă, care în 
majoritatea lor, nici nu s-au întâmplat de fapt. Desigur, 
acest lucru e adevărat şi în privinţa vieţii mele din 
septembrie 1940. Germanii fuseseră înfrânți în bătălia 
aeriană deasupra Britanici. Invazia Britaniei peste mare 
nu a fost încercată. La acea dată, Hitler îşi îndreptase 
deja privirile spre est. Italienii nu şi-au continuat atacul 
asupra Egiptului. Brigada de tancuri, trimisă prin jurul 
Capului, a ajuns la timp, nu pentru o luptă defensivă în 
septembrie la Mersa Matruh, ci pentru o operaţiune 
ulterioară, mult mai avantajoasă. Am găsit mijloace să 
întărim Malta, înaintea vreunui atac serios din aer 
împotriva ei şi nimeni nu a încercat niciodată să debarce 
pe Insula fortăreață. Astfel a trecut septembrie. 

Un ultragiu nou, deşi deloc neaşteptat, al lui 
Mussolini, care ridica probleme uluitoare, cu consecinţe 
cu bătaie lungă pentru toate problemele noastre 
frământate, a izbucnit acum în Mediterana. 

Ducele a luat decizia să atace Grecia la 15 
octombrie 1940 şi, înainte de zorii zilei de 28, ministrul 
italian la Atena a prezentat un ultimatum generalului 
Metaxas, premierul Greciei. Mussolini cerea ca toată 
Grecia să fie deschisă trupelor italiene. În acelaşi timp, 
armata italiană din Albania a invadat Grecia în diverse 
puncte. Guvernul grec, ale cărui forţe de frontieră nu erau 
nepregătite, a respins ultimatumul. El a invocat de 
asemeni garanţia dată de domnul Chamberlain, la 13 
aprilie 1939. Eram angajaţi să o onorăm. Cu sfatul 
Cabinetului de Război şi dând glas inimii sale, Majestatea 
să i-a răspuns regelui elenilor: „Cauza noastră este cauza 
voastră, vom lupta împotriva unui duşman comun”. Eu 
am răspuns apelului generalului Metaxas: „Vă vom da tot 
ajutorul care stă în puterea noastră. Vom lupta împotriva 
unui duşman comun şi vom împărţi victoria împreună”. 
Acest lucru s-a adeverit, după o poveste lungă. 

In afară de câteva escadrile de aviaţie, de o misiune 
britanică şi poate de câteva trupe, nu aveam mai mult de 
dat; chiar şi aceste mărunţişuri însemnau reduceri 
dureroase din proiecte arzătoare ce începeau deja să fie 
actuale pe teatrul libian. Un fapt strategic important ne-a 
sărit în ochi - Creta! Pe asta nu trebuia să o aibă italienii. 
Trebuia să o luăm noi mai întâi, şi repede. A fost un noroc 
că, în acel moment, domnul Eden se afla în Orientul 
Mijlociu şi că eu aveam acolo un coleg de ministeriat cu 
care să colaborez. l-am telegrafiat şi, la invitaţia 
guvernului grec, Suda Bay, cel mai bun port din Creta, a 

fost ocupat câteva zile mai târziu de forţele noastre. 

Povestea de la Suda Bay e tristă. Tragedia nu s-a 
întâmplat până în 1941. Cred că eu am avut un control 
direct asupra conducerii războiului la fel de deplin ca 
oricare om de stat din orice altă ţară la momentul 
respectiv. Cunoştinţele pe care le aveam, fidelitatea şi 
ajutorul activ al Cabinetului de Război, loialitatea tuturor 
colegilor mei, eficienţa tot mai mare a maşinii noastre de 
război, toate au permis realizarea unei concentrări 
intense a autorităţii constituţionale. Dar cât de departe a 
fost acţiunea executată de Comandamentul Orientului 
Mijlociu faţă de ce s-a ordonat şi de ce am dorit cu toţii! 
Pentru a putea aprecia limitele acţiunii umane, trebuie să 
ne amintim câte lucruri se desfăşurau în toate direcţiile în 
acelaşi timp. Totuşi, rămâne uimitor pentru mine că nu 
am reuşit să facem din Suda Bay acea citadelă amfibie a 
cărei fortăreață era întreaga Cretă. 


x k x 


Invadarea Greciei de către italieni din Albania a fost, 
pentru Mussolini, un nou eşec greu. Primul atac a fost 
respins cu pierderi grele, iar grecii au contraatacat 
imediat. Armata greacă, sub comanda generalului 
Papagos, a dat dovadă de mai mare îndemânare în 
războiul de munte, dejucând planurile duşmanului. Până 
la sfârşitul anului, vitejia lor i-a împins pe italieni la 
patruzeci şi cinci de kilometri în spatele frontierei, de-a 
lungul întregului front. 

Timp de mai multe luni, douăzeci şi şapte de divizii 
italiene au fost reţinute în Albania de şaisprezece divizii 
greceşti. Remarcabila rezistenţă greacă a făcut mult ca 

să încurajeze celelalte ţări balcanice, iar prestigiul lui 
Mussolini a scăzut mult. 

Aveau să mai urmeze multe. Domnul Eden s-a întors 
acasă la 8 noiembrie şi a venit să mă vadă chiar în seara 
aceea, după ce a început obişnuitul raid. A adus cu el un 
secret păzit cu grijă, pe care aş fi dorit să-l aflu mai 
devreme. Totuşi, nu se întâmplase nimic rău. Eden a 
prezentat în amănunt, unui cerc ales care cuprindea 
inclusiv pe şeful Statului Major Imperial şi pe generalul 
Ismay, planul de ofensivă pe care generalul Wavell şi 
generalul Wilson l-au conceput şi propus. Nu mai aveam 
să aşteptăm pe liniile noastre fortificate de la Mersa 
Matruh un asalt italian pentru care se făcuseră atâtea 
pregătiri îndelungate şi măiestre de luptă defensivă. 
Dimpotrivă, într-o lună sau aşa ceva, aveam să atacăm 
noi. 

Eram cu toţii încântați. Eu torceam cât şase pisici. 
Asta era ceva demn de făcut. S-au luat decizii, acolo şi 
atunci, urmând să se obţină aprobarea şefilor de Stat 
Major şi a Cabinetului de Război şi să se dea tot sprijinul 
posibil acestei splendide acţiuni. La timpul potrivit, 
propunerea a fost prezentată Cabinetului de Război. Eram 

gata să expun cazul sau să pun să fie prezentat. Dar când 
colegii mei au aflat că şefii de Stat Major erau pe deplin 
de acord cu mine şi cu domnul Eden, ei au declarat că nu 
vor să cunoască amănuntele planului, pentru că e mai 
bine dacă le cunosc mai puţin şi că aprobă din toată 
inima politica generală a ofensivei. Aceasta a fost 
atitudinea 

adoptată de Cabinet în mai multe ocazii şi notez aici 
lucrul acesta pentru că ar putea fi un model, dacă 
asemenea pericole şi dificultăţi ar mai apare în vremuri 
viitoare. 

Deşi ca număr eram încă depăşiţi de flota italiană, 
se făcuseră multe îmbunătăţiri în puterea noastră 
mediteraneană. In septembrie, vasul Valiant, portavionul 
şi puntea blindată ///ustrious şi două crucişătoare 
antiaeriene, au trecut în siguranţă prin Mediterana şi s-au 
alăturat amiralului Cunningham la Alexandria. Până 
atunci, vasele lui fuseseră observate totdeauna şi de 


661 


obicei erau bombardate de forţa aeriană italiană mult 
superioară. Portavionul ///ustrious, cu avioanele lui de 
luptă moderne şi cu ultimele echipamente radar, capabil 
să lovească patrulele şi atacatorii, dădea un caracter mai 
secret mişcărilor noastre. Avantajul era oportun. 

Amiralul dorise de mult să de o lovitură flotei 
italiene care se afla în baza principală de la Taranto. 
Atacul a fost dat la 11 noiembrie, ca moment de vârf al 
unei serii de operaţiuni bine concertate. Taranto se află în 
tocul Italiei, la aproape o mie de kilometri de Malta. Portul 
minunat era bine păzit împotriva tuturor formelor 
moderne de atac. Sosirea la Malta a unor maşini rapide 
de recunoaştere ne-a permis să ne zărim prada. De pe 
Illustrious, avioanele au plecat imediat. După lăsarea 
întunericului, dintr-un punct aflat la circa două sute 
cincizeci de kilometri de Taranto. Timp de o oră, lupta a 
provocat incendii şi distrugeri în rândul vaselor italiene. În 
ciuda tirului greu, doar două avioane ale noastre au fost 
doborâte. Restul au zburat înapoi în siguranţă. 

Cu această singură lovitură, s-a schimbat decisiv 
echilibrul forţelor navale în Mediterana. Fotografiile 
aeriene arătau că trei vase de război, unul dintre ele fiind 
noul Littorio, au fost torpilate şi, în plus, un crucişător 
fusese raportat ca lovit iar docurile au suferit daune grele. 
O jumătate din flota italiană de luptă era afectată pe cel 
puţin şase luni, iar braţul aviatic al flotei putea să se 
bucure că, prin fapta lui vitejească, a profitat din plin de 
una dintre rarele ocazii ce i s-au prezentat. 

Ironia sorții în această întâmplare este faptul că, în 
aceeaşi zi, Forţele aeriene italiene au participat, la dorinţa 
expresă a lui Mussolini, la atacul asupra Marei Britanii. O 
forţă de bombardiere italiene, escortată de vreo şaizeci 

de avioane de luptă, au încercat să bombardeze convoaie 
Aliate în Medway. Au fost interceptate de forţele noastre 
de luptă, iar opt bombardiere şi cinci avioane de luptă au 
fost doborâte. Aceasta a fost prima şi ultima lor 
intervenţie în treburile noastre interne. Puteau fi mai bine 
folosite ca să apere flota lor la Taranto. 

Timp de o lună sau mai mult, toate trupele noastre 
care urmau să fie folosite în ofensivă şi-au repetat rolul 
pe care trebuiau să-l joace în atacul extrem de complicat. 
Doar un mic număr de ofiţeri cunoşteau întregul scop al 
planului şi, practic, nimic nu era pus pe hârtie. La 6 
decembrie, armata noastră de oameni slabi, bronzaţi, 
aspriţi de deşert şi complet mecanizaţi, numărând circa 
douăzeci şi cinci de mii de oameni, a făcut un salt înainte 
de peste şaizeci de kilometri şi toată ziua următoare au 
stat nemişcaţi în deşert, nevăzuţi de forţele aeriene 
italiene. Au înaintat din nou la 8 decembrie şi, pentru 
prima dată în seara aceea, s-a spus trupelor că acesta nu 
era un exerciţiu în deşert ci o „acţiune reală”. În zorii zilei 
de 9, a început bătălia de la Sidi Barrani. 

Nu am intenţia să descriu lupta complicată şi 
disperată care a durat următoarele patru zile şi s-a 
desfăşurat pe o arie mare cât Yorkshire. Totul a mers 
bine. Lupta a durat şi în ziua de 10, iar pe la ora zece, 
cartierul general al batalionului Goldstream a semnalat că 
era imposibil să se numere prizonierii, din cauza 
numărului lor, dar că „erau circa cinci acri de ofiţeri şi 
două sute de acri de alte grade”. Acasă, în Downing 
Street, mi-au adus din oră-n oră semnale de pe câmpul 

de luptă. Era greu de înţeles exact ce se întâmplă, dar 
impresia generală era favorabilă şi îmi amintesc că am 
fost uimit de un mesaj al unui tânăr ofiţer dintr-un tanc al 
Diviziei a 7-a Blindate: „Am ajuns în al doilea B în Bug 
Bug”. Sidi Barrani a fost capturat în după-amiaza zilei de 
10, iar până în 15 decembrie, toate trupele italiene au 
fost scoase din Egipt. i 

Bardia era următorul nostru obiectiv. In perimetrul 
acestuia, de vreo douăzeci şi cinci de kilometri lungime, 
se afla cea mai mare parte din încă patru divizii italiene. 
Fortificațiile cuprindeau un şanţ antitanc, obstacole din 
sârmă ghimpată şi cazemate de beton din loc în loc, iar în 
spatele acestora era o a doua linie de fortificaţii. Luarea 
cu asalt a unei asemenea fortărețe cerea pregătire şi, 
pentru a încheia acest episod de victorie în deşert, o să 
trec la pasul următor. Atacul a început devreme, pe 3 
ianuarie. Un batalion australian, acoperit de un puternic 
tir concentrat de artilerie, a cucerit şi a menţinut o 
întăritură în perimetrul de vest. În spatele lor, inginerii au 
astupat şanţul antitanc. Două brigăzi australiene au 
continuat atacul şi au înaintat spre est şi sud-est. In acea 
vreme, ei cântau un cântec dintr-un film american, care a 
devenit curând popular şi în Britania: 


Ne-am dus la Oz să-l vizităm 

Pe cel mai mare vrăjitor 

Cel mai vestit dintre ei toţi 
De-a fost cândva vreun vrăjitor. 


Melodia asta îmi aminteşte mereu de zilele acelea 
tulburătoare. In după-amiaza zilei de 4, tancurile britanice 
- „Matilda” cum li se spunea - sprijinite de infanterie, au 

intrat în Bardia şi, până pe 5, toate fortificațiile s-au 
predat. Au fost luaţi 45 000 de prizonieri şi 462 de tunuri. 

A doua zi, la 6 ianuarie, a fost izolat, la rândul său, 
portul Tobruk. N-a fost posibil să se lanseze atacul înainte 
de 21 ianuarie. Până a doua zi dimineaţa, a încetat orice 
rezistenţă. Numărul prizonierilor se ridica la aproape 
30000, cu 236 de tunuri. Armata deşertului înaintase în 
şase săptămâni peste trei sute de kilometri de spaţii fără 
apă şi fără hrană, luase cu asalt două porturi maritime 
puternic fortificate şi apărate permanent din aer şi de pe 
mare, şi a capturai 113 000 de prizonieri şi peste 700 de 
tunuri. Marea armată italiană care invadase şi spera să 
cucerească Egiptul, abia dacă mai exista ca forţă militară 
şi doar imperioasele dificultăţi de distanţă şi 
aprovizionare au amânat indefinit înaintarea britanică 
spre vest. 

Odată cu apropierea sfârşitului anului, atât luminile 
cât şi umbrele lui apăreau clar în tablou. Eram în viaţă. 
Învinsesem Forţa aeriană germană. Invazia Insulei nu 
avusese loc. Armata de acasă era acum foarte puternică. 
Londra triumfase, deasupra tuturor nenorocirilor ei. lotul 
era legat de stăpânirea noastră asupra văzduhului Insulei 
şi situaţia se îmbunătăţea rapid. Puţinii comunişti, care 
ascultau ordinele de la Moscova, vorbeau de un război 
capitalist-imperialist. Dar fabricile zumzăiau şi întreaga 
naţiune „britanică muncea zi şi noapte, întărită de un 
sentiment de uşurare şi de mândrie. Victoria strălucea în 
deşertul Libian, iar dincolo de Atlantic, Marea Republică 
se apropia tot mai mult de datoria ei şi de ajutorarea 
noastră. 

Sunt sigur că putem caracteriza acest an ca fiind cel 
mai splendid, dar şi cel mai mortal an din lunga noastră 

istorie engleză şi britanică. O Anglie mare, curios 
organizată, a fost cea care distrusese Armada spaniolă. O 
puternică flacără de convingere şi hotărâre ne-a purtat 
prin acel conflict de douăzeci şi cinci de ani, pe care 
William al Ill-lea şi Marlborough l-au dus împotriva lui 
Ludovic al XIV-lea. A fost o perioadă faimoasă cu 
Charham. A fost lupta îndelungată împotriva lui Napoleon, 
în care supraviețuirea noastră a fost asigurată prin 
dominaţia mării de către marina britanică, sub 
conducerea clasică a lui Nelson şi a asociaţilor săi. Un 
milion de britanici au murit în primul război mondial. Dar 
nimic nu depăşeşte anul 1940. La sfârşitul acestui an, 
această mică şi veche insulă, cu  devotatul ei 
Commonwealth, dominioane şi alianţe sub toate cerurile, 
s-a dovedit capabilă să suporte tot impactul şi greutatea 
destinului omenirii. Nu am dat înapoi şi nu am ezitat. Nu 
am eşuat. Sufletul poporului şi rasei britanice s-a dovedit 
invincibil. Citadela Commonwealthului şi a imperiului nu 
putea fi invadată. Singuri, dar susținuți de fiecare bătaie a 
inimii generoase a omenirii, am sfidat tiranul şi am 
obţinut cel mai mare triumf. 

Toată puterea noastră latentă înviase acum. 
Teroarea aeriană fusese depăşită. Insula era intangibilă, 
neviolată. De acum încolo, vom avea şi noi arme cu care 
să luptăm. De acum încolo, vom fi şi noi o maşinărie de 
război bine organizată. Am arătat lumii ce putem. 
Problema dominării lumii de către Hitler avea două laturi. 
Britania, pe care atât de mulţi o socotiseră ieşită din joc, 
mai era încă în ring, mai puternică decât fusese oricând şi 
adunând puteri cu fiecare zi. Timpul trecuse din nou de 
partea noastră. Şi nu numai de partea noastră naţională. 
Statele Unite se înarmau repede, apropiindu-se tot mai 

mult de conflict. Rusia Sovietică, ţară care îşi făcuse un 
calcul greşit, şi ne apreciase ca fiind lipsiţi de valoare la 
izbucnirea războiului şi care obținuse de la Germania o 
imunitate trecătoare şi o parte din pradă, devenise şi ea 
mai puternică şi îşi asigurase poziţii avansate pentru 
propria ei apărare. Japonia părea, pentru moment, să fie 
foarte nefericită de perspectiva unui război mondial 
prelungit şi urmărea cu îngrijorare Rusia şi Statele Unite, 
meditând profund la ce ar fi înţelept şi profitabil să facă. 

Şi acum, această Britanie, cu asocierea ei cu state 
îndepărtate şi răspândite şi cu dependenţi, care păruse la 
marginea ruinei, a cărei inimă era gata să fie străpunsă, 
era de cincisprezece luni concentrată asupra problemelor 
de război, îşi instruia bărbaţii şi îşi devota luptei 
vitalităţile infinit de variate. Cu gura căscată de uimire şi 
cu un oftat de uşurare, statele mai mici, neutre, şi cele 
subjugate au văzut că stelele mai strălucesc pe 
firmament. Speranţa şi pasiunea ardeau în inimile a sute 
de milioane de oameni. Cauza cea bună va triumfa. 
Dreptul nu va fi călcat în picioare. Stindardul libertăţii, 
care la această oră a sorții era steagul britanic, va flutura 
în toate vânturile. 

Dar eu şi colegii mei credincioşi, care aveam 
informaţii corecte la vârf, nu eram lipsiţi de griji. Umbra 
blocadei submarinelor de buzunar-U îşi arunca deja 
răceala asupra noastră. Toate planurile noastre 
depindeau de înfrângerea acestei ameninţări. Bătălia 
pentru Britania era câştigată. Trebuia dusă acum bătălia 
Atlanticului. 

„__ Capitolul XVI 
RAZBOIUL SE INTINDE 


Odată cu Noul An, s-au dezvoltat relaţii mai strânse 
cu preşedintele Roosevelt. Îi trimisesem deja felicitările 
ocazionale, iar la 10 ianuarie 1941, a venit să mă vadă în 
Downing Street un domn cu cele mai înalte recomandări. 
Se primise o telegramă din Washington în care se arăta 
că acesta era cel mai apropiat confident şi agent personal 
al preşedintelui. In consecință, aranjasem să fie 
întâmpinat la sosirea pe aeroportul Poole Dan Bracken şi 
că urma să luăm prânzul singuri a doua zi. Astfel l-am 
cunoscut pe Harry Hopkins, acel om extraordinar care a 
jucat şi avea să joace un rol uneori decisiv în toată 
desfăşurarea războiului. Era un suflet care ardea într-un 
trup firav, bolnav. Era un far în prăbuşire, din care 
străluceau razele ce călăuzeau marile flote spre port. 
Avea de asemeni un dar al umorului sardonic. M-am 
bucurat totdeauna de compania lui, mai ales atunci când 
lucrurile mergeau prost. El putea de asemeni să fie foarte 
neplăcut şi să spună lucruri amare. Experienţa mea mă 
învățase să fac şi eu aşa ceva, atunci când era nevoie. 

La prima noastră întâlnire, am stat vreo trei ore 
împreună şi am înţeles repede dinamismul lui personal şi 
importanţa deosebită a misiunii lui. Era în perioada de 
vârf a bombardamentelor asupra Londrei şi eram 
îngrijoraţi în multe privinţe. Dar, pentru mine, a fost 
evident că acesta era un trimis de supremă importanţă al 
preşedintelui. Cu ochi strălucitori şi o pasiune liniştită, 

reţinută, el a spus: „Preşedintele e hotărât să câştigăm 
războiul împreună. Să nu greşiţi în privinţa asta. M-a 
trimis aici ca să vă spun că, cu orice preţ şi cu orice 
mijloace, o să vă însoţească, indiferent ce i s-ar întâmpla 
lui - nu există nimic în puterea omenească ce nu ar face.” 

Toţi cei care au venit în contact cu Harry Hopkins în 
cursul îndelungatei lupte vor confirma tot ce am pus pe 
hârtie despre remarcabila lui personalitate. lar din acea 
oră a început între noi o prietenie care a plutit senină 
peste toate cutremurele şi convulsiile. Era canalul cel mai 
credincios şi perfect de comunicare între preşedinte şi 
mine. Dar, mai mult decât atât, el a fost, timp de câţiva 
ani, principalul sprijin şi animator al lui Roosevelt însuşi. 
Împreună, aceşti doi bărbaţi, unul subordonat, fără 
funcţie publică, celălalt conducătorul puternicei Republici, 
erau capabili de a lua decizii cu cele mai mari consecinţe 
pentru întreaga arie a lumii de limbă engleză. Hopkins era 
desigur gelos în privinţa influenţei sale personale asupra 
Şefului şi nu dădea apă la moară rivalilor săi americani. 
De aceea, aplica într-un fel versul poetului Gray. „Un 
favorit nu are prieten”. Dar asta nu era treaba mea. 
Stătea aici, slab, firav, bolnav, dar strălucind de rafinată 
înţelegere a cauzei. Această cauză era înfrângerea, ruina 
şi distrugerea lui Hitler, şi excludea orice alte țeluri, 
loialităţi sau ţinte. În istoria Statelor Unite, puţine flăcări 
au ars mai strălucitor. 

Harry Hopkins mergea totdeauna la esența 
problemei. Am fost prezent la mai multe mari conferinţe, 
la care douăzeci sau mai mulţi executivi importanţi erau 
adunaţi laolaltă. Când nu ajungeau la o decizie şi toţi erau 
nehotărâţi, el punea întrebarea mortală: „Sigur, domnule 
preşedinte că trebuie să lămurim un punct. li facem faţă 

sau nu?” Totdeauna i se făcea faţă şi, făcându-i-se faţă, 
problema era rezolvată. Era un adevărat conducător de 
oameni şi, cu ardoare sau cu înţelepciune, în momente de 
criză, el rareori a fost depăşit. Dragostea lui pentru cauza 
celor slabi şi săraci era egală cu pasiunea împotriva 
tiraniei, mai ales când tirania era, pentru moment, 
triumfătoare. 

Între timp, Blitzul continua. Dar cu unele deosebiri. 
La sfârşitul anului 1940, Hitler şi-a dat seama că Britania 
nu putea fi distrusă prin atac aerian direct. Bătălia pentru 
Britania a fost prima lui înfrângere, iar bombardarea rău- 
voitoare a oraşelor nu a speriat națiunea sau guvernul. 
Pregătirile pentru invadarea Rusiei, la începutul verii lui 
1941, absorbea o mare parte din forţa aeriană germană. 
Numeroasele raiduri severe pe care le-am suferit până la 
sfârşitul lui mai nu mai reprezentau deplina forţă a 
duşmanului. Pentru noi erau foarte dureroase, dar nu mai 
erau preocuparea primordială nici pentru înaltul 
Comandament german şi nici pentru Fuhrer. Pentru Hitler, 
continuarea atacurilor aeriene asupra Marii Britanii erau o 
acoperire necesară şi convenabilă pentru concentrarea 
împotriva Rusiei. Programul optimist presupunea că 
sovieticii, ca şi francezii, vor fi răsturnaţi într-o campanie 
de şase săptămâni şi că, atunci, toate forţele germane 
vor fi libere pentru răsturnarea finală a Britanici, în 
toamna anului 1941. Între timp, națiunea încăpăţânată 
trebuia slăbită, mai întâi prin combinaţia dintre blocada 
cu ajutorul submarinelor de buzunar-U susţinute din aer şi 
apoi cu atacuri aeriene împotriva oraşelor şi în special a 

porturilor. Pentru armata germană, operaţiunea „Leul de 
mare” (împotriva Britaniei) era înlocuită acum cu 
„Barbarossa” (împotriva Rusiei). Marinei germane i s-a 
ordonat să se concentreze asupra traficului nostru în 
Atlantic, iar forţei aeriene să-şi îndrepte atacurile asupra 
porturilor noastre şi împrejurimilor lor. Acesta era un plan 
mult mai mortal decât cel de bombardare nediscriminată 
a Londrei şi a populaţiei civile şi a fost un noroc pentru 
noi că nu a fost dus la îndeplinire cu toate forţele 
existente şi cu mai multă perseverenţă. 

În ianuarie şi februarie, duşmanul a fost împiedicat 
de vreme şi, în afara atacului de la Cardiff, Portsmouth şi 
Swansea, serviciile noastre de Apărare civilă au avut o 
perioadă bine meritată, în care să-şi tragă respiraţia, şi de 
care au profitat din plin. Dar când a revenit vremea bună, 
Blitzul a reînceput serios. Ceea ce se numea uneori „turul 
porturilor făcut de Luftwaffe” a început în primele zile ale 
lui martie. Acesta consta în atacuri singulare sau duble, 
care, deşi serioase, nu au reuşit să distrugă porturile 
noastre. În ziua de 8 şi apoi în trei nopţi succesive, 
Portsmouth a fost atacat greu şi docurile au fost distruse. 
Manchester şi Salford au fost atacate în 11. În nopţile 
următoare, a fost rândul portului Merseyside. Pe 12 şi 14, 
Luftwaffe s-a năpustit greu, pentru prima dată, peste 
Clyde, omorând sau rănind peste două mii de oameni şi 
scoțând din funcţiune atelierele de vapoare, unele până 
în iunie, altele până în noiembrie. Cea mai grea lovitură a 
căzut abia în aprilie. În data de 8, concentrarea a. Fost la 
Coventry, iar în restul ţării, impactul cel mai puternic a 
fost la Portsmouth. Londra a fost greu atacată în 16 şi 17; 
au fost ucise peste două mii trei sute de persoane, iar mai 
mult de trei mii au fost serios rănite. Duşmanul a 

continuat să distrugă majoritatea porturilor noastre 
principale, prin atacuri prelungite, cifre ţineau în unele 
cazuri o săptămână întreagă. Bristolul a fost zdrobit. 
Plymouth a fost atacat din 21 aprilie până în 29 şi, deşi 
false incendii au ajutat la salvarea docurilor, aceasta s-a 
făcut pe seama oraşului. Culmea a fost la 1 mai, când 
Liverpool şi Mersey au fost atacate şapte nopţi la rând. 
Şaptezeci şi şase de mii de oameni au rămas fără locuinţe 
şi trei mii au fost ucişi sau răniţi. Şaizeci şi nouă din o 
sută patruzeci şi patru de dane au fost scoase din 
acţiune, iar tonajul ancorat pentru un timp a fost redus la 
un sfert. Dacă duşmanul ar fi persistat în bătălia din 
Atlantic, ar fi fost şi mai periculos decât era. Dar, ca de 
obicei, s-a îndepărtat. Timp de două nopţi, el a lovit din 
greu Hull, unde patruzeci de mii de oameni şi-au văzut 
distruse casele, depozitele de alimente erau dărâmate, 
iar lucrările de inginerie marină au rămas invalide 
aproape două luni. În aceeaşi lună, duşmanul a lovit din 
nou Belfastul, trecut deja prin două raiduri. 

Cel mai puternic atac a fost ultimul. La 10 mai, 
duşmanul a revenit la Londra cu bombe incendiare. A 
aprins mai mult de două mii de incendii şi a distrus 
aproape o sută cincizeci de conducte de apă, ceea cea 
coincis cu refluxul Tamisei, nu ne-a permis să le stingem. 
La ora şase, a doua zi dimineaţă, s-a raportat că sute 
dintre ele nu puteau fi controlate iar patru mai luminau 
încă în noaptea de 13. Acesta a fost cel mai distrugător 
dintre toate atacurile de noapte. Cinci docuri şi şaptezeci 
şi unu de obiective cheie, dintre care jumătate erau 
fabrici, fuseseră lovite. Toate gărzile, în afară de una 
singură, au fost blocate timp de săptămâni. lar rutele ce 
treceau prin aceste gări au fost reluate în totalitate abia 

la începutul lui iunie. Peste trei mii de persoane au fost 
ucise sau rănite. Şi în alte privinţe atacul a fost istoric. A 
distrus Camera Comunelor. O singură bombă a creat 
ruine ce au durat mai mulţi ani. Am fost totuşi mulţumiţi 
că aceasta fusese goală. Pe de altă parte, bateriile 
noastre şi avioanele de luptă de noapte au distrus 
şaisprezece avioane duşmane, maxima atinsă până 
atunci în lupta de noapte. 

Deşi noi nu ştiam, aceasta a fost lovitura de adio a 
duşmanului. La 22 mai, Kesselring a mutat cartierul flotei 
sale aeriene la Posen şi, la începutul lui iunie, întreaga 
forţă aeriană a fost mutată spre est. Aveau să treacă 
aproape trei ani până când organizaţia noastră de 
Apărare civilă din Londra a trebuit să se ocupe de „Blitzul 
bebeluş” din februarie 1944 şi de loviturile de mai târziu 
ale bombelor zburătoare şi ale rachetelor. În cele 
douăsprezece luni dintre iunie 1940 şi iunie 1941, 
pierderile noastre civile au fost de 43 381 de morţi şi 
50856 răniţi grav, în total 94 237. 


x k x 


Într-un război major, nu este posibil să se despartă 
partea militară de politică. La vârf, ele se contopesc. Este 
natural ca soldații să considere că aspectul militar este 
singur şi suprem şi chiar să vorbească despre 
considerentele politice cu oarecare dispreţ. De asemeni, 
cuvântul „politică” a fost confundat, ba chiar murdărit, 
prin asocierea cu „politica de partid”. Astfel, o mare parte 
din literatura acestui secol tragic este înclinată spre ideea 
că, în război, nu contează decât considerentele militare şi 
că soldaţii sunt împiedicaţi în viziunea lor clară, 

profesională, de amestecul politicienilor care, din interese 
personale sau de partid, înclină balanţa bătăliei. 
Contactele extrem de strânse, prieteneşti, dominante, 
între Cabinetul de Război, şefii de Stat Major şi mine, 
totala absenţă a sentimentelor de partid în Britania în 
acea vreme, au redus la minimum aceste discordante. 

În timp ce războiul cu italienii în nord-estul Africii 
continua să meargă bine şi grecii se luptau vitejeşte cu 
Albania, toate ştirile pe care le aveam despre mişcările şi 
intenţiile germanilor dovedeau tot mai clar că Hitler era 
gata să intervină pe scară mare în Balcani şi în 
Mediterana. De la începutul lui ianuarie am aflat de 
sosirea de forţe aeriene germane în Sicilia, amenințând în 
consecinţă Malta şi speranţele noastre de a relua traficul 
prin marea interioară. Mă temeam de asemeni de o 
mişcare a armatelor germane, probabil blindate, la 
Tripoli. Nu ne puteam îndoi că planurile lor vizau 
stabilirea unei treceri nord-sud, din Italia spre Africa, şi în 
acelaşi timp şi cu aceleaşi măsuri, să întrerupă toate 
mişcările noastre la est şi vest, în Mediterana. 

Peste toate astea venea acum ameninţarea pentru 
statele din Balcani, inclusiv Grecia şi Turcia, de a fi atrase 
sau obligate să intre în imperiul lui Hitler, sau să fie 
cucerite dacă nu se supuneau. Oare acelaşi proces hidos 
la care am fost martori în Norvegia, Danemarca, Olanda, 
Belgia şi Franţa, va fi reprodus în sud-estul Europei? Vor fi 
oare toate statele din Balcani, inclusiv eroica Grecie, 
subjugate una câte una, iar Turcia, izolată, va fi oare 
obligată să deschidă legiunilor germane drumul spre 
Palestina, Egipt, Irak şi Persia? Nu exista oare nicio şansă 
de a crea o unitate balcanică şi un front în Balcani care să 
facă agresiunea germană atât de costisitoare încât să nu 

mai merite? Oare o rezistenţă în Balcani faţă de Germania 
n-ar produce în Rusia Sovietică o reacţie serioasă, 
ajutătoare? Desigur, aceasta era o sferă în care statele 
balcanice erau afectate de interese şi chiar de 
sentimente, în măsura în care le lăsau să le influenţeze 
calculele. Puteam noi oare, ca din resursele noastre 
limitate dar crescânde, să găsim contribuţii externe 
suplimentare care să galvanizeze toate statele acestea, 
ale căror interese erau în mare măsură aceleaşi, şi să le 
facă să acţioneze pentru o cauză comună? Sau ar trebui 
mai bine să ne vedem de treburile noastre şi să 
transformăm campania noastră din Africa de nord-est 
într-un succes, lăsând Grecia, Balcanii şi eventual Turcia 
şi tot restul Orientului Mijlociu să alunece în ruină? 

Ar fi fost o mare uşurare pentru noi să putem lua o 
asemenea decizie clară. Ideea şi-a găsit aderenţi în cărţile 
diverşilor ofiţeri care au ocupat posturi subordonate şi 
care ne-au împărtăşit părerile lor. Aceşti scriitori au 
avantajul că subliniază nenorocirile prin care au trecut, 
dar nu au cunoştinţele necesare pentru a analiza suficient 
care puteau fi rezultatele politicii opuse. Dacă Hitler ar fi 
fost capabil ca, fără luptă, să îngenuncheze Grecia şi 
toată regiunea Balcanilor în sistemul lui iar apoi să forţeze 
Turcia să permită trecerea armatelor sale spre sud şi est, 
n-ar fi putut oare să se fi înţeles cu Rusia Sovietică asupra 
cuceririi şi împărţirii acelor vaste regiuni şi să amâne 
cearta ultimă şi inevitabilă cu aceasta pentru o perioadă 
mai îndepărtată a programului său? Sau, mai probabil, nu 
ar fi putut oare să atace Rusia cu o mai mare putere şi 
mai devreme? Problema principală pe care o va cerceta şi 
o va expune următorul capitol este dacă guvernul 
Majestății Sale, prin acţiunea sa, a influenţat în mod 

decisiv sau măcar de o manieră apreciabilă, mişcările lui 
Hitler în sud-estul Europei şi, mai mult, dacă această 
acţiune nu a avut anumite consecinţe, în primul rând 
asupra comportării Rusiei şi în al doilea rând asupra 
şansei sale. 


x k x 


În ianuarie şi februarie, au continuat să vină veşti 
bune din Orientul Mijlociu. Malta fusese întărită şi 
supravieţuia cu ghearele şi cu dinţii primului atac al 
Forţelor Aeriene germane din Sicilia. Cucerirea imperiului 
italian din Eritrea, Somalia şi Abisinia era în curs de 
finalizare. Armata deşertului avansase şapte sute de 
kilometri în două luni, distrusese o armată italiană de 
peste nouă divizii şi ocupase Benghazi şi toată Cyrenaica. 
Dar, în ciuda acestor victorii, problemele aflate în joc erau 
atât de grave şi complexe, atât cele diplomatice cât şi 
cele militare, iar generalul Wavell avea atâtea probleme 
în mâinile lui încât, la şedinţa Comitetului apărării din 11 
februarie, s-a hotărât ca ministrul de Externe şi generalul 
Dill, şeful Statului Major Imperial, să fie trimişi să i se 
alăture la Cairo. De acolo, Eden cu Wavell, Dill şi alţi 
ofiţeri, au zburat la Atena să ţină conferinţa cu regele 
Greciei şi cu guvernul. La întâlnire, primul-ministru, 
domnul Korysis, i-a citit o declaraţie în care expunea 
rezultatul discuţiilor Cabinetului grec avute cu o zi sau 
două în urmă. Cum această declaraţie forma baza acţiunii 
noastre, citez în întregime partea esenţială: „Vreau să 
repet foarte categoric că Grecia, ca un aliat credincios, 
este hotărâtă să continue să lupte cu toate forţele până la 
victoria finală. Această hotărâre nu se limitează la Italia ci 

se va aplica şi oricărei agresiuni germane... Oricare ar fi 
rezultatul şi indiferent dacă Grecia are sau nu speranţa de 
a respinge duşmanul în Macedonia, ea îşi va apăra 
teritoriul naţional, chiar dacă va conta doar pe forţele 
proprii.” Guvernul grec a arătat clar că decizia sa a fost 
luată înainte de a şti dacă noi putem sau nu să le dăm 
vreun ajutor. Domnul Eden a explicat atunci că noi, la 
Londra, în deplin acord cu Comandantul şef din Orientul 
Mijlociu, suntem hotărâți să dăm Greciei cel mai deplin 
ajutor care ne stă în putere. S-au ţinut toată noaptea 
conferinţe militare şi de Stat Major, iar a doua zi, în 14, 
Eden ne-a trimis următoarea telegramă foarte 
importantă: 


Am fost cu toţii impresionați de francheţea şi 
comportarea corectă a reprezentanţilor greci în 
toate problemele discutate. Sunt sigur că ei sunt 
hotărâți să reziste până la capătul puterilor şi că 
guvernul Majestății Sale nu are altă soluţie decât să 
sprijine rezistenţa, indiferent care ar fi consecinţele 
finale... Suntem cu toţii convinşi că am ales calea 
dreaptă şi, întrucât a sunat ceasul al unsprezecelea, 
am fost sigur că nu veţi dori să amânăm discuţia 
pentru a analiza unele amănunte acasă. Riscurile 
sunt mari, dar există o şansă de succes. 


La aceste mesaje, care aveau acceptul lui Dill şi 
Wavell, s-a decis în Cabinet să se dea sprijin deplin 
propunerilor. 

Domnul Eden s-a dus apoi ia Angora şi a avut 
discuţii îndelungi cu turcii. Relatarea lui nu a fost 
încurajatoare. Turcii îşi dădeau seama de pericol la fel de 

acut ca şi noi, dar erau convinşi că forţele pe care le-am 
putea oferi noi nu ar fi suficiente ca să reprezinte vreo 
diferenţă esenţială într-o luptă efectivă. Cum nu aveam 
forţă ofensivă, considerau că, pentru cauza comună, ar fi 
mai bine dacă Turcia ar rămâne neutră până când îşi va 
remedia deficienţele şi va putea fi folosită cu efect 
maxim. Dacă va fi atacată, bineînţeles că va intra în joc. 
Eu înţelegeam bine cât de periculoasă devenise poziţia 
Turciei. Era evident imposibil să considerăm că tratatul pe 
care îl încheiasem cu ea, înainte de război, o lega acum, 
când condiţiile se schimbaseră. In 1939, când a izbucnit 
războiul, turcii au mobilizat armata lor puternică, bună, 
vitează. Dar toate acestea se bazau pe condiţiile primului 
război mondial. Infanteria turcă era la fel de bună cum 
fusese, iar artileria de câmp era prezentabilă. Dar nu 
aveau niciuna dintre armele moderne care, din mai 1940, 
s-au dovedit a fi decisive. Aviația lor era lamentabil de 
slabă şi primitivă. Nu aveau tancuri sau blindate, nici 
ateliere de fabricaţie şi de întreţinere a acestora şi nici 
oameni instruiți şi comandanţi care să le mânuiască. Nu 
aveau aproape deloc artilerie antiaeriană şi antitanc. 
Serviciul lor de transmisiuni era rudimentar. Radarul era 
necunoscut la ei. lar calităţile lor războinice nu includeau 
aptitudini pentru aceste mijloace moderne. Pe de altă 
parte, Bulgaria fusese înarmată în mare parte de 
Germania, din imensa cantitate de echipamente de tot 
felul luate din Franţa şi din Ţările de Jos, ca rezultat al 
luptelor din 1940. Germanii aveau deci suficiente arme ca 
să-şi înarmeze aliaţii. În ce ne priveşte, pierduserăm mult 
la Dunkerque şi trebuia să ne formăm propria noastră 
armată internă împotriva invaziei, să facem faţă 
presiunilor continue ale Blitzului asupra oraşelor noastre, 

şi totodată să menţinem războiul în Orientul Mijlociu aşa 
că puteam da foarte puţin altora, şi asta cu preţul 
abandonării altor nevoi urgente. Armata turcă din Tracia 
era, în aceste condiţii, serios dezavantajată şi fără 
speranţă în comparaţie cu Bulgaria. Dacă la acest pericol 
se adăugau şi detaşamentele de aviaţie şi blindate 
germane, povara asupra Turciei devenea cu adevărat 
insuportabilă. 

Singura politică sau speranţă în acest război care se 
întindea mereu era să realizăm un plan organizat de unire 
a forţelor Iugoslaviei, Greciei şi Turciei şi tocmai asta 
încercam noi să facem acum. Ajutorul nostru pentru 
Grecia fusese limitat în primul rând la câteva escadrile de 
aviaţie, care au fost trimise din Egipt când o atacase 
Mussolini. Următoarea ofertă a constat în unităţi tehnice, 
dar a fost refuzată de greci pe motive care nu erau deloc 
neraţionale. Acum ajungem la a treia fază, când se părea 
că era posibil să facem un flanc sigur în deşert, la 
Benghazi şi dincolo de el, şi să concentrăm cea mai mare 
parte a masei de manevră sau rezerva strategică, 
probabil în Egipt. 

Până acum noi nu făcuserăm niciun pas mai departe 
decât să adunăm nişte rezerve strategice cât mai mari în 
Deltă şi să facem planuri şi pregătiri ale flotei care să 
transporte armata în Grecia. Dacă situaţia se schimba ca 
urmare a unei întoarceri a politicii Greciei sau a vreunui 
alt eveniment, noi trebuia să fim în cea mai bună poziţie 
ca să-i facem faţă. Era plăcut, după ce fusesem atât de 
tare presaţi, să fim în stare să întoarcem satisfăcător 
campania din Abisinia, Somalia şi Eritrea şi să aducem în 
Egipt suficientă „masă de manevră”. Deşi nu puteam 
ghici sau prevede nici intenţiile duşmanului şi nici reacţia 

prietenilor şi neutrilor, se părea că aveam deschise mai 
multe opţiuni importante. Viitorul rămânea necunoscut, 
dar nicio divizie nu fusese încă lansată, iar între timp nu 
se pierdea nicio zi pentru pregătiri. 


FTEMA 

__ Capitolul XVII 
BATALIA ATLANTICULUI 


Singurul lucru care m-a speriat cu adevărat în 
timpul războiului a fast pericolul submarinelor de 
buzunar-U. Mă gândeam chiar înainte de lupta aeriană că 
invazia va eşua. După victoria în aer, aceasta a fost o 
bătălie bună pentru noi. Era genul de bătălie pe care, în 
condiţiile crude ale războiului, trebuie să fii mulţumit că o 
duci. Dar acum era periclitată linia noastră vitală, chiar şi 
peste marile oceane şi mai ales la intrarea pe insulă. 
Eram mai îngrijorat de această bătălie decât fusesem de 
glorioasa luptă aeriană numită Bătălia pentru Britania. 

Amiralitatea, cu care eram în cea mai strânsă 
prietenie şi legătură, împărtăşea aceste temeri, cu atât 
mai mult cu cât principala ei răspundere era să păzească 
malurile noastre de invazie şi să ţină deschise liniile vitale 
spre lumea exterioară. Această misiune fusese totdeauna 
acceptată de Marină ca fiind datoria sa ultimă, sacră şi de 
neevitat. Aşa încât ne-am gândit şi am cântărit împreună 
această problemă. Nu era vorba de vreo luptă aprigă sau 
de realizări strălucitoare. Aveam în faţă statistici, 
diagrame şi curbe necunoscute naţiunii şi de neînțeles 
pentru public. 

Cu cât se vor reduce importurile noastre şi 
transportul pe apă în urma acţiunilor submarinelor de 
buzunar-U? Se va ajunge oare la un punct care ar putea 
să ne distrugă viaţa? Aici nu era loc pentru gesturi sau 
lucruri senzaţionale, ci doar se trasau, rece şi lent, nişte 
linii pe hărţi, care arătau strangulări potenţiale. In 
comparaţie cu câmpul de luptă, aici valorile nu se 
exprimau în armate curajoase, gata să sară asupra 
invadatorului, sau în planuri bune pentru războiul în 
deşert. Spiritul înalt şi credincios al oamenilor nu conta în 
acest domeniu întunecat. In această problemă, ori 
veneau peste ocean alimentele, proviziile şi armele din 
Lumea Nouă şi din Imperiul Britanie ori acestea eşuau. 
Având tot malul marii francez, de la Dunkerque la 
Bordeaux, în mâinile lor, germanii n-au pierdut timpul să 
facă acolo baze pentru submarinele lor de buzunar-U şi 
pentru aviația care coopera cu acestea. Din iulie încolo, a 
trebuit să depărtăm transportul naval de intrările de la 
sud de Irlanda, unde, desigur, nu ni se permitea să 
staţionăm avioane de luptă, totul trebuia să treacă pe la 
nord de Irlanda. Aici, prin graţia lui Dumnezeu, Ulster 
reprezenta o sentinelă credincioasă. Mersey, Clyde, erau 
plămânii prin care respiram. Pe coasta de est şi în Canalul 
Mânecii, vasele mici continuau să se confrunte cu atacuri 
aeriene, cu ambarcaţiuni uşoare de coastă şi cu mine, iar 
trecerea fiecărui convoi între Forth şi Londra devenea 
aproape zilnic o acţiune în sine. 

Pierderile provocate vaselor comerciale au devenit 
foarte grave în cele douăsprezece luni dintre iulie 1940 şi 
iulie 1941, când am putut spune că bătălia britanică 
pentru Atlantic a fost câştigată. 

Săptămâna care s-a terminat la 22 septembrie 

1940, a fost cea mai rea de la începutul războiului iar 
scufundările au fost mai multe decât cele pe care le-am 
suferi într-o perioadă similară în 1917. Presiunea a 
crescut necontenit, iar pierderile erau înspăimântător mai 
mari decât construcţiile. Resursele vaste ale Statelor 
Unite intrau încet în acţiune. Nu ne mai puteam aştepta la 
chilipiruri mari de vase, cum au fost cele care au urmat 
ocupării Norvegiei, Danemarcei şi Ţărilor de Jos în 
primăvara lui 1940. Au fost scufundate douăzeci şi şapte 
de vase, majoritatea într-un convoi Halifax, iar în 
octombrie, un alt convoi a fost masacrat în Atlantic de 
submarine de buzunar-U, fiind scufundate douăzeci de 
vase din treizeci şi patru. În cursul lunilor noiembrie şi 
decembrie, intrările şi estuarele de la Mersey şi Clyde au 
depăşit ca semnificaţie mortală toţi ceilalţi factori ai 
războiului. Am fi putut atunci să coborâm în Irlanda lui de 
Valera şi să ne recucerim cu forţa armelor moderne 
porturile din sud. Am declarat totdeauna că doar 
autoconservarea mă va determina să fac lucrul ăsta. 
Chiar şi această măsură dură nu ar fi reuşit decât să ne 
ofere o amânare. Singura soluţie era să ne asigurăm 
ieşirea şi intrarea liberă în porturile Mersey şi Clyde. Se 
înţelege că scafandrul coborât adânc sub suprafaţa mării 
depinde minut cu minut de tubul lui de aer. Ce-ar simţi el 
dacă ar vedea un grup tot mai mare de rechini muşcând 
din acesta? Cu atât mai mult dacă nu exista posibilitatea 
ca el să fie ridicat la suprafaţă. Rolul scafandrului era 
rezervat celor patruzeci şi şase de milioane de oameni 
aflaţi pe o insulă suprapopulată, care duceau un război 
mare în întreaga lume, ancoraţi de natură şi gravitate de 
fundul mării. Ce puteau face tubului său de aer rechinii? 
Cum putea oare să-i îndepărteze sau să-i distrugă? 

Mai era un aspect al atacului submarinelor de 
buzunar-U. La început, Amiralitatea s-a gândit că e 
suficient să aducă vasele în siguranţă în port, şi apreciau 
succesul în raport cu numărul de vase scufundate, care 
trebuia să fie minim. Dar acum testul nu mai era acesta. 
Ne-am dat seama că viaţa şi efortul de război al ţării 
depindea în egală măsură de greutatea importurilor 
debarcate în siguranţă. În săptămâna care s-a încheiat la 
8 iunie, în timpul apogeului luptei în Franţa, noi adusesem 
în ţară circa un milion şi un sfert de tone cargo, exclusiv 
de petrol. De la această cifră de vârf, importurile au 
scăzut la sfârşitul lui iulie la mai puţin de 750 000 tone pe 
săptămână. Deşi s-au obţinut unele îmbunătăţiri în 
august, media săptămânală a scăzut din nou, fiind în 
ultimele trei luni ale anului de ceva mai mult de 800000 
tone. Am devenit tot mai preocupat de această scădere a 
importurilor. l-am trimis o minută Primului Lord, la 
mijlocul lui februarie 1941: „înțeleg că intrarea vapoarelor 
cu încărcătură în ianuarie a reprezentat mai puțin de 
jumătate din cât a fost în ianuarie trecut.”. 

Magnitudinea şi rafinamentul măsurilor noastre de 
protecţie - convoi, diversiune, demagnetizare, curăţire de 
mine, evitarea Mediteranei - lungirea călătoriilor în timp 
şi distantă şi întârzierile în porturi din cauza 
bombardamentelor şi a camuflajului, toate acestea 
reduceau eficienţa transportului nostru pe apă într-o 
măsură mai mare decât însăşi pierderile. Cu fiecare 
săptămână, porturile noastre deveneau tot mai 
congestionate şi rămâneam tot mai mult în urmă. La 
începutul lui martie, se acumulaseră peste 2 600 000 de 
tone de vase avariate, dintre care peste jumătate erau 
imobilizate, având nevoie de reparaţii. 

Pe lângă flagelul care-l constituiau submarinele de 
buzunar-U, s-a adăugat atacul pe ocean al avioanelor cu 
rază de acţiune lungă. Dintre acestea, aparatele Focke- 
Wulf 200, cunoscute şi sub numele de Condor, erau cele 
mai formidabile dar, din fericire, erau puţine la început. 
Ele puteau să plece din Brest sau Bordeaux, să zboare în 
jurul insulei Britanice, să facă plinul în Norvegia şi apoi să 
se întoarcă a doua zi. Pe drum, vedeau departe, sub ele, 
marile convoaie de patruzeci sau cincizeci de vase, 
soluţie la care ne obligase lipsa de vase de escortă. Ele 
puteau ataca aceste convoaie, sau câte un vas, sau 
puteau semnaliza poziţiile spre care puteau fi îndrumate 
submarinele de buzunar-U ca să le intercepteze. 

Puternice crucişătoare germane erau active. Scheer 
era acum în Atlantic, îndreptându-se spre Oceanul Indian. 
În trei luni, acesta distrusese zece vase de şaizeci de mii 
de tone în total, iar apoi a reuşit să se întoarcă în 
Germania. Crucişătorul Hipper se adăpostea la Brest. La 
sfârşitul lui ianuarie, crucişătoarele de război Scharnhorst 
şi Gneisenau, după ce şi-au reparat în sfârşit avariile 
produse în Norvegia, au primit ordin să facă o ieşire în 
Atlanticul de nord, în timp ce Hipper făcea raiduri pe ruta 
de la Sierra Leone. În timpul unei croaziere de două luni, 
ele au scufundat sau capturat douăzeci şi două de vase 
care însumau 115 000 de tone. În apropiere de Azore 
Hipper a dat peste un convoi care se întorcea acasă şi 
care încă nu avea escortă; într-un atac sălbatic, care a 
durat o oră, a distrus şapte vase din nouăsprezece, fără 
să facă vreo încercare să salveze supraviețuitori, şi s-a 
întors la Brest două zile mai târziu. Aceste vase 
formidabile ne obligau să folosim aproape toate vasele de 
război britanice pe lângă convoaie. La un moment dat, 

comandantul şef al Flotei interne nu avea la dispoziţie 
decât un singur vas de luptă. 

Vasul Bismark încă nu era pe lista celor active. 
Amiralitatea germană aştepta terminarea construcţiei 
acestuia şi a însoţitorului său Tirpitz. Hitler nu ar fi putut 
folosi mai bine cele două vase de război uriaşe ale sale 
decât ţinându-le gata pregătite în Marea Baltică şi lăsând 
să apară, din când în când, zvonuri în legătură cu o ieşire 
iminentă a lor. Am fi fost obligaţi atunci să ţinem la Scapa 
Flow sau în împrejurimi, practic toate vasele noi pe care 
le aveam, iar el ar fi avut avantajul alegerii unui moment 
prielnic, fără a suporta încordarea de a fi veşnic pregătit. 
Cum vasele trebuie să meargă periodic la reparaţii de 
întreţinere, ar fi fost peste puterile noastre să menţinem o 
marjă raţională de superioritate şi orice accident serios ar 
fi anihilat-o. 


x k x 


Gândurile mele s-au concentrat zi şi noapte asupra 
acestei probleme înspăimântătoare. În acel moment, 
singura mea speranţă sigură de victorie depindea de 
capacitatea de a duce un război lung şi fără sfârşit până 
la obţinerea unei superiorităţi aeriene copleşitoare şi 
atunci probabil că alte mari puteri vor fi atrase de partea 
noastră. Dar acest pericol mortal pentru liniile noastre 
vitale îmi rodea măruntaiele. La începutul lui martie, 
amiralul Pound a raportat Cabinetului de Război 
scufundări excepţional de mari. Eu văzusem deja cifrele 
şi, după şedinţă, care a avut loc în Camera Comunelor, i- 
am spus lui Pound: „Trebuie să ridicăm această problemă 
pe cel mai înalt plan, mai presus de orice altceva. Am să 

proclam «Bătălia pentru Atlantic». Aceasta, ca şi 
instituirea în urmă cu nouă luni a «Bătăliei pentru 
Britania» a fost un semnal că intenţionăm să concentrăm 
toate minţile şi toate departamentele în cauză asupra 
războiului cu submarinele de buzunar-U.” 

Pentru a urmări personal problema, cu cea mai 
mare atenţie, ca să pot da îndrumări care să înlăture 
dificultăţile şi obstrucţiile şi să forţez la acţiune marele 
număr de departamente şi ramuri implicate, am creat 
Comitetul bătăliei pentru Atlantic. Şedinţele acestui 
comitet se ţineau săptămânal şi la ele participau toţi 
miniştrii şi înalții funcţionari în cauză, atât cei militari cât 
şi cei civili. De obicei, acestea ţineau nu mai puţin de 
două ore şi jumătate. Tot domeniul era trecut în revistă şi 
totul era analizat, nimic nu rămânea nedecis. In cercurile 
largi ale maşinii noastre de război, care numărau mii de 
oameni capabili, devotați, s-a stabilit o nouă prioritate, 
asupra căreia se concentrau priviri cercetătoare, dintr-o 
sută de unghiuri. 

Submarinele de buzunar-U au început să folosească 
noi metode care au devenit cunoscute sub numele de 
tactica „haitei de lupi”. Aceasta consta din atacuri din mai 
multe direcţii ale mai multor submarine care lucrau 
împreună. În această perioadă, atacurile aveau loc 
noaptea, la suprafaţă, şi cu viteză maximă. Doar 
distrugătoarele le puteau depăşi rapid, iar sistemul ASDIC 
era practic neputincios. Soluţia era nu numai să avem 
mai multe escorte rapide ci şi să dezvoltăm sistemul 
radar, care ne-ar avertiza de sosirea lor. Oamenii de 
ştiinţă, marinarii şi aviatorii au făcut tot ce au putut, dar 
rezultatele veneau încet. Aveam nevoie de asemeni de o 
armă aeriană care să distrugă submarinele ieşite la 

suprafaţă şi ne trebuia timp ca să instruim forţele noastre 
în folosirea acesteia. Când au fost rezolvate aceste două 
probleme, submarinele de buzunar-U au fost mânate 
înapoi la atacul de sub apă, în care te puteai măsura cu 
ele prin metode mai vechi şi bine cunoscute. Acest lucru 
nu s-a rezolvat decât abia peste doi ani. 

Între timp, noua tactică a „haitei de lupi”, inspirată 
de amiralul Doenitz, şeful submarinelor de buzunar-u, el 
însuşi căpitan de asemenea vase în războiul trecut, era 
viguros aplicată de redutabilul Prien şi alţi comandanţi de 
asemenea submarine. Dar a urmat răsplata. La 8 martie, 
vasul U.47 al lui Prien a fost scufundat odată cu el şi cu 
toate ajutoarele sale de către distrugătorul Vo/verine, iar 
două zile mai târziu, U.99 şi U.100 au fost scufundate în 
timpul unui atac combinat asupra unui convoi. Ambele 
erau comandate de ofiţeri importanţi, iar eliminarea 
acestor trei bărbaţi capabili a avut un efect vizibil asupra 
progresului luptei. Puţini comandanţi care i-au urmat i-au 
egalat în abilitate şi îndrăzneală. Cinci submarine de 
buzunar-U au fost scufundate în martie pe căile de acces 
din Atlantic şi, cu toate că am suferit pierderi dureroase 
care se ridicau la 243 000 de tone din cauza 
submarinelor-U şi alte 113 000 de tone din cauza 
atacurilor aeriene, se poate spune că prima rundă în 
Bătălia pentru Atlantic s-a terminat la egalitate. 

Găsind că drumurile de acces ale Atlanticului sunt 
prea fierbinţi, submarinele de buzunar-U s-au mutat mai 
spre vest unde, din cauză că ni se refuzau porturile 
irlandeze, doar puţine flotile de escortă puteau ajunge la 
convoaie şi era imposibil să fie apărate din aer. Escortele 
din Regatul Unit puteau proteja convoaiele noastre doar 
pe un sfert din ruta spre Halifax. La începutul lui aprilie, o 

„haită de lupi”, a atacat un convoi de-al nostru, la 
longitudinea 28* vest, înainte ca acestuia să i se alăture 
escorta. Au fost scufundate zece vase din douăzeci şi 
două, cu pierderea unui singur submarin-U. Cumva, 
trebuia să ne extindem distanţa escortării; în caz contrar, 
zilele noastre erau numărate. 

Între Canada şi Marea Britanie se află insulele Tera 
Nova, Groenlanda şi Islanda. Toate acestea se află pe 
flancul celui mai scurt drum, sau pe marele cerc dintre 
Halifax şi Scoţia. Forțe bazate pe aceste „drepte de 
sprijin” puteau controla, pe sectoare, întreaga rută. 
Groenlanda era complet lipsită de resurse, dar celelalte 
două insule puteau fi rapid folosite satisfăcător. Se 
spusese: „Cine deţine Islanda are un pistol ferm îndreptat 
spre Anglia, America şi Canada.” Cu acest gând în minte 
şi cu concursul populaţiei, noi am ocupat Islanda când 
Danemarca a fost ocupată în 1940, iar în aprilie 1941, am 
stabilit acolo baze pentru grupurile noastre de escortă şi 
pentru aviaţie. Astfel, am extins raza escortelor de 
suprafaţă până la longitudinea 35* vest. Dar chiar şi aşa, 
rămânea o deschidere spre vest, prevestitoare de rele 
care, deocamdată, nu putea fi acoperită, în mai, un 
convoi din Halifax a fost grav atacat la 41° vest şi a 
pierdut nouă vase până la sosirea ajutoarelor. 

Era clar că doar o escortă de la un capăt la celălalt, 
din Canada până în Britania, va fi suficientă; la 23 mai, 
Amiralitatea a invitat guvernul Canadei şi pe cel din Terra 
Nova să folosească portul St. John din Terra Nova ca bază 
avansată a forţelor noastre de escortă unite. Răspunsul a 
venit imediat şi, până la sfârşitul lunii, s-a realizat în 
sfârşit escortarea pe toată ruta. Astfel, Marina regală 
canadiană a acceptat să răspundă cu resurse proprii 

pentru protecţia convoaielor pe partea vestică a rutei 
oceanului. Din Marea Britanie şi Islanda, noi puteam 
acoperi restul trecerii. Chiar şi aşa, forţele noastre rămase 
erau periculos de mici iar pierderile se ridicau vertiginos. 
În cele trei luni care se terminau în mai, doar 
submarinele-U au scufundat 142 de vase, de 818 000 
tone, dintre care 99 erau britanice. 

In această tensiune crescândă, Preşedintele, 
acţionând cu toate puterile acordate lui în calitate de 
comandant-şef al Forţelor armate şi înscrise în Constituţia 
americană, a început să ne dea ajutor armat. A hotărât să 
nu permită submarinelor de buzunar-U germane şi 
războiului de raid să se apropie de coasta americană; 
totodată, voia să se asigure că armamentul pe care n 
trimitea Britaniei va ajunge cel puţin până la jumătatea 
drumului. Din planuri făcute cu mult timp înainte, a 
apărut scopul amplu al apărării Atlanticului de către două 
puteri de limbă engleză. Cum noi am găsit necesar să ne 
creăm baze în Islanda, domnul Roosevelt a luat măsuri ca 
să-şi creeze o bază aeriană proprie în Groenlanda. Se ştia 
că germanii instalaseră deja staţii meteorologice pe 
coasta de est, în faţa Islandei. Acţiunea lui venea deci la 
momentul oportun. Prin alte decizii, nu numai vasele 
noastre comerciale ci şi cele de război, avariate în lupte 
grele în Mediterana sau în alte locuri, puteau fi reparate 
acum în atelierele americane, uşurând astfel mult 
resursele noastre interne epuizate. 

Veşti importante au sosit la începutul lui aprilie. 
Preşedintele mi-a telegrafiat la 11 aprilie că guvernul 
Statelor Unite va extinde aşa-numita zonă de securitate şi 
ariile de patrulare care existau de la începutul războiului, 
până la o linie care să acopere apele oceanului Atlantic 

spre vest, până la longitudinea 26° vest. În acest scop, îşi 
propunea să folosească aviaţie şi vase, care să acţioneze 
din Groenlanda, Terra Nova, Nova Scoţia, Statele Unite, 
Bermude şi Indiile de Vest, cu o extindere posibilă mai 
târziu în Brazilia. El ne invita să-i notificăm, în mare 
secret, mişcarea convoaielor noastre, „pentru ca unităţile 
noastre de patrulare să poată căuta orice vase sau 
avioane ale naţiunilor agresoare care operează la vest de 
noua linie a zonei de securitate.” Americanii, la rândul lor, 
vor anunţa poziţia unor vase sau avioane posibil 
agresoare, localizate în zona de patrulare americană. Am 
transmis Amiralității această telegramă cu un adânc 
sentiment de uşurare. 

In 18, guvernul Statelor Unite a anunţat linia sa de 
demarcaţie între emisferele de est şi vest la care 
preşedintele se referise în mesajul lui din 11 aprilie. 
Această linie a devenit efectiv frontiera pe mare a 
Statelor Unite. Aceasta includea în sfera Statelor Unite 
toate teritoriile britanice aflate în sau în apropierea 
continentului american, Groenlanda şi Azorele, şi s-a 
extins curând spre est pentru a include Islanda. Conform 
acestei declaraţii, vasele de război ale Statelor Unite 
aveau să patruleze în emisfera vestică şi aveau să ne 
informeze când era cazul, asupra activităţilor duşmane 
din acea zonă. Statele Unite rămâneau totuşi non- 
beligerante şi nu puteau, în această etapă, să asigure 
piaza convoaielor noastre. Aceasta rămânea o răspundere 
britanică pe întreaga rută. 

Efectele politicii preşedintelui aveau întindere mare, 
iar noi am continuat lupta cu sentimentul că o importantă 
parte a poverii fusese luată de pe umerii noştri de Marina 
Regală canadiană şi de marina Statelor Unite. Statele 

Unite se apropiau mai mult de război şi aceasta mai ales 
după apariţia vasului Bismark în Atlantic, pe la sfârşitul lui 
mai. Intr-o emisiune de radio, la 27 mai, chiar în ziua în 
care a fost scufundat vasul Bismark, preşedintele a 
declarat: „Ar fi o sinucidere să aşteptăm ca ei inamicii să 
ajungă în curtea noastră din faţă... De aceea, ne-am 
extins patrularea în apele de nord şi de sud ale 
Atlanticului.” După acest discurs, domnul Roosevelt a 
declarat „stare de urgenţă naţională nelimitată”. 

Există ample dovezi că germanii au fost foarte 
tulburaţi de toate acestea, iar amiralii Raeder şi Doenitz 
au cerut Fuhrerului să dea mai multă libertate 
submarinelor de buzunar-U, permițându-le să opereze 
spre coasta americană, precum şi împotriva vaselor 
americane, dacă erau în convoi sau dacă navigau fără 
lumini. Hitler a rămas totuşi neclintit. El se temea 
totdeauna de consecinţele unui război cu Statele Unite şi 
a insistat ca forţele germane să evite acţiuni 
provocatoare. 

Expansiunea eforturilor duşmanului a determinat şi 
ea propriile ei corectări. În iunie, inamicul avea, în afara 
vaselor în instruire, circa treizeci şi cinci de submarine-U 
pe mare, dar noile vase care se produceau acum 
depăşeau resursele de echipaje foarte bine instruite şi 
mai cu seamă de căpitani experimentați. Echipajele 
„diluate” ale noilor submarine de buzunar-U, formate în 
mare măsură din tineri fără practică, dădeau dovadă de o 
scădere a îndemânării, iar extinderea luptei înspre 
întinderile mai îndepărtate ale oceanului a distrus 
combinaţia periculoasă dintre submarine şi aviaţie. 
Avioanele germane, în majoritatea lor, nu fuseseră 
echipate sau instruite pentru operaţiuni deasupra mării. 

Cu toate acestea, în aceleaşi trei luni, martie, aprilie şi 
mai, au fost scufundate 179 vase cu o capacitate de 545 
000 de tone, prin atac aerian, în special în regiunea de 
coastă. Din acest total, 40 000 de tone au fost distruse 
doar în luna mai, în două atacuri violente asupra docurilor 
din Liverpool. Am fost recunoscător că germanii nu au 
perseverat asupra acestor linte chinuite, în tot acest timp, 
ameninţarea ascunsă, insidioasă a minelor magnetice a 
continuat să se rotească în jurul coastelor noastre, dar cu 
succes mai redus. Ne-am dezvoltat şi extins bazele din 
Canada şi Islanda cu toată viteza posibilă şi ne-am 
planificat convoaiele în consecinţă. Am mărit capacitatea 
de rezervă de combustibil a distrugătoarelor noastre mai 
vechi şi deci am sporit raza lor de acţiune. Nou formatul 
cartier general combinat de la Liverpool s-a aruncat în 
luptă cu toate forţele. Pe măsură ce s-au organizat noi 
escorte iar personalul a căpătat experienţă, amiralul 
Noble a format grupuri permanente cu comandanţi de 
grup. S-a creat un spirit de echipă şi oamenii s-au învăţat 
să lucreze la unison, cu o clară înţelegere a metodelor 
comandantului lor. Grupurile de escortă au devenit tot 
mai eficiente, iar pe măsură ce puterea lor creştea, cea a 
submarinelor de buzunar-U a scăzut. 

In iunie, am început să devenim noi superiori. Se 
făceau toate eforturile pentru îmbunătăţirea organizării 
escortei convoaielor noastre şi pentru dezvoltarea de noi 
arme şi aparatură militară. Principalele nevoi erau escorte 
mai multe şi mai rapide, cu mai mult combustibil, avioane 
cu rază mare de acţiune şi, mai presus de toate, un radar 
bun. Aviația cu baza la mai nu era suficientă, fiecare 
convoi având nevoie de aviaţie pe vase, care să 
detecteze orice submarin-U aflat la distanţă de tragere, în 

timp de zi, şi să-l oblige să se scufunde, făcând astfel 
imposibil contactul cu vasele noastre, sau să dea alarma, 
ca să atragă alte ajutoare la locul respectiv. Avioane de 
luptă lansate din catapulte montate pe vase comerciale 
obişnuite, precum şi pe vase transformate, cu echipaje 
din Marina Regală, au întâlnit curând aparatele Focke- 
Wolf. Pilotul avionului de luptă, după ce era lansat ca un 
uliu împotriva pradei, trebuia la început să-şi salveze 
viaţa prin pescuirea sa de câtre un vas din escortă. 
Treptat, avioanele Focke-Wolf au devenit din vânători, 
vânaţi. Invazia lui Hitler în Rusia l-a obligat să-şi 
desfăşoare avioanele în forţă şi, de la un vârf al 
pierderilor noastre din aprilie, de aproape trei sute de mii 
de tone, acestea au scăzut la circa o cincime la mijlocul 
verii. 

Preşedintele a făcut acum o altă mişcare 
importantă. A decis să stabilească o bază în Islanda. S-a 
căzut de acord ca forţele Statelor Unite să elibereze 
garnizoana britanică. Acestea au ajuns în Islanda la 7 iulie 
şi insula aceasta a fost inclusă în sistemul de apărare al 
emisferei vestice. După aceea, convoaiele americane, 
Escortate de vase de război americane, circulau cu 
regularitate la Reykjavik, şi cu toate că Statele Unite încă 
nu intraseră în război, primeau şi vase străine sub 
protecţia convoaielor lor. 


x kK x 


La apogeul acestei lupte, am avut una dintre cele 
mai importante întâlniri din perioada războiului. In 1930, 
când nu eram în funcţie, am acceptat pentru prima şi 
ultima oară din viața mea, un directorat. Era una dintre 

companiile subsidiare ale întinsei organizaţii a lordului 
Incheape, numită Liniile de transport maritim peninsulare 
şi orientale. Timp de opt ani, am participat cu regularitate 
la şedinţele lunare ale consiliului de conducere şi mi-am 
îndeplinit cu grijă îndatoririle. La aceste şedinţe, am 
observat treptat un om foarte remarcabil. El prezida 
peste treizeci sau patruzeci de companii, dintre care cea 
cu care aveam eu legătură era o unitate mică. Am înţeles 
curând că Frederick Leathers era creierul central şi 
factorul de control al acestei combinaţii. El ştia totul şi se 
bucura de o încredere absolută. An după an, l-am urmărit 
îndeaproape, din mica mea poziţie. Mi-am spus în sinea 
mea: „Dacă va mai fi un nou război, ăsta-i omul care va 
juca acelaşi gen de rol ca şi marii oameni de afaceri care 
au servit sub conducerea mea la Ministerul Muniţiilor, în 
1917 şi 1918.” 

Leathers şi-a oferit în mod voluntar serviciile 
Ministerului Transportului Marin, la izbucnirea războiului, 
în 1939. Noi nu am venit prea mult în contact cât am fost 
la Amiralitate, pentru că funcţiile lui erau specializate şi 
subordonate. Dar acum, în 1941, cu stresurile bătăliei 
pentru Atlantic, cu nevoia de a combina administrarea 
vaselor de transport şi cu preluarea din porturi a întregii 
mişcări de aprovizionare pe calea ferată şi pe şosele, 
persoana lui mi-a venit tot mai mult în minte. La 8 mai, 
m-am îndreptat spre el. După multe discuţii, am 
transformat Ministerul Transportului pe mare şi al 
Transportului într-o singură maşinărie integrată. L-am pus 
pe Leathers în fruntea acestuia. Pentru a-i da autoritatea 
necesară, am creat funcţia de ministru al Transportului de 
Război. Eram totdeauna temător când trebuia să 
promovez în poziţii înalte, ministeriale, în faţa Camerei 

Comunelor, oameni care nu lucraseră şi crescuseră acolo 
mai mulţi ani. Membri experimentați, care nu aveau 
funcţii, puteau să-l discrediteze pe noul venit, iar acesta 
putea fi mereu îngrijorat de rapoartele pe care le avea de 
pregătit şi de ţinut. De aceea, am cerut Coroanei să se 
confere noului ministru un titlu. 

De atunci şi până la sfârşitul războiului, Lordul 
Leathers a rămas cu controlul total al Ministerului 
Transportului de Război, iar reputaţia lui a crescut cu 
fiecare dintre cei patru ani care au trecut. El a cucerit 
încrederea şefilor de Stat Major şi a tuturor 
departamentelor din ţară şi a stabilit relaţii strânse, 
excelente cu americanii de frunte din acest domeniu vital. 
Cu nimeni nu era în mai strânsă armonie decât cu domnul 
Lewis Douglas, de la Consiliul Flotei Comerciale a Statelor 
Unite şi, mai târziu, ambasador la Londra. Leathers mi-a 
fost de un ajutor imens în conducerea războiului. Rareori 
nu era capabil să îndeplinească sarcinile grele pe care i le 
stabileam. De mai multe ori, când toată lumea şi 
procedurile departamentale  eşuau în rezolvarea 
problemei de a mişca o divizie în plus, sau de a o muta de 
pe vase britanice pe cele americane sau în alte probleme, 
eu apelam personal la el şi dificultăţile păreau să dispară 
ca prin minune. 

În cursul acestor luni critice, cele două crucişătoare 
de război Scharnhorst şi Gneisenau au rămas la Brest. Se 
părea că puteau pătrunde din nou în Atlantic în orice 
moment. Datorită Forţei Aeriene Regale, ele rămâneau 
însă inactive. Repetate atacuri aeriene s-au efectuat 
asupra lor în port, cu un asemenea efect pozitiv încât au 
rămas acolo tot anul. Preocuparea duşmanului a devenit 
curând să le aducă din nou acasă; dar nici asta n-au 

putut-o face până în 1942. Vom vedea la timpul potrivit în 
ce măsură Marina şi Comandamentul de coastă al 
Forţelor Aeriene Regale au avut succes, cum am devenit 
stăpânii ieşirilor în ocean, cum erau doborâte aparatele 
Heinkel 111 de avioanele noastre de luptă şi cum erau 
scufundate submarinele-U chiar în marea în care voiau să 
ne scufunde pe noi, până când folosind arme noi şi 
perfecţionate, am curăţat căile de acces spre Insulă. 


Capitolul XVIII 
IUGOSLAVIA ŞI GRECIA 


Acum venise momentul când trebuia luată decizia 
irevocabilă de a trimite sau nu Armata Nilului în Grecia. 
Acest pas grav era cerut nu doar pentru a ajuta Grecia în 
situaţia ei periculoasă şi frământată, ci şi pentru a forma 
un front în Balcani împotriva unui atac german iminent, 
care să cuprindă lugoslavia, Grecia şi Turcia, cu efecte pe 
care nu le puteam măsura asupra Rusiei Sovietice. 
Acestea ar fi avut un rol foarte important dacă 
conducătorii sovietici şi-ar fi dat seama ce li se pregătea. 
Nu ceea ce puteam trimite noi ar fi decis problema 
Balcanilor. Speranţa noastră limitată era să determinăm 
şi să organizăm o acţiune unită. Nouă ni se părea că, 

dacă la mişcarea baghetei noastre, lugoslavia, Grecia şi 
Turcia ar acţiona împreună, Hitler fie că va lăsa Balcanii 
în pace deocamdată, fie că se va angaja atât de mult în 
lupta cu forţele noastre combinate, încât va crea un front 
major în această regiune. Noi nu ştiam atunci că el era 
deja temeinic pregătit pentru invadarea Rusiei. Dacă am 
fi ştiut, am fi avut mai multă încredere în politica noastră. 
Am fi văzut că Hitler risca să cadă între două scaune şi că 
putea să-şi afecteze acţiunea principală de dragul unui 
război preliminar în Balcani. Aceasta s-a şi întâmplat de 
fapt, dar noi nu puteam şti la vremea respectivă. Unii pot 
gândi că am procedat just; oricum, am procedat mai bine 
decât ne dădeam seama atunci. Scopul nostru a fost să 
animăm şi să combinăm lugoslavia, Grecia şi Turcia. 
Datoria noastră era ca, pe cât posibil, să ajutăm Grecia. 
Pentru toate aceste scopuri, cele patru divizii ale noastre 
din Deltă erau bine plasate. 


x k x 


La 1 martie, armata germană a început să intre în 
Bulgaria. Armata bulgară a fost mobilizată şi a luat poziţie 
de-a lungul frontierei cu Grecia. Era o mişcare generală a 
forţelor germane spre sud, ajutate în toate felurile de 
bulgari. A doua zi, domnul Eden şi generalul Dill au reluat 
convorbirile militare la Atena. Ca rezultat al acestora, 
domnul Eden a trimis un mesaj foarte serios şi punctul 
nostru de vedere la Londra a suferit o schimbare 
marcantă. Amiralul Cunningham, deşi convins că politica 
noastră era justă, ne-a făcut să nu avem îndoieli în 
privinţa considerabilelor noastre riscuri în care eram 
implicaţi în Mediterana. 

Şefii de Stat Major au luat notă de diverşii factori 
nefavorabili politicii noastre în Balcani şi, în special, erau 
împotriva trimiterii unei armate în Grecia. „Greutățile 
acţiunii acesteia, au raportat ei, au crescut considerabil”. 
Simţeau totuşi că nu pot încă pune sub semnul întrebării 
sfatul militar al celor de la faţa. Locului, care au descris 
poziţia ca nefiind deloc fără speranţă. 

După ce am reflectat singur la Chequers, duminică 
noaptea, asupra discuţiilor din Cabinetul de Război din 
dimineaţa aceea, am trimis următorul mesaj domnului 
Eden, care acum părăsise Atena şi era la Cairo. Aceasta 
constituia o notă discordantă din partea mea. Dar îmi 
asum toată răspunderea pentru decizia luată, întrucât 
sunt sigur că aş fi putut să opresc acţiunea dacă aş fi fost 
convins. Este cu mult mai uşor să opreşti un lucru decât 
să-l faci. 


Am făcut tot posibilul să determinăm o 
combinaţie în Balcani împotriva Germaniei. Trebuie să fim 
atenţi să nu îndemnăm Grecia la o rezistenţă fără 
speranţă, singură, împotriva părerii ei, când noi nu avem 
decât o mână de trupe care ar putea ajunge în timp la 
locul respectiv. Se ridică grave probleme pentru imperiu 
dacă antrenăm trupe din Noua Zeelandă şi Australia într-o 
acţiune care, după cum spui, a devenit şi mai hazardată. 

Trebuie să-i eliberăm pe greci de ideea că sunt 
legaţi să respingă un ultimatul german. Dacă din proprie 
iniţiativă se hotărăsc să lupte, trebuie, în oarecare 
măsură, să împărtăşim nefericirea lor. Dar înaintarea 
germană rapidă va împiedica orice angajare apreciabilă a 
trupelor imperiale britanice. Pierderea Greciei şi a 
Balcanilor nu este pentru noi o catastrofă majoră, cu 

condiţia ca Turcia să rămână în mod onest neutră. Am 
putea ocupa Rodos şi să analizăm planuri pentru un atac 
în Sicilia sau Tripoli. Suntem sfătuiţi din multe locuri că 
respingerea noastră dezonorantă din Grecia ne-ar face 
mai mult rău în Spania şi la Vichy decât căderea 
Balcanilor, despre care nu a fost niciodată vorba că am 
putea-o evita doar cu forţele noastre răspândite... 


Am ataşat la acesta gravul comentariu al şefilor de 
Stat Major. 

De îndată ce telegrama mea de avertizare a fost 
citită de ambasadorul nostru din Atena, el şi-a manifestat 
deziluzia. El a scris ministrului de Externe: „Cum putem 
să-l abandonăm pe regele Greciei, după asigurările pe 
care le-a primit de la comandantul şef şi de la şeful 
Statului Major Imperial privind şansele rezonabile de 
succes? Aşa ceva mi se pare de neconceput. O să fim 
puşi la stâlpul infamiei de lume în general, pentru că nu 
ne-am ţinut de cuvânt. Nu e vorba să-i eliberăm pe greci 
de ideea că sunt legaţi să respingă un ultimatum. Ei au 
decis să lupte contra germanilor chiar şi singuri, dacă e 
necesar. Problema este dacă îi ajutăm sau îi abandonăm.” 

Cabinetul de Război a hotărât atunci să nu ia nicio 
decizie, până când vom avea un răspuns la toate astea 
din partea domnului Eden. Răspunsul lui a sosit a doua zi. 
Partea esenţială suna astfel: 

„... Prăbuşirea Greciei fără niciun efort de a o salva 
printr-o intervenţie pe uscat ar fi cea mai mare calamitate 
după ce victoriile din Libia au eliberat unele forţe, după 
cum ştie toată lumea. lugoslavia ar fi cu siguranţă 
pierdută; nu putem avea încredere nici că Turcia va avea 
puterea să rămână pe poziţii, dacă germanii şi italienii s- 

ar instala în Grecia fără niciun efort din partea noastră de 
a le opune rezistenţă. Fără îndoială că prestigiul nostru ar 
suferi dacă am fi scoşi afară în mod ruşinos dar, în orice 
caz, a fi luptat şi suferit în Grecia ar fi mai puţin dăunător 
pentru noi decât de a fi părăsit Grecia în voia sorții... În 
situaţia existentă, noi suntem cu toţii de acord că părerea 
susţinută de noi ar trebui urmată şi să dăm ajutor 
Greciei” 

Insoţit de şefii de Stat Major, am adus chestiunea în 
faţa Cabinetului de Război, care a fost deplin informat de 
tot ce se întâmpla, pentru luarea deciziei finale. În ciuda 
faptului că nu puteam trimite mai multă aviaţie decât 
fusese aprobat şi care era deja pe drum, nu a existat nicio 
ezitare sau divergență între noi. Personal, am simţit că 
oamenii de la faţa locului au fost bine testaţi. Nu încăpea 
îndoială că nu le fusese forţată mâna nicicum de 
presiunea politică de acasă. Smuts, cu toată 
înţelepciunea lui şi analizând lucrurile din unghiul lui 
separat de vedere şi cu ochiul proaspăt, a fost de acord. 
Nimeni n-a trebuit să fie convins. Aveam cu noi 
autoritatea cea mai mare a experţilor, care acționau în 
deplină libertate şi cunoscând oamenii de la faţa locului. 
Colegii mei, care erau căliţi de numeroasele riscuri prin 
care am trecut succesiv, au ajuns în mod independent la 
aceleaşi concluzii. Domnul Menzies, pe care apăsa o 
povară specială, era plin de curaj. Se formase o tendinţă 
puternică spre acţiune. Şedinţa Cabinetului a fost scurtă; 
s-a luat o decizie finală iar răspunsul a fost sumar: 

„Şefii de Stat Major au stabilit că, având to vedere 
opinia exprimată hotărât de comandantul şef de la faţa 
locului, de şeful de Stat Major Imperial şi de comandanții 
forţelor ce urmează să fie folosite, ar fi just să mergem 

mai departe. Cabinetul a hotărât să vă autorizeze să 
continuaţi operaţiunea şi, făcând acest lucru, cabinetul 
acceptă răspunderea sa totală. Vom comunica în 
consecinţă cu guvernele Australiei şi Noii Zeelande.” 


x k x 


Acum trebuie descrisă soarta lugoslaviei. Toată 
apărarea la Salonic depindea de intrarea ei în război şi 
era vital să ştim ce va face. La 2 martie, domnul 
Campbell, ambasadorul nostru la Belgrad, s-a întâlnit cu 
domnul Eden la Atena. El a spus că iugoslavii se tem de 
Germania şi sunt tulburaţi în interior de dificultăți politice. 
Există totuşi o şansă că, dacă ar cunoaşte planurile 
noastre de a ajuta Grecia, ar putea fi gata să ajute. Pe 
data de 5, ministrul de Externe l-a trimis pe domnul 
Campbell înapoi la Belgrad, cu o scrisoare confidențială 
către regent, prinţul Paul. În aceasta, el a descris care va 
fi soarta lugoslaviei în mâinile germanilor şi a spus că 
Grecia şi Turcia intenționau să lupte dacă erau atacate, 
într-un asemenea caz lugoslavia trebuie să ni se alăture. 
Regentului trebuia să i se comunice verbal că britanicii au 
decis să ajute Grecia cu forţe terestre şi aeriene, cât de 
puternic şi de rapid era posibil şi că, dacă un ofiţer de 
Stat Major iugoslav ar putea fi trimis la Atena, l-am putea 
include în discuţiile noastre. 

În această atmosferă, atitudinea regentului a fost 
influenţată. Prinţul Paul era un personaj amabil, amator 
de artă, dar prestigiul monarhiei era de multă vreme pe 
cale de dispariţie, iar el ducea acum politica de 


34 Sublinierea mea cu literă cursivă W. S. C. 

neutralitate până la limită. El se temea în mod special că 
orice mişcare a lugoslaviei sau a vecinilor ei i-ar putea 
provoca pe germani la o înaintare spre sud în Balcani. Ela 
refuzat propunerea unei vizite a domnului Eden. Domnea 
teama. Miniştrii şi politicienii de frunte nu îndrăzneau să- 
şi exprime părerile. A fost o singură excepţie. Un general 
de aviaţie, pe nume Simovic, reprezentând elementul 
naţionalist din rândul corpului ofițeresc al Forţelor 
armate. Din decembrie, biroul lui devenise un centru 
clandestin al opoziţiei împotriva pătrunderii germanilor în 
Balcani şi a inerţiei guvernului iugoslav. 

La 4 martie, prinţul Paul a părăsit Belgradul pentru o 
vizită secretă la Berchtesgaden şi, sub presiuni dure, s-a 
angajat verbal ca  lugoslavia să urmeze exemplul 
Bulgariei. La întoarcerea sa, la o şedinţă a Consiliului 
Regal şi în discuţii separate cu lideri politici şi militari, a 
constatat păreri opuse. Dezbaterea a fost violentă, dar 
ultimatumul german era real. Generalul Simovic, când a 
fost chemat la Palatul Alb, reşedinţa prinţului Paul de pe 
dealurile de deasupra Belgradului, a fost ferm împotriva 
capitulării. Sârbii nu vor accepta o asemenea decizie iar 
dinastia va fi în pericol. Dar prinţul Paul, de fapt, angajase 
deja ţara. 

În noaptea de 20 martie, la o şedinţă a Cabinetului, 
guvernul iugoslav a decis să adere la Pactul Tripartit. 
Totuşi, trei miniştri au demisionat din cauza acestei 
chestiuni. La 24 martie, primul-ministru şi ministrul de 
Externe s-au strecurat afară din Belgrad, printr-o staţie de 
cale ferată suburbană, cu trenul de Viena. In ziua 
următoare, ei au semnat Pactul cu Hitler la Viena, iar 
ceremonia a fost transmisă la postul de radio din Belgrad. 
Zvonuri privind un iminent dezastru au cuprins cafenelele 

şi conclavurile din capitala Iugoslaviei. 

In cercul mic al ofiţerilor din jurul lui Simovic, se 
discutase de câteva luni că, în cazul când guvernul 
capitulează în faţa Germaniei, să se întreprindă o acţiune 
directă. La 26 martie, când vestea întoarcerii de la Viena 
a miniştrilor iugoslavi a început să circule în Belgrad, 
conspiratorii au decis să acţioneze. Câţiva revoluționari 
începuseră să dea înapoi. N-a fost vărsare de sânge. 
Câţiva ofiţeri superiori au fost arestaţi. Primul-ministru a 
fost adus de poliţie la cartierul general al lui Simovic şi a 
fost obligat să semneze o scrisoare de demisie. Prinţul 
Paul a fost informat că Simovic a preluat conducerea 
guvernului în numele regelui şi că a fost dizolvat Consiliul 
de Regenţă. Prinţul a fost condus la biroul generalului 
Simovic. Impreună cu ceilalţi doi regenţi, el a semnat apoi 
actul de abdicare. | s-au acordat câteva ore să-şi strângă 
lucrurile şi, împreună cu familia sa, a părăsit lugoslavia în 
noaptea aceea, plecând spre Grecia. 

Planul fusese făcut şi executat de câţiva ofiţeri 
naţionalişti sârbi care s-au identificat cu adevărata stare 
de spirit publică. Această acţiune a declanşat izbucnirea 
entuziasmului popular. Străzile Belgradului au fost curând 
pline de sârbi care strigau: „Mai curând război decât pact; 
mai bine moarte decât sclavie.” Se dansa în pieţe. 
Steaguri engleze şi franceze au apărut pretutindeni; 
imnul naţional sârb era cântat cu mare sfidare de mulţimi 
viteze, neajutorate. La 28 martie, regele Petru care, 
coborând pe un burlan, a fugit de sub tutela regenței, a 
participat la un serviciu divin la Catedrala din Belgrad, în 
aclamații fierbinţi. Ministrul german a fost insultat în 
public iar mulţimea a scuipat pe maşina lui. Această faptă 
militară a dat avânt vitalităţii naţionale. Un popor care 

până atunci fusese paralizat în acţiunea sa, rău guvernat 
şi rău condus, şi care avea de multă vreme sentimentul 
că este prins în lat, şi-a aruncat sfidarea necugetată în 
faţa tiranului şi cuceritorului, în momentul când acesta 
era în cea mai mare forţă. 

Hitler a fost lovit la sânge. A avut o izbucnire 
convulsivă de furie care, pe moment, îi bloca orice 
gândire şi care, uneori, l-a împins la cele mai îndrăzneţe 
aventuri. Nervos, a convocat înaltul Comandament 
german; erau prezenţi Goering, Keitel şi Jodl, iar 
Ribbentrop a sosit mai târziu. Hitler a spus că lugoslavia e 
un factor nesigur în acţiunea ce urmează împotriva 
Greciei, ba chiar mai mult, în acţiunea „Barbarossa” de 
mai târziu, împotriva Rusiei. El a considerat un noroc 
faptul că lugoslavia şi-a dezvăluit intenţiile înainte de 
lansarea acţiunii „Barbarossa”. /ugoslavia trebuie să fie 
distrusă „militar şi ca unitate naţională”. Lovitura trebuie 
dată cu asprime, fără milă. Generalii şi-au petrecut 
noaptea elaborând ordinele de acţiune. Keitel confirmă 
punctul nostru de vedere potrivit căruia cel mai mare 
pericol pentru Germania era „un atac asupra armatei 
italiene, din spate.” Decizia de a ataca lugoslavia 
însemna totala schimbare a mişcărilor militare şi a 
aranjamentelor făcute până în acel moment. Invadarea 
Greciei trebuia complet reajustată. Trebuiau aduse noi 
forţe prin Ungaria, din nord. Totul trebuia improvizat. 

Ungaria a fost afectată direct şi imediat. Deşi 
principala ameninţare împotriva iugoslavilor venea în 
mod clar prin România, toate liniile de comunicaţii duceau 
prin teritoriul ungar. Aproape prima reacţie a guvernului 
german la evenimentele de la Belgrad a fost să-l trimită 
cu avionul la Budapesta pe ministrul ungar la Berlin, cu 

un mesaj urgent pentru regentul Ungariei, amiralul 
Horthy: 


Iugoslavia va fi anihilată pentru că a renunţat 
public la politica de înţelegere cu Axa. Cea mai 
mare parte a trupelor germane trebuie să treacă 
prin Ungaria. Dar principalul atac nu se va da în 
sectorul ungar. Aici va trebui să intervină armata 
ungară şi, în schimbul cooperării, Ungaria va putea 
ocupa toate acele teritorii pe care a fost obligată, în 
anumite momente, să le cedeze lugoslaviei. 
Problema este urgentă. Este nevoie de un răspuns 
imediat, afirmativ.” 


Ungaria era legată de lugoslavia printr-un pact de 
prietenie semnat în decembrie 1940. Dar opoziţia directă 
faţă de cererile germane nu ar fi dus decât la ocuparea 
Ungariei de către germani, în cursul operaţiunilor militare 
iminente. Mai era şi tentaţia redobândirii teritoriilor de la 
frontiera de sud, pe care Ungaria le pierduse în favoarea 
lugoslaviei după primul război mondial. Premierul ungar, 
contele Teleki, a acţionat necontenit ca să menţină o 
oarecare libertate de acţiune pentru ţara sa. El nu era 
deloc convins că Germania va învinge. Când semnase 
Pactul Tripartit, el avusese prea puţină încredere în 
independenţa Italiei ca partener al Axei. Ultimatumul lui 
Hitler îi cerea ca partea ungară să încalce înţelegerea cu 
lugoslavia. Iniţiativa i-a fost totuşi smulsă de Statul Major 
general ungar, al cărui şef, generalul Werth, el însuşi de 
origine germană, îşi făcea propriile lui aranjamente cu 


35 Ullein Revicay, Guerre Allemande: Paix Russe, pag. 89. 

înaltul Comandament german, pe la spatele guvernului 
ungar. 

Teleki a denunţat imediat acţiunea lui Werth ca un 
act de trădare. În seara de 2 aprilie 1941, el a primit o 
telegramă de la ministrul ungar la Londra că Ministerul de 
Externe britanic i-a declarat oficial că, dacă Ungaria va 
lua parte la o mişcare germană împotriva lugoslaviei, 
trebuie să se aştepte la o declaraţie de război împotriva 
ei din partea Marii Britanii. Astfel, şansa Ungariei era fie o 
rezistenţă zadarnică faţă de trecerea trupelor germane, 
fie să se situeze făţiş împotriva Aliaților, trădând 
lugoslavia. În această crudă poziţie, contele Teleki a 
văzut doar un singur mod de a-şi salva onoarea 
personală. La puţin timp după ora nouă, a părăsit 
Ministerul de Externe şi s-a retras în apartamentul lui din 
Palatul Şandor. Acolo, el a primit un telefon. Se crede că 
acest mesaj afirma că armatele germane trecuseră deja 
frontiera ungară. La scurt timp după aceea, s-a împuşcat. 
Sinuciderea sa a fost un sacrificiu pentru iertarea lui şi a 
poporului său de vinovăția lor în atacul german asupra 
lugoslaviei. Aceasta îi curăţă numele în faţa istoriei. Dar 
el nu putea opri marşul armatelor germane şi nici 
consecinţele acestuia. 

Între timp, mişcarea expediției noastre în Grecia 
începuse. În ordinea îmbarcării, expediția cuprindea 
Brigada întâia blindată britanică, Divizia neo-zeelandeză 
şi Divizia a 6-a australiană. Acestea erau complet 
echipate pe seama altor formațiuni din Orientul Mijlociu. 
Ele trebuiau să fie urmate de Brigada poloneză şi de 

Divizia a 7-a australiană. Planul era să se ţină linia 
Aliakhmon care se întindea de la gurile râului cu acest 
nume, prin Veria şi Edhessa, până la frontiera iugoslavă. 
Forţele noastre urmau să se alăture forţelor greceşti 
desfăşurate pe acest front, echivalente cu şapte divizii, şi 
urmau să sosească sub comanda generalului Wilson. 

Trupele greceşti erau mai puţine decât promisese 
iniţial generalul Papagos.*% Marea majoritate a armatei 
greceşti, circa cincisprezece divizii, era în Albania. Restul 
era în Macedonia, de unde Papagos nu voia să o retragă 
şi unde, după patru zile de luptă cu atacul german, a 
încetat să mai reprezinte o forţă militară. Forţa noastră 
aeriană număra doar optzeci de avioane operaţionale, 
împotriva unei forţe aeriene germane de peste zece ori 
mai mare. 


35 Papagos a pretins de atunci că prima sa înţelegere privind 
apărarea liniei Aliakhmon era legată de o clarificare a situaţiei cu 
guvernul lugoslaviei, la care nu s-a ajuns niciodată. 

Slăbiciunea poziţiei Aliakhmon era pe flancul stâng, 
deoarece putea fi înconjurată prin sudul Iugoslaviei. Am 

avut puţine contacte cu Statul Major general iugoslav, al 
cărui plan de apărare şi grad de pregătire nu le erau 
cunoscute grecilor şi nici nouă. Se spera totuşi că, în 
această ţară dificilă pe care germanii vor trebui s-o 
traverseze, iugoslavii vor putea cel puţin să le provoace 
întârzieri. Această speranţă avea să se dovedească 
nefondată. Generalul Papagos nu considera realizabilă 
retragerea din Albania în scopul preîntâmpinării unei 
asemenea înconjurări. Aceasta nu numai că ar fi afectat 
sever moralul, dar armata greacă era atât de prost 
echipată cu mijloace de transport iar comunicațiile erau 
atât de proaste încât o retragere generală în faţa 
inamicului era imposibilă. El, desigur, a amânat decizia 
până a fost prea târziu. În aceste condici, Brigada noastră 
de blindate, a 15-a, a ajuns în perimetrul înaintat la 27 
martie, unde, câteva zile mai târziu, i s-a alăturat Divizia 
neo-zeelandeză. 

Vestea revoluţiei de la Belgrad ne-a dat, în mod 
natural, o mare satisfacţie. Aici măcar se vedea un 
rezultat palpabil al eforturilor noastre disperate de a 
forma un front aliat în Balcani şi de a evita să cadă toţi 
treptat în puterea lui Hitler. S-a stabilit ca Eden să 
rămână la Atena şi să trateze cu Turcia, iar generalul Dill 
să se ducă la Belgrad. Oricine putea vedea că poziţia 
lugoslaviei era pierdută, dacă nu se forma imediat un 
front comun, al tuturor puterilor în cauză. lugoslaviei îi 
era totuşi deschisă şansa deja menţionată de a da o 
lovitură mortală în spatele dezgolit al armatei italiene 
dezorganizate din Albania. Dacă acționau prompt, puteau 
realiza un eveniment militar major şi, în timp ce propria 
lor tară era atacată din nord, ei puteau pune mâna pe 
masele de muniții şi echipamente care le-ar fi dat puterea 

să ducă lupta de gherilă în munţii lor, singura speranţă ce 
le rămânea. Ar fi fost o lovitură măreaţă care ar fi 
provocat o reacţie în toată zona Balcanilor. In cercul 
nostru, la Londra, noi toţi vedeam o asemenea 
posibilitate. Harta din pagina anterioară arată mişcarea 
ce era considerată realizabilă. Dar greşelile de ani de zile 
nu pot fi remediate în ore. Când emoția generală s-a 
liniştit la Belgrad, toţi şi-au dat seama că dezastrul şi 
moartea se apropiau de ei şi că nu prea aveau ce face ca 
să evite acest lucru. Inaltul Comandament putea măcar 
acum să-şi mobilizeze armatele. Dar nu exista niciun plan 
strategic. Dill a găsit acolo doar paralizie şi confuzie. 
Guvernul iugoslav, de teama efectului asupra situaţiei 
interne, era hotărât să nu ia nicio măsură care să fie 
considerată provocatoare de către Germania. In acel 
moment, toată forţa Germaniei din apropiere venea ca o 
avalanşă peste ei. După starea de spirit şi opiniile 
miniştrilor iugoslavi, s-ar fi zis că au luni de zile la 
dispoziţie în care să ia decizia de pace sau război cu 
Germania. De fapt, au avut doar şaptezeci şi două de ore, 
înainte ca năpasta să cadă peste ei. 

In dimineaţa zilei de 6 aprilie, bombardierele 
germane au apărut deasupra Belgradului. Zburând în 
schimburi de pe aerodromuri ocupate din România, au 
efectuat un atac metodic asupra capitalei iugoslave, atac 
care a durat trei zile. De la înălţimea acoperişurilor, fără 
teamă de rezistentă, au sfărâmat oraşul fără nicio milă. 
Aceasta s-a numit operaţiunea „Pedepsire”. Când, în 
sfârşit, s-a făcut linişte, la 8 aprilie, peste şaptesprezece 
mii de cetăţeni ai Belgradului zăceau morţi pe străzi sau 
sub dărâmături. Din coşmarul de fum şi foc, au apărut 
animalele înnebunite, scăpate din cuştile distruse şi din 

grădinile zoologice. O barză lovită şchiopăta prin faţa 
principalului hotel care era o masă de flăcări. Un urs, 
zăpăcit şi neînţelegând ce se întâmplă, mergea prin acest 
infern cu pas lent, în jos, spre Dunăre. Nu era singurul urs 
care nu înţelegea ce se petrece. 

Simultan cu ferocele bombardament asupra 
Belgradului, armatele germane concentrate deja la 

frontiere, au invadat Iugoslavia din mai multe direcţii. 
Statul Major general iugoslav nu a încercat să dea singura 
lovitură mortală posibilă, în spatele armatei italiene. El s- 
a considerat legat să nu abandoneze Croaţia şi Slovenia şi 
deci a fost obligat să apere întreaga linie a frontierei. Cele 
patru Corpuri de armată iugoslave din nord au fost rapid 
şi irezistibil împinse spre interior de coloanele blindate 
germane, sprijinite de trupele ungare care au traversat 
Dunărea şi de forte germane şi italiene care înaintau spre 
Zagreb. Principalele forţe iugoslave erau astfel împinse în 
dezordine spre sud, iar la 13 aprilie germanii au intrat în 
Belgrad. Intre timp, Armata a douăsprezecea germană, 
adunată în Bulgaria, a intrat în Serbia şi Macedonia. Au 
intrat în Monastir şi Yanina în data de 10 şi astfel au 
împiedicat orice contact între iugoslavi şi greci şi a înfrânt 
forţele iugoslave în sud. 

Şapte zile mai târziu, lugoslavia a capitulat. 

Această prăbuşire bruscă a distrus principala 
speranţă a grecilor. Era un alt exemplu de „Câte una 
odată”. Noi am făcut tot posibilul să determinăm o 
acţiune comună, dar nu din vina noastră am eşuat. O 
perspectivă nefericită se deschidea acum în faţa noastră 
a tuturor. Cinci divizii germane, incluzând trei divizii 
blindate, au luat parte la mişcarea spre sud, spre Atena. 
La 8 aprilie, era clar că rezistenţa iugoslavă în sud se 
prăbuşea şi că flancul stâng al poziţiei Alakhmon va fi 
curând ameninţat, iar la 10 aprilie a început atacul asupra 
flancului nostru. Acesta a fost oprit timp de două zile de 
luptă aprigă cu o vreme proastă. 

Mai departe spre vest era o singură divizie greacă 
de cavalerie care ţinea legătura cu forţele din Albania, iar 
generalul Wilson a decis că flancul stâng, foarte presat, 

trebuia retras. Această mişcare a fost încheiată în 13, dar 
în acest proces, diviziile greceşti au început să se 
dezintegreze. De atunci încolo, forţa noastră 
expediţionară a rămas singură. Wilson, ameninţat în 
continuare de pe flancul stâng, a decis să se retragă la 
Termopile. El i-a prezentat ideea lui Papagos, care a 
aprobat-o şi a sugerat el însuşi evacuarea trupelor 
britanice din Grecia. Următoarele câteva zile au fost 
decisive. Wavell a telegrafiat în 16 că generalul Wilson 
avusese o convorbire cu Papagos care a arătat că armata 
greacă era foarte presată şi avea dificultăţi administrative 
datorită acţiunii aeriene. Ordinele lui Wavell către Wilson 
au fost să continue lupta în cooperare cu grecii atât timp 
cât pot rezista, dar autoriza viitoare retrageri, dacă 
acestea erau considerate necesare. S-au dat ordine ca 
toate vapoarele aflate în drum spre Grecia să fie întoarse, 
să nu mai fie încărcate ale vase iar cele încărcate să fie 
golite. 

La această veste gravă dar nu neaşteptată, am 
răspuns imediat că nu putem rămâne în Grecia împotriva 
voinţei comandantului şef grec şi astfel să expunem ţara 
devastării, iar dacă guvernul grec este de acord, 
evacuarea trebuie să continue. 

„Creta, am adăugat, trebuie păstrată cu forţa”. 

Pe data de 17, generalul Wilson a plecat cu maşina 
de la Thebes la palat, la Tatoi, şi acolo s-a întâlnit cu 
regele, cu generalul Papagos şi cu ambasadorul nostru. S- 
a acceptat că retragerea la Termopile a fost singurul plan 
posibil. Generalul Wilson era încrezător că putea ţine un 
timp linia frontului. Principala discuţie a fost metoda şi 
ordinea evacuării. Guvernul grec nu intenţiona să plece 
încă o săptămână. 

Primul-ministru grec, domnul Korysis, a fost deja 
menţionat. El fusese ales să preia postul la moartea lui 
Metaxas. El nu avea experienţă în funcţia publică, ci doar 
o viaţă particulară fără pată şi convingeri clare şi 
hotărâte. Se părea că nu putea supravieţui ruinei ţării 
sale şi nu mai putea purta povara propriilor sale 
răspunderi. Ca şi contele Teleki din Ungaria, a hotărât să- 
şi curme viaţa. În ziua de 18 s-a sinucis. Amintirea lui 
trebuie respectată. 

Retragerea la Termopile era o manevră dificilă, dar 
acțiunile de ariergardă încăpăţânate şi îndemânatice au 
oprit în toate punctele înaintarea germană impetuoasă, 
provocând pagube severe. In 20 aprilie, ocuparea poziției 
la Termopile era completă. Frontal, forțele noastre erau 
puternice dar obosite. Germanii se mişcau încet şi poziţia 
noastră nu a fost niciodată greu încercată. In aceeaşi zi, 
armatele greceşti de pe frontul albanez s-au predat. Pe 
21, Majestatea sa i-a spus generalului Wavell că timpul 
făcea imposibil ca orice forţă organizată greacă să 
sprijine flancul stâng britanic, înainte ca inamicul să poată 
ataca. Wavell a replicat că, în cazul ăsta, simţea că era de 
datoria lui să ia măsuri imediate pentru reîmbarcarea 
acelei părţi a armatei lui pe care o putea scoate. Regele a 
fost total de acord şi părea să se fi aşteptat la asta. A 
vorbit cu regret adânc de faptul că a fost instrumentul 
care a pus forţele britanice într-o asemenea situaţie. A 
promis tot ajutorul pe care îl putea da. Dar totul era în 
zadar. Capitularea totală a Greciei în faţa copleşitoarei 
forţe germane a avut loc la 24 aprilie. 

Eram acum confruntaţi cu o nouă evacuare pe 
mare, asemănătoare celei pe care am îndurat-o în 1940. 
Retragerea organizată a cincizeci de mii de oameni din 
Grecia în condiţiile respective putea să pară o sarcină 
aproape fără speranţă. La Dunkerque am beneficiat de 
supremaţia aeriană. În Grecia, germanii aveau controlul 
complet şi nedisputat al văzduhului şi puteau exercita un 
atac aproape continuu asupra porturilor şi asupra armatei 
în retragere. Era clar că îmbarcarea putea avea loc doar 
noaptea şi, în plus, trupele nu trebuiau să fie văzute pe 
plaje în cursul zilei. Era din nou ca în Norvegia, dar pe o 
scară de zece ori mai mare. 

Amiralul Cunningham şi-a aruncat în această 
misiune aproape întreaga forţă de vase uşoare, inclusiv 
şase  crucişătoare şi nouăsprezece distrugătoare. 
Acţionând din porturile mici şi plajele din sudul Greciei, 
împreună cu transportoare, vase de asalt şi multe 
ambarcaţiuni mai mici, salvarea a început în noaptea de 
24 aprilie. 1 

Operațiunea a continuat cinci nopți la rând. In 26, 
inamicul a capturat podul vital peste Canalul Corint, 
printr-un atac paraşutat, iar după aceea, trupele germane 
au năvălit în Peloponez, hărțuind soldaţii noştri care 
încercau să ajungă pe plajele din sud. La Nauplion a fost 
dezastru. Vasul de transport Slamat, într-un efort vitejesc 
dar prost condus pentru a îmbarca mai mulţi soldaţi, a 
staționat prea mult timp ancorat. In zori, când să se 
depărteze de uscat, a fost atacat şi scufundat de 
bombardiere în picaj. Două distrugătoare, care au salvat 
cei mai mulţi dintre cei 700 de oameni de la bord, au fost 
şi ele scufundate printr-un atac aerian, câteva ore mai 
târziu. Din toate trei vasele, au scăpat doar cincizeci de 

supraviețuitori. 

In 28 şi 29, şase distrugătoare şi două crucişătoare 
au făcut eforturi să salveze 8000 de soldaţi şi 1400 
refugiaţi iugoslavi de pe plajele de lângă Kalamata. Un 
distrugător, trimis înainte să organizeze îmbarcarea, a 
găsit oraşul în posesia duşmanului şi focuri mari care 
ardeau, iar operaţiunea a trebuit să fie abandonată. Deşi 
un contraatac i-a împins pe germani afară din oraş, doar 
450 de oameni au fost salvaţi de pe plajele dinspre sud, 
de patru distrugătoare care şi-au folosit propriile lor bărci. 
Aceste evenimente marchează sfârşitul principalei 
evacuări. Mici grupuri izolate au fost adunate din diverse 
insule sau din mici vase de pe mare în următoarele zile, 
iar 1400 ofiţeri şi soldaţi, ajutaţi de greci sub pericol de 
moarte, şi-au croit drum înapoi în Egipt, în mod 
independent, în lunile următoare. 

In total, am pierdut din trupele noastre peste 11000 
de oameni, iar 50 662 au fost evacuaţi în siguranţă, 
inclusiv cei din Forţele Aeriene Regale şi câteva mii de 
ciprioţi, palestinieni, greci şi iugoslavi. Aceste cifre 
reprezentau circa 80 la sută din forţele trimise iniţial în 
Grecia. Aceste rezultate au fost posibile doar prin 
hotărârea şi îndemânarea marinarilor din Marina Regală 
împreună cu Marinele Comerciale Aliate care nu au dat 
înapoi din faţa celor mai nemernice eforturi ale inamicului 
de a le opri activitatea. De la 21 aprilie până la încheierea 
evacuării, au fost pierdute douăzeci şi şase de vase în 
urma atacurilor aeriene. Forţele Aeriene Regale, cu un 
contingent din Creta, au făcut tot ce au putut ca să ajute, 
dar au fost copleşite ca număr. Totuşi, din noiembrie 
încolo, puţinele noastre escadrile au adus servicii bune. 
Au produs inamicului pierderea confirmată a 231 avioane 

şi au aruncat 500 tone de bombe. Pierderile lor au fost de 
209 avioane, dintre care 72 în luptă, pierderi grele, dar 
comportarea lor a fost exemplară. 

Mica dar eficienta flotă greacă a trecut acum sub 
control britanic. Un crucişător, şase distrugătoare 
moderne şi patru submarine s-au salvat la Alexandria, 
unde au ajuns în 24 aprilie. După aceea, Marina greacă a 
fost prezentă cu distincţie în multe dintre operaţiunile 
noastre din Mediterana. 

Dacă, relatând această tragedie, am lăsat impresia 
că forţele imperiale britanice nu au primit ajutor militar 
efectiv din partea aliaţilor greci, trebuie amintit că aceste 
trei săptămâni de luptă disperată din aprilie au 
reprezentat momentul de vârf al celor cinci luni dure de 
luptă a lor împotriva Italiei, în care au cheltuit aproape 
întreaga forţă vitală a ţării lor. Atacată în octombrie 1940, 
fără avertizare, de un număr de ostaşi de două ori mai 
mare decât al lor, i-au respins mai întâi pe invadatori, 
apoi, într-un contraatac, i-au bătut, împingându-i înapoi 
cu şaizeci de kilometri, în Albania. În timpul iernii grele, s- 
au încleştat în munţi cu un duşman mai numeros şi mai 
bine echipat. Armata greacă din nord-vest nu avea nici 
mijloacele de transport, nici drumurile necesare pentru o 
manevră rapidă, ca să facă faţă în ultimul moment noului 
atac german copleşitor care venea pe flancul şi din 
spatele nostru. Forţa ei fusese deja epuizată aproape 
până la limită, într-o lungă şi vitejească apărare a patriei. 

Nu au existat insinuări. Prietenia şi ajutorul pe care 
le-au arătat grecii faţă de trupele noastre au durat cu 
nobleţe până la capăt. Oamenii din Atena şi din alte 
puncte de evacuare păreau mai preocupaţi de cei care au 
încercat să-i salveze decât de propria lor soartă. Onoarea 

de război a grecilor e neîntinată. 

Într-o emisiune de radio, am încercat să exprim nu 
doar sentimentele lumii de limbă engleză ci şi să înşir 
faptele dominante care au hotărât soarta noastră: 


În timp ce, în mod firesc, privim cu durere şi 
îngrijorare multe din cele ce se întâmplă în Europa şi în 
Africa şi care se puteau întâmpla şi în Asia, nu trebuie să 
ne pierdem simţul proporţiilor şi să devenim astfel 
descurajaţi sau alarmaţi. Când privim cu un ochi sigur 
dificultăţile ce ne stau în faţă putem căpăta încrederi noi, 
amintindu-ne de obstacolele pe care le-am depăşit. Nimic 
din ceea ce se întâmplă acum nu este comparabil în 
gravitate cu dificultăţile pe care le-am depăşit anul trecut. 
Nimic din ce se întâmplă în est nu e comparabil cu ce se 
întâmplă în vest. 

Am câteva versuri care par potrivite cu soarta 
noastră în seara asta şi cred că vor fi judecate ca atare, 
acolo unde se vorbeşte engleza sau unde flutură steagul 
libertăţii. 


„Fără putere pare valul 

Când, obosit, loveşte malul, 

Dar apa, tot curgând la vale, 

Îşi taie drum, prin stânci, spre mare. 


Când soarele în zori apare 
E| dinspre răsărit răsare, 
Lumina zilei însă, iată 
Apare peste tot, deodată” 

Capitolul XIX 
FLANCUL DEŞERTULUI. 
ROMMEL. TOBRUK 


Toate eforturile noastre de a forma un front în 
Balcani erau bazate pe menţinerea flancului deşertului în 
Africa de Nord. Acesta putea fi stabilit la Tobruk, dar 
înaintarea rapidă a lui Wavell spre vest şi capturarea 
localităţii Benghazi ne-a oferit toată Cyrenaica. Astfel, 
poarta era acum colţul mării de la Agheila. Era un lucru 
acceptat de toate autorităţile din Londra şi Cairo că 
frontul trebuie ţinut cu orice preţ, aceasta având 
prioritate asupra oricărei alte activităţi. Distrugerea totală 
a forţelor italiene în Cyrenaica şi lunga distanţă pe care 
trebuia să o traverseze inamicul înainte de a putea să-şi 
adune o nouă armată, l-au făcut pe Wavell să creadă că, 
un anumit timp de acum încolo, îşi putea permite să ţină 
flancul său vital din vest cu forţe moderate şi să 
înlocuiască trupele sale încercate cu altele mai puţin bine 
instruite. Flancul deşertului era veriga de care depindeau 
toate celelalte şi nicăieri nu exista ideea de a-l pierde sau 
a-l risca de dragul Greciei sau al oricărui alt eveniment 
din Balcani. 

Dar acum a apărut pe scena lumii un nou personaj, 
un războinic german care îşi va avea locul lui în analele 
lor militare. Erwin Rommel s-a născut la Heidenheim în 
Wurtenberg, în noembrie 1891. A luptat în primul război 

mondial în Argonne, în România şi în Italia, fiind rănit de 
două ori şi primind cele mai înalte clase ale Crucii de fier 
şi ale ordinului Pour de Mérite. La izbucnirea celui de al 
doilea război mondial, a fost numit comandant al 
cartierului general de front al Fuhrerului în campania din 
Polonia, iar apoi i s-a dat comanda Diviziei a 7-a Panzer 
din Corpul XV. Această divizie, poreclită „Fantomele”, a 
format vârful de lance al pătrunderii germane peste 
Meuse. El a scăpat ca prin urechile acului de a fi capturat, 
când britanicii au contraatacat la Arras, la 21 mai 1940. El 
a fost vârful de lance care a traversat râul Somme şi a 
înaintat pe malul Senei spre Rouen, împingând aripa 
stângă franceză şi capturând numeroase trupe franceze şi 
britanice în preajma localităţii St. Valery. Divizia lui a 
intrat în Cherbourg exact după evacuarea noastră finală, 
iar Rommel a preluat portul şi 30 000 de prizonieri 
francezi. 

Aceste numeroase servicii aduse şi distincţiile 
primite au dus la numirea lui, la începutul anului 1941, la 
comandamentul trupelor germane trimise în Libia. In acel 
moment, speranţele italienilor de a menţine Tripolitania 
erau limitate, iar Rommel a preluat de sub comanda 
italiană contingentul tot mai numeros de germani. El s-a 
străduit imediat să impună o campanie ofensivă. La 
începutul lui aprilie, când comandantul şef italian a 
încercat să-l convingă că acel Africa Korps german nu ar 
trebui să înainteze fără permisiunea lui, Rommel a 
protestat că, „în calitate de general german, el trebuie să 
dea ordine în concordanţă cu cerinţele situaţiei”. 

În toată campania din Africa, Rommel s-a dovedit un 
maestru în manevrarea formațiilor mobile, mai ales în 
regruparea rapidă după o operaţiune şi exploatarea 

succesului. Era un minunat jucător de jocuri de noroc în 
domeniul militar, stăpânind problemele aprovizionării şi 
bătându-şi joc de opoziție. La început, înaltul 
Comandament german, după ce i-a lăsat libertate de 
acţiune, a fost uimit de succesele lui şi era înclinat să-l 
reţină. Ardoarea şi îndrăzneala lui ne-au produs dezastre 
dureroase, dar merită salutul meu - primit nu fără 
oarecari reproşuri de către o parte a opiniei publice - pe 
care l-am făcut în Camera Comunelor în ianuarie 1942, 
când am spus despre el: „Averti împotriva noastră un 
oponent foarte îndrăzneţ şi priceput şi pot să afirm, pe 
deasupra zgomotului războiului, că este un mare 
general”. El merită de asemeni respectul nostru pentru 
că, deşi era un loial soldat german, a ajuns să-l urască pe 
Hitler şi acţiunile lui şi chiar a luat parte la conspirația din 
1944 pentru salvarea Germaniei şi înlăturarea inamicului 
şi tiranului. Pentru aceasta, a plătit cu viaţa. 


x k x 


Defileul Agheila era miezul situației. Dacă inamicul 
pătrundea spre Aghedabia, atunci Benghazi şi tot ce era 
la vest de Tobruk era în pericol. El putea alege între a o 
lua pe şoseaua bună de coastă spre Benghazi şi mai 
departe, sau să o ia pe cărările care duceau direct la 
Mechili şi Tobruk, care tăiau deşertul, pe o lungime de trei 
sute de kilometri şi o lăţime de o sută cincizeci de 
kilometri. Luând-o pe acest ultim drum, în februarie, noi 
am capturat multe mii de italieni care se retrăgeau prin 
Benghazi. Pentru noi nu ar fi fost o surpriză dacă Rommel 
ar fi luat drumul deşertului ca să ne facă şi nouă acelaşi 
truc. Totuşi, atât timp cât menţineam ieşirea de la 

Agheila, inamicul nu avea cum să ne păcălească în felul 
asta. 

Toate acestea depindeau nu doar de cunoaşterea 
terenului ci şi de cunoaşterea condiţiilor războiului în 
deşert. O superioritate în blindate şi în calitate, mai 
curând decât în număr, precum şi o paritate rezonabilă în 
văzduh, ar fi permis armatei mai bune şi mai vii să 
învingă într-o încăierare în deşert, chiar dacă se pierdea 
ieşirea. Niciuna dintre aceste condiţii nu a fost îndeplinită 
prin aranjamentele care s-au făcut. Eram inferiori în aer, 
iar blindatele noastre, din motive pe care le vom vedea 
mai târziu, erau total neadecvate, aşa cum era şi 
echipamentul şi instruirea trupelor de la vest de Tobruk. 

Atacul lui Rommel la Agheila a început în 31 martie. 
Divizia noastră de blindate avea de fapt o singură brigadă 
de blindate, iar Grupul ei de sprijin s-a retras încet, în 
următoarele două zile. În aer, inamicul s-a dovedit mult 
superior. Forţa aeriană italiană încă nu conta decât în 
mică măsură, dar erau acolo circa o sută de avioane 
germane de luptă şi o sută de bombardiere şi 
bombardiere în picaj. Forţele noastre blindate s-au 
dezorganizat sub atacul german şi au suferit pierderi 
serioase. Dintr-o singură lovitură şi aproape într-o singură 
zi, flancul deşertului, de care depindeau toate deciziile 
noastre, s-a prăbuşit. 

S-a ordonat evacuarea la Benghazi şi, până în 
noaptea de 6 aprilie, retragerea se desfăşura bine. 
Tobrukul a fost întărit şi păstrat, dar cartierul general al 
Diviziei a 2-a Blindate şi două regimente indiene 
motorizate s-au trezit înconjurate. Un număr de oameni 
au reuşit să iasă din încercuire şi să ia o sută de prizonieri 
germani, dar o mare majoritate au fost obligaţi să se 

predea. Inamicul a înaintat foarte repede spre Bardia şi 
Sollum, cu maşini grele blindate şi cu infanterie 
motorizată. Alte trupe au atacat fortificațiile de la Tobruk. 
Garnizoana a respins două atacuri, distrugând un număr 
de tancuri inamice iar poziţia de acolo şi de la frontiera 
egipteană a fost stabilizată un anumit timp. 

Înfrângerea flancului deşertului în timp ce eram în 
plină desfăşurare în aventura greacă, a constituit un 
dezastru de primă mărime. Un timp, am fost total uimit 
de cauza acestor situaţii şi, de îndată ce am avut un 
moment mai liniştit, m-am simţit obligat să-i cer 
generalului Wavell o explicaţie a celor întâmplate. În mod 
caracteristic, el şi-a asumat răspunderea“. Dezastrul 
făcuse să-şi piardă aproape în întregime blindatele. 

Duminică 20 aprilie, îmi petreceam sfârşitul de 
săptămână la Ditchley, lucrând în pat, când am primit 
două telegrame de la generalul Wavell către şeful Statului 
Major Imperial, care dezvăluiau nenorocirea lui în toată 
gravitatea. Îşi descria poziţia tancurilor în amănunţime. 
Imaginea era întunecată. „Se va vedea, spunea el, că 
există doar două regimente de tancuri prevăzute pentru 
Egipt până la sfârşitul lui mai şi nicio rezervă pentru 
înlocuirea pierderilor, în timp ce acum în Egipt, sunt 
oameni instruiti şi personal excelent pentru şase 
regimente de tancuri. Consider vitală aprovizionarea cu 


37 Faptul că atacul lui Rommel şi urmările fructuoase ale acestuia au 
fost o mare surpriză pentru superiorii lui, la fel ca şi pentru noi, este 
explicat de Desmons Young în cartea sa Rommel. 

tancuri de croazieră, în afara tancurilor de infanterie, care 
nu au viteză şi rază de acţiune pentru operaţiuni în 
deşert. Te rog dă dumneata ajutor personal”. 

Citind aceste mesaje alarmante am hotărât să nu 
mă mai las condus de îndărătnicia Amiralității şi să trimit 
imediat un convoi prin Mediterana, direct la Alexandria, 
care să transporte toate tancurile de care avea nevoie 
generalul Wavell. Am trimis un convoi cu mari întăriri de 
blindate, care a plecat imediat prin jurul Capului. Am 
decis ca vasele din acest convoi, care transportau tancuri 
rapide, să ajungă la Gibraltar şi să ia drumul scurt, 
reducând timpul cu aproape patruzeci de zile. Generalul 
Ismay, care locuia în apropiere, a venit la amiază să mă 
vadă. l-am pregătit o minută personală pentru şefii de 
Stat Major. l-am cerut să se ducă imediat la Londra cu ea 
şi să arate clar că eu acord o supremă importantă 
executării acţiunii. 

Şefii de Stat Major erau deja adunaţi când Ismay a 
ajuns la Londra şi au discutat minuta mea până noaptea 
târziu. Primele lor reacţii la propunerile mele au fost 
nefavorabile. Şansele de a trece fără pagube vasele cu 
transportul de motorizate prin Mediterana centrală nu 
erau prea mari, pentru că, În ziua dinaintea intrării în 
strâmtori şi în dimineaţa de după ce vor trece de Malta, 
convoiul va fi supus atacului bombardierelor în picaj, în 
afara razei de acţiune a avioanelor noastre de luptă cu 
baza pe mal. S-a mai exprimat părerea că eram periculos 
de slabi în tancuri chiar în ţară şi dacă vom suferi acum 
pierderi grele în tancuri în străinătate, se va cere ca 
acestea să fie înlocuite şi, în consecinţă, se vor scoate 
alte tancuri din cadrul Forţelor Interne. 

Totuşi, a doua zi, când s-a întrunit Comitetul 

Apărării, amiralul Pound mi s-a alăturat, spre marea mea 
satisfacţie, şi a fost de acord să treacă convoiul prin 
Mediterana. Şeful de Stat Major al Aerului, mareşalul 
aerului Portal, a spus că va încerca să aranjeze un plus de 
protecţie de la Malta cu o escadrilă Beau Fighter. Atunci, 
am cerut comitetului să ia în considerare trimiterea a încă 
o sută de tancuri de croazieră cu acest convoi. Generalul 
Dill s-a opus trimiterii acestor tancuri suplimentare, având 
în vedere lipsa lor în apărarea internă. Având în vedere cu 
ce anume fusese de acord în urmă cu zece luni, când am 
trimis o jumătate din tancurile noastre în jurul Capului 
spre Orientul Mijlociu, în iulie 1940, nu puteam avea 
sentimentul că acest motiv era valabil şi în acest 
moment. După cum îşi dă seama cititorul, nu priveam 
invazia ca pe un pericol serios în aprilie 1941, deşi se 
făcuseră pregătirile împotriva acesteia. Acum ştiu că 
acest punct de vedere era corect. S-a stabilit ca 
operaţiunea, pe care eu am numit-o „Tigrul”, să continue. 


x k x 


În timp ce toate acestea erau în mişcare, Tobrukul 
ne apăsa greu mintea. Toate avioanele Hurricane din 
Grecia fuseseră pierdute şi multe dintre cele din Tobruk 
fuseseră distruse sau avariate. Mareşalul aerului 
Longmore, considera că orice încercare viitoare de a 
menține o escadrilă de luptă la Tobruk nu va avea ca 
rezultat decât pierderi grele, fără niciun folos. Astfel, 
inamicul va avea superioritate aeriană totală deasupra 
Tobrukului, până când va putea fi edificată o nouă forță 
de avioane de luptă. Totuşi, garnizoana de acolo 
respinsese recent un atac, provocând inamicului pierderi 

grele şi luând 150 de prizonieri. 

Curând, generalul Wavell ne-a trimis veşti mai 
îngrijorătoare despre apropierea întăririlor lui Rommel. 
Debarcarea Diviziei a 15-a Blindate germane avea să fie 
gata probabil până la 21 aprilie. Existau semne că 
Benghazi era folosit în mod regulat şi, cu toate că va fi 
nevoie de cel puţin cincisprezece zile pentru adunarea 
aprovizionării, pare probabil că Divizia de Blindate, Divizia 
a 5-a de Motorizate uşoare şi diviziile Ariete şi Trento vor 
putea să pornească la atac după mijlocul lui iunie. Nouă, 
celor de acasă, ni se părea foarte nesatisfăcător faptul că 
Benghazi, pe care noi n-am reuşit să-l facem o bază 
folositoare, juca deja un rol important acum, când a 
trecut în mâinile germanilor. 

În următoarele două săptămâni, atenția şi 
îngrijorarea mea s-au îndreptat spre situația acțiunii 
„Tigrul”. Nu subestimam riscurile pe care Primul Lord al 
Mării şi le asumase de bunăvoie şi ştiam că, în 
Amiralitate, erau multe presimţiri rele. Convoiul, format 
din cinci vase cu viteză de 15 noduri, escortate de Forța H 
a amiralului Somersville (Renown, Malaya, Ark Royal şi 
Sheffield) a trecut Gibraltarul la 6 mai. Erau acolo şi 
întăririle pentru flota mediteraneană, formate din Queen 
Elizabeth şi crucişătoarele Naiad şi Fiji. Atacurile aeriene 
din 8 mai au fost respinse fără daune. Totuşi, în timpul 
nopţii, două vase s-au lovit de mine când s-au apropiat de 
strâmtori. Unul a luat foc şi s-a scufundat după o explozie; 
celălalt a fost capabil să continue drumul în convoi. Când 
au ajuns la intrarea în Canalul Skerki, amiralul Somerville 

s-a despărţit şi s-a întors în Gibraltar, în după-amiaza zilei 
de 9, amiralul Cunningham prinzând ocazia să treacă un 
convoi la Malta, a ajuns convoiul „Tigrul” cu flota lui, la 
şaptezeci de kilometri sud de Malta. Toate forţele acestea 
şi-au făcut apoi drum spre Alexandria, unde au ajuns fără 
alte pierderi sau daune. 

In timp ce toate astea erau în balanţă, gândurile 
mele s-au îndreptat spre Creta, asupra căreia eram siguri 
acum că va veni un atac greu aeropurtat. Mi se părea că, 
dacă germanii ar putea ocupa şi folosi aeroporturile de pe 
insulă, ei ar avea puterea de a se întări aproape nedefinit 
şi că doar o duzină de tancuri de infanterie ar putea juca 
un rol decisiv în împiedicarea lor de a face asta. De 
aceea, am cerut şefilor de Stat Major să ia în considerare 
să întoarcă un vas din „Tigrul” care, în trecere, să 
descarce câteva tancuri în Creta. Colegii mei specialişti, 
deşi erau de acord că tancurile ar avea o valoare specială 
pentru scopul pe care îl aveam în minte, considerau că nu 
e bine să se pericliteze restul valoroasei încărcături a 
vasului printr-o asemenea diversiune. În consecinţă, le- 
am sugerat pe 9 mai că, dacă „se consideră prea 
periculos să trimită vasul Clan Lamont la Suda, ar putea 
lua douăsprezece tancuri, sau le-ar putea lua oricare alt 
vas, imediat după descărcarea încărcăturii la Alexandria”. 
S-au trimis ordine în consecinţă, iar la 10 mai, Wavell ne- 
a informat că „a aranjat deja trimiterea în Creta a şase 
tancuri de infanterie şi cincisprezece tancuri uşoare” şi că 
„ele trebuie să ajungă în următoarele câteva zile, dacă 
totul merge bine”. Dar ne mai rămăseseră foarte puţine 
zile. 

Capitolul XX 
CRETA 


Importanţa strategică a Cretei în toate problemele 
Mediteranei a fost deja explicată prin argumente şi 
evenimente. Vase de război cu baza în golful Suda, sau 
care puteau să se aprovizioneze acolo cu combustibil, 
ofereau o protecţie foarte importantă Maltei. Dacă baza 
noastră din Creta era bine apărată împotriva atacurilor 
aeriene, putea intra în joc întregul proces al superiorității 
pe mare, ceea ce ar evita orice expediţie germană pe 
mare. Dar numai la o sută cincizeci de kilometri 
depărtare, era fortăreaţa italiană Rodos, cu mari 
aerodromuri şi instalaţii. Eu dădusem repetate îndemnuri 
să fortificăm golful Suda. Am folosit chiar şi expresia „o a 
doua Scapa”. Insula era în posesia noastră de aproape 
şase luni, dar posibilitatea echipării portului cu tunuri 
antiaeriene mai puternice ar fi fost posibilă doar pe 
seama altor nevoi şi mai urgente; iar Comandamentul 
Orientului Mijlociu n-a fost capabil să găsească forţă de 
muncă locală sau din altă parte pentru a dezvolta 
aerodromurile. Nu se punea problema să se trimită o 
garnizoană mare în Creta sau să se facă baze aeriene 
puternice pe aerodromurile ei, cât timp Grecia era încă în 
mâinile Aliaților. Dar totul ar fi trebuit să fie pregătit 
pentru primirea de întăriri, de îndată ce ar fi fost 
disponibile, şi când ar fi apărut necesitatea. Răspunderea 
pentru studierea defectuoasă a problemei şi pentru slaba 
executare a îndrumărilor date trebuie să fie împărţită 

între Cairo şi guvern. Abia după dezastrul din Cyrenaica, 
din Creta şi din deşert, mi-am dat seama cât de 
supraîncărcată şi de subestimată fusese organizaţia 
generalului Wavell. Wavell a făcut tot ce-a putut; dar 
maşinăria de lucru aflată la dispoziţia lui era prea slabă 
pentru a-i permite să facă faţă vastei mase de treburi pe 
care patru sau cinci campanii simultane i-o impuneau. 

În niciun moment din tot războiul, contrainformaţiile 
noastre nu au fost atât de real şi precis informate. In 
confuzia fericită de după ocuparea Atenei, Statele Majore 
germane nu au mai păstrat secretele, în modul lor uzual, 
iar agenţii noştri din Grecia erau activi şi îndrăzneţi. In 
ultima săptămână a lui aprilie, am obţinut din surse 
demne de încredere informaţii bune în legătură cu 
următoarea lovitură germană. Mişcările şi agitația 
Corpului 11 aerian german precum şi concentrarea 
nebunească a micilor ambarcaţiuni în porturile greceşti 
nu puteau fi ascunse de ochi şi urechi atente. In nicio 
operaţiune nu m-am străduit personal să studiez mai mult 
şi să cântăresc dovezile sau să mă asigur ca 
magnitudinea loviturii iminente să fie bine imprimată 
comandanților şefi şi comunicată generalilor de la faţa 
locului. 

l-am sugerat comandantului Statului Major Imperial 
ca generalul Freyberg să fie pus să comande în Creta, iar 
el i-a propus asta lui Wavell, care a fost imediat de acord. 
Bernard Freyberg şi cu mine eram prieteni de mulţi ani. 
Crucea Victoria şi Ordinul D. S. O. cu două trese marcau 
activitatea lui neîntrecută şi, la fel ca singurul lui egal, 

Carton de Wiart, merita titlul pe care eu li l-am dat de 
„Salamandra”. Amândoi se simțeau bine în foc şi puteau 
fi literalmente sfărâmaţi în bucăţi fără să fie afectaţi fizic 
sau psihic. La începutul războiului, nimeni nu era mai 
potrivit să comande divizia neo-zeelandeză, pentru care a 
fost ales imediat. In septembrie 1940, am cochetat cu 
ideea de a-i da un obiectiv mai mare. Acum, în cele din 
urmă, a primit această comandă decisivă. 

Freyberg şi Wavell nu-şi făceau iluzii. Geografia 
Cretei făcea ca apărarea ei să fie o problemă dificilă. 
Exista o singură şosea, de-a lungul coastei de nord, pe 
care erau înşirate toate punctele vulnerabile ale insulei. 
Fiecare dintre ele trebuia să fie independent. Nu puteau 
exista rezerve centrale care să fie mutate Într-un punct 
ameninţat, dacă această şosea era tăiată şi ţinută ferm 
de inamic. De pe coasta de sud spre cea de nord, erau 
doar drumuri nepotrivite pentru transportul motorizat. 
Când pericolul iminent a început să domine minţile 
conducătoare, s-au făcut eforturi pentru a se aduce în 
insulă întăriri şi arme, mai ales artilerie, dar atunci era 
prea târziu. In a doua săptămână din mai, Forţa aeriană 
germană din Grecia şi din Marea Egee a stabilit o reală 
blocadă la lumina zilei şi a lovit mai cu seamă circulaţia 
din partea de nord, unde se aflau toate porturile. Din 
27000 de tone de muniții vitale, trimise în primele trei 
săptămâni ale lunii mai, sub 3000 de tone au putut fi 
debarcate, iar restul a trebuit să se întoarcă. Forţa 
noastră antiaeriană era de cincizeci, de tunuri şi douăzeci 
şi patru de reflectoare. Erau doar douăzeci şi cinci de 
tancuri uşoare, Forţele noastre de apărare erau distribuite 
în principal ca să apere terenurile de debarcare, iar 
totalul trupelor imperiale care au luat parte la apărare se 

ridica la circa 28 600. 

Dar, desigur, numai slăbiciunea noastră în văzduh a 
făcut posibil atacul german. La începutul lui mai, Forţele 
Aeriene Regale erau de treizeci şi şase de aparate, dintre 
care doar o treime erau folosite. Acestea erau împărţite 
între Retino, Maleme şi Heraklion şi erau un fleac în 
comparaţie cu copleşitoarea forţă aeriană care urma să 
se abată asupra insulei. Inferioritatea noastră în aer era 
bine înţeleasă de toţi cei în cauză şi, la 19 mai, cu o zi 
înaintea atacului, toate avioanele rămase au fost 
evacuate în Egipt. Era cunoscut de către Cabinetul de 
Război, de şefii de Stat Major şi de comandantul şef din 
Orientul Mijlociu, că nu aveam de ales decât ori să luptăm 
în condiţiile acestui groaznic dezavantaj, ori să ne grăbim 
să ieşim din insulă, lucru posibil la începutul lunii mai. Dar 
nu au existat deosebiri de păreri între noi în privinţa 
întâmpinării atacului; iar când privim lucrurile şi în lumina 
cunoştinţelor de după trecerea timpului, ne dăm seama 
cât de aproape era să câştigăm, cu toate lipsurile 
noastre, şi cât de mari au fost avantajele obţinute chiar şi 
în cazul eşecului nostru. Trebuie să fim bucuroşi de 
riscurile pe care le-am întâmpinat şi de preţul pe care l- 
am plătit. 


x kK x 


Bătălia a început în dimineaţa de 20 mai şi niciodată 
nu s-a produs un atac german mai cutezător şi mai 
barbar. Sub multe aspecte, era unic în acea vreme. Nu se 
mai văzuse nimic asemănător. Era primul atac aeropurtat 
din analele războiului. Corpul aerian german reprezenta 
flacăra mişcării tineretului hitlerist şi era o întruchipare 

arzătoare a spiritului teuton de răzbunare pentru 
înfrângerea din 1918, Floarea bărbăţiei germane era 
întruchipată în aceste trupe de paraşutişti, viteze, foarte 
instruite şi complet devotate nazismului. Hotărârea lor 
pasionată era să-şi închine viaţa pe altarul gloriei 
germane şi a puterii ei mondiale. Ei erau destinaţi să se 
confrunte cu soldaţi mândri, mulţi veniţi tocmai din 
cealaltă parte a lumii ca să lupte ca voluntari pentru 
patria mamă şi pentru ceea ce considerau a fi cauza 
dreptăţii şi a libertăţii. 

Germanii au folosit întreaga forţă de care 
dispuneau. Aceasta avea să fie realizarea aeriană 
prodigioasă a lui Goering. Putea fi lansată asupra Angliei 
în 1940, dacă forţa aeriană britanică ar fi fost sfărâmată. 
Dar această speranţă a lor nu se împlinise. Ar fi putut 
cădea pe Malta. Dar această lovitură nu ne-a fost 
hărăzită. Corpul aerian german a aşteptat mai mult de 
şapte luni ca să dea lovitura şi să-şi dovedească ce poate. 
Acum, în sfârşit, Goering le putea da mult aşteptatul 
semnal. Când a început bătălia, noi n-am ştiut care era 
totalul resurselor germane în trupe de paraşutişti. Corpul 
aerian 11 putea fi doar unul dintr-o jumătate de duzină de 
asemenea unităţi. Abia după multe luni, am fost siguri că 
era singurul. Era, de fapt, vârful lăncii germane. lar 
aceasta este povestea felului cum a triumfat şi cum a fost 
înfrânt. 

La Maleme, grosul artileriei noastre antiaeriene a 
fost scoasă din acţiune practic imediat. Înainte ca 
bombardamentul să se termine, au început să aterizeze 
planoare, la vest de aerodrom. Unde erau observate 
trupele noastre, acestea erau supuse unui bombardament 
teribil. Contraatacurile erau imposibile ziua. Planoare sau 

transportoare de trupe aterizau sau cădeau pe plaje, pe 
lăstăriş, sau pe aerodromurile măturate de flăcări. În 
total, în împrejurimi şi între Maleme şi Canea, în prima zi, 
au ajuns la sol peste 5000 de germani. Au suferit pierderi 
foarte grele, din cauza focului şi a luptei corp la corp cu 
neo-zeelandezii. La sfârşitul zilei, noi eram încă în posesia 
aerodromului. 

In dimineaţa acea, atât Retino cât şi Heraklion au 
suferit un bombardament puternic, urmat de aruncări cu 
paraşuta, după-amiază. Au urmat lupte grele, dar, la 
căderea nopţii, noi am rămas în posesia fermă a ambelor 
aerodromuri. Rezultatul acestei prime zile de luptă a fost 
deci satisfăcător, în afară de Maleme; dar, în fiecare 
sector, bande de oameni bine înarmaţi se mişcau în 
libertate. Puterea atacului a depăşit cu mult aşteptările 
comandamentului britanic, iar furia rezistentei l-a uimit 
pe duşman. 

Atacul sălbatic a continuat a doua zi, când au apărut 
avioane care transportau trupe. Deşi aerodromul Maleme 
rămânea sub focul artileriei noastre şi al mortierelor, 
avioanele cu trupe continuau să aterizeze pe el sau pe 
terenul din vest. Înaltul Comandament german părea 
indiferent faţă de pierderi, iar cel puţin o sută de avioane 
germane au fost distruse prin aterizare forţată în această 
regiune. Totuşi, adunarea „trupelor continua. Un 
contraatac în noaptea aceea ne-a permis să ajungem 
până la marginea aerodromului, dar, când s-a luminat, 
Forţa aeriană germană a reapărut şi terenul cucerit nu a 
putut fi menţinut. In cea de a doua zi, Maleme a devenit 
un aerodrom operaţional efectiv pentru inamic. Avioanele 
transportoare de trupe continuau să sosească într-un ritm 
de peste douăzeci pe oră. Mai decisiv era faptul că ele se 

puteau întoarce să aducă întăriri. În total, s-a estimat că, 
în aceste zile şi în cele ce au urmat, peste şase sute de 
avioane cu trupe au aterizat sau s-au prăbuşit cu mai 
mult sau mai puţin succes, pe aerodrom. Sub presiunea 
crescândă, brigada neo-zeelandeză a cedat treptat până 
a ajuns la aproape cincisprezece kilometri de Maleme. La 
Canea şi Suda nu era nicio schimbare, iar la Retino 
situaţia era în mâna noastră. La Heraklion inamicul a 
aterizat la est de aerodrom, iar acolo se aduna şi sporea 
un efectiv ostil. 

În a doua noapte, trupele noastre obosite au văzut 
tot cerul luminat spre nord de dâre de foc şi au ştiut că 
Marina Regală era la lucru. Primul convoi german pe mare 
pornise în misiunea lui disperată. Timp de două ore şi 
jumătate, marina britanică şi-a urmărit prada, scufundând 
nu mai puţin de o duzină de caicuri şi trei vapoare cu 
aburi, toate înghesuite cu trupe inamice. S-a estimat că, 
în noaptea aceea, s-au înecat circa patru mii de oameni. 
Între timp, contraamiralul King, cu patru crucişătoare şi 
trei distrugătoare, şi-a petrecut noaptea de 21 patrulând 
în apropiere de Heraklion şi, la lumina zilei, în 22, a pornit 
spre nord. Un singur caic cu oameni a fost distrus, iar în 
jurul orei zece, escadra se apropia de insula Melos. 
Câteva minute mai târziu, un distrugător inamic şi cinci 
ambarcaţiuni mici au fost văzute spre nord şi au fost 
imediat angajate în luptă. A fost văzut apoi un alt 
distrugător, care lăsa o perdea de fum, iar în spatele 
perdelei erau numeroase caicuri. De fapt, interceptasem 
un alt convoi important al inamicului, plin de soldaţi. 
Avioanele noastre de recunoaştere îi semnalaseră acest 
fapt amiralului Cunningham, dar a trebuit mai mult de o 
oră ca ştirea să-i fie anunţată amiralului King. Vasele lui 

fuseseră supuse unui necontenit atac aerian, din zori, şi 
cu toate că nu suferiseră daune până în acel moment, nu 
mai aveau muniții antiaeriene. Contraamiralul, nedându- 
şi seama de prada care era aproape la îndemâna lui, a 
avut sentimentul că, dacă mai merge spre nord, îşi pune 
în pericol întreaga forţă, aşa că a ordonat retragerea spre 
vest. De îndată ce semnalul a fost citit de comandantul 
şef, acesta a trimis următorul ordin: 


„Dă lupta. Păstrează legătura prin 
semnalizare vizuală. Nu trebuie lăsată armată spre 
Creta. Este esenţial ca forţe inamice să nu debarce 
în Creta.” 


Acum însă era prea târziu să distrugă convoiul, care 
se întorsese şi se răspândise în toate direcţiile, printre 
insulele numeroase. Astfel, cel puţin cinci mii de soldaţi 
germani au scăpat de soarta camarazilor lor. Indrăzneala 
autorităţilor germane de a ordona ca aceste convoaie de 
trupe, practic fără apărare, să traverseze marea într-o 
zonă unde nu aveau superioritate navală şi aeriană este 
un exemplu de ce se putea întâmpla pe scară uriaşă în 
Marea Nordului şi în Canalul Mânecii, în septembrie 1940. 
Aceasta arată lipsa de înţelegere a germanilor faţă de ce 
înseamnă puterea pe mare împotriva forțelor 
invadatoare, precum şi preţul în vieţi umane la care te 
poţi aştepta ca pedeapsă pentru acest gen de ignoranță. 

Hotărât ferm să distrugă orice invadatori veniţi pe 
mare, amiralul Cunningham a aruncat totul în balanţă. E 
clar că, în decursul acestor operaţiuni, el nu a ezitat ca, 
pentru acest scop, să-şi pericliteze nu doar cele mai 
preţioase vase ci şi întregul comandament naval din estul 

Mediteranei. Comportarea lui în această problemă a fost 
aprobată de Amiralitate. In această dură bătălie, nu doar 
comandamentul german îşi juca miza cea mai mare. 
Evenimentele acelor patruzeci şi opt de ore de luptă pe 
mare au convins duşmanul, drept care nu s-au mai ivit 
noi încercări de debarcări de pe mare, până când soarta 
Cretei a fost decisă. 

Dar zilele de 22 şi 23 mai au fost costisitoare pentru 
marină. Au fost scufundate două crucişătoare şi trei 
distrugătoare, un vas de război, Warspite, a fost scos din 
acţiune pe mult timp, iar Va/iant şi multe alte vase au fost 
considerabil avariate. Cu toate acestea, paza pe mare a 
Cretei a fost menţinută. Marina nu a eşuat. Nici un singur 
german nu a debarcat până la sfârşitul bătăliei pentru 
insulă. 

26 mai a fost ziua decisivă. În cele din urmă, nu au 
mai putut suporta. Târziu în noaptea aceea, a fost luată 
decizia evacuării din Creta şi a trebuit să facem faţă din 
nou unei sarcini amare, ştiind cu siguranţă că vom suferi 
pierderi grele. Flota tracasată, supraîncordată, a trebuit 
să preia sarcina îmbarcării a circa douăzeci şi două de mii 
de oameni, majoritatea de pe plaja deschisă de la 
Sphakia, şi a trecerii lor peste două sute şi ceva de 
kilometri de mare, sub dominaţia forţelor aeriene ostile. 
Era necesar ca trupele să se ascundă lângă mal, până 
erau chemate la îmbarcare. Cel puţin cincisprezece mii de 
oameni stăteau ascunşi în terenul scormonit de lângă 
Sphakia, iar ariergarda lui Freyberg era în continuă 
acţiune. 

O tragedie aştepta expediţia simultană a amiralului 
Rawlings, care s-a dus să salveze garnizoana de la 
Heraklion. Ajungând înainte de miezul nopţii, 

distrugătoarele au transportat trupele la crucişătoarele 
care aşteptau în afară. La 3.20 a.m. treaba era terminată. 
Fuseseră îmbarcaţi patru mii de oameni şi a început 
drumul de întoarcere. Fusese aranjată protecţia cu 
avioane de luptă, dar, parţial, din cauza schimbării orelor, 
avioanele nu au găsit vapoarele. Temutul bombardament 
a început la ora 6 a.m. şi a continuat până la o sută 
cincizeci de kilometri de Alexandria. 

Distrugătorul Hereward a fost prima victimă. La 6.25 
a.m., a fost lovit de o bombă şi n-a mai putut să se ţină în 
rând cu convoiul. Amiralul a decis just că trebuie să lase 
vasul lovit în voia sorții. Ultima oară a fost văzut 
apropiindu-se de coasta Cretei. Majoritatea celor aflaţi la 
bord au supravieţuit, dar ca prizonieri de război. Ce era 
mai rău avea să urmeze. In următoarele patru ore, 
crucişătoarele Dido şi Orion şi distrugătorul Decoy au fost 
lovite. Viteza escadrei a scăzut la 21 de noduri, dar toate 
vasele au menţinut drumul spre sud împreună. Pe Orion, 
condiţiile erau îngrozitoare. În afara echipajului, avea la 
bord 1100 de soldaţi. In popotele înghesuite au fost ucişi 
266 de oameni iar 280 au fost răniţi de o bombă care a 
pătruns prin punte. Comandantul, căpitanul G. R. B. Back, 
a fost şi el ucis, iar vasul grav avariat şi în flăcări. La 
amiază, au apărut două vase Fulmars din flota aeriană şi 
au uşurat oarecum situaţia. În ciuda tuturor eforturilor, 
avioanele de luptă ale R. A. F. nu au putut găsi escadra 
torturată, deşi au luptat în câteva întâlniri şi au distrus cel 
puţin două avioane. Când escadra a ajuns la Alexandria la 
8 p.m. pe 29, s-a constatat că o cincime din cel salvaţi din 
garnizoana de la Heraklion fuseseră ucişi, răniţi sau 
capturați. 

După asemenea experienţe, generalul Wavell şi 
colegii lui au trebuit să decidă cât de departe trebuiau 
continuate eforturile de a aduce trupele noastre din 
Creta. Armata era în pericol mortal, aviația putea face 
foarte puţin şi, din nou, sarcina a căzut pe marina obosită 
şi avariată de bombe. Amiralul Cunningham considera, în 
afara oricărei tradiţii, că e mai bine să se abandoneze 
armata, dată fiind o asemenea criză. El a declarat: 
„Marinei îi trebuiesc trei ani ca să construiască un vas 
nou. Vor trebui trei sute de ani pentru a se edifica o nouă 
tradiţie. Evacuarea (i. e. salvarea) va continua.” Până în 
dimineaţa zilei de 29, fuseseră aduşi aproape 5000 de 
oameni, dar un mare număr rezista şi se adăpostea lângă 
căile de acces de la Sphakia şi erau bombardaţi dacă se 
arătau ziua. Decizia de a nu risca noi pierderi navale 
nelimitate era justificată, nu doar prin impulsul ei ci şi 
prin rezultate. 

În seara de 28, amiralul King a navigat spre 
Sphakia. În noaptea următoare, au fost îmbarcaţi 6000 de 
oameni fără nicio problemă şi, cu toate că vasele au fost 
atacate de trei ori, în ziua de 30 au ajuns în siguranţă la 
Alexandria. Norocul s-a datorat avioanelor de luptă ale 
Forţelor Aeriene Regale care, deşi puţine, au oprit mai 
multe atacuri înainte de a ajunge la ţintă. In dimineaţa 
zilei de 30, căpitanul Arliss a mai navigat o dată spre 
Sphakia, cu patru distrugătoare. Două dintre ele au 
trebuit să se întoarcă, dar el a continuat cu cealaltă 
pereche şi a îmbarcat cu succes peste o mie cinci sute de 
soldaţi. Ambele vapoare au fost atinse de bombe căzute 
în apropiere, la întoarcere, dar au ajuns cu bine la 

Alexandria. Regele Greciei fusese adus cu câteva zile mai 
înainte, după numeroase pericole, de către ministrul 
britanic la Atena. Tot în noaptea aceea, generalul 
Freyberg a fost şi el evacuat pe calea aerului, la 
instrucţiunile comandantului şef. 

La 30 mai, s-a ordonat un ultim efort pentru 
aducerea trupelor rămase. Se credea că numărul celor de 
la Sphakia era de nu mai mult de 3000 de oameni; dar 
informaţii ulterioare au arătat că erau mai mult decât 
dublul acestei cifre. Amiralul King a navigat din nou pe 
31. Nu puteau spera să-i aducă pe toţi, dar amiralul 
Cunningham dăduse ordin ca vasele să fie umplute la 
maxim. În acelaşi timp, s-a comunicat Amiralității că 
aceasta va fi ultima noapte de evacuare. Imbarcarea a 
mers bine şi vasele au navigat din nou la 3 a.m., pe 1 
iunie, ducând aproape 4000 de soldaţi în siguranţă la 
Alexandria. Peste 5000 de soldaţi din trupele britanice şi 
imperiale au rămas undeva în Creta şi au fost autorizaţi 
de generalul Wavell să capituleze. Totuşi, mulţi s-au 
dispersat individual în insula muntoasă care are o 
lungime de circa 250 kilometri lungime. Ei şi soldaţii greci 
au fost ajutaţi de orăşeni şi ţărani, care erau pedepsiţi 
fără milă dacă erau descoperiţi. S-au făcut represalii 
barbare împotriva ţăranilor nevinovaţi sau curajoşi, 
aceştia fiind împuşcaţi câte douăzeci sau treizeci. Din 
această cauză, am propus Consiliului Suprem de Război, 
trei ani mai târziu, în 1944, ca acele crime locale să fie 
judecate la locul faptei, iar persoanele acuzate să fie 
trimise acolo. Principiul a fost acceptat şi s-au plătit unele 
datorii mari. 

Şaisprezece mii cinci sute de oameni au fost aduşi 
în siguranţă în Egipt. Erau aproape în întregime trupe 
britanice şi imperiale. Încă o mie au fost ajutaţi să scape 
mai târziu, prin diverse acţiuni de comando. Pierderile 
noastre au fost de circa treisprezece mii, ucişi, răniţi şi 
luaţi prizonieri. La acestea, trebuie adăugate aproape 
două mii de vieţi pierdute de marină. După război, au fost 
găsite peste patru mii de morminte germane, lângă 
Maleme şi golful Suda, şi încă o mie la Retimo şi 
Heraklion. În plus, era numărul mare dar necunoscut al 
celor înecaţi în mare şi cei care au murit mai târziu în 
Grecia din cauza rănilor. În total, inamicul trebuie să fi 
suferit pierderi, în morţi şi răniţi, de peste cincisprezece 
mii de oameni. S-au pierdut sau au fost serios avariate 
circa 170 avioane de transport de trupe. Dar preţul pe 
care l-au plătit pentru victoria lor nu poate fi comparat cu 
sălbăticia atacului. 

Bătălia din Creta este un exemplu pentru rezultatele 
decisive care pot apare în urma unei lupte grele şi bine 
susţinută, în afară de manevrarea pentru poziţii 
strategice. Noi nu ştiam câte divizii paraşutate aveau 
germanii. Dar fapt este că Divizia a 7-a aeropurtată era 
singura pe care o poseda Goering. Această divizie a fost 
distrusă în bătălia pentru Creta. Peste cinci mii dintre 
oamenii lui cei mai viteji au fost omorâţi şi întreaga 
structură a organizaţiei lui a fost iremediabil sfărâmată. 
Nu a mai reapărut niciodată în forma efectivă. Neo- 
zeelandezi şi alte trupe britanice, imperiale, greceşti care 
au luptat în bătălia confuză, dezamăgitoare şi zadarnică 
pentru Creta, pot avea sentimentul că au jucat un rol 
definit într-un eveniment care ne-a adus o uşurare cu 


744 


bătaie lungă, într-un moment dificil. 

Pierderea de către germani a celei mai înalte 
categorii de luptători a îndepărtat o armă formidabilă 
aeriană şi de paraşutişti de a mai lua parte la 
evenimentele imediate din Orientul Mijlociu. Goering a 
câştigat în Grecia doar o victorie a la Pirus; pentru că 
forţele pe care le-a cheltuit acolo, puteau să-i aducă uşor 
Ciprul, Irakul, Siria şi eventual chiar Persia. Aceste trupe 
erau exact cele care erau necesare pentru ocuparea unor 
largi regiuni unde nu ar fi întâmpinat mare rezistenţă. A 
fost prost că a irosit ocazii aproape nemăsurate şi forţe 
de neînlocuit într-o luptă mortală, adesea corp la corp, cu 
războinicii din Marea Britanie. 

Avem acum în posesia noastră „raportul bătăliei” al 
Corpului 11 de aviaţie, din care făcea parte Divizia 
aeropurtată. Când ne amintim de severele critici şi 
autocritici la care au fost supuse dispoziţiile noastre, este 
interesant să cităm partea adversă. „Forţele terestre 
britanice din Creta, scriau germanii, erau de trei ori mai 
mari decât s-a presupus. Perimetrul de operaţiune al 
insulei fusese pregătit pentru apărare cu cea mai mare 
grijă şi cu toate mijloacele posibile... Toate construcţiile 
erau camuflate cu mare îndemânare... Eşecul, datorat 
lipsei de informaţii pentru a aprecia corect situaţia 
inamicului, a pus în pericol atacul Corpului 11 aviaţie şi a 
avut ca rezultat pierderi excepţional de mari şi 
sângeroase”. 

Poziţia navală în Mediterana era, cel puţin pe hârtie, 
grav afectată de pierderile noastre în luptă şi datorită 
evacuării Cretei. Bătălia de la Matapan, din 28 martie, a 
împins deocamdată flota italiană în porturi. Dar acum, 
flota noastră a avut de suferit noi şi grele pierderi. După 

Creta, amiralul Cunningham avea gata de a fi folosite 
doar două vase de război, trei crucişătoare şi 
şaptesprezece distrugătoare. Alte nouă crucişătoare şi 
distrugătoare erau în reparaţie în Egipt, „dar vasele de 
luptă Warspite şi Barham şi singurul lui portavion, 
Formidable, în afară de încă alte vase, trebuiau să plece 
din Alexandria pentru a fi reparate în altă parte. Fuseseră 
pierdute trei crucişătoare şi şase distrugătoare. Trebuiau 
trimise întăriri fără întârziere, pentru refacerea 
echilibrului. Dar, după cum se va vedea mai departe, ne 
aşteptau alte nenorociri. Perioada căreia trebuia să-i 
facem față acum oferea inamicului cea mai bună şansă 
de a pune la încercare dubiosul nostru control asupra 
Mediteranei şi a Orientului Mijlociu, cu tot ce implica 
aceasta. Nu puteam şti că nu va profita de ea. 

Siria şi Irak 


Capitolul XXI 

EFORTUL FINAL AL 
GENERALULUI WAVELL 


În timp ce lupta din Creta şi din deşertul de vest se 
îndrepta spre un apogeu, iar Bismark a fost urmărit şi 
distrus în Oceanul Atlantic, pericole nesângeroase dar nu 
mai puţin grave ne-au ameninţat în Siria şi Irak. Tratatul 
nostru cu lrakul, din 1930, prevedea că, în timp de pace, 
printre altele, Britania putea menţine baze aeriene în 
apropiere de Basra şi la Habbaniya şi avea dreptul să 
tranziteze oricând forţe militare şi aprovizionare. Se 
prevedea de asemenea toate facilităţile posibile, inclusiv 
folosirea căilor ferate, a porturilor, râurilor, 
aerodromurilor, pentru trecerca forţelor noastre armate. 
Când a început războiul, Irakul a rupt relaţiile diplomatice 
cu Germania, dar nu i-a declarat război. Când Italia a 
intrat şi ea, lrakul nici măcar nu a rupt relaţiile, iar 
ambasada italiană de la Bagdad a devenit principalul 
centru de propagandă în favoarea Axei şi de instigare a 
sentimentelor antibritanice. În această acţiune, italienii 
erau ajutaţi de muftiul lerusalimului, care fugise din 
Palestina scurt timp înainte de izbucnirea războiului. În 
urma prăbuşirii Franţei, prestigiul Britaniei scăzuse foarte 
mult şi această situaţie ne provoca multă îngrijorare. Dar 
o acţiune militară era exclusă şi a trebuit să continuăm 
aşa cum puteam mai bine. 

În martie 1941 a avut loc o cotitură în rău. Rashid 
Ali, care colabora cu germanii, a devenit prim-ministru, 
iar regentul probritanic, Emirul Abdul-llah, a fugit. Era 

esenţial să ne asigurăm Basra, principalul port al Irakului 
în Golful Persic, aşa că generalul Auchinleck, comandant 
şef în India, a trimis un grup de brigadă care a debarcat 
acolo fără să întâmpine rezistenţă, la 18 aprilie. Rashid 
Ali, care contase pe ajutorul aviaţiei germane, ba chiar şi 
pe trupe germane aeropurtate, a fost forţat să acţioneze. 

Prima lui mişcare a fost la Habbaniya, baza noastră 
de antrenament a Forţelor aeriene, în deşertul irakian. 
Cantonamentul avea doar ceva peste 2000 de soldaţi şi 
nu mai puţin de 9000 de civili, iar şcoala de pilotaj a 
devenit astfel un punct de maximă importanţă. 
Viceamiralul aerului Smart, care comanda, a luat 
precauţii curajoase şi din timp. Până atunci, şcoala 
avusese doar aparate învechite sau tipuri de 
antrenament, dar sosiseră din Egipt şi câteva avioane de 
luptă Gladiator, iar optzeci şi două de avioane de toate 
felurile au fost organizate în patru escadrile. Apărarea la 
sol a perimetrului de nouă kilometri cu un singur rând de 
sârmă ghimpată era, într-adevăr, slabă. In data de 30, 
trupe irakiene din Bagdad au apărut la doar doi kilometri 
pe platoul care se înălța deasupra aerodromului şi 
taberei. Ele au fost curând întărite, până când au ajuns la 
circa 9000 de oameni dotați cu cincizeci de tunuri. 
Următoarele două zile s-au scurs în parlamentări inutile, 
iar în zorii zilei de 2 mai a început lupta. 

În Siria ameninţarea nu era mai puţin iminentă şi 
resursele noastre erau la fel de restrânse. Era unul dintre 
numeroasele teritorii ale imperiului francez de peste mări 
care se considera legat şi după capitulare de guvernul 
francez, iar autorităţile de la Vichy au făcut tot posibilul 
să împiedice pe oricine din armata franceză a Levantului 
să traverseze în Palestina ca să ni se alăture. In august 

1940, a apărut o Comisie italiană de armistițiu, iar nişte 
agenţi germani, care fuseseră internaţi la izbucnirea 
războiului, au fost eliberaţi şi au devenit activi. Până la 
sfârşitului anului, sosiseră mult mai mulţi germani care, 
cu fonduri importante, au început să aţâţe sentimente 
antibritanice şi antisioniste printre popoarele arabe din 
Levant. În acelaşi moment când Rashid Ali a preluat 
puterea în Irak, Siria a intrat în atenţia noastră. Avioanele 
Luftwaffe atacau deja Canalul de Suez din baze aflate în 
Dodecanez şi era clar că, dacă voiau, puteau opera 
împotriva Siriei, mai ales cu trupe aeropurtate. Dacă 
germanii obțineau controlul, atunci Egiptul şi zona 
Canalului, precum şi rafinăriile de la Abadan intrau sub 
ameninţarea continuă a unui atac. Comunicaţiile noastre 
pe uscat între Irak şi Palestina ar fi fost în pericol. Asta ar 
fi putut avea repercusiuni politice în Egipt iar reputaţia 
noastră în Turcia şi în Orientul Mijlociu ar fi fost distrusă. 

Curând după ce Rashid Ali a făcut apel la Fuhrer 
cerând sprijin armat împotriva noastră în Irak, amiralul 
Darlan a negociat o înţelegere preliminară cu germanii în 
privinţa Siriei. Trei sferturi din materialul de război adunat 
sub controlul Comisiei italiene de armistițiu urma să fie 
transportat în Irak, iar forţei aeriene germane urma să i 
se acorde facilităţi de aterizare. Generalul Dentz, înaltul 
comisar de la Vichy şi comandant şef, a primit ordin să 
accepte, iar la sfârşitul lui mai, circa o sută de avioane 
germane şi douăzeci italiene au aterizat pe aeroporturile 
siriene. 

De la apariția acestui nou pericol, generalul Wavell 

a fost împotriva asumării altei poveri. În Siria, tot ce 
putea face era să adune un grup de brigadă. A spus că va 
face pregătiri şi tot ce poate pentru a crea impresia că se 
pregătea o forţă puternică, gata de luptă în Palestina, 
care ar fi putut avea oarecare efect asupra guvernului 
irakian, dar orice putea trimite el era nu numai neadecvat 
cât şi tardiv. Lăsa Palestina periculos de slabă, iar 
aţâţarea la răscoală avea deja loc. „V-am atenţionat 
mereu, telegrafia el, că din Palestina nu se poate da 
niciun ajutor în lrak în actualele condiţii şi am sfătuit 
întotdeauna că un angajament în Irak trebuia evitat... 
Forţele mele sunt întinse la limită pretutindeni şi, pur şi 
simplu, nu-mi pot permite să risc o parte din ele în ceva 
ce nu poate avea niciun rezultat pozitiv”. 

Pe de altă parte, generalul Auchinleck a continuat 
să ofere întăriri pentru lrak, până la cinci brigăzi şi trupe 
auxiliare, cu condiţia asigurării transportului pe apă. Noi 
eram bucuroşi de starea lui de spirit care venea în 
întâmpinarea ideilor noastre. Generalul Wavell s-a 
executat, protestând. „Simt că e de datoria mea să vă 
avertizez în termenii cei mai gravi, a telegrafiat el în 5 
mai, că eu consider că prelungirea luptei în Irak va 
periclita serios apărarea Palestinei şi Egiptului. 
Repercusiunile politice vor fi incalculabile şi vor avea ca 
rezultat tulburări interne serioase în bazele noastre, deşi 
am cheltuit aproape doi ani încercând să le evit. Vă 
îndemn deci din nou, foarte insistent, să se negocieze cât 
mai curând posibil un aranjament.” 

Eu nu eram mulţumit cu asta şi, sprijinit de şefii de 
Stat Major, am adus problema în faţa Comitetului Apărării 
la şedinţa acestuia, a doua zi la amiază. A fost o 
atmosferă hotărâtă. La îndrumarea Comitetului, s-au 

trimis generalului Wavell următoarele ordine: 

„... Aranjament prin negocieri nu se poate realiza 
decât dacă irakienii bat în retragere şi se primesc garanţii 
în privinţa viitoarelor scopuri ale Axei în Irak. Realitatea 
situaţiei este că Rashid Ali a fost totdeauna de partea 
puterilor Axei şi aştepta doar momentul când acestea îl 
vor putea sprijin ca să-şi dea cărţile pe faţă. Sosirea 
noastră la Basra l-a obligat să sară când trăgaciul era la 
jumătate, înainte ca Axa să fie gata pregătită. Astfel că 
avem o şansă excelentă să refacem situaţia printr-o 
acţiune îndrăzneață, dacă aceasta nu e întârziată. 

Şefii de Stat Major au sfătuit deci Consiliul Apărării 
că sunt gata să accepte răspunderea pentru trimiterea 
trupelor specificate în telegrama dumitale, cât mai 
repede posibil. Comitetul Apărării cere ca vicemareşalul 
aerului Smart să fie informat că i se va da ajutor şi că, 
dacă este inevitabil, este de datoria lui să apere 
Habbaniya până la capăt. Pentru ca să fie menţinută 
securitatea Egiptului, se va da maximum de ajutor aerian 
posibil operaţiunii din Irak.” 

Intre timp, escadrilele de la Şcoala de zbor de la 
Habbaniya, împreună cu bombardierele Wellington de la 
Shauba, din capul Golfului Persic, au atacat trupele 
irakiene de pe platou. Acestea au răspuns trăgând cu 
tunurile în cantonament, avioanele lor alăturându-se cu 
bombe şi mitraliere. Peste patruzeci dintre oamenii noştri 
au fost ucişi sau răniţi în prima zi şi douăzeci şi două de 
avioane au fost distruse sau avariate. În ciuda dificultății 
de a decola sub focul artileriei, aviatorii noştri au 
perseverat. Nu a urmat un asalt al infanteriei, iar treptat 
bateriile lor au fost făcute să tacă. S-a constatat că 
artileriştii inamici nu rămâneau lângă tunuri în cazul unui 

atac aerian şi nici când avioanele noastre apăreau 
deasupra capului lor. S-a folosit pe deplin acest avantaj al 
nervozităţii lor şi, după a doua zi, am putut să îndreptăm 
o parte a efortului nostru aerian împotriva forţelor aeriene 
irakiene şi a bazelor lor. În nopţile de 3 şi 4 mai, patrule 
au ieşit în raid împotriva liniilor irakiene, iar în 5, după 
patru zile de atac din partea Forţelor Aeriene Regale, 
duşmanii au avut de ajuns de îndurat. În noaptea aceea, 
s-au retras de pe platou. Au fost urmăriţi, iar o acţiune 
plină de succes ne-a adus 400 de prizonieri, o duzină de 
tunuri, şaizeci de mitraliere şi zece maşini blindate. O 
coloană de întărire a fost prinsă pe drum şi distrusă de 
aviația noastră. La 7 mai, asediul era terminat, iar în 18, 
garda avansată a forţei de ajutorare a sosit din Palestina. 

Acum însă, irakienii nu erau singurii inamici. Primele 
avioane germane s-au stabilit pe aerodromul de la Mosul, 
în 13 mai, iar de atunci încolo, sarcina R. A. F. a fost să le 
atace şi să împiedice aprovizionarea lor din Siria pe calea 
ferată. După câteva zile, noi am reuşit să-i strivim. Mai 
târziu, a apărut o escadrilă de avioane de luptă italiene, 
dar nu a realizat nimic. Ofiţerul german însărcinat cu 
coordonarea acţiunii escadrilelor Axei împreună cu forţele 
irakiene, un fiu al feldmareşalului Blomberg, a aterizat la 
Bagdad cu un glonte în cap, mulţumită tirului greşit al 
aliaţilor săi. Succesorul lui, deşi mai norocos la aterizare, 
n-a putut face nimic, aşa că orice şansă a unei intervenţii 
încununate de succes a Axei a dispărut. 

Trupele noastre avansate au ajuns la împrejurimile 
Bagdadului, la 30 mai. Deşi ele erau puţin numeroase iar 
în oraş era o divizie irakiană, prezenţa lor a fost prea mult 
pentru Rashid Ali şi prietenii săi, aşa că acesta a fugit în 
Persia, însoţit de miniştrii german şi italian şi de ex- 

mulftiul lerusalimului. A doua zi, a fost semnat armistițiul. 
Regentul a fost reinstalat, un nou guvern a preluat 
conducerea şi curând am ocupat toate punctele 
importante din ţară. 

Astfel, planul germanilor de a crea răscoală în Irak şi 
de a pune stăpânire uşor pe această regiune vastă, a 
eşuat. Ei aveau bineînţeles la dispoziţie o forţă 
aeropurtată care, în acea vreme, le-ar fi dat posibilitatea 
să ocupe Siria, Irakul şi Persia, cu preţioasele lor 
zăcăminte de petrol. Mâna lui Hitler s-ar fi putut întinde 
foarte departe spre India şi ar fi făcut semne Japoniei. El a 
ales totuşi, aşa cum am văzut, să-şi folosească şi să-şi 
cheltuiască acel prim organism aerian în altă direcţie. El a 
irosit astfel ocazia de a lua o pradă bogată cu un preţ 
mic, în Orientul Mijlociu. 

Nevoia amară de a-i preceda pe germani în Siria ne- 
a obligat să-l presăm tare pe Wavell. El a spus că speră 
că nu va trebui să ducă o campanie în Siria decât dacă 
era absolut esenţial. Şefii de Stat Major au răspuns că nu 
era altă opţiune decât de a improviza cea mai mare forţă 
posibilă, fără să prejudicieze securitatea deşertului vestic, 
aşa că la 21 mai, în momentul atacului german asupra 
Cretei, el l-a instruit pe generalul Maitland Wilson să se 
pregătească de o înaintare. 

Cu ajutorul trupelor franceze libere, aceasta a 
început la 8 iunie şi iniţial a întâmpinat o rezistenţă slabă. 
Nimeni nu putea şti cât de mult vor lupta cei de la Vichy. 
Deşi nu prea puteam să ne folosim de elementul surpriză, 
unii considerau că inamicul va oferi doar o rezistenţă 

formală. Dar când acesta şi-a dat seama cât de slabi 
eram, s-a îmbărbătat şi a reacţionat viguros, fie doar şi 
pentru onoarea armei. După o săptămână de luptă, lui 
Wavell i-a fost clar că era nevoie de întăriri. El a fost 
capabil să mai adune nişte trupe, inclusiv o parte din 
forţele care au capturat Bagdadul. Damascul a fost 
capturat de australieni în 21, după trei zile de lupte grele. 
Inaintarea lor a fost sprijinită de un raid îndrăzneţ şi 
costisitor al Comandoului numărul 11 care a fost debarcat 
de pe mare în spatele liniilor inamicului. Generalul Dentz 
şi-a dat seama că ajunsese la limită. Mai avea încă 
aproximativ 24000 de oameni, dar nu putea spera să 
opună o rezistenţă continuă. Îi rămăsese doar o cincime 
din forţa aeriană. La 8.30 a.m. în 12 iulie, au sosit trimişi 
de la Vichy să ceară armistițiu. Acesta a fost acordat, s-a 
semnat o convenţie şi Siria a trecut sub ocupaţie aliată. 
Pierderile noastre în morţi şi răniţi erau de peste 4600; 
cele ale inamicului erau de circa 6500. S-a produs şi un 
incident neplăcut. Britanicii luaţi prizonieri în timpul luptei 
au fost expediaţi în grabă cu vaporul la Vichy, în Franţa, 
de unde cu siguranţă aveau să treacă în mâinile 
germanilor. Când s-a descoperit acest lucru şi nu ni s-a 
oferit nicio soluţie de rezolvare, generalul Dentz şi alţi 
înalţi ofiţeri au fost luaţi în custodie ca ostatici. Acest 
lucru a avut efectul dorit şi oamenii noştri au fost aduşi 
înapoi. 


x kx X 
Campania plină de succes din Siria şi Irak a 


îmbunătăţit mult situaţia noastră strategică în Orientul 
Mijlociu. A închis uşa oricăror încercări ale inamicului de 

pătrundere spre est din Mediterana, şi a scăpat Turcia de 
îngrijorarea în privinţa graniţei ei sudice. Ea putea fi acum 
sigură de ajutor din partea unei puteri prietene, dacă ar fi 
fost atacată. Bătălia din Creta, care ne-a costat atât de 
scump, a distrus puterea de luptă a corpului german 
aeropurtat. Revolta în Irak a fost practic înăbuşită şi, cu 
forţe foarte mici şi improvizate, am recăpătat stăpânirea 
asupra vastelor regiuni implicate. Ocuparea şi cucerirea 
Siriei, care a fost întreprinsă pentru a întâmpina o situaţie 
disperată, a pus capăt, după cum s-a dovedit, pentru 
totdeauna înaintării germane spre Golful Persic şi spre 
India. Dacă, sub tentaţia prudenţei, Cabinetul de Război şi 
şefii de Stat Major nu ar fi transformat fiecare acţiune 
într-una câştigătoare şi nu şi-ar fi impus voinţa în faţa 
tuturor comandanților, am fi rămas doar cu pierderile 
suferite în Creta, fără să adunăm câştigurile ce au urmat 
din lupta dură şi glorioasă dusă acolo. Dacă generalul 
Wavell, deşi epuizat, s-ar fi frânt sub intensa încordare la 
care a fost supus de evenimente şi de ordinele noastre, 
întregul viitor al războiului şi al Turciei putea fi modificat 
în rău. Se pot afirma totdeauna multe păreri, că nu 
trebuie să încerci mai mult decât poţi să faci şi că trebuie 
să te asiguri pentru ceea ce încerci. Dar acest principiu, 
ca şi altele în viaţă şi în război, are excepţii. 

Trebuie să fie reţinut faptul că revolta din Irak şi 
pătrunderea în Siria, erau doar un mic sector al imensei 
stări de urgenţă din Orientul Mijlociu, care îl lovea din 
toate părţile deodată pe generalul Wavell. În mod 
asemănător, întreaga scenă din Mediterana, aşa cum era 
văzută de la Londra, era doar o parte secundară a 
problemei noastre mondiale, în care dominante erau 
ameninţarea invaziei, războiului cu submarinele de 

buzunar-U şi atitudinea Japoniei. Doar forţa şi coeziunea 
Cabinetului de Război, relaţiile de respect reciproc şi 
armonie de vederi între şefii politici şi cei militari precum 
şi funcţionarea bună a maşinii noastre de război ne-au 
permis să depăşim aceste încercări şi pericole, deşi cu 
pierderi dureroase. Mai trebuie descrisă încă o 
operaţiune, bătălia din deşertul vestic, care era pe primul 
plan pentru mine şi şefii de Stat Major. lar aceasta, deşi 
nu a avut succes, l-a oprit pe loc pe Rommel timp de cinci 
luni. 

În acea vreme aveam un spion strâns legat de 
cartierul general al lui Rommel, care ne dădea informaţii 
corecte cu privire la poziţia precară, deşi favorabilă, a lui 
Rommel. Ştiam cât de îngustă era marja pe care spera să 
se menţină şi de asemeni cunoşteam dispoziţiile înaltului 
Comandament german de a nu irosi victoriile obţinute 
forțând prea mult norocul. Wavell, care avea toate 
informaţiile noastre, a încercat din proprie iniţiativă, chiar 
înainte de iminenta acţiune în Creta, să-l ţintuiască pe 
Rommel, înainte de sosirea temutei Divizii a 15-a Panzer, 
în plină forţă, după lungul drum de la Tripoli şi înainte ca 
Benghazi să fie deschis ca  scurtătură pentru 
aprovizionarea inamicului. El voia să atace înainte ca 
tancurile operațiunii „Tigrul” - „Pui de tigru” cum o 
numeam Wavell şi cu mine în corespondenţa noastră - să 
pornească la atac. O mică forţă, condusă de generalul 
Gott, a încercat să facă lucrul ăsta dar a eşuat iar la 20 
mai, ocazia de a-l învinge pe Rommel înaintea sosirii 
întăririlor trecuse. 

În ciuda pregătirilor făcute înainte, întârzierile la 
descărcare, remontare şi amenajare a puilor de tigru 
pentru condiţiile deşertului s-au dovedit mari. Situaţia 
mecanică a multor tancuri de infanterie s-a dovedit, la 
sosire, a fi mediocră. Curând au apărut necazurile. 
Rommel şi-a desfăşurat cea mai mare parte a Diviziei a 
15-a Panzer şi s-a concentrat asupra frontierei dintre 
Capuzzo şi Sidi Omar. Se aştepta la un atac serios pentru 
Tobruk şi era hotărât să recaptureze şi să ţină Halfaya, 
pentru a face lucrurile mai dificile. Această faimoasă 
trecătoare era ţinută de Batalionul al 3-lea Goldstream 
Guards, de un regiment de artilerie de câmp şi de două 
escadroane de tancuri. Inamicul a înaintat la 26 mai şi, în 
acea seară, a ou pat o poziţie spre nord, de unde avea un 
punct bun de observaţie asupra întregii poziţii deţinute de 
batalionul Goldstream. A doua zi dimineaţa, după o 
canonadă grea, un atac cu cel puţin două batalioane şi 
şaizeci de tancuri ne-a pus în mare pericol. Rezervele 
erau prea departe pentru a putea interveni şi nu a rămas 
altceva de făcut decât să ne retragem forţele. Ceea ce s-a 
şi făcut, dar cu pierderi grele. Doar două dintre tancurile 
noastre au rămas în funcţiune. Rommel câştigase 
obiectivul şi a început să se instaleze ferm la llalfaya. 
După cum sperase, ocuparea de către el a acestei poziţii 
avea să ne aducă mari dificultăţi peste trei săptămâni. 


x k x 


Pregătirile pentru principala noastră ofensivă, cu 
numele codificat „Secure”, continuau activ; dar era şi o 
latură întunecată. La 31 mai, Wavell raporta dificultățile 
tehnice pe care le avea cu refacerea Diviziei a 7-a 

Blindate. Cea mai apropiată dată la care putea lansa 
„Securea” era 15 iunie. In timp ce îşi dădea seama de 
pericolele amânării, ceea ce însemna riscurile unei întăriri 
aeriene a inamicului şi ale unui atac greu la Tobruk, el 
avea sentimentul că, întrucât viitoarea bătălie va fi între 
tancuri, trebuie să dea Diviziei de Blindate toate şansele, 
iar zilele de aşteptare în plus ar „dubla posibilităţile de 
succes”. 

Acum aşteptam cu speranţă şi teamă atacul nostru 
în deşert, care putea schimba în favoarea noastră întregul 
mers al campaniei. În contrast  neliniştitor cu 
performanţele noastre de la începutul anului, germanii au 
pus rapid în funcţiune Benghazi, iar grosul forţelor lor 
erau probabil întreţinute, în mare măsură, prin 
intermediul portului. Acum ştim că germanii au reuşit să 
concentreze dinainte o mare parte a blindatelor lor, fără 
ca noi să ne dăm seama. De fapt, au adus în acţiune mai 
mult de 200 de tancuri împotriva celor 180 ale noastre. 

„Securea” a început devreme, în 15 iunie. La 
început, lucrurile au mers destul de bine, dar, în a treia zi, 
la 17 iunie, totul a mers prost şi a devenit clar că lovitura 
noastră eşuase. Retragerea întregii forţe s-a făcut în 
ordine, sub protecţia avioanelor noastre de luptă. 
Inamicul nu a forţat urmărirea, în parte probabil pentru că 
blindatele lui erau greu atacate de bombardierele 
noastre. Dar putea fi totuşi şi un alt motiv. După cum ştim 
acum, ordinele lui Rommel erau să se acţioneze pur 
defensiv şi să se adune forţe pentru operaţiuni în toamnă. 
Dacă germanii s-ar fi încurcat într-o urmărire puternică 
peste frontieră şi prin asta ar fi suferit pierderi, acest 
lucru ar fi fost în directă contradicţie cu ordinele primite. 
Deşi această acţiune pare mică în comparaţie cu 

amploarea războiului în Mediterana, cu toate campaniile 
lui, eşecul acesteia a fost pentru mine cea mai mare 
lovitură. Succesul în deşert ar fi însemnat distrugerea 
forţei îndrăzneţe a lui Rommel. Tobrukul ar fi fost eliberat 
şi retragerea inamicului l-ar fi putut duce dincolo de 
Benghazi, la fel de repede cum venise. Tocmai pentru 
acest obiectiv, aşa cum l-am judecat eu, au fost 
înfruntate toate pericolele operaţiunii „Tigrul”. Veştile 
evenimentului din 17 nu au ajuns la mine şi, ştiind că 
rezultatele urmau să sosească în curând, m-am dus la 
Chartwell, unde casa era închisă, dorind să fiu singur. Aici 
am primit rapoartele cu cele întâmplate. Câteva ore m- 
am plimbat neconsolat prin vale. 


x k x 


Cititorul care a urmărit narațiunea este pregătit 
acum mental pentru decizia pe care am luat-o în ultimele 
zece zile ale lunii iunie 1941. În ţară, noi aveam 
sentimentul că Wavell era un om obosit. S-ar putea spune 
că am forțat prea tare calul care trage, până ce acesta s- 
a oprit. Convergenţa extraordinară a cinci sau şase teatre 
de luptă, cu suişurile şi coborâşurile lor, asupra unui 
singur comandant şef a constituit o încordare la care 
puţini militari au fost supuşi. Am fost nemulţumit de felul 
cum asigurase Wavell apărarea Cretei şi mai ales pentru 
că nu a trimis ceva mai multe tancuri. Şefii de Stat Major 
au trecut peste părerea lui în favoarea acţiunii mai mici 
dar mai norocoase din lrak, care a avut ca rezultat 
Habbaniya şi un succes local complet. În sfârşit, era 
„Securea”, în care s-a angajat Wavell, loial riscurilor pe 
care mi le-am asumat trimițând puii de tigru. Eram 

nemulţumit de aranjamentele făcute de cei de la Cartierul 
general al Orientului Mijlociu în ce priveşte primirea puilor 
de tigru, după ce îi transportaserăm în ajutorul lui prin 
ucigaşa Mediterana, cu atâtea pericole şi cu atâta noroc. 
Am admirat spiritul cu care dusese această mică luptă, 
care putea fi atât de importantă, şi extrema lui nepăsare 
faţă de riscurile personale în a zbura de colo-colo pe 
amplul teren al luptei confuze. Dar operaţiunea părea să 
fi fost prost concepută, mai ales prin eşecul de a fi 
realizat o ieşire din poarta portului Tobruk ca un element 
prealabil şi indispensabil. 

Peste toate acestea, era faptul înfrângerii flancului 
deşertului de către Rommel, care a subminat şi răsturnat 
toate proiectele greceşti în care ne angajaserăm cu toate 
pericolele înfiorătoare şi prăzile strălucitoare, ceea ce 
însemna pentru noi sfera supremă a războiului din 
Balcani. Imi amintesc că am comentat: „Rommel a smuls 
acum de pe fruntea lui Wavell laurii de curând cuceriţi şi 
i-a aruncat în nisip”. Acesta nu era un gând adevărat ci 
doar o durere trecătoare. Toate acestea nu pot fi judecate 
decât pe baza documentelor autentice scrise la vremea 
respectivă şi, fără îndoială, pe baza altor dovezi valoroase 
pe care viitorul le va dezvălui. Rămâne faptul că, după 
operaţiunea „Securea”, am ajuns la concluzia că e 
necesară o schimbare. 

Generalul Auchinleck era acum comandant şef în 
India. Nu-mi plăcuse întru totul atitudinea lui în campania 
din Norvegia, la Narvik. Părea înclinat prea mult pentru 
securitate şi siguranţă, iar în război nu există niciuna, nici 
alta, şi totodată era tentat să subordoneze totul 
satisfacerii a ceea ce considera el a fi cerinţe minime. 
Totuşi, am fost foarte impresionat de calităţile lui 

personale, de prezenţa şi caracterul lui nobil. După 
Narvik, când el a preluat Comandamentul de sud, am 
primit din multe cercuri, oficiale şi particulare, dovezi 
despre vigoarea şi tăria pe care o dăduse acestei 
importante regiuni. Numirea lui în calitate de Comandant 
şef în India a fost foarte bine primită. Am văzut cum se 
oferise să trimită forţele indiene la Basra şi ardoarea cu 
care s-a ocupat de suprimarea răscoalei din lrak. Aveam 
convingerea că, prin Auchinleck, aş aduce o figură nouă, 
proaspătă, care să suporte multiplele încordări din 
Orientul Mijlociu şi că Wavell, pe de altă parte, ar găsi în 
marea comandă a Indiei, timpul să-şi recapete forţele, 
înainte de a apare noi dar iminente provocări şi ocazii. 
Am constatat că aceste păreri ale mele nu întâmpinau 
rezistenţă în cercurile noastre ministeriale şi militare din 
Londra. Cititorul trebuie să-şi amintească faptul că 
niciodată nu am condus cu puteri autocrate şi totdeauna 
a trebuit să acţionez împreună şi să mă concentrez alături 
de opinia politică şi militară. La 21 iunie, am telegrafiat în 
conformitate. Wavell a primit decizia cu seriozitate şi 
demnitate. In acel moment, voia să zboare în Abisinia, 
ceea ce se dovedea extrem de periculos. Biograful lui 
afirmă că atunci când a citit mesajul meu, a spus: 
„Primul-ministru are dreptate. Ar trebui să existe un ochi 
nou şi o mână nouă pe acest teatru.” 


x k x 


De mai multe luni, fusesem foarte necăjit de vizibilul 
caracter neadecvat al Statului Major de la Cairo, şi mi-am 
dat tot mai mult seama de poverile de diverse feluri ce 
erau aruncate în spatele zbuciumatului nostru comandant 

şef. Însuşi Wavell, împreună cu ceilalţi comandanţi şefi, 
ceruseră, încă din 18 aprilie, o uşurare şi asistenţă. 
Punctul lui de vedere era susţinut de cei doi colegi de 
profesie ai lui. Comandanții şefi, au simţit în timpul vizitei 
domnului Eden cât de convenabil este să ai în apropiere o 
înaltă autoritate politică. După plecarea lui, au simţit un 
vid. 

Fiul meu Randolph, care plecase cu comandourile, 
dispersate acum în oarecare măsură, era în acest timp în 
deşert. El era membru al Parlamentului şi avea 
considerabile contacte. Nu aveam prea des veşti de la el, 
dar la 7 iunie am primit, prin Ministerul de Externe, 
următoarea telegramă pe care o trimisese din Cairo, cu 
ştirea şi încurajarea ambasadorului nostru, Sir Miles 
Lampson: 


Nu văd cum am putea începe să câştigăm 
războiul aici, până nu vom avea la faţa locului un 
civil competent care să dea îndrumări politice şi 
strategice de zi cu zi. De ce nu trimiteţi aici un 
membru al Cabinetului de Război care să prezideze 
peste întreg efortul de război? În afară de un mic 
personal, ar avea nevoie de doi oameni importanţi 
care să coordoneze aprovizionarea şi cenzura 
directă, contrainformaţiile ŞI propaganda. 
Majoritatea oamenilor preocupaţi de aici îşi dau 
seama de nevoia unei reforme radicale pe această 
linie. Nu este suficientă o simplă schimbare de 
personal, iar momentul actual pare deosebit de 
fructuos şi favorabil unei schimbări de sistem. Te 
rog iartă-mă că te deranjez, dar consider actuala 
situaţie deplorabilă, aşa că o acţiune urgentă este 

vitală în perspectiva oricărui succes. 


Este adevărat că aceasta mi-a clarificat problemele 
în minte. l-am răspuns două săptămâni mai târziu: „M-am 
gândit mult, de câtva timp, la ideile din telegrama ta 
folositoare şi bine concepută.” Apoi am acţionat. 

Îl adusesem pe căpitanul Oliver Lyttelton în guvern, 
ca preşedinte al Camerei de Comerţ, în octombrie 1940. ÎI 
cunoscusem din copilăria lui. A făcut armata la 
Grenadieri, în timpul celor mai grele lupte din primul 
război mondial, fiind rănit şi decorat de mai multe ori. 
După ce a părăsit armata, a intrat în afaceri şi a devenit 
directorul unei mari firme metalurgice. Cunoscându-i 
remarcabilele calităţi personale, nu am ezitat să-l aduc în 
Parlament şi în funcţii înalte. Administrarea lui a căpătat 
respect din partea tuturor partidelor din guvernul nostru 
naţional. Nu mi-a plăcut propunerea lui din 1941 în 
legătură cu cartelele de îmbrăcăminte, dar am constatat 
că acestea au fost primite favorabil de Cabinet şi Camera 
Comunelor şi nu încape îndoială că erau necesare în acel 
moment. El era un om de acţiune permanentă şi am avut 
acum sentimentul că era potrivit pentru postul nou şi 
inexistent până acum, de ministru al Cabinetului de 
Război, rezident în Orientul Mijlociu. Acesta va mai lua de 
pe umerii şefilor militari o bună parte din treburi. Am 
găsit problema foarte acceptabilă pentru colegii mei din 
toate partidele. In consecinţă el a fost însărcinat cu 
datoria primordială de a uşura înaltul comandament de 
toate problemele externe şi de a rezolva cum se cuvine, 
pe loc, în concordanţă cu politica guvernului Majestății 
Sale, multe chestiuni ce afectează diverse departamente 
sau autorităţi care până acum au necesitat avizul din 

tară. 
Toate aceste noi aranjamente, cu reacția 
administrativă ce a urmat, se potriveau şi erau în 


concordanță cu schimbarea comandantului în Orientul 
Mijlociu. 

Capitolul XXII 
O NEMESIS A 
SOVIETELOR 


Nemesis personifică „zeiţa răzbunării, care distruge 
norocul excesiv, controlează  îngâmfarea care îl 
însoţeşte... şi este cea care pedepseşte crimele 
extraordinare?*”. Acum trebuie să punem în lumină 
eroarea şi vanitatea guvernului sovietic şi a uriaşei maşini 
comuniste, ca şi ignoranţa lor extremă în legătură cu 
propria lor situaţie. Sovieticii au arătat o indiferenţă totală 
faţă de soarta puterilor occidentale, deşi aceasta a 
însemnat distrugerea „celui de-al doilea front” pe care 
aveau în curând să-l pretindă. Se părea că habar nu 
aveau că, de peste şase luni, Hitler hotărâse să-i distrugă. 
Dacă serviciul lor de contrainformaţii i-a anunţat despre 
vasta desfăşurare germană spre est, care acum creştea 
cu fiecare zi, ei au omis mulţi paşi necesari ca să le facă 
faţă. Astfel, au permis ca regiunea Balcanilor să fie 
ocupată de Germania. Ei urau şi dispreţuiau democraţiile 
occidentale; dar cele patru ţări, Turcia, România, Bulgaria 


38 Citat din Dicţionarul englez, Oxford. 

şi lugoslavia, care erau de un interes vital pentru ei şi 
pentru securitatea lor, puteau fi toate reunite încă din 
ianuarie de guvernul sovietic, cu ajutor britanic real, ca să 
formeze un front Balcanic activ împotriva lui Hitler. Le-au 
lăsat pe toate să se macine în confuzie şi toate, cu 
excepţia Turciei, au fost curățate una câte una. Războiul 
este în principal un catalog de greşeli, dar ne îndoim că a 
existat în istorie o altă greşeală de asemenea proporţii ca 
aceea săvârşită de Stalin şi şefii comunişti, care se fac 
vinovaţi că au irosit orice posibilităţi în Balcani şi au 
aşteptat cu nepăsare, sau au fost incapabili să-şi dea 
seama de groaznicul atac ce era îndreptat iminent 
împotriva Rusiei. Noi i-am calificat dejă ca pe nişte 
calculatori egoişti. În această perioadă însă ei s-au 
dovedit şi proşti. A fost nevoie să fie aruncată în balanţă 
forţa, masa, vitejia şi rezistenţa Măicuţei Rusia. Dar până 
în acel moment, în ce priveşte politica, previziunea, 
competenţa în calitate de arbitri, Stalin şi comisarii lui s- 
au dovedit a fi cei mai păcăliţi cârpaci din cel al doilea 
război mondial. 

Directiva  „Barbarossa”, dată de Hitler la 18 
decembrie 1940, a prevăzut gruparea generală şi 
sarcinile principale ale forţelor ce urmau să fie 
concentrate împotriva Rusiei. La acea dată, totalul 
forţelor germane pe frontul de est era de 14 divizii. A 
multiplica această cifră mai mult de trei ori a fost un 
proces imens atât în ce priveşte planificarea cât şi în 
pregătire, ceea ce a ocupat în întregime primele luni ale 
anului 1941. În ianuarie şi februarie, aventura din Balcani, 
în care Fuhrerul s-a lăsat atras, a însemnat scoaterea din 
est spre sud a cinci divizii, dintre care trei erau blindate. 
În mai, desfăşurarea germană în est a crescut la 87 

divizii, din care nu mai puţin de 25 erau absorbite în 
Balcani. Considerând magnitudinea şi riscurile invadării 
Rusiei, era nesăbuit să se tulbure concentrarea în est 
printr-o diversiune serioasă. Vom vedea cum o amânare 
de cinci săptămâni a fost impusă operaţiunii supreme ca 
rezultat al rezistenţei noastre în Balcani şi, în special, al 
revoluţiei din Iugoslavia. Nimeni nu poate măsura ce 
consecinţe a avut această amânare în perspectiva 
instalării iernii asupra sorții campaniei germano-ruse. 
Este rezonabil să apreciem că, prin aceasta, a fost salvată 
Rusia. În mai şi la începutul lui iunie, multe divizii 
germane şi toate diviziile blindate au fost mutate din 
Balcani spre frontul de est; iar în momentul asaltului, 
germanii au atacat cu 120 de divizii, dintre care 
şaptesprezece erau blindate şi douăsprezece motorizate. 
Şase divizii româneşti erau şi ele incluse în grupul armatei 
de sud. Ca rezervă generală, se adunaseră sau se adunau 
alte 26 de divizii; aşa încât, la începutul lui iulie, înaltul 
Comandament German putea conta pe cel puţin 150 de 
divizii, sprijinite pe principala forţă de luptă a Forţelor 
Aeriene de circa 2700 de avioane. 


x k x 


Până la sfârşitul lui martie, nu eram convins că 
Hitler era hotărât să pornească un război mortal 
împotriva Rusiei şi nici nu-mi dădeam seama cât de 
aproape «era acesta. Rapoartele noastre de 
contrainformaţii dezvăluiau în mod amănunţit o mişcare 
extinsă de trupe germane spre şi în statele Balcanice, 
care au marcat primele trei luni ale anului 1941. Agenţii 
noştri se puteau mişca destul de liber în ţările aproape 


768 


neutre şi au putut să ne tină corect la curent cu 
numeroasele forte germane care se adunau pe calea 
ferată sau pe şosele, spre sud-est. Dar acestea nu 
implicau în mod necesar invazia Rusiei şi erau uşor de 
explicat prin interesele şi politica germană în România şi 
Bulgaria, prin scopurile ei în Grecia şi prin aranjamentele 
din lugoslavia şi Ungaria. Informaţia noastră despre 
mişcarea intensă care avea loc în Germania spre 
principalul front rusesc, care se întindea din România 
până la Baltica, era mult mai greu de obţinut. Că 
Germania, în acest stadiu şi înainte de a lămuri scena din 
Balcani, va deschide un nou front important cu Rusia, mi 
se părea un lucru prea bun ca să fie adevărat. Nu erau 
semne de slăbire a forţei germane împotriva noastră 
dincolo de Canal. Raidurile aeriene asupra Britaniei 
continuau cu intensitate. Maniera în care trupele germane 
se concentrau în România şi Bulgaria fusese trecută cu 
vederea şi aparent acceptată de guvernul sovietic; 
dovada pe care o aveam, că o aprovizionare importantă şi 
valoroasă este trimisă din Rusia în Germania, 
continuitatea vizibilă a intereselor celor două ţări în 
ocuparea şi divizarea Imperiului britanic în Orient, toate 
făceau să pară că Hitler şi Stalin vor cădea la învoială pe 
seama noastră, mai curând decât să se războiască unul 
cu celălalt. Acum ştiu că această învoială era, In limite 
largi, scopul lui Stalin. 

Aceste impresii erau împărtăşite de Comitetul 
nostru unit al contrainformaţiilor. La 7 aprilie, acesta a 
declarat că existau unele informaţii care circulau în 
Europa, In legătură cu un plan german de atacare a 
Rusiei. Deşi Germania, arăta comitetul, avea forţe 
considerabile la dispoziţie în răsărit şi se aştepta să se 

lupte cu Rusia într-un moment sau altul, era improbabil să 
se decidă deocamdată să deschidă un nou front major. 
După aceasta, principalul obiectiv al Germaniei în 1941 
rămânea înfrângerea Regatului Unit. Încă la 23 mai, acest 
comitet al celor trei arme raporta că zvonul unui iminent 
atac împotriva Rusiei s-a stins şi că, potrivit unor 
rapoarte, era iminentă o nouă înţelegere între cele două 
ţări. 

Şefii noştri de Stat Major o luaseră însă înaintea 
sfetnicilor lor şi cu mai multă hotărâre: „Avem indicaţii 
ferme, atrăgeau ei atenţia Comandamentului Orientului 
Mijlociu la 31 mai, că germanii concentrează acum 
armate mari şi forţe aeriene împotriva Rusiei. Sub 
această ameninţare, ei vor cere probabil concesii foarte 
dăunătoare nouă. Dacă ruşii refuză, germanii vor porni 
atacul”. 

Abia la 5 iunie, Comitetul unit al contrainformaţiilor 
a raportat că scara pregătirii militare germane în Europa 
răsăriteană pare să indice că era în joc o chestiune mai 
vitală decât o înţelegere economică. Este posibil ca 
Germania să fi dorit să înlăture de pe frontul de est 
potenţiala ameninţare a forţelor sovietice tot mai 
puternice. Acesta considera că încă nu este posibil să se 
spună dacă rezultatul va fi război sau înţelegere. 

Eu nu am fost mulţumit cu acest tip de înţelepciune 
colectivă şi am preferat să văd personal originalele. Am 
aranjat deci, încă din vara anului 1940, ca maiorul 
Desmond Morton să selecteze zilnic fragmente pe care le 
citeam totdeauna, făcându-mi propria mea părere, uneori 
mult înaintea lor. 

Astfel, cu uşurare şi emotie, spre sfârşitul lui martie, 
am citit un raport de contrainformaţii de la o sursă dintre 

cele de mai mare încredere, despre mişcarea şi 
contramişcarea blindatelor germane pe calea ferată 
dintre Bucureşti şi Cracovia. Aceasta arăta că, de îndată 
ce miniştrii iugoslavi şi-au declarat supunerea la Viena, 
trei din cele cinci divizii Panzer, care se mişcaseră prin 
România spre sud, spre Grecia şi lugoslavia, fuseseră 
acum trimise spre nord, la Cracovia, iar în al doilea rând, 
arăta că tot acest transport a fost întors după revoluţia 
din Belgrad, iar cele trei divizii Panzer au fost trimise din 
nou în România. Această mişcare a circa şaizeci de 
trenuri nu putea să nu fie observată de agenţii noştri de 
la faţa locului. 

Pentru mine, asta mi-a luminat întreaga scenă 
europeană, ca un fulger. Mişcarea bruscă spre Cracovia a 
atât de multe blindate, necesare în sfera balcanică, nu 
putea însemna decât intenţia lui Hitler de a invada Rusia 
în mai. Aceasta mi s-a părut, de atunci încolo, ca fiind cu 
siguranţă scopul lui principal. Faptul că revoluţia de la 
Belgrad a necesitat întoarcerea lor în România, implica 
poate o amânare din mai pentru iunie. Am căutat un 
mijloc de a-l avertiza pe Stalin şi, întărâtându-l în legătură 
cu pericolul ce îl pândea, să stabilesc cu el contacte de 
tipul celora pe care le stabilisem cu preşedintele 
Roosevelt. Am redactat un mesaj scurt şi criptic, sperând 
că acest lucru, precum şi faptul că era primul mesaj pe 
care i-l trimiteam după telegrama oficială din 25 iunie 
1940 privind recomandarea lui Sir Staford Cripps ca 
ambasador, îi va atrage atenţia şi îl va face să 
cântărească. 


Primul-ministru către Sir Staford Cripps 
3 apr. 1941 

Următoarele sunt din partea mea pentru domnul 
Stalin, numai dacă poți să-i dai personal mesajul: 

„Am informaţii sigure de la un agent de încredere 
că, după ce germanii au crezut că au prins lugoslavia în 
plasă - adică după 20 martie - au început să mute trei 
divizii Panzer din România în sudul Poloniei. În momentul 
când au auzit de revoluţia sârbă, mişcarea a fost 
contramandată. Excelenţa voastră va aprecia imediat 
semnificaţia acestor fapte.” 


Ambasadorul britanic n-a răspuns până în 12 aprilie, 
când mi-a spus că, tocmai înainte de a primi telegrama 
mea, îi adresase şi el lui Vişinski o scrisoare lungă, 
personală, trecând în revistă toate eşecurile guvernului 
sovietic de a contracara amestecul Germaniei în Balcani 
şi sfătuind, în termenii cei mai puternici, ca U.R.S.S., în 
propriul ei interes, să se decidă la o politică riguroasă de 
cooperare cu ţările care se mai opun încă Axei în această 
regiune. „Dacă acum, scria el, aş transmite prin Molotov, 
mesajul primului-ministru, care exprimă aceeaşi teză în 
termeni mai scurţi şi mai puţin emfatici, mi-e teamă că 
singurul efect ar fi probabil să slăbească impresia făcută 
deja prin scrisoarea mea către Vişinski...” 

Eu am fost vexat de aceasta şi de întârzierea 
provocată. Acesta a fost singurul mesaj direct pe care i l- 
am trimis lui Stalin înainte de atac. Scurtimea acestuia, 
caracterul excepţional al comunicării, faptul că venea de 
la şeful guvernului şi urma să fe predat personal şefului 
guvernului rus de către ambasador, aveau intenţia de a 
da mesajului o semnificaţie specială şi de a-i atrage 
atenţia lui Stalin. Mi s-a spus, în cele din urmă, că Sir 
Stafford i l-a dat lui Vişinski la 19 aprilie, iar Vişinski l-a 

informat în scris, la 23 aprilie, că mesajul a fost transmis 
lui Stalin. 

Nu pot trage o concluzie finală dacă mesajul meu, în 
cazul când ar fi fost remis cu toată promptitudinea şi 
ceremonia prescrise, ar fi schimbat cursul evenimentelor. 
Totuşi, regret că instrucţiunile mele nu au fost urmate 
eficient. Dacă aş fi avut un contact direct cu Stalin, aş fi 
putut eventual evita distrugerea la sol a unei atât de mari 
părţi din Forţa lui aeriană. 


x k x 


Ştiu acum că directiva lui Hitler din 18 decembrie a 
prescris data de 15 mai pentru invadarea Rusiei şi că, în 
furia lui faţă de revoluţia de la Belgrad, aceasta a fost 
amânată cu o lună, iar mai târziu până la 22 iunie. Până 
la mijlocul lui martie, mişcarea trupelor în nord, pe 
principalul front rusesc, nu avea un caracter care să 
necesite măsuri speciale germane pentru a le ascunde. 
Totuşi, la 13 martie, Berlinul a emis ordine privind 
încheierea activităţii comisiilor ruseşti care lucrau pe 
teritoriul german şi acestea urmau să fie trimise acasă. 
Prezenţa ruşilor în această parte a Germaniei putea fi 
permisă doar până la 25 martie. In acest timp, cele 120 
de divizii de cea mai înaltă calitate se adunau în cele trei 
Grupuri de armată, de-a lungul frontierei ruse. Grupul de 
sud, sub conducerea lui Rundstedt, era, din motivele 
explicite, departe de a fi bine înzestrat cu blindate. 
Diviziile ei Panzer se întorseseră recent din Grecia şi 
lugoslavia, în ciuda amânării atacului până în 22 iunie, 
acestea aveau mare nevoie de odihnă şi reparaţii, după 
uzura din Balcani. 

La 13 aprilie, Schulenburg a venit de la Moscova la 
Berlin. Hitler l-a primit la 28 aprilie şi l-a tratat pe 
ambasadorul său cu o tiradă împotriva Rusiei. 
Schulenburg a aderat la tema care a dominat toate 
rapoartele sale. „Sunt convins că Stalin este pregătit să 
ne facă noi concesii. S-a indicat deja în negocierile 
noastre economice că (dacă o vom cere la timpul potrivit) 
Rusia ar putea să ne furnizeze până la 5 milioane tone de 
cereale pe an”. Schulenburg s-a întors la Moscova la 30 
aprilie, profund deziluzionat de întrevederea cu Hitler. 
Avea impresia clară că Hitler era înclinat spre război. Se 
pare chiar că a încercat să-l avertizeze pe ambasadorul 
rus la Berlin, Dekanosov, în acest sens. lar el a luptat 
până în ultimul moment pentru politica sa de înţelegere 
ruso-germană. 

Weizsăcker, şeful oficial al Ministerului de Externe 
german, era un funcţionar civil foarte competent, de tipul 
celor ce se găsesc în departamentele guvernamentale ale 
multor ţări. Nu era un politician cu puteri executive şi nu 
era răspunzător pentru politica statului, după cum sunt 
obiceiurile britanice. Totuşi, el a fost condamnat la şapte 
ani închisoare penală prin decret al tribunalului organizat 
de cuceritori. Deşi el este astfel clasificat ca un criminal 
de război, el a dat totuşi superiorilor săi sfaturi bune, pe 
care putem fi bucuroşi că aceştia nu le-au acceptat. La o 
întrevedere, el a comentat după cum urmează: 


Pot rezuma într-o frază părerea mea despre 
un conflict germano-rus. Dacă fiecare oraş rus 


39  Wazi-Soviet Relations, 1939-1941 (publicat în 1948 de 
Departamentul de Stat, la Washington), pag. 332. 

transformat în cenuşă ar fi la fel de valoros pentru 
noi ca un vas de război britanic scufundat, aş 
susţine războiul germano-rus pentru vara aceasta; 
dar cred că trebuie să fim victorioşi asupra Rusiei 
doar Intr-un sens militar şi, pe de altă parte, să 
pierdem în sens economic. 

S-ar putea să pară o perspectivă atrăgătoare 
să dăm sistemului comunist o lovitură de moarte şi 
s-ar putea de asemeni spune că era inerent, în 
logica lucrurilor, să stăpânim continentul euro- 
asiatic, împotriva anglo-saxonismului şi aderenţilor 
lui. Dar singurul factor decisiv este dacă acest 
proiect ar grăbi prăbuşirea Angliei... 

Un atac german asupra Rusiei va da doar o 
nouă forţă morală britanicilor. El va fi interpretat ca 
o nesiguranţă germană în privinţa succesului luptei 
noastre împotriva Angliei. De aceea, trebuie să 
recunoaştem nu doar că războiul va mai dura încă 
mult timp ci şi că l-am putea de fapt prelungi în felul 
acesta, în loc să-l scurtăm. 


La 7 mai, Schulenburg a raportat, plin de speranţă, 
că Stalin a preluat preşedinţia Consiliului Comisarilor 
Poporului în locul lui Molotov şi, în felul acesta, a devenit 
şeful guvernului Uniunii Sovietice. „... Sunt convins că 
Stalin va folosi această nouă funcţie pentru a lua parte 
personal la menţinerea şi dezvoltarea bunelor relaţii 
dintre Soviete şi Germania”. 

Ataşatul naval german, raportând de la Moscova, 
exprima acelaşi punct de vedere cu aceste cuvinte: 
„Stalin este pivotul colaborării  germano-sovietice”. 
Exemplele de liniştire a Germaniei din partea Rusiei se 

înmulţeau... La 3 mai, Rusia recunoscuse oficial guvernul 
progerman al lui Rashid Ali din lrak. La 7 mai, 
reprezentanţii diplomatici ai Belgiei şi Norvegiei au fost 
expulzați din Rusia. Chiar şi ministrul iugoslav a fost 
alungat. La începutul lui iunie, Legația greacă a fost 
interzisă la Moscova. Generalul Thomas, şeful secţiei 
economice a Ministerului de Război german, a scris mai 
târziu despre economia de război a Reichului: Ruşii şi-au 
executat livrările până în ajunul atacului, iar în ultimele 
zile, transportul de cauciuc din Orientul îndepărtat a fost 
expediat cu trenuri exprese. 

Bineînţeles că nu aveam informaţii complete despre 
starea de spirit de la Moscova, dar scopul german părea 
simplu şi de înţeles. La 16 mai, îi telegrafiasem 
generalului Smuts: „Se pare că Hitler masează forţe 
împotriva Rusiei. Se desfăşoară o mişcare necontenită de 
trupe, forţe blindate şi aviaţie spre nord, din Balcani, şi 
spre est, din Franţa şi Germania.” Stalin trebuie să fi 
încercat din răsputeri să-şi păstreze iluziile despre politica 
lui Hitler. După încă o lună de mişcări şi desfăşurări 
intense de trupe, Schulenburg putea telegrafia 
Ministerului de Externe la 13 iunie: 


Comisarul Poporului, Molotov, tocmai mi-a dat 
următorul text al unei ştiri TASS, care va fi transmis 
la noapte la radio şi va fi publicat mâine în ziare: 

Încă dinaintea întoarcerii la Londra a 
ambasadorului englez Cripps, dar mai ales după 
întoarcerea lui, au circulat zvonuri ample în presa 

engleză şi străină despre un iminent război între 
U.R.S.S. şi Germania... 

În ciuda absurdităţii vizibile a acestor zvonuri, 
cercurile autorizate din Moscova consideră necesar 
să afirme că toate acestea sunt o manevră 
neîndemânatică a propagandei forţelor unite 
împotriva Uniunii Sovietice şi Germaniei şi care sunt 
interesate în extinderea şi intensificarea războiului. 


Hitler avea dreptul să fie mulţumit de succesul 
măsurilor sale de înşelăciune şi camuflare şi de starea 
mintală a victimei sale. 

Stupiditatea finală a lui Molotov merită să fie 
înregistrată. La 22 iunie, la 1.17 a.m. Schulenburg 
telegrafia din nou Ministerului de Externe german: 


Molotov m-a chemat în biroul lui în seara asta, 
la 9.30 p.m. După ce a menţionat violările repetate 
ale graniţei de către avioanele germane... Molotov a 
declarat următoarele: 

Au existat un număr de indicaţii că guvernul 
german e nemulţumit de guvernul sovietic. Au 
existat chiar zvonuri curente că ar fi iminent un 
război între Germania şi Uniunea Sovietică. 
Guvernul sovietic nu înţelege motivele insatisfacţiei 
germane... El ar aprecia dacă eu aş putea să-i spun 
ce anume a determinat actuala situaţie în relaţiile 
germano-sovietice. 

Eu am replicat că nu-i pot răspunde la 


întrebare, întrucât îmi lipsesc informaţiile 
pertinente, dar că voi transmite totuşi comunicarea 
lui la Berlin. 

Dar acum bătuse ceasul. La ora 4 a.m. în aceeaşi zi 
de 22 iunie 1941, Ribbentrop a trimis o declaraţie oficială 
de război ambasadorului rus la Berlin. În zori, 
Schulenburg s-a prezentat la Molotov, la Kremlin. Acesta 
din urmă a ascultat în tăcere declaraţia citită de 
ambasadorul german şi apoi a comentat: „E război. 
Aviația voastră tocmai a bombardat vreo zece sate 
deschise. Crezi că meritam lucrul ăsta?” 

Având în vedere că transmisiunea ştirii TASS ar fi 
fost zadarnică, să mai adăugăm ceva la diversele 
avertizări pe care Eden le transmisese ambasadorului 
sovietic la Londra sau la intenţia ca eu să fac un nou efort 
personal de a-l avertiza pe Stalin faţă de pericol. 
Informaţii şi mai precise au fost transmise mereu 
guvernului sovietic din Statele Unite. Nimic din ce putea 
face vreunul dintre noi nu străpungea prejudecata 
mioapă şi ideile fixe pe care Stalin le ridicase între el şi 
teribilul adevăr. Deşi, după estimările germane 186 divizii 
ruseşti erau masate în spatele frontierelor sovietice, 
dintre care 119 erau pe frontul german, armatele ruseşti 
au fost totuşi în mare măsură luate prin surprindere. 
Germanii nu au observat niciun semn de pregătiri 
ofensive în zona înaintării, iar trupele ruseşti de acoperire 
au fost repede depăşite. Ceva asemănător cu dezastrul 


4 Acesta a fost ultimul act în cariera diplomatică a contelui 
Schulenburg. Târziu, în 1943, numele lui apare în cercurile secrete 
ale conspirației lui Hitler din Germania, ca posibil ministru de Externe 
al unui guvern care ar urma regimului nazist, având în vedere 
calificările sale speciale de a negocia o pace separată cu Stalin. El a 
fost arestat de nazişti după încercarea de asasinare a lui Hitler în iulie 
1944 şi închis în celulele Gestapoului. La 10 noiembrie, a fost 
executat. 

suferit de Forţa aeriană poloneză, la 1 septembrie 1939, 
avea să se repete acum pe o scară mult mai mare pe 
aerodromurile ruseşti şi multe sute de avioane ruseşti au 
fost prinse în zori acolo şi au fost distruse, înainte de a 
putea să se ridice în aer. Astfel că urletele de ură 
împotriva Britaniei şi Statelor Unite, pe care maşina de 
propagandă sovietică le aruncase în eter la miezul nopţii, 
au fost copleşite în zori de canonada germană. Cei răi nu 
sunt întotdeauna deştepţi şi nici dictatorii nu au 
totdeauna dreptate. 

Este imposibil să închei această relatare fără să mă 
refer la o teribilă decizie politică adoptată de Hitler faţă 
de noii duşmani şi aplicată sub presiunea luptei mortale 
pe vastele întinderi pustiite sau ruinate, chiar şi în ororile 
iernii. A dat ordine verbale, la o conferinţă în 14 iunie 
1941, care, în mare măsură, au guvernat comportarea 
armatei germane faţă de trupele ruseşti şi faţă de 
populaţie şi au dus la multe fapte nemiloase şi barbare. 
Conform documentelor de la Nurenberg, generalul Halder 
a mărturisit: 


Înainte de atacul împotriva Rusiei, Fuhrerul a 
ţinut o conferinţă cu toţi comandanții şi cu 
persoanele legate de Comandamentul Suprem, în 
legătură cu viitorul atac împotriva Rusiei. Nu-mi 
aduc aminte data exactă a acestei conferinţe... La 
această conferinţă, Fuhrerul a afirmat că metodele 
folosite în război împotriva ruşilor vor trebui să fie 
diferite faţă de cele folosite în vest... El a spus că 
lupta între Rusia şi Germania era o bătălie de tip 
rusesc. El a afirmat că, întrucât ruşii nu erau 
semnatari ai Convenţiei de la Haga, tratamentul 

prizonierilor lor de război nu trebuie să respecte 
articolele Convenţiei... El a (mai) spus că aşa-numiţii 
Comisari nu trebuie să fie consideraţi prizonieri de. 
Război.“ 


După Keitel: 


Principala temă a lui Hitler a fost că aceasta e 
o bătălie decisivă între cele două ideologii şi că 
acest fapt face imposibil să se folosească în acest 
război cu Rusia metodele pe care noi, soldaţii, le 
cunoşteam şi care erau considerate a fi singurele 
corecte în conformitate cu legea internaţională”. 

În seara de vineri 20 iunie, am mers singur cu 
maşina la Chequers. Ştiam că atacul german sângeros 
împotriva Rusiei era o chestiune de zile sau chiar de ore. 
Aranjasem să vorbesc la postul de radio sâmbătă seara, 
în legătură cu acest eveniment. Bineînţeles că discursul 
trebuia să fie redactat în termeni reţinuţi. În plus, pentru 
că şi de data asta, guvernul sovietic, îngâmfat şi miop în 
acelaşi timp, privea fiecare atenţionare a noastră ca pe o 
încercare a unor oameni învinşi de a-i trage şi pe alţii în 
ruină. Ca rezultat al reflecţiilor mele în maşină, am 
amânat emisiunea pe duminică seara, când mă gândeam 
că totul va fi clar. Astfel, sâmbătă a trecut cu munca 
obişnuită. Când m-am trezit, în dimineaţa de duminică 22, 
mi s-a adus vestea invadării Rusiei de către Hitler. Acest 


4 Documente Nuiremberg, partea VI, pag. 310 şi urm. 
12 Documente Nuiremberg, partea XI, pag. 16. 

lucru a schimbat convingerea mea în siguranţă. Nu 
aveam nici cea mai mică îndoială privind datoria noastră 
şi politica noastră şi nici ce trebuia să spun. Rămânea 
doar sarcina redactării. Am cerut să se anunţe imediat că 
voi vorbi la postul de radio în seara aceea, la ora 9. 
Imediat, generalul Dill, care venise de la Londra, a intrat 
în dormitorul meu cu ştiri amănunțite. Germanii 
invadaseră Rusia pe un front uriaş, au surprins o mare 
parte a Forţelor aeriene sovietice la sol, o aerodromuri, şi 
se părea că avansează cu rapiditate şi violenţă. Şeful 
Statului Major Imperial a adăugat: „Presupun că vor fi 
înconjurați în grupuri mari.” 

Mi-am petrecut ziua compunându-mi declaraţia. Nu 
era timp să consult Cabinetul de Război şi nici nu era 
necesar. Ştiam că simţim cu toţii la fel în această 
chestiune. Domnul Eden, Lordul Beaverbrook şi Sir 
Stafford Cripps - el părăsise Moscova în 10 - erau şi ei cu 
mine în ziua aceea. În timpul emisiunii la radio, am spus: 


„Regimul nazist nu se deosebeşte de 
trăsăturile cele mai rele ale comunismului. Este 
lipsit de orice idei şi principii, în afară de pofte şi de 
dominație rasială. Depăşeşte orice forme ale 
slăbiciunilor umane în eficienţa cruzimii şi a 
agresiunii feroce. Nimeni nu a fost un oponent mai 
consistent al comunismului decât mine, în ultimii 
douăzeci şi cinci de ani. N-am să neg niciun cuvânt 
din ce am spus despre el. Dar toate acestea dispar 
în faţa spectacolului care se desfăşoară acum. 
Trecutul, cu crimele, nebuniile şi tragediile sale este 
acum departe. li văd pe soldaţii ruşi stând în pragul 
patriei lor, uitându-se la câmpurile pe care înaintaşii 

lor le-au cultivat din timpuri imemoriale. Îi văd 
privind la casele lor, unde mame şi soţii se roagă - 
o, da, pentru că sunt momente când toţi se roagă - 
pentru siguranţa celor dragi, pentru întoarcerea 
întreţinătorului familiei, a luptătorului, a 
protectorului. Văd cele zece mii de sate ale Rusiei, 
unde mijloacele de existenţă sunt smulse atât de 
greu din pământ, dar unde încă mai există bucurii 
primordiale, unde fecioarele râd şi copiii se joacă. 
Văd înaintând peste toate acestea măcelul hidos al 
maşinii de război germane, cu ofiţerii ei prusaci 
zgomotoşi, bătând din călcâie, făloşi, cu agenţii ei, 
mari experţi veniţi de curând după ce au speriat şi 
supus sclaviei o duzină de ţări. Văd de asemeni 
masele triste, instruite, docile, brutale, ale 
soldăţimii, care merg înainte ca un roi de lăcuste 
care se târăsc. Văd bombardierele germane şi 
avioanele de luptă, pe cer, care mai simt încă 
usturimea biciuielii britanice, încântate acum să 
găsească ceea ce cred a fi o pradă mai uşoară şi 
mai sigură. 

În spatele acestei străluciri, în spatele acestei 
furtuni, văd acel mic grup de bărbaţi nemernici care 
plănuiesc, organizează şi lansează această 
cataractă de orori asupra omenirii... 

Trebuie să declar hotărârea guvernului 
Majestății Sale - şi sunt sigur că este o decizie la 
care vor adera, la timpul potrivit, marile dominioane 
- căci trebuie s-o spunem acum, imediat, fără nicio 
zi întârziere. Trebuie să fac declarația, dar vă puteți 
îndoi oare care va fi politica noastră? Avem doar un 
singur ţel şi un singur scop irevocabil. Suntem 

hotărâți să-l distrugem pe Hitler şi fiecare vestigiu al 
regimului nazist. De la aceasta nu ne va abate 
nimic, absolut nimic. Nu vom parlamenta niciodată, 
nu vom negocia niciodată cu Hitler sau cu cineva 
din gaşca lui. O să luptăm cu el pe uscat, o să 
luptăm cu el pe mare, ne vom lupta cu el în văzduh, 
până tind, cu ajutorul lui Dumnezeu, vom curăța 
pământul de umbra lui şi vom elibera popoarele de 
sub jugul lui. Orice om sau stat care luptă împotriva 
supremaţiei naziste va avea ajutorul nostru. Orice 
om sau stat care mărşăluieşte cu Hitler este 
duşmanul nostru... Aceasta este politica noastră, 
aceasta este declaraţia noastră. Urmează deci că 
vom da Rusiei şi poporului rus ajutorul pe care îl 
putem oferi. Vom apela la toţi prietenii şi aliaţii 
noştri din toată lumea, să adopte aceeaşi linie şi să 
o urmeze, aşa cum vom face şi noi, cu credinţă şi 
perseverentă, până la sfârşit... 

Acesta nu este un război de clasă ci un război 
în care întregul Imperiu britanic şi naţiunile 
Commonwealthului sunt angajate, fără deosebire de 
rasă, credinţă sau partid. Nu este cazul ca eu să 
vorbesc despre acţiunea Statelor Unite, dar voi 
spune doar atât: dacă Hitler îşi închipuie că atacul 
lui împotriva Rusiei Sovietice va produce cea mai 
mică divergentă de teluri, sau va slăbi efortul 
marilor democraţii care sunt hotărâte în privinţa 
distrugerii lui, se înşeală amarnic. Dimpotrivă, vom 
fi întăriţi şi încurajați în eforturile noastre de a salva 
omenirea de sub tirania lui. Vom fi întăriţi şi nu 
slăbiţi în hotărâre şi în resurse. 

Acum nu este momentul să facem morală 

pentru nechibzuiţele unor ţări şi guverne care au 
permis să fie doborâte una câte una, când, prin 
acţiune unită, ar fi putut să se salveze pe ele şi să 
salveze lumea de catastrofă. Dar când am vorbit 
mai înainte de setea de sânge a lui Hitler şi de 
poftele care l-au împins sau l-au atras în aventura 
rusă, am spus că există un motiv mai adânc în 
spatele ultragiului lui. El vrea să distrugă puterea 
rusă pentru că speră că, dacă reuşeşte acest lucru, 
va putea întoarce întreaga forţă a armatei lui şi a 
forţei aeriene din est ca să o arunce asupra acestei 
Insule pe care ştie că trebuie să o cucerească, în 
caz contrar trebuind să sufere pedeapsa pentru 
crimele lui. Invazia lui împotriva Rusiei nu este 
decât un preludiu al unei încercări de invazie a 
Insulelor Britanice. El speră, fără îndoială, că poate 
realiza toate acestea înainte de venirea iernii şi că 
poate copleşi Marea Britanie înainte ca flota şi forţa 
aeriană a Statelor Unite să poată interveni. El speră 
că poate repeta, pe o scară mai mare decât oricând 
înainte, acel proces de a distruge inamicii unul câte 
unul, prin care s-a menţinut şi a prosperat atâta 
timp şi că, în acest fel, scena va fi liberă pentru 
ultimul act, fără de care toate cuceririle lui ar fi 
zadarnice - şi anume să subjuge emisfera 
occidentală voinţei şi sistemului lui. 

Pericolul Rusiei este deci pericolul nostru şi 
pericolul Statelor Unite, la fel cum cauza fiecărui rus 
care luptă pentru focul şi căminul lui, este cauza 
oamenilor liberi şi a popoarelor libere din fiecare 
colţ al globului. Să învăţăm lecţia predată deja de 
asemenea experiențe crude. Să ne dublăm 

eforturile, să lovim cu o forţă unită, atât timp cât 
avem viaţă şi putere.” 

Iosif Visarionovici Stalin 

